
context (0) 


MANIERA INNIS 


„Nu există nimic forţat sau arbitrar în modul de exprimare al lui Innis. Dacă ar fi 
să le traducem în proză perspectivistă, nu numai că am avea nevoie de un spaţiu uriaş, 
dar, totodată, am pierde viziunea asupra modurilor de interacţiune a formelor de 
organizare. Innis a sacrificat punctul lui de vedere şi prestigiul său concepţiei sale 
despre necesitatea stringentă de cercetare a lucrurilor dinăuntrul lor. Un punct de vedere 
poate fi un lux periculos când se substituie pătrunderii în esenţa lucrurilor şi înţelegerii. 
Pe măsură ce a pătruns mai bine lucrurile, Innis a încetat să utilizeze simple puncte de 
vedere fixe în prezentarea subiectului său. Când leagă inventarea presei cu aburi de 
«consolidarea limbilor naţionale» şi creşterea naţionalismului şi a spiritului 
revoluţionar, el nu redă punctul de vedere al cuiva, şi cu atât mai puţin al lui propriu, ci 
compune o configuraţie mozaicală sau o galaxie, pentru a pătrunde mecanismul în 
intimitatea lui... Innis nu face nici un efort pentru a «descifra» interrelaţiile elementelor 
galaxiei sale. El nu oferă pacheţele gata preparate pentru consum, ci obiecte pentru a 
face totul singur...” 


— Marshall McLuhan: Galaxia Gutenberg - 


context (1) 


ÎMI SCANEZ NUMELE 


Stocul de replici SONORE: Prezintă SCANNERUL, singularul studiu trizilnic al 
marii marii scene, de Engrelay Satelserv INprofunzimea INdependenţa INmediata 
INterdependenţa dintre tine şi propria-ţi lume! 


Stocul de replici VIZUALE: tăieturi, ecran spintecat, pachetul cărţilor de bridge, 
Mr. & Mrs. Everywhere cu profunzimi de milioane (azi PMAM, Proiectări Miniere din 
Atlanticul de Mijloc), spaţiu aerian (azi Zboruri Libere), tranzitare (azi Simplon 
Acceleratube), excavare (azi ca imagine zilnică familială cu autostrigare). 


Replica autostrigării Se produce se produce! SCANNER SCANNER SCANNER 
SCANNER SCANNER SCANNER... 


Stocul de replici VIZUALE: tăieturi, ecranul întreg, planeta Pământ răsucindu-se 
hop-hop-hop, respectând meridianele pentru GMT, EST, ZICP, Zona Temporală de 
Conflict a Pacificului. 


Replica SONORĂ live: Şi e papa-mama (post meridian) pentru oamenii care se 
tin tare de Amărâtul ăla Vechi de Meridian Greenwich al Între-Timpului — cât de lipsit 
de valoare poate ajunge timpul, poţi să-mi spui, hm? Zee de la zero, bee de la bază, 
continuând numărătoarea inversă până la unu după care ess ee iks — scuzzaaţi — ess 
OCHI iks! Noi ştim ce se întâmplă întâmplă ÎNTÂMPLĂ, dar bucata aia din marea 
marea scenă depinde cu totul de voi, Mr. & Mrs. Everywhere — sau Mr. şi Miss, sau 
Miss şi Miss, sau Mister şi Mister, alegeţi, ei! Continuând numărătoarea până la unu 
după unu papa-mama pentru bunul standard bombonistic din Est, unu după 10 anti- 
materie (ante meridian) pentru Coasta Pacificului, şi pentru toţi aceia dintre voi care îşi 
duc pe mai departe buna lor luptă în singurătatea mijlocului de ocean unu după şapte 
Anti Materie — PIPS! 


Replica ceasului: 5x1 sec. numărătoarea inversă cade pe sol alto, ora exactă pe do 
alto. 


Replica prizei: Prezentul e cel mai bun timp pentru lucrurile care se vor întâmpla, 
nici un procedeu mai bun pentru a ţine timpul cu exactitate decât semnalul dat de ceasul 
cu critonium de la General Technics, care e aşa de precis, încât vă oferă şansa de a vă 
măsura cu stelele. 


Replica textului VIZUAL: tăieturi, ecran spintecat, extrase din ştirile zilei. 


Replica SONORĂ live: Şi cea mai bună metodă să vă menţineţi în rând — pardon — 
cu cea a SCANNERULUI! 


Replica autostrigării retezate. (Dacă tot n-au reuşit nici până acum să o producă, 
au fost decuplaţi.) 


Replica prizei: SCANNERUL este singurul, UNICUL studiu al ştirilor în 
profunzime care a fost produs de celebrul computer Shal-maneser al firmei General 
Technics, care le vede pe toate, le aude ge toate, ştie tot şi depozitează numai ceea ce 
DUMNEAVOASTRĂ, Mr. & Mrs. Everywhere, vreţi să păstraţi pentru voi înşivă. 


Replica textului: lumea evenimenţială. 


lumea evenimenţială (1) 


CITIŢI INSTRUCŢIUNILE 


Pentru astăZI a treia zi de MAI douăzeci — ZECE ManhatTEN anunţă o vreme 
blândă, tipică de primăvară sub domul Fuller. Idem şi pentru General Technics Piaza. 


Dar Shalmaneser este un computer Micryogenic ® scăldat în heliu lichid şi în 
firida lui e tare frig. 


(IDEM Foloseşte-l! Procesul mental implicat este analog tehnicii utilizate pentru 
menţinerea lărgimii de bandă a telefonului vostru. Dacă aţi vizionat scena se cheamă că 


aţi vizionat scena şi atunci ar însemna o cantitate prea mare de informaţie nouă care v- 
ar face să vă irosiţi timpul cu cititul şi recititul ei. Folosiţi „idem”. Folosiţi-l! 


— Lexiconul Hipcrime de Chad C. Mulligan) — 


Semănând mai puţin cu o maşină, aducând mai mult cu o fiinţă umană, dar 
concentrând în făptura ei câte ceva din natura ambelor, Georgette Talion Buckfast este 
în mare măsură sprijinită de proteze în cel de al nouăzeci şi unulea an al ei. 


Când încordarea devine PREA MARE este pentru că Hitrip din California a 
educat-o să aibă mai puţin pețiol per uncie, mai multă frunza-reginii curată. Intrebaţi 
„Bărbatul Căsătorit cu Mary Jane”! 


Eric Ellerman este genetician specialist în plante, care are trei fiice şi este 
înspăimântat de faptul că nevastă-sa şi-a lăsat un burtoi permanent. 


„ „.. Şi Puerto Rico a devenit ultimul stat care a ratificat hotărârea controversată 
din legislaţia eugenică a SUA. Prin aceasta se lasă numai două refugii celor care doresc 
să aibă în grijă copii handicapati: Nevada şi Louisiana. Înfrângerea lobby-ului care 
milita pentru creşterea copiilor-problemă strămută stigmatul care păta de atâta vreme 
chipul bălai al Celui Mai Tânăr dintre State — un stigmat congenital, s-ar putea spune, 
de vreme ce acordul lui de a se alătura celorlalte state a coincis aproape cu ziua în care 
s-a dat prima legislaţie eugenică privitoare la hemofilie şi imbecilitate congenitală... ” 


Poppy Shelton a crezut ani de zile în miracole, dar acum chiar în propriul ei trup 
se plămădeşte unul şi lumea reală a devenit dependentă de visul ei. 


DIFICILUL ÎL REZOLVĂM IMEDIAT, IMPOSIBILUL O SĂ DUREZE CEVA 
MAI MULT 


— Prima versiune a motoului de la General Technics — 


Norman Niblock House este al doilea vicepreşedinte de la General Technics şi se 
ocupă de problemele de personal şi angajări. 


„Numai o secundă, vă rog, intervine întreruperea produsă de participant. Reţineţi 
că numai întreruperile participantului de pe SCANNER vor fi prelucrate de 
Shalmaneser de la General Technics, ceea ce reprezintă reacţia cea mai promptă pe 
unitatea de timp...” 


Numele adevărat al lui Guinevere Steel e Dwiggins, dar o învinovăţiţi pentru aşa 
ceva? 


Salopeta vă transmite suficientă energie — dintr-o singură privire? 


Dacă purtaţi MasQ-Line Corp, răspunsul este da. Plictisiţi de jumătăţile de 
măsură, am pus marca firmei la locul ei pentru a numi produsele nu kidder ci codder. 


Sheena şi Frank Potter au bagajele gata pentru plecarea în Puerto Rico pentru că o 
lumină roşie şi una verde sunt pentru el doar nişte lumini. 


„Două intervenţii ale participantului! Numărul unu: scuzee, amice, dar nu — nu 
greşim când spunem că hotărârea luată de Puerto Rico îl lasă pe disident cu doar două 
refugii. Isola se împacă foarte bine cu suveranitatea statală, dar întreaga zonă a 
Pacificului ocupată de insulele statului în cauză se află sub legea matrimonială şi un 
paşaport este eliberat doar în scop matrimonial, îţi mulţumesc de întrebare, deşi cam aşa 
merg, lucrurile, tu eşti vecinul meu şi eu sunt al tău, de aceea lucrăm cu SCANNERUL 
ca un proces cu du-te-vino...” 


Arthur Golightly nu se simte deranjat de faptul că nu mai ţine minte pe unde-şi 
pune lucrurile. In căutarea lor dă mereu peste alte lucruri de care uitase cu totul. 


DIFICILUL L-AM REZOLVAT IERI, DE IMPOSIBIL NE OCUPĂM ÎN CLIPA 
DE FATĂ 


— Versiunea curentă a motoului lui General Technics — 


Donald Hogan e spion. 


„Socoteala celuilalt: dicromatismul este ceea ce se cheamă în general a fi orb la 
culori şi, de când lumea, e considerată o boală congenitală. Iţi mulţumesc, participant, 
îţi mulţumesc.” 


Stal (prescurtarea de la Stallion) Lucas e un rătăcitor, măsurat şi cântărit şi e pe 
drumuri toată ziua. 


(IMPOSIBIL înseamnă: 1. Nu-mi place şi, când aşa ceva se întâmplă, nu sunt de 
acord; 2. Nu pot fi deranjat; 3. Dumnezeu nu poate fi deranjat. Poate că al treilea sens 
să fie real, dar celelalte sunt 101% de tot rahatu. 


— Lexiconul Hipcrime de Chad C. Mulligan.) — 


Philip Peterson are douăzeci de ani. 


Vă simţiţi subminat de un aparat cu autostrigare, unul din acelea care necesită o 
permanentă reprogramare manuală dacă nu trebuie să vă atragă atenţia asupra unor 
chestiuni care au fost deprogramate săptămâna trecută? 


Noul aparat cu autostrigare — o adevărată revoluţie în materie — se 
reprogramează singur! 


Sasha Peterson e mama lui Philip. 


„Revenind la subiectul deja amintit, o mulţime turbulentă a năvălit într-o biserică 
din Malmo, Suedia, în timp ce se desfăşura liturghia de dimineaţă. După evaluarea 


dezastrului cifra morţilor a ajuns la patruzeci, aici fiind incluşi preotul şi mulţi copii. 
Din palatul lui din Madrid, Papa Eglantine l-a acuzat pe rivalul său, Papa Tho-mas, de a 
fi instigat atât această explozie, cât şi alte manifestări asemănătoare din ultima vreme, 
acuzaţie care a fost respinsă viguros de autorităţile de la Vatican.” 


Victor şi Mary Whatmough s-au născut în aceeaşi ţară şi sunt căsătoriţi de 
douăzeci de ani — ea pentru a doua oară, el pentru a treia. 


Ce vrei să faci când o vei vedea în costumu-i Forlon & Morler Maxess. 


Este ceea ce vrea ea să faci când o vei vedea în costumu-i Forlon & Morler 
Maxess. 


Dacă nu ar fi fost aşa, nu l-ar fi îmbrăcat. 
Accesul total nu e nici o exagerare atunci când scrii MAXESS. 
Moda este „Courtesan”. 


Oricare ar fi ea. 


Elihu Masters este ambasadorul Statelor Unite în fosta colonie britanică Beninia. 


„Vorbind despre acustică, Dixierep Senator Lowell Kyte, acest om realmente 
încărcat cu antimaterie, a acuzat dictisurile de a se face vinovate pentru zecile de 
sinucideri comise per anum — scuze — per annum în statul lui Texas, arătând că 
eforturile lui Fed de a calma situaţia au fost sortite eşecului. Neoficial, oficialităţile de 
la Nark Force au fost surprinse în timp ce-şi exprimau interesul pentru modul în care 
produsul Triptine al firmei GT îi atrage pe fanii dictisurilor.” 


Gerry Lindt este un tânăr care va recruta. 


Când spunem „general” la GT înţelegem prin aceasta GENERAL. Oferim o 
carieră de o viaţă oricui este interesat de astronomie, biologie, chimie, dinamică, 
eugenie, feromagnetism, geologie, hidraulică, administraţie industrială, propulsie cu 
reacţie, cinetică, drept, metalurgie, nucleo-nică, optică, drepturi de autor, quarkologie, 
robotică, sinteză, telecomunicaţii, ultrasunete, tehnologia vidului, muncă, raze X, ylem, 
zoologie... 


Nu, nu am omis specialitatea dumneavoastră. Pur şi simplu nu am mai avut loc 
pe listă.” 


Profesor doctor Sugaiguntung este şeful Departamentului de 'Tectogenetică de la 
Dedication University din Guided Socialist Democracy Yatakang. 


„Incidenţa anarhiştilor se menţine ridicată: unul a comis ieri, în Outer Brooklyn, 
douăzeci şi unu de victime înainte ca nişte poliţai să-l fi lichefiat, iar un altul e încă 
liber în Evanston, Illinois, cu un total de unsprezece morţi şi trei răniţi. Peste ocean, în 
Londra, o anarhistă a terminat alţi patru, printre care şi propriu-i copil de trei luni, 
înainte ca un trecător precaut s-o fi ciomăgit bine de tot. Date venite din Rangoon, Lima 
şi Auckland ridică numărul victimelor acestei zile la şaizeci şi nouă.” 


Grace Rowley are şaptezeci şi şapte de ani şi mintea a cam început s-o lase. 


Să fii azi aici şi mâine cine mai ştie pe unde nu-i un lucru tocmai bun pentru 
vremurile noastre moderne. 


Azi aici şi azi cine mai ştie pe unde asta-i treaba noastră. 


Mult-Prea-Cinstitul Zadkiel F. Obomi e preşedintele Beniniei. 


„Şi acum ştirile din Vest. În Washington a parvenit un protest vehement de la 
guvernul yatakangez, care pretinde că vase ce îşi vedeau de treaba lor în Isola au violat 


apele teritoriale ale Yatakan-gului. Oficialităţile vor aborda un ton politicos, dar e un 
fapt recunoscut că suta de insule a Yatakangului oferă refugiu piraţilor chinezi care se 
strecoară din aşa-numitele porturi neutre şi atacă patrulele americane în largul 
oceanului...” 


Olive Almerio are cea mai prosperă fermă de copii din Puerto Rico. 


Îi ştiţi pe codderii care ţin una, două sau trei shigi în şir. Ştiţi shigiile care o iau 
razna prin văzduh cu un alt codder. Sunt de invidiat? Nu e cazul. 


Ca oricare altă activitate umană şi aceasta poate fi învățată. O predăm în cursuri 
potrivite preferințelor dumneavoastră. 


Mrs. Grundy Memorial Foundation (probabil că se răsuceşte în mormânt). 


Chad C. Mulligan a fost sociolog. A renunţat. 


„Incendiile de săptămâna trecută, care au mistuit sute de mile pătrate din State 
Forest de pe Coasta de Vest cu pădure destinată maselor plastice, hârtiei şi chimiei 
organice, au fost atribuite în mod oficial unui sabotaj de către inspectorul forestier 
Wayne C. Charles. Până astăzi a rămas un mister cine se face vinovat: aşa-zişii partizani 
trădători dintre ai noştri, sau comuniştii infiltrati.” 


Jogajong e un revoluţionar. 


Cuvântul AMSIFICARE 

Nu-l căutaţi în dicţionar, 

E prea nou pentru dicţionar. 

Dar cel mai bine ar fi să aflaţi ce presupune. 


AMSIFICARE. 


Noi l-am confecţionat pentru voi. 


Atât Pietre cât şi Jeannine Clodard sunt copiii unor pieds-noirs, deci nici o 
surpriză că sunt frate şi soră. 


„Au fost lansate avertismente despre tornado în următoarele state...” 


Jeff Young este „omul care merge” pretutindeni la vest de Rockies pentru 
mărfurile specializate pe care le manevrează: detonator la distanţă, explozivi, termit, 
acizi puternici şi bacterii pentru sabotaje. 


„Revenind la bârfe: se zvoneşte că micul teritoriu african independent al Beniniei 
ar fi un haos economic. Preşedintele Koute al Dahomaliei a avertizat populaţia URNG 
într-o cuvântare ţinută la Bamako că, dacă va încerca să exploateze situaţia, toate 
măsurile necesare de contracarare...” 


Henry Butcher este un propagandist entuziast pentru panaceul în care crede. 


(ZVON Credeţi-vă urechilor. S-ar putea ca lumea voastră să nu fie mai bună decât 
cea în care trăiesc blocurile, dar imaginea va fi mult mai vie. 


— Lexiconul Hipcrime de Chad C. Mulligan) — 


Este clar că omul cunoscut sub numele de Begi nu trăieşte. Pe de altă parte, în cel 
puţin un sens, încă n-a murit. 


„Se mai zvoneşte că Benton Dent ar sta iar într-un bivuac, în sensul că a fost 
văzut mânărind vechile resurse de combustibil Ed-gar Jewel pe scena specială a Anti- 
Materiei. Între timp, timpul Pacificului, se pare că Fenella Koch, soţia lui de trei ani, ş- 
ar putea s-o dea din căsătorie în picanterie cu crema visurilor Zoe Laigh. Si după cum 
spune şi lozinca — de ce nu egali, de ce să nu ne pese!” 


Mr. & Mrs. Everywhere sunt identități perfecte, echivalentul pentru noul veac al 
Jones-ilor, afară doar de faptul că nu trebuie să ţineţi pasul cu ei. Vă cumpăraţi un 
televizor cu personalitate care să dea dovadă de ataşament şi care să vă asigure de 
faptul că Mr. & Mrs. Everywhere arată, vorbesc şi se mişcă aidoma vouă. 


(HIPCRIME Aţi şi comis o asemenea crimă când aţi deschis cartea. Ţineţi-o aşa. 
E singura voastră şansă. 


— Lexiconul Hipcrime de Chad C. Mulligan) — 


Bennie Noakes stă în faţa unui aparat acordat pe un SCANNER care orbitează pe 
Triptine şi repetă încontinuu: „Doamne ce imaginaţie am!” 


„Si pentru a încheia Departamentul Micilor Consolări. Nişte năpăstuiţi au ajuns la 
concluzia că dacă se permite fiecărui codder şi shigi şi mărolfăie să ocupe un spaţiu de 
un picior pe două, ne-aţi putea primi pe toţi pe cele 640 de mile pătrate ale insulei 
Zanzibar. AstăZI a treia zi din MAI douăzeci-ZECE vine dIN OU!” 


urmărind detaliile (1) 


DOMNUL PREŞEDINTE 


Mult-Prea-Cinstitul Zadkiel F. Obomi simţea greutatea nopţii presându-i capul 
năpădit de părul ca o sârmă cenuşie precum tăcerile apăsătoare ale unui rezervor 
senzorial de preaplin. Stătea în marele fotoliu oficial, ale cărui braţe sculptate reluau, 


fără să copieze, stilul secolului al XVI-lea realizat de maeştri aflaţi probabil printre 
strămoşii săi... Dar în lungul timp care se scursese de atunci, nimeni n-a mai avut vreme 
să se intereseze de aşa ceva. 


Mâinile îi atârnau moi pe marginea biroului din faţa lui, lipsite de consistenţă, 
vegetale. Mâna stângă arăta tavanului palma-i roză ale cărei linii făcuseră pe o femeie 
de sorginte juma franceză, juma shango, să-i prezică, pe vremea când el era un băieţel 
foarte mic, că va ajunge un mare erou. Cealaltă era parcă orientată special pentru a-şi 
etala dosul ca de mahon şi încheieturile noduroase, într-o poziţie parcă anume pregătită 
ca să bată un ritm nervos cu degetele. 


Nu se clintea. 


Fruntea cu un aer profund intelectual şi arcul nasului erau, probabil, berbere. Dar 
sub nas, de fiecare parte, se umflau nările, şi buzele groase se asortau cu obrajii plinuţi 
şi bărbia rotundă viu pigmentată. Era în întregime Shinka. Adesea spunea în glumă, 
când în viaţa lui exista şi timp de glume, că faţa lui era o hartă a propriei lui ţări: 
invadatorii din creştet până la ochi, băştinaşii de acolo în jos. 


Dar ochii înşişi, linia de demarcare, erau pur şi simplu umani. 


Stângul era aproape ascuns de pleoapa adormită; rămăsese nefolositor încă din 
1986, de când cu tentativa de asasinat, din care se alesese şi cu o cicatrice lungă ce-i 
brăzda obrazul şi tâmpla. Cel drept era strălucitor, pătrunzător, îndrăzneţ — în momentul 
de faţă neconcentrat, pentru că nu îl privea pe celălalt ocupant al camerei. 


Noaptea plictisitoare îl sufoca, pe el: Zadkiel F. Obomi, şaptezeci şi patru de ani, 
primul şi până în prezent unicul preşedinte al fostei colonii britanice a Beniniei. 


Fără să vadă, simţea. În spatele lui, uriaşul gol al pustiului saharian — mai mult de 
o mie de mile, monstruos şi dominant — se iţea în mintea lui ca un nor cumulus. Înaintea 
lui, dincolo de pereţi, dincolo de oraşul agitat, dincolo de port, briza înserării din Bight, 
mirosul sărat al oceanului şi mirodenii de la vasele acostate în port. De cealaltă parte, 
alcătuind brăţara care-i fixa încheieturile mâinilor pe birou în ciuda dorinţei lui, pe 
jumătate iscată, de a le mişca, pentru a întoarce o nouă pagină din teancul de documente 
care-i fuseseră supuse atenţiei, daraua pământurilor prospere răsfăţate de surâsul 
norocului. 


Populaţia planetei Pământ se număra cu miliardele. 


Beninia, mulţumită graniţelor-bine-reduse de guvernarea colonială, nu avea decât 
nouă sute de mii. 


Avuţia planetei Pământ nu putea fi imaginată. 


Din acelaşi motiv, Beninia avea cu foarte puţin sub limita necesară ca poporul ei 
să nu moară de foame. 


Mărimea planetei Pământ era... suficient de mare până în prezent. 
Beninia fusese jefuită şi răvăşită iar graniţele ei se îngustau tot mai mult. 
Auzea în memorie argumentele moi şi linguşitoare. 


Cu accent franțuzesc: Geografia e de partea noastră; situarea teritoriului ne 
arată că, în mod logic, Beninia ar trebui să se alieze cu dahomalienii; văile râurilor, 
trecătorile din munţi... 


Cu accent englezesc: Istoria e de partea noastră; avem aceeaşi limbă; în Beninia, 
Shinka se adresează Holainilor, Inko Kpalanilor, în aceeaşi limbă în care Yoruba se 
adresează Ashantilor; uniţi-vă cu Uniunea Republicană a Nigeriei şi Ghanei, şi fiţi un 
alt URNG... 


Dintr-o dată furia puse stăpânire pe el. Izbi vraful de hârtii cu mâna şi sări în 
picioare. Celălalt om aflat în cameră sări şi el în picioare, în timp ce faţa îi trăda panica. 
Dar nu apucă să spună nici un cuvânt înainte ca Domnul Preşedinte să fi dispărut pe 
uşă. 


Într-unul din cele patru turnuri înalte din centrul ţării, de unde se putea zări 
vegetaţia luxuriantă a munţilor Monado şi se simţea pustiul sumbru al Saharei, pulsând 
de la mari depărtări, exista o cameră a cărei cheie o avea doar Domnul Preşedinte. O 
santinelă aflată la intersecţia a două coridoare îl salută cu o mişcare rapidă a lăncii de 
paradă; răspunse cu un gest al capului şi îşi văzu de drum. 


Ca de obicei, închise şi încuie uşa înainte să aprindă lumina. Preţ de câteva 
secunde rămase într-o beznă deplină, apoi căută cu mâna întrerupătorul. In clipa 
următoare, ochiul sănătos clipi din cauza strălucirii bruşte. 


In stânga lui se odihnea pe o măsuţă, aflată în imediata apropiere a unei perniţe 
plate pentru rugăciuni, o copie a Coranului, legat în piele verde ornamentată cu litere de 
aur, scrise de mână, listând cele nouăzeci şi nouă de cinstite nume ale Atotputernicului. 


În dreapta, un prie-dieu în stilul tradiţional beninian, din fildeş sculptat, sprijinit 
de peretele pe care atârna un crucifix. Victima ţintuită în cuie era la fel de neagră ca 
lemnul însuşi. 


Pe peretele din faţa uşii, măşti negre, sulițe încrucişate, două tobe şi un vas de 
mangal pe care numai iniţiaţii din Leopard Claw Brand l-ar fi putut descoperi sub 
deghizajul blănii de leopard. 


Domnul Preşedinte inspiră adânc. Se apropie de măsuţă, luă Coranul şi, metodic, 
îi sfâşie fiecare pagină, transformând-o în conferi. La sfârşit smulse şi coperta din piele. 


Se răsuci pe călcâie şi luă crucifixul din cuiul care îl fixa de perete. Apoi îl pocni 
de zid. Crucificatul se prăbuşi pe podea şi Domnul Preşedinte strivi păpuşa sub călcâi. 


Trase apoi fiecare mască de pe perete. Smulse paiele colorate care le ţineau loc de 
păr, le scoase ochii de diamante şi le trase dinţii de fildeş. Găuri ambele tobe cu o lance. 


Când termină treaba stinse lumina, părăsi încăperea pe care o încuie, după care 
aruncă singura cheie în primul canal care-i ieşi în cale. 


context (2) 


EDITORIAL 


Stocul de replici VIZUALE: tăieturi, scena integrală, în aer liber, orchestra, 
primele imagini avantajoase din elicopter şi Ambuteiajul de la Bariera de Intrare în 
New Jersey din 1977 (în această situaţie trebuie ca aproape un milion de maşini să fi 
fost distruse) intercalat accidente împuşcături Fifth Ave. Oxford St. Red Sq; mai târziu 
favorizarea cretinilor, imbecililor. 


Replica SONORĂ live: „Azi felicităm Puerto Rico pentru lovitura dată lobby-ului 
care susţine creşterea copiilor abandonaţi. Celor care şi-au serbat douăzeci şi unu de ani 
le vine greu să creadă că doar cu treizeci de ani în urmă şoselele şi oraşele erau 
strangulate cu mase de fierătănii care s-au amestecat reciproc aşa de tare în cale, încât, 
în cele din urmă, am început să înțelegem. De ce să vă faceţi probleme din pricina 
dispozitivului complicat, jucării de două tone din oţel, când tot ajungeţi unde aţi pornit 
— asta nici nu vă va ajuta să ajungeţi acolo la timpul cuvenit? Şi mai rău — care vă 
scurtează viaţa în mod vizibil prin cancer sau bronşită datorită gazelor pe care le emite! 


Ca şi fiinţele vii, automobilele sucombă când spaţiul în care se află devine saturat 
de propriile lor excremente. Noi înşine suntem fiinţe vii. Si nu vrem să ni se întâmple 
aşa ceva. De aceea şi avem o legislaţie eugenică. Merită toate felicitările Cel Mai Tânăr 
Stat pentru că s-a alăturat celor mai mulţi dintre noi care am văzut pericolul abătându-se 
asupră-ne şi s-a hotărât să se împace cu inconvenientele inerente deciziei noastre de a 
controla elementele umane care populează marea scenă pe care o ocupăm.” 


— Acesta a fost Editorialul New York Times. — 


continuitate (1) 


SECURITATEA CU TĂIŞ VINOVAT 


Tot ceea ce-l privea pe Norman Niblock House era măsurat: la fel de bine măsurat 
ca o riglă de 12 inci, la fel de bine măsurat ca timpul însuşi. În aceeaşi măsură în care 
şi-a permis să-şi facă pielea strălucitoare şi să-şi îndrepte cârlionţii din păr şi barbă, aşa 
încât să poată câştiga de pe urma reacției vinovate a colegilor lui, în timp ce încerca să 
se apropie de shigiile care au făcut cel mai mult pentru codul lui. Tot aşa şi pentru 
dramul de excentricitate manifest în comportamentul lui, suficient pentru a putea fi 
suportat ca vicepreşedinte junior al unei mari corporaţii şi cu mult peste limita de la 
care se putea afirma că nu era un om cu care să te joci. Idem volumul şi natura 
lucrărilor pe care aranjase să-i fie trimise la birou, astfel selectate încât vizita zeckşilor 
să-l găsească angajat în mari şi importante tranzacţii. 


A fost recrutat de companie datorită prevederilor Actului de Egalizarea Şanselor 
care obliga corporaţii ca General Technics să angajeze atâţia albi încât să se respecte 
proporţia faţă de aframii: aflaţi în ţară, plus sau minus cinci la sută. Spre deosebire de 
alţi angajaţi, el a fost primit cu un suspin de uşurare de vicepreşedintele de atunci ce 
răspundea de personal, care aproape că îşi pierduse speranţa de a mai găsi destui aframi 
care să accepte condiţiile Societăţii. (Un doctorat? Dar ce-i un doctorat? O bucată de 
hârtie higienică pentru un fund cu pretenţii.) 


Norman N. House, D. Sc. a fost un adevărat noroc. Ştiind aceasta, a luat parte la 
întrecere pentru a câştiga detaşat. 


Receptiv pentru a treia oară în viaţa lui (prima dată: când şi-a ales părinţii; a doua 
oară: când şi-a faultat rivalul în lupta pentru postul pe care îl deţine acum), 
vicepreşedintele a remarcat că noul subordonat avea un talent remarcabil în a-şi impune 
personalitatea asupra unor oameni pe care nu-i mai văzuse până atunci şi pe care putea 
fi sigur că nici nu-i va mai întâlni vreodată. Mai târziu s-a spus despre el că are stilul lui 
House. Asta însemna că dacă el putea să se împace cu ideea de a-i uita pe alţii, i se 
părea insuportabil gândul ca el să fie uitat de ceilalţi. 


Invidios pe acest talent, vicepreşedintele începu să-l cultive pe Norman House în 
speranţa că o parte din calităţile lui vor trece asupra lui. Era însă o speranţă nemotivată. 
Omul ori se naşte cu un asemenea dar, ori şi-l însuşeşte printr-o activitate susținută şi 
conştientă timp de douăzeci de ani. Norman avea douăzeci şi şase de ani şi se antrena 
de douăzeci de ani. 


Dar vicepreşedintelui îi fuseseră zvârlite câteva firimituri pline de sclipici, de care 
te puteai ajuta la nevoie. 


— Ce cred eu despre el? Păi, lucrările lui sunt bune, (vorbe pline de gelozie care 
se doreau, însă, o recunoaştere) dar, după părerea mea, bărbatul care trebuie să poarte 
MasQ-Lines nu este sigur pe posibilităţile lui. Se ştie că au căptuşit partea din faţă. 


Vicepreşedintele, care avea şase perechi, nu le-a mai purtat niciodată. 


— Ce cred despre ea? Păi, testul pe care l-a susţinut o onorează, dar eu cred că 
orice fată care are deasupra pantalonilor bufanţi un Forlon & Morler Maxess e genul 
care nu va reuşi niciodată să ducă la bun sfârşit ce a început. 


Vicepreşedintele, care o invitase la masă şi care se aşteptase să fie plătit în 
moneda de circulaţie a timpului său, şi-a cerut scuze invocând o boală închipuită şi a 
plecat acasă capsat pentru a-şi petrece noaptea în compania soţiei. 


— Ce cred despre raportul anual? Păi, grafia aparţine ultimului an, dar zgomotul 
produs de această operaţie sugerează că ar fi putut fi cu 15-18% mai mare. Aşa că mă 
întreb dacă va rezista până la cap. 


Vicepreşedintele, care suferea de parkinson, s-a hotărât să se pensioneze la 
cincizeci de ani cu Gradul Unu şi pensia corespunzătoare, în loc să aştepte să capete 
Gradul Trei cu o pensie de două ori mai mare, dar care se oferea la vârsta de şaizeci de 


ani. Si-a vândut capitalul de cum a intrat în posesia lui, apoi şi-a ros ungniile când a fost 
martor lună de lună la sporirea acestuia. In cele din urmă s-a împuşcat. 


Creşterea valorii capitalului s-ar fi putut datora înlocuirii lui cu Norman, ceea ce 
l-a omorât. 


Norman se îndreptă brusc spre lift. Refuzase să-l folosească pe cel care îl ducea 
direct din stradă la birou: 


— E ridicol ca acela care lucrează cu oamenii să nu se afle printre ei, nu-i aşa? 


Cel puţin unul dintre vicepreşedinţi a refuzat şi el mai târziu să-şi folosească liftul 
personal. Dar oricum, el urca. 


Acolo era una dintre shigiile companiei, care aştepta. Îi zâmbi, nu pentru că se 
cunoşteau — îi plăcea să dea de înţeles că acela care spera ca firma să-i facă rost de shigi 
nu era în nici un caz un bărbat de talia lui Norman House — dar pentru că timpul şi 
efortul investite în nimicuri, ca nefolosirea unui lift personal, conduseseră la părerea 
generală că dintre cei douăzeci de vicepreşedinţi ai companiei, cel mai abordabil şi 
sociabil era Mr. House. Băieţii de la uzina electronică din West Virginia împărtăşeau 
această opinie fără să-l fi văzut măcar o singură dată. 


Zâmbetul pe care îl întoarse, cu un gest automat, avea o notă forţată. Era 
surescitat. Invitaţia de a servi prânzul la etajul prezidenţial, în prezenţa superiorilor, 
putea fi interpretată în două feluri: fie că era vorba de o promovare în funcţie, deşi 
radioşanţul pe care îl cultiva cu asiduitate nu făcuse nici o aluzie cu privire la aşa ceva; 
sau, ceea ce părea mult mai plauzibil, plănuiau o nouă reformă a personalului. De când 
fusese instalat în noua lui slujbă, suportase două astfel de acţiuni care se dovediseră 
adevărate blestemăţii şi uneori nici nu se putea apropia de oamenii cărora vreme de luni 
de zile le netezise calea spre posturi influente. 


Drăcia dracului! Pot să colaborez cu gomosii ăştia. Am mai făcut-o şi înainte. 


Se ivi lumina coborâtoare a liftului urmată de un sunet melodios. Norman îşi 
concentra atenţia asupra prezentului. Un ceas aflat deasupra uşii, potrivit ca toate 
celelalte din turnul GT după celebrul orologiu cu critonium, arăta 12-44 papa-mama. 
Dacă ar lăsa-o pe shigi să ia maşina, ar întârzia cu exact un minut la prânzul cu Cele 
Mai Importante Personaje. Si aşa ar fi corect. 


Când liftul se opri, o lăsă pe fată să treacă înaintea lui. 


— Eu o să urc, îi spuse. 


Chiar dacă va fi promovat în funcţie sau nu, păru el să spună. 


După cele câteva minute de întârziere, bine calculate, ajunse la etajul prezidenţial. 
Iarba sintetică ofta tăcută sub tălpile lui în timp ce se îndrepta spre grupul adunat lângă 
piscină. Patru dintre cele mai trupeşe shigi, care îi acompaniaseră la bazin, se distrau 
complet goale în apă. Se gândi la întrebarea glumeaţă, în vogă pe atunci -”De ce nu 
deschide compania GT calea pentru codderi?”- şi se căzni să se amuze pe când era 
întâmpinat de însăşi Bătrâna GT. 


O simplă privire aruncată Georgettei Talion Buckfast nu te-ar fi ajutat să 
descoperi în ea atât o persoană extraordinară, cât şi un artefact remarcabil. 'Trebuia să ţi 
se spună că are nouăzeci de ani. În cel mai rău caz părea de şaizeci: plinuţă, arătoasă, cu 
o coamă de păr castaniu, gata oricând să infirme vechea acuzaţie că ar fi fost mai 
curând bărbat decât femeie. O privire atentă a pieptului ei ar fi putut să trădeze prezenţa 
unui aparat cardiac, dar în zilele noastre multe persoane ajunse la şaptezeci de ani, sau 
Chiar şi mai tinere, poartă astfel de maşinării. Numai studiul cu adevărat intens l-a ajutat 
pe Norman să descopere plămânul transplantat, venele din plastic, grefa rinichilor, 
oasele fixate cu tije, corzile vocale înlocuite din cauza cancerului. 


Potrivit unor estimări de încredere, era ceva mai bogată decât familia regală 
engleză. Cu o astfel de avere se putea cumpăra sănătatea, fie şi în rate. 


Alături de ea era Hamilcar Waterford, trezorierul companiei, cu mult mai tânăr 
decât Bătrâna GT, dar părând cu mult mai în vârstă decât ea; Rex Foster-Stern, 
vicepreşedinte pe probele de proiectare şi planificare, un bărbat de talia lui Norman, cu 
obrajii încadraţi de favoriţi â la Dundreary şi ceea ce Copiii X numeau mârâind „bronz 
nepartizan”; şi un afram cu trăsături extrem de familiare, deşi nu era dintre cei pe care 
Norman să-i fi văzut în 'Turnul GT până atunci — cam de cincizeci de ani, solid, chel, o 
barbă în genul Kenyatta, cu o înfăţişare obosită. 


Norman găsi o altă motivaţie pentru care fusese invitat la acest prânz. Ultima dată 
întâlnise cu o astfel de ocazie un necunoscut de vârstă mijlocie, care era amiral în 
rezervă şi pe care GT se gândea să-l ia la bord de dragul contactelor pe care le putea 
stabili. În cele din urmă, acesta se dusese la un fabricant de vehicule pe pernă de aer, 
aşa că nu ieşise nimic din toată povestea aceea. Dar dacă asta era o altă chestie de 
aceeaşi natură, Norman avea de gând să fie cât se poate de insolent, fără a-şi periclita 
cariera. Nici un Uncle Tom: tare-n daravela-i noduroasă nu avea să fie numit într-un 
scaun deasupra lui Norman House. Apoi Bătrâna GT spuse: 


— Elihu, ţi-l prezint pe Norman House, care e vicepreşedintele nostru pe 
probleme de personal şi angajări, cel după care axa lumii îşi schimbă înclinarea. 


Elihu. Elihu Rodan Masters, de carieră diplomat, Ambasadorul Statelor Unite în 
Beninia. Dar la urma urmei ce-ar fi vrut GT de la o bucată de pământ ca o limbă de 
şarpe înfiptă asemenea unui ic în trupul Africii, care nu avea nici minţi sclipitoare, nici 
resurse naturale? 


Însă nu mai era timp de speculaţii. Îşi întinse mâna, curmând cu un gest scurt 
explicaţiile lui GT. 


— Nu e absolut necesar să prezentaţi pe cineva domnului Masters, doamnă, spuse 
el cu vioiciune. O persoană cu distincţia domniei sale e un exemplu pentru noi toţi, şi 
am senzaţia că îl cunosc foarte bine, deşi până acum nu am avut niciodată şansa de a fi 
dat mâna cu el. 


Pe faţa Bătrânei GT — pentru o femeie care reuşise cu propriile-i puteri să pună 
bazele unei corporaţii uriaşe şi, totodată să acumuleze o avere uriaşă, era surprinzător 
de vulnerabilă când trebuia să-şi controleze expresia feţei — Norman desluşi enervarea 
cauzată de întrerupere, luptându-se cu plăcerea produsă de un compliment atât de 
elegant. 


— Ceva de băut? spuse ea în final, semn că al doilea câştigase. 


— Nu, mulţumesc, doamnă, răspunse Norman. Doar ştiţi că e împotriva 
cuvântului Profetului. 


Beninia, da? Are vreo legătură cu deschiderea unei pieţe africane pentru PMAM? 
Mai bine de jumătate de miliard de dolari vârâţi în povestea asta şi nici un loc unde să 
vinzi produsele celei mai bogate descoperiri de minerale de când cu Siberia — aşa nu se 
mai poate. Dar din câte am auzit, Beninia nu-şi poate permite nici măcar să-şi 
hrănească populaţia... 


Vădit stânjenită de faptul că uitase sau că nu ştiuse că unul dintre vicepreşedinţi 
era musulman, Bătrâna GT se refugie în propria-i morocănoşenie. Mulţumit de turnura 
pe care o luase discuţia, cât se poate de conştient de ochii lui Maşter fixaţi pe el, 
Norman savura copios cele zece minute de conversaţie care au reprezentat preludiul 
mesei. De fapt, devenise atât de sigur pe sine, încât era convins că zbârnâitul 
telefonului, care izbucni la un minut sau două după ora unu, anunţa servirea mesei, aşa 
că îşi continuă istorioara, o glumiţă antiafram potrivită companiei mixte în care se afla, 
căreia îi adăugă sarea şi piperul date de peiorativul „nas-mare” — până când GT strigă a 
doua oară la el. 


— House! House! Avem probleme cu un grup de vizitatori conduşi la 
Shalmaneser! Sunt în sectorul tău, nu-i aşa? 


Menţinându-şi, din reflex, o mină calmă, Norman se ridică de la locul lui. 


Dacă asta-i doar o poveste ca să mă dea pe mine peste cap, o să le arăt eu prânz, 
O să... 


— Vă rog să mă scuzaţi, domnule Masters, spuse el pe un ton uşor plictisit. În cel 
mult un minut-două m-am întors, sunt sigur. 


ŞI se îndreptă spre lift, spumegând de nervi. 


urmărind detaliile (2) 


GAGIUL 


„Că veni vorba de rampele de lansare, ele echivalează cu nişte budinci care au 
încurcat itele lui Shalmaneser-zoofilul. La ce bun să pierzi atâta timp bătând drumul 
până la New York, vreme mai bună fără vreun dom conceput pentru a vă îngheţa aici 
ouăle shigi mai bune purtând mai puţină olărie şi mai bună pentru a îmbrăca trupa opt 
azi aici deja nu e încă unu papa-mama şi abia dacă ar fi vorba despre acul din carul cu 
fân.” 


În interiorul voltei care-l găzduieşte pe Shalmaneser: rece. Aşteptând începerea 
vizitei, ceea ce e un eufemism pentru momentul când ghidul GT este gata să înceapă, 
fapt care i-a convins pe câţiva din mulţimea de o sută nouă haidamaci (dintre care unii 
sunt turişti, iar alţii sunt posibili recruți autentici atraşi de pomenile şi reclamele TV ale 
corporației GT; dintre care unii s-au văzut pe ei înşişi atât de des în persoanele lui Mr. 


& Mrs. Everywhere, încât nici nu-ţi mai pot explica de ce s-au deranjat să facă vizita în 
realitate; dintre care alţii sunt chiar spionii lui GT matoşiţi să ia cuvântul la momentul 
oportun şi să dea impresia lipsei oricărei regii) că n-au nici un chef să fie interesaţi de 
ce li se va arăta. Frig! În mai! Sub domul Fuller din Manhattan! Si echipați cu tenişi 
Nydofoam, MasQ-Lines, cămăşuţe şi rochite Forlon & Morler; încinşi cu lămpi 
monocrome licărinde japind Holocams cu Biltin Norsik LazeeLaser şi magnetofoane 
SeeyanEar, cu buzunare grele de Japind Jettiguns, SeKure Stunnems, mănuşi Karatand:, 
care să fie uşor îmbrăcate, cu aceeaşi uşurinţă cu care bunicile voastre îşi trăgeau 
mănuşile. 


Încordaţi, urmărindu-şi vecinii întâmplători în acest tur cu ghid. 

Bine hrăniţi. 

Cu ochi prea şireţi, strecurându-şi uscatele între fălcile clămpănitoare. 

Al dracului de arătoşi. 

Gândind că oricare dintre aceşti componenți ai gloatei ar putea fi un anarhist. 


Noul Sărman al lumii evenimenţiale. 


Lui Stal Lucas nu i-a plăcut felul în care ghidul şi-a privit grupul atunci când, în 
fine, a catadicsit să-şi facă apariţia. Cineva care ar fi privit mulţimea aceea de oameni 
nu l-ar fi remarcat pe Stal Lucas: vârsta douăzeci de ani, înălţimea şase picioare, 
purtând Sir-Fer S-Pad-Drills, pantaloni largi Mogul şi o geacă adevărată Blood Onix cu 
copci din aur. 


Mai curând ar fi văzut o masă eterogenă, lipsită de identitate, care se învârtea în 
cerc, vagabonzi şi deghizați, dintre care puteau fi identificate unele grupuri. Ca şi Stal şi 
gagii din California, aflaţi în New York într-o drumeţie cu firma Jettey Cursion, două- 
nopţi-şi-o-zi după niscaiva furtişaguri, fără să le iasă însă pasienţa. Lumea se micşorase 
atât de mult încât ţi-o puteai trage peste pantofi, şi totuşi efectul distanţării dintre 
coaste... 


Între cei o sută şi, se aflau patru shigi superb evidenţiate: una atât de drogată încât 
părea nu numai că nu ştie în ce clădire se află, dar nici la ce etaj al ei era; două cu 
codderi de ale căror braţe atârnau; una care parcă tocmai picase din URNG, cu păr 
african şi piele de afin, lângă care nu se făcea ca Stal să fie văzut în timpul numărătorii 
inverse. 


Celelalte erau atât de şui încât nici nu-ţi venea să crezi, culmea fiind atinsă de una 
într-un sac mare drept haină, lipsit de formă, la care se adăuga o geantă mare şi grea, 
părul tuns perie, faţă nervoasă, strălucitoare cu excepţia zonelor unde fusese cutată sau 
pătată — probabil că o Fată Divină. Nici cea mai cumplită erezie din lume n-ar fi putut 
să convingă o fată normală să arate atât de oribil. 


— Încotro, shigi? spuse Stal aproape în şoaptă. Mai mult ca sigur că sunt doamne 
de companie. Dintre toate megalopolisurile, New York-ul mânca cel mai mult şi plătea 
cel mai bine. La fel şi Ellayway, deşi acolo cel care făcea angajările era guvernul, 
mânând recruţii spre Zona de Conflict a Pacificului. Dar cine e mai bogat decât 
guvernul? 


Deci omoară timpul. Aşa că împăcaţi-vă cu această noţiune atotcuprinzătoare de a 
fi târât într-o grotă rece. Deci aşteaptă până mâine anti-materie când avionul îl va lua pe 
Stal şi pe ciracii lui înapoi. 


— Ascultă, unde o ţin pe Teresa? murmură Zink Hodes, amicul cel mai bun al lui 
Stal. Făcu aluzie la legendara prietenă a lui Shal-maneser, sursă inepuizabilă de glume 
porcoase. Stal nu catadicsi să răspundă. Noaptea trecută Zink a început să bântuie după 
cumpărături şi purta un echipament Nytype. Stal era nemulţumit. 


În faţă mergea un cuplu, trăgând după ei nici mai mult nici mai puţin decât trei 
copile. Jenaţi de atenţia care le era acordată de vecinii invidioşi ai grupului, explicau cu 
voce tare cum că cele trei nu erau întru totul ale lor, dar că ei luaseră şi fetiţa unui văr la 
plimbare în ziua aceea, împreună cu cele două ale lor. În cele din urmă ghidul se adresă 
vizitatorilor. 


— Bună ziua şi bun venit în turnul corporației General Technics. Cred că nu mai e 
cazul să vă spun cine e GT... 


— Atunci de ce nu-ţi coşi gura? şopti Zink. 


— ...deoarece acesta este cadrul formativ pentru toţi din această emisferă şi chiar 
şi de mai departe, de la Baza lunară Zero până la Prospecţiunile Miniere din Atlanticul 
de Mijloc, de pe fundul adânc al oceanului. Dar între toate activităţile noastre variate 
există un element care vă va fascina întotdeauna, Mr. & Mrs. Everywhere, şi exact acest 
lucru vă va fi arătat. 


— Ar trebui să fascineze. Cum ar fi să ţi-o sudezi? spuse Zink. 
Stal îşi plesni degetele spre ceilalţi doi amici aflaţi la un pas şi 


indică printr-un gest că Zink ar fi trebuit încadrat de ei. 


— Te lăsăm aici, spuse Stal. Păgânule. Sau te urcăm în avionul din care te 
aruncăm de la treizeci de mii de picioare fără să-ţi căptuşim fundul cu vreo paraşută. 


— Dar eu... 
— Fascinat, spuse Stal, şi Zink se supuse cu ochii măriţi de groază. 


— Vă rog să remarcaţi dalele din granit pe sub care treceţi, gravate cu litere prin 
exploziv, proces formativ de mare precizie al corporației GT. Se spune că nimeni n-a 
reuşit să prelucreze piatra naturală prin explozie, aşa că noi ne-am pus ambiția şi am 
mers înainte şi am reuşit, în felul acesta susţinând motoul firmei. 


Un tip mai retras din apropierea lui Stal îşi mişcă buzele, scăpând o şoaptă ce putu 
fi auzită în timp ce se chinuia să descifreze scrisul oblic. 


— Sunt listate exemple de primă mărime ale miopiei umane, aşa veţi vedea că 
unui om îi este peste putinţă să respire la peste treizeci de mile pe oră şi că un bondar 
nu poate să zboare, iar spaţiile interplanetare reprezintă carantina lui Dumnezeu. 
Încearcă să le vorbeşti celor de la Baza lunară Zero despre toate astea. 


Urmară câteva râsete slugarnice. Aflată în faţa lui Stal, Divina Fiică îşi făcu cruce 
la auzirea Numelui. 


— De ce e aşa de frig aici? răcni cineva aflat în imediata apropiere a ghidului. 


— Dacă ai fi purtat noua țesătură a lui GT, noul Polyclime, ca mine, nu ti-ar mai 
fi fost frig, îi răspunse ghidul prompt. 


Şi totuşi a dracului mulţimea. Câţi din grămada asta fac parte din staff-ul lui GT, 
angajaţi de guvern şi ţinuţi pe slujbe mărunte din lipsă de altceva mai bun? 


— Dar asta mă trimite la un alt exemplu despre cât de greşit poţi fi. Acum 
şaptezeci sau optzeci de ani se vorbea despre construirea unui computer aidoma 
creierului uman, care să-şi ia drept locuinţă un zgârie-nori pe care să-l răcorească ajutat 
de cascada Niagara. Ei bine, aşa ceva nu-i de văzut pe peretele de acolo pentru că au 
greşit, dar numai pe jumătate, cu privire la răcire — de fapt cascada Niagara nu-i bună 
pentru aşa ceva, nu e suficient de rece. Noi folosim heliu lichid. Dar s-au înşelat cu 
totul în privinţa zgârie-norului. Împrăştiaţi-vă prin balconul ăsta şi vă voi arăta de ce. 


Pasivi, cei o sută nouă au umplut galeria în formă de potcoavă care domina grota 
rece de forma unei felii de ou. Dedesubt, la etajul principal, bărbaţi şi femei identici ca 
înfăţişare veneau şi plecau, privind uneori în sus, cu un aer din care curiozitatea 


dispăruse cu desăvârşire. Plin de resentimente, un grup de doisprezece sau cam aşa ceva 
din cei o sută nouă au hotărât să nu mai fie interesaţi de nimic. 


Stal rămase nehotărât. Ochii lui se îndreptară spre echipamentul expus acolo. 
Erau — cel puţin optzeci, sau nouăzeci de picioare din el — cabluri, ţevi, tablouri de 
comandă, încifratoare şi decodoare, rafturi încărcate cu bucăţi din metal strălucitor. 


— E şi aşa destul de mare, chiar dacă nu ocupă un zgârie-nori în întregime, strigă 
cineva. Fără îndoială că-i vorba de vreo altă drăcie. 


Stal se abţinu să zică ceva atunci când îl auzi pe Zink târşâindu-şi zgomotos 
picioarele. 


— Greşit, făcu ghidul şi răsuci reflectorul de lângă el, proiectân-du-i lumina în 
sus. Raza de lumină sări peste aparatură şi se opri pe un trunchi din metal de un alb mat, 
care nu impresiona prin nimic. 


— Acela, spuse el plin de solemnitate, e Shalmaneser. 
— Lucrul acela, exclamă spionul plin de admiraţie. 


— Lucrul acela. Optsprezece inci înălţime, diametrul la bază de unsprezece inci, 
şi este cel mai mare computer din lume mulţumită sistemului unic de patentare şi 
înregistrare cunoscut sub numele de Micryogenics. De fapt, e primul computer care 
intră în seria mega-creierelor! 


— E o minciună sfruntată, spuse cineva din primul rând. Deturnat de pe orbita sa, 
ghidul avu un moment de ezitare. 


— Şi atunci cum rămâne cu K'ung-fu-tse? continuă cineva-ul. 


— Cum? Mă tem că nu... Zâmbetul ghidului era lipsit de orice noima, întrerupe 
rea nu fusese provocată de vreun spion, ci reprezenta concluzia lui Stal, care se ridică 
pe vârfuri pentru a vedea ce se întâmplă. 


— Confucius! Ai spus Confucius! La universitatea din Beijing au avut un 
megacreier pus în funcţiune din... 


— Închideţi-i gura! Trădătorule! Mincinos ordinar! Zvârliţi-l peste bord. 


Răcnetele au fost instantanee, reflexe, automate. Zink se împinse şi el în faţă şi 
urlă cot la cot cu ceilalţi. Ochii lui Stal se îngustară în timp ce scoase din buzunar un 
pachet de Bay Golds şi îşi vârî o ţigară în colţul gurii. Mai rămăseseră patru în pachet 


pe care le împănase cu rahatul ăla de drog Nytipe, din familia marijuanei, singurul pe 
care îl puteai găsi în locurile astea. Lovi cu putere butonul ventilatorului automat. 


In fond, ce importanţă avea ce făcuseră chinezii, doar dacă nu ţi-o lua mintea cu 
sorcova? Nici un motiv să faci atâta gălăgie. 


Poliţia corporației îl înşfacă pe tovarăşei, scoţându-l din grup înainte ca vreunul 
din ei să fi avut şansa de-a-i fi ars vreo scatoalcă, iar ghidul, uşurat, îşi reveni la 
parametrii normali de comportament. 


— Vedeţi unde am focalizat acum lumina? Acesta e input-ul SCANNERULUI. 
Toate ştirile sunt preluate de la cele mai importante emițătoare prin intermediul 
centrelor de decodare. Prin intermediul lui Shalmaneser, Engrelay Satelserv ne poate 
comunica dacă suntem în lumea evenimenţială. 


— Da, dar cu siguranţă că nu-l foloseşti pe Shalmaneser doar pentru aşa ceva, 
spuse tare un alt spion, provocându-i lui Stal o nouă agitaţie. 


— Sigur că nu. Principala sarcină a lui Shalmaneser e să realizeze imposibilul, 
ceea ce a devenit o adevărată rutină aici, la GT. Ghidul făcu o pauză pentru a produce 
efectul scontat. S-a demonstrat teoretic că atunci când ai un sistem logic atât de 
complex cum e Shalmaneser, se va ajunge în cele din urmă la auto-conştiinţă, dacă se 
alimentează suficientă informaţie. Şi, cu întemeiată mândrie, putem afirma că deja ne- 
au sosit primele semne... 


Zarvă. Câţiva oameni se îmbulziră pentru a vedea ce se întâmplă. Printre ei e şi 
Zink. Stal îşi menţinu poziţia cu un oftat. Urma o altă distracţie planificată. De ce or fi 
crezând aceste capete pătrate că oamenii nu pot relata nici cel mai palid eveniment al 
lumii reale? 


Dar... 


— Blasfemiatori! Vânduţii diavolului! Conştiinţa e darul Domnului şi voi nu 
puteţi pune suflet într-o maşină! 


„„un spion al lui GT nu va fi niciodată chemat să răcnească aşa ceva. 


În calea sa se ivi o piedică: un codder ceva mai tânăr, mai scund cu câţiva inci şi 
mai uşurel cu câteva grame decât Stal. ÎI împinse într-o parte, plasându-l pe Zink între 
el şi cei care îl criticau în timp ce se aplecă peste balustrada balconului. Trecându-şi o 
mână peste alta, cobora pe stâlpul de susţinere al balconului o shigi în costumu-i maro 
lipsit de un model anume. Făcu un salt, descoperindu-se personalului alarmat care se şi 
grăbi să o prindă. 


— E Teresa! strigă cineva, încercând să-şi etaleze deşteptăciunea, şi drept răspuns 
se auziră câteva chicote neconvingătoare. Dar cei mai mulţi aflaţi în sală fuseseră 
cuprinşi de teamă. Aşa ceva nu se mai întâmplase niciodată în timpul vizitei lui Mr. & 
Mrs. Everywhere. Cei ce voiau să vadă mai bine începură să se înghesuie peste cei care 
voiau să scape de acolo, şi imediat spiritele au început să se încingă şi, o dată cu ele, 
vocile. 


Interesat, Stal analiză şi respinse posibilităţile. Nici o Fiică Divină n-ar fi adus cu 
ea ceva cu care să acţioneze de la distanţă în deplină siguranţă — halebarde, arme de foc, 
sau grenade. Aşa că tâmpiţii care se înghesuiau spre ieşire sau care se aruncau pe podea 
îşi consumau în van energia. Pe de altă parte, în sacul care îi atârna de umăr era loc 
suficient pentru o... 


O secure telescopică a cărei lamă avea mărimea mânerului care se putea strânge. 
Hâm! 


Gemând: „Drăcia dracului! Nimiceşte-o şi căieşte-te înainte de a fi blestemat pe 
veci! Să nu care cumva să-ţi îngădui a încălca a Domnului...” 


Fata îşi trânti geanta în figura mecanicului şi se aruncă asupra lui Shalmaneser. 
Un codder cu prezenţă de spirit zvârli în ea cu un manual de serviciu greu, care o izbi în 
picior cu atâta putere încât era aproape s-o trântească la pământ. În aceeaşi clipă garda 
se regrupa, înarmându-se cu biciuri fără mâner făcute din cabluri multicolore şi bare 
smulse din rafturi care se transformaseră în bâte de şase picioare. 


Dar, ca nişte laşi, preferară să se învârtească în jurul ei fără să se apropie. Stal îşi 
strânse buzele plin de dispreţ. 


— Haide, shigi, zbieră Zink, iar Stal se abţinu de la orice comentariu. Ar fi putut 
spune acelaşi lucru, dar nu se cuvenea. 


Bolta răsună de izbitura metalului pe metal când fata i-o întoarse celui mai viteaz 
dintre atacanţii ei, care mânuia bâta de fier. Bărbatul scheună şi scăpă arma improvizată 
din mână, de parcă ar fi fost înţepat, în timp ce ea se avântă sălbatică mai departe cu 
securea. 


Mâna — Stal o văzu limpede pe când zbura prin aer — descrise un arc de cerc ca o 
minge de badminton, şi lama securii se acoperi cu sânge. 


— Hei, hei, aproape că şopti el, aplecându-se cu încă doi inci peste balustrada 
balconului. 


Din spatele ei, un alt om din gardă îşi lansă biciul din cablu metalic, lăsându-i o 
dâră roşie pe gât şi pe obraz. Fata tresări, dar fără să ia în seamă durerea, izbi cu securea 
într-una din mesele de decodare. Masa dispăru într-o ploaie de fragmente din plastic şi 
componente strălucitoare electronice. 


— Hei, hei, făcu Stal, de astă dată cu ceva mai mult entuziasm. Cine urmează? 


— Să ieşim cu toţii în seara asta şi să mai zgândărim niţel rahatu', propuse Zink 
excitat. De atâta amar de vreme n-am mai văzut o shigi cu un asemenea fund! 


Fata evită un nou atac şi înşfacă ceva de pe un cărucior cu mâna stângă. Il aruncă 
spre Shalmaneser şi impactul fu marcat de o ploaie de scântei. 


Stal cântări propunerea lui Zink gânditor, înclinat să accepte. Sângele de pe 
secure pătase hainele maron ale fetei iar rănitul zăcea pe podea, urlând de durere. 


Trase din Bay Gold, simțind cum decizia începe să prindă contur în timp ce fumul 
diluat de cele patru părţi de aer îi năvălea în plămâni. Continuă să-l ţină în el — putea să 
reţină fumul în el timp de nouăzeci de secunde fără nici o problemă — când membrana 
culiselor începu să se mişte. 


context (3) 


TREBUIE SĂ-I DAI UN BRÂNCI 


„Nu-i nici o coincidenţă” 
(COINCIDENŢĂ Nu erai atent la cealaltă jumătate a întâmplării. 


— Lexiconul Hipcrime de Chad C. Mulligan) — 


„că avem anarhişti. Fundalul: «anarhist» e un anglicanism despre «cuprins de 
amoc». Să nu-i credeţi pe cei care v-ar spune că e vorba de pronunția deformată a 


cuvântului «tâlhar:». Unui tâlhar îi puteţi supravieţui, dar dacă vreţi să se întâmple 
acelaşi lucru când e vorba de un anarhist, cel mai bun lucru e să nu fiţi de faţă când îşi 
face apariţia. 


Înainte de secolul douăzeci cele mai mari aglomeraţii umane erau, aproape cu 
siguranţă, oraşele asiatice. (Cu excepţia Romei, asupra căreia voi reveni curând.) Şi 
când prea mulţi oameni îţi ies în cale, te înarmezi cu o panga sau un kris şi te pregăteşti 
să tai câteva gâturi. N-are importanţă dacă ai fost antrenat să le foloseşti sau nu — 
oamenii care s-a întâmplat să-ţi taie calea erau într-o stare normală şi au murit. Starea ta 
era demenţială. Cadrul: demenţii şi-au făcut apariţia în cadrul unor comunităţi care 
bună parte a anului nu-si strămutau fundurile din văile fiordurilor norvegiene, flancate 
de lanţuri muntoase inaccesibile, cu un capac oribil de nori deasupra, loc de unde n-ai 
putut evada pe mare nici din pricina furtunilor de iarnă. 


Printre nagunii din Africa de Sud circulă o vorbă cum că nu e suficient să omori 
un luptător zulu, dar mai trebuie să-i dai şi un brânci ca să-l faci să cadă la pământ. 
Cadrul: Shaka Zulu: si-a făcut o adevărată politică din a-şi lua suliţaşii de la părinţi încă 
din fragedă pruncie şi a-i creşte încazarmaţi, fără nici o altă proprietate afară de suliță, 
un scut şi o teacă în care să-şi vâre penisul, fără posibilitatea vreunei intimităţi. Şi aşa, 
în mod independent, au ajuns şi ei să descopere ce descoperiseră spartanii. 


La fel a fost când Roma devenise primul oraş din lume cu un milion de locuitori 
şi s-au impus religiile fundamentate pe mister care practicau concomitent 
autoprivaţiunea şi automutilarea. Ai picat exact în urma procesiunii care o cinstea pe 
Cybele, ai înşfăcat un cuţit de la un preot, ţi-ai tăiat coaiele cu el şi ai rupt-o la goană pe 
străzi fluturându-le în văzul tuturor până când ai ajuns în dreptul unei case cu uşa 
deschisă unde le-ai şi aruncat. Ei ţi-au dat haine femeieşti şi tu te-ai luat de preoţie. 
Gândeşte-te la presiunea care te-a făcut să crezi că asta ar fi cea mai bună cale pentru 
tine!” 


— Eşti un Idiot Ignorant de Chad C. Mulligan — 


continuitate (2) 


MÂNA MOARTĂ A TRECUTULUI 


Norman ieşi din lift gata să dea drumul uneia dintre rarele sale izbucniri 
temperamentale, întotdeauna bine calculate, care l-ar fi făcut pe oricare dintre 
subordonații lui să se ghemuiască vinovat. Abia dacă apucă să vadă interiorul boltei lui 
Shalmaneser când calcă pe ceva aflat pe podea. Aruncă o privire. 


Era mâna unui om, tăiată de la încheietură. 


— Păi, bunicul din partea mamei a avut o singură mână, spuse Ewald House. 


La vârsta de şase ani, Norman privi spre străbunicul lui cu ochii măriţi, fără să fi 
priceput tot ce îi zicea bătrânul, dar conştient că i se spuneau lucruri la fel de importante 
ca a nu face în pat sau să nu se împrietenească prea mult cu băiatul lui Curtis Smith, 
care avea aceeaşi vârstă ca şi el, dar era alb. 


— Nu-i o treabă aşa de curată şi îngrijită cum se poate vedea în zilele noastre, 
spuse Ewald House. Nu e vorba de o amputare. Nu e o operaţie făcută într-un spital. 
Vezi, s-a născut sclav, şi... 


— Se vede că era stângaci. Ce a făcut el, el... el a ridicat pumnul furiei asupra 
şăfului lui. Lumbago-ul l-a făcut însă covrig. Aşa că şăful a chemat cinci-şase ţărani 
care l-au legat de un butuc aflat pe câmpul de patruzeci de acri şi au luat, pur şi simplu, 
un ferăstrău şi... 


— Şi l-au tăiat. Cam asa ceva. 

Işi pipăi propriu-i braţ uscăţiv ca o ţeava, la trei inci sub cot. 

— N-avea ce să-i facă. Se născuse sclav. 

Vremea era foarte liniştită, foarte calmă. Norman privi în interiorul boitei. ÎL văzu 
pe proprietarul mâinii zvârcolindu-se şi gemând pe podea, strângându-şi încheietura, 
încercând să descopere punctele de presiune pe venele supurânde, învăluit în ceața unei 
agonii insuportabile. Văzu rămăşiţele mesei scrâşnind sub picioarele personalului 


panicat, cu mintea în dezordine. Văzu lumina din ochii fetei, care respira spasmodic, şi 
care stătea în faţa atacanţilor ei cu lama însângerată. 


Si mai văzu, pe balcon, peste o sută de idioţi. 


Nu luă în seamă ce se întâmpla în mijlocul încăperii şi se îndreptă spre panoul 
încastrat în zidul bolţii. Două răsuciri rapide ale încuietorilor şi acesta căzu dezvăluind 
o reţea de cabluri bine izolate, încolăcite aidoma cozilor unor şobolani uriaşi. 


Trase de o supapă; izbi cuplajul cu muchia palmei, mişcarea a fost prea iute ca 
răceala să-i fi pătruns pielea; şi îşi puse unul dintre furtunuri sub braţ aşa încât să se 
poată sprijini de el şi să-l poată trage. Era suficient de lung pentru a corespunde 
scopurilor lui. 


Se uită fix la fată pe măsură ce se apropia de ea. 


Divina Fiică. O chema, probabil, Dorcas, sau Tabitha, sau Martha. Se gândea la 
lovitură. O reacţie tipic creştină. 


Ţi-ai ucis Profetul. Al nostru s-a săvârşit bătrân şi plin de onoare. Tu ţi l-ai ucide 
pe al tău şi a doua oară, şi încă plin de încântare. Dacă al nostru ar reînvia, i-aş putea 
vorbi ca unui prieten. 


Se opri la şase picioare de ea, cu furtunul scrâşnind pe podea ca solzii unui şarpe 
cumplit. Nesigură de intenţiile acestui bărbat cu pielea neagră, cu privirea rece ca a unui 
mort, fata ezită, pregătindu-şi securea pentru atac, apoi se gândi mai bine: trebuie să fie 
o diversiune, o capcană. 


Îi privi pe cei din jur cu ochi sălbatici, aşteptându-se să fie atacată din spate. Dar 
oamenii din personal recunoscuseră ce adusese Norman, aşa că se dădură speriaţi într-o 
parte. 


„N-avea ce-i face...” 


Cu mişcări convulsive deschise supapa de la capătul furtunului şi numără până la 
trei. 


Urmă un sâsâit, urmat de un jet de zăpadă, şi ceva alb se aşternu pe secure, şi pe 
mâna care o ţinea, şi pe braţul de deasupra mâinii. Urmă o clipă cât o eternitate când 
nimic nu se mai petrecu. 


Apoi greutatea securii smulse mâna fetei din braţ. 


— Heliu lichid, spuse Norman pentru cei de faţă şi lăsă furtunul să cadă pe podea. 
Vârâţi-vă degetele în el şi vor trosni ca nişte beţi-gaşe. Dar sfatul meu e să nu încercaţi. 
Şi nici să nu credeţi tot ce auziţi despre Teresa. 


Nu mai aruncă nici o privire fetei care zăcea răsturnată pe podea, leşinată sau 
poate chiar moartă din cauza şocului. Se uită doar la forma îngheţată a mâinii care 
rămăsese încleştată pe coada securii. Ar fi trebuit să existe o reacţie, dacă nu cel puţin 
mândria pentru rapiditatea de care dăduse dovadă. Dar nu era nimic. Mintea lui, inima 
lui erau la fel de îngheţate ca şi obiectul de pe podea. 


Se întoarse la lift, conştient de uriaşa dezamăgire. 


Zink se apropie şi mai mult de Stal. 


— Hei-hei! spuse el. A meritat să vin, nu-i aşa? Hai să ridicăm o baniţă de 
excrement de balenă de pe fundul oceanului. Chestia asta mă plasează la fix pe orbită! 


— Nu, făcu Stal cu ochii fixaţi pe uşa pe care dispăruse negroteiul. Nu în acest 
oraş. Nu-mi place ce forţă de represiune au aici. 


lumea evenimenţială (2) 


CELULA MOALE 


„A trecut mai bine de un deceniu de când volumele Bibliotecii Publice din New 
York se află chiar în New York. Locul exact unde se găsesc a fost deja lămurit, dar acest 
lucru nu a redus — ci dimpotrivă, a mărit — numărul de cititori.” 


Cel mai rapid sistem de copiere realizat vreodată de Eastman Kodak's 
Wholographic. Se dă drumul la maşină, se taie rândurile cu o foarfecă obişnuită, apoi 
se distribuie bucăţile şi fiecare din cele 24 de secţiuni vor conţine până la 98% din 
informaţia de bază! 


Donald Hogan s-a aflat printre cei 1235 de oameni care pe rând sau toţi o dată 
puteau consulta aceeaşi carte sau revistă în orice clipă ar fi vrut s-o facă. 


Era cât se poate de puţin probabil să mai existe şi o altă persoană care să vrea să 
consulte aceleaşi două articole consecutive alese de el. Domeniul lui de cercetare fusese 
ales de Shalmaneser şi, ca o măsură de prevedere în plus, copia pe care o avea la el 
fusese realizată în limba yatakangă — un idiom foarte puţin cunoscut, care semăna cu 
japoneza prin aceea că realizase un adevărat vălmăşag compus din ideograme 
chinezeşti combinate cu două alfabete silabice complete, dar nu artificial, cum era 
katakana japoneză, ci o nenorocită de corcitură provenită din scrierea arabică, adusă în 
insulele din sud-estul Asiei cam pe vremea Renaşterii de cei trecuţi la mahomedanism. 


REZUMAT Autorul descrie câteva cazuri de genealogie discutabilă care s-au ivit 
în cazul Comisiei de aplicare a Legii Eugenice din statul New Jersey. O metodă cât se 
poate de bună în depistarea genei care provoacă scleroza dicromatismului este 


FRAGMENTE DIN STUDIUL DESPRE STRUCTURA CELULEI RECENZII 
ALE REVISTELOR DE BIOCHIMIE DEZBATERI INIŢIATE DE INSTITUTUL DE 
STUDII CERE-BROCHIMICE 


Dacă sunteţi în căutarea unei bacterii artificiale în stare să transforme şlamul 
mort într-o sursă profitabilă de sulf, cereţi o mostră de la Minnesota Mining din specia 
UQ-141. Pentru primul milion de organisme: 1000$, inclusiv taxele poştale. 


REZUMAT Testarea computerizată a unei formule pentru oul Nannus troglodytes. 
Evaluarea datelor indică 


Cea mai folositoare lucrare de referinţă într-un singur volum pentru studenţii 
care manifestă înclinații si har este cea a lui Friberg si Mahler, intitulată 


DEFORMAREA PERCEPŢIILOR SUBIECTIVE. Se referă la opium şi derivate; cânepa 
indiana şi derivate; pituri, caapi etc. sinteze ale acidului lisergic din care se obţine 
Yaginolul ® şi Skulbustiumul 8. Conţine şi un adaos referitor la Triptină 8. O 
microbobină: 75$, numai pentru personalul medical. 


REVISTA DE ECOLOGIE SOMATICĂ 
RAPORTUL DESPRE SPORT SI MUTAŢII 


RECENZIA DESPRE EREDITATEA REPTILELOR 


REZUMAT Este prezentat un caz în vederea interpretării relaţiilor economice 
mixte în cadrul unui sat de munte bolivian ca o manifestare a sindromului 
Mergendahler cu factori energizanţi împrospătaţi de elemente religioase, nutritive şi 


Material genetic izolat se poate obţine de la GT pentru Rana palustris ca si 
pentru Rattus norvegicus albuş. Contaminarea intersexuală mai mică de 0,01%. 


REZUMAT Uneori când, învârtindu-se de colo colo, Bennie Noakes se 
conectează la o enciclopedie informatică prin telefonul său şi se minunează de ce află, 
spunând, „Isuse ce imaginaţie!” 


SISTEME DE COMUNICARE 
DIGESTIE TECTOGENETICĂ 


CONSPECTE DIN REZUMATELE LUCRĂRILOR DE BIOCHIMIE 


REZUMAT Susceptibilitatea la efectul cancerigen al nivelului comercial a 
tetraclorurii de carbon se dovedeşte a fi corelabilă cu bine cunoscuta abilitate moştenită, 
legată de sex, de a detecta prin gust, în soluţii mai mici de 1 ppm, prezenţa 


Nimic nu poate fi mai chinuitor în lumea modernă decât faptul de a fi îndreptăţit 
să ai un copil, dar să nu ai această capacitate. Noi suntem specializaţi în reimplantarea 
ovarelor fertilizate extern. 


BULETINUL SOCIETĂŢII PENTRU ORGASMUL ABSOLUT GRAUNCH: 
prosoversepix 


JURNALUL  COMPORIAMENTIULUI SOCIAL AL  FURNICILOR, 
ALBINELOR SI TERMITELOR 


REZUMAT Când urâtul, frustratul abandonat HANK OGMAN şi-a violat mama, 
lăsând-o însărcinată cu ceea ce era mai mult ca sigur un fetus focomelic din pricina 
pasiunii ei pentru Yaginol, perspectivele s-au dovedit de-a dreptul sumbre pentru idiotul 
tată WALT ADLESHINE. Totuşi, mulţumită intervenţiei de ultim moment a 
minunatului şi pasionatului chirurg IDA CAPELMONT tragedia a putut fi evitată. 
„Oare cum te-aş putea răsplăti?” a vrut Walt să ştie si a rostit un preţ care 


Căscând, Donald Hogan, eliberă scaunul. Niciodată nu-i lua mai mult de trei 
ceasuri pentru a-şi rezolva problemele înscrise pe agendă. Işi vârt în buzunar carneţelul 
în care ţinea planul de cercetare şi porni spre lift. 


context (4) 


TABLA DE MATERII 


Dezvoltate În curs de dezvoltare 


China,  Yatakang, 
Uniunea  Republicană 


A A 
SUA, Comunitatea Nigeriei, Ghana 


Europeană, URSS, Australia 


Guvernate de 


; . ~ revoluționare” 
Guvernate de apatia publică t 


Moneda devenită subiect a 
numeroase reevaluări 


PSE Întreţinută artificial 
datorate inflaţiei 


acţiuni oficiale 


Angajare în muncă pe bază 


de contract individual Eciitrolldleistat 


Agenţiile de ştiri şi 
divertisment sprijină 
guvernul datorită 
patronajului şi a inerţiei 
politice 


Direct controlate de 
agenţiile guvernamentale, 


Hrana variată, dar produsă Mai puţin variată dar 


Egipt, 


„partide 


punct de vedere monolitic. 


Subdezvoltate 


a EA 
Ceylon, Beninia, 


Afghanistan, Mozambic 


Guverne cu „spatele frânt” 


prin Subiect al fluctuaţiei 


arbitrare 


O chestiune de noroc 


Conduse pe baze ama- 
toriceşti, suferind de pe urma 
lipsei de gust şi a 


Tuse 


Sub nivelul de subzistență, 


industrial, necesitând 
adaosuri costisitoare 


distribuită pe baza unui 
sistem eficient de raţii care 
asigură calitatea 


Îngrijirea sănătăţii: în parte 
gratuită (maternitate, 
îngrijirea copiilor, 
bătrâneţe), pentru celelalte 
situaţii plătită, dar de un 
nivel înalt 


Îngrijirea medicală gratuită, 
dar de slabă calitate 


Serviciul militar prin 
înrolare; pe baze selective; 
evaziune sporită; loialitatea 
recruţilor sporită prin tehnici 
psihologice 


Recrutare generală; 
evaziune neglijabilă, 
loialitate sporită prin climat 
social 


Apartamentele sunt cele mai 
răspândite în zonele 
citadine, case în zone cu 
densitate redusă, dormitul pe 
stradă permis, deşi 
descurajat 


Numai apartamente, case 
doar pentru cei din guvern, 
dormitul în stradă pedepsit 


Avioane expres, metrou, 
transport urban rapid, 
elicoptere, taxiuri, autobuze 
etc. 


Avioane, autobuze, taxiuri, 
taxiuri-bicicletă, biciclete 
etc. 


raţionalizarea fiind prost 
administrată 


În întregime plătită dar de un 
standard inferior; unele state 
angajează vraci 


Armata şi marina, salvarea 
victimelor sărăciei, subiectul 
izbucnirilor revoluţionare; în 
mare parte independente de 
guvern 


Case, colibe, cocioabe, nu 
există o legislaţie relevantă, 
supraaglomerare 


Autobuz, camion, bicicletă, 
vehicule cu tracţiune 
animală 


Telefoane eficiente, cu ecran Eficiente în oraş, dar nu şi în Nu prezintă o bază 


afară, unele doar cu circuit 


sonor 


Legislația eugenică 


împotriva idioţiei Idioţenia, fenilketonurie, 
fenilketonuriei, hemofiliei, hemofilie, etc; constrângerea 
diabetului, dicromatismului, limitată Nu există nici o restricţie 


constrângere severă 
din cauza lipsei de fonduri 


Vestimentaţia dictată şi 
făcută de stat; cele 
disponibile sunt privite ca 
obiect de lux 


Vestimentaţia ţine de modă; 
sunt accesibile şi pentru cei 
cu veni-turi mici 


De la robă până la zdrenţe; o 
haină are de obicei mai mulţi 
purtători 


Intoleranţă extremă 
considerată infracţiune şi 


E AR Atitudinea e dictată de 
descurajată social 


tradiţii şi obiceiuri 


Homosexualitatea tolerată; 
ambivalenţa garantată 


Fumatul condamnat din 
cauza efectelor cancerigene Tutunul e tratat ca fiind 


A Fumat 
cancerigen 


Marijuana legalizată, chiar 


socializată $ i TE E a tn 
Tolerată Prin tradiţie, socializată 


Alcoolul devenit fenomen 
social indiferent de legalitate Legal în multe ţări, dar 


f Fabricat în casă 
descurajat 


Drogurile ilegale, tolerate Ilegale, drastic interzise Prea scumpe 


Resursele pe cale de 


i . i Vândute în străinătate sau 
PPARA Exploatate din plin 


incomplet exploatate 


Populație umană Populaţie umană Populaţie umană 


FIINŢA UMANĂ Tu eşti una. Dacă nu eşti, ştii cel puţin că eşti marțian sau unul 
dintre delfinii special antrenați ai lui Shalmaneser. 


(Dacă vrei să-ţi spun şi mai mult decât atât, n-ai noroc. Nimeni nu poate spune 
mai mult. 


— Lexiconul Hipcrime de Chad C. Mulligan) — 


urmărind detaliile (3) 


NU, TU NU! 


— Deci, ce facem? întrebă Sheena Potter pentru a enşpe mia oară. Şi mai lasă 
paharul — a fost singura metodă prin care am reuşit să-ţi prezint chestiunea aşa cum e! 


— Vrei să mă scoţi din minţi, îi răspunse soţul ei, Frank. 
— Mincinos ordinar ce eşti. 


— Atunci ai procedat fără pic de judecată, şi asta înseamnă că nu poţi fi lăsată 
liberă pe stradă, ca să nu mai vorbim de perpetuarea speciei. 


Frank îi vorbea de la cel mai înalt nivel al apatiei, aproape olimpian, mulţumită 
celor cinci pahare pe care le băuse deja în această dimineaţă. 


— Chiar crezi că mi-ar trebui să mă prăsesc? Asta-i altă placă pe care ai început 
s-o fredonezi, nu-i aşa? Să te văd pe tine îmborţoşat cu nenorocitul de plod — acum se 
poate, te umplu cu hormoni de damă pe care ţi-i implantează în cavitatea abdominală. 


— Te-ai uitat la Compendiul Spectatorului. Nu, n-ai făcut bine. Ar fi trebuit să 
vezi ce era pe SCANNER. E şi mai senzaţional. 


— Rahat! Mi-a spus Felicia când am fost ultima oară la cursul seral... 


— Ce să spun! Că mare serviciu îţi mai fac şi colegii. Eşti la fel de înţepenită ca 
Teresa! Când au de gând să te treacă la Kama Sutra? 


— Dacă ai fi fost doar putintel mai bărbat, m-ai fi învăţat chiar tu. 
— Lipsa răspunsului este în pacient, nu în agent, de aceea eu... 


— De-acum ai început să citezi ca din carte, şi aici nu mai e vorba de un program 
nou, ci de vreo broşurică ieftină, scoasă de cine ştie ce şmecheraş... 


— Ar fi trebuit să te gândeşti ceva mai bine înainte de a te fi căsătorit cu un cap 
pătrat care a terminat şi el un nenorocit de liceu... 


— Ar fi trebuit să am mai multă minte şi să nu mă fi măritat cu un bărbat care nu 
poate deosebi culorile... 


Urmă o pauză. Se uitară prin apartament. Pe peretele dintre ferestre era o pată de 
o nuanţă deschisă, având aceeaşi culoare ca atunci când se mutaseră aici. Tabloul care 
acoperise pata zăcea acum în coşul roşu din plastic de lângă uşă. Lângă coşul roşu din 
plastic se aflau alte cinci (multe umplute cu câlţi); după ele urmau o duzină negre 
(multe fără câlţi); şi mai erau încă două albe care aveau o înălţime numai bună de stat 
pe ele, drept pentru care şi fuseseră puse acolo de Frank şi Sheena. 


În bar nu era nimic. Cu excepţia unui strat subţirel de praf şi a unor urme uscate 
de vin. 


Frigiderul era gol, cu excepţia unui strat subţirel de gheaţă care căptuşea 
congelatorul. Acesta s-ar fi dezgheţat instantaneu dacă aparatul ar fi fost dat la 
„decongelare”. 


În şifonierul din dormitor nu existau haine. Spaţiul liber se macină de unul singur, 
pe jumătate sufocat de o grămadă de haine din hârtie şi de cele douăzeci de livre de 
alimente perisabile scoase din frigider. 


Autosigiliile clincăniră în priză; nici un copil nu s-a aflat vreodată acolo, dar ar fi 
fost împotriva regulamentului ca prizele să nu fi fost autosigilate, când dispozitivul 
conectat la ele era înlocuit. 


La picioarele lui Frank, pe podea, se afla un dosar cu documente. Cuprindea un 
bilet clasa a doua de două persoane pentru Puerto Rico; două buletine de identitate, 
dintre care unul era pe numele HEREDICHRO, iar celălalt SUSTOHEREDICHRO; 
cecuri de călătorie în valoare de douăzeci de mii de dolari; şi un raport de la Comisia de 
Elaborare a Legii pentru Eugenie a Statului New York, care începea aşa: „Dragă 
domnule Potter, regret să vă informez că începerea gravidităţii soţiei dumneavoastră, cu 
sau fără dumneavoastră drept tată, este pedepsită de Paragraful 12, Secţiunea V a 
Codului pentru Paternitate a Statului New York...” 


— De unde era să ştiu că tocmai ei mi-o vor face? Lobby-ul pentru creşterea 
copiilor valorează vreo trei trilioane de dolari, şi grămada asta de bani vorbeşte! 


Era un bărbat destul de bine, oarecum suplu, oarecum brunet, cu aerul şi ţinuta 
care te duceau cu gândul la o vârstă mai avansată decât cea care rezulta din fişa lui 
cronologică: treizeci de ani. 


— Mă rog, tot timpul am fost de acord să adopt un copil! Am putea face rost de o 
listă de adopţiuni şi în mai puţin de cinci ani să avem un copil nedorit. Sunt absolut 
sigur! 


Ea era o blondă naturală cu adevărat excepţională, ceva mai plinuţă decât soţul ei, 
cu dimensiunile ajustate după ultimul răcnet, în vârstă de douăzeci şi trei de ani. 


— Bun, nu mai putem sta aici! Am vândut ce mai aveam şi am cheltuit o parte 
din bani! 


— N-am putea pleca în altă parte? 


— Sigur că nu putem pleca în altă parte! Doar ai auzit de cei împuşcaţi săptămâna 
trecută pe când încercau să se furişeze în Louisiana — şi cât ne-ar ajunge douăzeci de 
mii de dolari în Nevada? 


— Am putea pleca acolo să rămân însărcinată şi după aceea să mă întorc acasă... 


— Pentru ce? Nu pricepi că am vândut apartamentul? Şi dacă mai stăm aici şi 
după şase papa-mama, ne pot vâri în puşcărie. Se lovi peste coapsă cu palma deschisă. 
Nu, trebuie să salvăm situaţia. Va trebui să plecăm în Puerto Rico şi acolo să 
economisim atât cât să putem ajunge în Nevada, sau poate să mituim pe cineva să 
obţinem un paşaport pentru Chile, sau Peru, sau... 


Se auzi un zgomot de la uşa din faţă. O privi fără să se mişte. In cele din urmă 
spuse: 


— Sheena, te iubesc. 
Ea dădu din cap şi, în cele din urmă, reuşi să zâmbească. 


— Te iubesc la nebunie, spuse ea. Si nu vreau să cresc eu copilul altuia. Chiar 
dacă n-ar avea picioare, tot l-aş iubi, pentru că ar fi al tău. 


— Si eu l-aş iubi pentru că ar fi al tău. 


Urmă un alt zgomot. El se ridică în picioare. Când trecu pe lângă ea, ducându-se 
să deschidă uşa, o sărută uşor pe frunte. 


continuitate (3) 


DUPA UN DECENIU 


leşind din bibliotecă, Donald Hogan privi întâi spre nord, apoi spre sud de-a 
lungul lui Fifth Avenue, întrebându-se în care din cele şase restaurante din apropiere să 
intre pentru prânz. După câte se părea, deocamdată, nu putea să ia o hotărâre. De 
aproape zece ani deţinea funcţia în care se afla acum. Mai devreme sau mai târziu tot va 
ajunge să fie un depăşit. 


Poate că n-ar trebui să-ţi împlineşti cele mai mari ambiţii la vârsta de douăzeci şi 
patru de ani... 


Probabil că mai avea vreo cincizeci de ani înaintea lui; cel puţin următorul 
deceniu nu constituia o problemă. Şi atunci când a acceptat oferta, au obţinut de la el să 
nu ridice problema pensionării, şi nici chiar a demisiei. 


O, dar în cele din urmă tot vor trebui să-l pensioneze. Dar nu avea habar dacă 
putea demisiona. 


Mai târziu, cele câteva cunoştinţe, — îşi făcuse o politică din a nu lega amiciţii — 
remarcaseră că părea mai bătrân decât vârsta pe care o avea de fapt şi că se obişnuise să 
alunece în reverii. Si au început să se întrebe ce dracu i s-o fi întâmplat. Dar dacă 
cineva ar fi spus: „Donald se frământă în legătură cu posibilitatea de a-şi da demisia”, 
până şi cea mai intimă dintre acele cunoştinţe pe care le avea, omul cu care împărţise un 
apartament şi nenumărate shigi, ar fi fost năucit. 


Slujbă? Ce slujbă? Donald nu munceşte. E doar un diletant care lucrează pe cont 
propriu! 


Cu aproximaţie, cinci oameni şi un computer din Washington ştiau altceva. 


— Ia loc, Donald, spuse decanul făcând un gest cu mâna-i elegantă. Donald se 
execută, atenţia fiindu-i atrasă de necunoscuta care se afla acolo: o femeie aflată în 
pragul maturității, cu o siluetă delicată, îmbrăcată cu mult bun-gust, afişând un zâmbet 
delicat. 


Avea o uşoară stare de nervozitate. În ultimul număr al jurnalului studenţesc 
publicase unele lucruri pe care, mai târziu, a regretat că le-a făcut publice, deşi, în 
adâncul sufletului, stăruia convingerea că a crezut în cele afirmate, şi încă mai credea în 
ele. 


— Ți-o prezint pe dr. Jean Foden, spuse decanul. Din Washington. 
Teama de a se vedea cu subsidiile postuniversitare tăiate pe motiv că era un 
individ subversiv, incapabil de recunoştinţă, începu să i se înfiripe ameninţător în minte. 


O gratula pe vizitatoare cu un salut rezervat, destul de nesincer. 


— Bun, atunci eu vă las ca să vedeţi despre ce e vorba, spuse decanul ridicându- 
se. 


Ceea ce-l zăpăci şi mai tare pe Donald. Se aşteptase ca ticălosul ăla bătrân să 
asiste la discuţie şi să-şi râdă în barbă — un alt elev intransigent pregătit pentru secure. 
De aceea nu reuşea să priceapă motivele pentru care fusese chemat atunci când dr. 
Foden adusese jurnalul studenţesc în discuţie. 


— Am fost şocată de articolul dumitale publicat aici, spuse ea fără nici o altă 
introducere. Ai impresia că ceva nu merge în sistemul nostru de învăţământ, nu-i aşa, 
Don? Te deranjează dacă îţi spun Don? 


— Doar dacă nu te deranjează să-ţi spun Jean, replică Donald mai mult în şoaptă. 


Îl privi gânditoare. Patru cincimi din actuala populaţie a Americii de Nord trecea 
drept arătoasă. Ceea ce se datora unei alimentaţii corecte şi unei asistenţe medicale 
accesibile. 


Si acum, când legislaţia eugenică începuse să-şi arate colții, proporţia trebuia să 
crească. Cu toate acestea, Donald Hogan ieşea în relief. Femeile lui obişnuiau să spună 
despre el că e un „caracter”. Un student englez îi spusese că e „al naibii de mintos”, şi 
acceptase termenul ca pe un compliment. 


Părul şi barba îi erau castanii; era cu puţin mai scund faţă de înălţimea medie, iar 
stilul vestimentaţiei era tipic pentru începutul-de-veac. Deci, ca înfăţişare, corespundea. 
Dar, undeva, în interior... 

— Aş vrea să-ţi aud opinia, spuse dr. Foden. 


— Toate opiniile mele se află pe pagina pe care ai citit-o. 


— Reformulează-le pentru mine. Văzându-ţi cuvântele tipărite, poţi face noi 
afirmaţii despre acelaşi lucru. 


Donald ezită. 


— Nu mi-am schimbat opiniile, dacă asta insinuezi, spuse el tărăgănând 
cuvintele. Duhoarea şi trosnetul lemnului din bărcile cuprinse de flăcări îi rămăseseră 
vii în minte. 


— Nu asta îţi cer. Tot ceea ce vreau e maxima conciziune în loc de această 
plângere fără cap şi fără coadă. 


— Perfect. Felul în care am fost instruit m-a transformat pe mine şi, din câte ştiu, 
pe toţi ceilalţi, într-o maşinărie de dat examene. N-am ştiut cum să devin original în 
afara domeniului meu de pregătire şi singurul motiv pe care l-aş putea invoca e că, 


aparent, cei mai mulţi dintre predecesorii mei au avut nişte ochelari de cal încă mai 
mari ca ai mei. Ştiu cu cel puţin o mie de procente mai multe despre evoluţie decât 
Darwin, asta o pot garanta. Dar când va fi loc, până-n clipa în care voi muri, să fac şi 
ceva ce-mi aparţine, nu numai să glosez cele făcute de alţii? Sigur, când îmi voi da 
doctoratul, tot şpilul va consta în a prezenta o teză învechită într-o formă originală, 
adică, vreau să spun că toate cuvintele vor fi aşezate în altă ordine decât cea iniţială. 


— Ai o opinie cât se poate de favorabilă despre aptitudinile tale, spuse dr. Foden. 


— Vrei să spui că sunt un infatuat? Poate că ai dreptate. Dar ce vreau să spun e că 
nu doresc să-mi fac un merit din a fi de o ignoranță crasă. Aşa că, vezi... 


— Ce carieră vrei să îmbrăţişezi? 
Deturnat de pe orbita pe care se înscrisese, Donald ezită. 


— Păi, cred că ceva care necesită un minim de timp. Aşa că restul timpului l-aş 
putea folosi să-mi umplu golurile din cultură. 


— Aha. Te-ar interesa un salariu de cincizeci de mii pentru a nu face în esenţă 
nimic afară de completarea cunoştinţelor? 


Donald Hogan era posesorul unei abilităţi de care foarte puţini oameni dispuneau: 
darul de a face aprecieri corecte. Cine ştie ce mecanism ascuns în creierul lui părea să 
se mişte neîncetat, rotin-du-se pe lângă elementele din lumea înconjurătoare în 
urmărirea şabloanelor din ele şi, când un astfel de şablon era identificat, undeva, în 
capul lui se aprindea un beculeţ. 


Elementele: Washington, absenţa decanului, oferta unui salariu comparabil cu 
ceea ce i-ar fi putut oferi doar un post în industrie, şi asta numai pentru a studia, nu şi 
pentru a munci... Erau oameni, oameni situaţi extrem de sus, la care specialiştii se 
refereau în termeni plini de dispreţ catalogându-i drept diletanţi, dar care, plini de 
demnitate, se autointitulau „sintezişti” şi care îşi petreceau întreaga lor perioadă activă 
nefăcând altceva decât cercetări interdisciplinare asupra celor mai avansate domenii de 
cercetare. 


I se părea o speranţă mult prea îndrăzneață, cu mult deasupra aşteptărilor lui, mai 
cu seamă că, doar cu câteva clipe în urmă, fusese convins că nu va mai avea nici o 
perspectivă. Trebui să-şi împreuneze mâinile pentru a le opri tremurul. 


— Te referi la sinteze, nu-i aşa? 


— Da, sunt de la Departamentul pentru Diletanţi, sau în termeni mai oficiali. 
Oficiul pentru Coordonarea Cercetării. Dar mă îndoiesc că vei intui exact ce vreau să-ţi 
propun. Am văzut diagrama activităţii tale şcolare şi am impresia că ai putea deveni 
sintezist dacă ţi-o doreşti din toată inima, cu sau fără doctorat. 


Dr. Foden se lăsă pe speteaza fotoliului. 


— Deci faptul că mai stai aici — chinuit, dar împăcându-te cu situaţia, mă face să 
cred că nu ţi-o doreşti din toată inima. Am impresia că e nevoie de un ciubuc gras ca să 
te conving să optezi pentru aşa ceva. Totuşi, cred că eşti destul de onest ca să te laşi 
mituit. Şi acum spune-mi, dacă ţi s-ar oferi posibilitatea, ce ai face pentru completarea 
educaţiei de care vorbeai? 


Donald ezită cu răspunsul, înroşindu-se din cauza incapacității de a-şi spune 
limpede gândurile. 


— Păi... ă... cred că... Istorie, în special istoria contemporană. Nimeni nu m-a 
învăţat nimic cu privire la evenimentele contemporane de la Al Doilea Război încoace, 
fără să fi condimentat totul cu mult rahat părtinitor. Toate domeniile care sunt 
tangenţiale cu al meu, cum ar fi cristalografia şi ecologia. Fără a omite ecologia umană. 
Si să mă documentez în ceea ce aş vrea să aprofundez — mărturiile scrise privitoare la 
specia noastră, ajunsă la opt mii de ani de istorie. Ar trebui să învăţ, cel puţin, o limbă 
ne-indo-europeană. Apoi... 


— Ajunge. Te-ai referit deja la o arie de cunoştinţe mai mare decât poate fi 
acoperită de o fiinţă umană în timpul vieţii. 


— Nu-i adevărat. Între timp Donald devenise mai stăpân pe sine. Sigur că nu se 
poate dacă ai fost educat în spiritul în care am fost eu, pe baza memorării faptelor. Dar 
ceea ce ar trebui să fim învăţaţi e cum să extragem algoritmii! Nu mai e nevoie să te 
omori cu memoratul unei literaturi întregi — înveţi să citeşti şi să memorezi un raft de 
cărţi. Nu te mai îndopi cu logaritmi şi tabele cu sinusuri; îţi cumperi o riglă de calcul, 
sau înveţi să mânuieşti un computer public! Făcu un gest neputincios. Nu trebuie să ştii 
tot. Pur şi simplu e suficient să ştii unde să găseşti arunci când ai nevoie. 


Dr. Foden schiţă un gest de aprobare. 


— Se pare că ai adoptat atitudinea cea mai potrivită, spuse ea drept încuviinţare. 
Totuşi, din această clipă va trebui să intru în pielea lui Mefistofel şi să-ţi explic care 
sunt condiţiile care însoțesc oferta noastră, în primul rând va trebui să citeşti şi să scrii 
fluent în Yatakangă. 


Faţa lui Donald deveni palidă. Un prieten al lui începuse să înveţe limba asta, 
apoi a trecut la chineză — ca o variantă mai uşoară. Totuşi... 


Ridică din umeri. 
— Aş face-o pentru o asemenea ofertă, spuse el. 


— Cât despre celelalte condiţii, ţi le voi putea spune după ce vom fi mers 
împreună la Washington. 


Unde un tip căruia i se spunea Colonelul — Donald n-a aflat dacă tipul poseda şi 
vreun nume al lui personal — i-a zis: 


— Ridică-ţi mâna dreaptă şi repetă după mine: „Eu Donald Orville... declar 
solemn şi confirm...” 


Donald oftă. Pe atunci totul îi părea împlinirea celor mai irealizabile idealuri. 
Cinci dimineţi pe săptămână să nu facă nimic altceva decât să citească, fără obligaţia de 
a da vreun rezultat — doar câteodată să anunţe prin poştă orice asociere de idei sau 
conexiune remarcată de el, despre care ar fi avut motive să creadă că i-ar fi putut fi de 
ajutor — de exemplu, să anunţe un astronom că un institut de marketing foloseşte o nouă 
metodă de analiză statistică a datelor, sau să sugereze că un entomolog ar trebui 
înştiinţat cu privire la o nouă problemă legată de poluarea aerului. I se părea că se află 
în paradis, cu atât mai mult cu cât pe patroni nu-i interesa cum îşi petrecea restul 
timpului, ba chiar mai mult, îi sugeraseră ca existenţa lui să fie cât mai variată, pentru a 
fi tot timpul în formă. 


Si în mai puţin de zece ani — trebuia să privească adevărul în faţă — se plictisise. 
Aproape că şi-ar fi dorit să se apese pe al doilea buton prevăzut în angajamentul lui, 
acela care-i provocase atâtea mustrări de cuget. 


Locotenent Donald Hogan, în felul acesta eşti activat şi ţi se ordona să raportezi 
imediat, repet IMEDIAT, lui... 


— O, nu! 


-Ţi s-a întâmplat ceva, cap sec? răsună o voce aspră ca un raşpel doar la câţiva 
centimetri de urechea lui. 


— Ce? A, nu. Mă simt perfect. 


— Atunci nu te mai comporta de parcă ţi-ai fi pierdut busola. Cască ochii încotro 
mergi! 


Furiosul de care se lovise îşi văzu de drum. Cu gesturi mecanice, Donald continuă 
să-şi pună un picior înaintea celuilalt, până când ameti de tot. După câteva minute 
decise că sfatul fusese numai bun. Probabil că în parte necazurile lui se datorau şi 
faptului că devenise sclavul rutinei, astfel încât pierduse apetenţa şi interesul pentru 
lumea din jur, exact ceea ce atrăsese atenţia dr. Foden asupra lui cu zece ani în urmă — şi 
ceea ce acum îl făcea incapabil să-şi dea demisia. Dar şi mai probabil era că suferinţele 
îi erau stârnite de spaima pe care o resimţise la ţipătul trompetelor şi bubuitul tobelor 
care nu mai făceau un secret din existenţa lui Shalmaneser, de unde şi convingerea lui 
că automatizarea va face desuetă până şi sinteza. 


Si dacă tot avea să-şi dea demisia, dorea ca acest lucru să fie rezultatul propriei lui 
voințe, nu să fie concediat pentru incompetenţă. 


Învălui cu privirea întregul bulevard, cuprins de un uşor tremur. Strada era 
flancată de zidurile blocurilor înalte cât pereţii canioanelor, dirijând traficul uman pe 
sub bolta de o strălucire difuză a lui Fuller Dome. Desigur, asta nu asigura protecţia 
întregului Mare New York, ci numai a Manhattan-ului, căruia i-a redat vechea forţă de 
seducţie, îngăduindu-i să-şi recâştige chiar mai mulţi locatari decât fuseseră alungaţi 
spre sfârşitul secolului douăzeci în suburbii. Nici nu se putea pune problema acoperirii 
întregului oraş cu o cupolă, din cauza costului exorbitant, deşi studiile inginerilor 
dovediseră fezabilitatea proiectului. 


Şi totuşi, New York-ul, cu cei treisprezece milioane de locuitori, îşi pierdea tot 
mai mult poziţia pe care o deținuse cândva, de cel mai mare oraş al lumii. Nu putea fi 
comparat cu monstruoasele caracatite care se întindeau de la San Francisco până la 
Ellays, sau de la Tokio la Osaka, fără să mai vorbim despre adevărații giganţi între 
megalopolisurile moderne, Delhi şi Calcutta, fiecare cu câte cincizeci de milioane de 
locuitori care crăpau de foame; care nu erau oraşe în adevăratul şi vechiul sens al 
cuvântului, grupuri de locuinţe, ocupate de familii, ci furnicare care se prăbuşeau pradă 
mizeriei sub loviturile nemiloase ale dezordinii, jafurilor manu militari şi a 
vandalismului care nu avea nici o altă intenţie decât aceea de a distruge. 


Şi totuşi, deşi se restrânsese până la un oraş de mărime mijlocie, având în vedere 
standardele contemporane, New York-ul rămăsese un oraş mare, pe care Donald simţea 
că-l poate suporta, care mai avea încă forţă de atracţie. Cel mai mare patron dintre toţi. 
Statul, domina Coasta de Vest; aici se aflau următorii ca mărime şi importanţă, 
supercorporaţiile, ţări în ţară. În faţă se profila ameninţător colosalul Turn zigurat al lui 
General Technics, care cuprindea trei cvartale întregi, şi care lui îi inspira un aer 
sumbru. Dacă şi-ar fi dat demisia — dacă ar fi putut să demisioneze după ce au pompat 


în el trei sferturi de milion de dolari din banii publici — viitorul i s-ar fi derulat numai 
într-un astfel de mausoleu. 


Şi uite ce s-a ales de Norman House! 


De-a lungul trotuarelor lărgite până la dimensiuni hiperbolice, mulţimea se 
îmbulzea aidoma unor insecte, înghesuindu-se spre căile de acces care duceau la 
pasajele subterane sau metrou. Pe banda centrală, rezervată doar oficialităților, treceau 
în viteză automobile, sau, uneori, erau trase pe dreapta pentru a face loc ambulanţelor 
sau pompierilor. Pe ambele benzi laterale, uriaşele autobuze fără motor — care îşi 
trăgeau energia din volantele rotite la maxim când întorceau la capătul liniei — pline 
până la refuz cu cei două sute de pasageri, glisau în zonele special amenajate la 
bordură, în intervalul dintre două blocuri, făcând loc taximetrelor electrice. În oraş nu 
se mai permisese circulaţia nici unui vehicul cu ardere intemă de când fusese înălţat 
domul. Sistemele de ventilaţie abia dacă puteau face faţă bioxidului de carbon şi 
toxinelor umane, iar în zilele călduroase transpiraţia depăşea capacităţile de aerisire, 
ceea ce determina un fel de burniţă sub cupola domului. 


Cum de o suportăm? 


Preferase să locuiască în New York pentru că aici se născuse şi pentru că aici i se 
oferise lista preferenţială cu locuințe din care să-şi aleagă o reşedinţă cât mai 
convenabilă. În plus, aici găsea şi bibliotecile de care avea nevoie în profesia lui. Dar 
acum era cu adevărat pentru prima oară când privea oraşul, prima oară când se uita la el 
cu ambii ochi, acordându-i întreaga atenţie, o atenţie încordată cât pentru şapte ani, şi 
peste tot pe unde îşi arunca privirea avea impresia că pe sărmanul oraş căzuse paiul 
care-i va rupe spinarea de cămilă. 


Încă de la întoarcerea de la facultate îi remarcase pe cei fără adăpost, care 
dormeau în stradă, dar nu observase că numărul lor ajunsese de ordinul sutelor, şi că îşi 
plimbau micul lor avut pe cărucioare improvizate, fiind tot timpul hăituiţi de poliţie. Nu 
observase felul în care oamenii, când erau îmbrânciţi, se răsuceau uneori, repe-zindu-şi 
mâinile spre buzunarele umflate înainte ca să-şi dea seama că pe urmele lor nu se afla 
un anarhist. 


Şi apropo de anarhişti: nu vedea nici o legătură între aceştia şi cel despre care 
presa relata că făcuse şapte victime, într-o sâmbătă seara agitată... 


Teama îşi înfipse ghearele în el, aceeaşi teamă pe care a simtit-o când s-a 
aventurat să ia Skulbustium, în sensul că nu exista un Donald Hogan, ci doar un 
oarecare printre milioanele de manechine, toţi versiuni ale unui Eu fără început şi fără 


sfârşit. Apoi a răcnit, şi cel care i-a dat medicamentul l-a sfătuit să renunţe, spunându-i 
că el îşi este propria-i persona în lipsa căreia ar dispărea. 


Cu alte cuvinte: în interior nu se afla nimic. 


Chiar în faţa lui două fete s-au oprit pentru a se uita la o vitrină. Erau amândouă 
îmbrăcate după ultimul răcnet, una purta o radio-rochiţă, al cărei model era de fapt un 
circuit, aşa încât, mutându-şi catarama la dreapta sau la stânga, putea să audă postul 
preferat în casca fixată în urechea ascunsă sub părul purpuriu . 


Cealaltă era înveşmântată într-o țesătură dură, cu un aspect la fel de metalic ca o 
carcasă de aparat ştiinţific. Ambele aveau unghiile cromate ca bornele unei maşini. 


Atenţia le fusese atrasă de nişte animale modelate genetic. Procese care se 
experimentau acum frecvent pe viruşi şi bacterii fuseseră aplicate şi plasmei 
embrionare, dar la acest nivel mai complex efectele secundare erau imprevizibile. 
Pentru fiecare dintre animalele expuse alte cinci sute nu părăsiseră laboratorul. Cu toate 
acestea puiul de antilopă de pădure din vitrină, solemn şi de dimensiuni hiperbolizate, 
arăta cât se poate de nefericit, în ciuda superbei lui blăni purpurii, iar puiul de 
Chihuahua, de un roşu strălucitor, se bâţâia încontinuu dedesubt de parcă ar fi fost în 
pragul unei crize de epilepsie. 


Dar singurul lucru de care fetele păreau să fie interesate era doar culoarea 
antilopei, care se potrivea de minune cu părul celei îmbrăcate în rochiţa-radio. 


La început foloseşte maşinile, apoi poartă maşini, şi apoi... 


Cuprins de tremur, Donald se răzgândi cu privire la restaurant şi intră orbește într- 
un bar să bea ceva în loc de masa de prânz. După-amiază îi făcu o vizită unei poetese pe 
care o cunoştea. Era cât se poate de înţelegătoare, nu-i puse nici o întrebare şi îl lăsă să 
se trezească din beţie în patul ei. Lumea părea să arate ceva mai bine când îşi reveni. 


Dar şi-ar fi dorit cu disperare ca acolo să fi fost altcineva, nu neapărat fata 
aceasta, de fapt nici o fată, doar o persoană căreia să-i explice de ce gemuse în somn. 


lumea evenimenţială (3) 


DOMESTICA 


Afram cinstit cu poziţie socială bună caută cameră cu vedere de-a lungul Isei 5 
camere luxoase Căsuţa Poştală NZL4 


„Da, chiar am trei camere, dar nu, nu poţi chiar dacă ai fost evacuat. Ce să fac cu 
tot cârdul de rable pe care le târâi după tine? Şi ce mă interesează pe mine că eşti 
echilibrat? Nu mă încurc cu aceia care nu zboară pe orbita mea rectilinie!” 


În Delhi, Calcutta, Tokio, New York, Londra, Berlin, Los Angeles; în Paris, 
Roma, Milano, Cairo, Chicago... nu te mai pot închide pentru că dormi pe unde apuci, 
aşa că nu mai are rost s-o ţii toată ziua pe drumuri. 


De fapt nu prea mai sunt locuri prin puşcării. 


Fată afram caută gazdă. Versatilă. Căsuţa Poştală NRT5 


APARTAMENTELE LUXY IDEALE PENTRU FAMILII NUMAI $ 100.000 
MINIMUM 3 CAMERE TOATE DIVIZIBILE! 


Serviciul rapid de navetă vă oferă posibilitatea să munciţi în Los Angeles, să 
locuiţi în atmosfera din Arizona cu aer proaspăt care vă dilată pieptul, timpul necesar 
navetei fiind de nouăzeci de minute! 


Aceasta este Laura. O blondă naturală, desigur — dragă, dă-i jos şi demonstrează 


— Sper 
— Şi eu. 


Laura râse. 


Jettex e la fel de practic ca luxy — întrebaţi-i pe cei din Moutain States care pot 
avea servicii în centru datorită serviciului ultrarapid! 


„O simplă formalitate, dacă nu vă supăraţi. Tânără doamnă, întinde-ţi mâna, te 
rog... Mulţumesc. Va dura cinci minute... Numai puţin... Scuze, dar nu vă putem oferi 
decât un paşaport de tranzit pentru acest stat. Felicitări, deşi — sper că e un copil.” 


CÂND PRESIUNEA VA AJUNGE LA LIMITA MAXIMĂ VEŢI FI 
RECUNOSCĂTORI PENTRU CHEIA GT PENTRU UN TRAI MAI LEJER. 
TRANCHILIZANTELE, PROFILACTICELE REPREZINTĂ DOAR ÎNCEPUTUL 
ISTORIEI. ADJUVANIELE NOASTRE PENTRU FUNCŢIILE NORMALE ALE 
FEMEII SUNT ACCEPTATE DE CODURILE ÎN VIGOARE DIN TOATE STATELE. 


— Pe barba Profetului, Donald, dacă aş fi ştiut că ai ceva în legătură cu carnea 
neagră, aş fi avut şi eu un pic de... 


— Atunci de ce nu încerci niciodată cu o brunetă, să zicem ceva în genul unei 
italience? Numai cine s-a hrănit cu feliuţe crocante albe în glazură poate să-şi dorească 


făină integrală din când în când! 


Dar în orice gospodărie se pot ivi astfel de probleme. 


Agenţia Olive Almeiro vă oferă şansa vieţii voastre. Avem cea mai largă gamă de 
adoptabili cu o ereditate excelentă. Nici o agenţie din acest domeniu nu se poate 
compara cu noi. Ofertele nu sunt valabile în următoarele state: New York, Illinois, 
California... 


SĂ FIE LEGIFERAT: transportul genelor cuprinse în Appendix. Un dedesubt va 
fi ipso facto motiv pentru avort asupra prezentării mamei la orice Comitet de 
Elaborarea Eugeniei în următoarea... 


— Cu cine vrei s-o înlocuieşti pe Lucille? 


— Habar n-am. Încă nu m-am gândit. 


POPULAŢIA AJUNGE LA LIMITA MAXIMĂ. Rapoartele sosite azi din surse 
oficiale arată că imigranții acestui stat cu statut de rezidenţi obţinut după 30 martie 
trecut vor trebui fie să se lase sterilizaţi, fie să-şi găsească un alt loc. 


L-am sărbătorit pe al douăzeci şi unulea. Dar voi? Asociaţii liberale sunt în 
căutarea cuplurilor, triplurilor cu vederi largi pentru a-şi lărgi sfera de activitate. Avem 
deja PAISPREZECE copii în grup! 


— Pe barba Profetului, Donald... ! 


— Regret. Am spus că regret! Dar nu pot să nu mă plictisesc cu cârdul tău de 
shigi. Laura a fost Scandahooviană, Bridget a fost Scandahooviană, Hortense a fost, 
Rita a fost, şi Moppet a fost, şi Corine a fost. Ca să-ţi spun sincer, cred că ai început să 
te plafonezi. 


ee „Sue 


pe săptămână. (Se pot obţine certificate. Pieliţa dintre degete doar ca defect) Căsuţa 
Poştală NPP2 


SĂ FIE LEGIFERAT: transportul genelor cuprinse în Appendix B de mai jos va fi 
ipso facto temei de sterilizare a oricărui băiat ajuns la pubertate după... 


— Ah, du-te dracului. 


— lată o atitudine creştină cu adevărat remarcabilă, Donald. Pe cât de fără sens, 
pe atât de barbară. 


— N-o mai face pe lupul moralist. Uneori mă întreb cum te-ai descurca într-o 
societate cu adevărat nonrasială. 


— Aşa ceva nu există. Îţi dau o altă generaţie şi tu vei include pe listă genele 
pielii negre. 


Lee Branksome! Vino acasă! Faptul că ai fost sterilizat nu ne va face să te iubim 
mai puţin. Eşti băiatul nostru, unicul nostru fiu şi fuga ta a fost o prostie! Si ţine minte 
că n-ai decât paisprezece ani! Părinţii tăi care te adoră şi sunt atât de nefericiţi. 


„Treizeci şi patru? Si ai un genotip curat? Doamne, ar trebui să-ţi dau cu sticla 
asta-n cap! Tot ce avem e doar bănuiala, nu e vorba de o dovadă, ci numai de o 
bănuială, că mama lui Harold ar fi anemică, şi eu mi-aş da mâna dreaptă pentru copii şi 
tu, ticălos infatuat, poţi sta aici şi...” 


urmărind detaliile (4) 


MASCA 


Conştientă că era o adevărată reclamă vie a propriului ei proces, conştientă că nici 
cele mai strălucitoare lumini ale tehnicienilor video nu-i vor trăda nici cel mai mic 
defect al vestimentaţiei, conştientă cu o deosebită plăcere că femeia trimisă să-i ia 
interviul era în mod vădit sub nivelul ei, Guinevere Steel gânguri în microfon. 


— Succesul Beautique-urilor mele este rezultatul a doi factori: capacitatea 
clienţilor mei de a intui cine ţine capul de afiş în probleme de modă, care e atât de 
trecătoare, şi la fel de important, datorită capacităţii lor de a judeca ce anume oferă şi ce 
nu oferă banilor adevărata lor valoare. 


Îşi revizui ţinuta. 


De o vârstă greu de precizat, purta o bluză de un galben sclipitor, pentru că tenul 
ei avea ceva din nuanțele de bronz ale lui Goya; îi punea bustul în evidenţă, subliniind 
unduirile curbelor perfecte, cu vârfuri proeminente asigurate de Nipicapurile 
telecomandate — activate în acel moment pentru că pozau excelent pe ecran. Erau 
întotdeauna la dispoziţia celui care le purta; dacă ar fi căpătat vreun interes special 
pentru bărbatul — sau femeia — căruia i se adresa, le putea dilata fără altă complicaţie 
decât presarea mâinilor de corp, şi dimpotrivă, le putea dezumfla, şi mai erau şi alte 
lucruri distrugătoare pentru moral pe care o femeie le putea face unui cap sec în afară 
de-al lăsa să vadă cu ochii lui cum țesuturile ei erotogene îşi pierd orice brumă de 
interes pentru el. 


Purta o fustă doar puţin mai lungă decât o centură lată, pentru că avea picioare 
extrem de graţioase. Acestea intrau în pantofi ascuţiţi, ornaţi cu pietre preţioase, pentru 
că avea glezne înalte şi elastice, dar nu umbla cu ele goale pentru că acele glezne 
fuseseră reconstruite şi cicatricea de pe piciorul stâng era încă vizibilă. 


Părul îi era făcut în patru bucle paralele, de un argintiu mat; unghiile de la mâini 
şi picioare erau mai strălucitoare decât oglinzile şi reflectau lumina lampadarelor în 
lentilele aparatelor de fotografiat. 


Aproape şaptezeci la sută din piele îi era expusă, dar nici o bucăţică din ea nu era 
goală, cu excepţia, poate, a rădăcinii firelor de păr. În afară de masca perlată pe care o 
avea pe faţă, purta o pelerină care-i învelea trupul în întregime, trupul acoperit cu o 
mixtură folosită doar de ea, provenită din propriile-i Beautique-uri pentru coloranţi 
corporali, cu totul, aproape treizeci de alte produse care îi lăsau un strat detectabil pe 
epidermă. Şi ca un ultim efect decorativ, venele îi erau delicat trasate cu albastru. 


— Cum, dar eu cred că e cât se poate de modern, spuse ea în microfon. Noi nu 
mai trăim în lumea strămoşilor noştri, unde mizeria, şi boala, şi ceea ce am putea numi 
voia întâmplării, să ne dicteze modul de viaţă. Nu, noi am devenit stăpânii întregului 
spaţiu în care trăim, şi ceea ce preferăm în domeniul modei şi cosmeticii reprezintă o 
încununare a acestei victorii. 


— Dar tendinţa generală spre o înfăţişare cât mai... cât mai apropiată de cea 
naturală, îndrăzni reportera. 


— Ceea ce contează este efectul produs asupra celui care te priveşte, continuă 
Guinevere foarte mulţumită de sine. Si pe tine te afectează, indiscutabil — pentru a avea 
totală încredere în sine, modul în care îţi câştigi clienţii în funcţie de impresia pe care o 
vei produce. Asta este singurul lucru care contează cu adevărat. 


— Vă mulţumesc, doamnă Steel, murmură reportera. 


In mod cu totul neobişnuit pentru ea, Guinevere se întoarse în biroul ei. Cu uşa 
bine închisă, se trânti în fotoliu şi dădu frâu liber amărăciunii să i se reverse pe la 
colţurile gurii, cu ochii privind în gol. 


Îşi aprinse o Bay Gold şi rămase cu ochii pe licăririle ei. 


O încredere totală în sine? Intr-o lume în care amantul, sau prietena, oricare dintre 
ei, s-ar putea să-ţi devină duşman? Cu cât e mai elaborată şi mai delicată munca în 
cosmetică, cu atât efectul e mai mare, şi cu atât mai mare dezamăgirea când, după 


sărutări şi mângâieri, se ajunge la război. Acum existau şaptesprezece Beautique-uri, 
unul pentru fiecare an de când se afla în branşă, fiecare dat pe mâna unui manager după 
o cântărire cât mai exactă a calităţilor acestora, manager care mai întâi a trebuit să 
lucreze trei luni sub directa îndrumare a lui Guinevere însăşi, manager care fusese şcolit 
conform celor mai înalte standarde şi care se obligase să plătească un comision gras 
doar pentru privilegiul de a-i fi folosit numele. Fuseseră luate toate măsurile raţionale 
de prevenire şi protecţie, dar cine să fi ştiut mai bine decât un cosmetician că oamenii 
făceau parte dintre fiinţele cele mai puţin raţionale? 


Trebuie să mă deconectez. Trebuie să-mi vină idei noi. 
Rămase gânditoare. 


In cele din urmă mâzgăli o listă, apoi întinse mâna spre butonul telefonului, după 
ce în prealabil îşi aruncă o privire pentru a se convinge că imaginea care se va ivi pe 
ecran va corespunde. 


Un joc de gajuri. E un bun procedeu de a-i face pe oamenii din jur să pară mai 
mici. Şi în capul listei falnicul Norman House cu nasul tuciuriu — ceea ce însemna că 
jalnicul lui amic era prin apropiere. Plus toţi ceilalţi care rataseră eşecul şi care s-au 
înclinat mai târziu. 


Gajuri, pentru ce? Secol douăzeci, ce părere ai? 


În Roma antică, sau în alt loc care s-ar fi putut dovedi mai interesant, ar fi fost 
mai bine, dar atunci te-ai fi putut pomeni în nişte zone unde rahaţi de genul lui Donald 
Hogan ştiau mai multe decât organizatorii despre ce era corect sau nu în legătură cu 
perioada respectivă. Angajează un arbitru profesionist, un student tocilar care poate că 
tocmai se specializează în aşa ceva? Nu. A încercat odată ceva de felul ăsta şi n-a mers. 
Băiatul ăla stupid fusese şocat de unele dintre gajuri şi în final s-a dat bătut — corecție, 
evitând pedeapsa: speriat — nu, nici asta. Afară? Foloseşte un dicţionar al secolului 
douăzeci. 


Şi dacă, să zicem, Mei Ladbroke ar putea fi convins să vină şi să aducă ceva din 
substanţa nouă şi cu adevărat extraordinară pe care o experimentează acum la spital... 


Cu o plăcere sălbatică apăsă pe butonul telefonului. 


Spune tu un singur cuvânt, fă tu şi un singur gest care să nu fie în context şi o să 
te fac să-ţi uzi nădragii, ticălos nenorocit şi negru. 


continuitate (4) 


ROOMI NAŢIE 


Când Donald ajunse acasă la şase papa-mama, îl găsi pe Norman stând în fotoliul 
lui preferat, cu picioarele pe o perniţă, răsfoind corespondenţa. Îşi salută colegul de 
cameră cu un gest distrat. La ora aceasta Donald îşi revenise în bună parte din 
depresiunea pe care o suferise la prânz, aşa că îşi putu da seama de starea de spirit a lui 
Norman, atât cât lăsa evidenţa să se vadă. Fiind mahomedan, Norman refuza să se 
atingă de alcool, dar marijuana fusese deja transformată în fenomen social în ţările 
mahomedane din Africa, aşa că îşi permitea să mai detensioneze din stresul acumulat 
peste zi cu o ţigară din ierburi. În ciuda preţului excesiv — toate ţările care legalizaseră 
iarba practicau măsuri protecţioniste faţă de culturile din străinătate prin taxe 
înspăimântătoare — fuma numai ţigări de o calitate care corespundea statutului de 
vicepreşedinte junior la GT: marca recunoscută ca lider în domeniu: Bay Gold. Una se 
afla chiar în scrumieră, dar îşi depăna firul subţire de fum nebăgată în seamă. 


Pe podea, la picioarele lui, de parcă ar fi fost zvârlit acolo într-un moment de 
enervare, se afla un tablou holografic, o curgere nesfârşită şi ritmică de linii întunecate 
şi luminoase. Lângă rama acestuia se afla, într-o casetă, semnul distinctiv al lui 
Genealogical Research Bureau. 


De mult timp Donald se învățase să considere drept ceva neîntemeiat 
neîncrederea colegului de cameră faţă de fleacurile produse de aparatura lui 
Genealogical Research, într-o epocă bântuită de problema urmaşilor, pentru cei care 
erau frământaţi de genotipul lor. Era pentru prima oară când sesizase că Norman nu-şi 
adusese blocnotesul monocrom pentru a vedea cu ce încercaseră să-i ademenească. 


Concluzia: ceva îl tulburase foarte tare pe Norman, scoţându-l de pe orbita lui 
normală. 


Drept care nu făcu nici cel mai mic efort spre a începe o conversaţie, ci îşi văzu 
mai departe de rutina care însoțea întoarcerea lui acasă: verificarea robotului telefonic 
pentru a vedea înregistrările făcute cât timp lipsise (nu era nici una), scoaterea din cutie 
a corespondenţei, care era întotdeauna un adevărat teanc, mai cu seamă de natură 


comercială, şi turnarea unui păhărel de whisky din bar înainte de a se fi trântit în 
fotoliu. 


Dar nu începu să-şi citească scrisorile. În schimb se uită încordat de jur împrejur, 
de parcă ar fi aşteptat ca tot acel decor familiar să capete notele atât de stranii pe care le 
resimţise la ora prânzului. 


Livingul, în care se pătrundea direct de la intrare, era singura încăpere a 
apartamentului pe care o foloseau în comun. Dar chiar acest lucru îl agasa pe Donald 
Hogan. Fusese decorat şi în parte mobilat chiar înainte ca Norman să-l fi acceptat drept 
coleg; la mutarea lui aici şi-a adus mica sa contribuţie cu anumite piese, cum era şi 
acest fotoliu, şi câteva bibelouri pe care Norman le aprobase, şi un bar — nefiind băutor, 
Norman nu avusese până atunci nimic de genul acesta, cu excepţia unei console pentru 
vinuri, impusă de convențiile sociale, printre care şi primirea unor vizite din partea unor 
prieteni care nu erau musulmani. Toate aceste lucruri nu se potriveau, la o primă 
cercetare, tipului lui Donald Hogan. Mai mult, toate se aflau numai de o parte a 
încăperii, de parcă între cei doi ocupanţi ai apartamentului s-ar fi aflat o graniţă 
invizibilă. 


Pe de altă parte ar fi fost foarte greu de recunoscut colţul din apartament care să fi 
trădat personalitatea lui Norman. Această descoperire a reprezentat o surpriză minoră 
pentru Donald. Dar dintr-o dată constată că exista o caracteristică implicită în alegerea 
lui Norman, atât în ce privea mobila cât şi culorile. Licărul roşiatic al pereţilor, desenul 
William Morris în facsimil de pe covor, Picasso-ul, Pollock-ul şi Moor-ul chiar şi 
obositul fotoliu Hille, toate păreau să fi fost luate în calcul în aşa fel încât dacă vreun 
mare mahăr din corporație ar fi intrat şi ar fi aruncat o privire prin casă, să dea din cap, 
rumegând asupra impresiei lăsate de cele văzute, şi să tragă concluzia că Norman 
House e un tip de toată pomina, numai bun pentru a fi promovat. 


Donald îşi înăbuşi fiorul, întrebând u-se dacă toată acea încercare de a crea un aer 
de soliditate şi încredere ar putea fi înscenată doar pentru el sau şi pentru unii vizitatori 
mult mai influenţi. 


Un singur lucru făcea notă discordantă în toată camera — lucrurile care-i 
aparţineau, şi care fuseseră lăsate la vedere, erau mult prea neutre ca să mai conteze, 
probabil că tocmai de aceea Norman fusese de acord ca publicul să ia cunoştinţă de 
existenţa lor. Era vorba de multiorga care se afla în spatele fotoliului lui Norman, în 
colţul camerei, şi care aparţinea actualei shigi a lui Donald, Victoria. Era prea modernă, 
prea frapantă ca să se potrivească decorului. Dar, în mod inevitabil, această situaţie nu 
se putea prelungi. 


Poate că patul lui Norman era o reflectare mai cinstită a caracterului său? 
Concluzia lui Donald se dovedi negativă. Al lui nu era, pentru că în teorie cel puţin, 
dacă nu în practică, în clipa aceea îl împărțea cu o shigi. În plus, fiecare dintre ei avea 
câte o cămăruţă pentru intimitatea absolută. Donald nu trecuse niciodată pragul celei 
care-i aparţinea lui Norman, deşi o întrezărise întrucâtva prin uşa deschisă. Văzuse însă 
mult prea puţin pentru a-şi fi dat seama dacă purta amprenta ocupantului. Cea care-i 
aparţinea lui — probabil că nu. Era mai curând o bibliotecă, şi jumătate din cărţi fuseseră 
alese în aşa fel încât să nu corespundă gusturilor lui. 


Aşadar, dacă faptul de a fi împărţit apartamentul avea urmări atât de neplăcute, se 
gândi cum ar motiva preferința lui şi a lui Norman pentru această variantă şi 
răspândirea pe scară largă a acestui obicei printre străinii dintr-o ţară mai puţin 
sănătoasă — şi în consecinţă mai puţin populată — sau printre bătrânii care îşi aminteau 
că prima dorinţă a unui burlac plin de succese era un loc numai al lui? 


Păi... era un avantaj vădit, plus încă altele câteva mai mici. Cel mai uşor se putea 
vedea că această convieţuire le permitea amândurora un nivel de viaţă care, având în 
vedere spaţiul generos şi confortul, depăşea binişor ceea ce şi-ar fi putut permite fiecare 
de unul singur. Chiar cu leafa lui de la GT, lui Norman i-ar fi fost foarte greu s-o ducă la 
fel de bine în altă variantă, mai cu seamă dacă avea în vedere salturile preţurilor după 
construirea lui Fuller Dome. 


Câteva din celelalte motive erau aproape la fel de limpezi, cum era comerțul cu 
shigi, care devenise aproape un fapt banal. Altele erau mai subtile, cum ar fi avantajul 
de a-i putea face pe străini să creadă nu numai că ei locuiau împreună, dar că trăiau 
împreună. Devenise din ce în ce mai obositoare întrebarea care se repeta la nesfârşit: 
„Dar dacă ai obţinut aprobarea să fii tată, de ce nu devii tată?” 


Nu era nimic în corespondenţa acelei zile care să-i fi stârnit interesul; Donald le 
puse pe toate în ordine. Sorbindu-şi băutura, observă că Norman îl privea şi se sili să 
zâmbească. 


— Unde e Victoria? întrebă el din lipsă de orice alt subiect. 
— Face un duş. Miroase, ceea ce i-am şi spus. 


Tonul lui Norman părea absent, dar în spatele acelor cuvinte Donald descoperi tot 
snobismul introvertit al aframului modern. Ticălos negru şi murdar... 


Întrucât Norman nu părea tentat să continue discuţia, atenţia i se îndreptă iar spre 
tabloul de pe podea. Îşi aminti de ultimul produs asemănător pe care îl văzuse, cel pe 
care Norman îl lăsase în aceeaşi cameră; pretindea realizarea unei analize genetice 
temeinice, pornind de la o simplă unghie oferită de fiecare dintre părinţii subiectului. 
Era o minciună sfruntată pe care se gândise s-o reclame la Better Business Bureau. 
Chiar şi în acest an de graţie nu aveai decât şanse minime să descoperi cine îţi era tatăl 
pe baza unor probe atât de firave, ca să nu mai vorbim de târârea înapoi spre latura 
caucaziană, care era moştenirea predominantă a unui afram. 


Dar renunţă la intenţia de a se adresa biroului de teama de a nu fi demascat. 
Doamne, dacă aş fi ştiut ce viaţa singuratică mă aşteaptă, cred că aş... 


— Bună, Donald, zise Victoria apărând din baia lui Norman, învăluită în abur şi 
Arpege Secolul Douăzeci şi unu. Trecu pe lângă el şi, cu mişcări provocatoare, îşi 
aruncă un picior în poala lui Norman. 


— Şi acum, miroase-mă! Okay? 

— Okay, făcu Norman fără să-şi fi ridicat capul. Acum du-te şi îmbracă-te. 
— Eşti un nenorocit. Ce mult aş fi vrut să nu-mi fi plăcut de tine. 

Dar se supuse. 

După ce auzi uşa de la baie închizându-se, Norman tuşi ca să-şi dreagă glasul. 


— Apropo, Donald. Tocmai vroiam să te întreb. Intenţionezi să faci ceva în 
legătură cu... ? 


— Numai când voi găsi persoana potrivită, murmură Donald. 


— Păi exact asta spun şi eu de săptămâni întregi. Norman avu o ezitare. Ca să fiu 
sincer, m-am gândit că ar fi mai bine să-l iau pe Horace în locul tău. Stiu că el caută un 
tatami de rezervă. 


Alarmat pe neaşteptate, dar încercând să-şi mascheze starea de spirit, Donald îi 
aruncă o privire directă colegului său de apartament. Suprapuse pe întreaga imagine din 
jur chipul Victoriei în toată strălucirea lui, de parcă ea ar fi fost acolo: o 
Scandahooviană înaltă şi foarte blondă, singurul gen de femeie pe care Norman îl 
adusese vreodată în casă. 


Chiar vorbeşte serios? 


Ultima lui amantă, Gennice, fusese cea care-i plăcuse cel mai mult: nu una dintre 
shigiile care lucra în circuitul executivului, aidoma celor mai multe care le intraseră în 
apartament, ci o femeie cu o personalitate cât se poate de independentă, aproape de 
patruzeci de ani, născută în Trinidad. Motivul pentru care nu renunţase la ea era că, pe 
de o parte nu avea chef de aşa ceva, iar pe de alta era convins că nu va reuşi să-i 
găsească aşa de repede un înlocuitor de aceeaşi talie. 


Se simţi atât de confuz, încât era pe punctul de a i se face greață — ultimul lucru la 
care s-ar fi aşteptat în propria lui locuinţă. Îşi imaginase că îl cântărise cât se poate de 
exact pe Norman, clasificân-du-l drept tipul de afram timid, strivit între dorinţa de a fi 
avut un coleg de apartament alb şi iritarea prost mascată, provocată de preferința albului 
său coleg pentru fetele aframe. Dar Horace, la care făcuse referire cu un minut înainte, 
era si mai negru decât Norman. 


Se simţi uşurat când sună telefonul. În timp ce răspundea, anunţându-l peste umăr 
pe Norman că era Guinevere Steel care îl invita la o partidă de gajuri, îşi definitivă în 
minte, şi numai pentru sine, concluzia la care ajunsese mai înainte. Norman trecuse 
astăzi printr-o experienţă traumatizantă. Dacă ar fi fost sincer şi i-ar fi spus părerea 
direct, ar fi riscat să-l pună pe Norman în situaţia de a-şi dezvălui aspectele cele mai 
amenințătoare ale personalităţii lui: aframul ura pe oricine care ar fi descoperit ce se 
ascundea dincolo de masca de calm pe care o purta în permanenţă. 


Şi nici nu cred că m-aş mai putea adapta cu un alt străin aşa cum am făcut-o cu 
Norman. Chiar dacă nu pot afirma că suntem prieteni. 


— Apropo, care-i tema acestei partide de gajuri? 


— Hm? făcu Donald şi-şi întoarse capul în timp ce-şi mai turna un strop de 
whisky. O, da, secolul douăzeci. 


— A discuta şi a te comporta conform lui, cam asta ar fi? Donald dădu din cap. 
Exact genul de prostii la care te-ai fi putut aştepta din partea ei. Nu-i aşa? 


— Sigur că-i o prostie, îl aprobă Donald fără să se gândească la ce spunea. E atât 
de obsedată de acum-şi-aici, încât crede, probabil, că secolul douăzeci a fost o epocă 
sănătoasă, când gândul şi comportamentul au cunoscut o formă adecvată. A uitat, 
pesemne, că numai în urmă cu un deceniu a fost ea însăşi acolo. Aşa că-i vom vedea pe 
oameni fâţâindu-se de colo-colo, spunând „douăzeci şi trei, şterge-o!” şi „tati, mai dă- 


mi o piele”, purtând fuste New Look, în timp ce totul va avea izul celei mai nefericite 
cârpeli. 


— Nu la asta mă gândeam, spuse Norman. Şi tu ai o imagine cu mult mai rea 
decât cea pe care o aveam eu în minte. 


— Şi ce aveai tu în minte? îl întrebă Donald. Ceva din străfundurile lui îi şoptise 
că era nevoie de continuarea dialogului — care nu trebuia să aibă nici o legătură cu acel 
ceva care îi provocase şocul. Era bună orice fel de discuţie, cu condiţia ca el să-şi 
deschidă sufletul şi să nu simtă vreo reticenţă. Faptul de a nu fi reuşit să stabilească o 
adevărată comunicare cu cineva începuse să-l calce pe nervi. 


Colţurile gurii lui Norman coborâră, dându-i o notă de amară dezamăgire. 


— Păi pot să pun pariu că sunt primul afram de pe lista ei de oaspeţi şi, pentru că 
am acceptat invitaţia, voi rămâne singurul, şi va mai fi programat cineva să facă la fel 
ca — să zicem — Bull Clark. Se va aduna acolo o gaşcă întreagă din anturajul ei care va 
susţine că sunt oaia neagră tocmai pentru că nu vreau s-o fac pe negrul supus albilor. 


— Chiar crezi ce spui? Şi atunci de ce ai acceptat? 


— Ah, n-aş rata aşa ceva pentru nimic în lume, spuse Norman cu o nuanţă de 
satisfacţie răutăcioasă. În secolul trecut s-au mai petrecut o grămadă de alte lucruri în 
afară de cele care îi fac lui Guinevere plăcere să şi le amintescă, iar — şi pentru mine va 
fi o adevărată bucurie să i le flutur niţel pe sub nasul ei aristocratic. 


Urmă un moment de tăcere. Amândoi îl simţiră ca nepermis de lung. Norman îşi 
fumase cam jumătate din Bay Gold, dar aceasta nu-şi făcuse încă efectul. Întrucât 
depăşise limita unui subiect pe care cei mai mulţi preferau să-l evite, nu mai reuşi să 
continue, ceea ce lui Donald îi fu uşor să constate. Referințele clasificate, privitoare la 
secolul douăzeci, au declanşat în mintea lui un şir de asociaţii care s-au tot diversificat, 
încât n-a mai fost în stare să spună ce era relevant pentru punctul de la care se plecase şi 
ce nu. 


Poate că nu ar fi trebuit să fac nici o referire la scoaterea lui Donald şi înlocuirea 
lui cu Horace. Ca să te simţi bine în compania unui WASP:, mai cu seamă când e vorba 
de un tip păcătos de intelectual ca Donald: chestiunile noastre intime sunt şi aşa destul 
de speciale pentru a le alimenta cu altele noi. 


Mă întrebam ce i se întâmplase azi lui Norman. Ceva l-a şocat, nu-i nici o 
îndoială în privinţa asta. Oare ce ai putea simţi dacă te-ai putea strecura în sufletul lui? 


Copiii lui X nu-i pot accepta pe codderi aşa cum face el, şi nici obsesiile lui legate de 
blondele cu ochi albaştri. Probabil că anturajul soarbe toate poveştile astea pe 
nerăsuflate; marea răsturnare produsă în anii optzeci şi nouăzeci încă îşi aruncă 
umbrele. „Soţia ideală din zilele noastre este membra extrem de urâtă a unui alt grup 
rasial, fără tată cunoscut şi cu două licenţe universitare!” 


Dar cea care îţi ţine companie nu poate suplini şi rolul de rubedenie. 


Mi-ar plăcea să-l întrebăm de ce o antipatizează chiar atât de tare pe Guinevere. 
Oricum aş lua-o, are întotdeauna oameni de toată isprava la chefurile ei, aşa că nu dau 
nici un rahat de balenă pe toate prostiile astea. Notă de subsol: ar trebui să aflu când s-a 
strecurat această expresie în vorbirea comună; a fost un reziduu rămas de la topirea 
slăninii, dacă mi-amintesc eu bine. Probabil că devenise deja o vină publică atunci când 
s-a constatat că era prea târziu ca balenele să mai fie salvate. Ultima a fost văzută — 
când? Cred că în optzeci şi nouă. 


Ceea ce invidiez eu la Donald e elementul de detaşare din fardul pe care şi-l 
aplică. Cu toate astea nu voi îndrăzni niciodată să i-o spun. Poate şi din cauză că văd 
care este al meu: o mască. Dar Guinevere e aşa o... şi el abia dacă observă. Ceea ce îl 
deranjează la petrecerea anunţată de ea este, exact aşa cum a spus el, modalitatea 
anacronică de tratare a secolului douăzeci ca tot nediferenţiat. Ceea nu era deloc aşa. 
Cine ar putea-o şti mai bine decât noi? 


Sunt dincolo de timp. Pe barba Profetului, am ieşit cu totul din timp. Deci, sunt 
vicepreşedinte la cea mai bogată corporație din lume — să însemne asta că, din punctul 
meu de vedere, am reuşit în viaţă? Abia am reuşit să-mi croiesc drum prin putregaiul 
molatec al sentimentului de vină ancestrală de care suferă aceşti WASP şi să ajung la 
bârlogu-mi atât de tihnit şi confortabil. Aşa că, iată-mă. 


Apropo, cât mai e până la rugăciunea de seară? 


Dar acele Guinevere din lumea noastră nu sunt nimic altceva decât spuma din 
vârful valului. Dă naştere unor forme spectaculoase, dar efemere, hula este aceea care 
modifică linia țărmului. De aici, de unde stau, pot să simt forţa curentului. 


Imaginaţi-vă un vicepreşedinte de mare corporație, care ar fi împărţit, acum 
patruzeci de ani, apartamentul cu un aşa-zis diletant înstărit. Nu fusese niciodată 
promovat într-o funcţie din prima linie. Erau doar în căutare de tipi cu soţii 
prezentabile, fără să le pese de faptul că respectivul cuplu îşi făcea zile fripte în viaţa 
intimă, expe-diindu-şi copiii la şcoli cu internat, sau în tabere de vară, sau oriunde în 
altă parte, numai să nu le stea în cale. Acum nu mai dădeau doi bani pe faptul că 
dormim împreună. Nu mai dau naştere la urmaşi, ceea ce e un lucru bun. Toţi se laudă 
cu plozii lor, şi se plâng că nu li se dă dreptul să mai aibă copii, dar legile eugenice n-ar 
fi putut trece dacă oamenii nu s-ar fi simţit, în secret, uşuraţi. Propriii noştri copii ne 
împing pe buza acelei prăpăstii unde trebuie să ne învingem semenii. Ne simţim în 
zilele acestea cu mult mai vinovaţi faţă de persecutarea copiilor altora, în comparaţie cu 
ce le facem acelora ale căror porniri nu implică procrearea speciilor. 


Gândiţi-vă, în reproducerea propriei noastre specii este implicat atât un factor 
psihologic cât şi unul fizic. Şi tendinţa a fost de a-l fi împins pe cel fizic tot mai departe 
de viaţa noastră. Şi mulţi dintre noi au renunţat cu totul la el. Datorăm inteligenţei 
noastre — ce a mai rămas din ea — faptul de a fi împins perioada copilăriei, dominanţa 
Lustprinzip-ului, dincolo de limitele rezonabile. Mă întreb dacă acesta nu este un alt 
procedeu menit să împingă limitele şi mai departe. Asta ar explica dezvoltarea 
circuitului shigi, faptul că marile oraşe ale lumii sunt pline cu femei care n-au avut 
niciodată o casă a lor, de fapt nici n-au nevoie de aşa ceva, de vreme ce dorm o noapte, 
o săptămână, o jumătate de an cu un bărbat care îşi împarte casa cu ele. Trebuie să văd 
dacă Mergendahler n-a publicat ceva în sensul ăsta — din câte ştiu, ăsta-i domeniul lui. 
Mă rog Domnului ca Mulligan să nu se fi retras; avem nevoie de el să-i spunem unde 
suntem, avem nevoie de perspicacitatea lui ca de aer. 


Nu, nu pe Donald ar fi trebuit să-l dau afară, ci pe Victoria. De o mie de ori mi-a 
atras atenţia asupra acestei înclinații a mea pentru shigi, şi niciodată nu l-am luat în 
serios, dar are dreptate. Pe barba Profetului, toată vorbăria asta despre emancipare! 
Dintre toate zecile de shigi care se perindaseră prin casă, una singură a fost de o 
frumuseţe izbitoare, de o sensibilitate delicată, minunată în pat, o persoană complexă şi 
echilibrată. Şi aceea a fost Genice, pe care Donald a adus-o, nu eu, şi pe care eu n-am 
putut-o aprecia la adevărata ei valoare pentru că nu avea pielea albă. Cred că m-am 
ţicnit de tot. Cred că mi-am ieşit cu totul din ţâţâni. 


Emancipare! Allah, fii drept cu mine, sunt un prizonier mai nefericit al 
circumstanțelor istorice decât fosta Gardă Roşie de la Beijing! 


Mă întreb dacă am fost suficient unul în preajma celuilalt pentru a-i fi oferit 
posibilitatea să gândească despre mine ca Donald-omul şi nu Donald-WASP. Mă întreb 
dacă această impresie pe care o am corespunde realităţii? De dragul unei sigurante 
absolute, ar trebui să-l fac să renunţe la ameninţarea pe care a proferat-o la adresa mea, 
şi să trecem mai departe. Colonelul ar considera drept distructiv contactul permanent şi 
pe o perioadă atât de îndelungată cu o singură persoană. Ciudat cum singurul cuvânt 
folosit de el în legătură cu mine m-a putut urmări atâta vreme... Si totuşi, fără îndoială 
continui să fiu sub observaţia lor. Tot ei îmi vor spune dacă se consideră că-mi pun în 
primejdie adăpostul. 


Dar dacă m-aş duce la Norman şi i-aş spune pur şi simplu: „Nu sunt o putoare 
care huzureşte în cârca unei averi moştenite, şi o fac pe sintezistul pentru că n-am nici 
un talent creativ. Sunt spion...” 


Aş fi de-a dreptul idiot. 


Mă întreb dacă voi trece iar prin coşmaruri, ca într-un avion în care cine ştie unde 
voi zbura mâine. Sigur că sunt zilele de început, când visez la un telefon în miez de 
noapte, dar care nu mă poate smulge din blocul de gheaţă în care m-am zidit. Au trecut 
zece ani, şi m-am adaptat. Chiar dacă mai trec prin faze depresive, îmi plac lucrurile aşa 
cum sunt. N-aş mai vrea să trebuiască să mă mai ajustez în funcţie de altcineva aşa cum 
mi s-a întâmplat cu Norman. Am sperat că voi reuşi şi fără prieteni, dar ar fi fost o 
adevărată cruzime să persist într-o asemenea minciună. Nici nu cred că aş putea. Dar, 
cel puţin în cazul lui Norman, m-aş putea scuza pentru faptul de a nu-i fi spus adevărul 
pe motiv că şi aşa e prea târziu; am trecut deja prin prea multe. Dacă aş fi nevoit să mă 
apropii de altcineva la fel de mult, nu cred că mi-aş mai putea menţine pretenţiile. 


Doamne, sper să se fi înşelat cu privire la aprecierea propriilor lor nevoi atunci 
când au trimis-o pe Jean Foden să mă treacă pe listă! 


Simt că-mi scapă totul. Cineva mi-a zgândărit mintea cu un băț. Toţi ar crede că 
am îngurgitat Skulbustium în locul băuturii mele zilnice. Trebuie să trec cât se poate de 
rapid la altceva, altfel se va alege praful de mine. 


Niciodată nu m-am adresat, cum spui tu că m-aş fi adresat, codderului din fotoliul 
vecin. Mă întreb dacă aş putea. Pentru că dacă aş putea, asta ar însemna că evenimentul 
s-a produs cu adevărat astăzi, şi că nu a fost doar un şoc de o clipă. 


Dar nu pot aborda tema cu calm. Trebuie să mă apropii de ea pe căi ocolite. 


Cel mai eficient mod de a afla ce gândeşte despre mine ar fi să mă duc la el şi să-l 
întreb... ? 


— Donald... 
— Norman... 


Amândoi râseră puţin forţat. 


— Ce voiai să spui? 
— Nu, nu, spune tu primul. 


— Bine, fie. Donald, ce ai putea să-mi spui pentru a-mi împrospăta 
amintirile despre Beninia? 


context (5) 


MARELE DOMENIU 


„Cu destul chin am reuşit să înghiţim evoluţia darwiniană până în 
punctul în care atributele fizice au constituit momentul de începere a unor 
controverse care s-au extins pe durata unei jumătăţi de veac. (Am spus 
«noi», dar dacă eşti un fanatic al Bibliei, mă aştept ca în această clipă să 
apuci cartea de un colţ şi cu cea mai aleasă ceremonie s-o depui acolo unde 
îţi ţii cele mai dragi dintre idei, alături de toate celelalte lucruri a căror 
existenţă pretinzi că o cunoşti, cum este esențialmente rahatul.) 


Ceea ce n-am reuşit încă să digerăm este adevărul că legile evoluţiei 
se aplică şi la funcţiile mintale: un câine e un câine, un delfin e un delfin, 
are o conştiinţă şi o noimă a propriei identități, care diferă de a noastră, fără 
a-i fi în mod necesar inferioară. Este un măr inferior unei portocale? 


Dar eu încerc să-ţi explic ce ţi se întâmplă ţie, nu lui Crepe Suzette, 
pudelul tău nevrotic. Poţi găsi, probabil, un psiholog veterinar bun, apelând 
la Informaţii. Nu-l vei crede dacă îţi va spune câte ai în comun cu jăvruţa ta 


şi, în mod sigur, nici pe mine. Dar dacă tot te bat atâta la cap, te-ai putea 
deranja, cel puţin, să-mi demonstrezi cât de tare greşesc. 


Esenţialmente: aveţi două lucruri în comun. Eşti un animal sociabil, 
care trăieşte în turmă; la fel e şi un câine. Eşti un animal teritorial. La fel e 
şi un câine. (Faptul că ne marcăm domeniile cu pereţi şi nu cu urină nu este 
relevant.) 


Descrierea Omului drept Nobilul Sălbatic, stând departe de lupi, de 
unul singur la intrarea în peşteră, cu bâta în mână, în timp ce perechea lui şi 
copilul lor stau ghemuiţi undeva îndărăt, e un adevărat rahat. Când am fost 
pe punctul de a ne refugia în peşteri, obiceiul era în mod sigur acela de a ne 
strânge în turmă în felul în care procedează babuinii, şi când babuinii intră, 
toţi ceilalţi — băgaţi bine de seamă că e vorba de toţi ceilalţi! — ies. Cam aşa 
cum se întâmplă când leul intră în scenă, şi leul nu e ceea ce s-ar numi o 
fiinţă lipsită de apărare. 


Leii sunt mai degrabă solitari, preferând să acţioneze în doi într-un 
areal care le oferă vânatul adecvat subzistenţei lor. (Încearcă să-ţi faci rost 
de un motan şi vei fi martorul acestui proces în miniatură.) Animalele care 
trăiesc în turmă au limita lor evolutivă — atunci când cele două tendinţe se 
combină, devin mortale. Leii descoperă acest lucru când sunt pui, dar mai 
târziu ignoră acest fapt, de aceea babuinii îi pot prinde. 


Nu-ţi vei recunoaşte strămoşii drept oameni, dar asta au fost, şi tot 
asta eşti şi tu. Strămoşii au fost nişte ticăloşi plini de arogantă -altfel cum ar 
fi putut să devină specia stăpână pe bulgărele ăsta de noroi? Ai moştenit de 
la ei toate acele elemente care te fac o fiinţă umană, mai puţin limba, care e 
o chestie mai târzie. Te-ai încadrat teritorial alături de toţi ceilalţi. Dacă 
cineva îţi încalcă frontierele, poţi deveni şi ucigaş — deşi, dacă îţi displace 
ideea, te poţi sinucide, ceea ce reprezintă una dintre acele puţine trăsături 
ale unicităţii noastre. 


Teritorialitatea funcţionează în felul acesta. Luaţi o specie de animale 
care se înmulţeşte rapid, cum ar fi şoarecii — sau chiar iepurii, deşi ei sunt 
rozătoare şi nu carnivore ca noi —, şi lăsaţi-le să se înmulțească într-un 


spaţiu închis, asigurându-vă că au destulă apă şi hrană. Curând veţi observa 
că se comportă în tradiționala modă şobolănească, atunci când izbucnesc 
conflictele. Cei ce se răfuiesc se vor pregăti, în primul rând, de înfruntare, 
vor simula atacuri, vor împunge, se vor arunca asupra inamicului, se vor 
retrage, iar victoria va fi cea mai pompoasă fanfaronadă. De asemenea 
mamele vor acorda cea mai atentă îngrijire — în moda şobolănească — celor 
mici. 


Când ţarcul nu va mai fi suficient dincolo de o anumită limită, luptele 
nu vor mai fi deloc simbolice. Vor apărea cadavrele. Si mamele îşi vor 
mânca puii. 


Lucrul e şi mai spectaculos în cazul fiinţelor solitare. Puneţi o femelă 
gata de împerechere într-o cuşcă prea strâmtă, în care se află un mascul 
sănătos, şi veţi vedea că acesta o va izgoni, mai curând decât să răspundă 
instinctului de perpetuare a speciei. Ar putea chiar să o omoare. 


În acest caz se produce un fapt cât se poate de rău: limitarea 
teritoriului, reducerea spaţiului în care poţi să te mişti şi să-i vizitezi pe cei 
care îţi aparţin, sau cărora le aparţii, generează atacuri din partea celor din 
propria ta specie, care astfel sfidează până şi norma la solidaritate de grup 
manifestată de animalele din turmă. Mai târziu te vei enerva pe oricine? 


Totuşi, faptul de a aparţine unei specii nu înseamnă nimic dacă nu ti- 
ai prefigurat două sensuri ale teritorialităţii: unul este intimitatea, celălalt 
proprietatea. 


Dintre cele două, primul este mai animalic şi mai de încredere. 
Nevoia ta fundamentală e de a avea o casă cu un spaţiu bine definit şi 
protejat împotriva propriilor tăi semeni, dar nu e nevoie să procedezi 
asemenea câinilor, cotoilor, sau unei mulţimi de alte specii -spațiul trebuie 
marcat cu ceva cât se poate de material, apoi va trebui să patrulezi 
permanent în jurul proprietăţii pentru a o feri de intruși. Te poţi retrage într- 
un spaţiu restrâns, protejat, unde nimeni nu poate pătrunde fără permisiunea 
ta. În felul acesta vei putea opera cât se poate de logic. Una dintre primele 
consecinţe va fi creşterea rapidă a standardelor intimităţii: cineva care are 


un venit relativ mic trebuie să accepte că întreaga-i copilărie se va consuma 
într-un spaţiu cât se poate de aglomerat — în termenii habitatului 
contemporan, o singură cameră de locuit (asta în cazul în care locuinţa are 
mai mult de o cameră) care va fi camera familiei şi totodată centru de 
activitate. Cineva care provine dintr-un mediu mai înstărit va fi absolut 
sigur încă de la vremea când va deprinde cititul că există o cameră unde se 
poate retrage de unul singur şi a cărei uşă o poate închide pentru toată 
lumea. 


De aceea: (a) oamenii care provin din medii mai înstărite devin 
tovarăşi de drum mult mai buni în anumite condiţii, cum ar fi un zbor pe 
Lună — pentru ei nu există senzaţia că mediul reprezintă o permanentă 
încălcare a dreptului lor la o casă, indiferent cât de mult acest spaţiu ar fi 
fost micşorat faţă de suprafaţa iniţială de teren (b) drumul care duce afară 
din ghetou sau periferie e o crimă — cei egali cu tine te vor răzbuna 
împotriva membrilor aceleiaşi specii căreia îi aparţii şi tu, dar care îţi tot 
încalcă proprietatea; (c) bandele şi-au făcut iniţial apariţia în cadrul a două 
contexte diferite: primul, la periferii, sau în ghetouri, acolo unde intimitatea 
care întregeşte atmosfera căminului nu poate exista, ceea ce determină o 
revenire la starea de sălbăticie; şi al doilea, în armată, acolo unde bandei i 
se atribuie demnitate prin conferirea titlului de «regiment» sau este 
«înnobilată» cu cine mai ştie ce alt cuvânt murdar, dar plin de ifose, dar 
unde revenirea la starea de sălbăticie se face deliberat prin anularea 
completă a intimităţii (încartiruirea în barăci) şi deposedarea de proprietatea 
privată (nu mai porţi hainele tale ci uniforma SUA!!!). Lupta în rândurile 
armatei ţine de o anumită stare psihică încurajată prin metode psihologice 
empirice descoperite individual de fiecare ticălos de cuceritor care şi-a 
smuls poporul lui înapoiat din starea confortabilă şi civilizată a lipsei 
conştiinţei de sine (Shaka Zulu, Attila, Bismark) şi l-a mânat să-şi 
măcelărească vecinii. Nu pot fi de acord cu aceia care cultivă psihozele în 
ceilalţi oameni. Probabil că tu o faci. În primul rând, vindecă-te tu de 
această psihoză. 


Ne înmulţim atât de repede, încât nu suntem în stare să asigurăm 
condiţii civilizate de locuit populaţiei; ceea ce s-ar putea să nu fie fatal — de 
fapt nu a fost, atâta timp cât n-am descoperit, ca specie, că nevoia de 


bogăţie devine covârşitoare. Dar subminăm alternativa de delimitare a 
teritoriului şi, în cele din urmă, lipsiţi de ambele, vom ajunge la aceeaşi 
stare psihică pe care o are un soldat adevărat. 


Problema delimitării proprietăţii o constituie faptul că locuinţa 
reprezintă forma exterioară a identificării de sine. Puneţi un om într-o 
cameră de izolare totală. Va ieşi de acolo urlând, sau tremurând, sau... Avem 
permanent nevoie de confirmarea propriului nostru mediu, că noi suntem 
aceia care credem că suntem. În starea pe care am descris-o cu câteva 
paragrafe mai sus, posibilitatea noastră de a ne retrage, evitând stresul la 
care suntem supuşi de tovarăşii noştri, permite o reevaluare periodică a 
identităţii noastre. Ne putem găsi sprijinul într-un grup de obiecte — un 
surogat inteligent pentru un petic de loc — dar numai dacă are (a) o conotaţie 
personală puternică şi (b) continuitate. Mediul contemporan ni le refuză pe 
amândouă. Obiectele ale căror proprietari suntem nu sunt făcute de noi 
(doar dacă suntem suficient de norocoşi de a fi fost dotați cu un talent 
creativ de marcă), ci de o fabrică automatizată, dar cel mai grav e faptul că 
suntem presaţi să le schimbăm permanent, să le înlocuim, să introducem 
nestatornicia exact în acea zonă a vieţii noastre în care am avea cel mai 
mult nevoie de stabilitate. Dacă sunteţi suficient de bogaţi, puteţi să 
cumpăraţi antichităţi care vă vor plăcea doar pentru că vă asigură calea 
către trecut, nu pentru că aţi fi nişte connoisseuri. 


Societatea sclavagistă clasică a supravieţuit o lungă perioadă în ciuda 
discontinuităţii paradoxale a identităţii pan-umane care este implicită în 
orice model social. Sistemul sclavagist american se sfărâmase aproape 
complet încă înaintea războiului civil. De ce? Răspunsul se află în Codul lui 
Hammurabi — primul cod legal cu adevărat bine gândit din câte ne-au 
rămas. În el sunt stabilite amenzi şi alte pedepse pentru ofense personale. 
Deşi pedepsele aplicate pentru prejudicierea unui om liber sunt mai aspre 
decât cele care se referă la cazuri similare în care sunt implicaţi sclavii, 
sclavul este permanent prezent în amintitul cod. Pe vremea romanilor, un 
sclav avea un minim inalienabil de proprietate (NB!) şi de drepturi civile, la 
care nici chiar proprietarul lui nu putea atenta. Era de imaginat ca un dator 
să se vândă pe sine însuşi drept sclav pentru a-şi achita datoriile, în speranţa 
raţională — poate puţin cam exagerată, dar în nici un caz nebunească — de a- 


şi reface averea. Primul bancher de succes despre care avem ştiinţă este un 
sclav grec pe nume Pasion, care a devenit milionar, şi-a cumpărat libertatea 
şi a devenit partener al foştilor lui stăpâni. 


În cazul negrului american, această posibilitate nu era cuprinsă în 
sistem. Sclavul avea aceleaşi drepturi pe care le avea vita — adică nici unul. 
Era de conceput ca un stăpân să-şi fi eliberat unul dintre sclavi pentru vreun 
serviciu deosebit, sau ca la bătrâneţe să-l lase în libertate, aşa cum şi-ar fi 
lăsat calul favorit să păşuneze fără vreo altă îndatorire, până la sfârşitul 
zilelor lui. Dar un stăpân rău putea să-l mutileze, să-l însemne cu fierul 
roşu, sau să-l biciuiască până la moarte cu pisica cu nouă cozi, fără să i se fi 
cerut socoteală. 


Adevărat, tu nu eşti sclav. Eşti cu mult mai rău decât el. Eşti o fiară de 
pradă închisă într-o cuşcă ale cărei bare nu sunt fixate, dar pe care le poţi 
muşca, sau îţi poţi izbi capul de ele până când te prăbuşeşti în cea mai 
desăvârşită stare de nesimţire şi nu te mai frămânţi. Nu, barele acelea sunt 
adversarii propriei tale specii, cel puţin la fel de şireţi ca tine, foindu-se 
permanent în jurul tău, nedându-ţi posibilitatea să le fixezi, gata oricând să- 
ţi stea în cale fără nici un avertisment, răvăşindu-ţi mediul într-un asemenea 
hal, încât, în final, îţi vine să pui mâna pe o puşcă, sau pe o secure, şi să faci 
totul praf. (De aceea procedează, în esenţă, oamenii în felul acesta.) 


Şi faţă de trecut numărul lor a crescut — şi tu ai fost crescut tocmai 
pentru a trăi în intimitate, aşa că în fiecare clipă te poţi elibera de stres, 
numai că această intimitate devine din ce în ce mai scumpă, astfel încât a 
ajuns un fapt aproape firesc ca până şi cei mai bogaţi oameni de afaceri să- 
şi împartă locuinţa cu alţii, pentru a-şi îngădui un lux pe care doar salariul 
lor nu li-l] poate asigura — cum ar fi încăperi suficient de spatioase în care 
să-şi ţină lucrurile personale şi în care să trăiască şi ei; iar reclamele 
agresive de azi ti-au inoculat dorinţa de a te descotorosi de lucrurile tale 
dragi pentru a le înlocui cu altele care îţi sunt străine — şi ţi se tot repetă zi şi 
noapte de către autorităţi că oameni pe care tu nu-i cunoşti, dar care au 
aderat la nişte precepte misterioase, cvasireligioase, cunoscute drept dogma 
marxist-leninist-maoistă, şi care comunică printr-o limbă necunoscută ale 


cărei litere nici nu le-ai putea considera pământene, încearcă să se 
năpustească pe teritoriul tău naţional — şi... 


În ultimul deceniu al secolului douăzeci, vânzarea drogurilor a 
cunoscut un salt spectaculos, cu o sută treisprezece la sută. Dacă nu erai 
cetăţeanul unei ţări mult prea sărace, erau şanse ca doi din cinci cunoscuţi 
de-ai tăi să fie consumatori de droguri — poate că era vorba de droguri 
acceptate la nivel social — cum ar fi alcoolul, dar la fel de bine putea fi 
vorba şi despre dependenţi de un drog care, datorită efectelor lui secundare, 
afecta potenţa, ceea ce îl obliga pe consumator să recurgă la orgii pentru a- 
şi reveni în formă, sau la un produs ca Skulbustium, care reprezintă 
momeala tentantă a unei experienţe unice şi absolut personale, imposibil de 
a fi deconspirată, dar care provoacă demenţa senilă cu mult mai sigur decât 
ar provoca fumatul cancerul pulmonar. 


În concluzie: de la naştere până la moarte, viaţa noastră seamănă cu 
evoluţia unui dansator pe sârmă, beţiv incurabil, a cărui prestație a fost atât 
de proastă încât s-a ales, drept răsplată, cu o mulţime de ouă stricate şi sticle 
sparte aruncate în el. 


Şi dacă te prăbuşeşti, iată ce-ţi vor face: te vor scoate din spaţiul tău 
cu care te-ai obişnuit — nu-ţi place foarte mult, dar cel puţin te-ai acomodat 
cu el — şi te vor arunca undeva unde n-ai mai fost niciodată. Vei fi, în primul 
rând, deposedat de teritoriul personal; te vor arunca într-o celulă care nu-ţi 
poate oferi absolut nimic pentru a te ajuta în autoidentificarea ta ca 
persoană. Te vor jefui, apoi, de acele elemente care conferă teritorialităţii 
consistenţa ei; îţi vor zvârli nişte zdrenţe groaznice, iar în ce priveşte 
intimitatea, te vor jefui cu totul de ea şi, respectând un program care va fi cu 
bună ştiinţă cât mai dezordonat, astfel încât să nu mai poţi fi stăpân nici pe 
ceasul intim care te anunţă când ţi s-a făcut foame, vor deschide uşa cu 
bruscheţe şi se vor holba la tine, urmărindu-ţi fiecare gest. 


Şi vei sfârşi prin a-ţi inventa o limbă proprie, pentru că nu mai ai la 
îndemână nici o altă posibilitate de a te izola; şi vei mânji pereţii cu 
propriile tale excremente, pentru că nimic nu îţi mai aparţine, cu excepţia 


produselor propriului tău trup; iar ei te vor declara un caz incurabil şi-ţi vor 
stabili «tratamentul» de care ai nevoie. 


Să nu-ţi spui că aşa ceva nu ţi se poate întâmpla tocmai ţie. Şansele de 
a te salva ţi s-au diminuat zilnic în ultima sută de ani. Cunoşti cel puţin şase 
oameni care au fost internaţi în spitale psihiatrice, şi dintre aceştia cel puţin 
despre unul ţi s-a povestit cu lux de amănunte, chiar dacă nu-ti este decât 
văr. Si totuşi, dacă nu e vorba de tine, e pentru că ai trăit într-o ţară atât de 
săracă, încât nu şi-a putut permite să construiască spitale psihiatrice în care 
să-şi interneze populaţia într-o proporţie general acceptată. 


Iti mulţumesc, Doamne, că mai există şi astfel de ţări! Ai putea face şi 
mai rău decât să emigrezi într-o astfel de ţară, dacă ceea ce ţi-am spus până 
acum te îngrijorează.” 


— Tu: fiară, de Chad C. Mulligan — 


urmărind detaliile (5) 


CULISIERUL 


Puțin jenaţi din cauza ostilităţii oficiale faţă de asemenea superstitii, 
studenţii aflaţi în drum spre frumoasa, înalta şi moderna universitate 
Dedication, aveau posibilitatea de a se strecura într-un altar decorat cu 
serpentine de hârtie şi frunze de aur, puse acolo pentru a ilumina un con în 
forma unui vulcan, plin cu tămâie, care avea puterea de a aduce împăcarea, 
ceea ce îi ajuta să se aplece cu şi mai multă destoinicie asupra studiilor lor. 


Avuseseră loc multe schimbări în Yatakang, dar omul căruia i se 
datorau cele mai multe dintre ele evita publicitatea. Ba mai mult, rămăsese 
nealterat un element plin de semnificaţii: în Yatakang, mai mult decât în 
oricare alt loc de pe faţa pământului, oamenii re-simţeau despotismul divin. 
Bogăția sutelor de insule cu care se lăuda ţara era de-a dreptul incredibilă. 
Dintre toate naţiile Asiei, avea un surplus de hrană care putea fi exportat, 
mai ales zahăr şi făină de peşte. Zăcămintele de care dispune sunt suficient 
de bogate în aluminiu şi petrol — folosit pentru masele plastice, nu şi drept 
combustibil. (O bacterie creată de Sugaiguntung craca de una singură, la o 
milă sub pământ, gudroanele vâscoase iniţiale în fracțiuni lichide.) A fost 
cea mai mare ţară din lume care nu a avut nici cel puţin o singură fabrică de 
cauciuc sintetic. (Plantaţiile îi fuseseră jefuite barbar pentru crearea 
stocurilor secolului douăzeci, dar ele i-au fost refăcute de Sugaiguntung, 
prin inventarea unei specii care să producă de două ori mai mult latex în 
fiecare anotimp.) 


Dar toate acestea ar fi putut fi făcute praf, fără vreun avertisment 
prealabil mai serios decât cele câteva tremurături ale unui ac pe o bucată de 
hârtie, de furia Străbunului Loa, care dormita pe lângă strâmtoarea 
Shonago. Acesta nu se potolise din 1941, şi cu toate acestea economia 
înflorea chiar şi în apropierea vulcanilor turbulenti. 


— Şi acum, ceea ce vreau eu să faci tu, îi spuse Sugaiguntung 
urangutanului, ar fi chestia asta: te duci în camera cu uşa vopsită în albastru 
— albastru? da — şi cauţi prin toate sertarele dulapului până dai de poza ta. 
Adu-mi-o. Si grăbeşte-te. 


Urangutanul începu sa se scarpine. Nu era un specimen prea simpatic. 
Ca urmare a unui efect secundar nedeterminat, se îmbolnăvise de alopecie, 
aşa că burta şi jumătate din spate cheliseră. Dar, după ce mai medita asupra 
ordinului, o luă ţopăind spre uşă. 


Cel mai important dintre cei patru vizitatori ai doctorului 
Sugaiguntung, şi singurul care luase loc pe un scaun, era un bărbat masiv, 
cu haină şi pantaloni albi. Capul tuns perie era acoperit de tichia 


tradiţională. In speranţa unei aprecieri favorabile, Sugaiguntung i se adresă 
direct. 


— Sunt sigur că veţi aprecia această demonstraţie a capacităţii de a 
înţelege comenzile orale, precum şi abilitatea de a deosebi culorile, în mod 
normal neperceptibile pentru specia lui, ba mai mult, de a-şi identifica 
propria-i imagine dintr-un număr mare de fotografii, ceea ce, având în 
vedere timpul scurt şi complexitatea problemei, noi... 


Vizitatorul avea un baston scurt. Atunci când voia să schimbe 
subiectul, îşi lovea cizma cu el. Făcu şi de astă dată la fel, cu un zgomot de 
cracă ruptă. Sugaiguntung rămase tăcut, împins parcă de reflexul pavlovian. 


Vizitatorul se ridică pentru a patra sau a cincea oară şi făcu înconjurul 
laboratorului, cu privirea atrasă de cele două obiecte înrămate care decorau 
peretele. Cândva mai fusese şi un al treilea, şi o pată de culoare care 
rămăsese încă vie îi trăda vechiul loc, dar era de notorietate că până şi 
expunerea unei nominalizări pentru premiul Nobel în chimie era considerată 
un gest nepatriotic. Ceea ce mai rămăsese era o hartă a lumii şi un portret al 
Mareşalului Solukarta, Conducătorul Călăuzitei Democraţii Socialiste a 
Yatakangu-lui. 


Vizitatorul îl întrerupse cu bruscheţe. 
— Te-ai mai uitat pe harta asta în ultima vreme? 
Sugaiguntung făcu un semn din cap. 


Bastonul se îndreptă în direcţia hărţii, transformându-se în indicator, 
şi răpăi pe sticla care o acoperea. 


— A rămas ca un spin în trupul Yatakangului rana provocată de 
imperialismul american, această dovadă vie a lăcomiei lor neruşinate! După 
cum văd, adăugă el ca un fel de aprobare mai mult pentru sine, harta ta nu 
păstrează numele de Isola. 


Era o hartă preisolaniană, dar Sugaiguntung nu considera să aibă vreo 
vină în povestea asta, aşa că rămase tăcut. 


— Şi — indicatorul se mută spre partea de nord-vest a hărţii — cât de 
regretabil e, nu crezi, că în timp ce vecinii şi prietenii noştri, chinezii, sunt 
la fel de asiatici ca şi noi, au fost vreme atât de îndelungată victimele 
ideologiei europene. 


Sugaiguntung îşi manifestă energic aprobarea. Aceasta nu era linia 
oficială, pentru că masa imensă de chinezi era mult prea aproape şi mult 
prea puternică pentru ca ei să-şi fi permis să-i jignească, dar era o atitudine 
permisă în interiorul partidului. 


Bastonul vizitatorului descrise o buclă de forma unei banane care 
încercui insulele împrăştiate ale Yatakangului. 


— A început să fie acceptată ideea, murmură el, că a sosit vremea ca 
şi această parte a Asiei să-şi aducă o contribuţie adevărată la viitorul 
omenirii. Două sute treizeci de milioane de oameni locuiesc în această ţară, 
al căror nivel de trai, de educaţie şi cultură politică nu sunt inferioare celor 
din alte ţări. Ce s-a întâmplat cu maimuta aia a ta? 


Cu senzaţia că se îneacă, Sugaiguntung îşi trimise unul dintre asistenţi 
în căutarea urangutanului. Ar fi vrut să mai adauge că toate animalele pe 
care se făcuseră experienţe până atunci se sinuciseseră, şi deci un exemplar 
în viaţă ajuns la acest nivel era o adevărată realizare. Dar vizitatorul îşi izbi 
iar cizma. Urmă o tăcere care nu prevestea nimic bun, până când tânărul 
reveni cu maimuta, pe care o tot certa. 


— Şi-a găsit fotografia, explică el. Din nefericire, în acelaşi sertar se 
afla şi fotografia femelei lui preferate şi a zăbovit să o admire. După starea 
fizică a urangutanului — care era clar afectată de calviţia burţii — era evident 
că acesta îşi dezvoltase capacitatea de a recunoaşte imaginile 
bidimensionale, o aptitudine bine cultivată, inexistentă la multe grupuri 
umane ca boşimanii sau beduinii, care trebuie să fie educați în acest sens de 
străini. Dar Sugaiguntung găsi de cuviinţă că nu era cazul să încerce să-şi 
impresioneze vizitatorul cu asemenea lucruri. 


Celălalt fornăi. Spuse: 
— De ce lucrezi cu un material care nu promite nimic? 
— Nu vă înţeleg, îndrăzni Sugaiguntung. 


— O maimuţă rămâne maimuţă oricât i-ai umbla la cromozomi. Şi 
atunci de ce nu te-ar preocupa să porneşti de la un nivel la care s-a făcut 
deja totul pentru tine? 


Sugaiguntung continua să-l privească uimit. Vizitatorul îşi reluă locul 
pe scaun. Spuse: 


— Ascultă-mă, profesor-doctor! Chiar aşa, închis în acest laborator, 
ştii tot ce se întâmplă în afara lui. Nu-i aşa? 


— Mă achit de datoriile mele de cetăţean. In fiecare zi îmi dedic un 
anume timp pentru a mă pune la curent cu ce se întâmplă în lume, şi iau 
parte cu regularitate la şedinţele informative din cartierul în care locuiesc. 


— Bun, îl aprobă vizitatorul cu sarcasm. Ba, mai mult, te-ai dedicat 
ţelului nostru naţional — încorporarea insulelor Sulu, aflate sub dominație 
americană, în teritoriul ţării noastre, căreia îi aparţin de drept şi din punct de 
vedere istoric, şi câştigarea de către Yatakang a statutului de deschizător de 
drumuri ale civilizaţiei asiatice. 


— Fireşte, spuse Sugaiguntung împreunându-şi mâinile. 
— Si niciodată nu te-ai eschivat în faţa acestor deziderate? 


— Cred că întreaga mea activitate e o dovadă a fidelității mele. 
Iritarea lui Sugaiguntung începu să crească, altfel nu s-ar fi apropiat atât de 
vertiginos de graniţa infatuării. 


— Ín cazul acesta vei fi de acord cu sugestia pe care am de gând să ți- 
o fac, mai cu seamă că însuşi Conducătorul — schiţă un gest de salut în 
direcţia tabloului de pe perete — s-a oprit personal asupra ei, considerând-o 


calea cea mai sigură pentru ieşirea din dificultăţile temporare cu care 
suntem confruntaţi. 


Mai târziu, uitându-şi argumentele, Sugaiguntung se trezi dorindu-şi — 
ceea ce nu i se întâmpla pentru prima oară în ultimele luni — ca tradiţia prin 
care se putea alătura strămoşilor să nu fi fost scoasă în afara legii, 
considerată nepotrivită cu statutul unei ţări din secolul douăzeci şi unu. 


context (6) 


SE IESE PE UNDE... 


Beninia (ben-IN'-ya): ţară din vestul Africii, la Nord de Golful Benin. 
6330 mile pătrate. Populaţia (1999) 870 000. Port Mey (127 000) Pescuit, 
agricultură, ateliere meşteşugăreşti. 


Colonie şi protectorat al coroanei britanice între 1883-1971. 
Republică independentă din 1971. 


85% Shinka, 10% Holaini, 3% Inoko, 2% Kpala, 30% Xian. 30% 
musulmani, 40% atei. 


„ „Şi rămâne şi astăzi una dintre cele mai cumplite moşteniri ale 
exploatării coloniale, o ţară care îşi datorează surplusul de populaţie 
influxului de refugiaţi proveniţi din conflictele tribale din teritoriile 
învecinate, şi care nu are aproape deloc resurse naturale cu care să-şi 
întreţină populaţia. Destinatara nesfârşitelor ajutoare ONU, ţara a ajuns un 
fel de cerşetor printre celelalte naţiuni, în ciuda respingerii pline de mândrie 


din partea preşedintelui Obomi a asistenţei tehnice chineze. Deţinând 
informaţii despre soarta tragică a unor foste colonii franceze, poate că 
preşedintele a procedat corect, având în vedere strategia pe termen lung. 
Dar această strategie încă nu prezintă interes pentru ţara lui, iar pe termen 
scurt foamea şi ciuma, care îi ameninţă ţara...” 


(NEGRU Membru al unei subgrupe din rasa umană, care dă bineţe, 
sau ai căror strămoşi ne-au salutat, de pe o felie uriaşă de pământ numită — 
nu de cei care au populat-o — Africa. Negrii sunt superiori caucazienilor 
prin aceea că nu ei au inventat arma nucleară, automobilul, creştinismul, 
gazele toxice, lagărele de concentrare sau megapolisurile. 


— Lexiconul Hipcrime de Chad C. Mulligan) — 


„Bătrânul Zad ocupă slujba asta de patruzeci de ani şi mă tot întreb 
dacă nu cumva motivul pentru care nu renunţă la ea e pentru că aşa-i e 
vrerea, sau pentru că, pur şi simplu, nu mai există în toată această ţară 
troglodită nimeni altcineva care să-i ia locul!” 


continuitate (5) 
BRAVO BRAVO 
Victoria ieşi din dormitorul lui Norman purtând o ghirlandă de flori 


albe în jurul gâtului şi pantaloni Maxess — două burlane de un auriu 
strălucitor care se opreau la genunchi, ornamentaţi la spate cu volănaşe 


adunate într-o rozetă fâlfâitoare în dreptul fundului şi ciucure greu din aur 
foarte groasă care atârna de un cordon prins strâns de şolduri. Era clar că nu 
îmbrăcatul îi luase atâta vreme ci ajustarea întregii ei înfăţişări. Părul ei 
aproape alb era adunat în forma unei antene, ceea ce era foarte la modă, 
venele îi erau conturate cu albastru — asta se numea într-un argou inteligent 
„circu-loţiunea imprimată” — unghiile, sfârcurile şi lentilele de contact îi 
erau şi ele colorate. 


După ce aruncă bărbaţilor o privire suficient de lungă pentru a 
observa că aceştia erau prinşi într-o discuţie, traversă camera spre colţul în 
care se afla orga. Folosind căştile pentru a nu-i deranja în timp ce îşi relua 
exerciţiile, începu, pentru cine mai ştie a câta oară, să repete un exerciţiu 
simplu cu trei bătăi din mâna stângă şi cinci din cea dreaptă. 


Ca de obicei, atunci când era întrebat despre ceva din afara 
specialităţii lui, Donald devenea în mod acut conştient de adevărata 
dimensiune a ignoranței lui. Totuşi, după ce făcu efortul de a-şi reaminti tot 
ce ştia despre Beninia — mirându-se în sinea lui de ce Norman nu apelase 
pur şi simplu la telefon pentru a cere o informaţie de natură enciclopedică — 
aframul păru sincer surprins. 


— Îţi mulţumesc. Mi-ai amintit câteva chestiuni de care uitasem. 


— De unde interesul ăsta atât de neaşteptat pentru o ţară atât de lipsită 
de importanţă? încercă Donald să afle. 


Norman ezită. Aruncă o privire spre Victoria şi, spunându-şi că 
sunetul neauzit al orgii, care răsuna doar în urechile ei, o va împiedica să 
spioneze, zâmbi strâmb. 


— Doar nu ai pe cineva care să cunoască secretele companiei, nu-i 
aşa? 


— Sigur că nu, spuse Donald cu o uşoară indispoziţie, după care se 
pregăti să se ridice pentru a mai lua un pahar. 


Pe punctul de a izbucni — ai încredere într-un idiot ca să mă 
răstălmăceşti pe mine! — Norman reuşi să-şi păstreze controlul. 


— Imi pare rău, dar despre altceva e vorba — îşi înghiţi un nod — 
adică, să nu te superi dacă voi spune ceva ce în mod categoric nu ar fi 
trebuit să spun. 


— Promit să mă opresc aici, îl asigură Donald, care îşi reluă locul în 
fotoliu. La ce ar fi putut duce toată povestea asta? 


Norman nu mai fusese niciodată atât de nervos şi îşi tot răsucea 
mâinile de parcă ar fi vrut să stoarcă toată sudoarea care îi inunda palmele. 


— Spune-mi, de ce crezi că Bătrâna GT şi vicepreşedintele plin, al 
corporației, responsabil pentru proiecte şi planificare, l-au invitat pe Elihu 
Masters la prânz, mi-au supus atenţiei un fel de program de cabaret, după 
care n-au discutat nimic — repet: nimic altceva decât generalităţi? 


Rosti cuvintele cu o furie care demonstra ce ar fi putut să însemne o 
importantă eliberare de sub tensiune. 


Donald era uimit de faptul că Norman îl făcuse confidentul lui după o 
perioadă atât de îndelungată de politeţe mutuală, asezonată uneori cu un 
sarcasm evident. Având grijă să-şi camufleze cât mai bine reacţiile, începu 
să cugete asupra numelui. 


— Elihu Masters?... A, cândva a fost ambasadorul nostru în Haiti, nu- 
i aşa? Apoi a fost trimis în Beninia, după care au urmat o mulţime de 
zvonuri despre retrogradarea lui — ceva aluzii la un fel de scandal. 


Norman oftă. 


— Noi, aframii, suntem la fel de sensibili ca pielea biciuită, nu-i aşa? 
Era acuzat şi de furt şi de nişte maşinaţii sinistre. M-am îndoit în privinţa 
zvonurilor despre un scandal. I-am urmărit cariera cu foarte mare atenţie, şi 
toţi cei care l-au cunoscut mi-au vorbit cu cea mai mare admiraţie despre 
integritatea lui, dar în ceea ce priveşte restul... Ideea de a-l vedea trimis în 


cine mai ştie ce colţ de lume, pentru a cugeta la sine şi faptele lui, nu mi s-a 
părut cea mai potrivită. 


— Crezi că în spatele transferului se ascundea ceva mult mai grav? 
sugeră Donald. S-ar putea să aibă aşa ceva vreo legătură cu GT? Privind 
lucrurile superficial, nu-mi dau seama cum ar putea fi posibil una ca asta, 
dar sigur că numai tu poţi să judeci lucrurile în adevărata lor lumină. 


După o clipă de ezitare, Norman spuse: 


— Primul meu gând a fost că totul s-ar fi putut să fie în legătură cu 
PMAM. 


— Proiectul din Atlanticul de Mijloc? Donald reflectă asupra acestui 
aspect şi se cutremură. Pe posturile radioşanţului circulă zvonul că GT s-ar 
simţi tare nefericită pentru faptul de a fi descoperit o comoară pe care nu 
poate să o exploateze — chiar aşa să fie? 


— Chiar aşa, confirmă Norman. Problema e că ar costa cam la fel de 
mult să scoţi minereu la suprafaţă din PMAM cât ar trebui să-l produci din 
surse cu mult mai convenţionale. Au tot încercat şi, cel puţin până acum, n- 
au reuşit să ajungă la o scădere a preţurilor de cost. Preţurile curente 
reprezintă un prag de necoborât pentru tot ce provine de la PMAM, dar 
concurenţa ar fi încântată să-şi reducă din profituri, pentru a vedea mutra 
prostită a lui GT, care ar trebui să vândă sub preţ. GT ar trebui să intre în 
competiţie fiind în pierdere. Ceea ce ar fi o adevărată nebunie pentru 
exploatarea unui filon bogat, nu-i aşa? 


— Deci ce legătură să aibă Beninia cu PMAM? 
— Din câte văd eu, nici una. Nu e o piaţă. E prea săracă să poată 
cumpăra chiar şi la preţ redus. Ceea ce o scoate pe GT din scenă, dar în 


schimb aduce Statele Unite. 


Donald îşi frecă bărbia. 


— Cum? A, păi e un secret arhicunoscut că atât dahomalienii, cât şi 
cei din URNG aleargă după Port Mey. Se pare că are unul dintre cele mai 
bune porturi la Golful Benin. Din câte ştiu, în clipa de faţă e doar un port 
pescăresc, dar dacă ar fi bine dragat... Hâm! Cred că SUA are un anume 
interes în a menţine independenţa Beniniei. 


— Dar de ce ar fi SUA interesate de acel Port Mey ca bază navală? 


— Avem republica noastră de buzunar — Liberia — în imediata 
apropiere. In orice caz, e prea vulnerabilă; o armată bine antrenată ar putea 
să ocupe oraşul într-o jumătate de zi şi restul ţării în patruzeci şi opt de ore. 


— Conform principiului universal valabil de a ţine ţara în afara 
pericolului expansionist al vecinilor? 


— Mă îndoiesc că SUA s-ar amesteca în toată povestea asta, chiar aşa 
de departe, chiar dacă preşedintele Obomi s-ar târî în genunchi. Uită-te ce s- 
a întâmplat în Isola! Totul a avut loc cu douăzeci de ani în urmă, şi cu toate 
astea şi acum se mai aud murmurele protestului, asta deşi unirea s-a făcut 
pe baza plebiscitului. 


Faţa lui Norman se alungi brusc, de parcă ar fi fost cuprins de o 
inspiraţie neaşteptată. Donald aşteptă să vadă dacă celălalt va spune despre 
ce e vorba, apoi încercă să descopere singur. 


— Te surprinde faptul că Masters a abordat-o pe GT, deşi ar fi fost 
cazul ca lucrurile să se petreacă invers? 


— Pe barba Profetului, Donald, ţi-ai descoperit vreo facultate psihică 
latentă? Exact la lucrul ăsta mă gândeam! Nu te-ai aştepta ca unuia ca 
Masters să-i treacă prin minte să-şi părăsească postul diplomatic pentru o 
activitate în cine ştie ce birou luxos, dar care îi oferă mai mult prestigiu 
decât satisfacția muncii. E mult prea tânăr să se retragă, şi mult prea plin de 
succes pentru a se lăsa ademenit într-un alt serviciu. În timpul prânzului nu 
s-a spus nimic care să sugereze că GT încerca să-l recruteze — deşi, aşa cum 
ţi-am mai zis, nu s-a vorbit aproape nimic în legătură cu ceva precis. 


Tăcerea se aşternu iar. Donald îşi concentrase întreaga atenţie asupra 
celor spuse de Norman, şi era decis să aştepte să audă şi alte lucruri decât să 
abată sensul discuţiei printr-o remarcă personală. În acelaşi timp, Norman 
îşi fixă privirea asupra propriei sale palme, pe care o răsucea în sus şi în jos 
de parcă ar fi văzut-o atunci pentru prima oară. 


Şi chiar în clipa în care părea decis să deschidă gura. Victoria i-o luă 
înainte, scoţându-şi căştile de pe urechi şi întorcându-se cu faţa spre el. 


— Norman, mai facem ceva în seara asta? Norman îşi privi ceasul. 
Sări în picioare. 


— Scuză-mă! Am întârziat la rugăciunea de seară. Mă întorc într-o 
clipă, Donald. 


— Chiar n-ai de gând să-mi răspunzi? izbucni Victoria. 
— Cum? A, nu. N-am chef, întreabă-l pe Donald. 


Ceea ce şi făcu, ţinându-şi foarte ridicat arcul uneia dintre sprâncene. 
El ezită o clipă înainte de a răspunde; neavând o shigi a lui proprie pe care 
s-o fi putut oferi lui Norman în clipa aceea, savurase prea puţin compania 
Victoriei în ultimele două săptămâni. Dar imaginea pe care i-o oferea ea, 
aceea a unei perfecţiuni artificiale, îl irita mai cu seamă pentru că îi amintea 
de Guinevere Steel şi de celebrul ei Beautique. 


— Nu, mulţumesc, murmură el şi se duse să-şi ia băutura pe care şi-o 
turnase cu câteva minute mai înainte. 


— In cazul ăsta sper să nu te deranjeze dacă o să ies de una singură, 
spuse Victoria alintându-se şi deschise uşa. 


— Poţi să rămâi în oraş cât ai chef, îi aruncă Norman peste umăr, în 
timp ce se îndrepta spre baia unde covoraşul de rugăciuni fusese orientat 
spre Mecca. 


Închise uşa trântind-o. 


Rămas singur, regretând deja faptul că respinsese oferta lui Norman, 
Donald începu să se plimbe prin livingul spaţios. Numai o parte a atenţiei 
sale era atrasă de ce se afla în jurul lui; în rest mintea îi era preocupată de 
comportarea nefirească şi aproape buimăcitoare a lui Norman. 


Curând, paşii care rătăceau prin cameră fără vreo ţintă anume îl 
aduseră în faţa orgii. N-o examinase niciodată mai îndeaproape de când 
Victoria se mutase acolo. Dintre modelele cele mai noi, avea un scaun 
rabatabil, şi nu depăşea cu totul mărimea unei valize, fiind atât de uşoară 
încât putea fi ridicată cu două degete. Îi admiră suprafaţa cromată în a cărei 
grosime milimetrică lumina se refracta în componenţii spectrali, făcând ca 
materialul să pară muiat în luminile curcubeului. Cu mişcări leneşe îşi puse 
casca şi apăsă claviatura. 


Un zgomot infernal era cât pe ce să-i spargă timpanele. 


Işi retrase mâna de parcă instrumentul ar fi fost incandescent şi căută 
butonul de volum. Dar numai cu o clipă înainte de a-l fi manevrat îi veni o 
idee. 


Victoria nu ar fi putut să cânte la un asemenea volum. Ar fi asurzit. Şi 
atunci de ce să fi dat instrumentul la maximum? 


Din cauza lipsei de armonie din apartament — ba din acelaşi motiv 
care îi cauza insatisfacţiile datorate incapacității lui de a atrage 
Departamentul Amatorilor — se aşeză în faţa instrumentului şi începu să-i 
cerceteze comenzile. 


In mai puţin de cinci minute descoperi comutatorul acţionat printr-o 
apăsare ceva mai intensă prin care se intervenea asupra levierului pentru 
vibrato de la nivelul genunchiului drept. 


Întrebându-se ce ar trebui să facă, se aşeză liniştit şi-l aşteptă pe 
Norman să iasă din baie. Ca de obicei, cele câteva minute cât executa 
închinăciunile rituale fuseseră suficiente pentru a-i restabili calmul şi buna 
dispoziţie. 


— Nu ştii să cânţi la drăcia aia, nu-i aşa? îl întrebă el cu aerul că era 
pregătit să descopere faptul că Donald îşi ascunsese talentele muzicale din 


clipa în care sosise în apartament. 


Donald luase o hotărâre. Era evidentă dorinţa manifestată mai înainte 
de Norman, pe care n-o mai observase niciodată până atunci la el, de a se 
confesa colegului de apartament. Doar un mic brânci ar fi fost suficient să-i 
înfrângă rezistenţa, determinându-l să se deschidă complet. 


— la vino să asculti la chestia asta, spuse el. 

Surprins, Norman acceptă să ia căştile pe care i le întinse Donald. 
— Chiar vrei să le pun? 

— Nu, e suficient să le ţii lângă urechi. Si acum ascultă. 

Donald apăsă o clapă şi se auzi un sunet muzical pur. 

— Mi se pare că e... 


— Aşteaptă o clipă. Donald apăsă puternic cu genunchiul în levierul 
de vibrato. Tonul pur începu să vibreze cu o forţă fantastică, până când se 
transformă într-un semiton care cobora şi urca faţă de valoarea iniţială. Din 
ce în ce mai tare până când... 


Tonul muzical încetă. Se auzi o voce destul de încet, dar foarte clar 
„exact la lucrul ăsta mă gândeam. Nu te-ai aştepta ca unui om ca Masters 
să-i treacă prin minte să...” 


Donald eliberă comanda secretă şi tonul care vibra reveni, continuând 
până în clipa în care îşi luă degetul de pe clapă. 


Pentru un lung răstimp Norman rămase neclintit ca o statuie. Apoi, 
începând cu mâinile, tot trupul începu să-i tremure atât de puternic, încât 
abia se mai putu ţine pe picioare. Donald salvă căştile din strânsoarea lui 
inconştientă cu o clipă înainte de a le fi trântit de pământ, apoi îl conduse cu 
grijă prietenească până la fotoliu. 


— Imi pare rău, murmură el. Dar am considerat că e cazul să afli 
imediat. Vrei să-ţi dau un calmant? 


Cu privirea fixată în gol, Norman reuşi să schiţeze un semn de 
acceptare. 


Donald se duse după o pastilă, apoi să clătească o ceaşcă. Rămase 
alături de el până când încetarea tremurului îi spuse că pastila îşi făcuse 
efectul. Apoi spuse: 


— Nu le vor folosi ca probă împotriva ta în faţa lui GT. Poţi fi sigur! 
Se ştie că oricine ocupă un post ca al tău e ţinta spionilor, şi peste o drăcie 
atât de subtilă ca asta poţi să dai doar dacă îţi sare în ajutor întâmplarea, ca 
în cazul meu. 


— Nu GT mă îngrijorează, spuse Norman îngheţat. GT e suficient de 
mare şi de ticăloasă pentru a o interesa doar propria-i persoană bine 
blindată. Şi acum te rog să mă laşi singur. Te superi? 


Donald se retrase îngrijorat, dar continuă să-l urmărească pe Norman 
cu atenţia încordată. Apoi îndrăzni: 


— Două lovituri grele în aceeaşi zi... 
— Nu te interesează pe tine! 


Norman sări în picioare. Făcuse deja trei paşi mari spre uşă înainte ca 
Donald să fi apucat să spună ceva. 


— Norman, pentru numele lui Dumnezeu, să nu care cumva să te duci 
după Victoria! N-are nici un rost. 


— Mai taci o dată, îi strigă Norman peste umăr. Sigur că n-o să mă 
duc după bestia aia de shigi. Şi dacă mai are curajul să se arate pe aici, pot 
s-o tom pentru spionaj industrial, nu-i aşa? Si crede-mă că mi-ar pica tare 
bine la suflet. 


— Şi atunci unde te duci? 
Norman se răsuci pe prag şi-l privi pe Donald în ochi. 


— Da' tu ce treabă ai? Tu nu eşti altceva decât un zombi lipsit de 
orice picătură de sânge, slab ca un ţâr şi mai rece decât oxigenul lichid! Nu 
ţi-ai câştigat dreptul să afli ce fac eu — nici cu detaşarea ta diletantă şi nici 
cu politeţea ta contrafăcută! 


Respira năvalnic, în ciuda tranchilizantului pe care tocmai îl luase. 


— Şi cu toate astea uite că-ţi spun: voi încerca să dau de urma lui 
Masters ca să îndrept o parte din ce-am stricat azi! 


După care plecă. 


In cele din urmă Donald descoperi că durerea pe care o resimti-se în 
palmă se datora unghiilor pe care şi le înfipsese în came. Işi îndreptă 
degetele cu o încetineală studiată. 


Nenorocitul ăla de escroc — cu ce drept... ? 


Furia îi păli ca un foc ce se stinge, şi resimţi doar sentimentul amar al 
autodispreţului. Işi înghiţi băutura dintr-o sorbitură. Aproape că nici nu-i 
simţi gustul. 


Nu putea fi doar descoperirea trădării lui GT care-l scosese pe 
Norman din minţi cu o asemenea violenţă. Probabil că ştia că moda asta de 
a aduce trei sau patru shigi pe an în casă — şi toate cam după acelaşi tipic — 
îl făcea vulnerabil în faţa spionajului industrial. Era riscant pentru o shigi să 
accepte o asemenea misiune, dar când obiectivul era un vicepreşedinte de la 
General Technics, preţul nu putea fi decât tentant. 


Mă întreb ce corporatie o fi angajat-o. 


Dar nu asta avea importanţă. De fapt totul părea lipsit de importanţă 
cu excepţia unui element central, care însă nu se potrivea cu nimic: Norman 
fusese pe punctul de a-şi fi făcut, pentru prima oară, un confident din 
colegul lui de apartament; dar în loc ca acest eveniment să fi avut loc, se 
înfuriase la culme şi plecase furtunos în căutarea amicilor lui aframi. 


Donald rămase de unul singur în camera goală, gândindu-se la cei 
treisprezece milioane de oameni care se foiau în jurul lui, populaţia Marelui 
New York. Ideea îl făcu să se simtă cumplit şi nepermis de singur. 


lumea evenimenţiala (4) 


VORBIND CA UN BĂRBAT 


Confidenţial: Cazurile au fost raportate sub titlul „micutul frate roşu”, 
folosit de trupele din forţele marinei desfăşurate în zona Isola. Ofițerii au 
fost instruiți să le amintescă soldaţilor că termenii aprobaţi oficial sunt „chi- 
chi”, „sfert-de-ochi”, „burtă-galbenă” şi „lăcustă”. Folosirea termenilor 
civili, mult mai slabi, va fi aspru pedepsită. 


„Ceea ce n-au reuşit să păstreze prin forţa armelor încearcă să 
recâştige prin forţa banilor lor străini! Trebuie să stârpim aceşti paraziți, 


aceşti vampiri atât de imorali, care ne-au corupt femeile, batjocoresc 
tradiţiile noastre sacre şi îşi bat joc de moştenirea noastră naţională!” 


FERIŢI-VĂ 


Către toate vasele ultraurgent către toate vasele ultraurgent după 
furtuna de joi noaptea mine pierdute, aflate în derivă, sunt purtate spre 
Bordeaux Roads până la zi se aşteaptă semnalul de pornire de la Common 
Europe Navy. 


„Ceea ce vreau să ştiu este cât timp va mai înghiţi nenorocitul ăsta de 
guvern al nostru o asemenea minciună?” 


PERSONAL! 


„Duşmanii noştri se ascund cât pot ei de bine, şi stau la pândă în 
speranţa că vigilenţa noastră va adormi. Dar noi nu le vom oferi ocazia pe 
care ei o tot aşteaptă, de a ne prăbuşi, şi de a ne lăsa devoraţi de ei. Vom 
rămâne fermi, iar națiunea noastră se va purifica prin focul sacru al 
sacrificiului de sine.” 


CONIRAVENIENŢII VOR FI JUDECAȚI 


Către toate secţiile de Partid: Revizionismul şi devierea de la 
preceptele noastre au fost consemnate cu multă îngrijorare de următoarele 
departamente... 


„Da, dar ceea ce vreau eu să spun e că, chiar dacă are un geno-tip pur, 
un individ care are o imagine clară a responsabilităţilor lui sociale pur şi 
simplu nu poate avea cinci copii în aceste vremuri şi la vârsta lui! Nu mă 
interesează că primeşte prin poştă Populimit Bulletin — ceea ce ar putea 
reprezenta chiar şi o acoperire, nu credeţi? Nu, eu cred că e unul dintre acei 
escroci catolici. Şi vreau să dispară!” 


ATENŢIE, CÂINE RĂU 


„Ceea ce de drept, legal şi istoric ne aparţine zace gemând cu 
grumazul sub cizma tiranului!” 


ACESTE PREMIZE SUNT APĂRATE PRIN SISTEMUL SAFE- 
GARD INC. 


„Nu e suficient ca noi să ne bucurăm de libertate. Nu vom fi cu 
adevărat liberi până în clipa când toate fiinţele planetei nu vor putea afirma 
acelaşi lucru cu toată sinceritatea si onestitatea.” 


NICI UN DREPT 


„Nu e suficient că noi ne vom bucura de libertate. Printre noi sunt şi 
dintre aceia care preamăresc virtuţiile unui gen de viaţă alienată despre care 
ştim că e rea, abjectă şi pe deplin greşită!” 


NEGRII SUNT ACEIA CARE NU LASĂ SOARELE SĂ 
STRĂLUCEASCĂ DEASUPRA VOASTRĂ 


„Roşii împuţiţi... 

Tara mea e a voastră 
BĂŞTINAŞII LA DREAPTA STRĂINII LA STÂNGA 
„Hiene capitaliste...” 
Întotdeauna va exista o Anglie 
PUSTIURI NEPUSTIURI 
„Negroteii la Calais...” 

Vive la France! 
FLAMANDUL VALON 
„Negrotei afurisiţi...” 
Deutschland uber Alles 
YORUBA IBO 


„Blestemaţii de vizavi...” 


Nikosi Sikelele Afrika 


AL VOSTRU AL MEU 


„Suntem cu toţii nebuni, şi tu şi eu, numai că tu eşti puţin mai 
ciudat...” 


AL MEU! 
AL MEU!! 


AL MEU!!! 


PATRIOTISM Un mare scriitor britanic a spus cândva că dacă ar fi 
pus în situaţia de a alege între a-şi trăda ţara şi a-şi trăda un prieten, speră să 
aibă bunul simţ de a-şi trăda ţara. 


(Amin tovarăşi şi tovarăşe! Amin! 


— Lexiconul Hipcrime de Chad C. Mulligan —) 


urmărind detaliile (6) 


DE PARTEA CUI SUNT? 


Când ajungea în New York, Elihu Masters prefera să nu stea la un 
hotel, nici măcar la vreunul dintre numeroşii lui prieteni, deşi ştia că 
refuzurile lui repetate îi îndurerau efectiv pe unii din ei. În schimb lua o 
cameră la Căminul Naţiunilor Unite, şi chiar dacă — aşa cum i se întâmplase 


cu această ocazie — pensiunea era atât de aglomerată încât tot ceea ce-i 
puteau oferi consta dintr-o debara strâmtă şi ticsită, în care patul se rabata 
din perete, iar ca să ajungi la baie trebuia să treci pe sub el, faptul îl lăsa 
rece. Se temea să nu se îndrăgostească de propria lui ţară, aşa cum i se 
întâmplase prietenului său, Zadkiel Obomi, până la acel punct în care 
ataşamentul lui faţă de speța umană, cultivat într-un mod cam riscant şi ales 
deliberat, s-ar fi năruit sub presiunea stării în care se aflau americanii. 
Astăzi se apropiase periculos de mult de acel punct. Spectacolul oferit de 
tânărul vicepreşedinte de la General Technics îi provocase o stare de tristeţe 
iremediabilă... 


Încă nu făcuse cunoscut motivul care îl determinase să abordeze 
General Technics, dar era convins că vor supune datele analizei lui 
Shalmaneser, iar aprecierea acestuia va fi cât mai apropiată de realitate. 
Prea mult din ceea ce reprezenta viaţa lui devenise de notorietate publică: 
aşa fusese, de exemplu, cererea lui de transfer în Beninia, când firesc ar fi 
fost ca el să devină noul ambasador la Delhi, după care ar fi putut să tragă 
lozul cel mare, la Paris, sau poate chiar la Moscova. Se făcuseră auzite 
zvonuri despre plecarea îui în Beninia, mai cu seamă de la Copiii lui X... 


Aşezat pe singurul scaun din cameră, privea, fără să vadă, peretele- 
ecran TV pe care se derulau minunate imagini holografice care păreau 
solide, dar care îşi schimbau forma şi perspectiva dacă îţi mutai poziţia 
dintr-o parte în cealaltă a ecranului. Văzuse de curând un program de 
SCANARE şi detaliile privitoare la vandalis-mele comise în Pacific de 
răzmeriţele îndreptate împotriva celor Drepţi întru Catolicism şi de anarhişti 
dezlănţuiţi i-au provocat o stare depresivă. 


Ţinea într-o mână o carte care-i fusese recomandată de un prieten şi 
care apăruse la câteva luni după plecarea lui din Beninia. Mai auzise de 
numele autorului; fusese considerat, de cei care cunoşteau o mulţime de 
vuigarisateurs sociali, în tradiţia lui Packard şi Riesman. 


Dar acesta îşi anunţase cartea drept cântecul lui de lebădă, şi ca să-şi 
ţină promisiunea, după publicarea ei autorul dispăruse fără urmă. Se zvonea 
că şi-ar fi făcut singur de petrecanie. Într-adevăr, cartea respira atâta 


disperare, încât nimic nu-i amintea lui Elihu mai mult decât definițiile ei 
sarcastice de romanul lui Wells Mintea la capătul puterilor ei, acel epitaf 
sumbru al aspirațiilor umane. Aşadar începu să creadă că zvonurile erau 
adevărate. 


Se clinti din loc şi îşi aruncă din nou ochii asupra cărţii. Pe copertă 
era un butoi de pulbere şi un tren care trecea în goană. Mai mult ca sigur 
desenul fusese ales de editor, şi nu de Chad Mulligan — acesta cunoştea prea 
bine secolul douăzeci şi unu, şi dacă ar fi fost informat despre ce se 
întâmplă, n-ar fi fost de acord cu ceva atât de arhaic. 


De fapt, Mulligan... 
Elihu făcu un gest moale din cap. 


Trebuia să recunoască faptul că era impresionat, aşa cum ar fi cineva 
impresionat de un medic care ar declara că-şi înşeală pacienţii cu speranţe 
deşarte. Mulligan ar fi înţeles motivele care ar fi putut să împingă o 
adevărată vedetă a diplomaţiei americane spre periferiile dărăpănate ale lui 
Port Mey, în loc de modernitatea curată a Moscovei. Ar fi putut chiar să 
înţeleagă, deşi el însuşi caucazian, alegerea cu care un asemenea om se 
vedea confruntat: fie să renunţe la el în favoarea nevoilor stringente ale 
poporului său, ai cărui oameni continuau să fie şi în acest nou şi brav secol 
cei înşelaţi, cei ai căror urmaşi îngroşau rândurile lumii a treia (deşi, din 
raţiuni politice, buletinele de ştiri nu făceau nici o menţiune cu privire la 
culoarea pielii lor) şi tot ei continuau să fie majoritatea pălmaşilor (deşi cei 
mai mulţi nu-şi puteau permite Skulbustium sau Triptine şi se otrăveau cu 
Yaginolul fiert în bucătărie, sau striveau cu lama cuţitelor lor murdare 
seminţele de mac strecurate prin răriturile sacilor, pentru a stoarce câteva 
picături de suc), cei care îşi spuneau „Nu va trebui să intru în ghetou acolo 
unde mă duc pentru că m-am născut aici!” — fie să-şi dedice întreaga 
dragoste doar prietenilor şi loialitatea omenirii întregi. 


Pe acest om, negru sau nu, Elihu Masters nu putea să-l identifice 
decât cu lacomii şefi din Bamako sau Acera, care pendulau între avansurile 
linguşitoare din Beninia şi certurile pigmentate cu urlete furioase, menite să 


distragă atenţia propriilor lor popoare de la ciondănelile lor intertribale, 
ceea ce lui nu-i reuşea cu administraţia de la General Technics. Dar 
dahomalienii şi cei din URNG n-aveau decât să-şi continue războiul lor cu 
umbrele şi să se întreacă şi pe mai departe în laude despre care din ţările lor 
e cea mai industrializată, cea mai puternică, şi care din ele e prima să sară în 
apărarea integrităţii ei naţionale. Pentru el, faptul că Zadkiel Obomi putea 
jongla cu patru grupuri lingvistice, dintre care două erau oricum intruse, 
descendenţi ai celor ce reuşiseră să se salveze din masacrele tribale ale 
secolului douăzeci din teritoriile adiacente, pe care le putea ţine sub control, 
ceea ce în caz contrar ar fi dus la război civil, era cea mai mare realizare din 
întreaga Africă. 


Şi probabil... din întreaga lume 


Putea să audă în minte melodia născându-se din tam-tamul 
pisăloagelor bătute în piuliţele de făină, fiindcă nu mai rămăsese nici o 
resursă pentru un lux cum ar fi fost pielea de tobă. 


„Problema e că nu se poate trăi în mizerie!” exclamă el şi îşi lovi 
cartea de palma deschisă. „Problema e că nu i-a învăţat nimeni felul în care 
noi, oamenii mai sofisticaţi, ştim să ne urâm reciproc!” 


Ştiuse că era o prostie încă din clipa în care o spusese. Oamenii se 
autoînşelau atunci când credeau că trebuie să fie învăţaţi cum să se urască. 
Ura faţă de adversar, fată de cei care îţi încalcă proprietatea, faţă de 
masculul cel mai puternic, sau femela cea mai fertilă, este ceva implicit 
structurii psihologice a omenirii. Şi totuşi, faptul în sine rămânea: îi fusese 
dat să sesizeze în Beninia un fel de fericire în faţa sărăciei pe care n-o mai 
putuse observa nicăieri în altă parte a lumii. 


Să fie din cauza lui Zad? Nu, e o tâmpenie. Nici însuşi Isus, sau 
Mahomed, şi nici chiar Buddha nu şi-ar fi putut însuşi un asemenea merit. 
Şi totuşi sunt sigur că este vorba despre un fenomen obiectiv. Poate că 
atunci când GT se va muta aici, vor pune toate pe seama lui Shalmaneser 
şi-i vor da şi explicaţiile de rigoare. 


Dar asta i se părea cea mai mare prostie, un fel de a încerca să se 
scuze. Singurul lucru care putea fi introdus într-un computer erau 
cunoştinţele publice: Beninia era o ţară mică, asaltată de foamete, condusă 
de un preşedinte şi o mână de subordonați, toţi oameni plini de aptitudini, 
care au reuşit să depăşească acel punct dincolo de care au renunţat vecinii 
cu mult mai mari, federalizându-se pe grupuri lingvistice. Pe fundal se 
conturau, totuşi, probleme de natură istorică destul de curioase, cum ar fi: 
de ce îi ignoraseră arabii pe shinkasi atunci când organizau partide de 
vânzare cumpărătorilor europeni; de ce, în ciuda tradiţiei paşnice a acestui 
trib, nu fusese niciodată subjugat de vecini; de ce atunci când s-au aflat sub 
ocupaţia britanică, n-au organizat niciodată un partid revoluţionar? De ce... 


? 
„Şi, fir-ar să fie, ce rost are să-mi bat capul cu toate astea?” spuse 
Elihu, adresându-se mai curând pereţilor. „Iubesc locul, şi când ei reduc 


toată dragostea la câţiva factori pe care îi poţi analiza cu un computer, nu 
mai rămâne nimic din ceea ce îi asigură valorile umane!” 


context (7) 


CORIDA 


Scena: o catedrală în timpul serviciului de dimineaţă. 


Distribuţia: episcop şi enoriaşi. 


Detaliu: o dâră de-a lungul ramei amvonului. A fost aplicată cu o 
perie şi constă dintr-un vezicant (formula e a iperitei, dar ceva mai 
eficientă) şi un halucinogen (în catalogul GT apare AKZ-21205 transformat 
prin fierbere cu acid sulfuric diluat în produsul supranumit „Adevăr sau 
Consecințe”) 


Precizare: când episcopul îşi strânge mâna, aşa cum face întotdeauna, 
pe marginea amvonului... 


Adevăr: „Mi-am luat textul din Cartea Revelaţiei de Sfântul Ion cel 
Divin, din capitolul şaptesprezece şi din primul vers al acelui capitol. Hr- 
hm! Te voi iniţia în gândirea marii târfe care stăpâneşte deasupra multor 
ape.” 

„Acum nu am nici o îndoială că unii dintre voi — (o! Ce, în numele... 
2) — vor fi oarecum șocați (oare de ce m-o ţi durând mâna în halul ăsta) de 
alegerea textului făcută de mine — cu scopul, vă asigur (poate că-mi va trece 
dacă n-o bag în seamă) de a dramatiza în tradiţia cea mai violentă a 
adevărului, faţă de care unii, creştini declaraţi ca şi noi, au preferat să-şi 
închidă ochii. (Mă arde ca dracul)” 


„Observaţia pe care vreau s-o fac, şi de care sper să vă conving că 
trebuie făcută, e una simplă: Deoarece Cartea din care mi-am ales textul 
este cea mai importantă dintre toate pentru experienţa noastră de zi cu zi, ea 
nu ocoleşte nici aspectele cele mai picante ale vieţii noastre. Cartea nu îşi 
manifestă aprobarea, e şi firesc, dar nici nu cenzurează adevărul despre noi, 
pe care trebuie să-l înfruntăm deschis dacă vrem să trăim acea viaţă 
creştinească spre care ne mână îndatoririle noastre. (Ah, e ceva mai bine, 
totul s-a transformat într-un fel de căldură plăcută, de parcă aş avea o 
mănuşă). 


„Şi, cum Omul are o scânteie divină în natura lui, fondatorii Bisericii 
noastre nu s-au dat înapoi de la a folosi analogii umane — ba chiar 
neprelucrat umane — în învăţăturile lor. 


Analogia cu prostituata care îşi vinde trupul pentru bani este cea pe 
care un mare număr de oameni de acum câteva generaţii ar fi considerat-o 


dezgustătoare. Faptul că societatea noastră a creat astfel de oameni a fost în 
sine o ruşine — o adevărată dizgrație, s-ar putea spune, folosind cu stricteţe 
aspectul tehnic al cuvântului «graţie». Din fericire am ajuns să recunoaştem 
câteva aspecte concomitente ale responsabilităţii cu care am fost încărcaţi 
atunci când ni s-a dat un trup material, şi printre acestea e şi recunoaşterea 
faptului că alegerea simbolului căsătoriei dintre Domnul nostru şi mireasa 
Sa Biserica n-a fost un simplu accident, că, mai pe scurt, căsătoria dintre 
bărbat şi nevasta lui este o expresie a dragostei, o expresie a dragostei, cu 
alte cuvinte — ah — o expresie a dragostei. (Sper să nu observe dacă mă voi 
sprijini de stâlpul din spate!) 


Sigur că astăzi e din ce în ce mai greu să găseşti o prostituată. Pe când 
eram tânăr, am avut printre noi şi câţiva care — ah — recurgeau la astfel de 
persoane, şi atunci am considerat că erau de compătimit, pentru că era 
evident că nu ajunseseră la nici o înţelegere cu facultatea încorporată, aşa 
cum e ea în noi înşine, de a ne manifesta afecțiunea, şi care e implicată în 
actul care are drept scop nu numai perpetuarea speciei, ci şi acela de a oferi 
plăcere altei — sau altor — persoane. 


(?) 


Când am spus «altor», am avut, desigur, în minte faptul regretabil că 
noi, fiinţele umane, suntem departe de a fi perfecte şi, într-un fel, această 
facultate dumnezeiască de a ne satisface partenerul de viaţă este, ca şi alte 
activităţi umane, dintre acelea care are nevoie de testări şi antrenament 
înainte de a ajunge la o tehnică desăvârşită, şi tocmai de aceea şi găsim 
oameni care regretă sincer alegerea partenerului de viaţă de care e legat prin 
căsnicie, considerându-l total nepotrivit şi de care ne despărţim plini de 
regret, pentru că... 


Bun, oricum. (Nu mi-am dat seama niciodată până acum cât de grele 
şi înăbuşitoare pot deveni robele astea tâmpite.) 


După cum ştiţi, mulţi oameni nu pot înţelege aşa ceva. Vreau să spun 
că, începând cu marea schismă de la sfârşitul secolului douăzeci, am tot fost 
trataţi cu spectacolele dezgustătoare oferite de bigoţi care au adoptat 


politica struţului, care în Madrid i-au bombardat pe cei care sunt presupuşi a 
fi colegii lor catolici cu o serie de edicte şi enciclice şi câte şi mai câte, 
pentru că e cu totul altceva să faci dragoste, decât să manufacturezi o serie 
de bebeluşi care pot fi stropiţi cu apă sfinţită şi apoi expediaţi în cer pentru 
a ţine companie puritanilor care au descoperit rostul pilulelor contraceptive. 
Dar iată-l pe Papa Eglantine, care îi dă înainte cu felul în care nu trebuie să 
te amesteci în ordonanţele divine şi cum trebuie să oferi celorlalţi copii ai 
tăi şansa de a deveni personalităţi umane armonios dezvoltate, o nu, nu mai 
trebuie niciodată să-ţi găseşti o plăcere în a-ţi petrece timpul şi altfel decât 
procreând, ca şi cum n-ar fi destui printre noi care se calcă pe picioare, care 
ni se vâră tot timpul printre picioare, luându-ne pâinea de la gură doar 
pentru că sunt atât de lacomi şi egoişti şi Cristos e destul să te facă să-ţi 
doreşti să te converteşti la mahomedanism, zău aşa, pentru că lor li s-a 
promis un rând întreg de virgine fermecătoare atunci când mor şi ce altceva 
e o pastilă anticoncepţională decât o imitatie de moment a ceea ce nu-i de 
glumă când nevastă-ta e cu burta la gură şi noapte de noapte zace de una 
singură suferind de insomnie din pricina durerilor şi ştii literalmente că va fi 
vorba de o durere după un timp, şi toţi imbecilii ăia puri, ca Augustin, de 
pildă, care în copilărie se distrase din plin cu femeile de stradă, după care s- 
a răsucit cu totul şi a interzis întregii lumi să creadă că a avut un sifilis care 
i-a pătruns în măduva spinării, şi de aici a ajuns la GPI, şi dacă n-ar fi fost 
impotent, toată lumea ar fi crezut, probabil, că acelaşi lucru i s-a întâmplat 
şi Papei Eglantine şi bandei lui de Drepţi Catolici. De ce nu taci o dată şi nu 
încetezi să-ţi tot îndopi urechile cu prostii, când, de fapt ar trebui să îndopi 
până la refuz organul altcuiva.” 


Consecinţă: enoriaşii s-au simţit extrem de tulburaţi. 


continuitate (6) 


LICITAŢIE 


— Domnule House. Tonul era absolut neutru. — Ne-am întâlnit azi 
ceva mai devreme. Luaţi loc, vă rog. Mă tem că va trebui să staţi pe pat, sau 
poate doriţi să coborâţi la şezlongurile publice de la parter? 


— Nu, aici e cât se poate de bine, spuse Norman distrat lăsându-se pe 
marginea patului strâmt. Ochii lui rătăciră la întâmplare prin camera mică. 


— Doriţi să vă ofer ceva răcoritor? Din câte ştiu nu beţi alcool, dar 
poate o cafea, sau... 


— Nu, mulţumesc. Totuşi aş fuma, dacă nu vă deranjează. 


— A, Bay Golds! Asta era ţigara pe care o preferam şi eu — a, nu, 
mulţumesc. M-am lăsat de fumat. O foloseam doar ca un refugiu împotriva 
prea marii limpezimi a minţii, drept care o dată, sau de două ori, am fost la 
un pas de catastrofă. 


Hărţuială. Pe neaşteptate Norman îşi găsi cuvintele care să-i exprime 
gândurile. Cu ţigara de marijuana încă neaprinsă, zise: 


— Domnule Masters, lăsaţi-mă să vă spun de ce sunt aici, apoi voi 
pleca şi n-am să vă mai deranjez. In principal e vorba de faptul că ştiu că nu 
v-am făcut o impresie prea grozavă la prânz. 


Elihu se lăsă cu spatele pe speteaza scaunului, îşi puse piciorul drept 
peste cel stâng, îşi împreună vârfurile degetelor şi aşteptă. 


— Nu mă refer la acel gen de impresie pe care GT şi toţi ceilalţi ştabi 
m-au silit să v-o creez. Asta n-are nici o legătură cu mine ca om. E de fapt 
vorba de imaginea întregii corporaţii, un patron luminat şi vicepreşedinţi de 
culoare, şi noutăţile ei prăfuite. Marile companii o fac de vreo cincizeci sau 
şaizeci de ani şi singura realizare a fost diminuarea vinei pe care o au. Eu 
îmi cer scuze pentru impresia pe care am putut eu s-o las. 


Îl privi pe Elihu pentru prima oară drept în ochi. 
— Spuneţi-mi, dar cât se poate de onest, ce credeţi despre mine? 


— Ce cred despre dumneata? răsună vocea lui Elihu ca un ecou, după 
care urmă un hohot trist. Încă nu am avut ocazia să-mi fi format o părere 
despre dumneata. În schimb, pot să-ţi spun ce am crezut despre felul în care 
te-ai comportat, dacă asta îţi face vreo plăcere. 


— Exact ce v-am rugat. 


— I-ai demonstrat distinsului oaspete că poţi fi un escroc şi mai mare 
decât şefii executivi ai lui GT. 


Urmă o pauză. În cele din urmă Elihu îşi lăsă mâinile în poală. 


— Bun, ţi-am răspuns la întrebare, şi din tăcerea ta îmi dau seama că 
nu ţi-a făcut bine deloc. Şi acum, răspunde-mi mie la o întrebare. Ce ţi s-a 
întâmplat când ai fost chemat la alarma declanşată în bolta lui Shalmaneser? 


Norman înghiţi un nod uriaş şi mărul lui Adam îi jucă violent. 


— Nimic important, murmură el. 


— Nu te cred. Când ai revenit, trecuseşi pe pilotul automat. În tot 
ceea ce ai făcut sau ai spus la masă n-a existat nici cel mai mic licăr din 
propria-ţi personalitate, doar un set de reflexe condiţionate care acționau 
suficient de bine pentru a păcăli pe oricine, cu excepţia, poate, a unui 
psiholog, sau diplomat. Am învăţat, doar intrând în cameră, să descopăr 
diferenţa dintre un negociator cinstit şi un delegat care a fost instruit să 
repete cu insistența unui papagal punctul de vedere oficial al guvernului. Îi 
poţi minţi pe WASP-ii pentru care lucrezi, numai că eu am îmbătrânit tot 
studiind metodele umane de înşelăciune, aşa că ştiu. 


Se aplecă şi prinse mâna stângă a lui Norman. Îi cercetă atent zona 
cuprinsă între tendoane cu vârfurile degetelor. În prima clipă, Norman fu 
prea uimit să poată reacţiona; apoi îşi smulse mâna de parcă ar fi fost 
înţepat de ceva. 


— Cum ai ghicit? îl întrebă el. 


— Nu e vorba de ghicit. Un bărbat — cred că aş putea să-i spun şi 
vraci — m-a învăţat arta cititului în muşchi pe străzile dosnice din Port-au- 
Prince, pe când eram ambasador în Haiti. Un moment am crezut că ai 
suferit un accident grav la mâna aceea, dar n-am simţit nimic. De fapt a cui 
a fost mâna? 


— A celui de al treilea stră-străbunic. 
— Se întâmpla pe vremea sclaviei? 
— Da. 

— Tăiată? 


— Cu ferăstrăul. Pentru că şi-a lovit stăpânul pe care l-a trântit într-un 
pârâiaş. 


Elihu dădu din cap. 


— Probabil că erai foarte tânăr când ai aflat povestea asta, îi spuse el. 


— Cred că aveam şase ani. 
— E o poveste urâtă pentru un copil atât de mic. 


— Cum puteţi spune aşa ceva? Era unul dintre acele lucruri 
importante care trebuia să fie spuse unui copil de vârsta mea! Şase ani nu a 
fost o vârstă prea fragedă să descopăr că băiatul de care îmi plăcea cel mai 
mult din blocul meu, cel despre care credeam că-mi era cel mai bun prieten, 
a fost gata într-o singură clipă să se alăture celorlalţi copii de care nu-mi 
plăcea şi să-mi strige că sunt un negru ticălos. 


— Ai remarcat că azi aşa ceva nu se mai aude — mă refer la această 
insultă? Probabil că nu, dar eu am sesizat schimbările în folosirea ei pentru 
că am petrecut ani întregi în afara ţării. Transformarea de care îţi vorbesc a 
cunoscut un proces destul de îndelungat de când m-am întors. Astăzi, în loc 
să mai foloseşti cuvântul „ticălos” poţi folosi „escroc”: — fără ca prin asta să 
se înţeleagă „suferind de hemoptizie”. 


Norman îşi scutură capul surprins. 
— Cum? 


— Dacă nu ţi-e clar, voi încerca să te lămuresc imediat. Cum te-a 
afectat povestea cu strămoşul tău? 


— Uneori mă durea braţul. Norman îşi întinse mâna. l-au spus 
reumatism. Dar nu e aşa. E de natură psihosomatică. Visam că eram țintuit 
la pământ şi mi se tăia mâna cu un ferăstrău. Mă trezeam urlând şi din 
camera cealaltă o auzeam pe mama cum ţipa la mine să tac şi să o las să 
doarmă. 


— l-ai spus că aveai coşmaruri? Norman privi spre podea. 
Scutură din cap. 


— Micera teamă că-l va certa pe străbunicul şi-i va interzice să mai 
stea de vorbă cu mine. 


— Si tu de ce voiai să mai vină? Mă rog, n-are nici o importanţă, nu 
trebuie să-mi spui. Ce legătură este între ce s-a petrecut azi şi şocul pe care 
l-ai avut la şase ani? 


— Una dintre Fiicele Divine a încercat să-l distrugă pe Shalma-neser 
cu o secure. I-a tăiat mâna unuia dintre tehnicienii noştri. 


— Înţeleg. Şi pot să i-o pună la loc? 


— Da. Dar chirurgul a spus că s-ar putea să-şi piardă unele din 
funcţiile motrice. 


— Şi ai intrat în toată povestea asta din cauza frigului? 


— Pe barba Profetului — frig. N-am ştiut că nu e vorba doar de una 
din demonstrațiile lor, cu scandări de lozinci şi fluturări de steaguri! 


— De ce n-ai dat ordin poliţiei să se ocupe de toată povestea asta 
înainte de venirea ta? 


— Ar fi fost şi mai rău. Ar fi spus că nu au curajul să tragă de teamă 
să nu-l atingă pe Shalmaneser şi apoi, când au ajuns ei la parter, eu 
rezolvasem deja problema. Reuşisem s-o imobilizez. 


— Deci ai imobilizat-o. Cum? 


Norman îşi închise ochii, apoi şi-i masă cu palmele. Abia dacă i se 
mai auzea vocea dintre mâini. Spuse: 


— Am avut, o dată, ocazia să văd heliu lichid ţâşnind dintr-un furtun. 
Asta mi-a dat ideea. Am apucat un furtun şi i-am stropit mâna. I-a înghețat- 
o într-o clipă. I-a cristalizat-o. Greutatea securii i-a smuls mâna din 
încheietură. 


— În cazul acesta, presupun că nu-i vor mai putea pune mâna la loc. 


— Pe barba Profetului, nu. Cred că s-a distrus instantaneu — ca un măr 
îngheţat! 


— Şi vei avea de înfruntat nişte consecinţe grave din cauza acestui 
incident? Vei fi dat în judecată pentru mutilarea ei? 


— Sigur că nu. Cuvintele aveau o acută notă de dispreţ. GT are grijă 
de ale ei, în care scop l-a şi făcut pe Shalmaneser... În ţara asta ne-a 
interesat întotdeauna mai mult dreptul de proprietate decât drepturile 
omului. Asta ar fi trebuit s-o ştiţi. 


— Bun, dacă nu e vorba de consecinţe, atunci rămâne actul în sine. 
Ce efect a avut asupra ta? 


Norman îşi lăsă mâna să-i cadă. Spuse plin de amărăciune: 
— Ţi-ai greşit vocaţia, nu-i aşa? Ar fi trebuit să te faci psihiatru. 


— Nevrozele mele n-au nimic comun cu cele pe care le acuză în mod 
obişnuit cei care suferă de aşa ceva. Te-am întrebat ceva şi, dacă nu m-am 
înşelat prea tare, exact pentru asta ai venit aici să discutăm, aşa că de ce n- 
am trece peste povestea asta? 


Ţigara uitată porni spre buzele lui Norman. O aprinse şi trase primul 
fum. După o jumătate de minut spuse: 


— Ce părere am despre mine însumi? Simt că am fost înşelat. Mă 
simt ruşinat. În cele din urmă am echilibrat situaţia. Am obţinut un trofeu — 
am smuls mâna unui troglodit. Şi cum de am reuşit să obţin acest succes? 
Respectând legile pe care Omul le-a stabilit. Legi care nu sunt bune! Pentru 
că în fond, la ce-i mai foloseşte mâna asta stră-străbunicului meu? Doar e 
mort! 


Trase din nou din ţigară, dar de data asta reţinu fumul un minut 
încheiat. 


— Da, cel puţin aşa cred şi eu, că a murit, spuse Elihu după câteva 
momente, în semn de aprobare. Şi crezi că mai trebuie jelit azi? 


Norman scutură grăbit din cap. 


— Corect. 


Elihu reveni la poziţia lui iniţială, cu braţele sprijinite de braţele 
scaunului şi cu vârful degetelor unite. Continuă: 


— Acum Câteva minute ţi-am vorbit despre ceva care aparent ţi se 
poate părea lipsit de importanţă — faptul că nu-i prea mai auzi pe oameni 
„gratulându-se” reciproc cu epitetul de „ticălos”. De fapt e un lucru 
important. Faptul de a te naşte în afara unei căsătorii legale nu mai are azi 
semnificaţia pe care o avea pe vremea când strămoşii noştri trăiau în sclavie 
şi când între ei nu existau căsătorii — pur şi simplu se prăseau. Ceea ce auzi 
drept o insultă este un cuvânt care înseamnă probabil „hemoptizie”. Se 
potriveşte perfect preocupărilor societăţii noastre. Devine un fapt detestabil, 
antisocial să fii purtătorul unei gene vătămătoare ca aceea şi totuşi să faci 
copii. M-ai înţeles acum? 


— Lucrurile se schimbă, spuse Norman. 


— Exact. Nu mai ai şase ani. Un şef nu mai poate face azi unui 
subordonat ceea ce de mult un stăpân alb i-a făcut unui strămoş de al tău 
aflat cu trei generaţii în urmă. Dar să fi devenit această lume un paradis din 
cauza unor asemenea truisme? 


— Paradis? 


— Sigur că nu. Nu sunt suficiente probleme cu care ne confruntăm 
azi, ca să ne mai batem capul şi cu acelea ale trecutului? 


— Da, dar... Norman făcu un gest neajutorat. Nici nu ştii în ce 
fundătură am fost atras! De ani de zile, de decenii întregi lucrez la propria- 
mi versiune! Ce să mă fac? 


— E treaba ta să decizi. 


— Ce uşor e să spui „decide”! Tu însuţi ai spus că ai fost plecat din 
ţara asta ani întregi. Habar n-ai cum este Omul, chiar în zilele noastre — 


habar n-ai cum se sprijină de tine, cum te îmboldeşte şi cum te mână 
înainte. Tu n-ai trecut prin ce am trecut eu. 


— Cred că ai perfectă dreptate. 


— De exemplu... şi Norman îşi fixă privirea pe peretele din spatele lui 
Elihu fără să-l vadă. Ai auzit de o femeie numită Guinevere Steel? 


— Bănuiesc că ea e de vină pentru comportamentul de păpuşă 
mecanică al femeilor de aici, de parcă ar fi fost confecţionate într-o fabrică 
şi nu născute de o mamă. 


— Corect. Îşi face planuri pentru o petrecere. Va fi un adevărat 
microcosmos al acestei lumi, toţi adunaţi într-un singur apartament, 
fierbând de zor în suc propriu, în sensul cel mai propriu al cuvântului. Te-aş 
lua cu mine şi atunci, cine ştie, poate că... 


Se opri în mijlocul propoziției, îngrozit de ce spunea şi cui spunea. 


— Domnule Masters, îmi pare teribil de rău! N-am dreptul să vorbesc 
aşa cu dumneavoastră. Se ridică în picioare, teribil de jenat. Ar trebui să-ţi 
mulţumesc pentru înţelegerea şi toleranța de care ai dat dovadă şi, când 
colo, eu te insult şi... 


— Stai jos, spuse Elihu. 
— Cum? 


— "Ţi-am spus să te aşezi. Eu, cel puţin, n-am terminat, chiar dacă tu 
nu mai ai nimic de spus. Ai senzaţia că-mi datorezi ceva? 


— Sigur. Dacă nu aş fi reuşit să discut în seara asta cu cineva, cred că 
aş fi înnebunit. 


— Cât de bine poţi să exprimi ceea ce simt, spuse Elihu cu o ironie 
ponderată. Şi atunci înţeleg eu bine că prea puţin te interesează dacă 
secretele companiei GT rămân neviolate? 


— Ştiu al naibii de bine că sunt violate. 
— Poftim? făcu Elihu clipind. 


— O chestiune personală... De ce ar încerca să le ascundă? Acea shigi 
pe care am tinut-o la mine în ultimul timp s-a dovedit în seara asta a fi o 
spioană industrială; vecinul meu de cameră a descoperit un sistem de 
ascultare ascuns într-o orgă pe care o adusese cu ea, râse Norman cu 
amărăciune. Dacă vrei să afli ceva, poţi să întrebi pur şi simplu — aş putea 
spune că ea este aceea care a fugit întotdeauna cu secretele. 


— Dacă tot ai început să te confesezi, aş prefera s-o faci în mod 
deschis. 


— Da, nu ar fi trebuit să spun aşa ceva. Dă-i drumul. 

— De ce cred oamenii de la GT că vreau să intru în relaţii cu ei? 
— Nu ştiu. Nimeni nu mi-a spus nimic. 

— Tu ţi-ai făcut vreo idee? 


— Nu chiar. Tocmai am discutat problema asta la începutul serii cu 
persoana care stă la mine. Dar n-am ajuns la nici o concluzie definitivă. 


— Bun, şi dacă, să zicem, aş intenţiona să-l vând ca sclav Omului pe 
cel mai bun prieten al meu, şi asta pentru că eu cred că ar fi spre binele lui — 
ce ai zice? 


Gura lui Norman se rotunji. Plesni din degete. 
— Preşedintele Obomi? întrebă el. 


— Eşti un om foarte inteligent, domnule House. Deci, care ţi-e 
verdictul? 


— Dar care e acel ceva pe care şi l-ar putea dori GT? 


— Nu e vorba de GT, sau de altcineva. E vorba despre SUA. 
— Doar nu vor să rişte o altă criză de tipul Isola? 

— Începi să mă uimeşti, şi nu glumesc deloc. 

Norman făcu o figură jenată. 


— Ca să fiu sincer, a fost ideea colegului meu de apartament, pe care 
eu am respins-o. Şi dacă n-aş fi auzit-o de la tine, n-aş fi crezut-o niciodată. 


— De ce nu? Venitul anual al lui GT e de cincizeci de ori mai mare 
decât produsul naţional al Beniniei; ar putea să cumpere şi să vândă multe 
din ţările subdezvoltate. 


— Bun, şi chiar dacă luăm de bună posibilitatea lor de a o face, de 
care nu mă îndoiesc, întrebarea rămâne: ce are Beninia pe care GT şi l-ar 
putea dori? 


— Un plan pe douăzeci de ani pentru refacere, care va crea în Africa 
de vest un avanpost industrial puternic, deservit de cel mai bun port din 
Golful Benin, capabil să-i concureze pe propriul lor pământ şi în propriile 
lor condiţii pe dahomalieni şi pe cei din URNG. SUA au realizat o analiză 
computerizată care indică faptul că intervenţia unei a treia puteri e singurul 
mod prin care poate fi evitat un război în Beninia, atunci când bunul meu 
prieten Zad va muri — şi ziua aceea, din păcate, nu e prea departe. El singur 
îşi grăbeşte drumul spre groapă. 


— Si ţara îi va aparţine lui GT? 

— Va fi amanetată lui GT, ca să zicem aşa. 
— Atunci n-o face. 

— Dar dacă alternativa va fi un război? 


— Din interior, de pe poziţia de vicepreşedinte junior al corporației, 
aş spune că războiul în sine nu este cea mai gravă atingere pe care GT o 


poate aduce demnităţii cuiva. Ascultă! Norman se aplecă înainte cu un gest 
plin de sinceritate. Ştii în ce am fost atras prin înşelăciune? Să subscriu la 
proiectul de Cercetare Genealogică, acea afacere nebunească după care 
trebuie să-ţi descrii descendența pe baza genotipului tău. N-am trecut pe 
nimeni care ar fi putut să-mi trădeze descendența africană. Habar n-am de 
unde au poposit strămoşii mei pe o rază de două mii de mile! 


— Şi să presupunem că un văr de-al tău — şi al meu — dă ordin armatei 
să-şi înceapă marşul spre Beninia! Ce se mai alege din ţară? Cel ce va 
pierde va pârjoli totul în urma lui în timpul retragerii, şi nu vor rămâne 
decât ruine şi cadavre! 


Hotărârea lui Norman începu să cedeze. Ridică din umeri, apoi 
încuviinţă din cap. 


— Cred că ai dreptate. La urma urmei nu suntem decât nişte fiinţe 
umane. 


— Să-ţi spun eu care e planul. GT va avansa un împrumut pentru 
finanţarea operaţiei, iar Guvernul va cumpăra cincizeci şi unu la sută din 
acţiuni prin agenţii la vedere — mai cu seamă băncile africane. GT va 
garanta cinci la sută pe o perioadă de douăzeci de ani, cât e prevăzut planul, 
şi va pune la dispoziţie estimări pentru un profit de opt la sută. Şi totul are o 
bază cât se poate de solidă, pentru că se face pe cheltuiala Guvernului; când 
îi vor da datele lui Shalmaneser, sunt siguri că totul va fi confirmat. Apoi 
vor recruta corpul profesoral, mai cu seamă din foştii administratori 
coloniali, care sunt obişnuiţi cu condiţiile din Africa de Vest. Primii trei ani 
vor fi dedicați alimentaţiei, serviciilor sanitare şi construcţiilor. Următorul 
deceniu va fi consacrat educaţiei, mai întâi instrucției umaniste, apoi 
educaţiei tehnologice, care va avea drept scop ca optzeci la sută din 
populaţia Beniniei să se califice. Îţi citesc scepticismul, dar eu cred că acest 
proiect va avea sorţi de izbândă. Poate că în nici una dintre celelalte ţări aşa 
ceva nu ar fi posibil, dar în Beninia, da. Ultimii şapte ani vor fi consacraţi 
ridicării de fabrici, instalării maşinilor, extinderii reţelelor electrice, 
construcţiei de drumuri — şi toate celelalte, aşa încât Beninia să devină cea 


mai avansată ţară de pe continent, aşa cum Africa de Sud nu s-ar fi aşteptat 
niciodată. 


— Ai milă, Allah, spuse Norman abia auzit. Dar de unde vei lua toată 
energia necesară pentru susţinerea proiectului? 


— Va fi obţinută de la mare, soare şi mai ales din zonele termale 
aflate la adâncime în mare. Diferenţa de temperatură dintre suprafaţa şi 
fundul mării ar putea să susţină o ţară mult mai mare ca Beninia. 


Norman avu un moment de ezitare. 


— In acest caz, se aventură el, materialele necesare vor veni de la 
PMAM? 


Surpriza plăcută care marcase atitudinea lui Elihu se accentua. 


— După cum am mai spus, domnule House, mă uimeşti. La prima 
noastră întâlnire de azi, care a avut loc ceva mai devreme, impresia de — 
cum să-i zic? — superficialitate pe care o lăsai era aşa de perfectă, încât 
masca în întregime această remarcabilă perspicacitate. Da, acesta va fi 
morcovul pe care-l vom folosi drept momeală pentru a-l convinge pe 
măgarul lui GT să accepte propunerea: mult-promisa piaţă internă care le va 
permite să pună pe picioare exploatările de minereuri ale PMAM. 


— Din câte îmi spui, interveni Norman, îmi dau seama că le-a venit şi 
lor ideea asta. 


— Eşti prima persoană din anturajul lui GT care cunoaşte aceste 
detalii. 


— Cum aşa? 
Întrebarea lui Norman fu aproape un țipăt. 


— Nu ştiu. Elihu păru dintr-o dată cuprins de nelinişte. Cred că din 
cauză că am ţinut acest secret prea mult şi, din întâmplare, tu te aflai aici 


când n-am mai putut să-l păstrez. Să o chem pe doamna Buckfast şi să-i 
spun că doresc să te trimit la Port Mey pentru a începe negocierile? 


— Eu — numai o clipă! Ce te face să crezi că va fi de acord, când nu i- 
ai prezentat încă nici cele mai vagi detalii ale proiectului? 


— M-am văzut cu ea, spuse Elihu. Nu mai e nevoie decât să mă 
întâlnesc cu cineva care să-mi spună dacă ea e persoana căreia i-ar plăcea să 
aibă nouă sute de mii de sclavi. 


lumea evenimenţială (5) 


BACILUL CETĂŢEAN 


Si monumentum requiris, circumspice 


Să-ţi faci bilanţul, bacile cetăţean. 
Acum, când sunteţi atâtea milioane. 
Sângerând prin venele-ţi deschise 
În baia-ţi, sau poate în Pacific, 


Un gest prin care-n amintire să rămâneţi. 


Pietre de mormânt, bacile cetăţean? 
„Întru Domnul hodineşte-aici al Mariei 
iubit soţ, tatăl lui Jim şi Jane”? 

Dar cimitiru-a fost închis 


Şi peste el un bloc au înălţat. 


Idei, bacile cetăţean? 

Literatură au băgat în tine şi te-au educat 
Şi pentru iniţiativă tot ei te-au instruit. 
Dar societatea noastră tehnologică 


Vrea să te comporti ca o statistică. 


Produse, bacile cetăţean? 

Nu e cu totul imposibil 

Să fii îndemânatic şi de talente plin. 
Dar în maşina de frezat este o bandă 
Cu diametrul precis molecular. 

Un fiu, bacile cetăţean? 


Să te-adresezi la Comitetul Eugenie, 


Dar pregătit să fii de un refuz 


Şi nu te plânge de te bârfesc vecinii. 


Nu, nu, bacile cetăţean. 
lată-ţi monumentul şi ce 'malt el e! 
Maşinile pe care le-ai uzat, şi hainele ce le-ai tocit. 


Şi tot rahatul cu care ai înfundat canalul. 


Si monumentum requiris, circumspice... 


urmărind detaliile (7) 


PREA MULŢI URMAŞI 


Până foarte de curând, Eric Ellerman obişnuia să-şi spună că perioada 
cea mai proastă a zilei este cea dintre sculare şi momentul când ajunge la 
serviciu, timp în care se pregătea sufleteşte să dea cu ochii de colegii de 
muncă. După câte se pare însă, nu se mai putea vorbi de „cea mai proastă”. 


Era pur şi simplu un iad. 


Din nişa rezervată micului dejun, unde acum îşi înghiţea cafeaua 
sintetică — taxa pentru cel de al treilea copil îi răpise posibilitatea unei 
cafele naturale — putea să vadă soarele dimineţii sclipind pe mile întregi de 
acoperişuri verzi, înălțându-se din partea cea mai depărtată a văii, 
căţărându-se pe deal, pentru a-şi revărsa strălucirea în următoarea vale. 
Deasupra lor prindea contur un panou uriaş de culoare portocalie: PENTRU 
MINE DOAR HITRIP OF CALIFORNIA, SPUNE: „OMUL CARE ESTE 
CĂSĂTORIT CU MARY JANE”! 


Cât timp o să mai pot trăi doar pentru slujba mea? 


Prin peretele subţire care îl despărţea de camera copiilor, se auzi 
furtuna stârnită de gemenii scăpaţi de sub observaţie în timpul în care 
Ariadna o îmbrăca pe Penelope pentru şcoală. Şi ea începuse să plângă din 
nou. Cât va mai dura până se vor auzi bubuiturile din apartamentul vecin? 
îşi privi iritat ceasul şi constată că era timpul să-şi termine cafeaua. 


— Arry! Nu poţi să-i potoleşti? strigă el 


— Fac tot ce pot, veni răspunsul plin de furie. Mai bine mi-ai da o 
mână de ajutor cu Penny! 


In aceeaşi clipă, din apartamentul vecin începură să răsune 
bubuiturile, ca şi cum aceste cuvinte ar fi fost un semnal. 


Ariadna îşi făcu apariţia cu părul vâlvoi şi halatul desfăcut, 
dezvăluindu-i burta care îi atâma. O împingea pe Penelopa de la spate, 
pentru că fetiţa îşi freca ochii înecaţi în lacrimi cu ambele mâini, refuzând 
să se uite pe unde calcă. 


— E toată a ta, i-o trânti Ariadna. Şi sper să-ţi facă cea mai mare 
plăcere! 


Cu o mişcare bruscă, Penny o zbughi înainte, smulgându-i-se din 
braţe. O mână mică izbi ceaşca pe care o ţinea Eric. Conţinutul sări pe 


pervazul geamului, de unde începu să picure pe jos. 
— 'Ticăloasă mică ce eşti! explodă Eric şi o izbi cu palma. 


— Uită-te ce a făcut! Eric sări, încercând să evite lichidul întunecat 
care acum se prelingea peste marginea mesei rabatabile. Şi mai tacă-ţi gura! 
îi mai strigă el fetei. 


— Nu ai nici un drept s-o împroşti cu tot felul de porcării! îl avertiză 
Ariadna. 


— Bine. Îmi pare rău — acum te simţi mai bine? Eric îşi înşfacă 
pachetul cu mâncare. Dar acum du-te şi fă-i pe gemenii ăia să tacă. Asta 
înainte să apară cineva la uşă în semn de protest, şi să te vadă în halul ăsta! 
Pentru numele lui Dumnezeu, să nu care cumva să te vadă cineva fără 
costumul cel nou. Poate în felul acesta s-ar mai domoli zvonurile care tot 
circulă pe seama ta. 


— Nu pot face mai mult decât atât! Continui să-mi iau pilule de la 
farmacia de cartier pentru ca nimeni să nu bănuiască ce mi s-a întâmplat. 
Nu ies fără Buletinul Populimitării, indiferent unde m-aş duce... 


— Da, ştiu, ştiu! N-are nici un rost să-mi spui mie toate poveştile 
astea. Mai bine ai încerca la idioţii ăştia de vecini. Dar acum, te rog, du-te şi 
amuţeşte-i pe gemeni! 


Ariadna ieşi furioasă să-şi încerce norocul, şi Eric o trase de mână pe 
cea mai mare dintre fete. 


— Vino, scrâşni el, trăgând-o spre uşa de la intrare. 


Sunt atât de buni încât ar ţi în stare să mi-o spună deschis că ar 
trebui să divorţez. Şi poate că au dreptate. Ştiu al naibii de bine că aş 
merita o primă pentru activitatea pe care o depun pentru dezvoltarea lui 
Prea Mulţi Urmaşi — numai Dumnezeu ştie câtă nevoie aş avea de ea (n-ar 
trebui să spun aşa ceva, n-ar trebui, ei ar fi convinşi că asta înseamnă că 


într-adevăr sunt exact ceea ce cred ei că sunt) — şi poate că ar trebui să am 
exact cât îşi imaginează ei despre Arry... 


Deschise uşa, o împinse pe Penelopa pe coridor, şi abia atunci 
descoperi ce se afla sub numărul apartamentului. Fixată cu bandă adezivă, 
în forma unei cruci rudimentare, spânzura de uşă o figurină mexicană din 
plastic, pe care o puteai găsi la fiecare dugheană, reprezentând-o pe 
Fecioara Maria cu o pastilă anticoncepţională vârâtă în gura întredeschisă. 


Dedesubt, o mână grăbită scrisese cu cretă: „Ceea ce e destul pentru 
ea e destul şi pentru tine!” 


— O păpuşică! exclamă Penelopa, care uitase de hotărârea ei de a 
plânge până la epuizare. Pot s-o iau? 


— Nu, urlă Eric. 


O smulse de pe uşă şi o strivi cu picioarele până când se transformă 
într-o grămăjoară de bucățele colorate, apoi frecă literele de cretă cu mâna, 
până când nu se mai înţelese nimic. Penelopa începu să plângă din nou. 


Din capătul coridorului îl sfredeli hohotul ascuţit al unui băieţel de 
zece-doisprezece ani. Eric se răsuci, dar mai apucă să vadă doar un picior 
care dispare. 


Băiatul ăsta al lui Gadsden. Bestie mică. 


Dar n-avea rost să acuze pe cineva. Ştiind că nu va avea niciodată mai 
mult decât acest băiat, suficient de şmecher pentru tot felul de intrigării 
pentru a fi fost ales şi a treia oară şef de bloc, Dennis Gadsden nu s-ar mai 
fi simţit nici măcar obligat să respingă acuzaţiile aduse fiului său. 


Cu ce sunt eu de vină că a doua oară s-a întâmplat să ţie gemeni ? Am 
putut eu să-mi planific ca toate blestematele astea trei să ţie fete? 
Determinarea sexului e prea scumpă! Si totuşi n-am comis nici o ilegalitate 
— avem genotipuri sănătoase, nici diahet, nici hemofilie, nimic! 


Nimic împotriva legii, e clar. Dar asta e cu totul altceva. Nu ar fi 
existat — n-ar fi putut să existe — o legislaţie eugenică dacă opinia publică n- 
ar fi ajuns la concluzia că e o adevărată nedreptate faţă de ceilalţi să ai trei 
sau mai mulţi copii. Pentru o ţară cu patru sute de milioane de locuitori, 
educați în spiritul spaţiilor deschise, acolo unde un om putea face ceea ce-i 
plăcea, lucrul acesta era destul de logic. 


Nu mai putem trăi aici. 


Dar atunci unde? Din cauza taxelor impuse acelora care depăşeau 
numărul permis de copii, ajunseseră în pragul falimentului. Oriunde în 
California, costul deplasării la un serviciu aflat prea departe i-ar fi fost 
prohibit — şi ar fi trebuit să bată drum lung ca să scape de faima tristă care îi 
urmărea, chiar dacă ar fi renunţat la una din gemene lăsând-o pentru 
adopţie. Şi chiar dacă vor evita taxa, trecând în Nevada, cu siguranţă că 
acolo preţul unei case e de două, sau chiar de trei ori mai mare decât în 
California, tocmai pentru că acel stat rebel a refuzat impozitarea pe numărul 
de copii. Cât despre legea eugenică, a adoptat din ea doar câteva articole. 


Şi totuşi — chiar vreau să mai păstrez serviciul ăsta? 


Printr-o minune, liftul era gol, cu excepţia lui şi a Penelopei. În timpul 
scurtei coborâri se gândise să demisioneze, dar a ajuns la vechea concluzie: 
dacă nu va pleca undeva cât mai departe, dacă nu va divorța de Arry — o 
fertilitate care depăşea normalul nu era admisă decât în Nevada, nu şi în 
California, sau oricare alt stat al uniunii — şi dacă nu va rupe orice legătură 
cu familia lui, nu va avea nici o şansă de a-şi găsi o altă slujbă mai bună ca 
aceasta. 


Oricum, singurele lucruri la care se pricepea erau selecţia genetică şi 
manipularea diferitelor soiuri de marijuana; la aşa ceva se pricepea cel mai 
bine. Cât despre Hitrip of California, ar fi putut să-i trântească o suspendare 
de zece ani conform Legii de Protecţia Secretelor Industriale, ceea ce i-ar fi 
interzis să lucreze pentru oricine care activa în acest domeniu. 


Prins în cursă. 


Uşa liftului se deschise şi el o trase pe Penelopa, care protesta ca de 
obicei, de-a lungul coridorului spre şcoala din cartier. Îşi linişti conştiinţa 
încărcată de faptul că o lăsa în voia toanelor celorlalţi, spunându-şi, ca de 
obicei, că trebuie să înveţe să supravieţuiască, după care se grăbi spre stația- 
terminală a transportorului ultrarapid. 


Bine măcar că cei patru tipi, care îl tot urmăriseră în ultima vreme, 
nu-şi făcuseră apariţia nici ieri, nici alaltăieri. Probabil că se plictisiseră; sau 
poate că nu el era cel care-i interesa. 


Îşi prezentă biletul controlorului automat, după care se duse la peron 
pentru a aştepta vagonul monoşină care torcea încet. 


Când, iată-i pe toţi patru, sprijiniți de un stâlp. 


În dimineaţa aceea peronul era şi mai aglomerat ca de obicei. Asta 
însemna că trenurile nu-şi respectaseră programul — probabil că linia fusese 
iar sabotată. Sistemul de transport ultrarapid era prima ţintă a „partizanilor” 
pro-Beijing. Oricât s-ar fi patrulat, era imposibil să se împiedice aruncarea 
unei sticle ce părea să aibă un conţinut cât se poate de inofensiv, ceva în 
genul unei răcoritoare, care în realitate era condimentată cu nişte bacterii 
capabile să transforme oţelul sau betonul într-un burete lipsit de consistenţă. 


In mod normal, acest lucru ar fi trebuit să-l enerveze pe Eric, ca pe 
toţi ceilalţi călători, numai că azi mulţimea înfuriată îl putea ajuta să scape 
de urmărirea celor patru. 


O luă tiptil spre partea din spate a peronului, încercând să lase cât mai 
mulţi pasageri între el şi cei patru tineri îmbrăcaţi ţipător. La început fu 
tentat să creadă că a reuşit. Apoi, pe măsură ce vagonul intra în staţie, simţi 
forfota din spatele lui şi, când privi înapoi, descoperi că urmăritorii lui îşi 
croiau drum până la el şi acum îl flanca-seră câte doi. 


Cu un zâmbet lipsit de sinceritate, cel care le era şef îl făcu să intre 
primul, şi el se supuse, tremurând. 


Vagonul era aglomerat. Nici vorbă de locuri. Numai norocoşii care se 
urcaseră de la prima staţie se puteau bucura de scaune până la capătul 
călătoriei. Dar dacă cineva ţi-ar fi şoptit ceva la ureche îl puteai auzi, ceea 
ce făcură şi cei patru. 


— Tu eşti Eric Ellerman, spuse unul dintre ei, în timp ce bărbia i se 
umezi de saliva care-i însoţise cuvintele. 


— Lucrezi la Hitrip. 

— Locuieşti în apartamentul 2704, din blocul de acolo. 
— Eşti căsătorit cu o femeie pe care o cheamă Ariadna. 
— Şi ai al dracului de mulţi plozi. 


Plozi? Mintea terorizat-uluită al lui Eric începu să caute o desluşire 
termenului, şi dintr-o dată se lumină. De la slavul „plodii”. Adică 
„sămânţă”, „copii”. 


— Eu sunt Stal Lucas. 


O droaie de oameni îl ştiu pe Stal. Oameni care au învăţat să facă ceea 
ce le cere el, şi care acum sunt — în siguranţă. 


— Şi el e omul meu, Zink. E un nenorocit de codder. El e cel rău. 


— Aşa că, ascultă-ne cu multă atenţie, Eric, dragule. Tu o să ne aduci 
nouă ceva. 


— Dacă nu vrei, vom face în aşa fel încât toată lumea să ştie ce e cu 
tine. 


— Cum ar fi de exemplu faptul că mai ai şi alţi plozi acolo de unde ai 
venit, în Pacific Palisades, făcuţi cu o altă shigi. 


— Şi nu eşti tatăl a trei copii, ci tatăl a cinci sau şase. 


— Te vor iubi grozav pe chestia asta, drăguţule. Te vor iubi cu toată 
căldura! 


— Şi să-i vezi ce încântați vor fi când vor afla că te duci pe şest la 
Adevăraţii Catolici. Ce zici? 


— Şi că ai o dispensă specială din partea Papei Eglantine din Madrid 
să cumperi Buletinul Populimitării... 


— Sau să vezi cum or să rămână aflând că nici genotipul nu ţi-e aşa 
curat cum sustii, şi că un Adevărat Catolic, strecurat la Oficiul Eugenie, ţi-a 


falsificat fişele. 


— Şi că atunci când vor ajunge mari, toţi puişorii tăi vor fi 
schizofrenici... 


— Sau că puişorii lor vor fi... 


— Ce vreţi? reuşi Eric cu greu să articuleze vorbele. Lăsaţi-mă-n 
pace! Lăsaţi-mă-n pace! 


— Sigur, sigur, spuse Stal plin de simpatie. Faci ce-ţi spunem noi şi te 
lăsăm în pace. E o promisiune. Dar, of, lucrezi la Hitrip, şi Hitrip are ceva 
ce ne trebuie nouă. 


— Are Prea Mult, spuse Zink din cealaltă parte. 


— Un mic pacheţel cu seminţe, spuse Stal. Să pară ca un pacheţel 
lipsit de importanţă. Asta-i tot. 


— Dar... dar e absolut ridicol! 
— A, nici vorbă de aşa ceva. 
— Dar nu creşte de-a dreptul din sămânță! în plus are nevoie tot 


timpul de chimicale speciale, şi... şi nu-l puteţi creşte într-un ghiveci, pentru 
numele lui Dumnezeu! 


— E prietenul tău, nu-i aşa... Dumnezeu... ? Că doar îl alimentezi tot 
timpul cu membri pentru corul ceresc. Te înmulţeşti aşa cum ne-o cere El. 
Adevărat... Catolic? 


— Tai-o, Zink. Si atunci din ce creste, din... lăstari? 
— D-da. 


— Atunci, fie şi lăstari. Prea Mult e prea mult la trei dolari jumate un 
pachet cu zece mahoarce. Da' e o afacere bună, pot să garantez. Aşa că ăsta- 
i programul, dragule: un pacheţel ieftin de lăstari buni şi fertili şi ar fi bine 
să ne faci rost şi de o listă cu tot ce le trebuie să crească bine. Şi noi vom fi 
generoşi şi-ţi vom păstra secretul cu privire la copilaşii din Pacific 
Palisades. 


Trenul începuse să încetinească pentru o nouă staţie. Eric spuse ca un 
nebun: 


— Dar e imposibil! Securitatea, gardienii sunt cu ochi-n patru! 


— Dacă n-o să-i lase pe geneticienii care au născocit toată povestea să 
arunce o privire mai de aproape, atunci pe cine? spuse Stal pe când cei patru 
îşi făcură loc spre uşă printre pasagerii care, recunos-cându-le hainele, 
începură să ţipe dându-se într-o parte. 


— Staţi, n-aş putea să...! 


Dar uşile se deschiseră şi indivizii dispărură pe peronul aglomerat. 


context (8) 


IZOLARE 


„În esenţă, specia umană găseşte idealismul drept o ipostază 
incomodă. O primă dovadă ne este oferită de modul în care nici unul din 
cele două grupuri din zona Pacificului, încleştate într-un conflict ireductibil, 
nu a fost în stare să-şi atingă țelul declarat — şi chiar dacă s-ar face o 
expunere lucidă, clară şi, bineînţeles, atrăgătoare a idealurilor lor, un 
observator impartial tot n-ar putea înţelege de ce aderarea la ele nu poate fi 
la fel de firească precum ziua care urmează nopţii. 


«Daţi bogăţia celor care au creat-o!» Iată un ideal care ar putea genera 
o adevărată cruciadă printre cei care îl pot interpreta ca pe o expropriere a 
latifundiarilor lacomi, ceea ce ar însemna împărţirea pământului în aşa fel 
încât fiecare familie să dispună de posibilitatea unei hrane decente, şi să 
scape de obligaţiile faţă de cămătarii care percep dobânzi uriaşe. Sub acest 
aspect, chinezii s-au avântat până când şi-au depăşit puterile. Au fost 
incapabili să mai deosebească răul contra căruia militau de acele influenţe 
tradiţionale care, literal vorbind, constituiau modul de viaţă al celor pe care 
căutau să-i atragă de partea lor. Pe scurt, au comis aceeaşi greşeală ca şi 
adversarii lor, care decenii întregi au ignorat faptul atât de simplu şi evident 
că pentru un flămând «libertate» înseamnă un castron plin cu orez -sau, 
dacă se bucura de o imaginaţie ieşită din comun, un bou sănătos care să-i 
tragă plugul. Ceea ce n-are nici o legătură cu a-ţi vota reprezentantul. 


Aşa cum soldaţii ţarului au dezertat en masse în timpul primului 
război mondial, nu din cauza influenţei bolşevicilor asupra oştenilor, ci 
pentru că se saturaseră să tot lupte şi doreau să meargă pe la gospodăriile lor 
pentru a vedea ce se alesese de ele, tot aşa tinerii nerăbdători recrutaţi sub 
flamura roşie au descoperit că, în timp ce ei mureau departe de ţară, tocmai 
acele lucruri pe care le doreau puse sub pază erau subminate de forţe ostile. 
Aşa că au dezertat. China, ca şi Rusia înaintea ei, a descoperit că e 
înconjurată de un cârd gălăgios al moştenitorilor mantiei defunctului 
mareşal Tito, dintre care nu puţini se aflau chiar în China. 


Totuşi, la acea vreme, datorită prostiei, a prejudecăţilor rasiale, a 
războaielor drepte purtate cu armele cele mai nepotrivite şi a stilului 
dezastruos în care le erau conduse afacerile, cei aflaţi în opoziţie (sau, dacă 
preferaţi, ceea ce nu e cazul meu, pentru că nu vreau să fiu inclus într-o 
asemenea adunătură de incompetenti, «ai noştri») au ajuns la un asemenea 
faliment, încât singurul câştig teritorial care a marcat un război ce are toate 
şansele să-l depăşească pe cel de O Sută de Ani atât din punctul de vedere 
al duratei, dar şi al lipsei de concludentă, abia dacă a reuşit să reechilibreze 
cât de cât balanţa, fără însă să o facă în nici un fel să se încline în favoarea 
lor. 


N-am putea nici cel puţin susţine că a fost rezultatul anticipării şi 
planificării — doar că atunci când ne-a fost bine să înşfăcăm, am înşfăcat. Să 
nu-i credeţi pe cei care încearcă să susţină că existenţa Isolei e o dovadă a 
superiorității sistemului vestic. Chinezii nu s-au putut impune. Nu au fost în 
stare să exploateze nici o nemulţumire. Cum să inciţi ura împotriva unor 
latifundiari care nu mai există, sau a unor corupți, care-şi umpleau 
buzunarele cu banii proveniţi din mită, la fel de inexistenţi ca latifundiarii, 
când cea mai mare ambiţie a oamenilor era fie să ia locul primilor, fie să 
ajungă la fel ca ultimii? 


Viaţa în Filipine ajunsese insuportabilă cu mult înaintea războiului din 
anii '80. Starea de lucruri în care se ajunsese (pe care unii o numiseră în 
mod eronat anarhie, pe care însă nici un dicţionar de bun-simţ n-ar fi 
catalogat-o ca atare, ci ca liberă iniţiativă capitalistă care o luase razna) 
împinsese ţara pe marginea prăpastiei. Crimele anuale neelucidate 


ajunseseră la aproximativ treizeci de mii la o populaţie de mai puţin de 
cincizeci de milioane. Pentru locuitorii din arhipelagul Sulu, acolo unde 
erau comise cele mai multe din crime, jignirea care îi determinase să se 
răscoale împotriva preşedintelui Sayha, pe care în final l-au şi omorât, a fost 
faptul că acesta intervenise împotriva dreptului tradiţional de a ucide şi fura. 
Aşa ceva era de neiertat. 


O, desigur că au existat şi dintre aceia care au dat faimosul procent de 
optzeci şi opt la sută la plebiscitul privind secesiunea. Ei sperau că, fiind 
guvernaţi de Marele Frate din Washington, vor duce o viaţă mai liniştită, 
care îi va scuti de grija de a-şi mai instala obloane antiglont, sau să întindă 
capcane prin grădină. Se pare, însă, că mult mai mulţi au sperat că momeala 
pusă în cârlig (toate drepturile cetăţeneşti ale americanilor şi un ajutor de un 
miliard de dolari) va asigura un tort cu mult mai mare, din care fiecare îşi 
va lua felia lui. 


Dar care dintre toate aceste partide şi-a văzut visul împlinit? Dragă 
cititorule, probabil că îţi arde de glumă. Mult trâmbiţatul miliard de dolari 
nu s-a apropiat niciodată de buzunarul localnicilor. A fost cheltuit pentru 
construcţia de drumuri, aerodromuri, construcţii portuare şi fortificaţii. Si 
pentru a scăpa de invazia traficanţilor, care de atunci au năpădit fară nici un 
obstacol în viaţa economică, ascunzându-şi scopurile în modul cel mai 
sofisticat cu putinţă, noii proprietari au dat legea marţială, care n-a fost 
ridicată din 1991. 


Numită «Isola» pe motiv că Montana era un teritoriu muntos, iar noua 
achiziţie era o insulă, Noul Stat a căzut din lac în puț. Totuşi americanii 
aveau o nevoie disperată de baze mai apropiate de continentul asiatic, aşa că 
s-au declarat satisfăcuţi. 


Pe de altă parte, atunci când chinezii au încercat să facă curte 
Yatakangului au fost dezamăgiţi. Yatakangii sunt descendenţii primei 
populaţii care a dominat zona de sud-est a Asiei şi cred neabătut în dictonul 
militar care spune că primul lucru care trebuie făcut după stabilirea unei 
alianţe este să te pregăteşti pentru ziua în care aliatul va încerca să te ducă 
cu preşul. Simplul fapt că sunt asiatici nu înseamnă că sunt gata să-şi invite 


amicii galbeni în paturile lor. Cum nici faptul că nu au practicat obiceiul 
chinezesc de a-şi lovi fruntea de pământ în semn de respect faţă de superiori 
nu înseamnă (aşa cum am auzit să fi susţinut unele capete pătrate din 
Washington) că sunt gata să devină o a doua Isola. Si în fond de ce ar face- 
o? Lucrurile stau cât se poate de bine în Yatakang; se numără printre marile 
naţiuni ale omenirii, conform standardelor asiatice este fabulos de bogată, şi 
îşi poate permite luxul de a-i opune pe americani chinezilor până-n ziua de 
apoi. Până-n ziua de apoi? Poate că sună niţel cam exagerat. Există un 
singur punct luminos în tabloul atât de sumbru cunoscut sub numele de 
Zona de Conflict a Pacificului. Conform calculelor mele, în anul 2500, sau 
cam pe aici, îi vom fi omorât pe toţi membrii speciei noastre suficient de 
tâmpiţi să fi luat parte la o distracţie atât de lipsită de sens cum este acest 
război între «idealuri» şi, cu puţin noroc, nu-şi vor fi lăsat nici genele în 
urmă -pentru că şi urmaşii vor fi fost ucişi, conform tipicului, la o vârstă la 
care sunt consideraţi de societate prea tineri să-şi asume responsabilitatea 
copilăriei... Şi abia atunci ne vom putea bucura de pace şi linişte ca de o 
binemeritată schimbare.” 


— Mai bine? Decât? de Chad C. Mulligan — 


continuitate (7) 


ARME ŞI TRÂNDĂVIE 


Donald se simţea ca ciupit de vărsat şi se plimba de colo-colo prin 
apartamentul gol. Aproape că ar fi fost în stare să se bucure de revenirea 
Victoriei şi să se comporte de parcă nu s-ar fi întâmplat nimic de când 
Norman programase legea pentru arestarea ei. 


Comandă prânzul la bucătăria blocului, dar de la lansarea comenzii şi 
până la venirea ei, foamea îi dispăru, gonită de lipsa totală de chef. Îşi puse 
discul pe care îl cumpărase de curând şi se aşeză să urmărească jocul de 
culori de pe ecran, în ton cu muzica. Dar, numai după câteva clipe se ridică 
din nou, reluându-şi plimbarea agitată. Nici unul din programele de 
televiziune pe care le trecu în revistă nu-i oferi ceva care să-l intereseze. Cu 
o zi sau două înainte, cineva îl convinsese să-şi ia un aparat de 
holosculptură. Îl deschise şi începu să copieze „Sărutul” lui Rodin. Îşi opri 
însă mâna la mijlocul drumului şi lăsă capacul să cadă la locul lui cu un 
zgomot. 


Furios pe sine însuşi, începu să se uite pe fereastră. Strălucirea 
Manhattan-ului era maximă în acest moment al înserării — o adevărată 
peşteră a lui Aladdin, plină de lumini multicolore, la fel de superbe ca 
stelele din inima galaxiei. 


Afară: toate milioanele alea de oameni... Ii vine să te uiţi la cer şi să 
te întrebi care din toţi acei sori încălzesc fiinţe ca noi. Doamne, oare când 
mi-am ridicat ultima oară privirea spre bolta înstelată? 


Şi dintr-o dată se îngrozi. În zilele acestea cei mai mulţi dintre oameni 
nu-şi părăseau casele noaptea decât în cazuri excepţionale şi atunci preferau 
să cheme un taxi la poartă, sau să nu se expună mai mult străzii decât 
presupunea traversatul până la celălalt trotuar. Nu era deloc periculos să 
hoinăreşti noaptea prin oraş — sutele de mii care mai făceau aşa ceva erau o 
dovadă suficientă. Într-o ţară cu o populaţie de patru sute de milioane se 
înregistrau două sau trei incidente pe zi, şi totuşi, erau destui care se 
comportau ca şi cum nu ar fi putut să dea colţul fără să fie atacați. Exista 
vagabondaj, precum şi acte antisociale, scandaluri şi chiar răzmeriţe. 


Dar mai era loc şi pentru oamenii normali care îşi vedeau de treburile 
lor? 


Obiceiul pusese stăpânire pe Donald pe neobservate, precum ceața 
care se îngroaşă. Incetase să mai iasă după şase sau şapte seara doar din 
plăcerea de a ieşi din casă. De cele mai multe ori, la sfârşitul săptămânii 


avea loc o petrecere; între timp, prietenii lui Norman îi vizitau, sau erau ei 
invitaţi la cină, sau la un concert. lar taxiul care venea să-i ia era condus de 
un bărbat sau o femeie protejaţi de sticlă antiglonţ, portierele maşinii putând 
fi deschise doar de la comanda de pe bord, iar lângă duza pentru aer 
condiţionat era un bileţel care anunţa că instalarea cilindrilor cu gaz 
paralizant fusese aprobată de Primărie. Din cauza mişcării line şi a liniştii 
absolute din interior semăna cu un tanc şi îţi alimenta sentimentul că pleci 
pe un câmp de luptă. 


Ce mai ştiu eu, de fapt, despre oameni? 


Se simţi iar încolţit de spaima din timpul prânzului şi îl încercă o 
nevoie disperată de a vorbi cu cineva căruia să-i dovedească faptul că în 
lume mai existau şi oameni adevăraţi, nu numai marionete acţionate de 
sfori. Se apropie de telefon. Dar faptul de a fi discutat cu o imagine pe un 
ecran nu-i putea fi de ajutor. Voia să vadă şi să audă oameni străini, si să fie 
sigur că aceştia nu depind cu nimic de el. 


Se îndreptă cu respiraţia grea spre uşa apartamentului. Se opri în prag 
şi se întoarse în dormitor, unde deschise un sertar aflat la fundul unui dulap 
încastrat în zid. Sub un teanc de cămăşi din hârtie găsi ceea ce căuta: un 
Jettigun, pistol care putea fi încărcat cu gaz, produs de GT sub licenţă 
Japanese Industries din Tokio, şi un Karatand. 


Se întrebă dacă să-l ia, examinându-l plin de curiozitate înainte de a se 
fi hotărât, pentru că nu se uitase niciodată la el din ziua în care şi-l 
cumpărase. Avea forma unei mănuşi fără degete, făcută dintr-un material 
plastic sensibil, cu o grosime de un sfert de inci. Strâns, tras pe, sau de pe 
mână, continua să fie flexibil şi la fel de moale ca pielea de mănuşă. Lovit 
de o suprafaţă dură, totul suferea o transformare miraculoasă, şi în timp ce 
în interior rămânea moale ca o pernă care preîntâmpină vânătăile, partea din 
afară devenea rigidă ca metalul. 


Şi-l trase pe mână, după care izbi cu pumnul în perete. Urmă o 
bufnitură puternică, dublată de durerea din braţ şi umăr, dar Karatandul se 


comportă aşa cum era prevăzut. Trecură câteva secunde până reuşi să-şi 
întindă degetele, învingând rezistenţa materialului. 


Ca ES 


folosire: la modul dur, aşa cum procedase el prin plasarea unui pumn, sau 
mult mai delicat, folosind muchia palmei. Citi indicaţiile de folosire cu o 
atenţie concentrată, până când descoperi că se comporta exact cum nu şi-ar 
fi dorit — de parcă ar fi plecat în misiune în teritoriul inamic. Îşi scoase 
Karatandul de pe mână şi îl puse în buzunar, alături de Jettigun. 


Mă simt exact ca şi cum chiar în clipa asta ar suna telefonul şi pe 
ecran ar apărea chipul Colonelului care mi-ar cere să-i raportez. 


Dar aşa ceva nu se poate. Pentru că dacă o simplă ieşire la ora asta 
îmi poate da asemenea bătăi de cap, faptul de a fi activat m-ar rupe în mii 
de bucățele. 


Incuie uşa cu cea mai mare atenţie şi se îndreptă spre lift. 


lumea evenimenţială (6) 


PEISAJUL STRĂZII 


Nu pot cerul să-l văd, dar cred în iadul ce arde 
Stau în New York şi-l ştiu ca la carte. 


Când cu Domnul Fuller cerul l-au oprit 


Domnu-a renunţat şi spre casă s-a pornit. 


SENS UNIC SPRE NORD 


„Trebuia să scap de pasager — am scos arma cu arc şi l-am adormit pe 
ticălos. Un fraier, desigur. L-am recunoscut dintr-o ochire, dar dacă îi voi 
refuza pe toţi ăştia care vor să facă o cursă, n-o să mai am nici un client 
până după şapte papa-mama... Aşa că, oricum: rămân fără comenzi până 
depun plângerea.” 


PASAJ SUBTERAN 


Camere cu trei dolari ora. 


„Ai auzit-o p-aia nouă despre Teresa?” 


SENS UNIC SPRE SUD 


Cerşetor autorizat, City of Greater New York, Muldoon Bernard A. 
NrPH2 428 226 


ACCESUL PERMIS NUMAI PIETONILOR 


„Aşa că i-am spus uite bă cap pătrat am zis eu mi-am sărbătorit 
douăzeci şi unu, chiar dacă tu n-ai încă atâţia. Am spus nu ţi-am tratat fata 
ca pe o curvă pentru că toată viaţa mea n-am dat peste o curvă trăsnită 
pentru că ele sunt la fel de ieşite din uz ca şi ideea ta de a face o căsătorie 
cât ai bate din palme. Şi când am ajuns aici am zis că dacă nu e mai bine ca 
mine decât cu trăsnită aia de maică-sa vitregă. Habar n-am avut. Şi-a scos 
benzina din jiglere, pot să depun mărturie!” 


SENS UNIC SPRE SUD 


Meniu: 8,50 dolari, 12,50 dolari, 17,50 dolari 


„Mr. & Mrs. Everywhere au ajuns în Times Square ieri — va fi 
aglomeraţie.” 


OBLIGATORIU LA DREAPTA 
Spectacol de cabaret — SPECTACOL îti spun! 


SENS UNIC SPRE EST 


„Ascultă, eu, ăăă... ştiu drumul spre casă mult mai bine ca mulţi alţii. 
Te supără dacă îţi fac un mic serviciu? In clipa asta am luat o idee mai mult 
Yaginol decât de obicei, şi...” 


STOP 


Discursuri publice în fiecare zi, manifestații joi şi vineri. 
Auparishtaka, Sanghataka, Gauyuthika etc. Pregătirea asigurată numai de 
experți. 


Inscrierile se pot face oricând. Mrs. Grundy Memorial Foundation 
(câinii 


Îi pot lua oasele). 


„L-au programat pe Shalmaneser cu formula pentru acest alcool, vezi, 


LIBER 


Afaceri colosale de necrezut imposibile! Un depozit de milioane de 
miracole! Crucişătoarele au primit bine dovada banilor gheaţă sau a 
creditelor. 


NU ÎNCETINIŢI 


„Atenţiune, atenţiune! Avem informaţii că un fals taxi care face curse 
în zona Fast Side îi narcotizează pe pasageri, abandonându-i pe stradă. 


Opriţi şi verificaţi toate taxiurile din zona lui Sixth Street Avenue B.” 


INTERZIS SCUIPATUL 


Spaţii de închiriat pentru birouri, sau transformabile în locuinţe pe 
cheltuiala clientului. 


CÂINII CARE MURDĂRESC TROTUARUL VOR FI DISTRUŞI 


Psihometrist, clarvăzător, poate arăta drumul celor aflaţi în dilemă. 


FERIŢI-VĂ DE HOŢII DE BUZUNARE 


„E ca şi cum universul a fost un hău, mă urmăreşti? Şi eu am devenit 
învelişul lui subţire, mă urmăreşti? Alteori am impresia că această cameră 
să răsuceşte pe dos şi eu sunt cele şase puncte de pe zar. Sau... dar de ce m- 
aş deranja să-i explic unui cap pătrat ca tine? 


TRANSPORT RAPID 


Ordonanţa municipală nr 1214/2001. Persoanele care nu au 
domiciliu stabil trebuie să se înregistreze la cea mai apropiată circă de 


poliţie pentru obţinerea permisului înainte de a dormi pe unde apucă. 


„Te poate duce mai repede şi mai departe decât o pot face cei doi 
Everywhere!” 


INSTALAŢII SANITARE 


Articulațiile lui Joe — mărci NY, 3 dolari pentru 10, mărci din import 5 
dolari, 6 dolari. 


RĂSUCIŢI MAHOARCA! ATENŢIE LA FOC! 


[> 


„Hei, codderi! Dispăreţi — pe strada următoare e o patrulă 


NU ARUNCAŢI REZIDUURI NOCIVE ÎN CUTII FĂRĂ CAPAC 


Ce-i de făcut cu oraşul nostru cel frumos 
Murdar şi periculos, de putoare plin şi căcăcios 
Dacă prieten cu New York-ul eşti 


Găsi-vei un ciocan cu care să-l izbeşti. 


urmărind detaliile (8) 


VÂNT DUŞMĂNOS 


Dacă aş fi bănuit unde se va ajunge, îşi spuse Gerry Lindt furios, mai 
bine m-aş fi lipsit. 


Atmosfera din apartament semăna cu aceea dintr-un birou de pompe 
funebre, numai şoapte şi mers pe vârfuri, ca şi cum formularul oficial care- 
ţi îngheţa vorbele, aruncat lângă patul lui, era simptomul unei boli 
incurabile. 


Era doar un ordin de încorporare. Zilnic erau, probabil, produse mii 
de asemenea hârtii, ceea ce însemna că era ceva obişnuit. Dar nu şi 
inevitabil — se putea eschiva în multe feluri, unele legale, altele lipsite de 
scrupule. Dar nici una din formele onorabile nu-i era accesibilă lui Gerry: în 
vârstă de nouăsprezece ani, destul de chipeş, cu părul cârlionţat şi blond, şi 
de o sănătate perfectă. Deşi cunoştea totul despre metodele alternative — era 
imposibil să ai nouăsprezece ani, să fii şi bărbat şi să nu le ştii — reuşiseră 
să-l sperie mai rău decât ideea de a fi dat peste frăţiorii roşii. 


Prietenii lui pe care îi cunoştea de când începuse să vorbească le 
adoptaseră cu mare grijă: se înmuiau în parfum şi se giugiuleau la vedere în 
locuri publice pentru a-şi dovedi homosexualitatea (deşi acesta era un 
procedeu riscant şi ar fi putut să aibă drept rezultat înrolarea chiar şi în 
aceste condiţii, recrutarea urmată de o terapie dură de îndată ce s-ar fi aflat 


sub incidenţa legii militare); au participat şi la tâlhării, unde se purtaseră 
prosteşte cu bună ştiinţă, doar pentru a fi condamnaţi cu mult râvnita 
specificaţie: „Antisocial”; şi-au „uitat” manifestele pro-China acolo unde 
administraţia şcolilor sau liceelor va da cu siguranţă peste ele; s-au 
automutilat sau chiar — şi asta îl speria cel mai mult pe Gerry — se dedaseră 
la narcotice tari, preferând riscul de a ajunge într-un ospiciu decât să fie 
încorporaţi. 


Deci, de mâine, va fi soldatul Lindt. 


Privi prin cameră. Pentru că fusese a lui aproape toată viaţa, se 
obişnuise cu spaţiul ei restrâns; de fapt fusese una din camerele 
apartamentului împărţită în două atunci când se născuse sora lui. Acum el 
avea peste doi metri şi avea presimţirea că, atunci când va reveni în 
permisie, va fi dezolat de îngustimea încăperii. 


In acel moment camera era mai aglomerată ca de obicei, pentru că îşi 
alesese lucrurile din dulap, respectând indicaţiile de pe foaia de recrutare: 
recruţii trebuie să-şi aducă... 


Dar, deşi terminase cu sortatul şi împachetatul, abia dacă începuse să 
se însereze. Atenţia îi fu atrasă de zgomotele din casă. Putu să distingă cu 
uşurinţă paşii tatălui său, ai mamei şi surorii lui, cum se mişcau prin 
bucătărie, strângând după cină, reaşezând mobilele în poziţia lor iniţială. 


Nu suport ideea de a-mi petrece întreaga seară cu ei. Înseamnă că 
sunt un tiu denaturat? Dar soră-mea, care se tot holbează la mine de parcă 
ar vrea să-mi ia măsura pentru Coşciug, şi asta pentru că a ajuns să creadă 
că idiotul de Jamie e un Dumnezeu zilele astea pentru că zice că numai 
oamenii cu tendinţe sinucigaşe refuză să trişeze ordinul de încorporare, şi 
mama, care abia-şi mai stăpâneşte lacrimile cu atâta curaj că-mi vine şi 
mie să cred că o să încep să mă smiorcăi — şi taică-meu... Ei bine, dacă-l 
mai aud că-mi spune doar o singură dată „Fiule, sunt mândru de tine!”, 
cred că-i rup gâtul. 


Trase aer în piept şi se pregăti să treacă prin furcile caudine. 


— Unde te duci? Doar n-ai de gând să pleci de acasă chiar în ultima ta 
seară? 


Ultima seară! Condamnatul are dreptul la o cină de consolare. 


— Vreau să dau o tură prin cartier, să-mi iau la revedere de la prieteni. 
N-o să întârzii. 


Ceea ce am şi făcut. Cu mult mai puţină bătaie de cap decât m-aş fi 
aşteptat. 


Se simţi atât de uşurat, încât abia când ieşi din clădire îşi dădu seama 
că nu ştia încă încotro merge. Se opri şi privi în jur, savurând prospeţimea 
adierii care răcorea noaptea, promițând să împrăştie norii care împânziseră 
cerul. 


Erau prea multe lucruri care nu se potriveau cu imaginea construită de 
subconştientul lui. Părăsea casa pentru prima oară în viaţa lui ca să trăiască 
pe propriile-i picioare şi, din frânturile de romane şi piese de teatru TV 
care-i reveneau vag în memorie, îşi dădea seama că ar fi trebuit să se simtă 
brusc atras de casa copilăriei, şi ar fi trebuit să simtă cum amănunte de mult 
uitate îi năvăleau în memorie. Dar numai cu o clipă înainte era convins că la 
prima revenire acasă va fi dezamăgit de îngustimea camerei, pentru ca 
acum, când era pe stradă, să-şi dea seama că nimic nu se schimbase în 
modul lui de a gândi: că cineva ar trebui să facă puţină curăţenie şi să adune 
tot gunoiul din drum: hârtii, pungi de plastic, frunze, cutii, pachete şi 
pacheţele; că trebuia făcut mai mult decât simpla reparare a vitrinei sparte a 
magazinului cu materiale sportive din intersecţie, pe care „partizanii” îl 
prădaseră pentru a-şi suplimenta arsenalul de arme. Din punctul ăsta de 
vedere casa pe care o părăsea lăsa mult de dorit. 


La fel de ceţoasă i se înfipse în creier şi ideea de a fi însoţit de o fată 
în aceea ultimă seară dinaintea înrolării. Nu simţise nevoia vreunei 
încurcături sentimentale până când, la cinsprezece ani, a dat peste o shigi. 
Dar părinţii lui aparţineau unei generaţii mai vechi — ca de altfel mai toţi 
părinţii — şi deşi nu aveau nimic de obiectat ca el să fi lipsit nopţile, nu 
avusese curajul să-şi aducă o fată cu care să se culce acasă. Si totuşi, iată-l 


pe propriile lui picioare. Toate fetele care-i plăcuseră îl părăsiseră când 
aflaseră că se va supune ordinului de încorporare. Gestul lor îl şocase atât 
de tare, încât nu reuşise încă să le înlocuiască. 


Sigur că erau atâtea locuri unde putea fi sigur că va găsi o shigi, dar 
nu lucrul acesta i se părea cel mai potrivit. Dacă ce auzise era adevărat, în 
armată avea să facă asta cu prisosinţă, fără să-şi bată capul să aleagă. 


Nu: simţea nevoia să viziteze pe cineva pe care îl cunoştea de multă 
vreme. Se gândi la toţi prietenii lui şi la trista concluzie că nici unul din ei 
nu-i va spune altceva decât prostiile pe care le auzise de la ai lui. 


Poate cu excepţia lui... 


Îşi strânse pumnii. Exista un singur om de la care era sigur că nu va 
auzi platitudinile revoltătoare de până atunci şi pe care nu-l văzuse de când 
se hotărâse să răspundă ordinului de chemare sub arme, tocmai pentru că nu 
era sigur că va reuşi să reziste contraargumentelor convingătoare ale 
acestuia. Dar cum era deja prea târziu să mai poată reveni asupra deciziei, l- 
ar fi interesat cel puţin să vadă reacţia lui Arthur Golightly. 


Arthur nu locuia într-un bloc cu apartamente, ci într-o casă de la 
începutul secolului douăzeci, care fusese cu mult timp în urmă renovată de 
aşa manieră încât să poată asigura adăpost atâtor oameni câte camere avea. 
Fusese botezată „locuințe pentru nefamilişti”, fiind în realitate o 
dărăpănătură nenorocită. 


Cu un gest nervos, Gerry apăsă soneria străveche şi se anunţă în 
interfon. 


— Gerry! Haide, îl invită o voce care avea ceva de automat şi uşa se 
deschise. 


Îl întâlni pe Arthur la primul etaj: un omuleţ de culoare cu înfăţişare 
dezordonată, bătând spre patruzeci, în şort şi mocasini. Barba, care nu avea 


un contur precis, se topea în încâlcitura de păr care-i inunda pieptul. Lui 
Gerry i-ar fi plăcut ca părul să fi coborât în continuare spre plexul solar. 
Începuse să-şi lase o burtică tresăltătoare, care încă putea fi mascată fără 
urme de o îmbrăcăminte corespunzătoare. Expunerea ei ostentativă făcea 
totuşi parte din programul lui de nonconformism, şi dacă ai fi avut vreo 
obiecţie în acest sens, însemna să-i negi întreaga existenţă. 


Avea o farfurie cu ceva alb şi prăfos în care stătea înfiptă o lingură, pe 
care trebui s-o mute de la dreapta la stânga ca să poată da mâna cu Gerry. 


— Nu durează decât o secundă, se scuză el. Dar se pare că Bennie n-a 
mâncat absolut nimic azi, şi cred că s-ar cădea să-i dau nişte zahăr pentru 
energie, dacă nu altceva. 


Deschise una din uşile care dădeau spre palier şi Gerry reuşi să 
zărească un tânăr de vreo douăzeci de ani, aşezat pe un scaun, îmbrăcat încă 
şi mai sumar ca Arthur. Ridică din umeri şi trecu de cealaltă parte a 
palierului, hotărât să aştepte în faţa uşii lui Arthur şi să nu audă cuvintele cu 
care acesta încerca să devină convingător. 


Porcărie. Exact o porcărie. Ce fel de viaţă e asta? 


Apoi încuietoarea Watch-&-Ward Inc. de la uşa de jos se deschise şi 
văzu o fată care urca scările: avea o faţă frumoasă şi corpul îi era înfăşurat 
într-o pelerină care-i ajungea până la călcâie. Ducea o sacoşă cu articole de 
băcănie. Când îl văzu, îi zâmbi cu un gest mecanic şi puse mâna pe clanţa 
uşii lui Bennie. 


Se opri în timp ce el mai rumega aerul de locatară pe care-l respira 
fata. 


— E cineva la Bennie? întrebă ea. 


— A... a intrat Arthur. l-a adus zahăr, răspunse Gerry după ce-şi 
înghiţi cu greu un nod. 


— E-n regulă, spuse fata şi îşi desfăcu pelerina. Respirația lui Gerry 
se opri cu totul. Sub pelerină se ivi un costum Forlon & Morler asemănător 
cu acela pe care sora lui încercase să-l poarte pe lângă casă, numai ca să-şi 
îngrozească părinţii. Se compunea din două cizme lungi, din plasă roşie, 
legate cu o centură roşie şi moale de şolduri, şi atât. 


Uşa camerei lui Bennie se deschise şi Arthur îşi făcu apariţia. 
— A, Neek! spuse el părând uşurat. 


— Mulţumesc, zise shigi. Dar nu era nevoie. Il fac eu să mănânce, îi 
place cum gătesc eu. 


— Atunci e al tău în întregime, îi spuse Arthur care se înclină cu un 
gest comic. Nu-l cunoşti pe Gerry, nu-i aşa? Gerry Lindt — Monique 
Delorne! 


Fata îi aruncă un salut grăbit şi dispăru în camera lui Bennie. Arthur 
îşi scutură mâinile de zahărul pudră şi trecu pe lângă Gerry pentru a-i face 
loc în camera lui. 


— Totul e sub control, spuse el satisfăcut. Hai înăuntru, vino! Gerry 
încercă să surprindă ce se petrecea dincolo, dar uşa camerei lui Bennie se 
închise rapid. 


Nu avusese loc nici o schimbare esenţială de la ultima lui vizită în 
spaţiul strâmt căruia Arthur îi spunea casă. Harababura continua să fie de 
nedescris, iar mirosul evoca descompunerea, de parcă piesele de anticariat 
ar fi alcătuit un morman de gunoi. Dar şi asta făcea parte din personalitatea 
lui Arthur; cu greu ţi l-ai fi putut imagina într-un alt loc. 


Pentru o clipă resimţi regretul amarnic al hotărârii de a fi venit aici. 
Nu te puteai aştepta din partea unuia ca Arthur să-l aprecieze pe cel care s- 
ar fi apucat să pledeze în favoarea modului său de viaţă. Si totuşi era ceva 
atât de respingător în acei indivizi care îşi manifestau aprobarea... 


— Am auzit că nu mai scapi de încorporare, spuse Arthur. E 
adevărat? 


Gerry încuviinţă din cap şi înghiţi cu greu. 
— Trebuie să mă prezint mâine dimineaţă la Ellay. 


— Atunci, pa! zise Arthur tăios. Bun, cu chestia asta am terminat. Ce- 
aş mai putea să-ţi ofer? 


— Adică? 


— 'Ţi-am zis pa, nu pentru asta-i venit? Si cum cu chestia asta am 
terminat, mă întreb cam ce altceva aş mai putea să-ţi ofer. Păi, cred că am 
nişte vodcă şi nişte pahare şi mai am şi ceva din chestia aia căreia îi zice 
Triptine pe care GT a scos-o pe piaţă, una dintre puţinele chestii pentru care 
merită să trăiască. Cel puţin aşa mi-a spus Bennie. N-am încercat-o, întrucât 
cei care au aceeaşi grupă de sânge cu mine sunt ultrasensibili şi aş zace în 
transă timp de trei sau patru zile. Aşa că va trebui să mă rezerv pentru un 
week-end liber. Ei? 


— A, da, o băutură poate. 
— Eliberează-ţi un scaun şi-ţi dau ceva de băut. 


Gerry găsi un alt loc pentru o cutie cu benzi neetichetate şi două 
farfurii murdare, şi se aşeză. Privi prin cameră cu o curiozitate avidă, pentru 
a memora tot ce era acolo. Camera era un adevărat balamuc, pentru că aflau 
acolo îngrămădite vrute şi nevrute, iar Arthur era mereu mult prea grăbit ca 
să facă ordine, aşa că găsea mereu alt loc pentru obiectele care alcătuiau 
harababura. 


Dar lucrurile care-i tot ieşeau în cale aveau un farmec infinit. Cele 
mai multe erau de origine asiatică: figurine, ornamente, broderii, 
manuscrise într-o caligrafie superbă, tipărituri şi tablouri clasice. Dar mai 
era şi o roată de căruţă, o tobă indiană, un flaut de argint, nenumărate cărţi, 


Şi... 


— Gerry! 


Acceptă cu un gest paharul care-i era fluturat pe sub nas. De pe 
scaunul pe care şedea, Arthur îi aruncă o privire contemplativă. 


— Hmmm! M-am înşelat, nu-i aşa? N-am epuizat povestea cu 
plecarea ta, schimbând doar nişte „la revedere”. Dacă mă uit mai bine, văd 
că ţi-a cam ajuns cuțitul la os. 


Gerry încuviinţă cu o mişcare a capului. 


— Uneori mă uimeşti, spuse Arthur ridicând din umeri. Nu faci parte 
din categoria celor aventuroşi şi totuşi te laşi smuls din culcuşul tău călduţ 
de unii ale căror hotărâri sunt arbitrare pentru că sunt iraționale. 


— Cred că n-ai înţeles exact. 


— Nu? Toţi generalii sunt nişte psihopaţi. Nici un soldat nu-i în toate 
minţile lui. E o chestiune care ţine de psihologie, nu mai pot reface 
teritorialitatea care le-a fost distrusă. Cred că de asta cel puţin şi-au dat 
seama. Până şi Bennie a sesizat-o, iar tu eşti mult mai deştept decât el. 


— Ai vrea ca şi eu să fiu ca Bennie? se strâmbă Gerry. Bun — el a 
reuşit să fenteze armata, dar la ce-i vor servi cei doi ani pe care a reuşit să-i 
salveze? Va muri înainte de treizeci de ani din cauza porcăriei pe care şi-o 
toarnă pe gât. 


— Cu propria-i mână, spuse Arthur. Numai tu ai dreptul să-ţi iei viaţa. 
Nimeni altcineva. 


— Si eu care credeam că eşti pentru eutanasie. 


— Faptul de a-ţi semna eliberarea de suferinţele vieţii e o lovitură pe 
care o poţi da cu propriile tale puteri. Restul e o mecanică destul de simplă, 
care ar fi cam acelaşi lucru cu a aştepta ca baia să se umple cu sânge din 
venele pe care tocmai ţi le-ai tăiat. 


— Comparaţia nu mi se pare prea fericită, spuse Gerry încăpățânat. 
Simţea nevoia să se justifice faţă de cineva pentru hotărârea lui, şi voia să-l 
convingă pe Arthur că punctul lui de vedere era expresia unei mari victorii. 
În sine lucrurile sunt cam aşa: sunt oameni cărora le datorez ceva, şi sunt 
alţi oameni care doresc să-ţi ia totul, inclusiv viaţa. Nimicul! Chiar acum 
zece minute am văzut un exemplu, când am trecut pe lângă ruina prăvăliei 
lui Ackleman — o ştii, magazinul cu articole de sport de vizavi de mine. 


Arthur zâmbi. 


— Probabil că te aştepţi să mă vezi clocotind de o mânie îndreptăţită? 
Cred că armele şi muniţia furate de la Ackleman stau mult mai bine în mâna 
unor oameni care îşi au idealurile lor, decât dacă s-ar fi aflat în posesia 
burjuilor umflaţi de prin cartierul tău, care n-au nimic de apărat, şi care n-ar 
fi făcut altceva decât să tragă cu ele la întâmplare. 


— La întâmplare! Doamne, doar tu însuţi mi-ai povestit despre aceşti 
oameni care şi-au făcut un obicei din a sabota la întâmplare. 


— Te rog să nu încurci lucrurile, aşa li se întâmplă celor mai mulţi. 
Un codder care şi-a făcut un obicei din a sabota nu poate fi pus pe picior de 
egalitate cu cineva care dă o spargere la un magazin cu puşti pentru a face 
rost de arme. El dă lovituri la întâmplare pentru că nu ştie ce-l roade. 
Partizanii, cel puţin, au teoria lor despre rău şi un plan despre cum să-l 
îndrepte. 


— Şi cam cât crezi că ai rezista sub un guvern pe care ar vrea să ni-l 
impună? îl întrebă Gerry. 


— A, m-ar descoperi şi m-ar împuşca în chiar prima zi când ar prelua 
puterea. Unul ca mine este nepermis de subversiv faţă de orice regim 
autoritar, pentru că pe mine nu mă interesează să-mi impun altora propriile 
mele idei cu forţa. 


— Dar numai acum o clipă spuneai că nimeni nu are dreptul de a lua 
viaţa altuia. Şi dacă nu au acest drept, atunci ce poate fi rău în încercarea de 
a-i opri? 


— Două lucruri ar fi rele, oftă Arthur, părând că-şi pierde dintr-o dată 
interesul pentru discuţie. Apropo, aş vrea să ştiu ce se va alege de tine. 


— Ce? 


Arthur se aplecă ridicând cartea de lângă scaun. Scutură praful de pe 
ea. 


— Bătrânul meu prieten, spuse el cu multă afecţiune în glas. Nu te-am 
mai folosit în ultima vreme la fel de mult cât s-ar fi cuvenit, nu-i aşa? 
Obişnuiai să te uiţi prin Cartea Schimbărilor», nu-i aşa? îl întrebă el pe 
Gerry. 


— Mi-ai arătat-o atunci când ne-am întâlnit prima oară, îi răspunse 
Gerry, după care goli paharul şi-l puse la o parte. Pe atunci credeam că e un 
rahat cât se poate de mare. 


— lar eu ţi-am răspuns că e valabilă din acelaşi motiv pentru care pe 
lume e supremă arta. I-am citat pe balinezi care n-au un cuvânt care s-o 
desemneze, dar care vor să facă totul cât mai aproape de perfecţiune. Viaţa 
este un continuum. Probabil că aşa ţi-am spus, pentru că asta o spun tuturor. 
Te-am învăţat cum se foloseşte coada şoricelului? 


— Nu. 


— Atunci scoate trei monede, potrivite dacă se poate. Te-aş 
împrumuta eu, dar habar n-am pe unde-mi sunt taelii în toată nebunia de 
aici. Dacă m-ar fi chemat Măria, mi-aş fi mânat mieii aici şi ei ar fi scos 
taelii=. 


— Arthur, ai intrat pe orbită? 


— Cobor, cobor. Acest Prea Mult, creat de Hitrip, este printr-un 
adevărat miracol exact aşa cum îl prezintă reclama. Ca un pachet pe care să- 
| iei dimineaţa? 


— Nu cred că mi se va permite aşa ceva, scria pe ordinul de 
încorporare. 


— Exact ce spuneam. Unul dintre procedeele standard pentru a 
transforma un om în soldat este de a-l frustra de bucuriile care-l fac să 
creadă că viaţa merită să fie trăită chiar şi de către omul aflat la capătul 
ţevii armei lui. Ai monedele alea? 


În timp ce alegea trei monede din buzunar, Gerry îşi spuse: Am avut 
dreptate să-l evit pe Arthur până a fost prea târziu să mă mai răzgândesc. E 
atât de sigur pe ideile lui cinice, în timp ce eu nu sunt sigur de nimic — nici 
măcar de faptul că oracolul ăla este o grămadă de rahat. 


Moneda îşi răsuci în aer hexagrama desenată şi Arthur privi fix 
rezultatul. 


— Pi, spuse el fără să mai consulte cartea. Cu o linie mobilă în planul 
al doilea. Ceea ce trebuie să facem e să o unim cu celelalte, aşa încât toate 
să se poată completa reciproc şi să se poată ajuta între ele, să se susţină — 
vrei să citeşti versiunea completă despre tine însuţi? 


Gerry râse, scuturându-şi capul. 
— Doar ştii ce cred despre ghicitul viitorului! 


— Da, ştiu, şi e un mare păcat că nu vrei s-o iei în serios. Pentru că 
nu-mi place cum arată linia mobilă a hexagramei. O transformă într-un 
K'an, dublat — „repetarea pericolului”. Cu alte cuvinte, amice, dacă nu vei fi 
foarte atent, te va paşte un mare pericol. 


— Te-ai gândit la riscuri. N-am nevoie de o carte despre magie ca să 
ştiu că tot ce se întâmplă în armată înseamnă primejdie. 


Arthur păru să nu bage în seamă cuvintele lui Gerry. 


— Stii ce cred? Cred că efectele liniei mobile vor fi vizibile mâine, 
când vei ieşi din rândurile celor mulţi pentru a te expune pericolelor. 


— Dar „intru în rând” cu ceilalţi. Poţi găsi în toată cartea aia un mod 
mai limpede pentru a spune „intri în armată”? 


— Da. Dar nu şi un alt mod mai limpede de a spune: „rămâi cu 
familia şi prietenii tăi”. 


Gerry se ridică încordat. 


— Imi pare rău, Arthur, spuse el. Am sperat să-ţi fi dat seama că 
hotărârea pe care am luat-o e definitivă, şi că nu mai avea nici un rost să 
încerci s-o schimbi. 


— A, mi-am dat seama de asta. Incercam să-ţi arăt ce faci. Lucrul ăsta 
te poate convinge să te aşezi la loc şi să continuăm discuţia? 


— Mă tem că nu. Irecusem doar să-mi iau la revedere. Mai am de 
făcut nişte vizite înainte de a mă duce acasă. 


— Cum vrei. Dar fă-mi o favoare. Arthur începu să răscolească prin 
vraful de cărţi. la-o pe asta cu tine şi citeşte-o când ai timp şi dacă ţi se dă 
voie. Nu te mai omorî să mi-o dai înapoi. O cam ştiu pe dinafară. 


— Mulţumesc. Gerry luă cartea şi o puse distrat în buzunar, fără să se 
fi uitat măcar la titlul ei. 


— Ştii ceva? continuă Arthur. De fapt cred că ai nevoie de experienţa 
din armată, la urma urmelor. Tot ce-ţi doresc e ca şansele minime de a te 
întoarce în viaţă să fie totuşi mari pentru tine. 


— După cum stau lucrurile acum, pierderile omeneşti sunt foarte 
reduse. 


— Sunt unii oameni, îl întrerupse Arthur, care, mai mult ca alţii, sunt 
în stare de orice, chiar şi să reuşească în neşansă. Tu eşti din soiul celor care 
refuză să fie dezamăgiţi. Tu faci parte dintre cei care caută ceva — glorie, 
sau nu ştiu ce — care-i face pe oameni să-şi rişte viaţa pe câmpul de luptă. Şi 


dacă nu o vei întâlni, te vei angaja în cine ştie ce misiune nebunească, 
răsturnând şansele la o sută contra unu împotriva ta şi... 


Îşi răsuci mâna de parcă ar fi turnat un pumn de nisip peste cealaltă 
palmă. 


Gerry rămase încremenit, apoi cu un gest brusc deschise uşa şi ieşi. 


In timp ce trecea pe lângă camera lui Bennie Noakes, auzi nişte sunete 
slabe, o scârţâitură, un oftat, un hohot de râs. 


Se ruinează cu toate rahaturile alea pe care le înghite. O să moară. 
Şi-a găsit o shigi, o shigi atât de frumoasă, şi eu... 


In clipa aceea îşi dădu seama că nu putea să facă abstracţie de 
profeţiile lui Arthur în ce privea soarta lui. 


Nu putea fi Boot Camp. Trebuia să fie Boot Camp. Era plasată pe 
pontoane şi despărțită de țărm de o milă de apă. Ceea ce nu împiedica 
dezertările, numai că reuşeau doar cei mai buni înotători. 


În faţa meselor lungi, trebuia ca recruţii să se dezbrace în pielea goală 
şi să arate conţinutul buzunarelor. Un căpitan, însoţit de un sergent, trecea 
încet prin dreptul fiecărei mese, privind cu atenţie la lucrurile expuse pe ea, 
în timp ce alt sergent urmărea dacă recruţii care dârdâiau stăteau liniștiți sau 
altfel. Căpitanul se opri în dreptul lui Gerry şi răsuci cartea dată de Arthur, 
în aşa fel încât să-i poată vedea titlul. 


— Lexiconul Hipcrime, spuse căpitanul. Arestează-l sergent, are 
literatură subversivă. 


— Dar... ! explodă Gerry. 


— Executarea, sergent, sau va mai fi un arestat pe lângă el. Gerry îşi 
stăpâni furia. 


— Îmi permiteţi, domnule? spuse el apelând la o adresare formală. 


— Desigur. 


— Eu n-am deschis această carte, domnule. Mi-a dat-o cineva aseară 
şi am uitat-o în buzunar şi... 


— A fost citită şi răscitită până când i s-au desprins paginile, răspunse 
căpitanul. Sergent, mai adaugă şi faptul că minte un ofiţer. 


Pedeapsa i-a fost redusă la numai patruzeci şi opt de ore. 


Aşa după cum a binevoit căpitanul să remarce, fusese doar o primă 
greşeală. 


continuitate (8) 


SPINAREA CĂMILEI 


Donald a fost aproape şocat de aspectul normal al oraşului pe timpul 
nopţii. Era mai puţin aglomerat ca în timpul zilei din pricina fobiei a cărei 
victimă el însuşi devenise, era însă plin de o viaţă care îi producea plăcere şi 
îl făcea să se simtă iar tânăr, în primul lui an de facultate, când erau cu un 
milion mai puţini indivizi de care să te loveşti pe stradă. 


Chiar nu m-am aşteptat să regăsesc aceleaşi magazine ca în 
vremurile de demult? 


Îi veni să râdă în hohote de presimţirile lui. Si totuşi ceva i se părea 
ciudat. Întreaga lui minte fu cu încetul cuprinsă de febra descoperirii a ceea 
ce nu i se părea tocmai normal. Era exact genul de problemă la care se 
pricepea cel mai bine — să meargă de la indiciu pînă la rezolvare, fără să 
acorde chestiunii întreaga lui atenţie. 


Era o noapte zgomotoasă. De pretutindeni se auzea muzică, mai cu 
seamă de top. O adevărată interferenţă sonoră în care două, dacă nu chiar 
trei ritmuri se încleştau la întâmplare pe acorduri minore — doar pe o sută de 
iarzi îi recunoscu pe Beethoven, Berg, Oyaka. Lucrul era, totuşi, valabil şi 
în timpul zilei, mai cu seamă de când fabricanţii de carcase de radio 
începuseră să instaleze în aparate difuzoare în loc de căşti. 


Ceea ce-l izbise ca nefiresc fusese tonul discuţiilor. Pretutindeni îi 
auzeau pe oameni stând la taifas, un lux pe care ziua nu şi-l permiteau. 


Indiciu: aceşti oameni se cunosc între ei, se salută. 


Cunoscuţii, pe care el nu-i ştia, se adunau în grupuri mici de patru sau 
cinci de-a lungul întregului trotuar. Fusese pe jumătate convins că era vorba 
de oameni fără adăpost, apoi însă îşi spusese că având în vedere chiar şi 
standardele moderne, erau mult prea mulţi, aşa că începu să vâneze 
elementele distinctive pentru acea categorie de indivizi: femei şi bărbaţi cu 
ochi înecaţi de tristeţe — copii de asemenea — atârnaţi de gentile în care îşi 
vârâseră tot ce aveau, aşteptând noaptea şi permisiunea oficială de a se 
trânti pe unde apucau. 


O femeie-preot se adresa trecătorilor printr-o portavoce de pe treptele 
din faţa unei biserici. 


— Te simţi obosit, te simţi apăsat? Hai la Isus, hai şi te odihneşte la 
sânul lui! 


— Nu, mulţumesc, madam, eu m-am înscris pe orbita unei relaţii 
fireşti, urlă un fante, şi amicii lui îl bătură pe spate, râzând în hohote. 
Fantele era un afram, ca şi preoteasa, de altfel. Numărul de aframi care 


puteau fi văzuţi acum era de cinci sau şase ori mai mare decât în timpul 
zilei. 


Se uită la mine plini de curiozitate. Să fie culoarea un indiciu? 


Era însă pe o pistă falsă. Treptat reuşi să stabilească adevărul, 
îmbrăcămintea lui avea ceva conservator în ea, uşor în afara modei. Marea 
majoritatea a celor pe lângă care trecea erau fie nişte zdrenţu-roşi, ca aceia 
lipsiţi de adăpost, care cel mai adesea se îmbrăcau cu lucruri destinate unei 
singure purtări, pe care ei le foloseau de cel puţin zece ori; fie unii dintre 
aceia care vedeau în căderea nopţii un semnal pentru a-şi lăsa fantezia 
vestimentară cât mai slobodă. Nu numai fanţii în bluzele lor fantastice, 
umflate pentru a da impresia unor muşchi formidabili, dar şi cei mai în 
vârstă erau ţipători ca nişte fazani în stacojiu şi turcoaz, negru şi argintiu. 
Erau îmbrăcaţi cu de toate, de la robe de tipul URNG, până la un strat de 
vopsea căruia îi adăugaseră câteva pene strategice. 


Răspuns: parcă aş fi într-o ţară străină. 


Clătină gânditor din cap. Era ceva caracteristic în modul cum foloseau 
aceşti oameni strada ca pe o prelungire a propriei case. Era probabil o 
consecinţă a construirii Domului, edificiu care amplificase stilul estival pe 
toată durata anului. 


Locul în care ajunsese nu mai semăna cu cel dinainte. Incepuseră să-l 
acosteze mici negustori. 


— Concert de zgomote albe, şmechere! Doar o băncuţă. 


— Citate din Coran în engleză, servite pe cale orală, care vor stârni cu 
siguranţă interesul unei persoane inteligente ca dumneata! 


— Ascultă adevărul pe care guvernul încearcă să ţi-l ascundă! E 
înregistrat direct de la Beijing şi sunt date toate amănuntele. 


După o milă de mers, descoperi, după râsul şi gesturile celor pe lângă 
care trecea, că avea un poster fosforescent atârnat de spate. Si-l smulse cu 


un gest iritat şi se retrase să-l citească. 


Acest codder nu ştie încotro. Cu Triptină ar fi ajuns aici înainte de a 
fi înţeles ce se întâmplă. 


Reclamă GT? Greu de crezut. Era de notorietate faptul că guvernul 
descuraja zelul excesiv al Brigăzii de Narcotice, pentru că narcomanii 
descoperiseră nenumărate căi de subversiune, cu toate că — în mod oficial — 
în cele mai multe state continuă să existe legi. Îl făcu ghem şi-l aruncă la un 
coş de gunoi. 


Un afram zvelt, oarecum cu o înfăţişare de intelectual, răsări în 
prejma lui, privindu-l cu insistenţă din profil. După ce făcură împreună vreo 
douăzeci de paşi, îşi limpezi gâtul cu intenţia de a spune ceva. 


— Nu erai tu la... ? 


— Nu, răspunse Donald. Dă-i drumul la ce ai de spus şi te anunţ eu 
dacă mă interesează. Iti va economisi o grămadă de timp. 


Aframul clipi surprins. Mai făcu nişte paşi şi ridică din umeri. 
— Si zici că nu te deranjează, tăticu? -Nu. 


— Vrei să-ţi citesc genotipul? Arată-mi palma. Cu o băncuţă intri în 
posesia unui comentariu cât se poate de ştiinţific — am şi certificat. 


— Mulţumesc, îmi pot permite o genaliză. 

— Dar n-ai urmaşi, nu? Poate că ai necazuri cu Comitetul pentru 
Eugenie — nu, să nu-mi spui nimic. Oricât de rea ar fi situaţia, se poate găsi 
o soluţie. Am eu nişte pile, şi dacă îţi poţi permite o genaliză, înseamnă că- 
ţi poţi permite să apelezi şi la serviciile lor. 


— Sunt curat, făcu Donald cu un oftat. 


Afranul se opri, Donald făcu acelaşi lucru cu un gest involuntar, apoi 
se întoarse, astfel încât cei doi se aflau acum faţă în faţă. 


— Eşti un ticălos, spuse aframul. Uite, singurul lucru de care sufăr 
este o anemie, ceea ce în centura malarică este chiar un avantaj. Cu toate 
astea nu vor să mă lase, deşi am fost căsătorit de trei ori. 


— Si atunci de ce nu încerci în ţările malarice? i-o trânti Donald, 
strecurându-şi mâna în buzunarul în care se afla arma. 


— Constatarea tipică a unui idiot! mârâi aframul. Atunci de ce nu te 
întorci tu în Europa? 


Iritarea lui Donald dispăru brusc. Spuse: 


— Ascultă, amice, ar trebui să te întâlneşti cu omul cu care locuiesc. 
Ai avea ce să înveţi de la el. Si el e tot afram. 


— Nu-i treaba ta, îi răspunse aframul. Cu cât sunteţi voi mai puţini, 
ăştia cu relaţii normale, cu atât mai bine. Dar faptul că ai un tip de culoare 
coleg de apartament mă face să plâng. Peste o generaţie cei cu pielea negră 
vor fi trecuţi pe lista genelor interzise. 


Scuipă la un centimetru de picioarele lui Donald şi se răsuci pe 
călcâie. 


Donald îşi văzu de drum, deprimat de acest incident. Nu-şi dădu 
seama cât a mai mers. Din când în când anumite lucruri îi atrăgeau atenţia — 
urletul ameninţător al sirenei unei patrule, copii care se băteau din cauza 
unei înjurături, muzica atotprezentă — dar el rămânea adâncit în gânduri. 


Referirea aframului la ţările malarice îi readuse în minte ceea ce îi 
spusese Norman despre Beninia. Ca de obicei, computerul din subconștient 
îi aranja informaţia în noi tipare. 


Guvernul ar trebui să afle de ce Elihu Masters s-a adresat corporației 
GT. Supoziţie: Guvernul nu ştie de ce. Dacă dehomalienii sau cei din 
URNG vor convinge Beninia să se alăture federaţiei, partidul care nu se va 
împăca deloc cu această idee va trebui să lupte. Singurii factori care pot 


preveni războiul sunt: a) preşedintele Obomi, care nu e nemuritor, şi b) 
intervenţia unei forţe străine. În care caz... ! 


[i veni dintr-o dată. Trei ore de lectură, cinci zile libere pe săptămână, 
timp de zece ani, îi încărcaseră memoria cu toate datele necesare pentru a 
iniţia un plan aşa cum trebuie să fie. 


Dar chiar în clipa în care îi veni, toată ştiinţa lui i se refugie în fundul 
creierului. Se opri şi se întrebă unde se afla. 


Ţinând seama de însemnele stradale, ajunsese în zona cea mai 
periferică din East Side, aflată la capătul ciclului morţii şi renaşterii, care 
făcea ca uneori oraşul să semene cu un organism. La sfârşitul secolului 
trecut, zona cunoscuse momentul ei de glorie: deceniu după deceniu aşa- 
zişii conectori i-au însoţit pe intelectuali şi pe pseudointelectuali spre est, 
din Village în zona distrusă de lângă râu, şi până prin 1990, sau cam aşa 
ceva, locul acesta avusese un preţ foarte ridicat. Numai că roata şi-a urmat 
cursul ei şi cei bogaţi şi plictisiţi s-au mutat. Acum, frumuseţea clădirilor 
elegante era fărâmiţată pe sub faţada strălucitoare a reclamelor. Potengel vă 
asigură vigoarea. MasQ-Line străbate lumea dintr-un singur pas, întrebaţi- 
l pe cel căsătorit cu Mary Jane... Vizavi, fără nici o legătură cu reclamele, 
se ridicau în diagonală scările de incendiu, sub care se adunaseră grămezi 
de gunoi ca ciupercile din pădure. 


Donald se răsuci încet. Aici erau mult mai puţini oameni pe stradă. 
Simţeai şi în aer starea de prăbuşire. Doar la câteva minute de aici te 
întâmpina febra unei vieţi pe care o sesizase şi fără să-şi încordeze atenţia, 
aşa că nu era de mirare că localnicii preferau să-şi petreacă timpul în altă 
parte. Magazinele erau închise, cu excepţia celor ale căror proprietari îşi 
puteau permite să ţină un vânzător, dar chiar şi acelea erau complet lipsite 
de clienţi. Nu era linişte — nu există nici un loc liniştit în tot oraşul — dar 
fiecare sunet îi părea că vine de foarte departe: nu de la această clădire, ci 
de la cea învecinată, nu din această stradă, ci din următoarea. 


Acum se afla în faţa unei mândrii arhitectonice realizată cu vreo 
douăzeci de ani în urmă — un teren de joacă avangardist, realizat în spatul 


dintre două clădiri înalte, un adevărat araucaria tridimensional, calculat în 
aşa fel încât dacă un copil neatent ar fi căzut, să se întâmple de la o înălţime 
foarte mică. În prima clipă, mintea lui refuză să creadă că există vreo 
legătură între liniile şi formele pe care le vedea, pentru că totul părea lipsit 
de legături ferme. Apoi, când perspectiva a departajat ceea ce era în primul 
plan de ce se afla în planul depărtat, şi-a dat seama că imaginea pe care o 
vedea era o scară a lui Riemann din oţel şi sticlă, a cărei siluetă era profilată 
de ultimele felinare rămase întregi. 


Ceva se mişcă printre înspăimântătoarele ramuri artificiale. Nedându- 
şi seama dacă era vorba de vreun om, Donald îşi băgă mâna în buzunar, 
pipăind arma cu vârful degetelor. 


Creatura monstruoasă se ivi, incredibil de flexibilă, pe buza unei 
prăpăstii miniaturale, şi prinse viaţă sub forma unei umbre aruncate de un 
copil care trecea prin dreptul felinarului salvat. 


Donald scăpă un oftat adânc de uşurare. Prima dată crezu că a dat 
peste vreun drogat, dar când îşi dădu seama că nu era cazul, se întrebă dacă 
nu cumva aerul fusese infestat cu un halucinogen care-i afecta simţurile. 


Strângându-şi cu un gest mecanic arma, se întoarse hotărât să 
pornească spre casă. 


Pe neaşteptate, pentru că se afla într-o zonă unde nu se putea angaja 
un taxi, zări unul care rula încet cam la vreo sută de metri în faţa lui. Făcu 
un gest şoferului. 


Torcând încet, maşina ajunse în dreptul lui. Se pregăti să intre în timp 
ce şoferul activa sistemul hidraulic de deschidere a uşilor. 


Nu chiar aşa de repede. 


Cuvintele îi sunară limpede, de parcă ar fi fost rostite de cineva aflat 
în compartimentul pasagerilor. Işi retrase mâna de pe clanţa portierei, 
încercând să descopere acel ceva care îl alarmase. 


Probabil că mi s-a părut. Sunt şi aşa destul de stresat. 


Dar nu. La mufele de aer condiţionat fusese ataşat un sistem care 
transmitea automat un semnal radio la secţia de poliţie dacă şoferul ar fi 
adormit un pasager. Acesta fusese însă aranjat; sigilul de plastic, care ar fi 
trebuit să aibă pe el viza anuală, se decolorase căpătând o tentă roşiatică 
transformată într-un adevărat semnal de alarmă. Oprise un fals taxi, unul 
dintre acelea al căror şofer îşi narcotizează victimele pe care apoi le pradă şi 
le abandonează în bezna nopţii. 


Uşa se închise cu zgomot. Dar nu complet. În ciuda acţionării 
hidraulice, uşa nu reuşise să înfrângă sensibilitatea la lovituri a Ka- 
ratandului pe care Donald îl plasase în calea portierei. Urmă o lovitură ca de 
ciocan şi un scrâşnet care îi cutremurară cotul, dar îşi păstră prezenţa de 
spirit ca să nu-şi tragă mâna. Prin lege aceste maşini care foloseau drept 
taxiuri erau de aşa manieră făcute încât nu porneau dacă uşa nu era complet 
închisă. Dar Donald nu avea suficientă putere pentru a ieşi de acolo cu 
forţa. 


Impas. 


Din spatele geamului incasabil care îl separa de restul vehiculului, 
şoferul lovi în mod repetat butonul care acţiona închiderea automată a uşii. 
Portiera se deschidea şi se închidea cu pocnet sec dar Karatandul rezista. 
Dintr-o dată, Donald îl privi pe şofer cu un calm desăvârşit; dar omul era 
foarte preocupat să-şi ascundă figura, în aşa fel încât să nu-i poată fi văzută 
nici prin oglinda retrovizoare. Fusese răsucită complet într-o parte, 
acoperind fotografia taximetris-tului, funcţia ei fiind preluată de o 
minicameră TV. 


Şi acum ce trebuie să fac? 
— In regulă, Shalmaneser! 


Vocea, care izbucnise din difuzorul montat în plafon, îl făcu să 
tresară. 


— Eu îţi deschid uşa, tu o iei la picior pe trotuar, şi cu asta basta. Ce 
părere ai? 


— Nu, replică Donald, surprins de propria lui dârzenie. 
— Nu poţi ieşi decât dacă te las eu. 
— Nu poţi să porneşti decât dacă te las eu. 


— Speri să apară vreo patrulă, nu-i aşa? Soldaţii nu trec pe aici dacă 
pot evita locul! 


— Până la urmă, cineva tot va observa că un taxi care are aprins 
semnalul de ocupat stă în mijlocul drumului fără să plece. 


— Dar cine ţi-a spus că semnalul e aprins? 
— Nu-l poţi stinge dacă nu se închide uşa! 
— Aşa crezi? Am desfiinţat sistemul de alarmare a poliţiei, nu-i aşa? 
— Asta se vede. Sigiliul tău a devenit roşu. 


— Eşti primul care a observat chestia asta în ultimele două săptămâni. 
Ultimului care s-a prins de chestie, i-am tăiat degetele. 


Donald îşi umezi buzele cu vârful limbii şi aruncă o privire spre 
trotuarul alăturat. Deşi cartierul era foarte slab populat, nu era cu 
desăvârşire pustiu. Tocmai se apropia o bătrână aframă. Se aplecă spre 
crăpătura lăsată de uşa imperfect închisă şi strigă: 


— Doamnă! Chemaţi poliţia. Acesta e un taxi fals! Bătrâna se holbă 
la el, îşi făcu cruce şi trecu mai departe. Şoferul începu să râdă acru. 


— Nu prea ştii cum stau lucrurile pe aici, nu-i aşa, Shalmaneser? Va 
trebui să renunti la programul pe care ţi l-ai făcut. 


Curajul lui Donald dispăru. Era gata să se recunoască învins şi să 
accepte ideea de a o lua la sănătoasa, când agitația stâmnită la colţul străzii îi 
atrase atenţia. 


— Spuneai că patrulele nu se prea abat pe aici, exclamă el. 
— Exact. 


— Atunci ce părere ai de cea care vine din spate? Şoferul îşi privi 
televizorul îngrozit. 


Oare crede că îl păcălesc? Nu-i nici o păcăleală — e sută la sută o 
maşină a poliţiei! 


Blindată, asigurată cu aruncătoare de flăcări, patrula se apropie ca o 
felină de taxi. Şoferul dădu drumul sirenei. 


— Ia-ţi mâna de pe uşă, spuse şoferul. Pot să te fac om. Am relaţiile 
mele — Skulbustium, Yaginol, shigi, spune ce vrei şi se face. 


— Nu, spuse Donald, de data asta pe un ton triumfător. 


Acum se puteau distinge siluetele celor din maşina de patrulare, în 
plus, pe trotuar îşi făcuseră apariţia vreo şase oameni. Dintre aceştia doi 
erau adolescenţi aframi, care strigară ceva poliţiştilor si izbucniră în râs. 


Uşa maşinii de poliţie se deschise şi Donald se simţi uşurat. Era o 
chestiune de secunde. 


Exact când polițistul se afla în mijlocul străzii, fu izbit din senin de o 
grămadă de gunoi. 'Trânti o înjurătură, îşi scoase pistolul şi trase în direcţia 
terenului de joacă. Se auzi un țipăt. Trecătorii se trântiră la pământ. Şoferul 
părăsi taxiul în mare grabă şi polițistul trase din nou asupra lui, dar rată. O 
ladă întreagă de gunoi se rostogoli acum de la înălţime mai mare, la început 
conţinutul, apoi lada care se făcu praf. Un alt poliţist ieşi din maşină şi trase 
în direcţia din care fusese lansat atacul. 


Dându-şi seama cu întârziere că mâna nu-i mai era presată de uşa, 
Donald ţâşni afară, strigând poliţistului să nu-şi mai irosească gloanţele şi 
să pornească în căutarea şoferului. Cel care îl privea din maşină îl percepu 
doar ca pe o siluetă umană. Şuieratul glonţului care trecu pe lângă maşină îl 
făcu să se ghemuiască lângă rigolă. 


De după un stâlp se întinse o mână care îl prinse de gleznă. Gestul 
putea fi şi cel al unui prieten, dar Donald nu îşi putu da seama. Scoase 
Jettigun-ul din buzunar şi trase în faţa celui care îl apucase de picior. 


Un geamăt. Vocea unei fete. Glasul unei fete. 
— Să-mi faci mie una ca asta! 


Ferestrele se deschiseră de ambele părţi ale străzii. Copiii ţipau 
ivindu-se din umbrele terenului de joacă, încântați de aventură, şi aruncau 
cu ce le venea la mână — bucăţi desprinse din zid, cutii şi pachete, ghivece. 
O faţă frumoasă, întunecată, schimonosită de furie. Focurile dezordonate 
ale armelor poliţiştilor, o voce care trânti un blestem spaniol: „Dar-ar 
sifilisul în el de tap în călduri!” 


O izbi pe fata care încercase să-l înşface de obraz şi îşi aminti de 
Karatand prea târziu. Mănuşa rigidă de metal o lovi în gură şi o expedie 
plină de sânge şi gemete în mijlocul străzii, în lumina orbitoare a farurilor 


de la maşina poliţiei. Firicelul roşu care i se prelingea pe bărbie strălucea ca 
focul. 


— Ucideţi-i pe ticăloşi! 
De unde or fi apărut cu toţii? 


Dintr-o dată strada se umplu de lume ca un furnicar răscolit. Uşile şi 
pasajele subterane vărsau necontenit oameni. 


Răngile din metal aveau sclipiri stinse, din gâturi ţâşneau urlete 
furioase, geamurile se spărgeau, revărsându-se peste capul celor de 
dedesubt. Sirena poliţiei se adăuga zarvei generale şi cei doi poliţişti, care 
se aventuraseră să iasă din maşină, se urcaseră zoriţi la locul lor pentru a 
evita un al doilea atac cu gunoi. Între maşina poliţiei şi taxi se răsucea pe 
călcâie fata lovită, gemea cu sângele picurându-i din buza despicată pe 
rochia de un verde strălucitor. Donald se retrase în nişa din zidul clădirii 
învecinate, neobservat de mulţimea convinsă că suferinţele fetei fuseseră 
provocate de poliţişti. 


Maşina poliţiei încercă să bată în retragere. Prin geamurile încă 
deschise, Donald îi auzea cum strigau în microfon, cerând ajutoare de la 
secţie. O armă cu laser trase la baza unui stâlp de lumină şi metalul se topi 
ca untul într-o tigaie pusă pe foc. Stâlpul căzu pe spatele maşinii poliţiştilor, 
blocându-le retragerea. Țipând fericită, o mulţime întreagă se repezi să 
transforme acel început de baricadă în ceva mult mai substanţial. Cineva 
aruncă o cutie cu gaz şi arma cu laser o aprinse. 'Ţopăind ca nişte dervişi, 
băieţi şi fete începură să-şi bată joc de poliţişti. Cineva tinti cu o piatră farul 
din stânga maşinii, care se sparse în mii de bucățele. Şoferul îşi aminti prea 
târziu să deruleze plasele de sârmă. Urmă un alt urlet de bucurie şi o piatră 
căzu pe acoperişul maşinii, făcând-o să răsune ca o tobă de fier. Vopseaua 
explodă într-o puzderie de firimituri. Unele pătrunseră în ochii unui 
spectator, care îşi cuprinse faţa cu ambele mâini, ţipând că l-au orbit. 


Şi doar atât a mai trebuit. 


— O, Doamne, exclamă Donald, cuvintele lui fiind mai mult ca o 
rugă pe care o rostise pe vremea când mergea la şcoală. Totul ameninţă să 
se transforme într-o insurecție. Va fi, este, o insurecţie...! 


context (9) 


TUNCRET 


Oamenii care simt nevoia să-şi distorsioneze simţurile cu heroină, 
Yaginol sau Skulbustium nu reuşesc să ajungă la adevărul esenţial conform 
căruia lumea reală are la bază doar o singură caracteristică: ea, şi numai ea 
ne poate lua prin surprindere. 


Luaţi două bare din metal cenuşiu şi uniţi-le. Rezultatul: un oraş 
transformat în ruine. 


S-ar fi putut prevedea sau imagina aşa ceva până când nu s-au ştiut 
suficient de multe lucruri despre lumea reală, încât să poată fi calculate 
proprietăţile unei substanţe numită Uraniu-235? 


Oamenii se tot minunează de faptul că chiromanţia are o solidă bază 
ştiinţifică. Orice om cu un grăunte de inteligenţă ar fi putut spune, de îndată 
ce s-a descoperit codul genetic, că nu există nici un motiv aprioric pentru 
care liniile palmei să nu fie corelate cu temperamentul unei persoane prin 
intermediul asocierii genelor care au acelaşi cromozom. Într-adevăr, existau 
toate motivele pentru a crede că aşa ceva e adevărat, căci nu suntem cu totul 


tâmpiţi — lucru pe care l-am demonstrat deja — şi dacă n-ar fi existat în 
chiromanţie un element revelator pentru experienţa în cauză, am fi 
abandonat-o pornind în goană după vreo altă fata morgana. Că doar nu sunt 
puţine. 


Dar au fost necesari patruzeci de ani de studiu intens şi riguros al 
acestei probleme pentru a se demonstra că suspiciunile care se iviseră erau 
întemeiate. Chestia asta o găsesc remarcabilă — sau mai curând 
descurajatoare. 


Perfect: ce ne-ar mai putea mira azi? 


Faptul că după ce am aflat atât de multe despre noi înşine — desenul 
din palmă este doar un exemplu de cum ne-am analizat până la moleculele 
din care suntem constituiți, aşa încât putem afirma că întrezărim ziua când 
nu numai că vom putea decide sexul copiilor noştri (dacă ne vom permite să 
achităm nota de plată), dar să şi hotărâm dacă vom avea în familie un geniu 
într-ale matematicii, sau un muzician, sau un cretin (cred că unora le-ar 
plăcea să crească un cretin pe post de animal de casă... ). Ajungând aici, 
ştim mai puţin despre felul cum am reacţiona într-un grup de oameni decât 
despre felul în care se comportă lucrurile neînsufleţite, cum ar fi, de 
exemplu, o bară de U-235. 


Sau poate că nici nu e chiar atât de uimitor. Fără a fi cu totul idioţi, 
manifestăm o remarcabilă tendinţă în acest sens. 


— Tu: Cel mai bun de Chad C. Mulligan. — 


(ISTORIE: Papa Hegel spune că tot ce aflăm de la istorie e că de la 
istorie nu aflăm nimic. Cunosc oameni incapabili să înveţe ceva din ce s-a 
petrecut chiar în cursul acestei dimineţi. Hegel trebuie să fi văzut până 
departe. 


— Lexiconul Hipcrime de Chad C. Mulligan —) 


urmărind detaliile (9) 


SĂMÂNŢA LUI POPPY: 


Să fi fost acesta într-adevăr un colţ de lume trist, sau să fi fost doar în 
aparenţă trist numai pentru că ea revenise de pe orbită? Într-un loc ca acesta 
trebuia să vii pe nişte picioare foarte sigure în cazul în care s-ar fi făcut 
analizele şi verificările. Dar după opinia celor care ştiau că produsul finit va 
fi obţinut după o abstinenţă de treizeci şi şase de ore, era o adevărată cădere 
liberă. 


Însă chestia asta te putea plictisi foarte uşor. 


Toate amănuntele: pereţi din plastic de un galben pal; ferestrele în 
parte întunecate din cauză că razele soarelui erau reflectate de suprafaţa 
exterioară, posterurile înrămate, creând un mozaic de reguli pe care trebuia 
să le accepti, bănci aparent destinate să-i facă pe aceia care le foloseau să se 
simtă cât mai inconfortabil, încât persoanele fără locuinţă să fie scutite de 
obligaţia unor vizite lipsite de orice scop, doar din dorinţa de a sta puţin la 
căldură; şi peste tot stăruia un aer stătut: iz de praf, hârtie învechită şi 
încălțări uzate. 


Singurul element care sugera ceva natural în încăpere era podeaua, 
acoperită cu plăci pe care fusese gravat desenul unei frunze moarte, pusă 
sub un plastic transparent. Dar chiar şi acesta era un eşec, pentru că, dacă te 
uitai direct la plăci vedeai repetarea modelului, şi dacă priveai dintr-o parte, 
modelul dispărea sub un maldăr de zgârieturi şi crăpături produse de 


numărul imens de picioare care traversaseră camera şi totul avea culoarea 
maronie a unei baligi. 


— Ajunge. 
— Mai bine nici că se putea. 


Celelalte femei care aşteptau îşi ridicară privirea, faptul de a vorbi 
fiind singura distracţie şi unicul stimul. Toate erau femei între douăzeci şi 
cincizeci de ani, şi toate cu sarcini mult mai avansate decât Poppy, unele al 
căror pântece se revărsa din plin; al altora, ceva mai modest, abia dacă 
ajunsese să se împlinească aidoma unei mingii. Probabil că acestea din 
urmă auziseră despre rezultatul cariotipurilor lor. Poppy se cutremură la 
gândul că i se va extrage lichid cu un ac direct din abdomen şi se întrebă 
câte din cele de acolo vor fi golite oficial de sămânţa din ele. 


Ca şi cum ar fi dorit să străpungă aura protectoare a feminităţii ei, 
fiind singurul bărbat de faţă, Roger se apropie de ea şi-i cuprinse umerii cu 
braţul. Ea îl mângâie pe mână şi-i zâmbi. 


Era izbitor de drăguță, chiar aşa cum era îmbrăcată, în pantaloni 
bufanţi, trei sferturi, care ar fi trebuit spălaţi, şi o bluză care ar fi fost bună 
pentru o femeie mult mai voinică. Ovalul feţei uşor osoasă era perfect 
conturat, figura fiindu-i luminată de ochii mari, căprui, şi încadrată de 
cosiţe negre, şi cu un ten suficient de bronzat ca să-i dea o notă de 
sălbăticie. Cât despre sarcină, aceasta nu avusese nici un alt efect asupra ei 
decât că îi punea şi mai mult în evidenţă bustul. 


Ea chicoti gândindu-se la ceva foarte personal, şi Roger o strânse şi 
mai tare cu braţul. 


— Miss Shelton, spuse o voce fără trup. Şi — ah, da — Mr. Gawen! 
— Noi suntem, spuse Roger şi se ridică în picioare. 


Prin uşa care se deschise la apropierea lor putură vedea un bărbat de 
vârstă mijlocie cu înfăţişare obosită stând la o masă sub tabloul Regelui şi 


Reginei şi a celor doi — puteţi fi siguri, garantăm cifra — doi copii. In faţa lui 
erau ordonate teancuri de formulare şi un număr de recipiente sterilizate şi 
sigilate, cu un spaţiu special pe capac pentru nume şi numere. 


— Luaţi loc, îi invită el fără să-i privească. Sunteţi doamna Poppy 
Shelton? 


Poppy încuvinţă cu o mişcare a capului. 
— Si, ăă, de când? 

— Ce? 

— De când eşti însărcinată? 


— Doctorul mi-a spus că de şase săptămâni. M-am dus la el când nu 
mi-a mai venit ciclul şi mi-a spus să mă prezint aici dacă nu e vorba de ceva 
accidental. 


— Mda. Individul aflat de cealaltă parte a mesei scrise ceva într-un 
formular. Si dumneata eşti tatăl, nu-i aşa, domnule Gawen? 


— Dacă Poppy o spune, atunci aşa e. 


Individul îi aruncă lui Roger o privire tăioasă, ca şi cum cineva şi-ar fi 
bătut joc de el. 


— Aha. Oricum e bine să-l avem consemnat şi pe presupusul tată. In 
zilele noastre nimeni nu poate fi sigur pe nimic. Şi vrei să-ţi duci sarcina 
până la capăt, doamnă Shelton? 


— Ce? 
— Vrei să ai copilul? 


— Sigur că da! 


— Nu există nici un „sigur că da” în această privinţă. Cele mai multe 
dintre cele care vin aici au în cap toate tertipurile prin care să obţină un 
avort — liste întregi cu bolile pe care le-au avut în copilărie, felul în care 
bunica lor s-a senilizat imediat după cea de a o suta aniversare, sau cine ştie 
ce legătură aparentă cu vreun copil de la cealaltă scară a blocului care are 
pojar. Eşti căsătorită? 


— E obligatoriu? i-o trânti Poppy. 


— Din păcate, nu. Şi nu-mi place nici tonul dumitale. Lucrurile — aşa 
cum pui problema — fac parte „obligatoriu” din cea mai simplă formă de 
ecologie umană. Cu aproape o sută de milioane de oameni pe insula asta a 
noastră, nici n-ar mai avea rost să ne irosim resursele materiale şi umane 
pentru întreprinderi lipsite de orice noimă, cum ar fi instruirea 
phocomelilor, sau să curăţăm după idioţi. Toate ţările civilizate şi avansate 
din lume au ajuns la această concluzie şi dacă vrei să te strecori printre 
prevederile legii care îngrădeşte numărul de copii ai unei familii, va trebui 
să te duci într-o ţară care nu-şi poate permite să-ţi asigure o asistenţă 
medicală cumsecade. Aici, cel puţin, eşti sigură că acest copil al tău va fi 
ferit de probleme de natură ereditară, pe de o parte, iar pe de alta i se va 
acorda protecţia necesară faţă de riscurile pre- şi postnatale. Ce vei face cu 
copilul după ce se va fi născut, te priveşte. 


Poppy izbucni iar în râs şi Roger o strânse de mână ca să o facă să 
tacă. 


— Dacă mai aveţi ceva să ne spuneţi?... zise el. 
Bărbatul ridică umeri. 

— Bun, ţi-a spus doctorul ce trebuie să-mi aduci? 
Roger îşi goli conţinutul buzunarelor umflate ale hainei. 


— Probe de urină de la mine şi de la ea. Probe seminale în punguliţă 
de plastic. Unghii, fire de păr, salivă şi mucus nazal, sunt toate aici. 


— Bun. Dar vocea individului nu părea deloc mulţumită. Întindeţi 
mâna, doamnă Shelton. 


— Doare? 


_ Da. 


Îi înfipse un ac în vârful degetului, stoarse un strop de sânge şi îl lăsă 
să picure pe o hârtie de filtru pe care o puse într-un plic etichetat. 


— Şi dumneata, domnule Gawen. 
Repetă operaţia, apoi se aşeză pe scaun, lăsându-se greu pe spetează. 


— Cam asta ar fi totul pentru astăzi. Dacă nu apar probleme de natură 
ereditară, ţi se va permite să duci sarcina mai departe până în a 
treisprezecea săptămână, când va trebui să te prezinţi la spital pentru 
realizarea cariotipului. Vei fi anunţată cu trei zile înainte. La revedere. 


Poppy avu o ezitare. 
— Şi dacă nu va fi admis? întrebă ea după o clipă. 


— Depinde. Dacă e din cauza ta, chiuretajul şi sterilizarea. Dacă e din 
cauza lui, vreo manifestare faţă de care tu eşti imună, chiuretajul şi 
interdicţia de a mai convieţui împreună. 


— Si dacă nu vin pentru chiuretaj? 


— Atunci eşti trecută pe lista persoanelor căutate, arestată şi închisă, 
în orice caz, nici un spital nu va accepta să te interneze în maternitatea lui, 
nu te va asista nici o moaşă şi, în cazul în care copilul se va naşte cu o 
diformitate, va fi preluat de o instituţie specializată. Probabil că sună cam 
aspru, nu-i aşa? Dar cred că face parte din îndatoririle pe care le avem faţă 
de generaţia viitoare, obligaţii pe care trebuie să le acceptăm. 


Poppy chicoti din nou şi Roger, roşu la faţă de jenă, o conduse afară. 


Ajunşi în stradă, ea îl cuprinse cu braţul şi începu să ţopăie. 
— Roger, o să reuşim, o să reuşim! 
— Şi eu sper, răspunse el cu un entuziasm domolit. 


— Ah, eşti aşa de pesimist. Probabil că ţi s-au înecat corăbiile. Ţi s-a 
întâmplat ceva? 


— Am nişte gumă Skulbustium. Dar nu cumva e chiar una din 
chestiile pe care trebuie să le eviţi? 


— Nu, doctorul a spus că numai Yaginolul poate face rău copilului. 
— Eşti sigură? 


— Absolut. Doar l-am întrebat în mod special şi ţi-am spus care i-a 
fost răspunsul. 


— Atunci e în regulă. 


Scoase un pacheţel din buzunar şi, în aşteptarea maşinii, îşi împărţiră 
bomboanele-gumă care emanau o uşoară aromă de anason. Se uitară în jurul 
lor încercând să-şi dea seama unde se aflau, în capătul opus al cenuşiei 
London Street fuseseră instalate bariere cu semne mari care atenţionau că 
strada era închisă pentru reparaţii; ca în multe alte locuri ale metropolei, 
exista planul de a construi pe carosabil, lăsând loc numai pentru circulaţia 
pietonală. 


Încetul cu încetul stâlpii albi şi roşii ai barierei începură să semene cu 
tulpinile unor plante exotice, mai cu seamă roşul, care strălucea ca o flacără. 
Amintirea tristului salon de aşteptare, a antipaticului funcţionar care-i 
chestionase, începu să se estompeze aidoma unui vis dintr-un trecut 
îndepărtat. Poppy, cu o mână pe pântece pentru a binecuvânta miracolul 
care se împlinea acolo ca urmare a unei legături dorite, avea ochii măriţi de 
uimire înfiorată. 


— Elo să vadă această lume, nu-i aşa? şopti ea. 


— Nu aceasta, nu rahatul ăsta, ci locul acela superb care nu încetează 
nici o clipă să te uluiască. 


— Roger, ce drog ţi se pare a fi cel mai bun? Trebuie să fiu sigură că 
nu va cunoaşte niciodată urâţenia lumii. 


— Va trebui să-l întrebăm pe doctor, răspunse Roger. Pe faţă i se citea 
o certitudine calmă. Doctorul i-a mai ajutat pe foarte mulţi, aşa că trebuie să 
ştie despre ce e vorba. 


O luă de mână şi porniră, singurii doi oameni adevăraţi din tot 
universul, păşind pe o stradă pavată cu nestemate spre un tărâm al iubirii. 


context (10) 


COPILUL ŞI APA DIN SCĂLDĂTOARE 


„Vă garantez că e o adevărată prostie să pierzi ani întregi cu 
pregătirea unui personal medical cu o înaltă specializare şi a psihologilor şi 
a aşa mai departe, ca apoi să-i pui la o muncă de la care n-ai ce rezultate să 
aştepţi, de vreme ce materialul pe care lucrează e lipsit de la bun început de 
orice speranţă, aşa cum sunt imbecilii. Sunt chiar gata să admit oarecum şi 
ideea că aceşti indivizi ar avea un blestemat complex al puterii şi că le place 
să domine zarzavaturile umane neputincioase, deşi va trebui să mi se ofere 
argumente solide în acest sens înainte de a înghiţi toată povestea asta. Dar 
nici nu voi contesta faptul că suntem prea mulţi — ştirile despre foametea 


din Asia, ciuma care seceră în America Latină, precum şi amploarea 
nomadismului sezonier din Africa, fiindcă jumătate de an pământul nu 
poate oferi strictul necesar celor care trăiesc acolo. Pentru aşa ceva nici nu 
mai e nevoie de dovezi. 


Dar oare am adoptat măsurile cele mai potrivite pentru a face faţă 
situaţiei? Luaţi, de exemplu, hemofilia; nu a putut fi oprită fără să facă 
victime printre capetele încoronate ale Europei, şi mulţi dintre ei au arătat 
chiar foarte bine în comparaţie cu adevărații hemofili şi chiar şi-au păstrat 
tronul până când gena i-a trădat. Doar n-o să-mi spuneţi ca Henric al VIII- 
lea al Angliei sau Ivan cel Groaznic sunt descendenţi din regina Victoria. 
Sau uitaţi-vă la modul în care o parte dintre state i-au condamnat pe cei cu 
degetele palmate; veţi găsi o mulţime de medici care susţin că acest fapt nu 
este decât o adaptare la mediu care a început încă de pe vremea când omul 
era o fiinţă semiacvatică şi trăia prin mlaştini şi vaduri puţin adânci, 
hrănindu-se cu ierburi si crustacee. 


Dar schizofrenia? Încă se mai fac cercetări pentru a determina dacă 
simptomele chimice se datoresc reacției provocate de stres, sau dacă sunt 
înnăscute şi există oameni care pur şi simplu au o predispoziţie pentru aşa 
ceva, dar boala poate fi ţinută foarte bine în frâu într-un anumit mediu. De 
fapt, nici nu cred că ar fi vorba de ereditate, putem discuta, mai curând, 
despre un mimetism comportamental la nivelul familiei, fiind vorba de un 
răspuns amplu în cadrul acestor grupuri, aşa cum ar fi, de pildă, infanticidul 
mai accentuat printre copiii şi nepoţii care provin din acele familii rele, 
lipsite complet de afecţiune, indiferent de genotipul lor. Aveţi părinţi cu 
înclinații spre un comportament schizofrenic? Îi învăţaţi modelul 
comportamental şi asta-i tot. 


Dar diabetul? După cum se ştie, e mortal şi trebuie să recurgi la 
tratament chimic. Bun — dar numele meu este Drinkwater (Băutorul de apă), 
ceea ce reprezintă o certitudine pentru faptul că unii dintre strămoşii mei, 
cum ar fi francezul numit Boileau, şi neamţul cu numele de Trinkwasser, au 
fost diabetici polidipsomatici, diabetici ereditari. 


Si dacă pe vremea când oamenii îşi luau porecle ar fi existat o 
legisfaţie eugenică, atunci li s-ar fi interzis să aibă copii şi eu n-aş mai fi 
fost azi aici. 


Nu înţelegeţi? N-aş mai fi fost aici!” 


continuitate (9) 


RUPT DE SINE ÎNSUŞI 


Aidoma unui monstruos piston de presă explozivă, universul se 
prăvăli asupra lui Donald Hogan, aşa cum o mână ar fi presat un boţ de chit, 
lăsând imprimată în el forma degetelor. Îşi simţi fiinţa pulverizată în beznă, 
cu puterile de a înţelege ce se întâmplă şi de a lua o hotărâre mult 
diminuate, redus la condiţia unei biete păstăi a cărei soartă atârna de voia 
întâmplării. 


O parte din analiştii sociologi trăseseră concluzia că orăşeanul 
ajunsese în faza unui echilibru total instabil; o singură picătură putea 
provoca dezastrul. Porcul din Gadara, pe culmea dealului care se înălța 
deasupra mării, porc care râma grohăind, oamenii îşi dădeau seama de 
lucrul ăsta, susțineau teoreticienii, şi deci atunci când puteau să opteze 
pentru altceva nu se mai înghesuiau să ajungă în oraşe, şi aşa 
supraaglomerate. Dar în ţări ca India nu mai exista nici o altă alternativă; 
foametea nu era aşa de intensă în centrele urbane, unde oamenii se aflau în 
apropierea punctelor de distribuire a hranei şi unde starea de letargie 
produsă de foame reducea izbucnirile violente doar la fapte izolate. Cu totul 
alta era situaţia populaţiei bine hrănite din America şi Europa, care putea fi 


împinsă în prăpastie fără nici un alt avertisment cu excepţia acelei stări de 
iritare împotriva căreia era suficient un pacheţel cu tranchilizante. 


Ultimul gând coerent pe care Donald a mai fost în stare să-l formuleze 
a fost că una era să ai cunoştinţă de acest pericol, şi cu totul alta să fii pus în 
faţa lui. 


Apoi lumea se învârti haotic şi se simţi pierdut. 


ÎN CENTRU: maşina de patrulă a poliţiei. Un vehicul de culoare albă, 
trapezoidal, lung de treisprezece picioare şi lat de şapte, cu roţile ascunse 
sub blindajul care proteja şi motorul şi rezervorul. Cabina era pentru patru 
persoane, prevăzută cu geamuri incasabile şi un parbriz pe care se putea 
desfăşura o reţea de sârmă protectoare, în timp ce partea din spate era 
destinată transportului arestaţilor sau răniților, fiind dotată cu o portieră grea 
din metal, cu tărgi pe rotile şi cu un sistem de aer condiţionat şi gaz 
soporific. Pe botul maşinii se aflau două lumini de un alb strălucitor care 
acopereau o deschidere de 150 grade, dintre care una dispăruse pentru că 
şoferul ezitase să desfăşoare plasa protectoare; la fiecare colţ al plafonului 
maşinii se afla câte o lumină cu intensitate reglabilă; tot pe plafon se afla un 
mic tun mobil, pneumatic, care putea să lanseze grenade din sticlă până la o 
distanţă de şaizeci de iarzi; sub blindaj şi folosite numai în caz de extremă 
necesitate se aflau aruncătoare de flăcări care puteau să inunde strada cu foc 
pentru a-i împiedica pe atacanţi să se apropie, timp în care cei aflaţi în 
maşină aşteptau ajutoarele, respirând cu nişte măşti alimentate de la 
sistemul de aer condiţionat. Maşina nu putea rezista minelor, sau la trei 
împuşcături succesive în acelaşi punct al blindajului, sau prăbuşirii unei 
clădiri peste ea, în rest nimic altceva din ce s-ar fi putut întâmpla în timpul 
unei răzmeriţe nu o putea afecta. Cu toate acestea, motorul nu era în stare să 
o facă să împingă din drum taxiul ale cărui frâne erau acţionate automat 
prin deschiderea uşilor şi nici stâlpul de lumină căzut peste ea, şi care 
fusese de acum vârât cu multă sudoare şi potop de înjurături la locul lui, şi 
nici o cutie poştală bine fixată la locul ei. 


PRIM-PLAN: făcuţi parcă din aer, înghesuindu-se pe trotuar, zeci — 
sute — de oameni, cei mai mulţi aframi, unii portoricani, alţii WASP. O fată 


cu un acordeon electronic dat la maximum, producând un zgomot fantastic, 
care făcea ferestrele să tremure şi timpanele să bubuie, urla un cântec printr- 
un megafon, în timp ce ascultătorii începuseră să bată ritmul la: Ce ne 
facem cu frumosul nostru oraş, murdar şi periculos, parfumat şi căcăcios? 


In maşina poliţiei se arunca orice — pietre, gunoaie, sticle, cutii. Cât va 
mai dura până când tunul şi aruncătoarele de flăcări vor intra în acţiune? 


CADRU: fațadele uniforme ale clădirilor cu douăsprezece etaje, 
fiecare ocupând un bloc, sau o jumătate de bloc, aveau o liniaritate care abia 
dacă era întreruptă de străzile gen canion, pentru că parcarea automobilelor 
în interiorul oraşului însemna că benzile cu sens unic pentru maşinile 
oficiale şi taxiuri erau suficiente. Autobuzele mergeau doar până la primul 
colţ la stânga şi încă alte două colţuri la dreapta. Trotuarele erau flancate de 
bariere din beton înalte de patru inci, suficient de mici pentru a fi sărite, 
suficient de înalte pentru a împiedica maşinile să dea peste pietoni. Aproape 
că nu era faţadă pe care să nu se afle reclame, aşa încât cei aflaţi la etajele 
superioare dădeau cu ochii de noianul de mizerie prin mijlocul unui O sau 
printre picioarele unei fete amabile. O singură excepţie în unitatea de 
monolit a fațadelor străzii o constituia terenul de joacă, aidoma amestecului 
lui Einstein în lumea ordonată a lui Euclid. 


DETALIU: faţada clădirii unde se ghemuise, aflată vizavi de terenul 
de joacă, era ceva mai ornamentată decât a celorlalte blocuri, având o 
verandă lată deasupra nivelului străzii pentru accesul în interior şi stâlpi de 
susţinere integrați în faţadă, laţi, aşezaţi în perechi cu un spaţiu de aproape 
două picioare între ei, de formă conică, având la bază o grosime de două 
picioare şi terminându-se cu un vârf ascuţit în dreptul celui de al patrulea 
nivel. Se refugiase în spatele unui asemenea stâlp, care îl ferea de lumină, 
punându-l la adăpost de insurgenții care mişunau şi de proiectilele 
improvizate care trosneau în jurul lui. Un zgomot de metal care se 
rostogolea deasupra lui îl făcu să privească în sus. Cineva încerca să 
schimbe poziţia verticală a scării de incendiu, aşezând-o într-un unghi drept, 
care să-i permită să arunce de acolo cu orice asupra maşinii poliţiei, prinsă 
în capcană. 


Vâz-Poc. Vâz-poc. Fâs-vâz-poc. Tunul de gaze. 


Grenade care se izbeau de zidurile clădirilor, lansând fiecare câte un 
litru de gaz, ce se târa spre rigola îngustă a străzii. Primele victime, care 
inhalaseră din plin gazul, începură să tuşească, să urle şi să se lase în 
genunchi, rostogolindu-se pe caldarâm, iar aceia care avuseseră norocul să 
se afle în afara razei de acţiune a gazelor toxice se aruncară la pământ, 
încercând să iasă din zonă târându-se. 


Vâz-poc. Fâs-vâz-poc. 


Fata căreia îi rupsese mutra o pomi cu paşi clătinaţi din mijlocul 
drumului, venind spre el. Animat de un vag impuls de a-i sări în ajutor, 
Donald îşi părăsi adăpostul lui dintre stâlpi şi o strigă. Fata se îndreptă spre 
el numai pentru că îi auzise vocea prietenoasă, fără însă să fi văzut despre 
cine era vorba, şi în aceeaşi clipă o bâtă îl izbi peste umărul stâng. Apucă să 
observe că mâna care-l pocnise aparţinea unui afram. Se clătină şi căzu în 
genunchi. Tunul de gaze începuse să expedieze proiectile în direcţia lui şi 
primele revărsări de otravă făcură respiraţia insuportabilă. Cei care 
reuşiseră până atunci să evite gazele se atârnau de ramurile metalice ale 
terenului de joacă, aidoma primului om care încerca să se salveze de haita 
de lupi. Fata îşi văzu fratele care-l izbise pe Donald şi, împreună, alergară 
spre colţul străzii, abandonându-l. Se luă după ei, pentru că toată lumea 
alerga ori într-o direcţie ori în cealaltă. 


La colţ: cei de pe urmă sosiți se alăturară unui grup înarmat cu bâte şi 
cutii goale din care făcuseră tobe şi care începuseră să chiuie de bucurie la 
vederea maşinii de poliţie avariate. 


— Gaze! 


Strigătul deveni şovăitor. Vizavi era un magazin conectat la sistemul 
de alarmă automată; patronul, sau directorul, îşi făcuse apariţia izbind grăbit 
grilajul metalic care acoperea vitrina şi uşa, prinzând astfel în capcană trei 
clienţi ce păreau mai curând uşuraţi decât speriaţi. O mână nevăzută aruncă 


o piatră în ultima vitrină, dincolo de care se aflau sticle de băutură. Cutii şi 
sticle se prăvăliră într-un morman care se înghesuia în grilaj, blocându-l. O 
parte din mulţime hotărî că magazinul era o ţintă mai interesantă decât 
maşina poliţiei. 


Un duduit de motor acoperi întreaga explozie sonoră. Unul dintre 
elicopterele micuţe, de o singură persoană, care patrula deasupra clădirilor 
înalte până la Domul Fuller, cu căptuşeala roşie a acoperişului său care 
forma cerul Manhattan-ului, urmărea întreaga scenă pentru a ţine la curent 
Cartierul General al poliţiei cu privire la extinderea răzmeriţei. Dintr-un 
luminator aflat înspre dreapta veni o bubuitură — o armă veche de vânătoare. 
Elicopterul se clătină şi începu să coboare spre mijlocul străzii, în timp ce 
elicea mugea forțată de pilot pentru a câştiga înălţime. Înnebunită de 
plăcerea de a-l avea expediat pe caraliu chiar în mâinile ei, mulţimea năvăli 
să-l întâmpine cu bâtele. 


Donald o luă la fugă. La colţul următoarei străzi descoperi că măsurile 
de înăbuşire a rebeliunii erau în plină desfăşurare. Maşinile pompierilor 
împingeau oamenii cu jeturi de apă, de pe stradă în zidurile caselor. Se 
întoarse, încercând s-o apuce în direcţia opusă, dar imediat dădu peste 
maşini de gunoi şi dube de poliţie la care fuseseră ataşate lame 
asemănătoare celor pentru dezăpezire, dar care acum erau folosite în acelaşi 
scop ca furtunurile, dar cu mult mai puţine menajamente. 


Fiind ţinută cu forţa în permanentă mişcare, mulţimea nu putea să se 
organizeze în vederea unei rezistenţe bine gândite. 


Işi făcu apariţia un alt minielicopter, care coborî ameninţător, lansând 
grenade cu gaze toxice. 


Donald era unul dintre cei vreo cincizeci de oameni bruscaţi şi 
împinşi de poliţie, fiindcă nu locuiau în acel cartier şi nu aveau unde să se 
refugieze. Îşi croi drum spre zidul clădirii pentru că îi văzuse pe câţiva 
dispărând prin pasajele dintre blocuri. Dar la prima uşă, unde ar fi avut 
şansa să intre, fu întâmpinat de doi aframi înarmaţi cu bâte, care îi spuseră: 


— Tu nu locuieşti aici, WASP, dispari înainte s-o iei pe coajă. 


Cele două maşini ale pompierilor şi camionul gunoierilor, de care 
încerca să scape, se întâlniră în mijlocul unei intersecţii. Masa de oameni 
care se revărsase pe toate cele trei străzi era împinsă în cea de a patra şi 
aruncată iar în mijlocul confruntărilor. Se înghesuiau unul în altul, 
călcându-se pe picioare şi urlând. 


Maşina patrulei de poliţie rămase înţepenită la locul ei. 


Şoferul claxona în semn de salut la apariţia colegilor lui din camionul 
de gunoi. Gazul se dispersase în întregime, lăsându-şi victimele tuşind şi 
vomitând, dar nu exista nici un semn că răzmeriţa s-ar fi stins. Pe barele din 
beton ale terenului de joacă bărbaţi şi femei continuau să cânte melodia pe 
care o urla fata cu acordeonul electronic: Găseşte-ţi un ciocan şi 
SFĂRÂMA! Aproape toate geamurile fuseseră sparte şi sticla scârţâia sub 
picioare. Fiinţele umane fuseseră îngrămădite împreună cu gunoiul într-o 
movilă uriaşă, nu numai din direcţia din care venea Donald, ci şi din celălalt 
sens. Planul iniţial fusese îndeplinit integral: închiderea zonei, menţinerea 
rebelilor în permanentă mişcare, adunarea într-un singur loc şi 
împachetarea. Tineri curajoşi săreau pe braţele maşinii de gunoi în timp ce 
aceasta trecea prin dreptul terenului de joacă şi de acolo mai departe, la 
adăpostul zidurilor de beton. Donald întârziase prea mult ca să-i mai imite; 
exact când se gândea că ar trebui s-o facă fu obligat să mergă mai departe. 


Fără nici o judecată începu şi el să împingă şi să urle, la fel ca toţi 
ceilalţi, fără să-l mai intereseze dacă cel în care se înghesuia era bărbat sau 
femeie, afram sau WASP. Tunul de gaze arunca grenade deasupra capului 
său şi muzica bubuitoare începu să se stingă. Miasmele gazului ajunseră în 
nările lui Donald, înăbuşind şi ultimele rămăşiţe de rațiune. Agitându-şi 
ambele mâini, fără să-i pese cine îl pocnea, pentru a întoarce loviturile, 
începu să se lupte cu oamenii veniţi din direcţia opusă, războindu-se cu 
grupul cu care căzuse în aceeaşi plasă. Pe acoperişuri se aşezaseră în urlet 
de turbină elicopterele poliţiei, cu plase uriaşe pentru a curăța locul de 
scandalagii, pe care îi vor căra în felul acesta la secţiile de poliţie. 
Elicopterele semănau cu nişte făpturi oribile ce păreau să se fi ivit din 
împerecherea unui păianjen cu un vultur. 


Iar el împingea, izbea şi răcnea fără să simtă loviturile care se abăteau 
asupră-i. În dreapta ochilor lui se ivi o faţă neagră care i se părea cunoscută 
şi singurul lucru la care se putu gândi era că îl reîntâlnise pe băiatul asupra 
căruia trăsese, acela a cărui soră îl atacase răzbunătoare, aşa că o izbi peste 
gură, făcând-o să sângereze, îngrozit, începu să-l lovească pe omul care i se 
opunea. 


— Donald! Opreşte-te, Donald, opreşte-te! 


Din grenadele explodate se scurgea tot mai mult gaz. Işi pierdu 
energia necesară pentru a mai lovi cu pumnii şi o geană de lumină i se 
strecură în creier înainte de a leşina. 


Spuse: 
— Norman. O, Doamne. Norman. Sunt aşa de... 


Scuza, cel căruia îi era adresată, cel care o formulase, totul se prăbuşi 
într-un ocean de întuneric. 


lumea evenimenţială (7) 


SITUAŢIA ARIEI 


Am văzut mâzgălit pe colţul zidului mâzgăzgăzgălit pe un zizizid 
colţul pisicii miorlăind pe zizid ceea ce am văzut mâzbălit pe zizât am uitat 
asa că nu e chiar atât de important SĂ CUNOŞTI AVÂND ÎN MÂINI UN 


DISPOZITIV POLIFORMANTI SENZAŢIILE LUI MICHELANGELO ŞI 
ÎNCĂ ŞI MAI MULTE DIN CELE ALE LUI RODIN SI ROUAULT să vă 
analizăm metabolismul şi să vă realizăm un amestec care să fie numai şi 
numai al dumneavoastră garantat să vă poarte cu mult mai sus şi mai mult 
timp realizând un hibrid prin încrucişarea caleidoscopului cu computerul cu 
care am creat Colliderscopul care vă transformă locul dumneavoastră 
cenuşiu într-un minunat mister EL CARE ARE PĂMÂNIUL SĂ-L 
ASCULTE TOTUL SE AFLĂ ÎN SUNETELE ÎNTÂMPLĂTOARE ALE 
UNUI GENERATOR DE SUNET ALB arhitectura viitorului va ţine de 
spaţiu volum introvertire si contractie CONCERTUL DE VIOARĂ AL LUI 
BEETHOVEN SOLIST ERICH MUNK-GREEN când zugrăviți din nou nu 
uitaţi să ne consultaţi pentru opere de artă originale create pe computer 
pentru completarea nuanţei coloristice arome rare orientale de la hrana cea 
mai banală dacă o dregeţi cu puţin „Ass salt” înainte de a găti ULTIMA 
COLIZIUNE PLANETARĂ DE PROPORŢII A LUI EM THIRTY-ONES 
ESTE PE BOBINA EG 92745 dacă nu aţi citit-o înseamnă că nu v-aţi 
aniversat cea de a douăzeci şi una zi de naştere „oferă un cu totul alt 
înţeles cuvântului roman”! NETSUKE NU A FOST NICIODATĂ ASA 
ÎNAINTE DE TEXTURI FORMELE ABSORB NECONTENIT PRIN 
STRUCTURA INSTABILĂ (G' STATA) unuia dintre cei mai creativi artişti 
ai generaţiei noastre i se datorează hainele de la „Gondola” MACBETH DE 
LA BAZA LUNARĂ ZERO DE WILLIAM SHAKESPEARE ŞI HANK 
SOLDLEY scăpări necontrolate azi seară pirotehnice şi o mare ocazie 
pentru autoexprimare vă aduce propriile uri vreţi să spuneţi că nu aţi 
cumpărat încă una din cutiuţele ceas ale lui Ed Ferlingham? să faci din casa 
ta cadrul cel mai adecvat personalităţii tale NOI MARIONETELE UN 
NOU BALET DE SHAUN cea mai fascinantă preocupare a secolului este 
studierea potenţialului stocativ al englezei „Karezza verbală deoarece pare 
a fi mereu acolo fără însă să fie asa” CEA MAI MARE DINTRE ARIE E 
CEA MAI NEGLIJATĂ CÂND TE-AI EXTAZIAT ULTIMA DATĂ ÎN 
PAT? la cea de a 22-a Galerie a Secolului să-ţi porţi hainele cele mai vechi 
sau cumpără-ţi exemplarele noastre unice sau vino în pielea goală la 
„duşul cu rahat” de Alan Zelgin în cele din urmă parfumul a ajuns la 
statutul de artă în flacoanele delicate ale secolului Douăzeci si unu prin 
intermediul lui Arpege ASTĂ-SEARĂ PE CANALUL CINCIZECI ÎN 
PERFECȚIUNEA SOLIDARITĂŢII HOLOGRAFICE enigma policromă 


de The Triple la Shoplace Shoplace Shoplace PREŢUIESTE-ŢI 
TENDINŢELE DEZINTEGRATOARE CHEAMĂ-NE PENTRU A ŢI LE 
CULTIVA n-ai mai văzut niciodată antichităţi pentru că noi le-am inventat 
iar acum s-au adunat grămezi despre cum un capac de roată Balinese sau o 
imitație nouă a unui aparat hi-fi? studiază zockul la studiourile noastre cu 
acea înnăscută dexteritate a căderii libere TEATRUL ÎN GAURĂ 
PREZINTĂ OPERA LUI WAGNER LOWENDGRIN autostrigătul pentru 
intelectuali scutit de taxe la aparatul dumneavoastră EXPERIENŢA 
„PUTE” DE QUATROMANE TOATE INSTRUCŢIUNILE DISPONIBILE 
să nu vă plictisiţi niciodată de popparade Tonvaria le prelucrează conform 
gusturilor dumneavoastră de la Bach la Beiderbecke la Bronstein şi la 
oricine CÂND ZICEM SENZAŢIONAL ÎNŢELEGEM PRIN ACEASTA 
CĂ VA ÎNĂLŢA TOATE FACULTĂŢILE PERCEPTIVE PRIN BLÂNDE 
NE-NOCIVE plictisiti de toate să ne trimiteţi exemplu 1000$ pentru 
invadarea apartamentului de trei camere cu vopsea şi căldări de rahat 1500$ 
pentru hold-up manu militari şi hoţia a tot ce mobil cu dialog şi maxima 
distrugere a dispozitivelor citate la 3000$ în cele din urmă gastronomia îşi 
cucereşte statutul de adevărată artă datorită lui Noel Noel CUTIILE 
NOASTRE SUNT CONCEPUTE INDIVIDUAL DE UNII DINTRE CEI 
MAI MARI ARTIŞTI şi tu îţi poţi exploata potenţialul artistic cu unul din 
cursurile noastre personalizate FII SINGURA PERSOANĂ DIN BLOCUL 
TĂU CARE SĂ CITEASCĂ ACESTE POVESTIRI PE PERGAMENT 
FĂCUT MANUAL CU O CALIGRAFIE FRUMOASĂ în cele din urmă 
neglijatul simţ al tactilului se poate bucura de fructele creativităţii marilor 
artişti „single”8 AI PICTAT „ISUS OPRIT LA EM-MAUS”? aruncă odată 
camera aia veche la gunoi şi aliniază-te curentului holografic O EDIŢIE 
LIMITATĂ DE UN MILION DE EXEMPLARE îţi putem re-programa 
viaţa pentru a face din ea un întreg cât se poate de artistic CÂND SE 
SPUNE BOTTICELLI TE GÂNDEŞTI LA UN PUTINEI DE BRÂNZĂ 
ASA CĂ AZI RECUNOSCUT DE GASTRONOMI CARE SE ÎNCLINĂ 
ÎN FAŢA SUCCESELOR NOASTRE Școala de televiziune liberă prezintă 
o călătorie pe orbeşte oriunde există tema liberei pătrunderi mâine Muzeul 
ultimei săptămâni de expoziţie se schimbă zilnic ARTA CURSULUI 
DESPRE FILMUL ALBASTRU CU FILMUL REAL NU 
REPRODUCERI PE BANDĂ în cele din urmă potenţialul televiziunii a 
ajuns să fie pe deplin exploatat de marii artişti care ţi-au fost visele din 


ultima vreme şi nu e psihiatrul tău cel care te întreabă ci oamenii care au 
văzut în inductorul de somn următorul pas logic în cele din urmă 
îmbrăcămintea ajunge la statutul adevăratei arte datorită UN ARTIST CU 
ADEVĂRAT CREATOR ÎN DOMENIUL CHIRURGIEI COSMETICE 
ESTE DR nu irosi ocazia de a face din familia ta o operă de ARTA 
SUCCESULUI CHEAMĂ SI CERCETEAZĂ vei aprecia si nu vei urî ceea 
ce-ti oferă lumea când TE ANGAJEZI VOLUNTAR PENTRU O IEŞIRE 
LIBERĂ CU O INTERFERENŢĂ SENZORIALĂ DE 24 DE ORE 
relicvele unor cochilii decorative ROMANUL VIAŢA SE ÎNTÂLNEŞTE 
ŞI SE ÎNTREPĂTRUNDE CU AUTORUL despărţirea este un alt aspect al 
întregului care e nici artă nici viaţă ci experienţă educă-ţi animalul de casă 
conform personalităţii genotipului tău — animalele astfel formate conform 
tuturor descrierilor ÎN CELE DIN URMĂ STATUTUL ADEVĂRATEI 
ARTE CREATIVE SE DATOREAZĂ aranjamentului experienţei tale 
personale într-un model simetric SI TELUL TĂU POATE FI O OPERĂ DE 
ARTĂ PERCEPUTĂ DE TINE ÎN TOATE FORMELE TRADIŢIONALE 
DE EXECUŢIE CE POT FI OBȚINUTE PRINTR-O EXPLOZIE 
RIGUROS ISTORICĂ SI PRECISĂ PROVOCÂND PERCEPŢIA DE LA 
CELE MAI SOFISTICATE ARME AUTO ~- SAU ALTFEL 
DIRECŢIONATE ÎN TERMENI REZONABILI DE LA TERMINATION 
INC. COMPANIA CARE FACE DIN ŢELURILE TALE O ARTĂ (ilegal 
în următoarele state...) 


(ARTA Un prieten al meu din Tulsa, Oklay când aveam vreo 


unsprezece ani. Aş vrea să mai aflu despre el. Sunt atât de multe 
pseudonime care-i iau numele în van. 


— Lexiconul Hipcrime de Chad C. Mulligan —) 


urmărind detaliile (10) 


DRAGOSTE SUFOCANTĂ 


Întinsă pe sofa, goală, cu părul vopsit într-o tentă de bronz la modă 
despre care toată lumea susţinea că o prinde foarte bine, cu un ecran care îi 
ascundea cea mai mare parte a trupului de ochiul iscoditor al camerei video 
montată pe telefon, dar scăldată în lumina alb-albăstrie a lămpilor solare, 
Sasha Peterson nu-şi arăta cei patruzeci şi patru de ani. Suficient de plinuţă 
pentru a face pielea să stea bine pe tot corpul, pe umeri, pe sânii 
ornamentaţi cu sfârcuri de carneol, pe pântecele al cărui păr era vopsit 
pentru a se asorta cu podoaba capului (nimic nu era lăsat la voia întâmplării, 
niciodată nu se scăpa din vedere nici cel mai mărunt amănunt, niciodată nu 
se uita vreun artificiu) cântărea cu puţin peste limita admisă, dar nu într-atât 
încât să se observe. 


— Nu este tocmai potrivit, spuse ea. Philip a fost, desigur, dezamăgit 
când m-a auzit spunând aşa ceva, dar eu personal nu cred în secretele dintre 
mamă şi fiu, între care se stabilesc, fără discuţie, relaţiile cele mai intime, 
nu-i aşa? Dacă mă apasă ceva în mod deosebit, îi dau drumul fără nici o 
problemă şi mă aştept ca şi Philip să facă acelaşi lucru. Scuză-mă o clipă, 
Alice, scumpo! 


Îmbrăcat cu haine a căror linie dovedea o rezistenţă conservatoare, 
moda aceea fiind foarte populară printre tinerii de acum zece ani, Philip 
privi din fotoliul în care stătea, în cealaltă parte a camerei. Era un tânăr 
solid, de douăzeci de ani, năpădit de coşuri pe care nici cele mai moderne 
tratamente dermatologice nu reuşiseră să le dovedească. 


— Incă un rând, te rog. 


Mâna înfăşurată în albeaţa desăvârşită a mănuşii întinse paharul gol, 
ai cărui pereţi de cristal sorbeau lumina lămpii solare, deşertând-o apoi într- 
o ploaie de diamante. 


— Te deranjează dacă mai îmi pun şi eu unul? 


— Nu cred, scumpo. Ai băut deja unul şi nu eşti, ah, un caz dificil, ca 
bătrâna ta mamă, nu-i aşa? Şi în timp ce lua paharul: Aşadar, mă aştept să n- 
o mai vedem deloc pe Lucy. Ce păcat, pentru că într-un fel e o fată tare 
drăguță, şi apoi nu se poate spune despre ea că n-ar fi inteligentă. Dar e — ca 
să evit dulcegăriile — puţin cam banală, nu crezi? Şi e cu trei ani mai mare 
ca Philip, ceea ce mi se pare că ar crea o disproporţie enormă între vârstele 
lor, nu crezi? Adică, vreau să spun că eu consider lucrurile din punctul de 
vedere al procentajului. A, scumpo, îţi mulţumesc nespus! 


Îşi ridică mâna şi îşi jucă degetele prin părul fiului ei, în timp ce 
acesta se apleca pentru a pune paharul lângă ea. 


— Şi dacă tot eşti în picioare, dulceaţă mică, aprinde-mi şi mie o Bay 
Gold. Dar ai grijă să nu tragi în piept, da? 


Philip traversă camera, deschise tabachera cu ţigări de marijuana, 
aprinse una din vârful căreia jertfi o optime dintr-un inch-i, evitând, plin de 
supunere, aerul infestat. 


— Seara aceasta mi-o voi petrece, oricum, singură — el se duce să-l 
vadă pe băiatul ăla drăguţ, Aaron, cu care a fost coleg, când... Doamne, s-a 
făcut ora să pleci, nu-i aşa budincuţa mea cu stafide? 


— Dacă nu te superi. 


— Nu, iubire. Desigur că nu mă supăr! Dar o să te întorci cât poţi de 
repede, nu-i aşa? Atunci sărut-o pe bătrâna ta mamă de pa-pa şi transmite-i 
salutările mele lui Aaron. 


Toc-toc 


— Ah, doar eşti fiul mamei, nu-i aşa, Philip? Atunci ne vedem mai 
târziu. O, apropo, Alice, mi-am amintit motivul: cred că mi-am adus aminte 
când ai spus că ştii pe cineva din secţie care făcea ordine când a venit o 
notiţă pentru fraţii Wilkins. Şi, în cele din urmă tot am intrat în necazul ăla 


inevitabil. Si desi e clar că nu are absolut nici o noimă, tocmai mă întrebam 
dacă... 


— Da, Sasha, răspunse Philip întrebării pe care ea o uitase de multă 
vreme. 


continuitate (10) 


EVOLUȚIE FIREASCĂ 


O râpă adâncă a nimicniciei omeneşti, braţe pântece picioare ca nişte 
galerii pulsând în ritmul dezgustător al greţei. Putin câte puţin adunate în 
strânsoarea dureroasă a pânzei de păianjen şi asamblate în forma... 


Personaj. Donald Hogan frânt din mijloc ca şi cum ar fi vomat, plin 
de vânătăi şi dureri. Ar fi vrut să se refugieze într-un nicăieri al 
inconştienţei, dar gazul paralizant al poliţiei crea o graniţă fermă între cele 
două stări ale creierului; efectele secundare se limitau strict la starea de 
greață şi slăbiciune. 


Se răsuci într-o parte şi descoperi că obiectul pe care stătea se termina 
acolo. Teama de a nu se prăbuşi îl făcu să-şi revină în simţiri. Privi şi se 
agăţă în acelaşi timp, mâna prinzându-i-se de o bară metalică, în vreme ce 
ochii percepeau o imagine misterioasă de contururi şi linii. 


Aproape că era pe punctul de a cădea de pe acel ceva care semăna mai 
mult a raft decât a pat, dar dacă s-ar fi întâmplat aşa ceva, ar fi aterizat de la 


o înălţime de doar câţiva centimetri; era la nivelul cel mai de jos. Văzu 
printre barele de fier un şir de cuşti puse în poziţie orizontală, fiecare având 
înăuntru o fiinţă omenească şi, ca prin ceaţă, îşi dădu seama că şi de cealaltă 
parte a barelor trebuia să se înalțe un şir asemănător de cuşti, el însuşi 
aflându-se într-una din ele. Un bărbat şi o femeie în uniforme de poliţişti 
activară rola pentru a retrage grilajul care separa un şir de prizonieri de un 
altul, şi zidul metalic scârţâi în timp ce se retrăgea. Mergeau ţinând în mână 
un magnetofon pentru a înregistra replicile pe care le schimbau cu deţinuţii, 
bărbaţi sau femei, până când ajunseră în punctul din care îi putea vedea. 
După care începură să studieze un prizonier inconştient. Observă că aceea 
care se afla la acelaşi nivel cu el era o fată ce zăcea într-o baltă provenită 
din propria-i vomă. 


— Dă-i drumul, spuse polițistul. E suficient ca unul singur din toţi 
ăştia să tragă un singur damf, că dau toţi în bâlbâială. 


— Bun. Ăsta-i ăla despre care ID spune că... 


Cu eforturi prosteşti, Donald încercă să se ridice în capul oaselor şi 
descoperi că între el şi cel de deasupra nu era o distanţă mai mare de nouă 
inci. Se izbi cu fruntea de patul aflat peste el şi zgomotul atrase atenţia 
celorlalţi. 


— Ai văzut? spuse femeia şi se întoarse cu un oftat ca să vorbească 
prin despărţitura din reţeaua metalică. Stai liniştit. O să-ţi vină şi ţie rândul. 


Donald se forţă şi reuşi să-şi pună ambele picioare şi o mână pe 
podea. Apoi, spre surprinderea lui, îşi aşeză întreaga greutate incredibilă a 


trupului în poziţie şezând, cu cealaltă mână fixată pe al patrulea pat pentru a 
se putea susţine. Reuşi să spună: 


— Ce se întâmplă? Unde mă aflu? 


Descoperi în ambele direcţii, atât cât îi permitea lumina săracă a 
lămpilor cu glob, trupuri omeneşti zăcând ca într-o morgă. 


— Of, leagă-l, spuse femeia şi se întoarse. 


— Ascultă! Voi i-aţi cules pe toţi scandalagii ăştia, dar şoferul taxiului 
fals a... 


— Of, căcat! Polițistul izbi cu piciorul în podea, un gest cazon cu 
totul nepotrivit, pentru că era înalt de peste şase picioare, oacheş, cu nasul 
turtit, dar în zilele noastre... În regulă, vorbăreţule, despre ce e vorba? 


— De felul în care a izbucnit toată povestea! L-aţi găsit pe şoferul 
taxiului? 


— Care taxi? 


— M-am urcat într-un taxi capcană, dar am reuşit să-l împiedic să 
închidă uşa pentru că aveam Karatandul pe mână, şi... 


— Ştii ceva despre vreun taxi fals? o întrebă bărbatul pe polițistă, care 
ridică din umeri. 


— Am timp să aflu de ce i-au adus aici? 


— Taci şi aşteaptă, gură bogată, îi spuse polițistul lui Donald. Sau te 
voi gaza din nou. Şi acum tu. 


Se întoarse spre femeie, ridicând microfonul pentru a-i înregistra 
vorbele. 


Uimit, Donald îl văzu şi recunoscu pe bărbatul ale cărui buzunare 
erau scotocite de poliţist. 


— Un vicepreşedinte de la General Technics, şi o să ai ocazia să afli 
mai multe despre chestia asta. 


— Ce? 
— E Norman House de la GT! 


Zăcea întins ca o bucată de ceară, cu ochii obosiţi închişi, cu mâinile 
încrucişate peste piept de cei care îl aduseseră acolo. 


— Corect, făcu polițistul inspectând actele de identitate pe care le 
găsise. De unde ştiai? 


— E colegul meu de apartament. 
Cei doi poliţişti schimbară o privire. 
— Dovedeşte-ne, spuse polițistul cu mâna întinsă. 


Donald îşi căută prin buzunare, descoperind că, aşa cum era de 
aşteptat, Karatandul şi arma dispăruseră, şi în cele din urmă dădu peste 
actele de identitate. Le strecură cu gesturi stângace prin grilajul metalic. 


— Adresa corespunde, zise polițistul fără prea multă voioşie. Cel mai 
bine ar fi să-i scoatem de aici. Nu-mi pot permite s-o asmut pe GI. 


Femeia îi aruncă lui Donald o privire plină de silă şi închise 
microfonul aparatului. 


— Rahatul ăsta ticălos, făcu ea. De parcă nu am avea şi aşa un 
program suficient de încărcat. 


— Acum aşteaptă, îi spuse bărbatul. Nu putem să venim la tine 
înainte de a ne fi terminat interviurile. 


— Şi cu ăsta ce facem? întrebă femeia arătând cu degetul spre 
Norman. 


— Ar trebui nişte brancardieri. Poate se mai trezesc unii dintre ei şi 
începe scandalul. 


Reţeaua metalică scrâşni surd în timp ce îşi reluară plimbarea, 
completând cu un scârţâit îngrozitor zgomotul paşilor care se îndreptau spre 
capătul culoarului plin cu celule. Abia acum îşi dădu seama Donald în ce se 
afla, deşi modelul original fusese acoperit cu un alt decor până când se 
ajunsese la limită, astfel încât nu mai rămăsese nici un pic de spaţiu — doar 


dacă cei arestaţi ar fi fost puşi în sertare ca nişte sicrie şi i-ai fi tras ca pe 
nişte fişe dintr-o cartotecă. 


In cele din urmă se întoarseră la el. Ii însoţi clătinându-se pe picioare 
până la un coridor în pantă, unde îl luă în primire o altă femeie, care îl 
conduse într-un birou în care nu se afla nimeni. 


— Aşteaptă aici, îi spuse ea. Intr-o clipă va veni cineva să te vadă. 


Clipa se lungi. Donald se aşeză pe un scaun tare şi îşi cuprinse capul 
cu braţele, întrebându-se dacă nu va începe să vomeze. 


In spatele pleoapelor coborâte întrevăzu trupuri omeneşti acoperite cu 
o reţea de sârmă. 


— Te numeşti Hogan? 


Donald tresări. În birou intrase un bărbat pe ai cărui epoleţi era gradul 
de căpitan. Ofiţerul ocoli colţul mesei pentru a se aşeza de cealaltă parte a 
ei. Ținea un dosar plin cu hârtii. 


— D-da. 


— Se pare că ştii ceva despre felul în care a izbucnit tot scandalul din 
seara trecută. 


Trase unul dintre sertarele mesei şi scoase microfonul unui 
magnetofon pe care îl declanşa: să auzim. 


— Am intrat într-un taxi capcană şi... 
Urmă o înşiruire monotonă a detaliilor. Căpitanul dădu din cap. 


— Mda. Am fost înştiinţaţi că e un bandit dintr-ăştia care operează în 
zonă — Dumnezeu ştie de ce. Ai fi tentat să crezi că operează mai curând în 
cartierele mărginaşe, unde taxiurile sunt folosite mult mai mult, şi unde 
oamenii au asupra lor mai mulţi bani lichizi şi cărţi de credit decât în 
cartierul în care locuieşti dumneata. 


— Nu e cartierul meu. 
— Atunci ce dracu făceai acolo? 
— Păi, cum să zic, mă plimbam. 


— Ce făceai? Căpitanul îl privi fără să-şi poată ascunde uimirea şi 
neîncrederea. Faci frecvent chestia asta? 


— N-nu. Am descoperit aşa, dintr-o dată, că am pierdut obişnuinţa de 
a mai ieşi din casă, doar dacă nu mi se întâmpla să mă duc undeva anume, 
de exemplu într-o vizită. Aşa că... 


— Doamne! Să nu-ţi reiei obiceiul ăsta, da? Avem destule necazuri şi 
fără tine. 


— Uitaţi care-i treaba! Donald începuse să-şi revină; indignarea îl 
făcea să-şi recapete puterile. Nu e vina mea că un fals... 


— Nu? Atunci uită-te puţin la tine! 


Derutat, Donald îşi privi hainele murdărite de gunoiul în care fusese 
târât şi dintr-o dată greaţa îl cuprinse cu toată puterea. Spuse cu o voce 
slabă: 


— Arăt într-un hal... Dar... 


— Halul în care arăţi n-are nici o legătură cu toată povestea asta. Cam 
câţi oameni îmbrăcaţi în felul ăsta ai văzut pe acolo? S-a văzut dintr-o dată 
că nu eşti de prin partea locului. Nici n-ar fi fost nevoie de un taxi fals care 
să facă din tine fitilul unei adevărate explozii. Era suficient şi un gigolo 
afram cu amicii lui, sau vreun tâlhar care să creadă că eşti un mare bogătan. 
Ai făcut o tâmpenie uriaşă, în urma căreia în clădirea asta se află mai mult 
de două sute de oameni, deşi ea nu a fost prevăzută nici pentru jumătate din 
acest număr. 


— Nu văd ce drept aveţi să-mi vorbiţi în felul ăsta! Donald se înroşi. 
L-aţi prins pe şoferul taxiului printre cei două sute de nevinovaţi pe care i- 
aţi cules de pe stradă? 


— Faci întotdeauna exces de figuri de stil, nu-i aşa? spuse căpitanul 
calm. Două sute de nevinovaţi? Mă îndoiesc. S-ar putea ca şoferul să fie 
printre ei dacă are fuga slabă, ceea ce ar însemna unul tăiat de pe listă, 
trebuie să recunoaşteţi şi dumneavoastră. Apoi mai avem, cel puţin aşa mă 
aştept — şi îşi ridică degetele de la mână pentru a enumera pe ele — vandalii 
şi hoţii care au spart vitrina magazinului şi care au dispărut cu cea mai mare 
parte din băutură şi ţigările de marijuana, plus cei care au pus la pământ un 
stâlp de felinar, plus cei care mi-au făcut praf o maşină, şi cine ştie câţi 
dintre cei care au umplut strada cu gunoi, punând sănătatea cetăţenilor în 
pericol, şi alte câteva zeci pregătiţi cu arme, cum a fost puşca de care s-au 
folosit pentru a-mi doborî un elicopter, şi... bâtele cu care l-au omorât pe 
pilot. Spuneai că... ? 


— L-au omorât? spuse Donald abia auzit. 


— Nu prea poţi face mare lucru pentru a readuce la viaţă un om al 
cărui cap a fost atât de spart, încât creierii i s-au împrăştiat pe caldarâm. 
Nu-i aşa? 


— O Doamne, exclamă Donald. 


— Nu cred în Dumnezeu, spuse căpitanul. Nu pot crede în nimeni 
care ar fi în stare să creeze o specie atât de ticăloasă şi scârboasă ca cea 
căreia îi aparţii. Şi cară-te odată de aici, până nu te acuz de incitare la 
revoltă. 


Opri magnetofonul şi trânti microfonul în sertarul pe care îl închise cu 
un brânci puternic. 


— Şi cred că dacă aş avea timp, încheie el, n-aş sta o clipă pe gânduri 
să o fac! 


Donald făcu un efort să se ridice în picioare. Tremura. Spuse: 


— Vreţi să spuneţi că i se poate interzice unui om să se plimbe prin 
propriul lui oraş doar pentru că i s-ar putea întâmpla ceva, aşa cum mi s-a 
întâmplat mie? 


— Calculează şansele, îi răspunse căpitanul. Din câte informaţii am 
strâns până acum, putem fi siguri sută la sută că exact asta trebuie să se 
întâmple. Şterge-o până nu mă răzgândesc — şi te rog, ia-l cu tine pe 
maroniul care ţi-e coleg. Încă nu e în stare să meargă acasă de unul singur, 
dar prin plecarea lui s-ar crea un surplus de spaţiu pentru care ţi-aş fi 
recunoscător. 


context (11) 


IEŞI ŞI SPUNE-O 


„După mine, cea mai înspăimântătoare carte care s-a publicat 
vreodată este «Statistica disputelor mortale» de F. Richardson. Poate că n- 
aţi auzit niciodată de ea, deşi referirile pe care le face la mizeria în care vă 
aflaţi sunt cel puţin la fel de evidente ca acelea din «Originea speciilor» a 
lui Darwin, despre care aţi auzit în anul patru. Şi asta doar pentru că i-a 
îngrozit pe «experţii» care sunt înarmaţi cu idei adverse preconcepute, care 
le îngăduie să desconsidere complet opera lui Richardson înainte chiar de a 
o fi studiat. 


Subiectul este, desigur, cel în care vă credeţi expert — exact ca în cazul 
lui Darwin, care a început să agite lucrurile. Oamenii ştiau că sunt fiinţe 


inteligente, înzestrate cu conştiinţă şi, cel puţin în aparenţă, dacă au admis 
asemănarea dintre ei şi animale a fost pentru că au atribuit acest fapt lipsei 
de imaginaţie a Creatorului — sau poate chiar că i-au lăudat cumpătarea 
puritană în dorinţa sa de a nu irosi un proiect excelent după ce îl testase cum 
se cuvine pe maimuțe. 


Aşa încât îţi închipui că e în interesul familiei, prietenilor şi 
compatrioţilor când te împopoţonezi cu uniforma, îţi iei arma la care ai fost 
instruit şi te duci spre o moarte nenorocită în cine ştie ce mlaştini ale 
planetei, pe unde nu ai călcat niciodată, chiar dacă ai o sută de ani şi ai 
vizitat toate locurile cu excepţia celor de pe Marte. 


Ceea ce a demonstrat Richardson în esenţă (ceea ce de altfel a fost 
susţinut şi de mâna de oameni care i-au continuat opera de-a lungul unei 
jumătăţi de veac) este că războiul are o distribuţie supusă unui hazard 
aparent: asta ar însemna că nu e nici absolut la voia întâmplării, dar nici nu 
urmează un traiect care poate fi perfect sistematizat; e mai curând vorba de 
o cale de mijloc. Modelul se află acolo, dar nu putem atribui o relaţie 
cauzală de unu la unu care să se potrivească tuturor cazurilor particulare. 


Cu alte cuvinte, incidenţa războiului este independentă de elementul 
volitiv. N-are absolut nici o importanţă dacă a fost luată o decizie raţională, 
războiul, întocmai ca o anumită stare meteorologică, pur şi simplu survine. 


Cu mult înaintea lui Richardson, înainte de primul război mondial, 
Norman Angell arătase că ideea de a face un război în scopul obţinerii de 
profituri era cu totul ieşită din uz. Învingătorii aveau de plătit un preţ cu 
mult mai greu decât învinşii. A avut dreptate, lucru demonstrat de primul 
război mondial. Cel de al doilea a distrus cu tot ce se putea distruge, 
inclusiv cu arma nucleară. Dacă ar fi fost vorba de o iniţiativă particulară ar 
fi fost considerată o adevărată nebunie să vezi cum cineva se angajează în 
iniţiative care duc în mod constant la pierderea a ceea ce el susţinea că vrea 
să câştige; nu e o nebunie mai mică atunci când aşa ceva se întâmplă pe 
plan internaţional, dar dacă ai descoperit acest lucru mai de curând, îţi vei fi 
dat seama că aşa ceva se întâmplă mai mult ca oricând. Chinezii se plâng tot 
timpul de slăbirea puterii statului şi nu încetează nici un moment să-şi 


lanseze atacurile de hărţuire împotriva statelor vecine, ceea ce le aduce un 
surplus de marxism, fără de care populaţiile respective n-ar putea fi 
înregimentate. 


Americanii şi aliaţii lor, atâţia câţi au mai rămas — se tot laudă cu 
nivelul fără precedent al libertăţii individuale şi îşi supun suveranitatea unui 
computer din Washington, cunoscut drept selectorul de recrutare, care 
condamnă zilnic câteva sute dintre ei să moară fără nici un scop precis, la 
fel ca gladiatorii Romei. Putem lua lucrurile aşa: să presupunem că în 
cartier e un idiot lipsit de orice brumă de minte (şi până când GT va aduce 
dovezile că Shalmaneser poate fi cu adevărat inteligent, voi considera 
computerele, indiferent de specia căreia îi aparţin, drept savanţi idioţi) şi o 
dată pe săptămână starea lui mintală ajunge, datorită ciclului ei de 
desfăşurare, în punctul în care el simte nevoia să sfâşie pe cineva cu 
ghearele şi colții — iar înţelegerea dintre vecini e ca fiecare familie, atunci 
când îi vine rândul, să-şi desemneze un membru care să bată drumul până la 
locul unde locuieşte idiotul cu pricina şi să se întindă pe jos pentru a fi 
măcelărit... 


lată: ţi-am spus că eşti expert în această chestiune. Este exact ceea ce 
face recrutarea, cu excepţia faptului că nu-ţi ia exact acel membru de care 
familia s-ar putea dispensa — bunica în vârstă de o sută şapte ani, care e 
senilă de mult timp, de exemplu, sau acel copilaş care a reuşit să se 
strecoare prin filtrul legislaţiei eugenice şi suferă de fenylketonurie. Îl ia pe 
cel mai frumos, sănătos, viguros, pe nimeni altcineva. 


Vă aduce aminte de ceva? Aşa ar trebui. Imaginaţia populară are 
uneori viziuni ciudate şi una dintre ele s-a tot repetat de-a lungul 
nenumăratelor milenii. De la Andromeda înlănţuită pe o stâncă, până la 
domniţele oferite balaurului ucis de Sfântul Gheorghe, tema uciderii a ceea 
ce e mai valoros, mai de preţ, mai de neînlocuit, se tot repetă în legende. Ni 
se spune, cu o înţelepciune pe care nu o avem ca entităţi individuale, dar 
care apare doar la nivelul colectivităţii, că atunci când mergem la război ne 
autodistrugem. 


Dar eşti expert în astfel de chestiuni, nu-i aşa? Ştii foarte bine că 
numai mulţumită confederaţiilor, sau victimelor de la Long March, sau 
eroicilor piloţi din bătălia pentru Anglia, sau autosacrificaţilor kamikaze, te 
afli aici azi şi te bucuri de minunata ta viaţă de zi cu zi, atât de plină de 
plăceri, recompense, iubire, veselie şi minunate emoţii. 


De fapt aş paria că e mai degrabă plină de anxietate, probleme, 
dificultăţi de natură economică, certuri, insatisfacţii, dar dacă eşti atât de 
tare legat de această viaţă n-am cum să te conving. lubirea şi buna 
dispoziţie creează o extraordinară dependenţă; de regulă o singură intrare în 
contact cu ele poate crea o stare de dependenţă definitivă. Dar sunt convins 
că faci totul pentru a te feri ca de dracul de aşa ceva.” 


— Eşti un idiot ignorant de Chad C. Mulligan — 


urmărind detaliile (11) 


TRENUL BLINDAT 


— Inchide acum, spuse navigatorul. 


Tot el era şi pilotul, deoarece exista un pilot uman. Stabilitatea 
cursului şi controlul lui era treaba computerelor, dar dacă mecanismele lor 


delicate ar fi fost defectate de — să spunem — explozia în apropiere a unei 
torpile lansată din adâncuri, un om ar fi putut să continue funcţionarea 
navei, după ce sursa de distrugere şi-ar fi epuizat resursele. 


Ofiţerul de contrainformaţii se cutremură uşor, întrebându-se dacă în 
situaţii de urgenţă omul cu care împărțea compartimentul-forţă al 
submarinului va fi chiar aşa de încredere pe cât pretindea el. Oricum, până 
în prezent nu avusese loc nici un contact cu inamicul. 


Deasupra, sub un cer senin şi o adiere abia simțită, suprafaţa 
strâmtorii Shomago trebuie să fi fost ca o oglindă, unduită doar de maree şi 
curenţi. Nici submarinul, care înainta foarte încet de-a lungul porțiunii celei 
mai adânci a canalului, nu tulbura cu nimic liniştea apelor. 


— Mai sunt doar câţiva iarzi, spuse navigatorul. Si acum voi cupla 
ascultătoarele. Mai bine te-ai duce să avertizezi încărcătura. 


Ofiţerul de la contrainformaţii privi de-a lungul tunelului central al 
vasului. Suficient de mare pentru a permite unui om să se strecoare prin el, 
arunca asupra capului lui Jogajong un inel de lumină. 


Trenul blindat... Lenin... 


Era însă dificil să poţi gândi în asemenea termeni. Asiaticul care parcă 
uitase să mai îmbătrânească avea, de fapt, patruzeci de ani, dar puteai să-i 
dai cu zece ani mai puţin; cu părul lui negru, îngrijit pieptănat, şi pielea 
gălbuie, nu avea nimic din charisma unui om ca Lenin. 


Poate că revoluționarii care îţi tin partea nu par niciodată aşa de 
impresionanţi ? Şi atunci cum rămâne cu Părinţii Fondatori? 


Agasat fără vreun motiv anume, ofiţerul de contrainformaţii spuse: 


— Nu-mi pasă că-i spuneţi „încărcătură”. E totuşi un om. Şi încă unul 
important. 


— Pe de o parte, spuse navigatorul pe un ton uşor plictisit, prefer să 
nu gândesc despre oamenii pe care îi livrez aici ca fiind oameni. E mult mai 
bine să-i consideri ca fiind o marfă oarecare. lar pe de altă parte nu-i decât 
un galben, aidoma tuturor celorlalţi de pe aici. E treaba ta să-i priveşti cum 
îți place, dar pentru mine seamănă toţi cu nişte maimuțe. 


În timp ce vorbea, manipula comenzile, eliberând sonarele care ieşiră 
încet la suprtafaţă. Apoi le activă şi carcasa se umplu de zvonul nopţii de 
deasupra: murmurul valurilor, ţipătul papagalilor deranjaţi de pe crăcile lor 
şi enormul bolborosit a ceva ce se afla foarte aproape. 


— Broască ţestoasă, spuse navigatorul, amuzat de tresărirea bruscă a 
celuilalt. E prietenoasă. Cel puţin aşa sper. De fapt tu ar trebui să ştii dacă 
ăştia cu ochii oblici au început să le treacă pe lista lor de simpatizanți. 


Ofiţerul se înroşi, dar încercă să-şi ascundă reacţia întorcân-du-se 
pentru a o porni prin tunel. Navigatorul chicoti destul de tare. 


Căcăciosu', sper să nu se mai întoarcă din următoarea misiune. 


Zgomotele provenite de la sonare îl şi alertaseră pe Jogajong. Atunci 
când ofiţerul de contrainformaţii ajunsese la capătul tunelului, el era deja 
pregătit, mai puţin casca. Era îmbrăcat într-un costum de scafandru 
autonom dintr-un plastic sensibil la presiune, făcut să reziste până ce va ieşi 
la suprafaţă, după care îi va permite să înoate până la țărm. Gol, costumul 
putea fi infectat cu o cultură de bacterii aflate într-o fiolă, ceea ce l-ar fi 
redus la o masă amorfă care, aruncată pe plajă, ar fi trecut neobservată. 


Probabil că l-au pregătit foarte bine... Nu, fără discuţie: a mai făcut 
chestia asta de câteva ori, şi în condiţii reale. Repetă acelaşi lucru pe care 
l-a făcut când l-au scos din ţara asta. Pe el şi Dumnezeu mai ştie pe câţi 
alţii la fel ca el. 


— Oricând îţi convine, strigă navigatorul. Să nu profiţi prea mult de 
noroc. E clar? 


Ofiţerul de contrainformaţii îşi înghiţi nodul dureros din gât. Examina 
cu atenţie costumul în vreme ce Jogajong se răsucea tăcut pentru a se 
supune controlului. În cele din urmă apucă şi ultima piesă a costumului, 
casca, pe care o aşeză la locul ei întrebându-se ce se petrecea în spatele 
acelui chip atât de calm. 


Dacă au vrut ca eu să fac ceea ce... să apar în mijlocul oceanului, 
riscând să fiu descoperit de patrule până voi ajunge la mal... Oare voi 
putea ?... Nu ştiu. Dar pare atât de calm. 


Îşi întinse mâna pentru a i-o strânge pe a lui Jogajong, dar îşi dădu 
seama prea târziu că stratul de aer sub presiune transformase mănuşa într-o 
chestie scârboasă, amorfă. Văzu buzele lui Jogajong schiţând un zâmbet în 
faţa dezamăgirii lui, şi se simţi dintr-o dată furios pe sine însuşi. 


Oare nu-şi dă seama, căcăciosu'... ? 


Nu, probabil că nu. Computerele îi dădeau acestui om patruzeci la 
sută şanse de a ajunge cel de al doilea conducător al Yatakan-gului, dacă 
evaluările inteligenţei lui, făcute de oamenii cu care avusese contacte, erau 
demne de crezare. Ofiţerul de contrainformaţii putea să opereze cu o 
asemenea forţă doar ca un element abstract; nu putea să perceapă cu 
propriile lui simţuri ce ar fi însemnat să dai ordine la două sute de milioane 
de oameni. 


— Vino aici! strigă navigatorul. Desprinde-te o dată, pentru numele 
lui Dumnezeu! 


Jogajong se trase înapoi şi aşteptă ca apa să inunde complet 
compartimentul lui. Ofiţerul o zbughi pe tunel, trânti uşa în urma lui şi 
ascultă apa care fierbea în spate. 


Trebuie să invidiaţi un om ca el. De fapt sunteţi geloşi pe încrederea 
în sine pe care o are. Patruzeci la sută şanse de reuşită... Eu nu m-aş fi 
angajat la această plimbare spre o prăbuşire în gol, cum îi spune 
navigatorul, dacă mi s-ar ţi spus ce voi avea de întâmpinat la întoarcere. 


Mă întreb dacă aş mai fi întrebat şi când trebuie să mă întorc? Cred că nu. 
Prefer să mă gândesc la reuşită ca la ceva foarte îndepărtat. 


Când Jogajong se lansă din compartiment, tot submarinul se 
cutremură uşor. 


— Aha! exclamă navigatorul. 


— Nu încă. Am prins în raza de bătaie a sonarelor o şalupă de 
patrulare a gălbejiţilor. 


— Vrei să spui că îl vor surprinde în timp ce înoată spre mal? 


— Pe el? Nu... Costumul pe care îl are nu va produce nici cel mai mic 
plescăit. In schimb noi va trebui să aşteptăm până când ei se vor retrage din 
zonă. 


Ofiţerul de contrainformaţii făcu un gest afirmativ din cap, apoi 
începu să-şi frece palmele transpirate de coapse şi continuă mişcarea încă 
mult timp după ce materialul pantalonilor absorbise umezeala. 


Oare cum trebuie să se ţi simţit Lenin în trenul lui blindat, după ce 
devenise conducătorul de necontestat al întregii Rusii? Oare mai ţinea 
minte că şi acel tren avea un conducător? 


Când simţi că nu mai face faţă încordării, spuse o glumă: 
— Oare cum trebuie să-ţi fie când ştii că schimbi cursul istoriei? 


— Nu ştiu la ce te referi, îi răspunse navigatorul. După mintea mea, 
atunci când istoria îşi va fi schimbat cursul, eu nu voi mai fi. 


continuitate (11) 


ZGOMOTUL BOLOVANULUI CARE SE PRĂVĂLEŞTE 


Donald nu se gândise să vadă ce oră era. Pe stradă, sub Domul Fuller 
ciclul care făcea ca ziua să urmeze nopţii părea suspendat. I se părea că în 
curând vor miji zorile. Poliţia avusese destulă bătaie de cap cu investigarea 
scandalagiilor pe măsură ce erau aduşi la secţie. Oraşul părea mort, secătuit 
de vlagă, drumurile ca nişte vene golite de sânge, maşinile de spălat străzile 
înaintând încet, ca nişte leucocite rătăcite care luptau deznădăjduit pentru a 
împiedica invazia unei boli. 


Norman se trânti lângă el pe perna din spatele taxiului, deschizându-şi 
ochi în răstimpuri. Gazul toxic se dovedise însă mult mai puternic, aşa încât 
cea mai mare parte a timpului trebui să se lupte cu greata şi moleşeala, 
nemaiacordând nici o atenţie locurilor pe unde treceau. Când ajunseră la 
blocul în care se afla apartamentul lor, Donald trebui mai mult să-l care pe 
Norman la lift şi de acolo până în living. 


Când păşi pe covor, calcă pe ceva tare şi, după ce îl depuse pe 
Norman în fotoliul lui favorit, vechiul Hille, se întoarse să vadă despre ce 
era vorba. Descoperi o cheie Watch-&-Ward. O compară cu a lui şi 
descoperi că erau identice. Apoi observă şi modificările care avuseseră loc. 
Orga dispăruse. Uşa de la dormitorul lui Norman, care fusese închisă la 
plecarea lui, era acum întredeschisă şi o privire aruncată prin ea îi dovedi că 
lucrurile Victoriei dispăruseră. 


Dusă. 


Coincidenţă? Sau fusese prevenită? lată o problemă pentru a cărei 
rezolvare nu mai avea nici un fel de resurse. Se servi cu una din Bay Gold- 
urile lui Norman, pe care o luă din cutia specială care le ferea de umezeală. 


Deşi nu fuma niciodată droguri, acum simţea în mod acut nevoia unui 
întăritor, şi să fi apelat la alcool după ce înghiţise atâta gaz toxic prin 


bunăvoința poliţiei ar fi însemnat să-şi stârnească greaţa. 


— Vrei şi tu? îl întrebă el pe Norman când observă că aframul 
începuse să se foiască. Norman respinse oferta cu o mişcare a capului. 


— Ce dracu s-a-ntâmplat? Ce făceai tu tocmai pe acolo? 


Donald aşteptă ca aframul să-şi termine stocul de aer înainte de a-i 
răspunde, prin pânza subţire de fum. Apoi îi spuse: 


— Îţi... Îţi datorez o mare scuză. Cred că am înnebunit. Cred că toti 
eram la fel. Poate că şi din cauza gazului. 


Aruncându-şi privirea peste locul acela atât de familiar, îi reveniră 
imagini ale străzii. Vânzoleala trupurilor. Faţa de nerecunoscut a lui 
Norman care îi apăruse înaintea ochilor. Se cutremură. 


— Tu ce căutai acolo? adăugă el. 


— O călătorie sentimentală, spuse Norman. L-am întâlnit pe Elihu 
Masters la Hotelul ONU şi, când am plecat de la el, mi-a venit aşa, dintr-o 
dată, că doar mă aflam în partea cea mai estică a insulei, unde nu mai 
fusesem de luni de zile, să mă plimb pe unde au locuit ai mei. 


— Mai trăiesc? întrebă Donald. 
— Nu stiu. 
— Ce? 


— Nu ştiu. Norman îşi trecu o mână moale peste frunte şi-şi închise 
ochii pe jumătate. S-au despărţit când eu eram copil. De la optsprezece ani 


trăiesc pe picioarele mele. Cred că mama e prin Bahamas, dar nu ştiu exact. 
Am crezut că nu-mi pasă. Of, ce situaţie! 


Făcu o pauză şi-şi umezi buzele. 


— Şi dintr-o dată mă trezesc în mijlocul acelei nebunii, ce coşmar! 
Tocmai mă plimbam încercând să-mi reamintesc toate locurile, când mă 
trezesc în mijlocul ălora, care m-au tras pur şi simplu după ei, camionul de 
gunoi care a apărut de după colţ şi ne-a înghesuit pe toţi ca pe nişte şobolani 
prinşi în cursă. De fapt frică nu mi-a fost până te-am văzut, şi când am 
încercat să mă apropii de tine. Când m-am apropiat, ai început să izbeşti cu 
ambii pumni şi nu te-ai oprit nici după ce te-am strigat pe nume. 


Vorbeşte despre mine? Parcă ar fi vorba despre altcineva. 


Donald trăgea necontenit din ţigară, reducând efectul protector al 
filtrului, ceea ce făcea ca fumul să ajungă în gât fierbinte şi aspru, ca o 
pedeapsă. După ce trase din plin ultimul fum spuse: 


— Eram înfricoşat. Eram înnebunit de frică. Înţelegi? Totul a izbucnit 
din cauza mea. 


— Eşti nebun. 


— Nu... nu. Aşa cum ai auzit. Totul a început din pricina mea. Şi 
tocmai asta mă îngrozeşte. 


Donald îşi împreună mâinile cu atâta forţă încât unghiile îi pătrunseră 
adânc în carne. Un fior rece i se strecură de-a lungul şirei spinării făcând să 
i se cutremure întreaga fiinţă. Abia acum simţi efectul acelei teribile răceli, 
încât mâinile şi picioarele îi amorţiră. 


— Ce fel de om sunt? Nu ştiu ce fel de om sunt. N-aş fi crezut să fiu 
dintre aceia care nu sunt în stare să-şi recunoască un prieten, ba mai mult, 
să încerce să-l lovească cu ambii pumni. N-aş fi crezut că nu prezint 
suficientă siguranţă pentru a fi lăsat de unul singur pe stradă. 


Norman părea să fi uitat de situaţia critică în care se afla şi îl privea cu 
ochi măriţi, afişând o expresie uluită. 


— Ai văzut când au doborât elicopterul poliţiei? 
— Nu. 


— Au făcut-o. L-a doborât cineva cu o armă de vânătoare. Şi după ce 
s-a prăbuşit, l-au bătut măr pe pilot cu bâtele până l-au omorât, îti spun 
sincer Norman — vocea îi cedă — nu-mi pot aminti totul îndeajuns de 
limpede pentru a fi sigur că nu am fost acolo cu ei! 


Simt că mă prăbuşesc. O parte din mintea lui rămânea totuşi suficient 
de detaşată pentru a-şi da seama cum se adunau norii unei furtuni. Nu 
trebuie să arunc mahorcă pe covor. Intenţiona să o stingă în scrumieră şi 
gestul bine strunit se transformă brusc în ceva ce trebuia făcut chiar atunci, 
în chiar acea fracțiune de secundă, aşa încât mâna începu să i se mişte 
normal şi gestul i se încheie îndesând orbeşte mucul în scrumieră, după care 
se îndreptă spasmodic, acoperindu-şi faţa cu cealaltă mână în timp ce se 
prăbuşea năruindu-se printre suspine. 


Norman se ridică, făcu o jumătate de pas înainte, se răzgândi, se 
răzgândi iar şi se apropie. Li spuse: 


— Donald, în parte e din pricina ţigării, dar şi gazele poliţiei, şi 
oboseala... 


Scuza subţire se destramă ca un abur. Rămase privind în jos la 
Donald. 


A început? Da? Ce o fi, ce ar fi putut să facă? E doar un codder lipsit 
de culoare, inofensiv, incapabil să se revolte, chiar şi atunci când i-am spus 
că singurul lucru de care e în stare e să aducă acasă doar fete aframe. 
Blând. Dedesubt: temperament? 


Recunoaşterea avu efectul unui şoc îngrozitor: Nu ştiu. De ani de zile 
împărțim aceeaşi casă, negociem shigiile, trăncănim nimicuri doar din 


politeţe, şi pur şi simplu nu ştiu. 

Se pare că şi Elihu Masters gândeşte la fel. Îmi voi asuma 
răspunderea faţă de o ţară mică şi neajutorată şi mă voi impune asupra ei 
aşa cum Guinevere se impune asupra clienţilor ei, ţacându-i sa abordeze 
stilul cel mai modern. Unul dintre noi e cu totul nebun. Eu? 


Îl bătu pe Donald pe umăr cu un gest încurcat. 


— Hei! spune el. Să te ajut să te urci în pat. Mai avem timp să ne 
odihnim câteva ore până mergem la serviciu. Şi nu trebuie să te deranjez. 


Fără nici un gest de împotrivire, Donald se lăsă dus până la dormitor. 
Se trânti pe cuvertură. 


— Să-ţi pun inductorul? întrebă Norman, întinzându-şi mâna spre 
cordonul micului dispozitiv rusesc ascuns în pernă, care garanta o odihnă 
bună până şi celui mai lovit de insomnie, prin inducerea unei frecvenţe 
liniştitoare în măduva spinării. 


— Nu, mulţumesc, murmură Donald. 

Apoi îl strigă chiar în clipa în care Norman se pregătea să plece. 
— Apropo! Când am spus că face Guinevere cheful? 

— A... păi cred că în seara asta. 


— Aşa credeam şi eu. Dar sunt atât de ameţit... Au ciugulit-o pe 
Victoria cât se poate de iute, nu-i aşa? 


— Cum? 


— Am spus că au recuperat-o cât se poate de rapid. Sesizând unda de 
uimire din glasul lui Norman, Donald se ridică într-un cot. N-ai băgat-o la 
răcoare? Când am văzut că i-au dispărut lucrurile, am... 


După care căzu la loc. Norman se întoarse din uşă pentru a privi de-a 
lungul livingului. Fără să mai facă vreo altă mişcare, putu să vadă, prin uşa 
deschisă a dormitorului său, uşa întredeschisă a dulapului în care shigia îşi 
ţinuse lucrurile. Era aproape gol. 


— Nu, n-am vârât-o-n puşcărie, spuse el fără nici o urmă de emoție. 
Ea a hotărât să dispară câtă vreme informaţiile culese mai erau încă 
fierbinţi. Să-i fie de cap. Dar, ca să fiu sincer, nu-mi pasă. Aşa după cum ai 
văzut, nici n-am observat că i-au dispărut lucrurile până când mi-ai atras tu 
atenţia. Avu un moment de ezitare. Cred că ar trebui să-ţi spun chiar acum, 
ca să-ţi dau o temă de reflecţie în caz că nu ne vedem mâine dimineaţă. 
Eu... ah... eu nu mai pot sta în New York mult timp. 


Brusc îşi aminti de premoniţia pe care o avusese ceva mai devreme în 
seara aceea, dar care se refugiase aproape instantaneu în străfundul 
conştiinţei la ivirea falsului taxi. Si totuşi oboseala îi înăbuşi până şi 
mândria de a fi întrezărit adevărul. Trebui să-şi lase capul să cadă la loc în 
moliciunea permei. 

— Şi eu am bănuit chestia asta, spuse el. 


— Cum? De ce? 


— Eram convins că mai devreme sau mai târziu tot te vor trimite în 
Beninia. Şi s-a întâmplat mai curând. 


— Dar cum de ai ştiut? 
Norman îşi încleşta mâna cu un gest furios pe clanţa uşii. 


— Am descoperit, spuse Donald cu o voce înăbuşită. Doar sunt bun la 
aşa ceva. De asta m-au şi ales. 


— Pentru ce te-au ales? Doar nu ai... Norman îşi înghiţi vorbele, apoi 
ascultă liniştea si în cele din urmă spuse: înţeleg. Ca si Victoria, hî? 


Intrebarea mustea de furie. 


— Nu, nu ca Victoria. Doamne, n-aş fi vrut s-o spun, dar nu m-am 
putut abţine. Donald reuşi să-şi reia poziţia sprijinită. Nu, te rog, nu ca 
Victoria. Şi toată treaba n-are nici o legătură cu tine. 


— Atunci cum? 


— Te rog, n-am voie să discut despre aşa ceva. Dar — Doamne, au fost 
zece ani de groază şi... Înghiţi convulsiv. Guvernul, spuse el cu o voce 
obosită. Departamentul personalului civil. Dacă află că am vorbit despre aşa 
ceva, voi fi activat cu un grad militar şi voi fi judecat de curtea-marţială în 
secret. M-au avertizat. E un fel de a mă pune la mila ta, nu-i aşa? încheie el 
cu un zâmbet. 


— Şi atunci de ce îmi spui mie? îl întrebă Norman după o pauză. 


— Nu ştiu. Poate şi pentru că, dacă vrei, meriţi o şansă să-ţi iei 
revanşa pentru ce ţi-am făcut azi. Poţi, deci, să-i dai drumul. Aşa cum mă 
simt acum, nu mi-ar păsa nici dacă mi-ar cădea o avalanşă în cap. 


Se prăbuşi iar pe pat şi-şi închise ochii. 


În mintea lui Norman explodă zgomotul unui bolovan care se 
rostogolea din vârful unui munte. Un junghi ascuţit ca o lovitură de topor, 
care-i traversă braţul de la cot până în vârful degetelor; tresărind, îşi prinse 
mâna pentru a se asigura că mai era întreagă. 


— Sunt chit cu atât de mulţi oameni, încât mi-ar putea ajunge pentru 
toată viaţa, spuse el. Şi toate revanşele nu mi-au făcut nici un bine. Nici un 
dram de bine. Du-te la culcare, Donald. Te vei simţi mai bine. Sunt sigur. 


Inchise uşa încetişor cu mâna stângă, ignorând durerea, care era atât 
de violentă de parcă ar fi fost reală. 


context (12) 


REPLICA SOCIALĂ LA RESPIRAȚIA CHEYNE-STOKES: 


„Dacă vreţi să ştiţi pe scurt de ce se leagă ghilotina, căutaţi atunci cel 
mai evident dintre simptome; extremismul. Există un indiciu aproape 
infailibil — un fel de horcăit de moarte — când o instituţie a oamenilor este 
obligată de membrii ei să pună accentul pe acei şi numai pe acei factori 
identificatori pe care şi-i dispută cu instituţiile concurente, deoarece 
subiecţii umani aparţin deopotrivă tuturor acestor instituţii. Din punct de 
vedere biologic, o comparaţie cât se poate de reuşită ar fi cu creşterea 
colţilor felinelor într-o asemenea măsură, încât fiara să nu-şi mai poată 
apropia botul de prada ei, sau cu creşterea greutăţii unei armuri, care ar fi 
impenetrabilă, într-un asemenea grad, încât ea n-ar mai putea fi suportată de 
cel care o poartă. 


Bazaţi pe asemenea fapte, putem afirma că creştinismul nu va rezista 
până în secolul douăzeci şi unu. Pentru a lua doar două exemple: 
desprinderea de Roma a aşa-zişilor Drepţi Catolici, şi apariţia Fiicelor 
Sfinte ca un grup de presiune influent. Primii la care m-am referit manifestă 
o remarcabilă deviere de la atitudinea tradiţională a Bisericii Catolice ca 
instituţie care pune mai presus de toate interesul pentru viaţa de famile, 
conform modelului vestic; Adevăraţii Catolici au devenit atât de obsedaţi de 
sex, încât se pare că nu mai au timp pentru alte aspecte ale relaţiilor 
interumane, deşi au făcut declaraţii publice berechet în această privinţă. 


Nimic din toate acestea nu are nici cea mai vagă legătură cu realitatea 
contemporană, pe care un ochi indulgent (nu al meu) ar putea-o descoperi 
emanând de la Vatican. Cel de al doilea grup, care a declarat în mod deschis 
că s-a inspirat din modelul oferit de ordinele călugăriţelor din Evul Mediu, 
dar care a adoptat cele mai multe din principiile lor — antimecanizarea, 
refuzul plăcerilor trupeşti etc. — de la grupurile respectabile şi bine 


integrate, cum ar fi Amişii, pe care apoi le-au înăcrit cu un amestec bine 
calculat de ură oţetită, îşi face capital din exploatarea uneia dintre cele mai 
autoinhibitive tendinţe moderne: repulsia pe care o resimţim când e vorba 
de a ne suprasolicita resursele prin mărirea famililor. Ele exploatează 
aprecierea noastră mandatată asupra oamenilor, mai cu seamă a femeilor 
care refuză orice fel de urmaş, despovărându-ne în felul acesta de 
sentimentul responsabilităţii personale pe care o avem faţă de toată masa 
asta nenorocită. 


Dar nu vor avea viaţă lungă. 


N-aş putea spune că prevăd vremuri mai bune nici pentru musulmani; 
deşi în cea de a doua jumătate a secolului trecut islamul a devenit o mare 
minoritate religioasă în partea cea mai vestică a vestului, capul de lance al 
înaintării lui este descendentul unei schisme ca şi aceea a Drepţilor Catolici. 
Desigur că îi am în vedere pe Copiii lui X care au clădit nici mai mult nici 
mai puţin decât o analogie a creştinismului, folosindu-se în acest scop de 
ucisul lor patron în chip de Osiris-Attis-Isus. O vor apuca pe acelaşi drum al 
religiilor-mistere, din vremurile străvechi, din acelaşi motiv; sunt 
exclusivişti, şi nu poţi fi primit printre ei decât dacă satisfaci anumite 
condiţii de naştere, în primul rând să ai o culoare a pielii recognoscibilă. 
(Apropo, resimt ca mult mai slabe discriminările rasiale în organizaţiile la 
care nu vreau să ader. Semn că până la urmă vor dispărea.) 


Din păcate, acest semn al leprei extremismului nu se rezumă doar la 
religie. Luaţi sexul, de exemplu. Tot mai mulţi oameni îşi petrec din ce în ce 
mai mult timp preocupaţi de această chestiune, recurgând la căi care de care 
mai ocolite pentru a-şi menţine entuziasmul la cele mai înalte cote, cum ar 
fi afrodisiacele care se comercializează la un preţ accesibil şi petreceri care 
sunt considerate un adevărat eşec dacă nu degenerează într-o orgie. O sută 
de shigi pe an, cifră la care un tânăr poate accede fără a face alt efort decât 
să se dezbrace, nu satisfac nici una dintre necesităţile biologice ale nevoii 
sexuale; ceea ce nu asigură un mediu stabil pentru urmaşii viitoarei 
generaţii şi nici tipul de relaţii dintre cupluri (sau grupuri — căsătoria 
funcţionează pe tot felul de baze, nu neapărat monogame), ceea ce ajută la 
evitarea crizei de posesiune a celorlalţi membri ai aceleiaşi specii. 


Dimpotrivă, duce la un fel de nebunie, pentru că, în loc să asigure 
partenerilor plăcerea unei continue  liniştiri reciproce a 
masculinităţii/feminităţii lor, ei sunt împinşi întru obținerea acelei potoliri o 
dată la fiecare câteva zile. 


In concluzie, dacă aplicăm etalonul extremismului, ajungem la 
convingerea că specia umană însăşi nu prea are multe şanse să dureze 
mult.” 


— Eşti un idiot ignorant de Chad C. Mulligan — 


continuitate (12) 


SE CREDE CĂ E AUTOMAT, DAR DE FAPT TREBUIE SĂ APEŞI PE 
ACEST BUTON 


Târâitul ascuţit străpunse urechile lui Donald ca un harpon, târându-l, 
în ciuda zvârcolirilor lui, din apele adânci ale somnului. Blestemând, îşi 
aruncă ochii spre pendula de pe perete şi descoperi că nu era decât nouă 
anti-materie. Un timp încercă să se convingă că ceea ce îl deranjase nu 
fusese altceva decât plecarea lui Norman la serviciu cu un sfert de oră mai 
târziu decât în mod obişnuit. Dar târâitul se repetă. 


Aproape că se prăbuşi de pe marginea patului, după care îşi vâri 
mâinile pe mânecile halatului. Erau destui care nu mai posedau astfel de 
articole de îmbrăcăminte; dacă se întâmpla să aibă vizitatori înainte de a se 


fi îmbrăcat, se prezentau la uşă exact aşa cum erau; iar dacă vizitatorul avea 
un şoc, asta era numai treaba lui. Cel puţin jumătate din shigiile care 
trecuseră temporar pe acolo nu posedau nimic altceva decât hainele de oraş, 
şi acelea atât de puţine, încât intrau toate într-un singur bagaj. Dar el era de 
modă veche. 


Se îndreptă spre uşă destul de agale şi, când privi pe vizor pentru a 
vedea cine se afla de cealaltă parte a uşii, remarcă pe lângă număr — erau 
patru — faptul că vizitatorii nu erau din oraş. Faptul era dovedit de hainele 
care le atârnau pe braţ. 


Deschise uşa înăbuşindu-şi un căscat. 


Aparent, toţi erau tineri, deşi la o examinare mai atentă ai fi putut 
observa că cel care stătea mai aproape de uşă putea fi mai în vârstă decât 
Donald. Toţi erau îmbrăcaţi convenţional: pulovere şi pantaloni largi în 
nuanţe de gri, verde, bleumarin şi bej. Efectul acestui echipament era că toţi 
purtau o singură uniformă. Toţi păreau să aibă părul natural, nevopsit şi 
necoafat. Mult mai târziu îi dădu lui Donald prin minte că, dacă un grup de 
răufăcători ar fi vrut să intre în casa cuiva, ar fi putut apela exact la acest 
mod de deghizaj, renunțând la gecile lor cu musculatură butaforică şi la 
pantalonii strâmţi. 


Cel care conducea grupul spuse: 


— "Neaţa, domnule Hogan. Nu prea aveţi nici o shigi p-aici 
deocamdată, nu-i aşa? 


So vvv 


— O clipă, vă rog. 


Bărbatul făcu un gest celorlalţi şi se apropie, urmat de ei; Donald, 
care încă nu se trezise de-a binelea, se dădu un pas înapoi, simțindu-se 
foarte vulnerabil, neavând asupra lui nimic altceva decât halatul subţire şi 
strâns pe corp. 


— Nu te-ai aşteptat să ne întoarcem aşa de curând, spuse prietenos 
purtătorul de cuvânt, închizând uşa. În regulă, executaţi un control rapid! 


Ceilalţi trei îşi aruncară hainele pe mobilele din apropiere. Fiecare 
avusese ascuns ceva în mâna acoperită. Doi aveau nişte aparate mici pe care 
le îndreptau spre pereţi, tavan şi podea, urmărindu-le cu atenţie. Cel de al 
treilea avea o armă şi trecu rapid dintr-o cameră într-alta, privind suspicios 
în jur. 


Inima lui Donald începu să bată cu putere, părând că-i apasă pe 
intestine, amenințând să scoată voma din el ca pasta de dinţi dintr-un tub. 
Spuse cu o voce stinsă: 


— Să ne întoarcem aşa de curând... ? Dar nu v-am mai văzut 
niciodată până acum! 


— Nu mă interesează decât marfa noastră, spuse unul dintre vizitatori, 
lăsându-şi în jos micuțul aparat. 


Cel de al doilea dădu din cap în semn de aprobare. Cel de al treilea se 
întoarse din turul de inspecţie, vârându-şi arma într-un toc ascuns sub braţul 
stâng. 


— Mulţumesc, spuse purtătorul de cuvânt cu blândeţe. Ah, şagrin, 
domnule Hogan. Cred că asta e suficient să lămurească scopul vizitei 
noastre... ? 


Nu descoperi nimic ameninţător în tonul, s-ar putea spune civilizat, pe 
care fusese pusă întrebarea, dar inima lui Donald deveni brusc atât de grea 
încât i se păru că a încetat să mai bată, şi îşi imagină cumplita greutate 
trântindu-l la pământ. 


Şagrin. O, Doamne. Nu! 


Auzise acest cuvânt pentru prima oară în urmă cu zece ani, când, în 
biroul din Washington, un colonel l-a avertizat cum va fi activat în caz de 
necesitate. Şi referirea la „întoarcere” şi „propriul nostru material”... ! 


l-am spus lui Norman. Noaptea trecută mi-a fost rău sub influenţa 
drogurilor şi nu m-am putut controla, l-am spus adevărul. Sunt un trădător. 
Nu doar un simplu spion, nu doar un simplu idiot care e în stare să 
stârnească un scandal fără voia lui. Mai sunt şi trădător pe deasupra. 


Işi umezi buzele, incapabil să reacționeze în vreun fel sau măcar să-şi 
manifeste spaima. Purtătorul de cuvânt îi dădea înainte şi cu siguranţă că nu 
avea figura unuia trimis să aresteze un oficial. 


— Sunt maior Delahanty. Deşi nu ne-am mai văzut niciodată până 
acum, am impresia că te cunosc mai bine decât toţi prietenii tăi. Te-am 
preluat de la colonelul Braddock, care s-a pensionat anul trecut. Iar ei sunt 
ajutoarele mele, sergent French, sergent Awden, sergent Schritt. 


Ceilalţi dădură din cap în semn de salut, dar Donald era prea uluit să 
se mai poată gândi şi la altceva decât că, în sfârşit, aflase că numele 
colonelului care îi preluase jurământul era Braddock. 


— Aţi venit să mă activaţi, nu-i aşa? spuse el. 
Delahanty îl privi aproape cu simpatie. 


— N-am nimerit momentul cel mai bun, nu-i aşa? Din cauza acelei 
shigi care s-a dovedit o intrusă, şi apoi scandalul enorm de azi noapte... 
Schritty, de ce nu faci o cafea pentru domnul locotenent si, de ce nu, şi 
pentru noi? 


Cuvintele celuilalt se proptiră bine în mintea lui Donald: „pentru 
domnul locotenent”. Probabil că îşi alesese bine şi cu o anumită intenţie 
cuvintele. Care continuau să-i zbârnâie în creier ca o gheară de oţel care 
bate într-o tablă. 


— Eu... eu trebuie să mă duc la baie, şopti el. Luaţi loc şi simţiţi-vă ca 
acasă. 


După ce îşi goli vezica, deschise uşiţa dulapului de prim ajutor şi se 
holbă; în primul rând la propria-i imagine, cu ochii urduroşi, şi obrazul 


nebărbierit, apoi la sticluţele, pacheţelele şi fiolele aşezate pe rafturi. Îşi 
întinse mâna după pastilele Wakeup, dar degetele i se loviră de borcănelul 
învecinat. Citi eticheta din obişnuinţă: OTRAVĂ. A NU SE LUA. 


Şi dintr-o dată se simţi la fel de îngrozit acum, când era treaz, ca şi 
atunci când trăia în vis acele coşmaruri cumplite. Se apucă de chiuvetă 
pentru a nu se prăbuşi. Dinţii îi clănţăneau în timp ce ochii îşi reduseră 
câmpul vizual la o singură porţiune de un alb strălucitor — eticheta pe care 
ardeau cuvintele de foc. 


Faust s-a simţit la fel. Stelele îşi continuă drumul, timpul fuge, 
orologiul bate orele, diavolul vine şi Faust trebuie damnat... Cât timp să-şi 
fi cumpărat cu valuta forte a sufletului său — zece ani? 


Ce au de gând să mă oblige să fac? Eu, cel puţin, mai am o speranţă 
care i-a fost refuzată lui Faust... Poate că nu-i mare lucru, dar imaginân- 
du-şi că-mi fac treaba mare, nu pe cea mică, să mai îmi dea cinci minute. 
Cu totul ar fi suficient. 


Apucă borcănelul şi îi smulse capacul. Pe fundul recipientului opac se afla o 
brumă de pudră alburie care părea să-şi râdă de el. 


I se făcu dintr-o dată frig. Dar de data asta, cel puţin, tremuratul provocat de 
groază fu înlocuit de fiorii care îl chinuiau acum. Trânti borcănelul şi apoi capacul la 
locul lor şi înghiţi pastilele Wakeup pe care voise să le ia de la bun început. 


După alte două minute se întoarse şi ieşi din baie cu paşi atenţi şi liniştiţi. 


O altă lovitură a fost să constate că, în loc să fi sunat pentru cafea la bucătăria 
blocului, aşa cum ar fi fost normal pentru orice străin, sergentul Schritt se folosea de 
maşina lui Donald, pe care o ţinea în dormitor împreună cu o cutie din marca preferată 
de cafea. 


Doamne, oare câte lucruri or fi ştiind oamenii ăştia despre mine? Mai devreme, 
când i-am vorbit lui Norman atât de necugetat... 


Şi totuşi, reuşi să-şi stăpânească foarte bine vocea când spuse: 
— Nu mi-am dat seama că m-aţi urmărit atât de îndeaproape. 


— Mă tem că e vorba de rutină, zise Delahanty, ridicând din umeri. În general 
preferăm ca ofiţerii noştri operativi să stea singuri, ceea ce însă, în condiţiile actuale, 
când problema locuinţelor a devenit atât de acută, ar fi cam bătător la ochi. Domnul 
House e cât se poate de cinstit şi curat, cum îi stă bine unui colindător de moschei, care 
mai deţine şi o poziţie socială respectabilă, dar faptul că amândoi aţi frecventat circuitul 
shigi ne-a cam dat bătăi de cap, ca să fiu sincer. Mai cu seamă aseară, când am 
descoperit drăcovenia aia ingenioasă din orgă. Încă n-am mai dat peste aşa ceva şi 
trebuie să recunosc că e excelent prevăzută contra oricăror erori de manevrare, dracu s- 
o ia. 


Donald se aşeză ţinându-şi ceaşca de cafea cu cea mai mare atenţie, pentru a nu 
lăsa nici un singur strop să-i cadă din ea. Apoi spuse: 


— Şi cum aţi descoperit-o? 
— Am primit ordinul de intervenţie ieri după-amiază, dar pur şi simplu nu ne-am 
grăbit să intrăm în acţiune. In primul rând a trebuit să facem o verificare preliminară, că 


nu s-a schimbat nimic de la ultima cercetare, şi totuşi, era evident că o schimbare 
intervenise. Am pătruns exact în clipa în care shigi trăgea cu urechea. 


— Aţi instalat microfoane. 


— În casa asta există mai multe microfoane decât are un apartament de la 
periferie ţigări de marijuana, spuse Dalahanty cu un surâs şters. Sigur că nu toate ne 
aparţin, nu-i aşa, Schritty? 


Sergentul Schritt se aplecă peste fotoliul preferat al lui Norman şi făcu un gest pe 
care Donald nu-l înţelese. Când îşi retrase mâna, ţinea între degete un mic vârf metalic 
ascuţit care licărea în lumina camerei. 


— Cred că asta se cheamă o plăntuţă Frigidaire, spuse Delahanty. Sau, mai 
curând, corpul ei. Antena e a noastră. Exact cum se spune: insectele mici au insecte şi 
mai mici. N-a ieşit nimic de aici care să nu fi fost înregistrat; n-am vrut să-l implicăm 
pe domnul House în acţiuni de spionaj. Cineva i-ar fi putut atrage atenţia asupra ta şi 
atunci ar fi putut pune lucrurile cap la cap. Eram doar la un pas de a fi ratat aseară, deşi 
am avut un noroc extraordinar că am prins-o pe fată exact când a trebuit. 


— Voi aţi luat-o? 


— Da. Ca prin urechile acului. A trebuit să-i pun pe toţi în urmărirea ei şi s-o ţin 
sub observaţie permanentă, dar am reuşit s-o dibuim înainte de a-şi fi vândut marfa. 


— Vreţi să spuneţi că cineva m-a urmărit pas cu pas pentru a vedea şi auzi tot 
ceea ce am făcut şi am spus în aceşti zece ani? întrebă Donald pe un ton tăios. 


— Nu. A trebuit să ne mulţumim cu observaţii întâmplătoare, comparând totul cu 
ceea ce ne ofereau agenţii pasivi. Totul e înregistrat, iar jumătate din material e 
SCANAT pentru găsirea unor cuvinte-cheie. Pentru tine s-a stabilit un vocabular de o 
mie de cuvinte. Noi nu facem altceva decât să urmărim apariţia lor în discuţiile pe care 
le ai. Dar, ca să fiu sincer, n-am acordat atenţie la mai mult de douăzeci-douăzeci şi 
cinci de ore din activitatea ta din ultimii ani. Pari teribil de tulburat, adăugă el. E cât se 
poate de firesc, în această lume supraaglomerată a noastră, intimitatea e singura apărare 
care ne-a mai rămas. Poţi însă să fii sigur că amestecul nostru s-a limitat absolut la 
strictul necesar. 


— M-aţi urmărit necontenit din momentul în care s-a dat ordinul de activare? 
Sprânceana lui Delahanty se ridică. 


— Nu, doar ţi-am spus. A trebuit să-ţi iau toate „cozile” pentru a putea să văd ce 
se întâmplă cu shigi. 


Ia-o încet. Dacă am puţin noroc nu-şi vor bate capul să cerceteze benzile cu ce s- 
a întâmplat în primele ore ale dimineţii. Aş putea scăpa. Dar cel mai teribil din tot ce 
poate fi mai groaznic e că aş putea fi trimis în faţa curţii marţiale pentru că mi-am 


trădat identitatea. S-ar putea să mă caute pentru ceva cu totul lipsit de importanţă; 
poate că au nevoie de mine pentru analiza materialului informativ... 


— Sper că nu sunt prea curios, se aventură Donald. Dar, ei bine, în ultimii zece 
ani lucrurile mi s-au părut tot mai puţin verosimile. Până de curând mi-a venit foarte 
greu să cred că activarea ar mai fi încă posibilă. 


— lată o mărturisire sinceră, spuse în semn de aprobare Delahanty. Tot le spun 
celor de la Washington că ar trebui să rişte deconspirări ale identităţii tocmai pentru a-şi 
menţine activii în stare de alertă, chiar dacă nu e vorba decât de nişte concentrări pe 
timpul concediilor. Mai vrei cafea? 


— Incă n-am terminat prima ceaşcă. 


— Te deranjează dacă eu mai iau puţină? Perfect! Hai să trecem la fondul 
chestiunii, da? Delahanty se lăsă pe spate şi îşi încrucişa picioarele. Debarcader, Ellay, 
şase papa-mama mâine. Avem pregătite documentele tale pentru călătorie, mandatul de 
liberă trecere şi toate celelalte, sergentul French ţi le va da imediat. Şi acum, cam ce 
întâlniri ai mai avea? 


— Mâine? 


— Ştiu, suspendarea lor îţi va face viaţa grea, dar cam aşa se roteşte planeta. 
Întâlniri? 


Donald îşi duse o mână la frunte. 
— Cred că nimic. A! O petrecere, diseară. La Guinevere Steel. 


— Du-te neapărat, dar nu lăsa pe nimeni să-ţi strecoare nimic. Ai auzit ce s-a 
întâmplat mai zilele trecute, când cineva a mânjit balustrada amvonului cu ceea ce se 
numeşte „Adevăr sau Consecințe” şi un episcop cât se poate de respectabil a spus nişte 
lucruri cât se poate de neclericale la adresa enoriaşilor lui? 


— Nu cred. 


— Probabil că ştirea n-a putut ajunge pe canalele tradiţionale, îmi închipui că a 
fost bine păstrată de grupurile de presiune. Dar lucrurile stau exact cum ţi-am spus, şi 
după cât se pare a fost un circ întreg. Să fii foarte atent să nu ţi se întâmple şi ţie. Restul 
instrucţiunilor sunt în pachetul pe care ţi-l va da French. Dimineaţa vei primi un telefon 
care te va anunţa că ai nişte necazuri financiare cu o companie în care ai băgate foarte 
multe acţiuni, ceea ce va constitui motivul plecării tale; motivul rămânerii tale îl va 
constitui o shigi cu adevărat încântătoare, dar la care, trebuie să o spun cu regret, nu ai 


fost încă programat, dar care va constitui un alibi cât se poate de consistent pentru 
oricine care are relaţii normale. 


Sergentul Awden îi adresă un zâmbet plin de înţelesuri. 


— Vrei să spui că voi pleca pentru o perioadă mai mare de timp? îl întrebă 
Donald. 


— Nu ştiu. Delahanty îşi înghiţi ultimul strop de cafea şi se ridică. Oricum, ăsta-i 
programul, şi nu l-am conceput eu. Probabil că totul e pe baza datelor furnizate de 
computerul de la Washington. 


— N-ai putea cel puţin să-mi spui... fraza aproape uitată îi ajunse pe buze, aşa 
cum bula de aer a buruienii de pe fundul bălții se ridică la suprafaţă. Va fi o muncă de 
teren? 


— Da, exclamă Delahanty părând surprins. Credeam că termenul face implicit 
parte din specialitatea ta lingvistică. Cred că e vorba de limba yatakangi, nu-i aşa? 


— Mă vor trimite în Yatakang? Donald sări în picioare fără să-şi fi dat seama, cu 
mâinile încleştate pentru a le împiedica tremuratul. Dar e absurd! Vreau să spun că mi- 
am petrecut cea mai mare parte a ultimilor zece ani cu studii teoretice şi... 


— Domnule locotenent, spuse Delahanty apăsând cuvântul pe un ton ameninţător, 
nu trebuie să te îngrijoreze capacitatea dumitale de a-ţi îndeplini misiunea. Vei fi ajutat 
în acest sens. 


— Cum? 


— Vei fi ajutat. Îmi închipui că ai dat peste o reclamă referitoare la un proces 
numit amsificare. 


— Da... da. 
— Iar rezultatul, îmi închipui, a fost un fals. 
— Cred că da. Dar ce legătură are cu... 


— Noi amsificăm oamenii. Si merge. Dacă nu avem pe nimeni pregătit pentru aşa 
ceva, atunci îl pregătim noi până va fi complet înarmat în vederea misiunii. Nu-ţi face 
griji, vei reuşi. Asumarea acestei misiuni e în limitele capacităţilor umane. Gândeşte-te 
la asta şi calmează-te. Dar poate că ar fi mai bine să iei şi un tranchilizant. 


Delahanty făcu semn oamenilor lui. French îi înmâna lui Do-nald un pacheţel cu 
sigiliul oficialităților, pe care acesta îl luă cu mâini amorţite, în timp ce ei plecau, 
murmurând un „bună dimineaţa”, îl părăseau în timp ce el se simţea mic şi 
înspăimântat, regretând că nu reuşise să moară. 


După un timp se simţi destul de remontat pentru a se gândi să aranjeze cu cineva 
la petrecere să-i strecoare drogul de care fusese prevenit de Delahanty. 


urmărind detaliile (12) 


DACĂ NU-I POŢI ÎNVINGE, ÎNFRUMUSEŢEAZĂ-I 


BEAUTIQUE spuneau literele atârnate în aer, sub care apărea cu atâta discreţie 
numele lui Guinevere Steel. Sub litere, ca o mărturie a atenţiei generoase de care 
oricine putea fi sigur că se va revărsa asupră-i, o blondă, o brunetă şi o roşcată 
aşteptându-te cu o expresie de nerăbdare, fiecare dovedindu-se un produs perfect al 
artei Beautique, şlefuită până la ultimul amănunt, sclipitoare, strălucitoare, prelucrată 
nu ca un diamant, ci aidoma părţilor componente ale lui Shalmaneser, unde nici cea mai 
neînsemnată bucăţică nu putea avea un defect. Costumaţia nu le acoperea decât acele 
părţi afe trupului unde materia primă folosită de cosmeticieni lăsase de dorit. 


De asemenea, cât se poate de expus vederii era şi un tânăr pedant, îmbrăcat după 
moda artiştilor din Quartier Latin în jurul anului 1890, o bască moale lăsată pe urechea 
stângă, o bluză de lucru cu un papion uriaş la gât, pantaloni conici în carouri vârâţi în 
cizme cu carâmbi înalţi. În adaos faţă de imaginea originală, şi pentru a-l diferenţia de 
aceasta, pe tivul bluzei fuseseră aplicate la întâmplare trei sau patru dungi de culoare cu 
scopul de a sugera petele de vopsea, dungi care, de altfel, erau doar simbolice. Era la fel 
de sterilizat şi artificial ca şi fetele de lângă el. 


Din stradă nu se putea vedea în clădire decât peretele interior în faţa căruia stăteau 
modelele, o suprafaţă ale cărei nuanţe se schimbau permanent din cauza culorilor care 
se prelingeau cu intermitenţă, astfel gândite încât să pună cât mai mult în valoare 
costumul fetelor. 


Intră, întrebându-se amuzat cât timp va trece până când nerăbdătoarele şi 
îmbietoarele expresii de bun-venit se vor veşteji. 


Guinevere intui că ceva nu e în ordine, înainte să o fi anunţat cineva. În mod 
obişnuit atmosfera era dominată de zumzetul tihnit care răzbătea din magazin, un fel de 
susur a cărui intensitate varia, dar fără să dispară vreodată, şi care acompania muzica 
relaxantă ce se revărsa din zecile de difuzoare abil camuflate. În toată acea atmosferă se 
strecurase o notă falsă şi ea îşi ridică privirea de pe lista de ultime pregătiri pentru 
petrecerea din seara aceea, ţinându-şi capul într-o parte. 


Convinsă pe jumătate că se înşelase, activă scannerul din interior şi aruncă o 
privire prin salon. Ascunşi după draperii de imperviflex, care ajungeau din tavan până 
în podea, clienţii şedeau, sau zăceau întinşi, gustând din plin atmosfera luxoasă, în 
vreme ce imperfectiunile lor erau asanate, sau plombate, sau fardate. Doamna Djabalah 
din cabina 38 îi cerea maseuzei ei să-i ofere şi alte servicii decât cele convenţionale, 
lucru observat de Guinevere cu resemnare. Mâzgăli cu propria-i mână un aviz prin care 
cerea o încărcare a notei de plată cu sută la sută. Atâta vreme cât fata nu se plângea — 
iar în statura de ebonită a doamnei Djabalah era ceva extraordinar. 


Aruncă o privire insistentă pe coridorul central care separa cabinele şi surprinse 
fermentul agitaţiei de la intrare. Alarmată brusc 


— dacă aşa ceva se putea vedea din stradă, atunci trebuia oprit acum 
— comută imaginea la vitrină. 


In aceeaşi clipă, o voce nervoasă răsună în interfon: 


— Gwinie, aici este cel mai îngrozitor om din lume, care urlă la noi. Cred că e 
beat. Şi pute ca un butoi cu rahat. "Ţi-ai putea face vânt până aici, poate te înţelegi cu el? 


— Am pornit, îi răspunse Guinevere grăbită. 


Mai avu însă timp să arunce o privire în oglindă pentru o ultimă inspecţie a ţinutei 
ei. 


Îl găsi pe nepoftit angajat într-o dispută cu Danny, principalul ei cavaler, cel care 
o făcea pe artistul parizian, urlând războinic. Din fericire ceea ce ea interpretase drept 
„urlet” era o exagerare, aşa încât chiar şi clienţii aflaţi în cabinele cele mai apropiate n- 
au sesizat nimic. Mai mult, blonda din echipa de sex appeal, care atrăgea clienţii, 
avusese prezenţa de spirit să schimbe poziţia paravanului multicolor, astfel încât oribilul 
vizitator nu mai putea fi văzut din afară. 


Era o matahală de vreo şase picioare şi probabil un tip puternic, în ciuda 
aspectului său jalnic. Părul îi atârna în şuviţe care se împrăştiaseră pe tot gulerul, 
dispărând în barbă şi mustață, care nu fuseseră nici ele aranjate vreodată, dar care 
funcţionaseră perfect ca filtru de supă şi babeţică pentru toate firimiturile şi resturile de 
mâncare. Colţul din dreapta al mustăţii era parcă pârlit de chiştocul unei mahoarce 
învârtită cu mâna. Puloverul îi fusese cândva roşu, dar acum era cârpit şi pătat parcă de 
alte culori, şi dacă pantalonii i se potriviseră cândva, asta trebuie să se fi întâmplat cu 
ani în urmă; acum betelia fusese înfrântă în lupta cu burta în continuă creştere. Labele 
picioarelor, care ocupau o suprafaţă enormă din dragul ei parchet montat manual, erau 
vârâte în nişte chestii care ar fi putut semăna cândva cu nişte mocasini, dar care acum 
deveniseră o adevărată încarnare a mizeriei care acoperea în întregime materialul ce ar 
fi putut separa jegul de piele. 


Când o văzu pe Guinevere, îşi întrerupse tirada. 


— Ah! exclamă el, tu trebuie că eşti Steely Gwin din Port-of-Sin (Portul- 
Păcatului) — am auzit atâtea despre tine! Am scris chiar şi o poezie despre tine. Un 
moment... Ah, da: „Fetele fabricate de Steel sunt grozave la Privit dar sunt oribile la 
Pipăit. Carnea care-a fost drăguță într-o fructă plastic — o preface cu sucurile-ncuiate-n 
pieliţă” Una din shigiile astea te-a strigat „Danny-boy”, nu-i aşa? spuse el aruncând o 
privire cavalerului care tremura. Păi chestia asta înseamnă că te prea simţi ca acasă. Şi 
limerickurile:: sunt irlandeze, nu-i aşa? 


Omul se scutură de râs, trepidând pe călcâie. 


— Mai vrei unu'? „Dacă iubita ta o shigi e şi-n braţe o cuprinzi / Şi afli că-i rece 
ca Tereza / Nu e un monstru / E. doar din cauza Beautique-ului.” 


Guinevere îi replică plină de demnitate şi cu toată stăpânirea de sine: 
— Ce cauţi aici? 


— Ce dracu crezi că vreau? Vreuna din păpuşicile pe care le-ai expus la vedere? 
Arătă cu vârful degetelor înnegrite spre fetele ghemuite. Mulţumesc, dar dacă aş avea 
nevoie de o masturbaţie gonfla-bilă, mi-aş cumpăra una. Of, de ce dracu crezi că vrea 
cineva neapărat să intre într-un loc ca ăsta? 


— Eşti beat, sau te-ai înscris într-un tur al cârciumilor, i-o trânti Guinevere. Nu 
prea cred că ştii unde te afli. Aruncă o privire nervoasă pendulei din perete. Se apropia 
terminarea programului, şi dacă la ieşire clienţii se vor lovi de acest specimen 
revoltător... Danny-boy, va trebui să chemi poliţia. Nu văd nici o altă soluţie. 


— Pentru ce? vru să ştie străinul pe un ton agresiv. Parcă ce fac? Singurul lucru 
pe care îl doresc e să fiu înfrumusețat. 


— Să fii ce? izbucni Guinevere. Simţi că rămâne fără aer după ultimul cuvânt. 
Eşti nebun! Oricum, nu admitem clienţi bărbaţi, ca să nu mai vorbim... ca să nu mai 
vorbim de obiecte ca tine! 


— Nu? Nepoftitul făcu un pas ameninţător spre ea. Sistemul legislativ al Statului 
New York spune că orice întreprindere cu caracter comercial asigură servicii publicului 
fără nici o discriminare rasială, lingvistică, religioasă, sau sexuală, contravenienţilor 
ridicându-li-se licenţa de funcţionare! 


Guinevere sesiză cu întârziere că omul nu vorbea şi nici nu se comporta aşa cum 
te-ai fi aşteptat de la unul de teapa lui. 


— Oricum, ştiu precis că nu faci discriminări. Cu excepţia lui Danny-boy — şi 
doar n-o să-mi spui mie că nu-ţi cere o mână de ajutor pentru faţada aia sclivisită a lui — 
bunul meu amic Doll Clark vine aici de ani de zile şi tot îşi mai are coaiele. Ce ai fi vrut 
să fac? Să vin în fustă, dând din şolduri? 


Guinevere spuse, cu o uşoară senzaţie că tot ce se întâmplă era ireal, ca şi cum 
cineva i-ar fi strecurat o înghiţitură de Yaginol: 


— Cel puţin vreau să văd că ai cu ce să plăteşti. Şi dacă poţi s-acoperi onorariul, 
poţi să te plimbi pe aici cu toată putoarea care se deşiră din tine, încât s-ar putea crede 
că eşti un butoi cu rahat! 


— Ah, dacă tot ce te roade sunt banii... ! Necunoscutul se strâmbă expresiv. 
Poftim! 


Îşi băgă mâna sub pulover şi scoase de acolo un teanc de documente. Răsfoind 
prin ele ca jucătorul care face cărţile, alese o hârtie şi i-o întinse. 


— Ajunge? 


— Ţine-l în aşa fel încât să-l pot citi, îi spuse Guinevere. Nu vreau să-ţi ating 
hârtiile, şi nici pe tine. 


Se uită. Era un credit bancar în valoare de o mie de dolari la vedere. Dar nu asta a 
cutremurat-o până-n temelie. Ci numele, tipărit foarte îngrijit în josul documentului, sub 
fotografia unui om cu mult mai tânăr, cu mustaţa şi barba potrivite conform codului de 
eleganţă al lui Ludovic-Napoleon. 


— Dar e mort, spuse ea abia auzit. Danny-boy! Fără discuţie că Chad C. Mulligan 
a murit! 


— Cinee? Preţ de o clipă Danny-boy păru lipsit de viaţă. Aţi spus Chad 
Mulligan? 


— Mort? se zborşi stăinul cel răpănos. Doamne, nu. Si dacă mă faci să maipierd 
multă vreme pe aici, îti voi demonstra contrariul. Haide! Haide! 


Limbile ceasului se apropiau de ultimele cinci minute ale şedinţei de tratament. În 
fiecare clipă se putea ivi un client. Guinevere înghiţi un nod dureros. Pe care din 
asistentele ei ar fi putut-o convinge să facă treaba pentru o sută de dolari? 


— Danny-boy, şopti ea, ia-l în grijă pe domnul Mulligan şi fă tot ce-şi doreşte. 
— Dar, Gwinnie!... 

— Fă aşa cum îţi spun. 

Izbi cu piciorul în parchet. 


La urma urmei, e cât se poate de faimos... Făcând un efort pentru a-şi învinge 
sila, spuse: 


— Mă scuzi, domnule Mulligan, dar, cum să spun, e vorba de o deghizare sub 
care îmi era imposibil să vă descopăr! 


— După cum imposibilă e şi văgăuna insalubră în care stau, mormăi Chad 
Mulligan. E acelaşi lucru pe care îl caut de doi ani şi mai bine. Dar ce mi se pare cel 
mai imposibil e să-mi dau seama cum voi arăta după ce mecanicii tăi îmi vor face o 


revizie generală. Dar renunţ. Plec. Inerţia absolută a acestei specii de măgari m-a 
învins. Nu pot atrage atenţia oamenilor asupra mea indiferent dacă m-aş certa, aş urla, 
sau m-aş mânji cu căcat. Aşa că mi-am propus să mă înfrumuseţez şi să mă alătur vouă, 
porci gadarieni, pentru a mă destrăbăla în chipul cel mai magnific până la moarte. 
Perfect, unde vrei să mă ascunzi înainte ca ceilalţi clienţi să vadă în ce hal sunt? 


Apoi adăugă peste umăr, în timp ce Danny-boy se îndepărta: 


— Să trimiţi pe cineva după o sticlă de băutură, da? Am nevoie de un întăritor. 


lumea evenimenţială (8) 


FIŢI BUNI CU PRIETENII VOŞTRI NĂPĂSTUIŢI 


SCENA: deoarece o ordonanţă a primăriei îi interzicea să ocupe un spaţiu aşa de 
mare, Guinevere a făcut o donaţie soţului ei, de care divorța în primul rând pentru că îl 
chema Dwiggins, şi în felul acesta l-a obligat să-şi cumpere apartamentul liber aflat sub 
propriul ei apartament de lux pe care să i-l închirieze ei pe o perioadă de timp 
nedeterminată, pe o sumă de nimic, ceea ce nu era o ilegalitate, constituind în acelaşi 
timp principala metodă la îndemâna acelora din metropolele supraaglomerate care fiind 
ostentativ de bogaţi puteau accede la ceea ce constituie simbolul cel mai rafinat în 


materie de locuinţe, adică două camere, dispuse una peste cealaltă, patruzeci şi opt de 
picioare pe treizeci şi două, două (identice) treizeci pe optsprezece, două (identice) 
douăzeci şi unu pe optsprezece, patru băi en suite şi alte două, dar nu la fel, patru 
toalete de serviciu, două bucătării cu sufragerie, o grădină instalată pe acoperişul casei 
pe care Guinevere o comandase unui arhitect ingenios care o transformase într-o boltă 
al cărei nivel principal corespundea apartamentului de jos, iar cel de sus conţinea 
sistemul de irigare automată, spray-urile-îngrăşământ, alături de lămpile solare de care 
era nevoie pentru păstrarea sănătăţii plantelor şi florilor. 


CUPRINS (PERMANENT): cel mai mare set de mobilă multifuncţională 
realizată vreodată pentru un client particular, incluzând mese mari care puteau fi 
transformate în pupitre sau ecrane şi mese mici, transformabile la rândul lor în rafturi 
de cărţi sau mese rulante şi scaune verticale convertibile în balansoare şi balansoare 
convertibile în şezlonguri şi şezlonguri transformabile în sofale şi sofale convertibile în 
paturi şi paturi care puteau fi adaptate pentru unul, doi sau mai mulţi ocupanţi şi aşa 
mai departe. Teoretic, apartamentul putea fi adaptat pentru orice ocazie, de la o întâlnire 
politică ai cărei participanţi de vază stau cu atenţia încordată la subiectul în discuţie, 
până la o petrecere ca aceea de acum, când toţi participanţii acordă cea mai serioasă 
atenţie subiectului despre care se speră că va fi pus pe tapet în cele din urmă. 


Cuprins (Imobile trecătoare neperisabile): ultimul răcnet în materie de decoraţii şi 
poze şi ornamente şi modele de telefoane şi televizoare şi aparate pentru reproducerea 
holografică şi proiector cosmoramic şi chiar şi cărţi — deşi asupra acestora din urmă 
plana îndoiala că ar mai fi fost la modă. 


CUPRINS (IMOBILE TRECĂTOARE PERISABILE): şapte duzini de 
sortimente de mâncare pentru care compania furnizoare garantase că au conţinutul şi 
aspectul celor din secolul douăzeci, dar nu garantase şi pentru aromă — anumite 
componente de bază ca puii crescuţi natural, şunca afumată pe-ndelete fiind imposibil 
de reprodus în actualele condiţii de fabricaţie — plus sticle şi lăzi şi butoaie şi cutii şi 
borcane şi pachete cu băuturi şi tămâie şi vin şi marijuana şi bere şi chiar tutun pentru a 
da oaspeţilor decadenta senzaţie tare a unei vieţi luate pe cont propriu, ceea ce se si 
potrivea momentului. 


CONŢINUT (MOBILE TRECĂTOARE DAR ÎNTR-UN FEL LA FEL DE 
PERISABILE): o sută cincizeci de oameni, inclusiv oaspeţii şi gazdele, precum şi mult 
personal din partea firmei furnizoare, care avea o reputaţie bună printre noii săraci ai 
lumii evenimenţiale pentru faptul că ascundea notele de plată de chelneri şi debarasori, 
umflând în acelaşi timp notele de plată pentru cumpărarea de bunuri, oferindu-le astfel 
ocazia de a se eschiva de la taxa pe lumina lunii care ar trebui să anuleze profitul pe 
care fântâna bine alimentată a bunăstării îl poate stoarce din munci ocazionale ca 
acestea. 


SCUZĂ ŞI MOTIV: să-şi oblige oaspeţii la amenzi pe care, dacă ar vrea, le-ar 
putea face atât de piperate încât victimele nu şi-ar mai dori să o vadă vreodată. 


COSTUL: aproximativ trei mii de dolari. 


VALOAREA ÎNCASATĂ: ar trebui aşteptat până la terminarea petrecerii pentru a 
putea fi evaluată. 


Cu clic şi clac lifturile alergau, cu hleap şi cranţ începu de-a binelea îndoparea. 


AUDIO: cele mai suportabile reimprimări din ultima parte a secolului trecut, nu 
cele mai recente (materialul din secolul nouăsprezece era un inadmisibil vieux-jeu). Nu, 
trebuia să fie din anii şaptezeci, înzestrată cu un farmec straniu şi, mai presus de toate, 
trebuia să fie acel de gen de muzică aptă să conducă direct la ceea ce era acceptat acum 
în mod curent în lumea reală drept chants sans parole în ritmurile lente de cinci pe 
patru şi şapte pe opt. Calitatea înregistrării era infectă şi ritmurile divizibile prin doi 
păreau banale şi plicticoase după subtilităţi de genul cinci pe unsprezece. Dar după cum 
se pretinde, fiecare disc a avut o vânzare de un milion. 


Dacă apare cineva îmbrăcat în Arpege Secolul Douăzeci şi unu sau ceva 
asemănător, ce să o — sau să îl pun să facă? 


COSMORAMA: în special culorile la modă ale anilor nouăzeci, pentru că erau 
suportabile — verde-măr, galben-acru de lămâie, şi inevitabilele nuanţe de albastru pal — 
dar schimbarea cromatică era mai nouă decât secolul şi un moar plasat pe proiector ar fi 
fost admis doar în ultimă instanţă. Astfel încât era vorba de culori primare, cam triste şi 
monotone. 


Ia gândeşte-te, produsul lui Mei Ladbroke e nou, aşa că dacă vreun şmecher 
pretinde că i-ar fi fost furat pentru a-l face cunoscut? Ei drăcie: e cheful meu şi voi 
spune numai ce e permis. 


DEGUSTAREA: se pare că va fi cel mai mare succes al petrecerii, nici fluieraşi, 
nici sucul lunii şi nici un alt gen de băutură-din-chiar-clipa-asta, ci straniul cocktail 
cartat încă din 1928 şi depus în console — chestii numite „De modă veche” şi 
„Dezmierdarea pieptului” care ar fi trebuit să câştige interesul chiar şi numai pentru 
numele lor idioate. La fel şi mâncarea exotică. Demodate, dar imposibil de scos din 
meniu, provizii serioase de antale şi alte remedii pentru cele mai cunoscute droguri, 
Yaginol, Skulbustium şi Trip-tine. Nu erau admise la petrecere, toate prea noi, prea de 


la întorsătura veacului, dar cu siguranţă că invitaţii vor gravita în jurul uneia din ele, sau 
a două, sau poate chiar în jurul tuturor. 


Sniff... ? Ala-i Dior Catafalque. Pot să jur că el e! De unde dracu l-o fi scos? Nu 
mai e pe piaţă de vreo douăzeci de ani. Va trebui s-o întreb ce e cu el; asta în cazul în 
care-mi va fixa o întâlnire. 


TOALETE: cel mai incredibil, cel mai fenomenal talmeş-balmeş adunat sub 
acelaşi acoperiş de reprezentanţii aceleiaşi generaţii, depăşit poate doar de adunarea 
generală a ONU. 


Fata asta poartă Nipicaps. Ştiu eu, că doar cine poate ştii mai bine. E cam 
devreme s-o începem cu gajurile, dar ar fi un început cât se poate de drăgălaş. Ceva 
ponderat, de fapt ele sunt principalul meu produs, şi totuşi ceva suficient de tare ca 
lumea să priceapă că vorbesc serios. Un moment: fată? Dar asta nu-i o Shigi. Gajul 
ăsta se autodefineşte. Nu-i aşa? Yum! 


1969: gazda într-un echipament de PVC care era cu atât mai modern cu cât se 
apropia de stilul lucios si ţeapăn al curentelor contemporane, care, din păcate, necesita 
să fie fixat pe dedesubt cu un sutien prost conceput şi incomod şi o centură adecvată — 
ceea ce descoperise prea târziu fiindcă făcuse rost de costum şi-l probase mult prea 
aproape de începutul petrecerii ca să se mai poată răzgândi. Dar, cel puţin, suprafaţa lui 
lucioasă prefigura anul 2010; nu-i plăceau blănurile sau catifeaua şi nici ţesăturile 
ţipătoare în care preferau femeile să se vâre. 


— Dragă, nu te-am mai văzut de ani lumină! Văd că eşti înţolită la marele fix. 
Erau ale bunică-ti? 


19??: Norman House într-un costum de seară negru ca smoala, cu o cămaşă bine 
scrobită şi chiar pantofi făcuţi din acel material revoltător numit „piele de lac” — sută la 
sută originali dacă era să se ţină cont de crăpăturile fine. Guinevere îi dărui un zâmbet 
otrăvit pentru a-şi înfrâna atacul, dorindu-şi în acelaşi timp ca el să nu fi arătat cu 
adevărat magnific în costumul lui sobru. 


— Vrei să spui că ăsta e tutun adevărat? Ţigări din acel tutun despre care se spune 
că ar fi provocat atât de mult cancer? Dar dragă, trebuie să le încerc şi eu — părinţii mei 
nu le-au fumat niciodată şi nici eu nu prea cred să fi văzut din ele până acum! 


1924: Sasha Peterson într-o rochie de casă uşor drapată, din sifon, ajungându-i 
până aproape de călcâie, dar al cărei şliţ pornea chiar de sub talie, abordând un aer de 


modă veche numit „eleganţă”. Guinevere se gândi la ce spuneau maeştrii modei despre 
revenirea shigiilor la o îmbrăcăminte cât mai firească şi regretă că organizase petrecerea 
asta cu un asemenea ştaif. 


— Păi dacă n-am ceva tare, atunci ce aş putea lua? O, dă-mi un bourbon cu 
gheaţă, e voie? Adică, vreau să spun că dacă existau băuturi reci la curtea lui Nero, le- 
au avut şi în secolul trecut? 


1975: o foarte tânără shigi cu un minisarong:. Pentru aşa ceva nu există legislaţie 
— orice fată care a descoperit că trupul ei reprezintă o atracţie pentru bărbaţi si-l va 
expune până la limita admisibilă. 


— Si chiar nu vom discuta despre scena reală? Adică, vreau să spun ca nu ştiu ce 
se discuta la petreceri în secolul trecut, nu eram suficient de mare ca să le frecventez. 


1999 şi doar căzând sub limită din cauza unui accident cronologic. Donald Hogan 
într-un costum ciudat, cu aparenţă străveche în nuanţe de maro şi verde, cu un fermoar 
spiralat, care îl înconjura de două ori de la glezna dreaptă până la umărul stâng, cu faţa 
îmbujorată, lăsând impresia că e îngrijorat de ceva, dar care era de fapt o poză ce 
trebuia să slujească intereselor oficiale, pentru că dacă Norman nu uitase să-i rezerve tot 
ce se putea de la agenţia de închirieri, atunci trebuia să revină la unicul costum 
universal acceptat: propria-i piele. 


— Dar dragă, nici nu sper prea multe. Tot ceea ce mi-a oferit mie tutunul a fost 
starea de vomă. Nu prea înţeleg la ce le foloseşte oamenilor. Nu, dragă, nu-l poţi trage 
ca fumul normal dintr-o ţigară. Trebuie să-l pufăi direct, după care trebuie să te 
obişnuieşti să-l inhalezi fără să-l diluezi. 


1982 sau cam aşa ceva: un travesti bun, literal vorbind, e unul din acele 
echipamente teribile cu cinci sau şase rânduri de reţele în culori contrastante care atârnă 
de şold şi umeri şi pantofi uriaşi care să-şi facă apariţia de dedesubt. 


— Unul dintre motivele pentru care vin la chefurile lui Gwinnie e că nu se simte 
cu nimic obligată să-i întreţină pe toţi scrobiţii ăştia cu nasurile pe sus de care te loveşti 
peste tot. Dar în seara asta sunt totuşi mult prea mulţi. 


Exact. Află cine sunt şi de ce. 


— Sigur că toată povestea e o nebunie curată. Ăsta a fost cel mai grozav 
montagnes-russes al veacului pe care l-a văzut vreodată omenirea în întreaga-i 
existenţă, dacă şi asta se poate numi existenţă. Hei, ai observat formula asta calofilă, 
atât de la modă, pe care am folosit-o? 


ORICÂND: Elihu Masters în mantaua regală a Beniniei, cu o haină largă în alb şi 
roşu deasupra pantalonilor bufanţi şi sandale decupate, capul pleşuv fiindu-i înrămat cu 
un fel de coroană din pene vopsite în maro, stându-i ţepene în jurul bonetei de catifea. 


— Da, dar ce fel de petrecere din veacul douăzeci mai e şi asta? Una din acele 
serate scorţoase despre care ai citit în revistele de pe la 1901, sau poate că e vorba de 
ceva mult mai apropiat în timp de noi, cum ar fi una din întâlnirile Ligii pentru 
Libertatea Sexuală? într-un singur cuvânt, nu prea ştiu ce am de făcut şi în ochii lui 
Gwinnie pot citi acea lumină amenințătoare. Poate că ar fi mai bine să mă ţin codiţă 
după ea şi să fac parte din grupul de sprijin când o fi să-i căşune pe cineva. 


1960: Chad Mulligan asudând de zor într-un costum în carouri, singurul pe care 
agenţia de închirieri i-l putuse oferi pe măsură. Ridică din umeri şi se lăsă convins de 
Guinevere să o însoţească. 


— Da, bineînţeles că sunt supărat. Nu vreau să pierd nici una din petrecerile lui 
Gwinnie pentru că mă simt excelent şi nu s-a supărat niciodată pe mine, dar de data asta 
am încălcat condiţiile atât de flagrant — adică, acesta nu-i un costum de la sfârşitul 
secolului, numai aşa ceva am reuşit să mai descopăr în garderoba tatălui — chiar scrie şi 
pe etichetă „Colecţia de vară 2000”. Dar altceva mai vechi n-am găsit. 


1899: un costum incredibil, strâns inutil în jurul taliei mari şi o fustă ajungând 
până în pământ şi deasupra tuturor o bonetă caraghioasă şi scuza dinainte pregătită că 
nu exista nici un motiv ca o rochie să fie purtată în acele timpuri vreme de doi ani sau 
chiar mai mult. 


— Când Gwinnie devine cu adevărat scârboasă, îmi iau zborul. Mai ştiu eu un 
chef care până atunci va fi în plină desfăşurare. 


ORICÂND: Gennice, care-i fusese cândva shigi lui Donald, într-un mic moment 
de genială inspiraţie, purta un chimonou japonez, imposibil de spus cărei perioade îi 
aparţinea, şi papucii tradiţionali, care se asortau perfect costumului. 


— Trebuie că a fost tare nostim să fi trăit în vremurile acelea. Ştiu eu pe cineva 
care drept hobby recondiţionează şi conduce maşini, dar tot ce a putut face în privinţa — 
cum se cheamă? Gaze de eşapament? — este că put mai rău ca un butoi cu rahat. Mă 


face să lăcrimez numai dacă mă apropii de o maşină de asta care tocmai se pregăteşte să 
pornească! 


1978: Horace, unul dintre prietenii lui Norman, într-un hanorac bine ventilat cu o 
glugă contrastantă peste pantalonul de călărie, constituind o dovadă excelentă pentru 
modul în care moda bărbătească a luat-o razna, trecând în schizofrenia cea mai pură în 
acea epocă isterică. 


SCENA: o mulţime de oameni, tălăzuind în toate direcţiile, privindu-se pe furiş, 
sau uneori deschis, cunoştinţele mai vechi adunându-se în grupuri despărțite de şiruri de 
oameni care nu se mai văzuseră până atunci şi care nu reuşiseră să-şi ajusteze încă 
propria conştiinţă până la acel punct din care să se poată integra colectivului. 


Pe scurt, aşa cum era probabil cazul în Egiptul faraonic, acolo unde a apărut 
pentru prima oară obiceiul de a da petreceri, un chef care nu s-a omogenizat. 


— Te-ai dat cu parfum tare ciudat, dragă. 
Urmă un râs nervos. 


— Fără discuţie că eşti expert în materie, nu-i aşa? E o chestie care se cheamă 
Dior Catafalque, pe care mi-a dat-o mama când m-a auzit că merg la o petrecere. 


— Catafalc? Serios? Nu e chestia aia pe care pun cadavrele când sunt expuse 
public? 


— Da, cred că ai dreptate. Dar e vorba de ceva desuet, pe cale de dispariţie. 
Ridică din umeri. De fapt e de-a dreptul oribil, dar face parte din epocă, nu-i aşa? 


— Doamne, ar fi trebuit să ştiu. Dar te cred pe cuvânt! 


SCENA: aceeaşi. 


— Don! Don! 


— O, hello, Gennice! îmi pare bine să te văd. 


— Don, ţi-l prezint pe Walter, prietenul meu, Don Hogan, cu care am trăit înainte. 
Don, am impresia că nu-ţi place nimic din ce e aici. 


Chiar aşa de bine se vede? Dar cum s-a spus, vezi-ţi de viaţa ta de zi cu zi până 
pleci, aşa că... Ce mult aş fi vrut să am curajul să mă retrag. Mi-e frică. 


— Am nevoie de un sprijin. Dar nu cred că Guinevere va fi de acord cu aşa ceva. 


— E băutură cu caru'. Şi cineva a spus că acel codder, cred că-l cheamă Ladbroke, 
e din Bellevue. Poate are el ceva. 


SCENA: aceeaşi. 


— Tu eşti Chad Mulligan? Dar pe barba Profetului, credeam că ai murit! 


— Se putea şi aşa. Am de gând s-o fac. la gândeşte-te. Deşi la fel de bine m-aş 
putea apuca şi de băut. Mai adu-mi un rând. 


— Elihu, iată un om pe care trebuie să-l cunoşti! Am văzut una din cărţile lui la 
tine în cameră când te-am vizitat aseară! 


SCENA: aceeaşi. 


— Ascultă, cineva mi-a spus că eşti din Bellevue şi... 


— Da. Aşa e. Mă cheamă Schritt, Domnul Helmut Schritt. Urmă o privire iute 
aruncată împrejur şi un zâmbet lipsit de sinceritate. O precauţie de rutină. Există şi 
posibilitatea ca un cine ştie cine să-ţi încurce afacerile aşa cum de altfel ţi-am mai spus 
şi la ultima noastră întâlnire. Comportă-te normal şi evită orice încurcătură care te-ar 
obliga să pleci mai devreme decât ceilalţi, bine? 


— Să mă comport normal?! 


— Exact aşa am spus. Cam tot aşa, să zicem, cum ai vorbi mai în şoaptă când e 
vorba de o chestiune importantă. Urmă un alt zâmbet la fel de nesincer. 


SCENA: aceeaşi. 


— Ce toale grozave ai, dragă! 
— Gwinnie, nici nu-ţi dai seama cât sunt de fericit că-ţi plac! 


— Dar nu sunt cam demodate Nipicapurile alea?... 


O încordare bruscă. O tăcere ofensatoare faţă de gemetele revărsate de 
înregistrările care se auzeau din fundal. Mişcarea câtorva dintre oamenii cei mai 
apropiaţi ai lui Guinevere pentru a încercui victima şi a savura astfel gajul inaugural al 
serii. 


— Eu... ah... Eu... 


— Bun, dragă, ar trebui să ştiu şi eu, de vreme ce le-am făcut special pentru 
Beautique şi le-am vândut, exact cum auzi, cu miilel Si au făcut furori cu numai doi ani 
în urmă. 


— Gaj! strigă cineva hotărât şi se auziră râsete. 


— D-da, aşa cred. Şi e genul care se impune de la sine, nu-i aşa? la-o de aici, 
dragule — umăr — până aici — talie. 


Cât se poate de jenat, dar manifestându-şi acordul: rezultatul, ciudatul 
hermafrodit. Scalpul până la gât, o coafură complicată, o faţă fardată impecabil cu 
sprâncenele arcuite şi genele lungite, buzele de un roşu limpede şi cercei susurători; 
poalele hainei până-n podea, fusta şi ciorapii şi cizme împodobite cu bijuterii după 
moda anului 1988; între ele acel piept bărbătesc şi dezgolit, incompatibil cu restul, 
dominat de muşchii masivi şi părul în cercuri concentrice care se aduna în jurul 
sfârcurilor. 


— Aş zice că a ieşit cât se poate de bine, spuse Guinevere plină de satisfacţie, şi 
toţi cei din jur chicotiră şi o atinseră cu un gest amical pe spate şi chiar cei care nu-i 
putuseră auzi decizia se destin-seră, reluându-şi sporovăială cu glas tare. 


SCENA: aceeaşi, dar cu un adaos de râs nervos. 


— Dragule, sigur că sunt expertă în probleme de modă feminină, dar am impresia 
că descopăr un foarte mic amănunt în dezacord cu îmbrăcămintea pe care o ai... ? 


— Păi, înghiţi el un nod dureros. De fapt... 

— Dragule, te rog să nu ocoleşti adevărul. Doar ştii cât de mult urăsc falsitatea. 
— Pedeapsă! Pedeapsă! 

— Dragă Gwinnie, e cel mai vechi pe care l-am găsit, zău aşa. 


— Fără îndoială, dragule, dar ai fost la o mulţime din petrecerile mele şi te-ai 
distrat grozav văzându-i pe alţii plătind amenzi pentru ceea ce au făcut. Uite că acum tj- 
a venit şi ţie rândul. Ia să vedem. Cam ce ţi s-ar potrivi cel mai bine? Pentru că e încă 
destul de devreme şi pentru că ţin la tine cât se poate de mult, ne vom gândi la ceva 
uşor, da? 


SCENA: râs mai puţin, încordare mai multă. 


— O căţea sadică, nu-i aşa? 
— Ar trebui s-o vezi cum face când dă peste un afram, domnule Mulligan. 


— Dacă îmi mai spui doar o singură dată „domnule Mulligan”, o să întind 
conţinutul paharului ăstuia pe costumul tău de epocă. Duşcă. Renunţă, sau voi sparge 
paharul în căpăţâna asta a ta care trebuie-să-fie-creaţă. Oricum, n-are dreptate. 


— Cum? 


— N-are dreptate. Dar asta n-are nici o importanţă, cel puţin aşa cred. Dacă 
oaspeţilor ei le face plăcere modul în care ştie să-şi organizeze chefurile, nu-mi rămâne 
decât să mă retrag într-un colţişor liniştit şi să mulţumesc tuturor zeităților în vigoare că 
mi-au dat şansa de a întâlni o societate atât de inteligentă. Elihu, aş vrea să aflu mai 
multe lucruri despre locul ăsta care se cheamă Beninia. Sunt câteva anomalii mari de tot 
în ceea ce mi-ai povestit. 


— Chad, scuză-mă, te rog. Cum adică nu are dreptate? 


— Norman, doar ai si tu ochi, nu-i asa? Si ai mai fost binecuvân-tat şi cu o 
memorie excelentă. Păi atunci, la dracu! Ce purtai în vara lui 2000? Pariez că ceva în 
genul ăsta. 


— În vara lui... ? Pe barba Profetului, sigur că da! Sunt un idiot. 


— Ții de o specie idioată. Am scris chiar o carte pentru a atrage atenţia asupra 
acestei chestiuni. A fost o idioţenie din partea mea să cred că va folosi la ceva. 


Se întoarse din nou cu faţa spre Elihu şi dădu din mâna în care ţinea paharul gol, 
fără să mai privească spre dreapta, sperând că un chelner va trece pe acolo pentru a-i 
lua paharul, pentru a-l schimba cu unul plin. 


Norman îşi croi drum cu braţele prin mulţimea care devenise mai numeroasă în 
jurul lui Guinevere şi a victimei ei. Putu să-i audă sugestiile: 


— Scoate-o şi pune-o cu faţa-n spate! Scoate tot ce e mai nou decât secolul. Fă-le 
să pară mai vechi, să zicem, aplicând nişte găuri în ele la locul cel mai potrivit! 


— O clipă Gwinnie, făcu el plictisit şi triumfător totodată. 
— Ce vrei să faci, Norman? Să arbitrezi? 


— Ca să fiu sincer, da. Mie îmi face impresia că hainele astea aparţin anului 
2000. Ce părere ai, amice? 


— Păi scrie chiar pe etichetă din ce an sunt, dar... 
— Atunci e vorba de secolul douăzeci. 
— Cum? Norman, Norman, mănânci căcat. Cară-te. Cred că trebuie să... 


— Secolul douăzeci şi unu n-a început nici măcar cu o clipă înainte de exact 
miezul nopţii lui întâi ianuarie 2001. Urmă o pauză jenantă. Cineva: 


— La dracu, cred că are dreptate. 
— Rahat. Îmi amintesc perfect de revelionul anului 2000. Noi... 
— Acum îmi amintesc de faptul că şi comentatorii au spus că nu a fost corect. 


— La dracu, atunci să-l obligăm să se supună, indiferent care-i situaţia. 


— Ba nu, trebuie să ne ţinem de regulament aşa cum a fost el stabilit de la 
început. 


Se aşternu tăcerea. 


— Gwinnie, tare mă tem că are dreptate. Doar ştii că aşa e. Mişcări afirmative din 
cap. 


— Ca să vezi, cât de nostim! Norocul lui că ai apărut tu, nu-i aşa, Norman? Dar 
nu-i nimic, prieteni, cu siguranţă că va apărea altcineva. Deocamdată să lăsăm lucrurile 
aşa cum sunt 


Şi, în timp ce se strecura pe lângă Norman, mai mult frecân-du-se de el, pentru a 
ajunge la un chelner care trecea prin apropiere: 


— Lasă că te aranjez eu, deşteptule! Abia aştept! 


SCENA: pe neaşteptate şi spre regretul enorm al lui Guinevere petrecerea îşi 
întinse aripile, liberă în cel mai pur stil al unei adevărate petreceri. 


— Chad Mulligan? N-aş fi crezut nici într-un milion de ani! 
— Pot să jur. 

— Nu e aframul ăla gras? 

— Nu, ăla cu barbă. 

— Aframul ăla zvelt? 

— Ei, pe dracu! Nu! WASP-ul care vorbeşte cu amândoi. 
— Doamne, dar toată lumea ştie că a murit! 


— Mel, cred că ceva mai târziu am putea să ne facem de cap cu drogul pe care te- 
am rugat să-l aduci. E aici un ticălos care o face pe deşteptul şi vreau să-l dau niţel jos 
de pe soclu. 


— Bună, Don. Elihu, ţi-l prezint pe colegul meu de apartament, Donald Hogan — 
Chad Mulligan, Don. 


— Bună. Deci, după cum spuneam, ceea ce nu a reuşit să întrevadă McLuhan, 
deşi s-a apropiat al naibii de chestiune, e... 


— Sunt încântat să vă cunosc, domnule Masters, dar, ca să fiu sincer, ăsta e 
ultimul loc unde mă aşteptam să vă întâlnesc. 


— Aseară, când Norman a trecut pe la mine, a pomenit şi de petrecerea asta şi mi- 
a spus că ar trebui să vin dacă vreau să cunosc problemele cu care se confruntă aframii 
în ţara asta, aşa că am reflectat asupra propunerii şi am ajuns la concluzia că s-ar putea 
să aibă dreptate. 


— N-o să cunoaşteţi adevărata dimensiune a spiritului inventiv al Guineverei 
dacă vă retrageţi într-un colţ de unde să observați ce se întâmplă, domnule. 


— Ar trebui să fiţi un om ca Norman, care e cam la acelaşi nivel cu ea, nu o 
autoritate în materie, ca dumneavoastră. 


— De ce? 


— Dacă aţi fi apărut aici cu hainele dumneavoastră de fiecare zi, v-ar fi supus 
unui fel de pedeapsă — să staţi în cap zece secunde, sau să cântaţi un cântec, sau să vă 
scoateţi pantofii. Adică ar fi făcut ceva care să vă strice cheful pe tot restul timpului. 


— Păi cam la aşa ceva te aştepţi când te duci la o petrecere cu gajuri. 


— Au intervenit unele schimbări de când aţi plecat în străinătate, domnule. De ce 
o fi nevoie de atâta „domnule” ? Probabil că e o reacţie a subconştientului la faptul că 
de azi dimineaţă am devenit oficial Domnul locotenent Hogan! Asta era valabil acum 
câţiva ani. Nu şi acum. 


— Înţeleg. Dar dă-mi nişte exemple. 


— ... Păi, am văzut-o obligându-şi oaspeţii să se mânjească cu ketchup pe tot 
corpul, şi să-şi radă capul, şi să se târască pe coate şi genunchi timp de o oră până când 
a obosit să-i tot mâne de la spate — şi, dacă mă obligi să-ţi mai dau şi alte amănunte, să 
urineze pe ei. Dar poveşti de astea se petrec mai târziu şi victimele sunt aceia pe care ea 
nu-i doreşte să mai rămână atunci când începe orgia. 


— Nici nu mai era nevoie să menţionezi aşa ceva. 


— Sigur că da. 
— Si de aceea suportă oamenii un asemenea tratament? 


Cnad Mulligan interveni; de câtva timp, fără ca cineva să fi observat, renunţase la 
conversaţia pe care o avea cu Norman, în-dreptându-şi atenţia spre Donald şi Elihu. 


— Pe toţi dracii, nu. Pot să pun pariu că nu ăsta e motivul pentru care Norman 
continuă să vină aici, doar dacă nu aveţi vreun motiv masochistic cât se poate de bine 
ţinut sub cheie. Cum e, Norman? 


— Sunt şi oameni care descind din masochism, fără discuţie, zise Norman 
ridicând din umeri. Au o plăcere deosebită când sunt umiliţi în public. În general pot fi 
recunoscuţi; încalcă absolut toate regulile seratei, dar fac eforturi evidente de a se 
sustrage atenţiei Guineverei până în clipa când s-a făcut suficient de târziu şi au fumat, 
sau au consumat exact ceea ce aveau nevoie pentru a le da suficient curaj să-şi scoată 
masca. Şi apoi ajung să se târască în genunchi şi să implore să fie certaţi şi în timp ce 
toată lumea îşi bate joc de ei pentru că le-a stricat cheful — ştiţi şi voi cum e tot rahatul 
ăsta — variază în timp ce li se oferă acest tratament. Ceea ce le va asigura în final o 
cădere cât se poate de liberă, drept pentru care au şi acceptat această invitaţie. De cele 
mai multe, inofensivă. 


— Tocmai discutam despre tine, nu despre ei, spuse Chad nerăbdător. 


— Despre mine? Continui să vin aici pentru că, ei bine, voi fi cât se poate de 
sincer. Pentru mine e o provocare continuă. E o căţea josnică, dar n-a reuşit până acum 
să-mi aplice nici cel puţin o singură pedeapsă, şi au fost situaţii când treizeci sau chiar 
patruzeci din animăluţele ei favorite zbierau de zor să plătesc şi eu un gaj. De asta îi şi 
accept invitaţiile în continuare. Şi ca să fiu sincer găsesc că e un motiv cât se poate de 
prostesc. Dar asta e ultima oară când mai vin, iar dacă tu n-ai fi fost aici, şi dacă nu l-aş 
fi păcălit şi pe Elihu să vină, aş fi întins-o deja. 


Donald se uită la Chad Mulligan. Încă îi venea greu să creadă că era vorba despre 
cel adevărat, dar asemănarea cu fotografiile de pe coperţile cărţilor lui nu-l putea înşela 
— ochii pătrunzători aruncându-şi privirile iscoditoare de sub sprâncenele stufoase, părul 
pieptănat peste cap, mustaţa aranjată cu cea mai mare grijă şi barba care sublinia linia 
cinică a gurii. Ochii lui nu mai aveau fixitatea cu care priveau din pozele publicitare, 
dar probabil că asta se datora mai curând vârstei decât locului în care se afla acum. 


Cel puţin aşa spera. 


— Dragule, dansezi zockul minunat. Ai un simţ veritabil al căderii libere. 
— Vai, Gwinnie, eşti atât de drăguță. 


— Un singur lucru, dragule. Zockul este în modul cel mai strict un dans al 
momentului, nu-i aşa? 


— Pedeapsă! Pedeapsă! 


— Mă tem că au dreptate, dragule, cu toate că mă doare nespus s-o recunosc. Nu 
cunoşti nici unul dintre dansurile vechi? Ce-ai zice de un şaitan? S-ar potrivi perfect 
ritmului. 


— Sigur că da, Gwinnie. Îmi pare aşa de rău. Ar fi trebuit să-mi dau seama. Vrei 
să dansez şaitanul drept pedeapsă? 


— Exact. Dar cine mi-a dat farfurioara asta cu miere? Îţi mulţumesc, iubito. S-o 
ţii între coate în timp ce-ţi faci demonstraţia. 


— Dar — Gwinnie! O să se întindă peste tot! 


— Exact asta şi vreau, scumpule. Hai, şi dă-ţi toată osteneala, vreau să văd cum 
atingi podeaua cu ceafa. 


— Am impresia că nu mă simt chiar atât de bine. Vedeţi, acum urmez acest 
tratament recomandat de clinica orbitală pentru cei care sunt imuni la Triptină — 
probabil că aţi auzit de ea. Are o singură meteahnă, din cauza căreia am devenit sensibil 
la frig, aşa că m-am blindat cu agenţi care să contracareze fenomenul şi, ba cu una, ba 
cu alta, hormonii şi enzimele mele sunt gata să treacă Niagara într-un butoi. Ia ascultă, 
suntem în secolul douăzeci, sau nouăsprezece? 


— Sigur, doar e de notorietate că dacă forţelor antidrog li s-ar da fondurile şi 
sprijinul necesar pentru a apăra legislaţia aşa cum se cuvine, guvernul ar ieşi chiar 
mâine la pepeni. Dar nemulţumirile care ar putea naşte o revoltă sunt bine canalizate, 
ceea ce convine de minune Washingtonului. 


— Aşa că i-au adus pe voluntarii ăştia doi, codderul şi această shigi, pe care-i 
doare-n pix dac-o fac în văzul tuturor, aşa că au lăsat în seama lui Shalmaneser această 
demonstraţie a reproducerii umane. 


— Orice s-ar zice, nu pot tolera ca aderenţii să ajungă până acolo încât să nu 
respecte drepturile celor care nu sunt membri. Ăsta e bigotism indiferent în câtă ceaţă ai 
vrea să ambalezi totul. Si aceşti Drepţi Catolici care insistă atât pe naşterile necontrolate 
calcă în picioare drepturile umane ale copiilor celorlalţi. Ar trebui să fie interzişi. 


— Chiar peste drum de locul unde locuieşte cumnatul meu. Şi e un codder atât de 
manierat, spuse el. Numai ce-a luat satârul de măcelar şi a şi tăiat capul copiilor pe 
care-i căuta, apoi s-a urcat pe acoperiş cu un coş cu sticle goale pe care le-a aruncat în 
oamenii de pe stradă. A omorât unul, l-a lăsat orb pe altul şi a trebuit ridicat de acolo cu 
elicopterul poliţiei. Putea fi oricine, şi fără un portret robot universal de unde putem şti 
cine va deveni criminal? 


— Păi, după cum vezi, suntem de-a dreptul norocoşi. Am reuşit să intrăm într-un 
club, cam cincisprezece cupluri, toţi îşi serbau cea de a douăzeci şi una aniversare, 
oameni foarte drăguţi, şi cum se stătea în cerc, am început să ne uităm după membrii cu 
genotipul curat. Sunt aproape doisprezece cu totul şi se pare că una dintre shigi e 
însărcinată cu doi gemeni. Minunat. Dacă facem un calcul reiese că am putea avea 
progenituri cam una pe săptămână. Nu e vorba să ne aparţină, dar se pare că nu prea 
avem ce-i face. Există schizofrenia atât la mamă cât şi la tată, de aceea riscul e foarte 
mare. 


— Nici vorbă. Philip e mult prea tânăr să vină la o asemenea petrecere. Are destul 
timp să devină sofisticat, cinic şi destrăbălat ca noi, ăştia mai vârstnicii, asta-i ce-i spun 
tot timpul. Sigur că nu-i place, mereu îmi spune ce le permit alţi părinţi progeniturilor 
lor la vârsta asta, dar eu nu vreau să văd cum floarea inocenţei se veştejeşte aşa de 
devreme. La urma urmei, tânăr nu eşti decât o singură dată. 


— Frank şi Sheena. A! Au plecat în Puerto Rico. N-au avut încotro. Au vândut 
totul, şi-au cumpărat bilete, şi-au găsit de lucru acolo... Dar erau furioşii Spuneau că vor 
pleca din State cu prima ocazie, aşa că vor putea avea propriii lor copii. Dar numai 
Domnul ştie unde ar putea pleca. Nu mi-i pot imagina încercând să supravieţuiască în 
cine ştie ce mizerie de ţară de la capătul lumii, ca să nu mai spun că nu li s-ar permite să 
se mai întoarcă dacă şi-ar întemeia o familie după ce li s-a interzis acest lucru aici. 


— Ai auzit ce s-a întâmplat? Credeau că sunt deştepţi. Au găsit pe cineva la 
Biroul Eugenie care manifesta deschidere faţă de — cum să-i zic — posibilitatea de a fi 
convins să le falsifice genanalizele. S-au dus la o clinică privată şi kariotipul le-a arătat 
că vor avea un idiot mongoloid. Douăzeci şi cinci de mii de verzişori i-a costat să 
obţină acel certificat genetic, după care ea a trebuit să avorteze! 


— Pe al nostru l-am obţinut prin intermediul lui Olive Almeiro Agency. A fost o 
operaţie deosebită. Sigur că nu poate trece drept al nostru, soţia mea e încă mai blondă 


decât mine, iar copilul e cât se poate de brunet — ochii, părul, pielea, totul —, dar am fi 
putut aştepta încă cinci, şase ani pentru un copil care să corespundă genotipului nostru, 
şi să nu avem bani să ni-l luăm. 


— Deci, când au terminat ăştia doi, Shalmaneser a spus: unde e copilul? Şi ei au 
spus: trebuia să mai aştepţi nouă luni. 


— Uite ce e, pe mine nu mă deranjează cerşitul, ba cred că e o idee excelentă 
autorizarea lor pentru că aşa, cel puţin, poţi să hotărăşti de unul singur dacă vrei să ajuţi 
pe cineva anume în loc să contribui cu o taxă care se varsă într-o alocaţie pentru toţi 
vagabonzii şi pierde-vară. Dar felul în care sindicatul a pus stăpânire pe cartiere întregi 
ale oraşului, cerând bani şi alungându-i pe cei care nu sunt membri. E mai mult decât 
pot eu să înghit. 


— O! Alea sunt cumva ţigările Prea Mult? Poţi să-mi dai şi mie una? Am auzit 
lucruri grozave despre ele. Mulţumesc. Sper ca Gwinnie să nu le recunoască, altfel vom 
fi amendaţi din cauza lor şi nu-mi place să o privesc în ochi. Cred că pune la cale ceva 
tare urât. 


— Recrutul şi-a prins ouăle. Şi pârâie cât se poate de tare. A făcut tot ce i-a stat în 
putere. A venit la centrul de recrutare cu maică-sa în lanţ, purtând una din rochiile ei în 
care făcea ca toţi dracii şi tot l-au luat. Acum e într-unul din acele lazareturi militare 
oribile din St. Faith, unde i se administrează o terapie contra aversiunii faţă de 
sentimentele contradictorii nutrite faţă de cine mai ştie cine sau ce, de care se împiedică 
simultan. E absolut inuman şi dacă va da rezultate, când se va întoarce acasă nu va mai 
vrea să ştie de nici unul dintre vechii lui prieteni, va fi doar un fel de robot, un adevărat 
cetăţean, demn de tot respectul. Nu-ţi vine să plângi? 


— O chestie nemaipomenită la cheful ăsta — niciodată n-aş fi crezut să văd atât de 
multe shigi la Guinevere care să arate ca nişte shigi în loc de maşini bine sterilizate. 
Crezi că vrea să ia pulsul pentru a vedea dacă e cazul să-şi mute Beautique-urile în 
circuitul natural? 


— Totul s-a petrecut într-o clipă. În prima secundă, o mână de oameni care 
mergeau pe stradă fără o direcţie anume, şi în următoarea, şmecherii ăştia colorați, 
zdrăngănind cu bețe în nişte cutii mari, ca nişte toboşari care conduceau o armată şi tot 
felul de rahaturi care zburau prin aer şi geamurile făcute ţăndări şi toate urletele şi 
isteria şi duhoarea aia groasă a spaimei. Ştiai că poţi simţi mirosul groazei când oamenii 
încep să se revolte? 


— Doar ştii că Louisiana nu va rezista mai mult. Pentru sesiunea următoare s-a 
propus o lege prin care se interzice oricui să procreeze dacă nu poate dovedi prin acte 


că trăieşte acolo de cel puţin trei generaţii. Dar cel mai rău e că se pare că vor fi cinci 
contra doi ca legea să treacă. Guvernatorul are deja doi copii. Inţelegi? 


— Am fost săptămâna trecută în Detroit, cel mai straniu loc pe unde am trecut 
vreodată. Parcă e un oraş bântuit de fantome. Toate fabricile alea abandonate. Şi mişună 
pe acolo puzderie de indivizi stabiliţi ilegal. Ba am fost şi la o petrecere cu ei. Ar fi 
trebuit să auzi o trupă de zock cântând sub un acoperiş din tablă lung de cinci sute de 
picioare! Nu era nevoie să te mai droghezi, trebuia să le laşi pur şi simplu purtat de 
sunet. 


— E mai mult decât un hobby, e o necesitate fundamentală pentru omul modern. 
Satisface o nevoie psihologică elementară. Dacă nu ştii că, dacă trebuie, poţi să omori 
chiar cu mâinile goale pe cel care îţi stă în cale, presiunea exercitată de toţi aceşti 
oameni te va dobori. 


— Mi-am luat titlul de maestru în aruncarea cuţitelor şi un alt titlu în lupte. Am 
obţinut deja şi un certificat pentru mânuirea arcului şi acum intenţionez să-mi scot un 
altul pentru arme cu proiectil — puşti, pistoale şi arbalete. 


— Sigur că poţi să vii, dar să nu te aştepţi la prea multe. Trăiesc într-un grup, 
înţelegi, şi suntem cu totul opt, aşa că nu prea simt nevoia de schimbare. Mai am şi doi 
copii despre care psihiatrul spune că au o stabilitate pozitivă de tip polinezian. Aşa că 
ultimul lucru la care m-aş gândi ar fi să mă amestec într-o afacere care plăteşte 
asemenea dividende. E vorba de familia lărgită, desigur. 


— Nevada e din nou rebelă, ai auzit? Pentru sesiunea următoare se va propune 
recunoaşterea poligamiei şi legi care să instituie căsătoria şi divorţul în adevăratul sens 
al cuvântului. Până la grupuri de zece. Parcă aşa se spune în proiect. 


— Să nu mă minţi, dragule. Am văzut pe ecran cum ţi-a sărit impulsul în clipa 
când codderul te-a invitat la dans. Ti-am mai spus şi înainte, ţi-o mai spun şi acum, prea 
puţin îmi pasă de cum îţi faci de cap în intimitate, dar nu voi admite ca aşa ceva să se 
întâmple în public. Deci, sunt o individă demodată, deci, mai sunt încă soţia ta, şi dacă 
mai vrei să mai fiu, trebuie să ai grijă cum te comporti în societate. E clar? 


— Deci Shalmaneser a avut dreptate, dacă tot durează nouă luni, de ce te-ai mai 
grăbit aşa de tare la sfârşit? Ha-ha-ha! 


— Speram că voi putea să schimb câteva cuvinte cu Chad Mulligan, dar nu-l pot 
smulge de lângă cei doi aframi cu care tot discută de când a venit. Aş fi vrut să-l întreb 
de ce naiba dacă toate visele noastre sunt legate de spaţii larg deschise, şi loc cât mai 
neîngrădit pentru a ne mişca şi respira, atunci de ce ne place să ne îngrămădim la 


petrecerile astea până când aproape că nu mai putem traversa camera decât dacă ne 
înghiontim cu încă alţi douăzeci? 


— Uite ce e, iubiţel, te descurci grozav, dar eu sunt dintre aceia care întreţin 
relaţii cât se poate de normale, unde mai pui că sunt şi căsătorit, aşa că de ce nu încerci 
să-ţi găseşti pe altcineva cu care să te hârjoneşti? 


— Mi-am luat şi unul din acele super-dispozitive, pentru că gunoiul din faţa 
blocului meu nu a mai fost ridicat de cinci săptămâni — ai priceput, cinci! Şi chiar în 
ziua când am încercat să-l folosesc, mă trezesc cu pacostea asta care mă anunţă că 
violez legea aerului curat. Ce să zic, mare rahat — aer curat! în cartierul nostru nu a mai 
fost aer curat de săptămâni întregi din cauza rahatului ăstuia de gunoi care putrezeşte pe 
străzi şi care acum a început să inunde şi pasajele de trecere! 


— Da, dar ce rost are să discutăm despre politică în zilele noastre? Nu există un 
asemenea lucru ca politica. Singurul lucru despre care se poate vorbi este opţiunea ta 
pentru modul în care vei depune armele forțat de împrejurări. Uitaţi-vă la Europa 
Comună, uitaţi-vă la Rusia, uitaţi-vă la China, uitaţi-vă la Africa. Modelul este cam 
acelaşi peste tot, cu excepţia acelor locuri unde a luat-o niţel mai înainte. 


— Atenţie, Schritt, perfect! Atenţie, Helmutl Dacă nu ieşiţi de pe orbita mea, şi 
nu mă lăsaţi să mă simt puţin liber, mă voi duce acolo unde mă pot auzi toţi şi voi face 
uz de influenţa mea, aţi înţeles? Prea puţin mă interesează că Chad Mulligan vi se pare 
subversiv, chiar acum discută cu ambasadorul nostru în Beninia şi vreau să ştiu ce-şi 
zic. Mi s-a spus să-mi văd de treabă cu activităţile mele curente şi dacă mi-aţi fi citit 
notele personale ar fi trebuit să ştiţi că mă interesează în egală măsură tot ce e relevant 
şi irelevant. Şi acum săpaţi-vă o gaură şi ascundeţi-vă în ea! 


— Se pare că lucrurile merg iar rău în India. Din cauza proteinei care s-a pierdut 
atunci când galbenii au otrăvit Oceanul Indian. Si apropo, am auzit că programul de 
curăţire a rămas în urmă, curentul a trecut peste baraj, cărând peştele contaminat până 
în Angola. 


— Am acest nou dispozitiv de la GT care se autoprogramează prin semnalul emis 
de satelit. De trei săptămâni n-am mai pierdut nici un spectacol datorită reprogramării. 
Ar trebui să-ţi iei şi tu unul. 


— Eu nu folosesc decât Kodak Wholopon R. Rata de început e de 2 400, ceea ce 
înseamnă că nu poţi rata nimic, şi procentul de refacere e de nouăzeci şi cinci la sută la 
un divizor de douăzeci, ceea ce înseamnă că nu ai nevoie decât de un singur imprimat şi 
o foarfecă. 


— Nu, tocmai ăsta-i lucrul extraordinar. Libera potrivire este un exerciţiu teribil, 
un fel de metodă dinamică pentru că toţi muşchii sunt implicaţi într-un efort antagonic. 
Sigur că trebuie să-ţi urmăreşti nivelul calciului cu ochi de spion, dar cu tratamentele 
care există acum totul poate intra în normal. 


— Metroul accelerat face naveta cât se poate de posibilă. Nu pot ajunge la 
serviciu mai repede din Buffalo, decât ajungeam când locuiam în Elizabeth. 


— Cred că va trebui să învăţ să pilotez un elicopter. 


— Ştii blocul ăla superb din Delaware, pe care l-am observat din avion şi despre 
care am spus că ar fi un loc minunat unde să stăm? Tocmai m-am întâlnit cu cineva care 
mi-a spus căror scopuri i-a fost destinat şi că dacă nu simţi nevoia să te duci să împuşti 
un poliţist, putem spune adio visului nostru. E o puşcărie, asta e, o nouă puşcărie cu 
mexecuritate! 


— Va trebui să facem aşa cum s-a procedat în Londra şi Frankfurt. Va trebui să 
învăţăm să folosim mai bine spaţiul deja circumscris de oraşe. În Londra au început 
deja să renunţe la ideea de a mai face străzi, cu excepţia arterelor principale. Au început 
să construiască exact pe mijlocul străzilor, lăsând drept căi de acces numai metroul. 


— E un fel de burduf care seamănă al dracului de bine cu un acordeon, aşa sunt 
toate cele treizeci de etaje. Grinzile au cedat, tavanele s-au prăbuşit unul peste altul şi i- 
au strivit pe toţi care locuiau acolo — mi se pare că se vorbea de nouă sute — care au fost 
transformați într-un fel de sandvici cu sardine. Se pare că atunci când au programat 
computerul care a proiectat clădirea, au uitat de structura de rezistenţă. 


— Excepţională manifestarea de aseară. A fost practic de nede-scris, pentru că a 
fost prea abstractă. Încă n-am reuşit să mă gândesc cum trebuie la ea. 


— Ceea ce face e un fel de inversare a răspunsurilor — eu, de exemplu, nu pot să 
găsesc ceva mai amuzant decât Messa în Si minor. Şi hai să recunoaştem că, la o ultimă 
analiză, am ajunge la concluzia că ăsta e răspunsul potrivit în epoca noastră. 


— Da, ştiu pe cineva care a recurs la ele. Fie că vreţi să mă credeţi sau nu, a vrut 
să fie împuns de coarnele unui taur în faţa unei asistenţe cât se poate de vesele. Aşa că 
au pus totul la cale, au adus animalul din Mexic, au stors toţi verzişorii din el şi costul 
nu a fost tocmai neglijabil, după care sigur că a avut un atac de cord din cauza emoţiilor 
înainte să se fi dat drumul taurului, aşa că hai cu el la spital pentru a fi readus la viaţă, 
aşa că până să-şi revină a terminat şi cu finanţele. La sfârşit a semnat deci o simplă 
chitanţă şi ei i-au retras sprijinul. Un dezastru în stil mare, totuşi un dezastru! 


— El şi soră-sa au devenit membri ai fundaţiei Mrs. Grundy Memorial, numai că 
un şmecheraş a scos la iveală o ordonanţă uitată de toţi, astfel încât cazul va fi discutat 
săptămâna viitoare. In joc e un principiu major. 


— Schiul în Patagonia, cred. Am fi vrut să stăm în Caraibe, dar Mr. & Mrs. 
Everywhere merg cu un asemenea grup, încât mă tem că va fi foarte aglomerat. 


— E minunată. N-am făcut altceva decât să-i dau o buclă din părul mamei, după 
care mi-a povestit cele mai extraordinare lucruri — vreau să spun că nu mi-aş fi imaginat 
ca mama să fi avut atâtea aventuri, una după alta, şi cele mai multe cu negrotei! Ştiam 
că avusesem dreptate să nu am încredere în ea cu ce lăsase tata! 


— Sigur că Vedanţii vor spune cu totul altceva. 


— Probabil că e vorba de una din călătoriile astea antarctice. Nu pot să sufăr 
zăpada, dar arată-mi un singur loc pe unde să nu fi fost Mr. & Mrs. Everywhere. Nu pot 
să-i sufăr pe oamenii ăştia fără personalitate! 


— Viitorul este cât se poate de predictibil. Orice facultate ne-am dezvolta este cel 
mai bun exerciţiu pentru meditaţie. 


— Din ce-mi spuneţi aş putea să cred că v-aţi îndrăgostit de Beninia la prima 
vedere. Asta pentru că îl ştiaţi şi admiraţi pe Zadkiel Obomi, sau a fost un alt motiv? 


— E drumul ăsta la Khajuraho, care pare a fi o distracţie copioasă, cu toate 
chefurile alea care s-au anunţat printre sculpturile erotice din vechile temple, numai că 
se pare că turiştii trebuie să fie păziţi de gardieni înarmaţi din cauza hoţilor şi, ca să fiu 
sincer, nu văd cum aş putea gusta tot ce va fi acolo cu un cordon de oameni înarmaţi în 
jurul meu. 


— Această superbă înregistrare a Simfoniei a Noua, care te plasează exact în 
mijlocul corului, în timp ce Oda Bucuriei izbucneşte ca un cutremur! 


— Am făcut câteva reproduceri după Jackson Pollock cu poliformerul şi mi-au 
amortit braţele că le simţeam ca nişte proptele de gard. ' 


— Baza lunară Zero seamănă mai curând cu un submarin. li admir în modul cel 
mai deschis pe oamenii care stau acolo o tură întreagă. Unii rămân acolo şi şase luni, îţi 
dai seama? 


— Psihiatrul ne-a recomandat s-o trimitem pe Shirley la şcoala asta nouă din 
Great Bend şi eu zic că e o idee minunată. Dar Olaf are ideile astea atât de învechite 


despre erotismul juvenil şi susţine că se pune prea mult accent pe senzualitate, aşa că 
voi cere divorţul, după care o voi scoate de acolo împreună cu Wendy. 


— Te şi miri cum de au reuşit strămoşii noştri să dea naştere unei asemenea 
hoarde de fiinţe omeneşti când de fiecare dată tot simţi nevoia să mai scoţi de pe tine un 
rând de haine. 


— Cred c-o să-i dau în judecată, chiar dacă nu mi-au dat nici o garanţie. Vreau să 
spun că opt mii nu sunt de lepădat ca un pachet de mahoarce, nu-i asa? Şi căţeluşul n-a 
făcut nimic altceva de când l-am adus acasă decât să-şi lase balele şi pişatul pe podea 
din jumate în jumate de oră. Plozii erau tare nefericiţi, pentru că şi-au dorit atâta un 
căţel verde, aşa că au plâns tot timpul. Acum sunt sigur că a fost un adevărat şoc pentru 
ei. Edna spune că ar fi cazul să mă duc la altă companie care a reuşit să înlăture efectele 
secundare, dar n-am nici un chef să mai dau peste un alt animăluţ cu genele date peste 
cap. Ar putea încerca şi cu o pisică data viitoare. 


— Dacă n-ai probleme cu genotipul, de ce nu vrei să rămâi gravidă cu cineva care 
are şi el genotipul curat? Cu mine, de exemplu. Ca să vezi ce chestie! Am buletinul de 
analize cu mine. 


— Charlie, ai întăritorul la tine? Tocmai ce am avut-o pe această shigi în grădina 
de pe acoperiş şi i-am promis-o şi Louisei şi nu vreau să rămân ţuţ când va avea loc 
marea scenă. 


— Acest cactus modificat, cu florile lui portocalii enorme care ţin săptămâni 
întregi după ce au fost tăiate, dar trebuie păstrate sub un clopot de sticlă pentru că 
răspândesc o duhoare ce aduce a carne stricată. 


— Nu m-am apucat niciodată de poliformare. Am preferat vechiul meu hobby de 
a asculta muzică. Oricât de prosteşte ar părea, nu am talentul să merg până la capăt cu o 
partitură şi aşa îmi place să simt că nasc sunete cu propriile mele degete. 


— Nenorocitul i-a strecurat o pastilă de Yaginol în timp ce era gravidă, aşa că a 
trebuit să avorteze. Acum îl dă în judecată. 


— Mă gândesc să plec şi să intru într-una din comunităţile din Arizona. 


— Ține morţiş să intre în serviciul spaţial, dar am impresia că se va răzgândi când 
o să dea de shigi. 


— Mi-am vândut acţiunile de la Hitrip ca un idiot şi, când două luni mai târziu au 
anunţat apariţia lui Prea Mult, mi-am dat seama că pierdusem cam cincizeci de mii de 
verzişori în afacerea asta. 


— Deci l-au programat pe Shalmaneser cu formula Triptinei, după care glumeţii 
ăştia i-au pus întrebarea: „Cât de înalt e un chinez?” 


— Cred că în loc să ajungă la patru săptămâni de concediu, mai bine ar introduce 
două schimburi care să se rotească lunar. Sigur că ar costa, dar nivelul la care ar spori 
sentimentul demnităţii personale în fiecare dintre angajaţi ar avea rezultate 
excepţionale. 


— Mulţi par să opteze pentru grădina de pe acoperiş. Vor să meargă acolo şi să se 
uite. Vor să prindă puteri pentru mai târziu? 


— Cred că ţigările astea sunt groaznice. Mă doare gâtul groaznic din pricina lor. 
Simt că mi s-au scufundat toate corăbiile. Sunt şi unii care fumează câte douăzeci pe zi? 


— Ei îi spun, desigur, raţionalizare, dar de fapt îmi subminează responsabilitatea 
pe care o am la firmă, numai că eu mă voi lupta cu ghearele şi dinţii pentru a păstra ce 
am. Şi dacă voi juca murdar, vina e în întregime a lor, nu a mea. 


— Face posibilă, pentru prima oară în istorie, poezia tridimensională. Chiar acum 
face experienţe cu mişcarea adăugată, şi sunt lucruri realizate de el care-ţi fac părul 
măciucă. 


— Trebuie să ţii cuțitul aşa, vezi? 


— Au refuzat să-şi înveţe copiii să scrie şi să citească, motivând că i-ar handicapa 
pentru era post-Gutenberg. 


— N-au sesizat prea mulţi, dar în legea eugenică din Maryland există o portiţă. 
— Un poliformer foarte nou pentru sculptura în apă. 


— Sigur că nu-l iubesc pe Henry aşa cum te iubesc pe tine, dar psihiatrul mi-a 
recomandat s-o mai fac din când în când. 


— Chiar acum îmi pregătesc o rugăciune sau două, dar mă voi întoarce, nu mă 
încurc cu nimeni. 


— Cu ăsta înseamnă că am încercat şaptesprezece amestecuri diferite, dar cel mai 
bine ar fi să mai iau un antale. 


— Cred că a fost o porcărie că nu i s-a spus lui Miriam că era carne de porc. 


— Au încercat să le cultive pe cele portocalii în Kenia, se pare însă că numai cele 
pal-albastre vor creşte în ţara aia sălbatică. 


— Cred că voi lichida tot ce mai am în PMAM. La urma urmei au trecut atâţia ani 
şi mă întreb dacă de data asta zvonurile despre marea grevă sunt doar simplă 
propagandă. 


— Ai avut ocazia să vorbeşti cu Chad Mulligan? Nici eu. Mă întrebam dacă sunt 
echipat ca pentru secolul douăzeci şi să merg să-i cer un autograf. 


— Se poartă acum o campanie întreagă pentru recrearea balenelor, pe care să le 
obţinem din mamifere acvatice mai mici, dar preţul e astronomic! 


— Au aruncat în aer trei poduri, până să-i prindă poliţia, şi unul din ei era în 
aceeaşi clasă cu fiul meu Hugh. 


— Îmi pare rău că mă smiorcăi aşa, dar e atât de nedrept ca primul să fi fost ucis 
într-un accident aşa de stupid, pentru ca acum să fie căsătorită cu cineva care nu are 
voie să aibă urmaşi. Si nu avea decât şase ani, nici nu ştia încă să citească! 


— Fii atent la Guinevere, cred că pune la cale ceva în stil mare. Eu urc puţin până 
la etaj. Când e în starea asta face unele chestii care nu mă amuză deloc. 


— Am făcut una bună cu Don şi, ca să fiu sinceră, am sperat că mă va ruga s-o 
permanentizăm. Dar nu l-am suferit pe colegul lui de apartament. Sigur că nu pot fi 
chinezii cei care le asigură materialul pentru sabotaje. Explozibil şi termit poate, dar nu 
bacteriile pe care le-au folosit să dărâme blocul din Santa Monica. 


— Şi a spus Shalmaneser cât de înalt era chinezul? Nu ştiu, dar dacă e mai înalt 
ca mine, ne putem lăsa păgubaşi pentru că ne-au bătut. 


— Au fost acuzaţi de reînvierea practicilor banditeşti ale unei secte criminale din 
India — ştii tu, cultul Kali — şi mulţimea a exercitat presiuni asupra curţii să-i elibereze. 


— Mi-am petrecut vacanţa asistând la cursul despre schizofrenia indusă, ţinut la 
Leary Clinic. Cred că-mi va lărgi orizontul. 


— A vrut să-şi dea foc de viu în semn de protest faţă de proiect, dar directorii 
companiei au hotărât că gestul lui intra în politic, ceea ce nu era conform statutului 
corporației, aşa încât a încercat s-o ducă la capăt de unul singur, dar l-au stins înainte de 
a fi ajuns la arsuri de gradul trei. Acum o să intre-n puşcărie pentru zece ani, aşa cred. 
Evaziune. 


— O poliţie total coruptă e preferabilă uneia cinstită din cap până-n picioare. A 
noastră e destul de acceptabilă. Şi bagă de seamă că îţi trebuie ceva timp să descoperi 
cine e împotriva ta, dar într-o societate mică, aşa cum e a noastră, posibilităţile sunt 
destul de restrânse. 


— Deci, când l-am auzit spunând că are un genotip curat, dar tot se duce să se 
sterilizeze, m-au apucat dracii. Sunt de condamnat? 


— Pe secolul douăzeci sunt eu gelos, nu-i aşa? Las-o-n pace pe nevastă-mea, sau 
o pun pe Gwinnie să te amendeze pentru că abordezi manierele secolului douăzeci şi 
unu! 


— Va trebui să aflu mai multe despre Beninia, Elihu. Pur şi simplu nu pot să cred 
că ceea ce-mi spui este adevărat. 


— Am făcut rost de două pahare de vin Château Lahte '98, chiar înainte să se 
termine, şi crede-mă că a fost o experienţă unică. 


— Ai încercat s-o faci intravenos? Poţi să faci rost de un dispozitiv de injectare 
rapidă pentru patruzeci, sau cincizeci de parai, iar diferenţa e galactică. 


— Apropo de curățirea vechii fabrici Renault, să ştii că va fi un adevărat război 
civil, sunt şaizeci de mii de indivizi care s-au stabilit acolo ilegal şi se pare că unii au şi 
arme, plus că locul e plin de arme vechi de foc, pentru că atunci când au închis fabricau 
puşti de vânătoare şi tir. 


— Povesteşte-mi despre execuţia publică pentru care s-a dus în Algeria şi care 
mi-a stârnit curiozitatea într-un asemenea hal încât nu mă mai pot abţine. De ce nu-l 
întrebi cum a fost? 


— Deci i-a spus să-şi ungă burta cu magiun de mere şi apoi să-şi lase amica s-o 
lingă. A devenit de-a dreptul scârboasă, dragă. Data viitoare n-o va mai linge, o va 
muşca. Vrei să plecăm acasă? 


— Atenţie, are un cuţit. 


— Dar întreaga problemă a esteticii televiziunii holografice a fost tratată în cartea 
lui Eldred. 


— Am preluat programul de selectare pentru Museum of Last Week, ai auzit? Ce- 
ar fi să-mi dai şi ceva din materialul tău? 


„Piedică” „Apropo, Norman, ţi-am spus, nu-i aşa, 


Muncă” că m-au dat afară de unde stăteam şi 
„Religie” acum caut o rogojină liberă?” Cum îţi 
„Psihologie” faci rost de băutură?” „Mel Ladbroke, 
„Eugenie” nu-i aşa? Nu cumva... ? Oh, fir-ar al 
„Societate” dracului să fie! Las-o baltă.” „Eşti 
„Război şi pace” singur, iubiţel?” „Ar fi o diferenţă dacă 
„Sex” şi-ar putea permite să cumpere 
„Mâncare şi băutură” porumb cu mutații genetice, dar nu 
„Politica” pot.” „Gwinnie te ţine în rezervă, ştii!” 
„Hobbyuri” „Oamenii sunt proşti,inclusiv eu.” 
„Artă” 

„Distracţii” 

„Gospodărie” 

„Călătorii” 


„Guinevere a făcut praf pe cineva până acum?” 


DIAGRAMA GUINEVERE: o culme urmată de o linie joasă şi plată marcată 
chiar de la început de corecţia făcută de Norman raţionamentului ei privitor la 
îmbrăcămintea omului din anul 2000. De atunci o stare de mânie înăbuşită, marcată 


doar de pedepse minore pentru a-i mulţumi pe durii din anturajul ei. Salvarea a ceea ce 
a mai rămas — totul controlat cu cea mai mare atenţie şi dublu verificat mintal pentru 
evitarea unei a doua gafe similare — pentru o serie neobişnuit de mare de pedepse în 
ultima parte a serii. Incluşi cu semne de întrebare, indivizi ca ambasadorul, care-şi 
prăpădise complet caseta lui şi pe a lui Chad Mulligan, cu care vorbise necontenit toată 
seara, în ciuda celor câteva încercări de a-i face să circule... Poţi fi sigur că un negrotei 
va da totul peste cap, fie el ambasador sau nu. 


DIAGRAMA DONALD HOGAN: o linie neregulată oscilând între o groază 
bolnavă, mascată de politeţe şi câteodată de discuţii de-a dreptul interesante cu Elihu, 
Chad, Gennice şi alte cunoştinţe, şi o furie nestăvilită pentru că era urmărit de sergentul 
Schritt. 


Patru încercări separate pentru a-l încolţi pe omul din Bellevue şi pentru a-l face 
să comită gestul, aproape sinucigaş, de a obţine de la el vreun drog sau orice altceva ce 
i-ar permite să-l demaşte sub pretextul că cineva necunoscut i-a strecurat o doză. Pe 
scurt, povestea ar fi trebuit să clădească viitorul necunoscut şi măreț al spionului 
reactivat. 


DIAGRAMA GENNICE: o curbă înaltă cu o mulţime de vârfuri produse de 
amuzament şi bună dispoziţie, pentru că e topită după noul ei om, dar şi cu ocazionale 
depresiuni nostalgice cauzate de întrebarea dacă nu cumva plecarea ei l-a făcut pe 
drăguţul Don Hogan să se simtă atât de deprimat. 


DIAGRAMA CHAD ŞI ELIHU: la început un platou foarte coborât, după care 
venea un suiş simultan şi o paralelă foarte lungă care nu trecea prin locurile obişnuite 
ale diagramei, ci le ocolea, având un unghi propriu, trecând de la unul la celălalt şi 
continuând să urce. 


DIAGRAMA NORMAN: chiar de la început un vârf provocat de punctele 
marcate lui Guinevere, urmat de o coborâre uşoară care pe alocuri cunoştea şi 
ascensiuni provocate de hotărârea de a o vedea afişând o mină la fel de prostească dacă 
ar fi încercat să-l implice într-o pedeapsă bine ticluită sau să-l împingă spre starea de 
dezgust faţă de sine pentru că apreciază o realizare atât de faină. 


DIAGRAMA PETRECERII: o reprezentare plană care se înalţă peste grădina 
acoperişului, unde cei interesaţi mai cu seamă în sex s-au adunat devreme şi s-au 
îmbucat din greu în apropierea lui Donald, Norman, Guinevere însăşi şi a încă unuia 
sau doi, altfel având un nivel destul de ridicat, deşi multor oameni plăcerea le-a fost 
ştirbită din cauza aurei Guineverei care acum se sfătuia în şoaptă cu câţiva inşi bine 
aleşi din anturajul ei, care puteau fi siguri de nefericirea, de dizarmonia, la care deja am 


făcut referire, pe care i-o puteau produce o operă de artă de la începutul noului secol, 
provo-când-o pentru o altă pedeapsă bine ţintită? 


— Dacă Guinevere se opreşte la mine, îi voi face un cadou. De la firma care îşi 
trimite oamenii să-ţi invadeze apartamentul şi să-ţi distrugă mobila! 


Acum pot să le am pe cele două shigi, pe cea grasă şi pe cea slabă, să le schimb 
hainele, ceea ce ar fi tocmai potrivit pentru cinci minute şi câteva hohote de râs, şi în 
vremea asta să-i strecor lui Norman o doză de... 


— Asta ce-a mai fost? 


— Cred că era fata cu costumul ăla oribil cu şapcă, chiar acum am văzut-o pe 
Gwinnie studiind o istorie a costumelor în cealaltă cameră. 


— Dacă nu vă supăraţi, aţi vrea să repetaţi? 


Ca o briză răcoroasă foşnind prin cameră: ca o undă de interes şi curiozitate. 


— Nu, codderul ăla straniu, Lazarus, nu s-a confruntat niciodată cu adevăratele 
greutăţi şi nici nu-l ştiu să fi pierdut vreodată. li place să fie umilit, îi produce o 
satisfacţie cât se poate de ciudată, cel puţin în aparenţă. 


— Eşti sigur? Cine ţi-a spus? 


— Am făcut un pariu cu mine însumi că o va alege pe Renée — o ştii, acea shigi 
grasă cu boala ei de glandă pe care nu i-o pot vindeca, aia care arată ca o gelatină 
tremurătoare. Nu se lasă niciodată. 


Şi ce-i voi face lui Norman va intra în istorie. De data asta şmecherul de negrotei 
nu mai scapă aşa uşor! Codderul ăla cu centura neagră în cazul în care încearcă s-o 
şteargă. Pe unde-o fi? Doar nu s-o fi încurcat cu vreo altă shigi! 


— Şi totuşi nu poate fi decât propagandă! Vreau să spun că până acum nici chiar 
câinii şi pisicile şi copiii de babuini din care au făcut nişte animăluţe de ţinut în poală 
nu sunt... 


— Se întâmplă ceva acolo? 
— Să vedem despre ce e vorba. 


— Dragă, cât de bine îmi prinde să vă fi surprins discutând unul cu celălalt! Vezi, 
mă tem teribil că... 


— Dacă SCANNERUL a adus vestea, înseamnă că a fost procesată de 
Shalmaneser, aşa că s-ar putea să fie reală. Doar dacă n-au răspândit-o ca pe un zvon în 
reţea. 


Guinevere începu treptat să-şi dea seama că, pentru prima oară de când începuse 
să dea petreceri cu pedepse, apariţia trupei ei de amici bine aleşi în preajma victimei 
desemnate pentru aplicarea celor mai mari pedepse, printre care dialogul şi apogeul în 
actele de maximă umilire în scopul descotorosirii de cei de care se săturase, nu 
provocase tăcere, sau hohote de râs şi nici lungirea gâturilor sau cocoţarea pe mobile 
pentru a avea o cuprindere cât mai amplă a încăperii. În schimb, în partea cea mai 
îndepărtată a camerei, un mare număr de invitaţi stăteau de vorbă, afişând o mină 
serioasă, aparent sceptică, fără însă să-şi bată joc. Aşteptă o clipă. Câţiva oameni 
reuşiră să se sustragă focarului neidentificat al atenţiei şi imediat li se alăturară alţii. 
Cineva ieşi din cameră şi reveni curând cu vreo şase amici pentru a li se spune şi lor 
vestea, indiferent care ar fi fost ea. 


— Hello, spuse Norman încet. Ce se întâmplă? Guinevere nu se mai bucură de 
atenţia pe care conta. 


— Crezi că a izbucnit războiul? murmură Chad în timp ce înşfăca un 
pahar de pe o tavă care tocmai trecea pe lângă el. 


Panica îl traversă pe Donald ca un fulger. Modul atât de hazardat în 
care fusese activat în dimineaţa aceleiaşi zile, imposibil de explicat în 
termenii vehiculaţi de canalele de informaţii, îl făcu să creadă pentru un 
moment că s-ar fi putut foarte bine să fie şi război. 


A 


— Chad, ce ai spus despre cei care strigau ca Petrică „Vine lupul!” în 
„Lexiconul Hipcrime”? 


— Cum dracu vrei să mai ţin minte? Nu vezi că sunt beat? 
— Nu era ceva despre...? 


— Ei, drăcia dracului! Spuneam că e vorba de un reflex pavlovian 
care s-a dezvoltat la cei lacomi de putere pentru a-i împiedica pe cei ce 
urmau să fie măcelăriți în viitorul război să dea cu ei de pământ. E bine? 


— De ce o urăşti aşa de mult pe doamna Steel? îl întrebă Elihu pe 
Norman în şoaptă. 


— De fapt n-o urăsc pe ea personal, deşi cred că dacă ar fi fost o 
persoană care să merite un sentiment atât de puternic, aş fi reuşit s-o fac. În 
fond urăsc ceea ce reprezintă ea: dorinţa fiinţelor umane de a fi reduse la un 
ambalaj strălucitor, cum ar fi un televizor ultramodern — un conţinut vechi 
într-un ambalaj nou-nouţ. 


— Sper să nu pot crede aşa ceva, spuse Elihu nefericit. 
— De ce? 


— Oamenii care urăsc în termeni foarte concreţi sunt periculoși. 
Oamenii care reuşesc să urască în termenii cei mai abstracţi sunt singurii 
care merită să se numere printre prietenii tăi. 


— Plagiator, îi aruncă Chad. 


— Tu ai spus asta? 
— Doamne, da. Am pus-o într-o carte. 


— Cineva mi-a citit-o cândva. Pe faţa lui Elihu se citi uimirea. De 
fapt e vorba de Zad Obomi. 


— În ţara mea se poate profita de aşa ceva, dar nu e o onoare, mormăi 
Chad. 


— Ce va face acum? întrebă Norman, privind ţintă spre Guinevere. 
Toţi se întoarseră să privească; se aflau într-un loc foarte bun pentru a vedea 
ce se întâmpla, într-un soi de alee care traversa grupul adunat să asiste la 
umilirea celor două shigi, una grasă, cealaltă slabă, şi celălalt grup care 
comenta îngrijorat ceea ce mai era încă vestea misterioasă. 


— Shelley, iubitule! se adresă Guinevere unui om aflat în mijlocul 
celui de al doilea grup. Dacă ştirea pe care ai adus-o e atât de importantă, nu 
crezi că ar fi cazul să ne-o împărtăşeşti nouă, tuturor, decât s-o laşi să sufere 
procesul de folclorizare? Ce s-a întâmplat? Au legat chinezii California cu 
un odgon de mijlocul mării, sau s-a anunţat cea de A Doua Venire? 


— A doua! şopti cineva imposibil de identificat în urechea lui Don. 
Pe barba Profetului, ar trebui să încerci şi tu întăritorul pe care mi l-a dat 
Ralph! 


Guinevere îl căută cu o privire feroce dar nu reuşi să-l descopere. 


— E vorba de ceva care a apărut pe SCANNER ceva mai devreme, 
Gwinnie, spuse pe un ton apologetic cel pe care ea îl numise Shelley. Se 
pare că guvernul din Yatakang a anunţat un program pe două generaţii pe 
baza unei noi breşe în genetică. Prima fază va fi optimizarea populaţiei prin 
asigurarea că se vor naşte numai copiii cu cea mai bună ereditate şi, după ce 
acest lucru se va fi realizat, vor trece la îmbunătăţirea analizei genetice — şi 
deci, ca să tragem concluzia, doresc să realizeze supraomul. 


Urmă o pauză produsă de consternare. Femeia al cărei fiu de şase ani 
fusese ucis într-un accident, după care se recăsătorise cu un bărbat care nu 
avea voie să devină tatăl propriului său copil, rupse tăcerea cu un geamăt, în 
aceeaşi clipă toată lumea începu să vorbească, pedepsele fiind uitate, cu 
excepţia Guineverei, care rămăsese pe un pătrat curat al pardoselii, cu faţa 
mai albă decât creta şi cu unghiile ei lungi şi ascuţite înfipte adânc în 
propriile-i palme. Privind-o, Norman îi observă tendoanele încordate ca 
nişte cabluri groase şi noduroase, alimentând maşinăria cu energie. 


— Tu! făcu Chad. Tu de colo, cum te cheamă? Don Hogan! Ăsta e 
domeniul tău, nu-i aşa? E de tot rahatul sau nu? 


La început Donald nu reuşi să răspundă. Probabil că din cauza asta l- 
au activat. Cu zece ani în urmă, cineva — sau poate mai mulţi, de vreme ce a 
fost nevoie de analiza unui computer în care au avut încredere pentru a face 
previziuni legate de un subiect atât de important — a prevăzut posibilitatea 
dezvoltării ulterioare a acestor domenii. Şi şi-au luat măsuri de protecţie în 
faţa unui risc atât de îndepărtat; au ales şi au crescut un om care... 


— Ai asurzit, codder? 


— Cum? O, îmi pare rău, Chad, îmi zburase mintea. Ce ai spus? în 
timp ce asculta întrebarea lui Chad, pe care acum o înţelegea 


În întregime, Donald îl căută cu priviri nervoase pe sergentul Schritt — 
şi iată-l, la o oarecare distanţă în mulţime. Dar atitudinea de cocoş sigur pe 
sine de mai înainte dispăruse. Acum arăta de parcă în clipa următoare avea 
să izbucnească în plâns. 


Buzele i se mişcară. Nu văzuse că Donald era în faţa lui, deşi îşi 
ridicase capul, privirea lui măturând locul unde se aflau ceilalţi. Acum 
Donald citea de pe buzele care se mişcau nervoase cuvintele rostite prea 
încet pentru a mai putea fi auzite în forfota care creştea în intensitate. Era, 
cu o oarecare aproximaţie: „Drăcia dracului, drăcia dracului, şi nu-mi dau 
voie şi unde e ea acum cine o are cine o lasă gravidă?” 


Continuă. Jenat, Donald îşi mută ochii. Işi dădu seama că tocmai 
intrase în iadul vieţii altui om. 


Dar, în starea în care se afla, Schritt nu şi-ar fi făcut probleme cu 
informaţii ce puteau fi livrate unui sabotor potenţial ca Chad Mulligan. În 
tot cazul, ce ştia Donald în materie se datora cursurilor universitare şi 
bibliotecii publice din New York. 


— Nu trebuie să fie o porcărie, spuse el obosit. SCANNERUL 
înregistrează atât bârfele cât şi datele riguros verificate de computer, iar 
tipul nu a spus că ar fi fost vorba de sectorul zvonuri. 


— Pe cine au acolo care poate lucra cu un asemenea program? 


Chad stătea aplecat în faţă cu coatele sprijinite pe genunchi, cu ochii 
foarte treji şi încordaţi şi beţia uitată în mod miraculos. Elihu şi Norman 
ascultau cât se poate de atent la ce spuneau Donald şi el. 


— Prima parte, simpla optimizare a embrionului, a fost posibilă încă 
din anii '60, remarcă Donald. Reimplantarea ovarelor fecundate extern a 
intrat în seria serviciilor pentru populaţie în ţara asta, deşi nu a fost 
niciodată suficient de populară pentru a-i scădea preţul. Un decret 
guvernamental poate că ar... 


Se opri brusc, plesnind din degete. 


— Sigur! explodă el. Chad, m-ai impresionat până la ultima fibră, 
ştii? Doar tu ai întrebat: „Pe cine au acolo?” 


Chad dădu din cap. 


— lată deci întrebarea potrivită. Pentru cel de al doilea stadiu - 
trecerea dincolo de simpla purificare a genelor personale şi îmbunătăţirea 
întregului stoc — este nevoie de un geniu cu o mare capacitate pentru a 
depăşi nivelele actuale. Şi ei au un asemenea om, cineva de care nu s-a mai 
auzit de vreo zece ani, afară doar de faptul că e profesor la Dedication 
University. 


— Sugaiguntung, spuse Chad. 
— Exact. 


Elihu îi privi uimit, mai întâi pe Chad, apoi pe Don, punând o 
întrebare cu sprâncenele ridicate. 


— Sugaiguntung e omul care a adus Yatakangul pe piaţa bacteriilor 
artificiale şi asta pe vremea când mai avea douăzeci de ani, spuse Donald. 
Strălucitor, original, considerat unul dintre cele mai mari genii în materie de 
tectogenetică. Apoi tot el... 


— Ceva despre cauciuc, îl întrerupse Chad. Am început să-mi 
amintesc. 


— Exact. A creat o nouă specie de arbori de cauciuc care a înlocuit-o 
pe cea naturală în toate plantațiile din Yatakang, şi rezultatul a fost că este 
ultima ţară de pe glob unde cauciucul artificial nu poate concura cu latexul 
produs de arborii naturali. N-am ştiut că a lucrat şi pe animale, dar... 


— Are pe ce să experimenteze? De ce ar fi nevoie, de maimuțe 
antropoide? 


— E cazul ideal, dar cred că s-ar putea obţine rezultate notabile şi pe 
porci. 


— Porci? răsună vocea lui Norman ca un ecou, trădându-i uimirea. 


— Exact. Embrionul de porc e adesea folosit ca material didactic, 
asemănarea e uimitoare până doar cu puţin înainte de naştere. 


— Dar noi nu discutăm despre embrioni, interveni Chad. E vorba de 
materie aflată la temelia procesului, mai exact, în interiorul plasmei 
germinale. Urangutani? 


— O, Doamne, exclamă Donald. 


— Ce e? 


— Până acum n-am văzut legătura. Guvernul din Yatakang a păstrat şi 
crescut în mod discret urangutani în ultimii cinci sau şase ani. Pur şi simplu 
din senin a dat pedeapsa cu moartea în cazul uciderii lor şi a oferit o 
recompensă echivalentă cu cincizeci de mii de dolari pentru capturarea şi 
aducerea lor vii. 


— Hai să plecăm, spuse Chad hotărât, trântindu-şi paharul pe masă şi 
sărind în picioare. 


— De acord, făcu şi Norman. Dar... 


— Asta nu înseamnă că am încheiat şi discuţia, îl avertiză Chad. Staţi 
împreună, nu-i aşa? Mergem la voi. Vii şi tu, Elihu? Şi după ce vom fu 
epuizat chestiunea, mai sunt şi alte întrebări pe care vreau să vi le pun 
despre Beninia. Okay? Perfect, haideţi să ne cărăbănim de la sindrofia asta 
oribilă ca să găsim un strop de odihnă şi linişte! 


Nu au fost singurii care au avut aceeaşi idee. Aruncând pe furiş câte o 
privire pentru a prinde ocazia favorabilă să se poată strecura afară 
neobservaţi, Donald îl zări pe sergentul Schritt sprijinindu-se de perete cu o 
mână, în timp ce în cealaltă avea un pahar plin cu vodcă sau gin, din care 
trăgea sorbitură după sorbitură pentru a-şi ostoi focul supărării. 


Si de mâine, câţi alţii ca sergentul Schritt? 

VECHIUL ZIAR 


„UN BĂIAT A ÎMPUȘCAT MORTAL CINCI OAMENI ÎN 
ŞCOALA DE ARIE. 


Mesa, Arizona, 12 noiembrie. 


Cinci oameni, printre care o mamă şi fiica ei de trei ani, au fost 
împuşcaţi mortal azi de un băiat care i-a obligat să se întindă pe podeaua 
şcolii de artă. 


Alte două victime, una fiind copilul de trei luni al mamei ucise, sunt 
la spital. 


Este cel de al treilea masacru din Statele Unite din ultimele patru luni. 
În august, un franctiror a împuşcat cincisprezece oameni în Austin, Texas, 
iar în iulie opt eleve de la liceul sanitar au fost strangulate sau tăiate cu 
cuțitul în Chicago.” 


„CEL MAI MARE PERICOL DIN SPAŢIU 

de la corespondentul nostru Ştiinţific. 

Cosmonautul Edwin «Buzz» Aldrin a deschis ieri trapa navei spaţiale 
Gemini-l2 şi a pornit prin spaţiu. Două ore şi douăzeci şi opt de minute mai 
târziu s-a retras, stabilind un nou record de expunere directă la pericolele 
din spaţiu.” 

„NOI EINSTEINI DIN «BUTAŞI» 

de JOHN DAVY, Corespondentul nostru Ştiinţific. 


In curând va fi posibil să obţinem oameni cam în acelaşi fel în care 
obţinem trandafirii — recurgând la echivalentele butaşilor. 


Potrivit câştigătorului premiului Nobel, profesorul în genetică Joshua 
Lederberg, care şi-a expus opiniile în Buletinul atomiştilor, e cazul să ne 
gândim foarte bine asupra implicaţiilor acestui fenomen, întrucât ne va oferi 


curând posibilitatea de a crea zeci şi sute de indivizi identici din punct de 
vedere genetic, aidoma unor gemeni multiplicaţi... 


Tehnicile vor fi probate chiar dacă nu există înţelegerea valorilor 
umane, ca să nu mai vorbim de marile goluri din genetica umană. Din cauza 
aceasta este absolut esenţial să se prevadă toate implicaţiile posibile, mai cu 
seamă că politica se va baza pe «accidentele primelor mostre cărora li s-a 
făcut reclamă». S-ar putea ca opinia publică să fie influenţată de 
naţionalitate sau de aprecierea publică a persoanei clonate, sau de 
«frumuseţea progeniturii paraumane». 


Prevederea şi modificarea naturii umane, afirmă profesorul, are 
neapărată nevoie de planificare şi de «Anticipare informată» pe care le 
aplicăm altor aspecte ale vieţii.” 


Trei ştiri de pe prima pagină din Observer, 


Londra, 13 noiembrie 1966. 

ÎNMULŢIT CU UN MILION 


Plecând de la Guinevere spre casă, Donald simţi cum veştile despre 
Yatakang îi apăsau creierul ca o saltea monstruoasă plină cu ştiri. Abia dacă 


mai adresă vreun cuvânt celorlalţi aflaţi în taxi. Era mort de oboseală şi abia 
dacă apucase să doarmă două ore înainte ca Delahanty să-i fi tulburat 
odihna. Oboseala şi tranchilizantele pe care le luase îl făcuseră să nu mai 
simtă nimic tot restul zilei. Nu fusese în stare nici cel puţin să-şi folosească 
ura faţă de Schritt spre a-l obliga să treacă la acţiune decisivă. 


Totuşi, faptul că se lăsase manipulat în ultima lui zi ca agent în 
rezervă nu părea să-l tulbure fără motiv, ceea ce acum îi bătea tot mai 
insistent la porţile conştiinţei. 


Ieri, la plecarea din Librăria Publică, după ce îi fuseseră reduse 
sarcinile pe care le avea, impresia care pusese stăpânire pe el era că toţi 
oamenii sunt nişte marionete şi el una din ele. Hotărât să-şi dovedească 
faptul că nu trăia cu adevărat într-o lume duşmănoasă, făcuse pasul de la 
iluzie la realitatea dură a unei răzmeriţe. A fost una mai mică, nu ca aceea 
care avusese loc în Detroit, unde au murit cu sutele, dar suficient de mare 
pentru pilotul elicopterului care a fost ucis cu bâtele. 


Şi dintr-o dată se trezi că aceasta nu mai era lumea familiară în care 
trăise timp de zece ani, ci o altă faţetă a realităţii: una înspăimântătoare, 
aidoma unei jungle pe o planetă complet străină. Căpitanul de la poliţie îi 
spusese, bazându-se pe informaţiile pe care le avea, că, dacă va ieşi la o 
plimbare cât se poate de paşnică în acea seară, va declanşa o nouă răscoală. 
Aşa că nu numai lumea, dar el însuşi era cu totul altfel decât îşi imaginase. 


Prins între rămăşiţele vechilor convingeri şi betonul consolidat al 
celor noi, îşi dădu seama că şansele de reuşită în cazul unei revolte faţă de 
decizia computerului de la Washington de a-l activa ar fi fost la fel de mari 
ca şansele de a-l readuce la viată pe pilotul elicopterului. 


Indiferent la ce se petrecea în jurul lui, îl auzi pe Norman adre-sându- 
se lui Elihu, fără însă să perceapă şi sensul cuvintelor. 


— I-ai prezentat planul lui GT, asa cum intenţionai? 


— Da. 


= Şi...? 


— Shalmaneser mi-a oferit deja patru motive pentru care să-i abordez. 
Acesta a fost cel pe care el, vreau să spun calculatorul, l-a apreciat cel mai 
mult. Elihu se cutremură. Au planuri pentru situaţii de urgenţă, fonduri 
speciale pentru procese şi chiar un program publicitar. Şi le-a făcut o 
deosebită plăcere să-mi explice cum au reuşit să-mi anticipeze gândurile. 


— Probabil că securitatea le-a funcţionat mai bine ca de obicei, spuse 
Norman. Mie nu mi-au suflat nici un cuvânt din toate astea. 


— Când te-ai referit la Shalmaneser, l-ai numit „el”, spuse Chad. De 
ce? 


— Aşa fac toţi cei de la GT, murmură Elihu. 


— Sună de parcă ar face deja parte din familie. Norman, e vreo 
fărâmă de adevăr în toată povestea asta cu transformarea lui Shalmaneser 
într-o făptură inteligentă? 


Norman făcu un gest cu mâna care voia să arate că nu ştia prea multe. 


— Fiecare gest de-al lui, care după mine intră în categoria simplelor 
reflexe, naşte discuţii interminabile. Dar mă tem că astfel de lucruri nu fac 
parte din sfera mea de cunoştinţe. 


— După părerea mea, mormăi Chad, chiar dacă a devenit inteligent, 
nimeni n-ar recunoaşte-o. Pentru că noi înşine nu suntem inteligenţi. 


— Si când vor da ştirea publicităţii? îl întrebă Norman pe Elihu. 


— Deocamdată nu se pune această chestiune. Eu am insistat. Mâine 
voi continua discuţiile în prezenţa cuiva din partea guvernului. Probabil că 
va fi sintezistul Raphael Corning. Şi bineînţeles că vei fi şi tu, pentru că eu 
cred că tu vei lua primul contact cu Zadkiel din partea firmei. 


Incheie pe un ton amar: 


— Având în vedere ce le doresc, nu pot să nu mă întreb dacă 
beninienii mă vor putea ierta vreodată. 


Ar fi o adevărată uşurare să pot scăpa de aici, observă uimit Donald. 
Doamne, cred că aş fi fost fericit dacă m-ar fi băgat la puşcărie azi 
dimineaţă. Mi-aş lua o slujbă pe lună, sau la PMAM, orice, chiar şi în 
Yatakang, numai de dragul de a fi într-un loc unde cel puţin nu mă pot 
aştepta la surprize, decât să mai stau acasă, unde credeam că toate merg ca 
pe roate şi când colo mi-au explodat chiar în față. 


După ce intrară în apartament, Chad s-a apucat să inspecteze locul 
fără să fi cerut permisiunea, uitându-se în fiecare cameră şi dând mereu din 
cap, de parcă ar fi fost surprins de tot ce vedea. Le aruncă peste umăr: 


— E de parcă m-aş reîntoarce într-un vis. Parcă m-aş fi trezit, şi aş fi 
adormit în seara următoare ca să descopăr că visul se desfăşurase fără voi, 
iar voi vă faceţi apariţia în el într-un moment ulterior. 


— Şi atunci crezi că viaţa pe care ai dus-o în ultimii ani e mai 
adevărată decât acest vis? îl întrebă Elihu. Nu-l invitase nimeni să ia loc. 
Pentru că se afla cel mai aproape de scaunul favorit al lui Norman, îl luă, 
revărsându-se pe el, nu înainte de a-şi fi potrivit cu cea mai mare grijă roba 
beniniană. Îşi scoase pălăria din catifea împodobită cu pene, masându-şi cu 
degetele dunga pe care i-o lăsase pe frunte. 


— Mai adevărată? Fir-ar a dracului de întrebare! Dar aşa-zisa 
existenţă civilizată e în totalitate o încercare de a nega realitatea. Când a 
mai privit ultima dată Don stelele, când a mai fost ultima dată Norman 
muiat de ploaie? Stelele, în măsura în care-i interesează pe aceşti oameni, 
sunt incluse în modelul Manhattan! Arătă cu degetul spre fereastra dincolo 
de care luminile colorate ale oraşului străluceau ţipător. Pentru a mă cita pe 
mine însumi — ceea ce m-a şi convins să renunţ să mai încerc să-i conving 
pe oameni pentru că altfel mi-aş fi epuizat noile mijloace de a-mi exprima 
ideile — unde rămăsesem? A, da. Lumea reală te poate lua prin surprindere, 
nu-i aşa? Doar am văzut ce s-a întâmplat la cheful lui Gwinnie. Lumea reală 


a ţâşnit dintr-o dată din mijlocul casei şi a cutremurat până-n temelii fiinţa 
acelor oameni! Norman spuse serios: 


— Şi care va fi consecinţa faptului de a exista? Te-ai gândit? 


— Doamne, de ce trebuie să mă trataţi ca pe un surogat al lui 
Shalmaneser? Asta-i marele necaz cu toată corporaţia voastră de zevzeci. 
Vă vindeti capacitatea de a gândi liber pentru un săculeţ de comprimate şi 
un salariu gras. Vă supără dacă-mi torn un păhărel? 


Ochii lui Norman se opriră pe raftul cu băuturi, dar Chad se şi afla în 
dreptul lui privind cu atenţie etichetele. 


— Am văzut cel puţin o parte din efect acolo la petrecere, spuse 
Donald. Simţi nevoia să tremure, dar muşchii spatelui refuzară să răspundă 
acestei necesităţi. Era acolo un om, n-are nici o importanţă cine. l-am citit 
buzele. Spunea ceva despre o fată pe care o pierduse pentru că nu i se 
dăduse dreptul de a fi tată. 


— Dintr-un început poţi să-l înmulţeşti cu un milion, spuse Chad 
luând o sticlă din raft. Poate că sunt chiar mai mulţi. Deşi petrecerea de faţă 
n-a fost o mostră cinstită. Genul de oameni care iau parte la astfel de 
ţopăieli sunt prea egoişti pentru a se gândi să devină părinţi. 


Înghiţi conţinutul paharului dintr-o singură sorbitură şi dădu din cap 
drept răspuns la impactul pe care băutura o avusese asupra lui, după care îşi 
mai pregăti un rând. 


— O secundă, interveni Elihu. De cele mai multe ori, oamenii vorbesc 
ca si cum părinţii ar fi cei egoişti. Este exact ceea ce mă alarmează, înţeleg, 
vreau să spun, că faptul de a avea trei, patru, sau mai mulţi copii poate fi 
considerat drept egoism. Dar doi, ceea ce de fapt menţine balanţa în 
echilibru... 


— Este o gelozie de natură pur economică, spuse Chad ridicând din 
umeri. Orice societate care aprobă de formă ideea egalităţii şanselor va 
deştepta invidia celorlalţi care au o situaţie mai bună ca a ta, chiar dacă 


lucrul a cărui lipsă e resimţită nu poate fi tăiat şi împărţit fără a-l distruge. 
Când eram copil, la baza acestui resentiment stătea, într-o oarecare măsură, 
inteligenţa. Îmi amintesc că în Tulsa existau şi dintre aceia care au început 
să colporteze tot felul de porcării despre părinţii mei, doar pentru că eu şi 
soră-mea învăţam mai bine ca alţi copii. Acum articolul ajuns în stare de 
penurie sunt chiar copiii. Aşa că se produc două fenomene: cei cărora 
comisiile eugenice le-au interzis să mai aibă copii se simt nedreptăţiţi de 
decizie şi spun că strugurii sunt acri abordând masca unei ipocrite siguranţe 
de sine — şi o mulţime de alţi oameni care nu pot face faţă responsabilităţii 
de a creşte un copil şi se agaţă de acest handicap al lor, folosindu-l drept 
pretext pentru a-i imita pe ceilalţi. 


— Eu am un băiat mare, spuse Elihu după un moment. Cred că într-un 
an sau doi voi deveni bunic. Dar n-am simţit niciodată efectul despre care 
vorbeşti. 


— Nici eu, cel puţin la nivelul ăsta, dar asta se datorează în primul 
rând faptului că nu-mi place să-mi fac prieteni dintre cei care reacţionează 
aşa cum v-am spus. Fii atent, nu sunt deloc un tată grozav — cu excepţia 
implicării biologice, căsătoria mea a eşuat. Şi mai trebuie să ţii cont de 
faptul că la mine cărţile pe care le-am sens ţin locul copiilor. 


— Adică? îl somă Norman pe un ton în care se strecurase o undă de 
ostilitate. 


— Extensiunea temporală a influenţei personale asupra mediului 
înconjurător. Copiii sunt conducta care duce în viitorul postum. Aşa cum 
sunt cărţile, operele de artă, celebritatea şi o sumedenie de altele 
asemănătoare. Dar e peste poate să ai un milion de părinţi nemulţumiţi care 
să-şi folosească într-un fel sau altul calitatea de autori pentru a-si sublima 
problemele. Atunci cine le-ar mai fi publicul? 


— În ce mă priveşte, nu simt nici un chef să am copii, spuse Norman 
ca o provocare. Şi asta în ciuda religiei mele! O mulţime de aframi au ajuns 
să simtă la fel pentru că urmaşii noştri vor creşte într-o lume străină şi 
intolerantă! 


— O, unul ca tine îşi poate ţine loc de propriu-i copil, mormăi Chad. 
Eşti prea preocupat de propria ta imagine ca să mai ai timp să te ocupi de 
ecuaţia unui copil. 


Cu o expresie de indignare, Norman se ridică pe jumătate de pe 
scaunul pe care şedea. Fără să fi dat glas protestului său, reuşi să schimbe 
intenţia mişcării iniţiale folosind-o pentru a-şi lua o ţigară din cutia de pe 
măsuţa cea mai apropiată. 


Îşi spuse mai mult sieşi decât celorlalţi: 


— Pe barba Profetului dacă mai ştiu cine sunt, aşa că... Donald abia 
reuşi să-şi înăbuşe exclamaţia auzindu-şi propria indispoziţie reluată ca un 
ecou. Înainte să fi apucat să spună ceva, Elihu îi puse o altă întrebare lui 
Chad. 


— Presupunând că ai dreptate, ce se va întâmpla dacă descoperirea 
din Yatakang va face caducă scuza pentru interzicerea paternităţii pe motive 
eugenice? Adică faptul că poţi avea copii sănătoşi şi cât se poate de 
normali, chiar dacă genetic nu sunt ai tăi, ceea ce ar reprezenta o apropiere 
mai mare de procesul natural decât adopţia, şi ştiu o mulţime de oameni 
care au adoptat şi sunt foarte mulţumiţi. 


— De ce nu-l întrebi pe Shalmaneser? Îmi cer scuze, Elihu, n-am vrut 
să te jignesc. La mijloc e doar faptul că m-am hotărât, în cele din urmă, să 
renunţ la ideea de a mai urmări cu asiduitate evoluţia speciei umane. Unele 
din comportamentele noastre sunt atât de iraționale încât... Chad îşi frecă 
ochii obosiţi cu încheieturile degetelor. Scuzaţi-mă, continuă el. Pot face şi 
un pariu. Vor urma frământări. Gândiţi-vă că nu există decât o singură 
prorocire. Orice s-ar întâmpla în condiţiile actuale, tot la frământări va 
duce. Dar dacă vreţi să aflaţi ce părere are un specialist, de ce nu-l întrebaţi 
pe Don? Ai o diplomă în biologie, sau cam aşa ceva, nu-i aşa? trase el 
concluzia, întorcându-se spre Donald. 


— Exact. 


Donald îşi umezi buzele, regretând că se lăsase antrenat în discuţie, 
când tot ce-şi dorea era să fie lăsat cu gândurile lui pentru a-şi putea căina 
în linişte soarta. De dragul politeţii, încercă să-şi facă ordine în gânduri. 


— Păi... Păi, nu-i nimic cu adevărat nou în prima jumătate a 
programului din Yatakang, dacă e corect ceea ce a spus omul de la 
petrecere. Tehnicile de optimizare a populaţiei prin asigurarea numai cu 
copii care au o ereditate bună au existat de mai multe decenii, ba aş putea 
spune de secole, pentru că dacă nu doreşti altceva decât să faci o selecţie, 
lucrul e posibil pe baza unor metode tradiţionale de naştere. Dar presupun 
că se făcea referire la ceva mult mai ambițios. Dar chiar aşa, se poate dona 
semen, se poate reimplanta un ovul fecundat în afară, dacă de vină e 
ereditatea mamei şi nu a tatălui — la naiba, doar e la îndemână un adevărat 
serviciu comercial pentru aşa ceva chiar în acest secol! Este scump şi uneori 
sunt necesare mai multe tentative, pentru că ovulul e foarte fragil, dar se 
practică de ani întregi. Şi dacă eşti gata să suporţi costul ratării a vreo 
douăsprezece lamele de laborator până când tectogenetica va reuşi să obţină 
un nucleu adevărat, poţi avea un nucleu partenogenetic, un clon, cum i se 
spune. Din cele aflate, rezultă că din Yatakang nu ne-ar veni nimic nou. 


Urmă o pauză. Apoi Norman interveni vorbind rar: 


— Dar cel de al doilea stadiu, care prevede transformarea copiilor în 
supraoameni? 


— Stai puţin, interveni Chad. Donald, n-ai dreptate. Am impresia că 
mai sunt implicaţi doi factori înainte de a ajunge la problema ridicată de 
Norman. În primul rând e vorba de faptul că un produs deficitar nu va mai 
fi o raritate. Nu poţi să tai şi să împărţi porţii egale de copii sănătoşi, deşi 
oamenii au încercat să facă exact acest lucru, creând cluburile de care dai 
acum peste tot şi care dau copii pentru o zi sau două pe săptămână celor 
care nu sunt părinţi tocmai pentru a avea grijă de urmaşii altora. Ce mai 
contează populaţia din Yatakang, parcă peste două sute de milioane, nu-i 
aşa? Nici nu se mai pune problema penuriei dacă guvernul vrea să-şi 
îndeplinească promisiunile la o asemenea scară. Iar cel de al doilea element 
nou, care are şi mai multă importanţă, este: altcineva l-a obţinut primul. 


Lăsă cuvintele să-i atârne grele prin aer preţ de câteva momente lungi, 
aidoma unei dâre de fum, după care înghiţi ultimul strop din pahar şi oftă. 


— Bun, cred că lucrul cel mai bun ar fi să-mi găsesc un hotel. Dacă 
mă întorc din mocirlă pentru a mă alătura societăţii vesele, chiar în ajun de 
Ragnarok:, s-ar putea să-mi vină cheful să merg până la capăt. Mâine o să- 
mi găsesc un apartament şi o să-l umplu cu toate bunătăţile de care se 
bucură oamenii azi... Stie cineva vreun zugrav pe care l-aş putea angaja şi 
care să lucreze fără să mă deranjeze? 


— Până acum unde ai stat? îl întrebă Norman. Ei, la dracu! N-am avut 
nici o intenţie să te supun unui interogatoriu. 


— N-am stat nicăieri. Am dormit pe stradă. Vrei să-ţi arăt permisul? 
Chad îşi vâri mâna în buzunarul interior al costumului său de lux şi scoase 
de acolo portmoneul soios. Uite-l, mai spuse el, scoțând un fel de carte de 
vizită. Prin aceasta se certifică... etcaetera. Si ia mai dă-l dracului. 


Işi vâri portmoneul înapoi în buzunar, după care rupse permisul în 
bucăţi. 


Ceilalţi se priviră reciproc. 


— N-aş fi crezut că vei recurge la aşa ceva spre a-ţi susţine opţiunea 
pentru afară, spuse Elihu. 


— Pentru afară? Pentru aşa ceva nu există decât o singură cale, aceea 
dintotdeauna: sinuciderea. Am crezut că m-aş putea izola de lume. Şi dracu 
să mă ia dacă am reuşit! Omul e un animal gregar, nu foarte social, dar al 
naibii de gregar, şi masa nu-i permite individului să se rupă de ea, chiar 
dacă legăturile nu mai sunt reprezentate decât de un simplu permis pentru 
dormitul cu apucata. Aşa că m-am întors, şi iată-mă în costumul ăsta de-a 
dreptul idiot al bunicului, şi... 


Se încruntă şi aruncă bucăţelele fostului permis eliberat de poliţie la 
coşul de gunoi. Una dintre ele nu nimeri ţinta şi căzu pe covor ca o molie 
moartă. 


— Aş fi putut să-ţi aranjez o cameră la Hotelul ONU, îi spuse Elihu. 
Dotarea vizează doar strictul necesar, dar e confortabil şi ieftin. 


— Faptul că e ieftin nu mă interesează. Sunt multimilionar. 

— Ce? exclamă Norman. 

— Desigur, mulţumită idioţilor care mi-au cumpărat cărţile, dar au 
refuzat să facă aşa cum propovăduiam în ele. Au devenit cursuri 


universitare, au fost traduse în patruzeci şi patru de limbi... Aşa că voi 
investi o parte din bani pentru o schimbare! 


— Păi, în cazul ăsta... 

Cuvintele lui Norman se stinseră înainte de a se materializa. 

— Ce voiai să spui? 

— Voiam să spun că eşti invitat să-ţi întinzi rogojina aici, reveni 
Norman. Cu condiţia ca Donald să n-aibă ceva de obiectat. Nu ştiu când mă 


vor trimite în Beninia, dar ştiu că voi sta acolo destul de mult. Şi — ah, exact 
— voiam să spun că e o onoare pentru noi să te avem ca oaspete. 


Părea foarte jenat. 


— Chad se poate instala în camera mea chiar de mâine, spuse Donald, 
amintindu-şi prea târziu de vârful strălucitor care îi fusese arătat şi ascuns 
apoi sub scaunul Hille. 


S-o ia dracu de poveste. 

Norman căpătă o expresie neîncrezătoare. 

— Ce s-a întâmplat? Ce te-a făcut să te hotărăşti să pleci? 
— Aşa sună ordinul, spuse Donald. 


Şi ce-or să-mi facă acum? Nu ştiu. Nu-mi pasă. 


Îşi lăsă capul pe spate şi adormi. 


urmărind detaliile (13) 


TUFA DE AGRIŞE 


Grasă, cu părul negru, cu o anumită paloare, cu gura mare şi roşie şi 
ochii negri şi strălucitori, Olive Almeiro părea să fie prototipul unei 
adevărate mater familia de la ţară, cu excepţia faptului că braţele îi erau 
împovărate de brățări cu smaralde şi diamante. Impresia maternă făcea parte 
din capitalul ei de bază. În realitate nu fusese niciodată căsătorită, cât 
despre copii — nici măcar nu se punea problema. 


Cu toate acestea pretindea angajaţilor ei să o numească „seiora” mai 
curând decât „seăorita”, şi într-un fel era îndreptăţită la aura ei maternă. 
Fusese, ca să zicem aşa, mamă prin împuternicire pentru mai mult de două 
mii de adoptați. 


O dotaseră cu o casă plutitoare, iahtul Santa Virgen (nume care a 
provocat multe ironii nemeritate); cu blocul de birouri ajuns acum 
proprietatea ei şi de unde îşi conducea afacerile; cu o reputaţie 
internaţională; cu tot confortul pe care banii îl puteau îngădui şi cu încă o 
avere de rezervă pentru a-şi procura încă mai mult. 


Şi totul părea să fi fost făcut abia ieri. 


Biroul ei cu pereţi din sticlă era împodobit cu păpuşi din toate epocile 
istorice: animale de lut din Egiptul antic, jucării amerindiene din paie 


colorate, păpuşi din lemn sculptat din Pădurea Neagră, ursuleţi din catifea, 
figurine chinezeşti confecţionate din bucățele nepreţuite de mătase... 


Toate ţinute prizoniere în spatele vitrinelor, prea scumpe pentru a fi 
atinse de degetele copiilor. 


Spuse în receptorul telefonului, privind pierdută spre dimineaţa apelor 
albastre ale oceanului: 


— Şi ce legătură are asta cu noi? 
O voce distantă îi răspunse că era prea devreme pentru a şti. 


— Păi atunci să afli, şi asta cât mai repede! Ca şi cum problemele pe 
care le avem cu dicromatismul nu erau suficiente, nenorociţii ăştia din 
Yatakang... mă rog, n-are nici o importanţă. Cred că ne putem muta oricând 
în Brazilia! 


Încheie conversaţia cu un gest furios, după care se lăsă cu toată 
greutatea în fotoliul ei pe care îl răsuci în aşa fel încât imaginea oceanului 
liniştit să fie înlocuită de furnicarul străzii. După un timp apăsă pe butonul 
interfonului. Spuse: 


— M-am hotărât, debarcaţi-i pe gemenii Lucayo şi pe băiatul Rosso 
pe care mi i-au trimis din Port-au-Prince. Inainte de a scăpa de ei, vor 


mânca atât de mult încât vor anula profitul care s-ar putea scoate de pe 
urma lor. 


— Ce vreţi să facem cu ei, señora? întrebă vocea din interfon. 


— Lăsaţi-i pe treptele catedralei, puneţi-i într-un coş şi daţi-le drumul 
în mare, de ce trebuie să vă spun eu ce să faceţi cu ei de vreme ce îi luaţi de 
la bordul vaporului? 


— Dar, señora... 


— Fă aşa cum îţi spun sau tu vei lua calea mării într-un coş. 


— Foarte bine, señora. Singura problemă e că soţii din Yanqui vor să 
vă vadă, şi am crezut că poate... 


— A, da. Spune-mi ce ştii despre ei. 


Îl ascultă cu atenţie şi în aceeaşi clipă trase o concluzie. Cu siguranţă 
că dacă renunţaseră la tot ce aveau acasă — slujbă, apartament, prieteni — 
doar de dragul de a face un copil în Puerto Rico, înseamnă că erau strânşi 
cu uşa de ratificarea cu totul neaşteptată a legii privind dicromatismul în 
acest stat, aşa încât acum se vedeau siliţi să se gândească la o adopţie, ceea 
ce ar fi fost posibil şi fără să-si fi părăsit căminul. 


Sunt sătulă de ei. Negroteii ăştia sunt cei mai răi, o fac acum pe 
domnii cu noi, când strămoşii noştri au venit aici ca stăpâni şi ai lor ca 
sclavi, tocmai de aia oricare din Yanqui îmi provoacă greata. 

Gluma îi îndulci suficient starea de spirit pentru a o face să spună: 

— Bine, invită-i la mine. Şi cum spuneai că-i cheamă? 

— Potter, se auzi din interfon. 

Cei doi intrară ţinându-se de mână, cu ochii aţintiţi asupra ei în timp 
ce se aşezau pe scaunele indicate. Aproape că li se puteau auzi gândurile: 


„Aşadar, aceasta e celebra Olive Almeiro!” După un timp, atenţia soţiei fu 
atrasă de păpuşile expuse peste tot, în timp ce soţul îşi drese glasul. 


— Señora Almeiro, noi... 

— V-au luat pe nepusă masă, îl întrerupse Olive. 
Frank Potter clipi. 

— N-aş zice că... 


— Doar nu vă închipuiţi că sunteţi singurii, da? Care e problema, 
imposibilitatea de a distinge culorile? 


— Exact. Si e mai mult ca sigur că soţia mea o va transmite, aşa că... 


— Aşa că v-aţi hotărât să emigraţi şi pentru că în Nevada e prea 
scump, iar Louisiana nu vrea să devină un fel de maternitate de refugiu, aţi 
ales Puerto Rico, dar legile v-au dat planul peste cap. Deci, ce vreţi de la 
mine? 


Surprins de conciziunea interlocutoarei, Frank schimbă o privire cu 
soţia lui, care era foarte palidă. 


— Totul s-a datorat presiunii momentului, admise el. Am considerat 
că aţi putea să ne ajutaţi. 


— Pentru o adopţie? Mă îndoiesc. Dacă aveţi în vedere adopţia, nu 
era nevoie să vă fi deplasat mai departe decât de la New York la New 
Jersey. Olive îşi scarpină bărbia cu degetul. Probabil că doriţi să vă 
deghizez propriul vostru copil într-unul adoptat, da? Totul e pregătit deja, 
nu-i aşa? 


Frank se înroşi până la rădăcina părului. Spuse: 
— Cum aţi putea... ? 
— Doar v-am mai spus că nu sunteţi singuri. Asta e dorinţa voastră? 


— Da. Îşi fixă privirea în podea, luând o înfăţişare distrusă. Am vrut 
să sărbătorim hotărârea npastră mutându-ne. Dar nu ne-am dat seama că 
totul s-a petrecut aşa de repede. Am descoperit cum stăteau lucrurile după 
ce am ajuns aici. 


— Nu şi-au dat seama la Biroul de imigrare? Nu, ar trebui să ne 
gândim puţin, sunt verificate doar femeile care vin din străinătate şi din 
ţările cu nomazi. În cazul ăsta aţi cam încurcat-o. Fie că fătul a fost 
înregistrat în New York, unde nu ai voie să-l naşti, sau a fost înregistrat aici, 
unde transmiterea informaţiei voastre genetice la copil a devenit ilegală, sau 
sunteţi exact la mijloc, ceea ce l-ar face un imigrant ilegal din clipa în care 
ar părăsi pântecele mamei. Deci... ? 


— Ne-am gândit că dacă am pleca de tot din ţară..., şopti Sheena. 


— După care eu să-l adopt şi să vă înlesnesc reunirea? Chicotul 
Oliviei era lipsit de orice bună dispoziţie. Mda, mai fac şi aşa ceva. Pentru 
un onorariu de o sută de mii. 


Frank tresări. 
— Dar e cu mult mai mult decât!... 


— Decât costul unei adopţii obişnuite? Desigur. Adopţia este un act 
legal, supus anumitor condiţii. Ceea ce îmi propuneţi nu mai este aşa. 


Se aşternu tăcerea. În cele din urmă Olivia spuse, gustând din plin 
jena lor. 


— Bun, domnule Porter, cred că singura soluţie care vă rămâne e s-o 
luaţi de la cap. Vă pot recomanda linia GT pentru avorturi, şi mai ştiu şi un 
doctor care nu insistă asupra verificărilor sarcinii pe care ar trebui să le facă 
înainte de a prescrie avortul. Apoi v-aş putea trece pe lista mea de înscrieri. 
Altceva nu mai pot face pentru voi. 


— Şi totuşi trebuie să mai existe şi altceva! exclamă Frank sărind 
aproape de la locul lui. Vrem să avem propriul nostru copil, nu unul la mâna 
a doua! In Yatakang s-a anunţat că aşa ceva este posibil. 


Faţa lui Olive deveni la fel de dură ca marmura. Spuse: 
— Mă obligi să vă abandonez, domnule Porter. 

— Cum? 

— Doar m-ai auzit. 


Mâna plinuţă lovi un buton de pe masă. Sheena îşi prinse soţul de 
braţ. 


— E un expert, Frank, spuse ea cu voce stinsă. Trebuie să te încrezi în 
cuvântul ei. 


— Nu, e mult prea mult! Am venit să ne interesăm asupra unor 
proceduri civile şi... 


— Uşa din spatele vostru e deschisă, spuse Olive. La revedere. 


Sheena se întoarse şi se îndreptă spre ieşire. După o clipă, în care se 
simţise la un pas de o explozie nervoasă, Frank o urmă cu umerii prăbuşiţi. 


După plecarea lor, Olive observă că gâfâia din cauza efortului făcut 
pentru a se autocontrola. Blestemă guvernul din Yatakang şi se simţi mai 
bine. 


Dar ura ei avea ceva nou şi pur; o ardea ca o rană deschisă, în ciuda 
tuturor pomezilor. 


De-a lungul anilor îşi pusese la punct o uriaşă reţea de relaţii, 
cheltuise milioane de dolari sub formă de mită, riscase de zeci de ori 
încălcarea legilor, fiind sigură că produsele tectogeneticii contemporane nu 
vor putea fi niciodată concurate de tradiționala „muncă necalificată”. Îşi 
începuse activitatea când numai două state. California şi New York, aveau 
legislații eugenice, iar Puerto Rico era supraaglomerat de mame cu 
genotipuri acceptabile, gata să renunţe la cel de al cincilea, sau al şaselea 
copil pentru a fi adoptat de bogătaşii din Yanqui. Atunci când legile 
eugenice s-au răspândit pe tot teritoriul, arătându-şi colții, şi sterilizarea 
voluntară după cel de al treilea copil a devenit o practică generală, a început 
să-şi lărgească sfera de activitate. 


Un genotip curat, ceea ce era cel mai de dorit, ridica mai puţine 
probleme, decât să fi dovedit că adoptatul era cetăţean american, în cazul în 
care viitorul tată venea din Haiti, sau provenea din iancheii din Cuba sau 
Bolivia. 


Cu multă trudă reuşise să pună la punct o companie care a făcut faţă 
tuturor dificultăţilor. Ca dintr-o dată, blestemaţii ăia din Yatakang să arunce 
umbra neagră a dezastrului peste mai mult de jumătate de lume. Nu numai 
că ofereau pe gratis o şansă refuzată până atunci tuturor, cu excepţia celor 
bogaţi, dar şi mai mult, voiau să convingă lumea să o facă. Copilul născut 
de fiecare pântece putea fi un geniu, o Venus, un Adonis... 


Şi dacă ceea ce susțineau în continuare era adevărat, cine şi-ar mai fi 
dorit un copil mediocru, când se puteau obţine versiuni îmbunătăţite, 
posesoare ale unor talente de neimaginat? 


Ridică de pe birou unicul ornament aflat acolo, cochilia unei scoici cu 
nişte culori extrem de vii, pe care o aruncă spre geamul care dădea în strada 
aglomerată. Se sparse, transformându-se în fărâme care au căzut pe podea. 
Sticla rămase fără nici o urmă, şi lumea de afară îşi continuă neabătut 
existenţa. 

OMUL POTRIVIT PENTRU MISIUNE 


Lumea reală nu mai exista. Îl părăsise ca imaginile fulgurante ale unui 
vis: rezumat al principiului nesiguranţei, sfâşiat de efortul de a le prinde. 
Când ajunsese în acceleratul East River se lăsase deja ceața, ale cărei ultime 
dâre se destrămau în urma avionului care-l ridica deasupra continentului 
până în vecinătatea spaţiului vid, acolo unde dacă ar fi putut fi văzute, 
stelele ar fi avut înfăţişarea unor ace de un alb incandescent. 


Numai că erau de nevăzut, cu siguranţă. Lumina lor nu putea pătrunde 
până la ochii lui Donald Hogan prin ecranul contra radiaţiilor şi nici prin 
protecţia antişoc şi nici prin straturile de izolare termică a căror licărire era 
la reintrare de un roşu mat. 


Se gândi la Chad Mulligan, care îl întrebase când a văzut el stelele 
ultima oară — cel care îl întrebase şi pe Norman când fusese udat de ploaie 
—, progenitură închipuită şi decăzută a drogului. Pe locul învecinat o femeie 
râdea tot timpul, părând foarte fericită, dând călătoriei ei o notă cât se poate 
de personală. Uneori prindea aroma dulceagă care venea din sticluţa închisă 
cu un dop de vată. La un moment dat crezu că i-o va oferi, dar femeia se 
răzgândi. 


De ce să omori un om pe care nu l-ai mai văzut niciodată? Pilotul 
elicopterului prăbuşit, al cărui scalp fusese smuls de mulţime, i se părea 
mult mai real decât Norman, decât Chad, sau decât oricine altcineva. 
Adevărul abstract al morţii pilotului căpătă concreteţe în mintea lui, 
îndreptându-i gândul spre argumentul lui Halda-ne că o albină inteligentă ar 
percepe o idee ca „datorie” ca pe ceva material. 


Dacă asta ar dori, ar putea să-i pună o armă în mână, cât se poate de 
legal, şi să-l trimită în Zona de Conflict a Pacificului, unde să omoare 
străini. Doar o făceau zilnic cu ajutorul a sute de tineri prinşi de un 
computer anonim. Şi răsculații newyorkezi fuseseră înarmaţi, şi asta se 
numea crimă. Între cele două situaţii trecea linia subţiratică numită ordin. 


De la cine? Mai putea veni în zilele astea de la un om? Probabil că nu. 
Deci iluzia pe care o avusese pe Fifth Avenue în afara librăriei nu fusese o 
iluzie. 


La început foloseşti maşinile, apoi te pliezi după dorinţele lor, apoi... 


Apoi ajungi servitorul lor. Asta era clar. Era atât de logic, încât i se 
părea o uşurare. Şi Guinevere avea perfectă dreptate să-şi transforme 
clienţii Beautique-urilor ei în produse finite ale unei uzine cosmetice. 


Acum era limpede de ce oamenii, printre care şi Donald Hogan, erau 
gata să accepte ordinele unei maşini. Mulţi alţii pe lângă el trebuie să fi 
descoperit că a se fi pus în slujba unei fiinţe umane era un fel de trădare, ca 
şi cum te-ai fi vândut inamicului. Inamicul era fiecare bărbat şi femeie. 
Aşteptându-şi momentul potivit, mascându-şi intenţiile cu vorbe bine 
rostite, ca în final să te ucidă pe tine, un străin, cu bâtele, când te prind pe 
strada lor. 


Deschiseră uşa avionului şi lansară pasagerii ca pe nişte sardele în 
soarele cald şi şovăielnic al începutului de vară californiană. Expresportul 
nu avea o linie arhitectonică anume, semănând cu un portavion, terminalul 
pentru pasageri şi magaziile fiind protejate de biute de pământ împotriva 
exploziilor. Prin urmare, ceea ce văzuse din strălucirea soarelui fusese filtrat 
prin geamul incasabil, şi nici nu avusese parte să adulmece aerul sărat al 
mării, ci respiraţia aromată a sistemului de aer condiţionat. Pasagerii cu aer 
de locuitori ai hrubelor îl făceau să se simtă rupt de ultimele vestigii ale 
lumii pe care o lăsase pe cealaltă coastă, şi păreau că îl obligă şi pe el să 
gândească aidoma lor în limitele aceluiaşi pătrat ferm cu unghiuri perfect 
drepte. Totul i se părea nou şi ireal, ca şi cum ar fi fost sub efectul unui drog 
care îi altera percepțiile. Spectacolul oferit de atâtea femei şi atâţia bărbaţi 
în uniforme era o sursă de nesfârşită uimire: măsliniul maroniu al armatei, 
bleumarinul marinei, azurul forţelor aerului, negrul şi albul forţelor spaţiale. 
Sistemul PA emitea ordine criptice sub forma unor coduri pline de cifre şi 
Utere până când confuziei vizuale i se adăugă şi cea auditivă, funcţie asupra 
căreia îşi pierduse controlul, încât ajunsese să se creadă într-o ţară pe care 


nu o mai văzuse niciodată până atunci, unde oamenii vorbeau staccato-ul 
unei limbi a maşinilor: 01101000101. 


Un ceas îl anunţă cât e ora şi propriul lui ceas îl avertiză că orologiul 
celălalt e un mincinos. Afişe îl avertizau cu privire la pericolul prezentat de 
spioni şi începu să i se facă frică pentru că el însuşi era un spion. Un gard 
de funii atârna de nişte stâlpi metalici descriind un culoar plin cu semne 
făcute cu mangal şi dungi strălucitoare sugerând explozii. O mână neştiută 
scrisese pe un zid COMUNIŞTI CĂCACIOŞI. Un om trecu ţinându-şi 
capul cu mândrie în sus: ochii oblici, pielea galbenă, o insignă japoneză 
prinsă pe salopeta având aerul unei armuri. Mai multe uniforme, de data 
aceasta albastrul şi negrul poliţiei, privind cu cea mai mare atenţie la noii 
veniţi. Pe galerii se aflau camere TV şi o echipă de patru oameni colecta 
toate amprentele de pe balustrada escalatorului pe care le aduceau apoi la 
computer pentru a fi comparate cu acelea aflate în dosarele poliţiei. 
ROAGĂ-L PE BĂRBATUL CĂSĂTORIT SĂ SE CĂSĂTOREASCĂ CU 
JANE. 


Dar CALCĂ LIBARCA. 


— Locotenent Hogan? spuse o voce. PRINDE POSTUL ŞI ADU 
ÎNTREAGA LUME ÎNTR-UN APARAT DE RADIO. 


Dar ŢINE LUMEA ÎN ŞAH PRIN SAFE-T-GARD INC. 


— Locotenent Hogan? AZI AICI ŞI AZI TRIMIS DE AICI ASTA-I 
TREABA NOASTRĂ. 


Dar S-O VEZI PRIN OCHII FAMILIEI EVERYWHERE... 


Se întrebă dacă în avion fusese şi sergentul Schritt, se întrebă dacă 
omul reuşise să se îmbete pe cât şi-ar fi dorit; se întrebă dacă uitarea îi 
adusese alinarea. Era ultimul semn de respect pe care îl mai arăta faţă de 
lumea decăzută şi moartă a ultimelor decenii. Devenise de neajuns, 
depărtându-se de-a lungul celei de a patra dimensiuni cu viteza luminii. Era 
a lui, numai a lui, aidoma iluziilor unui hitripper. Şi, aşa cum îi promisese 
Chad, lumea adevărată îşi păstrase puterea de a-l mai surprinde. 


Răspunse, ascultând cu interes neîncrederea din vocea lui: 


— Da, sunt Hogan. Ai fost trimis să mă iei pe Boat Camp? 


O bărcuţă ridicol de mică, ridicol de strălucitoare, ridicol de 
zgomotoasă, îl transborda pe el şi pe necunoscutul lui însoțitor, strecurându- 
se printre epavele navelor militare care îmbâcsiseră plaja, cândva excelentă, 
săltând pe valurile care se spărgeau de țărm, spre baza Boat Camp de pe 
Devil's Island care se profila la orizont. Căţărându-se pe stâlpii care 
susțineau marea platformă principală, ca şi cum s-ar fi pregătit să facă saltul 
înapoi spre universul mai simplu şi mai ferit de pericole al maimuţei 
străbune, recruți în echipament complet de luptă se străduiau din răsputeri 
să dispară din raza de acţiune a furiei sergenţilor. 


— Am cerut Washington-ului să te reevalueze, îi spuse colonelul în 
faţa căruia fusese dus. Am gândit că vor vrea să se asigure de faptul că ai 
apreciat cum se cuvine, înainte de a fi fost recrutat, ca să nu mai vorbim de 
activare, faptul că nici un individ nu are o viziune completă ba nici chiar 
suficientă pentru a face judecăţi valabile cu privire la propriile lui hotărâri. 
Dar, după cum văd eu, aptitudinile tale merg pe linia dedindarguluiz, aşa că 
ai şanse foarte slabe de a fi mai bun ca alţii. Să n-o mai faci niciodată. 


— Care sunt aptitudinile mele speciale, domnule? 


— Dedindargul! E tiparul generaţiei voastre de a tot găsi argumente 
deductive şi inductive! Colonelul îşi trecu mâna prin păr cu o mişcare 
combinată. 


Şi aşa mai apăru o barieră între Donald şi omul care se credea. De fapt 
era cu totul lipsit de importanţă, la trecut nu se mai putea oricum întoarce. 
Dar întotdeauna nutrise speranţa că acea aptitudine să fie numai a lui, ca 
acum să descopere, nu fără să se fi simţit uşor ofensat, că era vorba de ceva 
atât de bine cunoscut încât avea şi o poreclă. 


— Ce anume nu mai trebuie să mai fac niciodată, domnule? 


— Să ajungi imediat la o concluzie, desigur, mitralie colonelul. Cred 
că ai fost convins că e vorba de o concluzie previzibilă, şi anume că 
misiunea ta va fi legată de noul program genetic, ceea ce nu ţi-a dat nici un 
drept să prevezi hotărârea oficială de a deconspira acoperirea pe care ţi-o 
asigurase Delahanty. 


Deconspir?... O. Se referă la faptul că am vorbit cu Norman şi cu 
ceilalţi că primisem instrucţiuni să părăsesc New York-ul. 


Donald ridică din umeri şi rămase tăcut. 

— Ai ordinele sigilate la tine? îl întrebă colonelul. 
— Da, domnule. 

— Dă-mi-le. 


Donald îi înmâna pachetul. Colonelul răsfoi documentele pe care le 
conţinea, apoi le aruncă într-un jgheab fixat pe birou, pe care scria Material 
Secret de Distrus. Apăsă, oftând, pe un buton. 


— Încă nu am nici un detaliu cu privire la noua ta acoperire, spuse el. 
Din câte înţeleg eu, anunţul oficial din Yatakang confirmă că pot fi 
introduşi, prin metodele obişnuite, mai mulţi turişti ca de obicei. Vei 
constata că e mai simplu aşa decât pe căile neoficiale. Ochii îi rătăciră pe 
singura fereastră din birou, care dădea pe un platou unde un grup de recruți 
neinstruiţi alergau înainte şi-napoi. 


— După câte se pare, vei fi trimis ca reporter ştiinţific acreditat de 
SCANNER şi Engrelay Satelserv. Pare cât se poate de natural şi, încă 
înainte de a-ţi asculta obiecțiile, pot să afirm că lipsa ta de experienţă în 
domeniu nu va avea nici un fel de consecinţe. Nu e nevoie decât să pui 
acele întrebări pe care le formulează jurnaliştii cu privire la programul de 
eugenie. [i se vor da şi o serie de informaţii adiţionale. Dar cel mai 


important este că vei fi singurul ziarist din Yatakang căruia i se vor face 
înlesniri pentru a-l contacta pe Jogajong. 


Donald se încorda şi-şi simţi trupul cuprins de furnicături. 


Habar n-am avut că s-a întors acolo. Dacă e într-adevăr ceea ce se 
pretinde că este, aş putea nimeri într-un război civil! 


Luând posomorârea lui Donald drept lipsă de înţelegere, colonelul 
hârâi: 


— Nu ştii la cine mă refer? 


— Ba da, domnule, murmură Donald. Nici unul dintre cei care trebuie 
să înveţe idiomul yatakang nu ar fi putut trece mai departe fără să facă vreo 
referire la Jogajong. Închis de patru ori de guvernul Solukarta, deposedat de 
titlul de conducător al Partidului Libertăţii din Yatakang, conducătorul unei 
revolte împotriva avorturilor, după care a trebuit să părăsească ţara, autor de 
cărţi şi pamflete care mai circulau încă în ciuda interdicţiilor politice şi a 
autodafeurilor... 


— Întrebări? spuse colonelul părând dintr-o dată plictisit. 
— Da, domnule, am câteva. 


— Aha! Foarte bine, să le ascultăm. Dar te previn, ţi-am spus exact 
atât cât poţi să afli la acest moment. 


Cu aceasta trebui să renunţe dintr-o dată la patru întrebări. Donald 
ezită. 


— Domnule, dacă voi fi trimis oficial în Yatakang, de ce mi s-a mai 
spus să vin în Boat Camp? Nu vor deveni suspicioşi dacă vor afla că am 
trecut pe la o bază militară? 


Colonelul păru că îi ia în considerare întrebarea. După un timp 
răspunse tărăgănat: 


— Cred că la aşa ceva se poate răspunde ţinând cont de condiţiile 
curente. În fond e o problemă de securitate. Boat Camp e sigură. Instalaţiile 
amplasate la sol nu prea sunt aşa. la mai gândeşte-te. Îţi voi spune o poveste 
care te va mai dumiri cu privire la problemele cu care eşti confruntat. O 
anumită bază de la ţărmul mării era urmărită de pe un deal din apropiere 
numai bun pentru înălţarea zmeelor. Un băiat de vreo paisprezece sau 
cincisprezece ani obişnuia să se ducă acolo pentru a-şi înălța zmeul lui 
special de forma unei cutii înalte de cinci picioare, construit de el însuşi. Si 
a făcut asta zilnic timp de vreo două luni neîntrerupt, până când unul dintre 
ofiţerii bazei s-a întrebat cum era posibil ca acesta să fie singurul mod în 
care băiatul îşi putea petrece vacanţa. Aşa că ofiţerul s-a urcat până acolo şi 
a găsit îa capătul sforii de la zmeu un aparat de înregistrare şi pe zmeu o 
cameră miniaturală TV. Şi copilul, care, bagă de seamă, nu avea mai mult 
de cinşpe ani, a aruncat un cuţit, rănindu-l pe ofiţer în coapsă, după care a 
încercat să-l stranguleze. Ai priceput? 


Donald îi dădu dreptate, cutremurându-se de cele auzite. 


— Şi ar mai fi un motiv. Asta e cel mai bun loc spre a fi amsificat 
pentru misiunea care ţi s-a încredinţat. 


— Maiorul Delahanty mi-a pomenit despre acest lucru, spuse Donald 
încet. Totuşi, lucrurile nu-mi sunt foarte clare. 


— Cuvântul amsificare provine dintr-un acronim — AMS, ceea ce 
înseamnă antrenarea pentru misiuni speciale. Cei mai mulţi dintre gomosi 
nu iau ideea asta în serios. Pentru ei nu-i vorba decât de un alt panaceu 
comercial, unul din multele pe care le folosesc escrocii. Ceea ce în parte şi 
corespunde adevărului, pentru că folosirea corectă a tehnicii presupune 
experimentarea ei în primul rând pe tine însuţi, iar noi nu retrimitem în 
civilie pe mulţi dintre cei care au fost iniţiaţi. 


— Vreţi să spuneţi că până la urmă voi?... 


— Nu vorbesc de tine în mod special, i-o tăie colonelul. Vreau numai 
să spun că aşa ceva nu-şi prea găseşte aplicaţia în afara acestui serviciu! 


— Dar dacă mi se va cere să interpretez rolul unui reporter... 


— Şi ce are asta cu ce am discutat până acum? Eu nu trebuie decât să 
te alimentez cu fapte. Vor fi monitorizate şi publicate în această ţară. 
Engrelay Satelserv are un staff de specialişti care vor urmări traducerea în 
fapt a acestui ţel. Donald spuse încurcat: 


— Am impresia că pe undeva mi-a scăpat esenţa. Când aţi spus că 
lipsa de experienţă ca reporter nu contează, am crezut... 


Se opri. Colonelul îl privea cu un amestec de amuzament şi dispreţ. 


— Mda, tu cam crezi o mulţime de lucruri, nu-i aşa? Nu suntem aici 
pentru a furniza stele agenţiilor de impresariat, deşi dacă ai fi considerat 
lucrurile din punctul ăsta de vedere, nu ar mai fi fost nevoie să-ţi baţi capul. 


— Si atunci? 


— In numai patru zile, îi spuse colonelul, vei fi perfect antrenat 
pentru misiunile speciale. 


urmărind detaliile (14) 

propriu, chiar în această eră a automatizării, a computerelor şi a marelui 
cartel. Jeff Young le descoperise. 


Fluierând, bărbatul subţirel, în vârstă cam de patruzeci de ani, cu 
părul negru rărit şi cearcăne grele care trădau obiceiul de-a dreptul 
condamnabil de a consuma un drog ca Procrozolul, cu puternice efecte 
insomniace, o pomi pe aleea flancată de maşinile-unelte automate, într- 
adevăr, dormea mult mai puţin decât ceilalţi oameni; ba mai mult, se 
comporta ca şi cum ar fi fost mereu într-o stare de apatie. Dar această stare 
nu se datora vreunui drog. 


Ducea un sac mic din plastic. Se opri în dreptul unui strung şi vărsă 
conţinutul sacului în hopperul acestuia. Din sac ieşi o jumătate de livră de 
praf şi bucățele de magneziu. 


Apoi se îndreptă spre o maşină de şlefuit care lustruia cu o bucată de 
piele suprafaţa cenuşie a unei bucăţi de fontă, dându-i netezimea unei 
oglinzi, absorbind în acelaşi timp şi pilitura de fier. 


Continuând să fluiere, ieşi şchiopătând din secţie şi închise uşa. 
Lumina se stinse singură. Controlul automat se putea descurca şi pe 
întuneric. 


Celălalt, şi totodată unicul membru al echipei lui, o shigi pe care 
uneori clienţii o considerau atât de proastă încât n-ar fi fost bună nici ca 
purtătoare de cuvânt a unei secţii de strunguri şi freze, plecase înaintea lui 
spre casă. Totuşi, el o strigă din uşă şi aşteptă cât ar fi putut să o audă 
răspunzându-i în timp ce se apropia de şirul de acvarii plasate lângă peretele 
din spate al camerei. Peşti mici şi strălucitori îl priveau cu indiferenţă în 
timp ce introducea câte un cârlig în fiecare dintre acvarii şi trăgea din 
ascunzişul nisipului fin şi alb globuri din material plastic pline pe jumătate 
cu o substanţă vaporoasă de culoare maro. 


Înlocui globurile satisfăcut, puse alarma antifurt şi aprinse semnalul 
luminos care atenţiona că sistemul era funcţionai şi pe care scria: Jeff Young 
Comenzi Execuţii Metalice — Execut Proiecte Funcţionale şi Artistice. 


Cu sacul legănându-i-se în mână, încuie şi se îndreptă spre trenul 
rapid. 


După ce mancă un prânz uşor, în timp ce privise la noul şi scumpul lui 
televizor holografic, plecă din nou de acasă la unsprezece şi zece papa- 
mama, ducând sacul într-o servietă neagră. Luă trenul rapid şi se opri la o 
staţie unde cobora foarte puţină lume, mai cu seamă amatorii de soare şi 
surf, ferită de tentaculele acaparatoare ale oraşului pentru că aici terenul era 
prea slab ca să poată rezista greutăţii clădirilor înalte. De câţiva ani îşi luase 
obiceiul unei plimbări nocturne pe plajă. Era unul dintre acele lucruri care îi 
scurtau considerabil orele de somn. 


Se plimbă cu paşi domoli până când staţia trenului rapid se pierdu din 
vedere. Apoi, cu paşi rapizi şi bine direcţionaţi, se pierdu în umbra unor 
tufişuri şi deschise ghiozdanul. Scoase din el o mască pe care şi-o puse pe 
faţă. Apoi stropi sacul din plastic cu un spray care distrugea atât amprentele 
digitale cât şi celulele epidermice care ar fi putut rămâne pe el. 


În cele din urmă scoase şi o armă cu arc electric pe care o deţinea în 
mod legal, legitimaţia fiindu-i dată de un poliţai care considerase că aşa 
ceva era firesc pentru un om care are un atelier mecanic, şi o porni de-a 
lungul plajei. 


Sosi la locul de întâlnire şi îşi consultă ceasul. Ajunsese cu două 
minute mai devreme. Se cutremură şi rămase tăcut, aşteptând. 


Dintr-o dată o voce i se adresă din întuneric: 


Se întoarse spre locul de unde venea vocea, care aparţinea unui 
bărbat, dar despre care n-ar fi putut spune mai mult. Tratând cu partizanii, 
ăsta era stilul în care ei doreau să decurgă lucrurile. Era sigur că intrase în 
raza proiectorului cu lumină infraroşie, aşa că se comportă ca şi cum cel ce 
îl urmărea putea să-i vadă toate mişcările. 


Arătă cu arma spre un punct de lângă piciorul lui. Pacheţelul descrise 
un arc prin aer şi căzu cu zgomot înfundat în nisip. Se lăsă în genunchi, 
puse ghiozdanul jos, dar nu şi arma, pipăi pacheţelul şi făcu un semn din 
cap. Luă pacheţelul, lăsând sacul din plastic, se ridică şi făcu doi paşi în 
spate. Ochii i se obişnuiseră cu întunericul, aşa că putu să observe că 


persoana care ieşise din umbră pentru a lua sacul nu era aceeaşi care i se 
adresase, ci o shigi tânără, care arăta probabil foarte bine. 


Se aplecă — încet, aşa încât să nu-l alarmeze pe omul care aştepta în 
întuneric —, luă un băt si scrise ceva cu el pe nisip. 


PENTRU CE? 

Un hohot mut. 

— Va apărea mâine, la ştiri, spuse celălalt. 
CREZI CĂ TE VOI TRĂDA? 


— Sunt liber de optsprezece luni, spuse omul. Si n-am reuşit asta 
pentru că mi-as fi făcut publice acţiunile. 


EU — OPT ANI. 


Deja femeia se întorsese lângă bărbatul cu care venise. Şterse literele 
cu piciorul beteag şi scrise: ALUMINOFAGUL LUI GT. 


— ÎI ai? întrebă uimit partizanul. 

ACUM E CONCEPUT. 

— Cât? 

IEFTIN. SPUNE-MI LA CE ÎTI FOLOSEŞTE TERMITUL? 
Apoi tăie şi scrise SCUMP. 

— Am înţeles. Spune o cifră. Şterse din nou cele scrise. 


150 DOLARI PENTRU 1 000. DE FABRICAT UN MILION -6 
ZILE. 


— Sunt asa de bune precum pretinde GT? 


risca. 


MONOFILAMENT 12 HR 

— Doamne! Cu marfa asta voiau ei să înnebunească lumea! 
EXACT. 

Şterse iar cuvântul. Rămase într-o aşteptare încordată. 


— Ne-ar putea fi de folos, spuse omul în cele din urmă. Okay, voi 
Vom scoate din circuit rapidele de pe linia Bay Bridge. 


LINIA E BINE PĂZITĂ. 


— Nu se va întâmpla pe linie. Există o porţiune în care metroul 


dublează monoşina. Dacă reuşim să programăm totul cum trebuie, va 
produce topirea, scurtcircuitând cablurile electrice. 


DECLANŞATORUL CU FOSFOR? 

— Nu, avem un distribuitor de aprindere cu arc HT. 
NU E AL MEU. 

Un alt chicot, de astă dată cu inflexiuni răutăcioase. 


— Mulţumesc, atunci când îmi voi putea permite să ajung la 


standardul tău, voi scrie în Elveţia. Okay. Te voi anunţa când voi avea 
nevoie de aluminofag. 


NOAPTE BUNĂ. 
— Noapte bună. 


Din direcţia vocii se auziră sunete înăbuşite. Aşteptă până când 


sunetele se stinseră cu totul, după care nivelă bine porţiunea de nisip pe care 
îşi scrisese conversaţia. 


Se întoarse acasă cu toată graba pe care i-o îngăduia piciorul mai 
scurt, lăsând în seama fluxului ştergerea urmelor paşilor lui. 


În loc să se fi culcat în patul din apartamentul lui, făcu ceea ce făcea 
de regulă în nopţile frumoase: îşi luă salteaua pneumatică pe care o duse pe 
acoperişul blocului. Îşi luă şi binoclul, bine ascuns în husa saltelei. 


Un tânăr se distra copios cu o shigi când ajunse el acolo, dar aşa ceva 
constituia o întâmplare cât se poate de banală. Putea fi absolut singur în 
zona unde erau amplasate ventilatoarele. Îşi întinse salteaua cu un aer 
satisfăcut, întrebându-se cât îi mai rămăsese până să-şi înceapă 
supravegherea. Aprecie că era vorba de o oră, ceea ce era foarte aproape de 
adevăr. Era cu şaizeci şi şase de minute mai înainte ca o lumină orbitoare să 
se înalțe brusc, pentru a se risipi cu aceeaşi iuţeală printre vagoanele goale 
ale metroului de la Bay Bridge, rupând o porţiune întreagă de cablu care 
făcea legătura cu monoşina. 


Aprecie cu o mişcare a capului profesionalismul cu care fusese 
îndeplinită acţiunea. Grupului de întreţinere îi va trebui o noapte întreagă 
pentru a efectua reparaţiile. Nu era rău pentru nişte amatori, nu era rău 
deloc. Deşi, atunci când se hotărâse să-şi pună serviciile în slujba 
partizanilor sau a sabotorilor de duzină, se aşteptase la acţiuni mult mai 
ambitioase. În locul lor erau bine venite şi acestea, dar... 


Nu o făcea pentru că ar fi împărtăşit opiniile politice ale partizanilor. 
Nu era nici nihilist, nici vreun frăţior roşu, care constituiau cele două 
facţiuni rivale prinse într-o nesfârşită ceartă una cu cealaltă, în timp ce 
atacau societatea în care trăiau. Pur şi simplu nu vedea o altă posibilitate de 
a-şi fi exploatat marele lui talent. Armata îl antrenase pentru acţiunile de 
sabotaj şi, după incidentul care-l lăsase cu un picior mai scurt pentru tot 
restul vieţii, refuzase să-l mai primească în rândurile ei. 


Ce altceva îi mai rămâne unui flămând, decât să mănânce mâncarea 
pe care o găseşte în faţa lui. 


Nu avuseseră prezenţa de spirit de a întrerupe sursa de curent care 
alimenta scurtcircuitul produs de cablurile căzute pe pod şi ploaia de scântei 


făcea ca traversele şi grinzile să pară înşişi stâlpii iadului. Jeff Young simţi 
căldura degajată de bomba incendiară străpungându-i pântecele şi 
împrăştiindu-i-se în tot corpul, aşa încât începu să se maseze cu mâna care 
nu ţinea binoclul, sperând ca astfel să se ferească de căldura tot mai ridicată. 


continuitate (15) 


NU-ŢI FACI RONDUL, NU-NCASEZI 


Mai erau încă unele corporaţii care mai păstrau tradiţionalele mese 
pentru întâlnirile comitetului director. Nu şi GT, care era un produs modern. 
Sala de consilii de la etajul prezidenţial al turnului era scăldată într-o lumină 
moale şi perlată care curgea de sub tavanul arcuit, spaţiul fiind punctat cu 
tronuri de forma unor scaune comode, tapisate, având în jurul lor 
echipament electronic. În dreptul fiecărui loc se afla un ecran holografic, un 
reportofon, un computer, şi căşti care asigurau accesul direct la fiecare 
dintre cele patruzeci şi opt de unităţi industriale subsidiare, şi mai bine de 
nouă sute de oficii locale din cincisprezece ţări, în unele cazuri legătura 
fiind asigurată prin satelit. 


Tronurile înalţilor funcţionari erau tapisate cu piele veritabilă, acelea 
ale vicepreşedinţilor seniori cu mătase, iar cele ale vicepreşedinţilor juniori 
şi ale specialiştilor invitaţi pentru consultări cu un plastic moale. Astăzi mai 
fuseseră aduse două tronuri îmbrăcate în piele, unul pentru Elihu Masters, 
nimeni nu şi-ar fi permis altceva pentru un ambasador, iar celălalt pentru 
sperietoarea numai piele şi os, sintezistul de la Guvern pe care Norman îl 
întâlnise în timpul discuţiilor preliminare, dr. Raphael Corning. Era pentru 
prima oară când Norman era pus în situaţia de a lucra direct cu un sintezist, 


iar volumul de cunoştinţe de care dispunea avusese un efect deprimant 
asupra lui, dându-i impresia că-şi pierduse toată viaţa în van. 


Dar nu numai acest lucru îl deprimase. Se simţea golit pe dinăuntru şi 
gata parcă să cedeze unei mari presiuni din afară. În toate ocaziile 
anterioare, înainte de a fi fost promovat în consiliul director, îi făcuse o 
plăcere cu totul deosebită faptul că fusese singurul afram care asista la 
şedinţele de aici şi aştepta nerăbdător ziua când, la început, i se va oferi un 
tron tapisat cu mătase, apoi cel cu piele. Evenimentul îi dăduse planurile 
peste cap. Întreaga aventură beniniană îl va transforma într-un fel de pivot, 
indiferent ce rang oficial i-ar fi fost atribuit. 


Îşi privi palmele ude şi se întrebă cât de greu putea să atârne viitorul 
unei întregi ţări. 


Din când în când ofta amar. 


Bătrâna GT îşi făcu apariţia la ora fixată, însoţită, ca de obicei, de un 
secretar care era cu certitudine o fiinţă umană, dar aşa de încărcat cu 
echipament încât părea un apendice al imenselor mijloace de prelucrare a 
informaţiei deţinute de corporație, echipament care îl includea şi pe 
Shalmaneser. În spatele lui se afla Hamilcar Waterford, trezorierul, şi abia 
după el venea E. Prosper Rankin, secretarul companiei. Îşi ocupară locurile 
într-o tăcere apăsătoare. 


— Această şedinţă extraordinară a comitetului director, începu 
bătrâna GT fără nici o altă introducere, a fost convocată pentru a vă aduce 
la cunoştinţă şi a vota un raport special al vicepreşedintelui în funcţiune 
privitor la proiecte de perspectivă şi planificare. Au fost invitaţi şi doi 
membri care nu fac parte din comitet: Mr. Elihu Mas-ters, ambasadorul 
SUA în Beninia, şi dr. Raphael Coming, de la Departamentul de Stat. Cine 
este de acord cu prezenţa lor la şedinţă? 


Norman îşi întinse mâna spre butonul „Da” de pe tronul lui. Pe panoul 
din faţa bătrânei GT o serie de lumini, toate verzi, afişară rezultatul votului. 


— Vă mulţumesc. Rex, vrei să dai citire raportului? 


Bătrâna GT se lăsă pe spătarul tronului cu braţele încrucişate pe piept. 
Era pentru prima oară de când o ştia, când lui Norman i se părea că GT 
afişa o poză plină de importanţă. Apoi se întrebă dacă el însuşi ar fi putut să 
evite o asemenea atitudine, având în vedere uriaşa putere personală pe care 
o avea GI. 


Sorţii surit împotriva aframilor, dar sorții sunt şi împotriva femeilor, 
şi ele reprezintă o minoritate mai mare ca a noastră! 


Rex Foster-Stern îşi drese glasul. 


— Condiţii generale, spuse el. Beninia se confruntă cu o criză 
provocată de iminenta retragere a preşedintelui Zadkiel Obomi. Ca urmare a 
decesului său şi a rămânerii vacante a postului ocupat de el, pot apărea două 
consecinţe. Un conflict civil provocat de succesiune e mai puţin probabil, 
având în vedere cursul evenimentelor atât de paşnic de la câştigarea 
independenţei şi până acum. Se pare însă că balanţa înclină cu mult mai 
mult în favoarea ideii că puternicii vecini africani vor încerca o anexare a 
teritoriului ţării. Intervenţia unei a treia puteri ar putea preveni această 
situaţie oferindu-le o ţintă comună pentru învinuiri reciproce, şi Guvernul ar 
dori ca acest lucru să devină posibil. O situaţie asemănătoare am avut atunci 
când arhipelagul Sulu s-a desprins de republica Philippine. După cum ştiţi, 
soluţia integrării insulelor teritoriului nostru nu a condus la rezultatul 
scontat, care era pacificarea zonei. Mai mult, în cazul Isolei, printre forţele 
prinse în conflict s-a strecurat şi un inamic acceptat de opinia publică, 
chinezii. Deoarece nici dahomalienii şi nici cei din URNG nu reprezintă o 
ameninţare reală pentru noi, intervenţia noastră în Isola ar fi privită ca o 
irosire nemotivată de forţe. 


Totuşi, domnul ambasador Masters a venit cu o propunere cât se poate 
de realistă: aceea de a integra Beninia nu în teritoriul nostru naţional, ci în 
sfera intereselor noastre comerciale. Aceasta e propunerea pe care v-am 
prezentat-o pentru a o supune votului dumneavoastră. 


Beninia reprezintă o sursă deosebită de forţă de muncă ieftină şi 
superior calificată extrem de potrivită pentru a cuprinde cu ea interiorul 


tării. În plus, e cât se poate de bine plasată pentru a prelucra materia primă 
provenită din zăcămintele minerale neexploatate până acum, descoperite de 
PMAM. 


Probabil v-aţi dat seama din rezumatul prezentat până acum, că 
preconizata sumă alocată acestei operaţii este comparabilă cu bugetul 
naţional, iar programul nu va fi completat până în 2060. În ciuda 
dimensiunilor acestui plan, au fost luate în consideraţie şi cele mai mici 
amănunte care în cele din urmă i-au dovedit viabilitatea. Toate datele aflate 
în sinteza care v-a fost prezentată au fost analizate în modul cel mai atent de 
Shalmaneser ca situaţii ipotetice. Fără verdictul lui favorabil, raportul nu v- 
ar fi fost prezentat. 


— Mulţumesc, Rex, spuse bătrâna GT. Văd că s-au aprins becurile 
care mă anunţă că unii dintre dumneavoastră au întrebări — cu îngăduinţă vă 
rog să aşteptăm până când domnii Corning şi Masters îşi vor fi spus 
cuvântul. Domnul Corning? 


Bărbatul înalt şi slab se înclină uşor. 


— Îmi revine sarcina de a adăuga foarte puţine lucruri admirabilului 
document prezentat de dl. Foster-Stern, începu el. În primul rând, în ce 
priveşte implicarea Statului. Deşi nu suntem în posesia unicatului numit 
Shalmaneser, în privinţa computerelor nu stăm chiar atât de rău, aşa încât 
am putut să analizăm propunerea domnului Masters înainte de a ne fi dat 
acordul cu privire la prezentarea ei în faţa dumneavoastră. Statul e pregătit 
să cumpere cincizeci şi unu la sută din acţiunile împrumutului oferit pentru 
susţinerea proiectului, dar pentru a preveni repercusiunile politice va trebui 
să procedăm ca atare prin intermediul agenţilor la vedere. În felul acesta 
vom anihila eventualele acuzaţii de neocolonialism, aşa încât, după zece ani 
ne putem aştepta la o cooperare activă din partea vecinilor Beniniei în a 
digera singuri roadele acestui plan. În al doilea rând aş dori să menţionez că 
domnul Masters a încercat să materializeze ideea după ce a acumulat foarte 
multă experienţă cu privire la ţara respectivă, iar dumneavoastră ar trebui să 
acordaţi o mare încredere recomandărilor sale. 


— Domnule Masters? îl invită bătrâna GT. 


— Bun, atunci le voi face personal, spuse Elihu după un moment de 
ezitare cât se poate de vizibil. Motivul pentru care am înaintat acest proiect 
Guvemului n-are nici o legătură cu profitul la care s-ar putea aştepta 
corporaţia dumneavoastră. Dacă sunteţi la curent cu istoria recentă a Africii, 
probabil că aţi remarcat că retragerea colonială a lăsat harta continentului 
cât se poate de încurcată. Linii arbitrare care separă unităţi economice, care 
nu au ţinut cont nici măcar de principiile tribale, ci au fost dictate de puterea 
de şoc a Europei secolului nouăsprezece. Consecința acestei stări de lucruri 
e că în multe din aceste ţări domneşte haosul. Aici au avut loc războaie 
civile, ţinuturile fiind pradă exodului refugiaților, sărăciei, foametei şi 
mizeriei. 


De când a apărut ideea unei federaţii, lucrurile s-au îmbunătăţit. Ţări 
ca Dahomalia sau Uniunea Republicană a Nigeriei şi Ghanei au devenit ţări 
în care se poate trăi la un nivel apreciabil, care au un venit naţional brut 
adecvat necesităţilor şi servicii publice de încredere. Dar lucrurile nu s-au 
stabilizat în Dahomalia până când n-au fost ucişi douăzeci de mii de oameni 
dintr-un trib disident. Iar în ce priveşte Africa de Sud, mai bine să nu mai 
vorbim. Ştim cu toţii ce iad a fost acolo. 


În mijlocul acestei stări de lucruri, bunul meu prieten Zad Obomi a 
reuşit miracolul de a crea o Elveţie a Africii, evitând orice alianţă care ar fi 
târât-o în războaie ce nu o priveau, aşa cum s-a întâmplat cu Sierra Leone şi 
Gambia, fără să se lase mulsă de resurse naturale de neînlocuit de vreun 
aliat străin mai puternic, aşa cum s-a întâmplat cu Congo etc... 


Beninia e o ţară săracă, dar e un loc minunat. Cam cinci la sută din cei 
care locuiesc acolo s-au refugiat din teritoriile învecinate din cauza 
disputelor dintre triburi, şi cu toate acestea nu se poate vorbi în Beninia de 
violenţă tribală. Există patru grupuri lingvistice, dar nu există conflicte între 
ele, aşa cum ne-a fost dat să vedem în Canada, sau în Belgia înainte de 
secesiune. Este o ţară paşnică şi, după părerea mea, e mult prea prețioasă 
pentru a o lăsa să fie înghițită de lacomii ei vecini doar pentru că 
preşedintele Obomi nu poate trăi în veci. 


Se aşternu tăcerea. Îşi privi colegii şi citi pe faţa lor uimirea, ceea ce îi 
umplu sufletul de tristeţe. 


Bătrâna GT tuşi amabilă. Spuse: 


— Nu mai e cazul să subliniez aici importanţa celor comunicate de 
domnul Masters. A avea acces la o piaţă africană în plin avânt şi ferită de 
tulburări civile sau de alte pericole asemănătoare este un cap de pod la 
țărmurile Africii şi un fapt remarcabil, nu-i aşa? 


Norman văzu cum neîncrederea se risipea de pe figurile celorlalţi, 
ceea ce îl făcu să simtă o admiraţie sinceră faţă de măiestria Bătrânei GT în 
a-şi manipula stafful în conformitate cu opiniile ei. 


— În continuare, urmă GT, îl invit pe Norman House, pe care l-a 
recomandat însuşi domnul Masters pentru iniţierea negocierilor cu guvernul 
din Beninia. Norman? 


Sosise marele moment. Preţ de o clipă, lungă cât veacul, când inima i 
se răsuci într-un spasm dureros, se simţi cuprins de teamă, ca şi cum 
amnezia îi ştersese cu buretele tot ce îşi pregătise de spus. Senzatia îi trecu 
însă cu o asemenea iuţeală, încât începu să vorbească chiar înainte de a-şi fi 
dat seama că îşi revenise. 


— Îţi mulţumesc, GT, spuse el şi imediat sesiză reacţia pe care 
formula lui o stârnise. În mod normal un vicepreşedinte junior ar fi trebuit 
să se adreseze cu „Miss Buckfast” sau, pentru a imita formula de adresare 
faţă de Regina Angliei — „ma'am”. Câteva sprâncene se ridicară în semn că 
intuiseră semnalul avansării lui iminente. Norman era însă prea prins pentru 
a mai acorda atenţie unor asemenea amănunte. Îşi dăduse toată stăruința 
pentru a descoperi caracterul colegilor lui, încercând ca, în funcţie de aceste 
concluzii, să intuiască modul de abordare care i-ar fi impresionat cel mai 
tare; Rex îi pusese la dispoziţie un computer pentru a studia diferitele 
posibilităţi în funcţie de personalităţile aflate acolo. O singură clipă de 
neatenţie ar fi dus la irosirea întregii lui munci. 


— În cele spuse de domnia sa, domnul Masters ne-a atras atenţia 
asupra unui aspect cu totul remarcabil din istoria Beniniei, asupra căruia aş 
dori să revin. Se pare că moştenirea lăsată de colonialism aici are conotaţii 
pozitive. În Beninia n-a avut niciodată loc, nici chiar în timpul crizei din 
anii '80, vreo expulzare a străinilor, ca să nu mai vorbim că nu s-a pus 
vreodată problema masacrării lor. Se pare că Beninia e suficient de sigură 
pe sine pentru a discuta cu oricine în termenii care convin părţii respective. 
Ştiu că trebuie să fie ajutaţi. Nu vor refuza vreo ofertă pentru că ea ar veni 
din — să zicem partea Angliei, fosta putere colonială, sau din partea noastră, 
pe motiv că am fi o ţară populată de albi. Şi aşa mai departe. 


O trăsătură comună pentru tot restul Africii, lăcomia pentru tot ce le- 
ar putea oferi ţările bogate, combinată cu ura faţă de străini, nu există în 
Beninia. lată şi ce implică soluţionarea unei probleme majore aflată în 
subsidiar, ridicată de proiectul pe care îl analizăm. 


Nu mă îndoiesc că sunt printre dumneavoastră şi din aceia care îşi 
spun: „Pe ce experienţă ne putem baza? Ţinând cont că e vorba de o ţară 
care are la baza principiilor ei respingerea relaţiilor cu naţiunile de dincolo 
de ocean, în cazul acesta cum vom reuşi să colaborăm cu ei, ajungând chiar 
să orientăm politica internă a unui stat aflat pe alt continent?” 


E o întrebare cât se poate de firească şi care are şi un răspuns dinainte 
formulat. State ca Anglia şi Franţa ne oferă propria lor experienţă în 
materie. În ambele ţări există un mare număr de membri ai executivului 
care au lucrat în administraţia colonială şi care acum bat pasul pe loc în alte 
sectoare. Din investigaţiile noastre rezultă că ar fi destui dintre ei care ar 
dori să revină în calitate de consilieri — şi îmi permit să subliniez acest 
lucru, nu ca oficiali, ci ca simpli consilieri. 


În plus, cred că vă reamintiţi de mult regretatele Forțe de Menţinere a 
Păcii la care s-a renunţat în 1989 din cauza epidemiei de xenofobie care a 
cuprins Africa şi Asia. Dezamăgit, Congresul a trebuit să le dizolve, ele 
nemaijustificându-şi costul enorm pentru întreţinere. Dar dacă veţi face un 
sondaj în rândul tineretului, veţi descoperi că faima legendară a acestui corp 
militar a rămas la fel de proaspătă ca pe vremea când el exista. Faptul de a 


fi servit pentru OAS în Chile sau Bolivia este un argument, dar nu şi o 
recomandare suficientă. Putem selecta dintre zecile de mii de tineri însetaţi 
de aventură, pentru a asigura, mai cu seamă, stafful necesar programului 
nostru educaţional în Beninia. 


Finanţarea programului este asigurată. Şi materialele necesare acestui 
program sunt asigurate. Şi, după cum cred că am reuşit deja să vă conving, 
avem asigurat şi stafful necesar. Drept pentru care propun adoptarea în 
regim de urgenţă a raportului. 


Când termină fu surprins să descopere că inima îi bătea ca un ciocan 
şi pielea îi era jilavă de transpiraţie. 


De ce, se întrebă el cuprins de o spaimă abia simțită, mă zbat în halul 
ăsta pentru a vedea planul aprobat? Şi dacă îl resping, ce se va întâmpla? 


Să plece. Să se ducă în Yatakang, cu Donald Hogan. Orice, numai să 
rupă relaţiile cu GT. Ideea i se părea de neconceput. 


Abia dacă mai auzi ce urmă după el: raportul trezoreriei, prezentat de 
Hamilcar Waterford, o prospecţiune a pieţei, o analiză psihologică a celor 
mai importanţi deținători de capital, din care reieşea că o majoritate de 
şaizeci şi cinci la sută va participa la o adunare generală. Întoarse din nou 
întrebările pe toate feţele, pentru că ele puteau anticipa decizia comitetului. 


— Aş vrea să-l întreb pe domnul Corning de ce a acceptat Guvernul 
ca dl. Masters să ne prezinte nouă raportul domniei sale, în loc să 
organizeze un consorţiu el însuşi? Fusese Palua Philips, bărbătoasa 
vicepreşedinte senior, responsabilă de organizarea comercială. 


— Soarta planului depinde de materia primă, răspunse Corning scurt. 
Şi singura care dispune de PMAM e GT. 


— A ţinut cont analiza psihologică făcută asupra principalilor noştri 
acţionari de faptul că patru cincimi din ei sunt albi şi că s-ar putea să aibă 
obiecţii la faptul de a investi atât de mult într-o ţară neagră, când returnarea 
investiţiilor va fi amânată cu câţiva ani? Fusese Macy O'Toole, 


vicepreşedinte junior, şeful sectorului aprovizionare, care îi arunca lui 
Norman priviri încruntate. 


— Returnarea investiţiilor nu va fi amânată, spuse Hamilcar 
Waterford. Macy, tu n-ai ascultat! Fusese o umilire îngrozitoare; Norman 
tresări, deoarece asta însemna că Waterford era clar de partea aprobării. 
Continuarea lucrărilor de dragare la Port Mey va atrage vase care altfel îşi 
continuă marşul spre alte porturi cu un plasament mult mai puţin favorabil, 
ceea ce va aduce dividende imediate. Mai uită-te o dată pe rezumatul pe 
care îl ai în faţă. Ce spui? 


Urmă o pauză, nimeni nefiind dispus să rişte situaţia neplăcută în care 
se afla funcţionara. Bătrâna GT spuse: 


— Mai sunt şi alte întrebări? 


Norma Ruben, vicepreşedinte senior, şefa departamentului de 
electronice şi mijloace de comunicare, spuse: 


— De ce nu se află aici nici un reprezentant al guvernului din 
Beninia? Am impresia că operăm într-un spaţiu vid. 


Bună întrebare. De fapt, hotărî Norman, singura cu adevărat bună 
până acum. GT îl invită pe dr. Corning să răspundă. 


— Domnul Masters e omul cel mai potrivit pentru a vă lămuri, 
contracara Corning, în timp ce toţi ochii se îndreptară spre Elihu. 


— Încă o dată, spuse acesta, vă atrag atenţia că sunt obligat să vorbesc 
mai mult din punctul meu de vedere. Poate că unii dintre dumneavoastră îşi 
mai amintesc de speculaţiile generate de numirea mea la Port Mey, în loc ca 
eu să fi plecat în locurile pentru care fusesem destinat, printre care Manila 
şi Delhi. Motivul pentru care m-am dus în Beninia a fost simplu. Pur şi 
simplu, mi-am dorit acest post. Zad Obomi e unul dintre vechii mei 
prieteni; prima oară ne-am întâlnit la ONU pe când eram ataşat al delegaţiei 
americane în calitate de consilier special pentru teritoriile foste coloniale. 
Atunci când predecesorul meu în Port Mey s-a pensionat, Zad m-a solicitat 


şi eu am acceptat. De atunci nu m-a mai rugat decât un singur lucru, ceea ce 
s-a întâmplat de curând. 


Zad are acum şaptezeci şi patru de ani. E un om terminat. După cum 
ştiţi, e pe jumătate orb ca urmare a unui atentat la viaţa lui, urmările fiind 
atât în plan psihic, cât şi fizic. 


Acum câteva săptămâni m-a chemat în biroul lui şi mi-a spus — voi 
încerca să-i reproduc vorbele cuvânt cu cuvânt. Elihu îşi închise ochii, 
apropiindu-şi sprâncenele. A spus: „lartă-mă pentru faptul că te voi 
împovăra, dar nu mai ştiu pe nimeni altcineva la care aş putea să recurg. 
Doctorii mi-au promis că voi mai trăi câţiva ani, dacă mă voi retrage. Vreau 
să las poporului meu o moştenire mai bună decât haosul, foametea şi 
sărăcia. Poţi să-mi spui cum să fac?” 


Doamnă, nu e nevoie de prezenţa aici a nici unui reprezentant al 
guvernului din Beninia. Poporul Beniniei este prietenul lui Zadkiel Obomi, 
practic, familia lui, iar el i-a fost singurul sprijin şi susţinător din 1971. El 
nu cere ajutorul în numele guvernului. Tot ce ar dori este găsirea unei căi 
propice pentru poporul lui după ce el nu va mai fi. 


Se aşternu tăcerea. Norman încercă să-i comunice telepatic lui GT: nu 
supune la vot acum, încă n-au înţeles ce voia să le spună Elihu, rişti să-i 
surprinzi când încă nu au fost convinşi... 


Dar GT spuse: 


— Dacă nu mai sunt şi alte întrebări...? Vom trece la vot. Cine este 
pentru acceptarea raportului? 


Cu degetul aproape amorţit de forţa cu care apăsa pe butonul „Da”, 
Norman privea afişajul luminos de la tronul lui GT. Verzi nouăsprezece- 
cincisprezece... 


Am reuşit! 


Privi spre Elihu în dorinţa de a împărtăşi cu el bucuria produsă de 
hotărârea comitetului şi descoperi că amicul lui mai vârstnic se uita stăruitor 
la el având cu totul altă expresie în ochi. Pe chipul lui se întipărise un fel de 
înverşunare, ca şi cum ar fi spus: ce bine ar fi fost dacă mi-aifi dovedit că 
am avut dreptate să mă încred în tine. Şi totul se năpusti asupra fiinţei lui 
Norman, nepusă în gardă. 


context (14) 


CENTRUL URAGANULUI 


Yatakang (YAT'-a-KANG) Democraţia Socialistă îndrumată: ţară, Asia 
de SE. Peste 100 de insule, cea mai mare Shongao 1790 mile pătrate, 
populaţie 230.000.000. Gongilung (4.400.000). Aluminiu, bauxită, petrol, 
ceai, cafea, cauciuc, textile. 


Reşedinţa medievală a Imperiului Takangi (1250-1475). În 1683 regat 
independent. Împărţit în secolele 18-19. Colonie olandeză între 1899-1954. 
Republică independentă din 1954 până în prezent. 


Khmon, negri. 70%, budişti, laici, 20% musulmani, 10% xian (Prot). 


„„.Şi arată calea spre un viitor ferit de contaminarea cu străini a tuturor 
popoarelor din Asia. Istoria se face în Yatakang. Niciodată până acum nu i 
s-a mai promis vreunei ţări eliberarea de capriciile sorții; niciodată până 
acum nu a mai existat vreun guvern care să spere în existenţa unei populaţii 


perfect pregătite pentru a participa în egală măsură la progresul statului şi 
pentru a se bucura cu toată fiinţa de viaţa fiecărui membru al populaţiei 
respective. 


(CONDUCERE O formă a instinctului de autoconservare manifestată 
de indivizi cu imaginaţie autodistructivă cu scopul de a se asigura că atunci 
când va veni clipa să fie devoraţi, oasele altuia vor fi strivite şi nu ale lor. 


— Lexiconul Hipcrime de Chad Mulligan —) 


— Fir-ar al dracului să fie, ceea ce vreau eu să ştiu e de ce nu putem 
noi să avem ceea ce primesc pe gratis oamenii de pe plantațiile noroioase de 
orez care trudesc în urma bivolilor lor? 


lumea evenimenţiala (9) 


ABATOR 


„Armatele Veşniciei” hobbikit. Darul ideal sau Xmas. Vârsta cea mai 
potivită 7-12. Omul din peşteri (topor de cremene, cuţit), legionarul roman 
(suliță, sabie), cruciatul (lance, buzdugan), arcaş (arcul mare, arbaleta), 
muşchetar (muschetă, pistol mare purtat de călăreţi), comando (puşcă, 
grenadă), marinar (armă cu arc electric, kazow) Material plastic rezistent. 
Numai 112,50 dolari! 


„Unităţi ale Grupului de Luptă Pacific 23 au provocat grave pierderi 
umane şi materiale piraţilor chinezi în mijlocul oceanului în dimineaţa 
aceasta cu ocazia celor mai cumplite încleştări care au avut loc până acum 
în cursul acestui an. Pierderile noastre sunt fără importanţă.” 


INFLAMABIL 


Răsuflarea lui fierbinte răspândi un adevărat spray de salivă peste faţa 
ei. Mâinile lui flămânde se încleştară pe sânii blânzi. Îşi aminti de ce îi 
spusese tatăl ei de nenumărate ori şi se prefăcu a se relaxa, lăsându-l să facă 
ce vroia. Apoi, pe când era cu garda lăsată, îşi repezi degetele încordate 
spre obrazul lui, localizându-i ochii. Aceştia săriră din orbite ca nişte agrişe 
ude şi el gemu. În toţi cei treisprezece ani nu auzise un sunet mai plăcut. 
ACUM CITEŞTE MAI DEPARTE. 


RADIAŢIE 


„Preşedintele Young a trimis astăzi un mesaj personal de felicitare 
bravilor marinari de pe flotila Flamura Roşie ca Sângele, care ieri a 
provocat mari pierderi umane şi materiale agresorului imperialist. Pierderile 
noastre sunt cu totul neînsemnate.” 


ÎNCĂRCAT 


Singur la marginea spaţiului, Pilotul Patrulei, Eugene Flood, 
veghează asupra securităţii căminelor şi familiilor voastre. Mulțumită lui 
General Technics, arme capabile să distrugă orice — în afara orbitei — de la 
o simplă barcă de sabotori, până la un megalopolis întreg, se află sub 
controlul lui. 


INTRARE PROTEJATĂ 


„Astăzi a fost trimisă la Cairo o notă de protest pentru violarea 
spaţiului aerian al Israelului de către un avion de spionaj echipat cu 
aparatură fotografică. Avionul a fost doborât şi pilotul nu a mai reuşit să se 
salveze.” 


PRECIS 


Izbi o dată şi încă o dată faţa însângerată până când auzi zgomotul 
care îl încânta al osului frânt. Dinţii celuilalt i se înfipseseră în beregată şi el 
se asfixia cu propriu-i sânge. 


CONIAGIOS 


„Astăzi au izbucnit proteste violente la Tel Aviv împotriva atacului 
lansat fără nici un avertisment de unităţi ale armatei israeliene împotriva 
unui avion egiptean paşnic şi nevinovat care s-a abătut de la ruta lui. Au 
fost pretinse despăgubiri pentru familia pilotului dispărut.” 


ACŢIONAŢI PE RISCUL PERSONAL 


Secole întregi de măiestrie au culminat cu noua bătaie a armei de 
vânătoare Purdy. Aceste arme ale noastre, unice prin calităţile lor, cer din 
partea voastră, mândrii lor posesori, cea mai mare îndemânare. 


ZONA CIUMATĂ 


„În dimineaţa acestei zile, tineri fanatici italieni, care strigau «Moarte 
ereticilor», au încercat să ia cu asalt palatul Papei Adevăraţilor Catolici, 
Eglantine, din Madrid. Deşi poliţia spaniolă a deschis focul, tinerii au 
refuzat să se împrăştie, ei desfăcându-şi hainele pentru a li se vedea 
piepturile pe care îşi tatuaseră cruci mari, roşii. Supraviețuitorii vor fi 
interogaţi la spital când vor putea să răspundă la întrebări.” 


PUNETI-VĂ MĂŞTILE DE GAZE 


Zăcea fără să fi făcut nici o mişcare. Doar respiraţia abia simțită 
reuşea să mişte întrucâtva pătura care îl acoperea. Ea se furişă spre el, 
încercând să nu observe că în somn faţa lui avea ceva din frumuseţea pură a 
unui adolescent, sforţându-se doar să-şi ţină trează ura pe care o avusese 
faţă de el. Cu o mişcare convulsivă ridică sticla spartă, izbindu-l cu ea peste 
gură şi nas. 


E VIATA UNUI OM ÎN ARMATĂ 


„Sabotori aparţinând Adevăraţilor Catolici au plasat o bombă cu 
explozie întârziată la bordul unui vas care transporta contraceptive neapărat 
necesare în Bombay, India, provocându-i scufundarea. Scafandrii vor 
încerca recuperarea cutiilor de medicamente în timpul refluxului, dar orice 
speranţă de a mai salva echipajul a fost abandonată.” 


Apăraţi-vă pe dumneavoastră, casa, familia, cu armele inegalabile 
ale firmei Japind destinate autoapărării. Arme-spray, karatanduri, garduri 
electrice, mine, curse de tot felul, la preţuri rezonabile, cu garanţie 
completă. 


OTRAVA 


„O mulţime care protesta faţă de recent introdusa reformă lingvistică 
al cărei scop e să aducă portugheza braziliană mai aproape de spaniola 


vorbită în ceea ce a mai rămas din America Latină de azi a incendiat o serie 
de clădiri de la periferia Brasiliei.” 


O prinse de glezne şi încă înainte ca ea să mai fi apucat să se simtă 
surprinsă de acţiunea lui, i le ridică, făcând-o să cadă peste pervazul 
ferestrei deschise. Urmă un zgomot între o bufnitură şi ceva care plesneşte. 
Rânji satisfăcut. Îl înşelase pentru ultima oară. 


ÎNALTĂ TENSIUNE 


Un kazow lansează un şir de rachete miniaturale, nu mai mari decât 
o ţigară, fiecare prevăzută cu un sistem de căutare care le direcţionează 
după căldura corpului uman. Învăţaţi să le mânuiţi la Centrul Miliţienesc 
de Pregătire. Face parte din obligaţiile dumneavoastră de cetăţeni să 
învăţaţi să vă apăraţi de tiranie. 


„Agenţii electorali ai partidului la putere, Shangaan, au cerut protecţia 
poliţiei atunci când se aventurează în zonele cu majoritate zulusă pentru a 
face propagandă electorală în vederea viitoarelor alegeri din Africa de Sud. 
Aceasta este urmarea bombardării cu pietre a eurasianului Harry Patel, 
ministrul Afacerilor Interne şi al Educaţiei, aflat săptămâna trecută într-o 
vizită la Johannesburg.” 


ZONA DE RESTRICŢIE 


„Poliţia a arestat noaptea trecută, în Montreal, pe autointitulaţii 
«generali» şi «colonei» ai Armatei Republicane Franco-Canadiene, 
pretinzând descoperirea unui complot pentru aruncarea în aer a clădirii 
parlamentului din Ottawa la reîntâlnirea parlamentarilor în şedinţa de luni.” 


Buzele i se strânseră în timp ce urmărea traiectoria proiectilului 
îndreptat asupra cocioabelor primitive ale sătucului. Lumea va fi mai curată 
fără ticăloşii ăştia. 


DESCHIDEŢI FOCUL CÂND SUNTEŢI GATA 


Privi chipul umil dinaintea lui. 


— Dintotdeauna ai vrut să joci mai curând rolul fiicei decât al fiului! 
explodă el. Vezi cuțitul ăsta? îţi va oferi exact ceea ce-ţi doreşti! Şi acum 
scoate-ţi rochia aia, sau ţi-o tai eu? 


Secţia de proiectile şi armament de la General Technics oferă 
absolvenţilor şansa unei cariere remarcabile care lansează o continuă 
provocare spre atingerea limitei maxime a posibilităţilor umane. 


NICI UN SFERT 


„Noaptea trecută, mulțimile dezlănţuite au ars la Tokio statuia 
împăratului în semn de protest faţă de intenţia acestuia de a abdica în 
favoarea sistemului republican de guvernare a Japoniei. Purtătorii de cuvânt 


au declarat că dacă împăratul va semna abdicarea, îl vor recunoaşte pe Mr. 
Oyoshita, şeful uneia dintre cele mai vechi şi nobile familii din ţară, drept 
succesorul lui şi vor refuza cooperarea cu noul guvern. Victimele acestei 
revolte sunt deja considerate «martiri».” 


Ochii ei se plimbară pe noul disc de metal prins de uniforma lui. 


— Fiule, sunt mândră de tine, îi spuse ea îmbrăţişându-l, pentru că nu 
voia ca el să-i vadă lacrimile. 


CÂMP MINAT 


„Cu începere din seara aceasta, portul Ellay va fi scos din funcţiune 
pentru cităm o perioadă neprecizată încheiat citatul ca urmare a unei 
explozii care a distrus patruzeci şi trei de mii de galoane de combustibil 
pentru rachetele depozitate aici. Se apreciază că numărul celor ucişi e de 
două sute. Autorităţile au declarat că explozia a avut drept cauză scânteile 
produse în rezervoarele unui avion care tocmai aterizase, venind de la 
Manila. 


A fost exclusă posibilitatea unui accident şi, într-o declaraţie făcută 
foarte de curând. Societatea Paul Revre a cerut interdicţia aterizării în 
Statele Unite a oricărui avion care nu e proprietate americană, pentru a 
preveni repetarea unui asemenea dezastru.” 


Printre cele mai sigure investiţii oferite tuturor sunt acţiunile ce pot fi 
plasate în veşnic înfloritoarea industrie pentru apărare. Întreprinderile care 
asigură obţinerea unor venituri care depăşesc media sunt întreprinderea 
Specializată în Aparate pentru Aer Condiţionat (gaze toxice pentru poliţie 


şi război) Institutul Pentru Cercetări în Sănătatea Publică (bacterii şi viruşi 
pe care s-au operat mutații) şi corporaţia Rapid Expansion (explozivi de tot 
felul) 


ÎNCĂRCĂTURĂ 


Am fost desemnat de Comandamentul General al Ofiţerilor pentru a 
vă aduce la cunoştinţă vestea tristă a decesului fiului dumneavoastră, Peter. 
A fost înmormântat azi cu toate onorurile militare la cenzurat. În timpul 
unui atac asupra cenzurat a dat dovadă de cel mai mare curaj posibil, el 
fiind cel care l-a ucis pe cenzurat inamic, plasând o cenzurat pe vehiculul 
cenzurat. S-a făcut propunerea pentru decernarea postum a unei decoraţii 
pentru vitejia lui. 


— Ceea ce înseamnă că de acum înainte nu va mai trebui să cedezi 
nimănui. Cu mâinile goale, cu un cuţit, cu o secure sau un paloş, sau o 
spadă, cu un kazow, cu armă cu bătaie lungă, sau un spray, sau un lansator 
de rachete, cu explozivi chimici, cu bombe cu explozie imediată sau 
întârziată, cu gaz, cu bacterii infecțioase, cu un fier încins în foc, sau 
pumnale, sau cu o bâtă, sau o piatră, sau otravă, cu o lance, sau cu un 
buzdugan, sau cu o cutie de chibrituri, cu un cablu H-T pe bază de căldură 
sau acid, cu dinţii şi ghiarele, subcutanat, sau diadermic, cu un aruncător de 
flăcări, sau cu un satâr de bucătărie, sau cu o bucată de frânghie, sau cu un 
ciocan, sau o centură, sau o daltă, sau cu o cizmă sau o cadă de apă, sau un 
karatand, sau un jettigun, sau cu un laser de gospodărie modificat, sau cu o 
măciucă, sau o sticlă spartă, sau cu o căldare de ciment sau cu o uşă 
oarecare, sau o fereastră, sau o scară, sau o pernă, sau o bucată de bandă 
adezivă, sau o cratiţă, sau un articol de îmbrăcăminte, sau noroi, sau păr 
lung, sau un ac de cusut, sau un obuz fără focos, sau o surcea, sau o sticluţă 
cu medicament, poţi să-i faci oricând praf pe împuţiţii ăia de chinezi. 


COMISIA CIMITIRELOR DE RĂZBOI 


Pe scurt, Bennie Noakes îşi aminti că cineva fusese încorporat. Acum 
se întreba dacă îşi imaginase aşa ceva sau era adevărat, şi până la urmă se 
hotărî că era adevărat, pentru că n-ar fi putut niciodată să-şi imagineze 
lucruri atât de îngrozitoare. 


Aşa că mai luă nişte Triptine pentru a preveni asemenea întâmplări. 


„Sentința acestei curţi este să fi dus în locul de unde ai venit, iar de 
acolo la locul de execuţie, unde vei fi spânzurat. Fie ca Dumnezeu să aibă 
milă de sufletul tău.” 


SHAMBLES (sham'-biz): s. pl. la fel ca sg (Ang-Sax scamel sau 
sceamol, Lat scamellum) Abattoir, abator; metaforic scenă a morţii şi 
destrucţiei. 


context (15) 


CRESCUT ŞI NĂSCUT 


„«Acum suntem cu toţii marxişti» a devenit un slogan printre toţi 
intelectualii lumii şi este purul adevăr că nota distinctivă a unui progresist 
este dată de faptul că el simte că forţele progresiste sunt mai curând cele 
care ne modelează comportamentul decât cele genetice. Dar locurile 
devenite comune ale zilei de azi vor fi greşelile zilei de mâine, şi 
argumentele aduse de biologie au crescut atât în sfera de cuprindere cât şi a 
preciziei datelor oferite. 


J. Merritt Emlen, de la Universitatea din Washington, scria într-un 
articol apărut în furnal de Biologie Teoretică (voi 12, pag 410) că noile 
teorii din cadrul geneticii pot oferi interpretări dintre cele mai subtile legate 
de comportamentul uman. Desigur că nu e o misiune uşoară să descâlceşti 
firele culturii şi biologiei care formează un om. Influențele genetice asupra 
comportamentului sunt întotdeauna mascate de procese sociale cum ar fi 
educaţia şi grija familială; dar în acelaşi timp aceste procese sociale sunt ele 
am reuşit să conving sau nu, această nouă abordare a geneticii merită 
efortul...” 


Noul Om de Ştiinţă, Londra, nr 531, p 191, 26.01.1967 


continuitate (16) 


VERSIUNEA REVIZUITĂ 


Dacă cineva l-ar fi întrebat, Donald ar fi putut să-i răspundă de ce 
suspendarea lui Donald Hogan Mark I fusese atât de rapidă şi eficientă. 
Pentru că procesul începuse înainte ca el să fi ajuns la Boat Camp, declanşat 
de descoperirea că pretins-prietenoasa lume nu făcuse altceva decât să 
aştepte momentul potrivit pentru a-i întinde o cursă, făcând astfel din el o 
pradă numai bună pentru ea. 


Dar nimănui nu-i păsa. Oamenii pe care îi întâlnea îl tratau ca şi cum 
ar fi fost copia în mărime naturală a unui fund stricat pentru tăiatul pâinii, 
ce urma a fi utilizat în vederea unui nou proiect care, în continuare, va fi 
testat şi transformat într-o versiune potrivită pentru producţia de masă. Dacă 
ar fi fost să le reîntâlnească în alte împrejurări, nu le-ar mai fi recunoscut. 
Aveau o identitate numai în prezenţa formei pe care o încadrau. Nu le 
categorisea după nume, ci în funcţie de ce îi făcuseră lui. 


Unii luau droguri mai cu seamă pentru a-şi altera percepțiile. Noile 
cunoştinţe introduse în creierul lui din plastic s-au sedimentat fără să 
producă nici percepții, nici judecăţi personale care să le filtreze trecerea. 
Era ca şi cum cineva ar fi intenţionat să schimbe scheletul unui om cu un 
altul făcut din oţel inoxidabil — şi, în zilele noastre, oasele pot fi schimbate. 


În cazul lui Donald, însă, nu se putea risca nici o modificare atât de 
rapidă. Indiferent ce i s-ar fi făcut, trebuia să rămână în citadela gândirii 
intime în care nimeni nu reuşise să pătrundă până acum decât doar cu nişte 
arme la fel de proaste ca nişte capete seci. 


Reuşiseră să-i provoace o adevărată alergie pentru „Adevăr sau 
Consecințe”. Administrarea unei doze necesară unui interogatoriu i-ar fi 
provocat febră şi stări de delir. 


Alte droguri îi stimulau memoria auditivă şi tactilă, atrofiate de anii 
lungi de studiu al paginii tipărite şi al ecranului. Un altul îi acutiza 


facultatea kinestetică, oferindu-i o conştiinţă aproape dureroasă cu privire la 
poziţia relativă a membrelor lui. Şi mai erau şi altele despre care nu se 
omorâse să pună nici o întrebare. Nu era deloc cooperativ în privinţa 
experienţelor întreprinse asupra lui, acceptând pasiv tratamentul care îi 
preîntâmpina moartea fizică. 


Apoi îl modelară. În stare de transă, prin care se asigurau că vorbele 
care-i fuseseră spuse cândva vor vibra în memoria lui volantă până i se vor 
înfige adânc în creier precum ceva care i-a fost repetat de mii de ori în viaţa 
adevărată, l-au învăţat ce ar trebui să ştie pentru misiunea pe care o avea. 


Engrelay Satelserv îşi echipase toţi reporterii cu un aparat de 
comunicare pus într-o casetă de nouă inci, special proiectat şi construit 
pentru ei de secţia electronică a lui GT. Prin el se realiza combinarea unui 
recorder insterplay cu o cameră video, un televizor miniatural adaptabil 
standardelor de linii şi frecvenţelor de sunet folosite peste tot în lume. 
Experții militari au modificat un astfel de aparat şi i l-au dat. Noul aparat 
conţinea acum şi un transceiver ascuns într-o husă ale cărei culori se puteau 
schimba, elementele circuitului fiind reduse la  monofilamente 
monocelulare. Aparatul trebuia să asigure legăturile de rutină cu sediul 
central prin intermediul oricăruia dintre sateliții lui Engrelay Satelserv, aşa 
cum ar fi făcut orice corespondent legitimat. Dar dacă ar fi avut de 
comunicat ceva ce nu trebuia auzit, putea să înregistreze mesajul şi aparatul 
ar fi produs o modulație de bruiere a semnalului telefonic, comprimată 
automat în impulsuri de jumătate de secundă. 


In plus, fusese iniţiat în tehnici de somn, a fost învăţat un anumit cod 
verbal, un cod asociativ şi un cifru. 


Nu i-au permis totuşi să doarmă în timp ce îl învățau chestiunile 
serioase. Aşa cum i-a spus unul dintre instructori, ultimul serviciu pe care îl 
mai putea aduce un agent secret după deconspirarea lui era să anihileze cât 
mai mulţi dintre inamici până va fi el însuşi prins şi pentru a răspunde 
acestei sarcini îl vor antrena să dea gata un batalion. 


Era prima promisiune care a reuşit să stârnească o emoție în sufletul 
lui Donald Hogan II. Il presa un nou imperativ. 


S-o luăm cu începutul: mâinile goale. 


— Am marcat pe acest manechin punctele cele mai vulnerabile: 
albastru pentru scoaterea temporară din funcţiune, cum ar fi vintrele, plexul 
solar şi ochii, roşu pentru punctele care pot fi mortale, aşa cum sunt corzile 
vocale. O lovitură cu pumnul strâns are cele mai bune efecte aici şi aici. 
Dacă poţi să aplici o lovitură cu piciorul aici va fi cu atât mai bine. Pentru 
acest loc, degetele strânse sunt cel mai bun remediu. Aici cel mai bine e să 
loveşti cu un singur deget, puternic încordat. Aici apuci şi strângi, aici aplici 
sistemul de pârghii şi aici răsuceşti. Acum trecem la atacurile aplicate din 
spate, care sunt întotdeauna de preferat. 


Urmează: atacul cu lama. 


— Există două feluri de lame, cele scurte şi cele care se pot lungi. 
Ambele cunosc două subdiviziuni de acelaşi fel, tipul pentru împuns şi cel 
pentru tăiat. Primele sunt reprezentate de stilet şi şuriu, în timp ce a doua 
subdiviziune de spadă şi secure. 


Urmează: cele cu coardă. 


— Armele care sunt cuprinse aici au toate aceleaşi caracteristici 
privind subţirimea şi flexibilitatea. Aici intră şi biciul şi sârma-piedică, ele 
sunt arme de anihilare, şi laţul şi garoul, care sunt arme folosite pentru a 
ucide. Lasoul şi bola: pot fi folosite în funcţie de scopul imediat. 


Urmează: armele tradiţionale. 


— Armele cu proiectil se împart în trei clase: arme albe, care cer o 
tehnică desăvârşită, mai cu seamă când e vorba de calibru mic, arme cu 
bătaie lungă, pentru care e nevoie de aceeaşi îndemânare, şi armele spray 


care expediază un mare număr de gloanţe, fiind cele mai bune pentru cei 
lipsiţi de îndemânare sau aflaţi pe o treaptă medie de pregătire. 


Urmează: arme acţionate electric. 


— Armele cu arc electric pot exista sub forma armelor albe, trăgând 
până la cincisprezece săgeți pe încărcător, şi ca arme care pot expedia 
patruzeci de proiectile. Avantajul pe care îl prezintă constă în aceea că 
rănile, indiferent în ce parte a corpului ar fi produse, sunt fatale şi chiar o 
ratare de puţin a țintei poate avea aceleaşi efecte, dacă cel vizat se află cu 
mâna pe un obiect metalic sau stă pe ceva ud, fără ca încălţările să-i fie 
izolate. Pot fi încărcate de la prizele casnice care au peste o sută de volti sau 
de la staţiile de putere. Şi totuşi aceste arme au nevoie de un mare timp 
pentru răcire, şi în mod normal sunt rezervate situaţiilor când cel în cauză 
poate folosi cel puţin trei arme, două încărcate şi una gata de atac. 


Urmează: armele militare moderne. 


— Acesta este un kazow, reprezentând armamentul standard pentru 
soldaţii marinei militare şi este utilizat în cazul unor misiuni cum ar fi un 
raid asupra depozitelor de muniții inamice. Fiecare încărcător conţine 
douăzeci de rachete miniaturale, şi se poate goli în cinci secunde, iar 
capetele pot fi aşezate — şi pe întuneric, numărând declicurile în timp ce 
sunt amorsate focoasele — pentru a urmări un om, un vagon frigorific, un 
corp metalic aflat în mijlocul unei vegetaţii abundente. Sau să se înscrie pe 
o traiectorie dreaptă, în direcţia în care a fost orientat kazowul. 


Urmează: armele nucleare portabile. 


— Prezintă dezavantajul că încărcătura are o perioadă de înju-mătăţire 
scurtă, doar câteva luni, aşa încât pot deveni ucigătoare prin radiaţiile lor în 
cazul unei înmagazinări îndelungate. Radiațiile sunt periculoase şi prin 
aceea că pot fi interceptate de detectoarele poliţiei, ca să nu mai vorbim de 
pericolul pe care aceste iradiaţii le prezintă pentru cel care le are asupra lui 
mai mult de câteva ore. Cu toate acestea sunt inegalabile în ce priveşte forţa 
distructivă pe care o poate avea o armă portabilă. Tipurile pe care le avem 


pot fi programate sau pot fi lansate cu un dispozitiv special ataşat la 
kazowul Mark IX. 


Urmează: explozivii chimici. 


— Două tipuri principale sunt folosite: grenadele, sau pachetele 
explozive şi pachetele deghizate. Primele sunt folosite în special de unităţile 
militare, de aceea ne vom ocupa de acestea din urmă. Explozivii moderni au 
marele avantaj că pot fi astfel modelaţi încât să semene cu orice şi nu au 
nevoie pentru a exploda de catalizator. De exemplu, caseta în care se află 
aparatul de comunicare e făcută dintr-o jumătate de pund de PDQ. Ar 
distruge complet o sală cu un volum de şapte sute de metri cubi. Dar 
explozia nu se va produce chiar dacă l-aţi băga în foc dacă nu i se adaugă 
fosforul necesar. Modul obişnuit de a produce detonarea este de a aşeza o 
cutie întreagă de chibrituri aşa încât măciuliile să fie pe capac, după care 
butonul de volum va fi plasat pe poziţia care nu e marcată. Asta vă va pune 
la dispoziţie optsprezece secunde să vă retrageţi înainte ca întreg conţinutul 
încărcăturii să fie deversat pe faţa superioară după care se va produce 
deflagraţia. 


Urmează: armele cu gaz şi grenadele. 


— Cred că până acum aţi avut de-a face cu un Jettigun. Veţi fi 
înarmaţi cu corespondentul lui militar, care nu e mai mare decât un stilou şi 
se încarcă pe baza aceluiaşi principiu. Există o preferinţă pentru gazele 
letale, printre care şi binecunoscuta cianură de potasiu, care ucide în treizeci 
de secunde, condiţia fiind ca gazul să fie orientat direct spre nasul sau gura 
victimei, şi care nu trebuie dispreţuită doar pentru că e folosită de atâta 
timp. Apoi sunt gazele paralizante, vezicante, asfixiante şi altele — care au 
ca neajuns faptul că nu se dizolvă foarte repede, în plus pot afecta victima 
dar şi pe atacant. 


Si, în fine: arme ad-hoc. 


— Tot ceea ce a fost spus despre atacurile aplicate doar cu arme, fără 
intervenţia corpului uman, se aplică şi armelor improvizate. Unele sunt 


evidente, cum ar fi folosirea unei perne pentru asfixiere, care dacă este 
făcută cum trebuie, are avantajul de a fi silenţioasă. 


Altele, cum ar fi spargerea unei sticle sau a unui geam pentru 
obţinerea unui obiect tăios, sunt evidente prin ele însele. Dar pentru altele 
trebuie şi multă perspicacitate. De exemplu, în preajma unui atelier mecanic 
se poate găsi praf de magneziu, ceea ce poate însemna degajare termică. Pe 
un şantier de construcţii un om poate fi sufocat cât se poate de eficient cu 
var nestins din praful de ciment care nu s-a uscat încă. Ruperea mâinii sau 
piciorului cuiva cu uşa pe care o trântiţi; izbirea feţei de geam; ungerea 
vârfului unui ac banal cu un produs rezultat din vreo farmacie şi plasarea 
acului exact acolo unde victima se poate înţepa cu el; strangularea unui 
codder pletos sau a unei shigi cu propriul lor păr; astuparea nărilor sau gurii 
cu bandă sensibilă la presiune; muşcarea traheei; piedica pusă pe ultima 
treaptă a unei scări abrupte; aruncarea unui vas cu apă rece peste o sobă — 
posibilităţile sunt practic inepuizabile. 


Donald Hogan Mark II, născut într-o lume ostilă, în care orice lucru 
nevinovat, din casă sau de pe stradă, putea deveni o armă mortală, în care 
orice altă persoană, indiferent cât de politicoasă şi civilizată ar fi putut să 
pară, era gata oricând să-l sfâşie, dădu din cap cu deplină aprobare şi stocă 
informaţia în creier ca pe o literă de evanghelie. 


Când Delahanty ateriza în tabără pentru a-i da ultimele instrucţiuni 
înainte de plecare, la doar patru zile de la sosirea lui în Boat Camp, Donald 
se afla în faţa acestuia, în biroul colonelului care îl primise la venire, 
aşteptând în timp ce ofiţerul răsfoia rapoartele completate cu privire la 
progresele pe care le făcuse noul agent. Nu mai era nimeni altcineva acolo, 
cu excepţia unui sergent, un fel de umbră a lui Donald din ultimele douăzeci 
şi patru de ore, fără nume şi identitate, întreaga lui personalitate fiind redusă 
la arma de la şold şi la karatandul de care nu se despărţea niciodată. 


Stând ţeapăn pe marginea scaunului, cu faţa marcată de oboseala 
recrutului, dar în vădit contrast cu tresele de locotenent de pe umăr, Donald 


nu-i acorda sergentului mai multă atenţie ca până atunci. 


Era prea uimit de Delahanty. ÎL urmărea strania senzaţie că omul nu 
era real. leşise din viaţa lui Donald Hogan Mark I care murise. Acolo unde 
ar fi trebuit să existe o porţiune de vad cu câţiva bolovani peste care să se 
poată păşi se afla un pod. De când plecase de acasă se mişcase într-o altă 
zonă temporală, care nu avea nici un punct comun cu aceea pe care o 
părăsise. Timp de zece ani presupu-sese că a trăit pentru că fusese legat de 
lumea din afară prin studiile pe care le făcuse în legătură cu ea, prin 
discuţiile pe care le angajase cu oamenii pe care îi cunoştea, prin plimbările 
pe care le făcuse pe străzi şi prin faptul că ascultase zilnic ştirile de la 
televizor. Şi dintr-o dată cineva a răsucit întrerupătorul. 


Delahanty termină lectura raportului. Spuse, fără să-şi ridice privirea: 
— Asta e tot, sergent. 


— Da, domnule, răspunse omul. Erau primele cuvinte pe care Donald 
le auzea rostite de el, după care părăsi camera, paşii lui producând un 
anumit zgomot specific, pentru că în Boat Camp toate podelele erau din 
metal. 


— Ai reuşit să intuieşti cine ar putea fi? îl întrebă Delahanty aproape 
prietenos, ridicându-şi capul pentru a-l privi. 


Donald ridică din umeri. Era clar că individul trebuia să fie un body 
guard. 


— Dezvoltarea rapidă a aptitudinilor tale, aşa cum s-a întâmplat în 
cazul de faţă, ar putea fi riscantă, făcut Delahanty dând greutate spuselor 
lui. Instinctul criminal există în noi toţi, dar trebuie domolit prin anumite 
inhibări de natură socială. Zgândărite toate dintr-o dată, ar putea conduce la 
izbucniri de violenţă necontrolate ale subiectului. După câte se pare, modul 
în care ai răspuns a fost foarte bun. Tot ce-mi rămâne de făcut e să te pun în 
posesia echipamentului şi a documentelor de călătorie, după care vom 
merge la aeroportul de urgenţă. 


— De urgenţă? repetă Donald. Delahanty nu-şi reţinu surprinderea. 


— Desigur. Doar nu crezi că ar fi putut deja să... A, probabil că n-ai 
aflat încă. Gălbejiţii ne-au tras-o iar. Un avion venit de la Manila a garat la 
rezervoarele de combustibil pentru alimentare şi când colo avea o 
încărcătură explozivă în tancuri. Când au cuplat furtunurile a sărit totul în 
aer. 


Donald dădu din cap de data asta cu gestul profesionistului care 
aprecia o şmecherie ingenioasă. 


— Cu toate astea a fost, într-un fel, o binecuvântare pentru mascarea 
planurilor noastre, continuă Delahanty. E. nevoie de patruzeci şi opt de ore 
pentru descongestionarea traficului din portul de urgenţă şi cu puţin noroc 
se va produce un ambuteiaj şi la celălalt capăt, aşa că nu te vei confrunta cu 
o cercetare prea atentă. Nu s-ar putea spune că e vorba chiar de o inversare 
a rolurilor, dar dacă tot s-a ivit un avantaj, nu e cazul să-l ratezi, aşa cum de 
altfel ai şi fost învăţat. Şi acum, despre echipament! 


Arătă spre o grămadă de bagaj, îngrămădită în colţ. 


— O parte din ce e acolo a fost recuperat din apartamentul tău. O 
parte e nou. Toate hainele noi au o rigiditate de karatand. Asigură-te cu o 
parte din ce e acolo peste organele tale vitale. E aproape antiglonţ şi un 
izolator excelent. Dispozitivul de comunicare, aşa cum ţi s-a arătat, e o 
bombă. Dar aşa ceva e doar pentru ultima urgenţă. Pentru urgenţe mai puţin 
importante — care ar putea deveni urgenţe — ai o armă cu gaz sub un 
deghizaj perfect. N-am avut curajul să te dotăm cu mai mult din domeniul 
armelor. Probabil că ţi-ai dat seama din tot ce ai aflat până acum despre 
Yatakang, că nici un guvern cu ochi de constipat n-ar da nici o unghie de 
rahat dacă vreun ochi-rotund ar fi linşat, sau mutilat sau alergat pe străzi cu 
un ştreang pe gât. De aceea am hotărât că e mai bine să-ţi cultivăm 
aptitudinile. În caz contrar ai fi fost lipsit de apărare, OK? 


Donald încuviinţă cu o mişcare a capului. 


— Bun, şi acum despre acoperirea ta profesională! Ai fost învăţat 
cum să foloseşti aparatul de comunicare. Acum îţi voi da o legitimaţie de 
presă şi o carte de credit Satelserv şi un manual al corespondentului pe care 
va trebui să-l studiezi cu prima ocazie. Pare destul de obosit, şi e impregnat 
cu amprentele tale, dar nu se compară cu originalul. Principalul om de 
legătură la Gongilung va fi o angajată a Engrelay Satelserv-ului, o femeie 
care vorbeşte engleza şi pe care o cheamă Deirdre Kwa-Loop. E o negresă 
sud-africană, şi de aceea numele şi fotografia ei nu prea apar la serviciile 
interne americane, dar e foarte mult apreciată, atât de apreciată, încât au 
ajuns să se bizuie pe corespondenţa trimisă de ea în legătură cu toată seria 
asta de poveşti senzaţionale din Yatakang. Dacă nu i-am fi rugat să 
colaboreze, n-ar fi trimis pe nimeni pentru a-ţi asigura acoperirea. S-ar 
putea să ţi se pară puţin cam prea sensibilă, ar putea chiar să creadă că 
acceptarea misiunii de către tine ar fi un semn al neîncrederii în munca ei. 
Aşa că ai grijă şi procedează cu mult tact. 


Şi să nu uiţi că în ce o priveşte, tu eşti exact ceea ce pretinzi că eşti. 
Nu are nici un fel de date despre ce se întâmplă aici. Omul nostru de 
legătură cu Jogajong e un voluntar, un pachistanez imigrat pe care îl cheamă 
Zulfikar Halal. Suntem convinşi că unul ca el va fi interesat să-şi vândă 
informaţiile unuia ca tine, care reprezinţi una dintre cele mai mari agenţii. 
Această acoperire va trebui menţinută până când îţi vei împlini în întregime 
misiunea. 


Şi acum care e versiunea oficială: investigarea afirmației făcută de 
guvernul de la Yatakang cu privire la optimizarea naşterilor; expedierea de 
comunicate de presă legate de chestiunea în discuţie, dintre care unele vor fi 
folosite ca programe până la, şi incluzând şi SCANNERUL,; şi să descoperi, 
cu toată sârguinţa necesară, dovezi că pretenţiile formulate nu pot fi 
materializate. 


După ce vei fi intrat în posesia lor te vei întâlni cu Jogajong şi i le vei 
da în totalitate. Computerele ne spun că dezamăgirea produsă de 
dezminţirea acestor pretenţii ar putea să declanşeze un val de indignare care 
l-ar purta pe Jogajong în palatul lui Solukarta, preluând astfel puterea. 


— Şi dacă, să zicem, nu voi reuşi să obţin aceste dovezi? 
Delahanty îi aruncă o privire uimită. 


— Te vei strădui până vei reuşi, sau până când vei fi rechemat. Cred 
că nici nu mai era nevoie să-ţi spun. 


— Nu m-ai înţeles. Eu am citit toate lucrările ştiinţifice ale lui 
Sugaiguntung, în perioada mea de pregătire. Fraza, cu limbajul ei 
pretenţios, puse o piedică limbii lui Donald. Ceea ce i se păruse cel mai 
dificil fusese pronunţarea lui „Eu”, era ca şi cum şi-ar fi însuşit prin fals 
meritele ştiinţifice ale altcuiva. Si dacă există azi cineva pe lumea asta care 
să facă din vis o realitate, acela e Sugaiguntung. 


—  Evaluările computerului nostru arată că proiectul nu este 
economic, făcu Delahanty acru. Abia ai trecut prin probele de pregătire, aşa 
că ştii ce tehnici există deja pentru a optimiza un individ. Dar în nici un caz 
nu ne putem permite să optimizăm populaţia adultă en masse, ca să nu mai 
vorbim de aplicarea tehnicilor prenatale, care necesită un mare număr de 
tectogeneticieni de excepţie. 


— Şi dacă a reuşit să descopere o metodă simplă şi eficace? Să 
presupunem că a preconizat o tehnică modificată Gershenson — să zicem 
prin imersia ovulului în soluţia unei forme organice? 


— E clar că în acest caz ne-ar trebui nişte amănunte. Şi asta cât mai 
repede. 


Donald avu o ezitare. În cele din urmă spuse: 
— L-am văzut pe sergentul Schritt la petrecerea Guineverei Steel. 


— Eram sigur că l-ai văzut, oftă Delahanty. Că doar toţi l-au văzut. 
Nu pot să-l acuz pe bietul nenorocit — dar nu-mi mai este de nici un folos. 


Din tonul lui rezulta clar că el considera subiectul închis, dar continuă 
să-l privească pe Donald cu luare-aminte. 


— Aş fi fost mai îngăduitor dacă n-ai fi reuşit să-mi prinzi ideea, 
continuă el tărăgănindu-şi vorbele. Ar fi trebuit să pui problema cât se poate 
de radical, pentru că, de când chestiunea a fost făcută publică, s-au mai 
întâmplat multe lucruri. Ca să te ajut să-ţi dai seama despre ce e vorba, ar 
trebui să amplifici reacţia lui Schritt cu o mie. 


Chad Mulligan, îşi aminti Donald — şi amintirea reverberă ca ecoul 
unui vis —, ar fi înmulţit-o cu un milion. 


— Ai înţeles? Foarte bine. Aşa că îţi doresc succes şi te pun pe 
direcţie. Doar dacă nu mai ai şi alte întrebări. 


Donald dădu din cap. Lucrul pe care Delahanty nu i-l spusese limpede 
îi era clar: indiferent dacă procesul ar fi devenit sau nu funcţionabil, el nu 
trebuia să poată fi aplicat în Yatakang. 


urmărind detaliile (15) 


PICIOARELE PĂRINŢILOR NOŞTRI AU FOST NEGRE 


După salutări, după pupăturile surioreşti şi cumnăţelăreşti, după luaţi 
loc şi ce ai mai făcut de când nu ne-am mai văzut: o pauză absolută, ca şi 
cum nici Pierre Clodard, nici sora lui, Jeannine, nici soţia lui, Rosalie, n-ar 
fi avut nimic să-şi spună. 


Casa, aflată într-un cartier mult apreciat al Parisului, de unde se putea 
ajunge foarte uşor în Bois de Boulogne, era chiar aceea pe care pere Etienne 
Clodard o cumpărase la întoarcerea lui cam forţată în ţară din Africa, după 
câştigarea independenţei de către Algeria, întreaga casă, dar mai cu seamă 
acest salon, respira aerul unui alt continent şi al unei alte ţări. Stilul de 
mobilare trăda influenţa nord-africană, de la sofalele lungi şi joase, aflate 
lângă perete, şi covorul care nu folosea pentru a călca pe el, ci ca un 
ornament mural, până la măsuţele mici, pe una dintre ele aflându-se un 
serviciu de cafea alcătuit din ceşti mici din aramă pentru cafeaua algeriană, 
fiecare dintre ele odihnindu-se în suportul aflat pe o tavă din alamă cizelată 
ornată cu litere arăbeşti care şerpuiau pe lângă ramă. Printr-un contrast 
absolut, camera devenise un fel de memorie a ceea ce fostul administrator 
colonial, Etienne Clodard, considerase că ar fi adevărata eleganţă pariziană, 
atunci când se afla departe de aici, în sălbăticia şi dogoarea Africii: tapetul 
înflorat, cretonul greu al perdelelor, cele două fotolii cu aspect obraznic, 
ultraburduşite cu tapiserie. 


Unii dintre prietenii lui Pierre spuneau că e imposibil să-ţi dai seama 
dacă acea casă reflecta modul lui de a gândi sau dacă mintea lui era 
modelată de casă. 


Era un om de o anumită prestanţă şi eleganţă: un bărbat nervos şi 
suplu, a cărui pasiune pentru pian putea fi ghicită chiar şi fără să fi văzut 
frumosul instrument care ocupa colţul cel mai bine luminat al camerei. Mai 
departe i se putea intui preferința pentru Debussy şi Satie fără să-i fi studiat 


suportul cu înregistrări care flanca ecranul îngust al pickupului holografic 
de cel mai recent model. Părul negru începuse să i se rărească. O vreme, 
atunci când fusese mai tânăr, purtase barbă, dar de câţiva ani se răsese, 
lăsându-şi doar o mustață subţire care îi sublinia gura sensibilă. Ceea ce 
exprima la el distincţie masculină, ţinând mai curând de rafinament şi de 
calităţi intelectuale, apărea la sora lui, Jeannine, drept ceva foarte apropiat 
de ceea ce s-ar putea numi frumuseţe. Ca şi el — şi aidoma ambilor părinţi — 
era suplă şi oacheşă, dar cu un ten mai palid, cu oase subţiri şi ochi mari. La 
cei patruzeci şi unu de ani ai ei, singurul indiciu referitor la vârstă era pielea 
de sub ochi şi de la baza gâtului; altfel i s-ar fi putut da cu uşurinţă treizeci. 


Pe de altă parte, Rosalie oferea un contrast evident: durdulie, cu 
obrajii plini, cu ochi de azur şi păr castaniu. În mod obişnuit era o persoană 
veselă, dar — din pricina unui motiv pe care ar fi vrut şi ea să-l înţeleagă, 
mai cu seamă că îl ura, considerându-l un sentiment inacceptabil — prezenţa 
soţului şi a cumnatei ei în aceeaşi cameră în acelaşi timp o făcea să se simtă 
golită şi posomorâtă. 


Cu un efort disperat pentru a reveni la starea ei de bună dispoziţie, 
spuse: 


— Jeannine! Vrei o cafea, sau ceva de băut? 
— O cafea ar fi excelentă, spuse Jeannine. 


— Şi ceva care să te-mbete? sugeră Pierre. Luă o cutie de argint 
gravată de pe una dintre numeroasele măsuţe de cafea, din care, pe măsură 
ce capacul se ridica, răzbătea parfumul straniu al celui mai bun haşiş 
marocan. 


Rosalie părăsi camera aproape în fugă, fără să-şi poată ascunde 
nerăbdarea de a ieşi cât mai repede. După ce uşa s-a închis, Jeannine îi privi 
tăbliile demodate, în timp ce se aplecă abia perceptibil spre focul oferit de 
Pierre. 


— Sper că nu găseşti viaţa la fel de grea ca mine, spuse ea. 


Pierre ridică din umeri. 
— Ne descurcăm, Rosalie şi cu mine. 


— Ar trebui să fie ceva mai mult decât acest simplu „ne descurcăm”, 
spuse Jeannine cu un fel de obstinaţie. 


— Te-ai certat cu Raoul, spuse Pierre, referindu-se la cel mai recent 
dintre mulţii amanți ai surorei lui. 


— Certat? N-aş prea zice. Aici nu se poate pune problema certei. 
Pentru că îmi lipseşte energia de a mă mai certa. Dar aşa ceva nu va fi de 
durată, Pierre. Simt cum se acumulează decepţiile. 


Pierre se întinse iar pe canapea. Prefera canapeaua fotoliilor, deşi cele 
din urmă erau mult mai potrivite pentru lungimea picioarelor lui. Spuse: 


— Aproape că pot aprecia cum îţi merg les affaires du coeur după 
numărul de vizite pe care mi le faci. 


— Crezi că am ajuns să te folosesc drept Zidul Plângerii? Jeannine 
râse scurt cu un iz amar. Poate că ai dreptate — dar cum să mă pot abţine, 
când tu eşti singurul om căruia mă pot adresa atât de deschis? Există ceva 
între noi pe care cei din afară nu l-ar putea intui niciodată. E ceva foarte 
preţios; şi sunt foarte atentă când e vorba de acest lucru. 


Avu o ezitare. 


— Rosalie îşi dă seama, adăugă ea în încheiere. Doar ai văzut ce efect 
a avut asupra ei venirea mea. Ea e un alt motiv pentru care eu vin numai 
atunci când e neapărat nevoie s-o fac. 


— Vrei să spui că-ţi dă impresia că vede în vizitele tale ceva nedorit? 


— A, nu. Are un suflet cât se poate de bun. Problema e că ea, la fel ca 
partea cea mai mare a oamenilor, nu poate înţelege lucrurile pe care nu le-a 
trăit niciodată. Jeannine se îndreptă şi împunse aerul cu ţigara de drog ca şi 


cum ar fi fost indicatorul unui profesor arătând spre cuvintele scrise pe 
tablă. 


— Te rog să ai în vedere, chéri, că nu suntem unici în situaţia de 
expatriaţi! Până când vor desfiinţa graniţele dintre ţările acestui continent 
bătrân şi obosit, în Paris vor fi în continuare cincizeci de naţionalităţi şi nu 
doar câteva dintre ele — cum ar fi grecii — o duc mai bine decât ar fi dus-o la 
ei acasă. Ca şi noi. 


— Acasă? răsună vocea lui Pierre ca un ecou. Casa noastră nu există 
nicăieri. N-a existat niciodată, decât în mintea mamei şi a tatei. 


Jeannine scutură din cap. 


— Nu cred că ar fi fost nefericiţi într-un oraş ca Parisul, doar dacă ar 
fi fost cu adevărat fericiţi într-o ţară reală. 


— Dar au ajuns să vorbească din ce în ce mai mult doar despre lucruri 
bune. Au uitat de rău. Algeria pe care şi-o imaginaseră ei a dispărut pentru 
totdeauna, înghițită de un val de dezordine, asasinate şi război civil. 


— Şi cu toate astea au fost fericiţi. Asta nu o poţi nega. 
Pierre oftă, străbătut de un fior. 


— Mai pe scurt nu suntem nişte expatriaţi, nici tu nici eu. Am fost 
luaţi prin surprindere, exilați dintr-o ţară care dispăruse chiar înainte ca noi 
să ne fi născut, şi ai cărei cetăţeni părinţii noştri ne-au făcut fără ca noi s-o 
fi dorit. Se opri, cercetând faţa fratelui ei cu ochi negri şi iscoditori. Văd că 
înţelegi. Nici nu ştiu vreo situaţie pe care tu să nu o fi înţeles. 


Il prinse de mână, strângându-i-o. 
— Doar nu discuţi iar despre Algeria, nu-i aşa? spuse Rosalie în timp 


ce intra cu o cafetieră frumoasă care făcea parte din serviciul de ceşti aflate 
pe tava mereu la vedere. Suna de parcă ar fi încercat să transforme 


întrebarea într-o glumă. I-am tot spus lui Pierre, Jeannine, că ar fi fost foarte 
bine să fi trăit acolo de mult, dar nu cred că acum aş mai putea. 


— Sigur că nu, răspunse Jeannine cu un zâmbet forţat. Viaţa în Paris e 
destul de grea — de ce şi-ar dori cineva să trăiască şi mai greu sub o 
guvernare chiar mai proastă în ţara în care s-a născut? 


— E viaţa în Paris chiar aşa de rea? 


— Poate că tu ai marele noroc de a nu vedea tot ce pot eu să văd, mai 
cu seamă că ai casa asta excelentă, liniştită şi nimic altceva de făcut decât s- 
o gospodăreşti în vreme ce Pierre îşi culege salariul gras de la bancă! Eu 
însă muncesc, şi în reclama de modă viaţa nu e chiar aşa de sigură ca într-o 
bancă. Sunt prea mulţi salauds pe metrul pătrat, şi au multă putere! 


Pierre îi aruncă surorii lui o privire alarmată. Când era într-o anumită 
stare de spirit, drogul îi dezlega limba mai mult decât ar fi permis legile 
politeţii, şi în repetate rânduri — nu cu Rosalie, ci cu fosta lui soţie — trebuise 
să intervină pentru a aplana discuţii generate de remarcile ei scăpate atunci 
când era în stare de plutire. 


— Dar chiar şi salauds îşi au rostul lor, continuă ea. De asta am şi 
venit să-ţi spun, Pierre. Iţi dai seama că Raoul lucrează la departamentul de 
prognoză al Europei Comune? 


Pierre încuviinţă cu un gest din cap. Departamentul de previziuni era 
o clădire de la Fontainebleau în care fuseseră cândva încartiruite 
detaşamente NATO; acum era plină de computere cărora li se dădeau spre 
analiză rapoarte informative, comerciale şi militare. 


— Ceva foarte interesant..., continuă Jeannine. Ştii şi tu că 
departamentul de prognoză prelucrează nu numai materialul european, dar 
şi ce trimit fostele colonii, acordându-le o mică reducere de dragul vremilor 
trecute. Ai auzit de proiectul de forare subacvatică sponsorizat de corporaţia 
americană General Technics? 


— Fireşte. 


— Americanii au trimis agenţi pentru a evalua costul transportului 
materiei prime din Port Mey, în Beninia. Aceeaşi companie a întreprins o 
serie de investigaţii printre foştii administratori coloniali din Londra. Raoul 
mi-a spus că prognozele computerelor se referă la o mare nouă companie, 
lansată în Port Mey pentru manipularea acestor minerale. 


Urmă o pauză. In timp ce-i turna cafeaua lui Jeannine, Rosalie o privi 
uluită, apoi se uită la soţul ei şi din nou la ea, mirată de aerul nostalgic al 
figurilor lor. 


— Te-ai întâlnit cu Helene, cea care a lucrat prin Mali? întrebă Pierre, 
fără să ţină cont de prezenţa soţiei lui. 


— Da. Şi tu te-ai întâlnit cu Henri, din Volta Superioară? 
— Da. 

— Am impresia că pricepi cam tot atât cât computerele. 
— Dar totul e cât se poate de logic. 

— Nu înţeleg nimic, făcu Rosalie. 

Pierre îi aruncă o privire încărcată de milă. 


— De ce ar face o mare companie americană sondaje printre foştii 
reprezentanţi oficiali din colonii aflaţi acum la Londra, dacă nu ar fi 
conştienţi de ignoranţa pe care americanii o vădesc faţă de mentalitatea 
africanilor? 


Inainte ca Rosalie să fi recunoscut că întrebarea nu avusese câtuşi de 
puţin darul de a o fi lămurit, Jeannine spuse: 


— N-ar fi minunat? Trebuie să recunoaştem că americanii sunt doar 
cu foarte puţin mai buni decât sălbaticii. 


— Dar o ţară din Golful Benin, care nu a beneficiat de cultura 
franceză... 


— O parte din ea a fost adusă de berberi, care, cu toate păcatele lor, 
sunt veri cu algerienii şi marocanii. 


Cu o izbucnire bruscă şi neobişnuită pentru ea, de stăpână-în-propria- 
ei-casă, Rosalie spuse: 


— Aveţi de gând să-mi spuneţi şi mie despre ce tot vorbiţi? 


Fratele şi sora avură un schimb de priviri. Una din sprâncenele lui 
Jeannine se ridică de parcă ar fi spus: „La ce te-ai fi aşteptat de la o nevastă 
ca ea?” Rosalie sesiză intenţia cumnatei ei şi se roşi, sperând ca Pierre să ia 
atitudine, cel puţin în numele loialității. El însă urmă exemplul surorii lui. 


— Vorbesc despre întoarcerea în Africa, spuse Jeannine. 


— De ce nu? M-am săturat de Franţa şi de francezii ei, care nu mai 
sunt deloc francezi, ci o corcitură oribilă care seamănă perfect cu 
europeanul comun, mediu. 


— Şi de ce eşti aşa de sigură că vei avea norocul să pleci? interveni 
Pierre. 


— Raoul mi-a spus că sunt angajaţi consilieri cu experienţă în Africa. 
Şi nu pot fi chiar atât de mulţi care să corespundă cerinţelor impuse. La 
urma urmei, cheri, nici eu şi nici tu nu suntem nişte puişori proaspăt ieşiţi 
din găoace. 


— Eu nu vreau să plec în Africa, spuse Rosalie, a cărei revoltă i se 
putea citi pe bărbie. Jeannine, bea-ţi cafeaua — o să se răcească. 


Se aplecă, intenţionând să împingă ceaşca mai aproape de cumnata ei. 
Ochii fratelui şi ai surorii se întâlniră deasupra spatelui ei încovoiat şi 
fiecare recunoscu în celălalt jumătatea de vis care se potrivea perfect 
celeilalte, vis care fusese rupt cu mult timp în urmă, ca o monedă împărţită 
în două de doi îndrăgostiţi obligaţi să stea ani întregi departe unul de 
celălalt. 


context (16) 


Mr. & Mrs. EVERY WHERE: CALYPSO 


Aidoma bunului domn Dumnezeu din a Oaselor Râpă 

Engrelay Satelserv creat-a un pumn de oameni numiţi Jones în pripă 
Nu trăiau, dar nici morţi nu erau 

Erau i-ma-gi-nari şi totuşi în frunte se-aflau 

Remarcabil şi cu totul nou în fine 


O drăcie pusă lotului ce-i făcea să semene cu tine. 


Uitându-te la ei când se prăbuşeau în transă 

Păreau ca oamenii din Mexic sau cei de prin vreo Franţă 
N-aleargă după Jones, dar visele-s la fel, ades 

Domnul şi doamna Everywhere, iată un nume bine ales 
Herr und Frau Uberall sau les Partout 


O drăcie pusă-n lot şi îi face să fii tu. 


De vrei să vezi Pământul, tot îţi rămâne-un rest 

Te duci până la Lună, te caţeri şi pe Everest, 

Aşa că stai mai bine acasă-n fotoliul cel comod 

Dar oare te-ai încrede în domnul şi în doamna Pestetot? 
Oricare-ar fi trăsnaia pe care ţi-ai pus-o-n minte 


Drăcia le permite să ţi-o ia înainte. 


Purtând cizme făcute de Gondola şi fulare 

Îi poţi vedea cum pleacă în expedițiile polare 

Se bucură de soare pe plajă-n Martinique 

Cu loţiuni ce-s luate de la Guinevere Steel Beautique 
De-aveţi o faţă roşie, gri, neagră sau albastră, 


Drăcia le dă, vezi bine, înfăţişarea voastră. 


Când cuplul Everywhere face o poantă bună 
De ea va râde prostimea chiar şi-o lună 
Când cuplul Everywhere face o figură 

E din genul pe care toate lumea o îndură 


E poate doar un zvon, sau e-adevărul, poate 


C-o drăcie-i face să semene cu tine-n toate. 


Prin Satellite Service limba engleză are un renume 
Dar tu n-ai făcut-o fără un ţel anume 

Şi bine mai ştiu ce lor le-ar plăcea: 

O sută de milioane gândind aidoma. 

Când cineva spune ceva nu-ntrebi tu cine 


Că-i o drăcie care vorbeşte pentru tine. 


Despre Yatakang opinia ce-o prefer? 

Păi cam ce crede şi gaşca lui Everywhere 

Dar despre Beninia ce ai de gând? 

Ai lui Everywhere mi-ar spune dar nu ştiu când 
Oricare ţara mi-ar fi şi la orice nume aş face apel 


E o drăcie ce mă face să gândesc la fel. 


continuitate (17) 


SCĂRI TEMPORALE 


— Care e timpul adevărat — al lui sau al nostru? 


Norman n-ar fi vrut ca întrebarea lui să fie auzită. Era declanşată de 
teancul enorm de dischete venite de la Shalmaneser în seara aceea şi de 
amintirea modului în care fuseseră produse. Nici un sistem de tipărire 
imaginabil, nici chiar maşinile cu lumină proprie, care nu aveau nici o parte 
mobilă, cu excepţia unui fascicul emis de un laser care imprima cuvintele 
pe hârtie foto-sensibilă, nu putea face faţă proceselor mentale unice ale lui 
Shalmaneser; toate problemele care îi erau date spre rezolvare erau 
rezolvate, sau cel puţin evaluate, apoi înmagazinate temporar într-o bancă 
de date, în timp ce el se ocupa de soluţionarea celorlalte sarcini trasate de 
stăpânii lui. 'Transpunerea lor într-o limbă inteligentă ar fi durat de cincizeci 
până la o sută de ori mai mult. 


Elihu se uită la el. Avea ochii roşii din cauza nesomnului, ca ai lui 
Norman. Nu-ţi puteai îngădui să dormi dacă voiai să te pui la curent cu 
noile tehnici de manipulare a informaţiei. Apoi spuse: 


— Al cui? 
Norman râse amar, trecu pe lângă celălalt si închise usa biroului. 


— Scuză-mă, dar începusem să mă gândesc iar la Shalmaneser ca la 
un „el. 


Elihu dădu aprobator din cap. 


— Aşa cum a spus Chad, a devenit unul dintre membrii familiei lui 
GT... Apropo, ce mai face Chad? Mă aşteptam să arate mai mult interes 
pentru proiectul ăsta. La urma urmei, când l-am întâlnit pentru prima oară la 


reşedinţa doamnei Steel, n-a făcut altceva toată seara decât să mă întrebe 
despre Beninia. 


— Abia dacă l-am văzut, spuse Norman trecând pe lângă pupitrul lui 
electronic şi împingând scaunul turnant cu genunchiul pentru a se putea 
aşeza. S-a folosit de camera lui Don, asta o ştiu precis, şi cred că şi-a 
petrecut foarte mult timp citind cărţile lui Don — cam vreo trei mii sunt cu 
totul. Dar în afară de salut, altceva nu ne-am mai spus. 


— Am cam început să pricep ce e cu timpul real, spuse Elihu. 
Norman clipi, privindu-l uimit. 


— Asta! făcu Elihu emfatic, bătând cu degetul una dintre teancurile 
de dischete aflate în atenţia lor. Atât eu cât şi tu am dori să discutăm despre 
proiectul Beninia. Dar nu putem. Tot ceea ce spunem fără a avea vreo 
legătură cu computerul nu mai e de actualitate, chiar înainte de a fi fost 
exprimat. Nu-i aşa? Informaţia care să ne cerceteze şi să ne formeze opiniile 
există, şi noi ştim lucrul ăsta, aşa că refuzăm să comunicăm până când nu 
ne-am informat, şi pentru că Shalmaneser operează de mii de ori mai repede 
ca noi, nu reuşim să-l ajungem din urmă, deci, practic, nu reuşim să 
comunicăm. 


Norman avu o ezitare. Apoi spuse: 


— Că tot veni vorba despre informaţia care ne formează şi ne 
schimbă părerile... 


— Da? 
— Ai putea să-mi faci rost de nişte date de la Guvern, ce crezi? 


— Depinde. Elihu se aşeză pe un scaun cu faţa la el. Pot face rost de 
orice intră în sfera mea de interes; dar nici ambasadorii nu au acces chiar la 
orice. 


— E în legătură cu Don, spuse Norman. Gura i se strâmbă într-un 
rânjet. Ceea ce ai spus tu despre imposibilitatea de a comunica m-a făcut să 
mă gândesc la el. Am convieţuit cu codderul ăla ani de zile, doar ştii, şi cu 
toate astea n-am ajuns să ne considerăm cu adevărat prieteni. Şi acum, când 
nu mai stă cu mine, mi s-a făcut dor de el. Mă simt, într-un fel, vinovat. Mă 
întreb dacă aş mai avea vreo posibilitate să mai ţin legătura cu el? 


— M-aş putea interesa, spuse Elihu. Dar de fapt, ce s-a mai întâmplat 
cu el? 


— Credeam că ştii. O! Dacă nu ştii, poate că nici n-ar trebui... S-o ia 
dracu' de poveste. Dacă nu mai poţi avea încredere într-un ambasador 
american, atunci în cine? 


— N-au încredere absolut în nimeni. Elihu ridică din umeri. Afară 
doar de computere. 


— Eu, totuşi, am, spuse Norman. Işi privi mâinile pe care le răsucea 
fără să-şi mai dea seama ce face. Don a plecat în Yatakang, într-o misiune 
de Stat. 


Elihu păru că rumegă cele auzite. Spuse: 


— Asta mă ajută să-i găsesc un loc din punctul meu de vedere. Mă 
întrebam în ce sertăraş ar fi putut să-l vâre. Vrei să spui că e unul dintre acei 
funcţionari pe care Guvernul îi menţine în stare activă ca pe o poliţă de 
asigurare împotriva unor situaţii greu previzibile? 


— Cred că lucrurile cam aşa stau. 


— Şi singurul lucru remarcabil care s-a produs în Yatakang în ultimul 
timp e acest fantastic program genetic pe care vor să-l finanţeze. Să aibă 
vreo legătură cu vizita lui? 


— Cred că lucrurile aşa stau. Oricum, Don şi-a luat diploma în 
biologie, şi doctoratul în supraviețuirea genelor arhetipale în fosilele vii, 
cum ar fi crabii regali, arborii ginkgo şi altele. 


— Guvernul ar dori să intre în posesia acestor aşa-zise tehnici. 


— Şi eu mi-am pus întrebarea asta, spuse Norman. Şi chiar mă întreb 
dacă le vrem cu adevărat? 


— Ce vrei să spui? 


— E mai greu de explicat... Ascultă, te-ai mai uitat la televizor de 
când ai venit acasă? 


— Din când în când, dar de când s-a lansat vestea cu Yatakangul, abia 
dacă am mai prins câte un buletin de ştiri. 


— Şi eu la fel, dar, în fine, cred că sunt ceva mai familiarizat cu felul 
în care sunt puse azi la punct anumite lucruri, aşa încât pot trage nişte 
concluzii din cele trei sau patru programe pe care le urmăresc. 


Privirea lui Norman trecu peste capul lui Elihu, fixându-se în colţul 
cel mai îndepărtat al camerei. 


— Engrelay Satelserv acoperă cea mai mare parte a Africii, nu-i aşa? 


— Aş spune că mai curând tot continentul. Acum există vorbitori de 
limbă engleză în toate ţările pământului, mai puţin poate în China. 


— Deci îl cunoşti pe Mr. & Mrs. Everywhere? 


— Sigur că da — aceştia doi care apar în toate staţiile de identificare, 
ca făcând tot felul de lucruri exotice şi romantice. 


— Ţi-ai imprimat vreodată un set personalizat în Memoria lor? 


— Doamne, nu! Costă — cam cât? Cam vreo cinci mii de verzituri, nu- 
i aşa? 


— Cam aşa ceva. Nici eu n-am nimic de genul ăsta; onorariul de bază 
e pentru cupluri şi, fiind burlac, nu m-a interesat niciodată chestia asta. Abia 
dacă am identitatea standard a unui negrotei. Dar de nenumărate ori am 


urmărit ce s-a întâmplat cu seturile prietenilor mei, şi pot să-ţi spun că mi s- 
a părut straniu. E ceva absolut unic şi de nedescris în a-ţi vedea chipul şi a- 
ţi auzi vocea imprimate în semnalul fundamental. Acolo porţi haine pe care 
nu le-ai avut niciodată, faci lucruri pe care nu le-ai făcut niciodată, în locuri 
unde n-ai fost nicicând. Şi totul pare a fi cât se poate de real, pentru că în 
zilele noastre televiziunea este lumea reală. Ai priceput? Eşti conştient de 
dimensiunea planetei şi nu poţi crede că orizonturile noastre atât de limitate 
pot fi adevărate. Cu mult mai adevărat ni se pare ce ne e prezentat prin 
intermediul televizorului. 


— Chestia asta am priceput-o cât se poate de bine, spuse Elihu. Ceea 
ce am putut să văd şi pe seturile altora. Şi sunt întru totul de acord cu privire 
la ce concepem noi drept real. Dar eu credeam că vorbim despre Yatakang 
şi pretenţiile lui. 


— Exact ceea ce şi fac, continuă Norman. Ai cumva o imagine a 
interiorului ataşată la setul tău? Sigur că nu. Eu am. Folosesc aceluiaşi scop, 
fără a intra însă şi în ambianţă: când ei — ia să vedem... Ah, da, când pun 
ceva la punct, cum ar fi decupajele prin care introduc SCANNERUL, unul 
din decupaje va deveni ceea ce numesc ei decupajul „locuinţă”, prin care 
Mr. & Mrs. Everywhere sunt prezentaţi în casa ta, cu aceleaşi grimase pe 
care le faci tu, urmărind acelaşi program pe care ai fi vrut tu să-l vezi. Ştiai 
de chestia asta? 


— Nu cred că au în Africa un asemenea serviciu, spuse Elihu. Inţeleg 
ce vrei să spui, dar în felul ăsta se prezintă mereu o casă de vis, un fel de 
ideal plin cu aparatură de lux. 


— Aşa a fost cândva, spuse Norman. Practic, astăzi fiecare casă 
americană e plină de asemenea aparatură de lux. Ştii definiţia lui Chad 
referitoare la Noul Sărman? Oamenii care au rămas în urmă cu achitarea 
ratelor pentru modelul din anul următor spre a-l plăti cu bani gheaţă pe cel 
care va apărea peste doi ani. 


Elihu izbucni în râs, apoi redeveni serios. 


— E atât de aproape de realitate, încât aproape că nici nu-ţi mai vine 
să râzi, continuă el. 


— Pe barba Profetului că aşa şi e! Mi-am făcut timp să mă uit pe 
unele din cărţile lui Chad după petrecerea de la Guinevere, şi... Până să-l fi 
cunoscut eram convins că era unul din mahării plini de ifose şi aroganță, dar 
acum, după ce l-am întâlnit personal, îmi vine să cred că are dreptul la 
fiecare strop de îngâmfare pe care îl afişează. 


— M-am gândit să propun Guvernului să-l invite în calitate de 
consilier special pentru acest proiect, dar când i-am adus la cunoştinţă lui 
Raphael Coming intenţia mea, mi s-a spus că Guvernul nu poate accepta 
prezenţa lui. 


— De ce ar face-o? Şi-a bătut joc cu un succes remarcabil de tot ceea 
ce reprezintă autoritate oficială. 


— El nu e convins că a reuşit chiar atât de bine. 


— Cu siguranţă că a reuşit să pigmenteze bine opinia publică. Poate 
că nu a reuşit o schimbare radicală, dar a mai putut oare aşa ceva vreun 
gânditor social de la Mao încoace? Numai faptul că scrierile lui au devenit 
bibliografie la cele mai multe dintre facultăţi dovedeşte că ideile sale sunt 
bine diseminate. 


— Da, dar acelaşi lucru se poate spune şi depre Thoreau şi — în fine, 
ne-am avântat în digresiuni. Spuneai ceva despre faptul că noi nu dorim 
tehnicile genetice al Yatakangului, după care ai sărit la Mr. & Mrs. 
Everywhere. 


— Exact. Am şi uitat să mai ajung unde doream. De două ori am 
aşteptat evenimentul în legătură cu legislaţia eugenică şi cu partizanii. După 
ce au folosit un aparat IV cu personalitate, mai cu seamă dacă acesta 
include şi un tablou de interior, oamenii încep să piardă contactul cu 
prezentul. De pildă, o dată pe an ai vrea să-ţi vezi propria-ţi imagine 
proaspăt înregistrată. Dar cunosc şi oameni care patru sau cinci ani la rând 
s-au bucurat de astfel de înregistrări, aşa încât îşi pot admira eul mereu 


tânăr pe ecran. Pur şi simplu au ajuns să nege trecerea timpului. Trăiesc 
într-un acum care nu mai trece. Ai priceput unde vreau să bat? 


— Oamenii care nu pot accepta că îmbătrânesc nu vor ceda locul 
altora, mai cu seamă când e vorba de copii, nu-i aşa? 


— Exact. Cu alte cuvinte: ori Guvernul nostru şi al oricui altcuiva 
acceptă ceea ce au făcut cei din Yatakang, ori se va da de unul singur în 
vileag că nu e în stare decât de vorbărie goală. Cea de-a doua variantă mi se 
pare mai potrivită Guvemului, pentru că aplicarea proceselor de 
îmbunătăţire tectogenetică la milioane de sarcini ar provoca o frământare 
socială fantastică — încă şi mai acută decât la înfiinţarea Comitetelor pentru 
Aplicarea Legilor Eugenice. Dar cale de mijloc nu există. Succesul din 
Yatakang, refuzat oamenilor din alte ţări, şi chiar aplicarea cu succes a 
procesului în cercuri sociale restrânse, fără ca la el să aibă acces şi alte 
pături ale populaţiei, va provoca o indignare atât de puternică şi amplă... 
Crezi că am exagerat cu ceva? 


— Nu cred. Elihu încercă să-şi reprime, fără a reuşi, fiorul care îl 
cutremură. După cum ţi-am mai spus, nu mă prea omor cu televizorul, dar 
de când stau într-o cameră din hotelul ONU, am avut ocazia să aflu părerea 
unor oameni din cel puţin o sută de naţionalităţi, şi-ţi spun pe cuvânt că 
Yatakangul a devenit una dintre cele mai urâte ţări de pe glob, fără a 
exclude China. 


— Şi acum vine partea cea mai tare, spuse Norman, care se aplecă 
uşor în faţă pentru a da mai multă greutate vorbelor sale. Nu s-a mai produs 
nici o criză până la apariţia domnului şi doamnei Everywhere. Şi-au făcut o 
intrare forţată în lumea contemporană, fiind ambasadorii antipatiilor şi urii 
acumulate de-a lungul generaţiilor trecute. Chiar aşa, am putut să văd ce-au 
făcut din opinia publică. Zeci — sute de milioane au ajuns să se identifice cu 
imaginea acelui cuplu fabricat. Următoarea campanie prezidenţială va 
gravita în jurul a ceea ce gândesc cei doi, fără să încerce a stabili care e cea 
mai bună politică. Dar problema Yatakangului va lovi prima, şi ce e mai 
grav e că-i va nimeri pe oameni din plin. Şi când cineva te izbeşte sub 
centură, nu ştiu dacă-ţi mai arde să ripostezi. E suficient ca Mr. & Mrs. 


Everywhere să afirme că aşa ceva nu-i cinstit şi vei avea votul pentru 
războiul cu Yatakangul în cel mult o săptămână. Se aşternu tăcerea. 


Pe fata lui Norman se putea citi îngrijorarea. După ce îl privi cu luare 
aminte, Elihu zise: 


— E surprinzător cât de mult te-ai putut schimba în ultimele zile, de 
când te-am cunoscut. 


— Cum? Ce vrei să spui? 


— Faptul că ai plecat de lângă strămoşi, lăsându-le somnul netulburat, 
a avut asupra ta efecte pozitive incalculabile. Acum două săptămâni mi te- 
aş fi putut imagina hlizindu-te de mutrele-fundurile ăstora palide faţă de 
descoperirile gălbejiţilor. Pentru ca acum, ceea ce te frământă cel mai mult 
să fie faptul că oamenii nu vor analiza cu detaşare, ci pot fi împinşi spre 
reacţii emoţionale prosteşti. 


— Întreaga mea viaţă n-a fost altceva decât o reacţie emoţională 
prostească, spuse Norman fără să-l privească pe omul mai în vârstă cu care 
discuta. Nu vrei să abandonăm subiectul ăsta şi să revenim la chestiunile 
noastre? 


Ridică primul teanc de materiale legate, tipărite pe hârtie de un verde 
palid. Culoarea aceasta era un indiciu că Shalmaneser procesase informaţia 
considerată drept ipotetică. Atunci când îi erau introduse ipoteze care ţineau 
de lumea imediată, hârtia folosită avea culoarea roz deschis. 


— Ce spune rezumatul? întrebă Elihu. 


— Merge, murmură Norman. Lăsă materialul deoparte, uitându-se în 
partea de sus a fiecărei pagini din noul document. Etc. etc. etc... Ţinând 
cont de ipotezele programului, aprecierea e favorabilă. 


— Ce bine e să ştii că mai există şi ceva care e în favoarea noastră, 
comentă Elihu sarcastic, apoi întinse mâna după stilou şi începu o tabulare 


cât mai exactă a zonelor care priveau aventura beniniană în care 
Shalmaneser hotărâse că ideea e fezabilă. 


El — trebuia folosit pronumele personal — revizuise deja listele cu 
personalul ex-colonial. 


lumea evenimenţială (10) 


STRUGURI ACRI 


„Chirurgi, medici şi infirmiere din toate cele o sută de insule se 
îndreaptă deja spre Gongilung pentru a participa la extraordinarul proiect 
iniţiat de profesorul Sugaiguntung. Grupuri întregi dintre ei au stat ore fără 
şir în Piaţa Libertăţii în speranţa de a-l vedea pe mareşalul Solukarta 
făcându-şi apariţia la fereastra palatului, spre a-şi putea astfel exprima 
recunoştinţa pentru noua şi minunata epocă pe care a deschis-o. Aşa după 
cum a arătat Conducătorul într-un mesaj televizat seara trecută, ducerea la 
împlinire a acestui unic şi minunat program va fi de durată, dar se aşteaptă 
ca aplicarea lui să înceapă chiar de la anul. Între timp, mii de soţi fac cereri 
la toate clinicile din Yatakang pentru vasectomie, cu menţiunea că nu vor să 
dea naştere unor progenituri inferioare, tocmai acum, când şansele de 
optimizare a populaţiei ţării au devenit atât de mari.” 


Delhi, India: o mulţime alcătuită din aproximativ patruzeci de mii de 
oameni, conduşi de membri ai Ligii Părinților Copiilor Handicapaţi şi cu 
Deficiente Locomotorii, au luat cu asalt timp de şase ore ambasada 


Yatakangului. Poliţia a trebuit să recurgă la gaze lacrimogene şi gaz 
somnifer pentru a-i dispersa. 


„Preşedintele Yung l-a felicitat pe mareşalul Solukarta, exprimându-şi 
speranţa că remarcabilele descoperiri de pe tărâmul medical făcute publice 
de curând de către profesorul doctor Sugaiguntung vor fi în scurt timp 
accesibile tuturor asiaticilor. În vreme ce progresele uriaşe ale Chinei în 
domeniul alimentaţiei, sănătăţii publice, programării genotipice, au făcut ca 
poporul ei să fie cel mai sănătos şi cel mai capabil din lume, populaţia celui 
mai mare prieten şi aliat al Yatakangului e nerăbdătoare să salute şi să 
adopte acest enorm eveniment asiatic.” 


Stockholm, Suedia: străzile fiecărui oraş din această ţară, care are cea 
mai veche şi severă legislaţie eugenică din lume, au fost noaptea trecută 
inundate de mulţimi aflate în stare de ebrietate, deplângând faptul că nu au 
copii. Bătrâni de şaptezeci şi chiar optzeci de ani, amestecați printre tineri 
recent sterilizaţi, au epuizat rezervele de vodcă din Stockholm, Malmo şi 
Goteborg, conform celor declarate de corporaţia naţională a băuturilor 
alcoolice. Nu s-au raportat nici un fel de pagube sau răniri în timpul 
tulburărilor care au urmat. 


Londra, Anglia: Ministerul Sănătăţii va face joi o declaraţie în 
Camera Comunelor. 


Johannesburg, Africa de Sud: Nathan Mdlele, care s-a autointitulat 
„doctor”, a fost arestat sub acuzaţia de uz de fals intelectual prin 
răspândirea de bilete în care afirma că poate să aplice tehnica Sugai- 
guntung la femeile gravide. 


„Indiferent ce s-ar spune, pentru mine e clar că Larry e sub nivelul 
celorlalţi copii din clasa lui. Ştiu: am promis că voi avea şi un al doilea 
copil când mi se va mări salariul, dar acum nu mai am chef de un alt 
prostănac în familie — nu poţi avea un geniu la ordin.” 


Port Moresby, Noua Guinee: câteva sute de bărbaţi şi femei cărora li 
s-a interzis să devină părinţi prin legislaţia eugenică locală s-au îmbarcat în 
portul local cu destinaţia Gongilung, unde speră să li se accepte cererile 
pentru tratamentul Sugaiguntung. Observatorii au comparat situaţia creată 
cu aceea a cultului cargo din secolul trecut, care a generat un val de isterie 
ce a cuprins întreaga ţară. 


Atena, Grecia: într-un stil cât se poate de îndrăzneţ, agenţii publicitari 
ai idolului TV Hector Yannakis au anunţat intenţia actorului de a ajuta el 
însuşi la optimizarea populaţiei, condiţia fiind ca shigiile care se vor 
prezenta în acest scop să fie citez cât de cât atrăgătoare încheiat citatul. 
Această pretenţie de prost-gust a stârnit o furtună de proteste acoperite de 
aclamaţiile entuziaste ale admiratorilor fanatici. 


„O sută de mii de verzişori şi nici o garanţie? Eşti nebun! în Yatakang 
o fac în cadrul Serviciului de Sănătate!” 


Alice Springs, Australia: spitalele de aici sunt suprapopulate de 
aborigeni neconsolaţi, induşi în eroare de predicatorul fanatic Napoleon 
Boggs, care i-a făcut să creadă că vor putea avea copii cu piele albă la 
cerere, conform unei declaraţii făcute cu ocazia unui dans al băştinaşilor. 
Sunt şi unii care au bătut o sută de mile pentru aceste vorbe goale. Conform 


unei alte declaraţii făcute de Boggs, acţiunea lui a avut drept scop atragerea 
atenţiei asupra condiţiei inferioare a aborigenilor din Australia modernă. 


„Uită-te la tine, mocofanule ce eşti! Să nu spui că-ţi pare rău — a fost 
un cadou scump şi când i-oi spune mătuşii Mary că l-ai făcut praf de bine ce 
mi l-ai dat, or s-o apuce dracii. Cine te-a pus să-ţi întemeiezi o familie 
înainte ca eu să fi fost sigură că urmaşii mei vor fi în stare să-şi aibă singuri 
de grijă?” 


Tokio, Japonia: în ciuda activităţii politiei, care durează douăzeci şi 
patru de ore neîntrerupt, valul de sinucideri ale bărbaţilor cărora li se 
interzice să aibă copii din cauza unor defecte genetice a continuat la toate 
templele şintoiste din oraş. Un om a reuşit să se strecoare într-un astfel de 
templu, închis după cinci sinucideri, apoi s-a urcat pe acoperiş, la o înălţime 
de şaizeci de picioare, de unde s-a aruncat cu capul înainte. 


Portland, Oregon: partizani înarmaţi cu bombe incendiare, na-palm şi 
explozivi i-au atacat pe ofiţerii Biroului de Aplicare a Legilor Eugenice în 
plină zi. La venirea politiei, mulţimea în delir i-a aclamat pe partizani, 
ajutându-i să scape prin furnicarul de lume, în timp ce a blocat căile de 
acces pentru maşinile politiei. 


„Una din tehnicile pe care experţii susţin că le folosesc în Yatakang 
este cea căreia ei îi spun «clonare» prin care se ia nucleul uneia dintre 
celulele corpului tău, după care se introduce în ovul pentru a creşte. Şi dacă 
pot face aşa ceva, de ce nu pot avea eu un copil de la tine? Nici un bărbat n- 
ar trebui să aibă de-a face cu aşa ceva.” 


Moscova, Rusia: studenţii de la universitatea de aici, care fac parte 
din anul ce va termina în vara aceasta, şi cărora li se va oferi alternativa 
standard de a fi sterilizaţi sau repartizaţi într-unul din Noile Oraşe ale 
Siberiei, au declarat o grevă italiană, ocupând timp de o zi laboratorul de 
cercetări biologice în semn de protest pentru rămânerea în urmă a Rusiei 
faţă de o ţară înapoiată cum e Yatakang într-un domeniu crucial ca acela al 
tectogeneticii. 


„L-am avortat. Americanii consideră că gene ca ale tale sunt foarte 
suspecte de transmitere ilegală. Nu voi mai face încă o încercare nici cu 
tine, nici cu altcineva. Al doilea copil al meu va fi îmbunătăţit, aşa cum se 
face în Yatakang.” 


Washington, DC: la conferinţa de presă de azi dimineaţă. Preşedintele 
a declarat că toţi consilierii săi văd în programul de optimizare yatakang o 
simplă propagandă cităm o lăudăroşenie pe care nici un stat cu mult mai 
bogat ca al nostru nu ar putea-o traduce în realitate în veacul acesta încheiat 
citatul. 


Paris, Franţa: preşedintele în exerciţiu al Comitetului pentru Europa 
Comună, Dr. Wladislaw Roniecki din Polonia, a declarat că pretenţiile 
Yatakangului sunt cu totul nefondate în realitate fiind citez un program pe 
care toată averea reunită a ţărilor noastre nu l-ar putea înfăptui încheiat 
citatul. 


„Pun pariu că rahatul ăsta de funcţionăraş de la Biroul Eugenie are un 
genotip atât de scârbos că n-ar merge nici la un animal de turmă! Și pun 
pariu că posedă progenituri — unul care deţine funcţia lui poate să aranjeze 
lucrurile, nu-i aşa?” 


Caracas, Venezuela: despărţindu-se spectaculos de politica de până 
acum, reprezentanţii Agenţiei Olive Almeiro, serviciul portorican de adopţii 
de notorietate mondială, a anunţat, citând surse spaniole, că va fi posibil 
exportul de ovule pure castiliene, care vor traversa Atlanticul pe vase 
speciale, într-o stare de congelare perfectă, ovule care vor fi implantate 
citez în mamă încheiat citatul. Acest lucru confirmă previziunile autorizate 
referitoare la faptul că legislaţia portoricană va da o lovitură mortală tuturor 
întreprinderilor de copii din SUA. 


Madrid, Spania: Papa Eglantine a denunţat programul yatakang ca pe 
un alt amestec blasfemiator în creaţia divină, şi a ameninţat cu blestemul 
etern pe oricare catolic din Yatakang care îşi va manifesta acordul cu 
politica guvernamentală. Un decret al Partidului Regalist va introduce 
pedeapsa cu moartea pentru exportul de ovule, dacă acesta va fi aprobat 
mâine de Cortes. 


„Dragă, spui prostii! Aşadar nu-l avem pe Shalmaneser, aşadar nu 
avem unul dintre cele mai bune echipamente computerizate din lume, şi 
chiar azi de dimineaţă a fost scos un program care dovedeşte că Yatakangul 
nu-şi poate ţine promisiunea. Toată povestea asta e un bluf... Nu mă asculti, 
nu-i asa? Si atunci ce rost mai are să vorbesc?” 


Cairo, Egipt: adresându-se unui grup de pelerini aflaţi în drum spre 
Mecca pentru hajj, un purtător de cuvânt guvernamental a denunţat 
programul de optimizare pus la punct de Yatakang drept citez o minciuna 
sfruntată încheiat citatul. 


Havana, Cuba: la un miting prin care se marca aniversarea morţii lui 
Fidel Castro, ministrul cubanez al Bunăstării şi Familiei a acuzat guvernul 
din Yatakang de citez înşelare deliberată a popoarelor lumii a treia încheiat 
citatul după care a fost obligat să părăsească tribuna în huiduielile 
asistenţei. 


„Fir-ar al dracului să fie, Frank. N-o să-i iert niciodată pe nenorociţii 
ăia! Ne-am înţepenit în oraşul ăsta uitat de lume, când am fi putut să stăm 
acasă printre prieteni, şi chiar dacă n-am fi putut să folosim un nucleu de la 
una din celulele tale, am fi putut folosi unul de la mine şi tot am fi avut o 
fată, nu-i aşa?” 


Port Mey, Beninia: într-un comunicat difuzat cu ocazia Zilei 
Independenţei, prin care anunţa că medicii i-au mai dăruit doar un timp 
foarte scurt de viaţă, Preşedintele Obomi a declarat că nu şi-ar fi putut dori 
o familie mai bună decât poporul pe care l-a condus o vreme atât de 
îndelungată — cu sau fără tratamentul yatakang. 


Berkeley, California: Bennie Noakes stă în faţa unui ecran racordat la 
SCANNER repetând necontenit: „Doamne, ce imaginaţie mai pot să am!” 


(Părinţii au mâncat aguridă şi copiilor li s-au strepezit dinţii. 

MESAGERUL EVANGHELIEI DRAGOSTEI UNIVERSALE 


— Cine e doamna care şi-a pierdut copilul în condiţii atât de 
nefericite? o întrebă Henry Butcher pe sora de salon. 


Sora îşi ridică privirea îngrijorată spre omul rotofei şi jovial din faţa 
ei. Cutele adânci săpate de oboseală se transformară într-un surâs. 


— Bună, Henry, spuse ea. Intră — sunt sigură că va fi bucuroasă să 
audă câteva cuvinte de consolare din partea cuiva. Blonda din al treilea pat, 
pe mâna dreaptă. 


— E prima după o perioadă destul de îndelungată, nu-i aşa? întrebă 
Henry. 


— Doamne, da. Prima de când lucrez eu aici, adică de aproape 
unsprezece ani. Laboratorul face cercetări ca să vadă ce n-a mers. 


— Ar fi trebuit să fie un caz normal? 


Sora se lăsă cu spatele pe speteaza scaunului, bătându-şi dintele alb cu 
o unghie bine îngrijită. 


— Cred că da, zise ea gânditoare. Apăruse o problemă legată de RH, 
dar aşa ceva nu reprezintă nici pe departe un caz — o transfuzie generală 
înainte de naştere, după care totul urma cât se poate de normal. 


— O problemă legată de RH? repetă Henry. 


— Da — doar ştii ce înseamnă asta, sau ar trebui, că doar lucrezi la o 
bancă de sânge. 


— Sigur că am auzit, fu Henry de acord. Expresia serioasă pe care 
încerca să şi-o pună pe faţa jovială nu-l prindea deloc. Dar din câte ştiam 
eu, incompatibilităţile reprezentate de RH nu permit sarcina. 


— Lucrul e valabil în această ţară. Dar fata asta lucrează pe undeva 
prin Africa. Soţul a trimis-o acasă în mod special pentru a naşte într-un 
spital ca lumea. Şi nu se poate refuza cuiva maternitatea doar pentru că ea 
nu s-a făptuit sub jurisdicţia acestei ţări. 


— Sigur că nu... Bine, bine, e o poveste tare tristă. O să intru în salon 
să văd ce pot face pentru a o mai înviora pe tânăra doamnă. 


Sora continuă să-l privească zâmbitoare, în timp ce el ieşea din birou, 
cu halatul alb din plastic sterilizat aruncând străluciri umede sub lămpile 
puternice, în timp ce picioarele lipăiau la fiecare pas. E foarte drăguţ din 
partea unui străin să se comporte în felul ăsta, îşi spuse ea. Dar în fond era 
exact ceea ce te-ai fi aşteptat din partea lui. 


Toată lumea din spital îl îndrăgea pe Henry Butcher. 


După ce stătu câteva minute în compania mamei care-şi pierduse 
copilul, îi dădu una din broşurelele lui de inspiraţie creştină — era împărţită 
în două părţi, cu titluri ca lubeşte-ţi Vecinul şi Adevărul Te Va Elibera. Apoi 
îi expiră pauza de masă, aşa că se întoarse la banca de sânge unde lucra, 
împărțind saluturi vesele tuturor cunoscuţilor. 


În timpul cât fusese el plecat sosise o cerere pentru o sută de sticluţe 
de sânge de la donatori, cu etichetă pentru o intervenţie de rutină în blocul 
din apropiere. Puse dosarele în ordine, după nume, vârstă, grupa sanguină, 
având ca îndreptar fişele din cabinet, alese numărul exact de etichete, plus 
încă zece la sută în cazul unor eventuale pierderi, ieşi o clipă pentru a 
înmâna două sticluţe cu sânge din grupa zero unui infirmier de la salonul 
maternității, apoi amestecă şi măsură cantitatea exactă de soluţie de sare 
citrică pusă în fiecare flacon pentru a preveni coagularea sângelui. 


În cele din urmă, asigurându-se că nu e văzut de nimeni, străpunse 
dopul de cauciuc sigilat al fiecărei sticluţe cu o seringă, prin care introduse 
o sută de miligrame de Triptină. Era cât se poate de încântat. Ideea nu-i 
venise decât de curând. Până acum susţinuse cu succes câteva demonstraţii 


publice privind crezul lui cel mai intim -mai cu seamă duminica dimineaţă, 
când reuşise să miruiască faţa amvonului catedralei cu „Adevăr sau 
Consecințe”, asigurându-se în felul acesta că episcopul spusese, în fine, 
adevărul gol-goluţ în locul obişnuitelor lui minciuni — dar numai de curând 
descoperise această metodă eficientă de a-i ferici pe oameni cu efectele 
panaceului în care credea el cu tărie. 


Nu se putea imagina urând pe cineva: toată ura fusese izgonită din el 
de lumina caldă a psihedelicelor. Cu toate acestea existau, chiar printre 
colegii lui de muncă, dintre aceia care respingeau ideea că dragostea 
universală putea lua forma chimică. Şi de ce nu? La urma urmei, chiar 
tradiţia creştină consfințea că Dragostea putea lua forma materială a pâinii 
şi vinului... 


Sigur, moartea acelui copil era un lucru teribil de jenant: probabil că-i 
fusese administrată o supradoză. Umbra unui nor trecu peste figura lui 
bonom-surâzătoare, dar totul dură o clipă. Sora îi spusese că era primul caz 
în ultimii cincisprezece ani, de când lucra acolo. Ei bine, nu se va mai 
întîmpla aşa ceva în viitorul previzibil, sau mai bine zis, niciodată, de vreme 
ce li se interzicea paternitatea celor cu probleme de RH. 


Îşi termină treaba, clăti şi uscă seringa cu cea mai mare atenţie, aşa 
cum văzuse că fac toţi medicii din spital, după care o puse la loc în caseta 
ei. Încuie flaconul de Triptină din care luase doza necesară, după care 
începu să aranjeze flacoanele în vederea transportului lor. În timp ce-şi 
făcea treaba fluiera. 


Şi cum să nu fluieri ştiind că fiecărui pacient din acest spital care va 
avea nevoie de o transfuzie îi va fi oferită experienţa unei remarcabile 
iluminări deschizătoare de minte pe care numai Iriptină o putea îngădui? 


După o jumătate de oră, tânărul patolog care investiga cauzele morţii 
inexplicabile a copilului ceru un flacon de sânge, grupa 0, pe care Henry i-o 
dădu imediat. A fost cât se poate de surprins când patologul a revenit şi i-a 
tras un pumn care l-a aruncat într-o piramidă formată din coşuri pline cu 
flacoane pe care le risipi cu forţa unei explozii. 


Cât despre polițistul care l-a arestat sub acuzaţia de crimă, lui Henry 
tot nu-i venea să creadă că e real. 


continuitate (18) 


ZIDURILE TROIEI 


Ostilitatea pe care Donald o resimti la întoarcerea în lumea reală nu 
era doar o iluzie. Îi era provocată de aşa-zişii pasageri îngrămădiţi în 
expresul ultrarapid care acum deservea zona Ellay. De fapt era vorba de o 
bază militară, curățată la repezeală de echipamentul militar pe care publicul 
nu avea voie să-l vadă şi în care patrulau permanent santinele înarmate. 
Deviat, întârziat, programul îi scotea din bază flămânzi şi însetaţi, întrucât 


cantinele Forţelor Armate nu puteau asigura condiţiile unui aeroport 
adevărat; dar ceea ce punea capac întregii situaţii era nesiguranța zborului 
lor, pentru că supe-rexpresurile ce reveneau la bază îşi descărcau tunurile 
sonice deasupra zonelor populate, iar rezidenții reclamau situaţia, aşa că 
acum erau în căutarea unui ţap ispăşitor. Apariţia lui Donald, înarmat cu 
acea clarviziune care putea să străpungă opacitatea birocratică ce-i lega pe 
ceilalţi de mâini şi de picioare, le oferi o ţintă numai bună. 


Prea puţin îl interesa pe el ce simteau ceilalţi. 


Avea o uşoară durere de cap. Unul dintre numeroşii procesori 
succesivi de la Boat Comp, care-l demontaseră ca pe o maşină pe o bandă 
de asamblare, îi atrăsese atenţia că astfel de dureri mai pot interveni 
periodic timp de o săptămână sau două. Durerea nu era însă suficient de 
puternică pentru a-l face să uite la ce se gândea. 


Se simţea mândru. Acel Donald Hogan care trăise treizeci şi patru de 
ani nu mai exista, ceea ce nu reprezenta nici o pierdere. Fusese un individ 
pasiv, un recipient, sau mai curând un receptacul gata să înghită o 
sumedenie de date, fără să contribuie însă în vreun fel la influențarea 
mersului lumii, rezervat, mulţumit de sine, atât de neimplicat încât şi 
Norman House, colegul lui de apartament, într-un acces de furie, îi spusese 
că e un zombi lipsit de sânge şi voinţă. 


Nu era vorba de faptul că nu-i păsa de opinia lui Norman. Stia ce 
energii latente sălăşluiau în el şi ardea de nerăbdare să vină cupa când le va 
putea elibera. Actele îi fură controlate de către un ofiţer foarte atent care 
şedea la una din mesele pliante care alcătuiau un şir ce bloca hangarul 
folosit ca pasaj de trecre. 


— Te duci în Yatakang, da? zise acesta. Ca să te îmbunătăţeşti, cred! 


— Cine? Eu? Nici vorbă. Eu mă descurc destul de bine oriunde. Tu, 
în schimb, arăţi ca şi cum ai strânge bani pentru un bilet. 


O clipă avu impresia că omul îl va pocni. Faţa îi ardea din cauza 
efortului de a se stăpâni. Nu-i mai putu spune nici un cuvânt lui Donald, aşa 


că trânti documentele sub maşina de ştampilat din faţa lui, apoi îi făcu semn 
să treacă mai departe. 


— Nu era cazul să fi spus aşa ceva, spuse reprezentantul oficial de la 
masa următoare în clipa în care Donald trecu suficient de aproape de el 
pentru a-l auzi. 


— Cum? 


Celălalt se asigură că amicul lui era prea ocupat cu altceva ca să-l mai 
poată auzi. 


— N-ai avut nici un motiv să spui aşa ceva, repetă el. S-a căsătorit 
fără să se fi asigurat că genele le corespundeau, aşa că primul copil a trebuit 
avortat. Pata roz. 


Era semnul schizofreniei ereditare. Donald se înfiora. 
— Cred că eu te-aş fi plesnit, spuse oficialul. 


— Dacă ar fi făcut-o, i s-ar fi întâmplat pentru ultima oară, spuse 
Donald cu un rânjet. li făcea atât de bine să ştie că e ceva mai mult decât o 
laudă — era o promisiune. După o clipă adăugă: Chiar nu mai ai nimic de 
făcut? 


Oficialul se înroşi, apoi se întoarse pentru a se ocupa de următorul 
pasager. 


— Yatakang? se miră stewardul de pe expres, un tip elegant, tânăr, 
sportiv, ambidextru cu umeri laţi. Înseamnă că dumneavoastră sunteţi 
domnul Hogan — în cazul acesta sunteţi singura persoană programată pentru 
acest zbor... Verifică lista pe care o avea la el. Uitaţi şi numărul locului 
dumneavoastră, sir. Călătorie plăcută. Vin să vă mai văd înainte de decolare. 


Ii întinse o pungă mică din plastic. 


Donald o luă, după care intră în coşciugul cu aspect posac care era 
expresul. Luând loc alături de ceilalţi tovarăşi de drum, anonimi şi 
întâmplători, Donald îşi aminti de ordinul lui Delahanty de a uita ştirile 
ultimelor zile. Când stewardul reveni pentru a face „turul de onoare” al 
navei, răspunse afirmativ la întrebarea acestuia dacă doreşte ceva. 


— Mi-ai spus că sunt singura persoană care merge în Yatakang, nu-i 
aşa? 


Urmă o clipire iute a genelor lungi şi un zâmbet forţat. 
— Sigur că da, domnule. 
— Se întâmplă de multe ori? 


— Ca să vă spun sincer, domnule, din câte înţeleg, dacă n-ar fi clauza 
din convențiile internaţionale care ne obligă să oprim o dată pe zi la 
Gongilung, nu am avea de ce să ne facem probleme. Dar e ceva care ne 
obligă să garantăm facilităţi de zbor — dacă doriţi pot să obţin detalii de la 
căpitan... 


— Nu te deranja. Dar n-a existat nici un alt pasager pentru Yatakang 
în ultima vreme? Mă gândesc că din cauza marii veşti de alaltăieri... 


— Vă referiţi la reporteri ca dumneavoastră? Mi-e teamă că nu am 
observat nimic deosebit, continuă stewardul pe un ton rece. 


Donald oftă. Era cât se poate de bine atunci când etica profesională şi 
respectul pentru confidenţialitate erau restrânse la câteva grupuri de experţi 
ca doctorii şi preoţii; acum, când acelaşi comportament fusese îmbrăţişat de 
toată suflarea, i se părea o jignire. 


— Am un politelefon. Are ceva dacă îl folosesc în timpul zborului? 


— Nu, domnule. Dar pot să vă trec ecranul de la scaun pe un post cu 
ştiri? 


— Te cred şi eu. Si dacă ai ceva ziare de ultimă oră la bord, te-aş ruga 
să mi le aduci. 


— Să văd ce vă pot găsi, domnule. Mai doriţi şi altceva? 


Stewardul reveni îmbujorat, chiar în clipa în care tractoarele 
începuseră să ducă expresul spre rampa de lansare. 


— Am reuşit să găsesc un ziar de azi şi unul de ieri, spuse jenat, 
părând că-şi cere scuze. 


Chiar şi aşa, depăşea aşteptările lui Donald. Le luă, mormăind ceva 
care putea fi şi o mulţumire, după care le desfăcu. Ziarul mai vechi începuse 
să se dezintegreze din cauza legii federale antigunoi care nu permitea 
tipărirea publicaţiilor efemere pe hârtie durabilă decât pentru scopuri 
istorice. 'Ţinându-l cu mare grijă, începu să caute informaţii legate de 
Yatakang. 


Găsi un singur lucru şi acela referitor la o agenţie care era marea 
rivală a lui Engrelay Satelserv: Video-Asia Reuters. Nici nu era de mirare; 
ziarele de azi erau pline de fleacuri, departe de a reprezenta o concurenţă 
pentru canalele TV de ştiri — de altfel, cele mai multe din ele, printre care şi 
Times din New York şi Londra, îşi racordaseră casetele de ştiri la reţelele de 
televiziune. Cât despre ceea ce aflase din lectura ziarului, ar fi putut deduce 
de unul singur: oamenii din Yatakang credeau în afirmaţiile guvernului lor, 
indiferent cât de exagerate ar fi fost ele. 


În timp ce dădea pagina, aceasta se dezintegra, împroşcându-l cu un 
nor de firimituri galbene. Blestemă şi aruncă resturile în tubul din dreptul 
locului său. 


Urmă aproape imediat anunţul decolării, aşa că trebui să aştepte mai 
întâi înscrierea pe orbită înainte de a începe să răsfoiască al doilea ziar. 


De data aceasta găsi o pagină întreagă care insera material despre 
optimizare: unul din articole cita o agenţie din Gongilung, care informa că 
fuseseră adunate fonduri din insulele aflate în apele teritoriale cu scopul ca 


medici şi surori să se poată instrui sub directa îndrumare a lui 
Sugaiguntung, şi alte douăsprezece articole descriau reacţiile înregistrate în 
alte ţări. Erau şi aluzii la faptul că opinia publică era ostilă concluziei trasă 
de experţi. Apoi ajunse la un ministru al guvernului cubanez, care fusese 
huiduit chiar la o sărbătoare dedicată lui Castro... 


Donald se încruntă. Toate aceste ştiri aveau pretenţia de a ascunde un 
substrat mult mai profund, dar pe el îl durea iar capul şi nu se mai putea 
concentra. În versiunea Mark I ar fi răsucit chestiunea pe toate feţele, 
încercând şi o pătrundere în subconştient. Dar acum nu mai avea răbdare 
pentru aşa ceva. În loc să analizeze problema mai departe, aruncă ziarul în 
tub şi deschise programul de ştiri sintetizate pe care i-l dăduse stewardul. 


Pe ecranul miniatural, fixat pe speteaza scaunului din faţă, se iviră 
câteva clipuri scurte însoţite de comentariul pe care îl auzi în cască. Le 
acordă exact atâta atenţie câtă reuşi să-şi concentreze. Întâmplarea făcu să 
intre pe circuit chiar înaintea difuzării ştirilor sportive, aşa că trebui să mai 
aştepte patru minute preţioase până când buletinul să fie repetat cu sigla 
staţiei emitente. Aşa descoperi că urmărea un program compilat de aceeaşi 
echipă care semnase şi grupajul însăilat din ziarul pe care tocmai îl aruncase 
şi care conţinea aceleaşi poveşti ca şi fiţuica respectivă. 


Întinse agasat mâna ca să închidă aparatul. În aceeaşi clipă imaginea 
se strică şi un semnal anunţă că din cauza distanţei prea mari faţă de Ellay 
va urma o schimbare a benzii de emisiune a satelitului. Sperând că va fi 
vorba de unul dintre liderii în materie, cum era şi Engrelay Satelserv, 
renunţă la hotărârea lui. 


Corect. Figurile familiare ale domnului şi doamnei Everywhere 
prinseră contur pe ecran. Era, desigur, vorba de un semnal special pentru 
călătorii aflaţi în tranzit; erau numai imagini de fundal luate dintr-un expres 
similar cu acela în care se afla el. Nu i se mai întâmplase niciodată până 
atunci, dar era logic ca, asigurând o securitate totală împotriva identificării 
prin vânzarea atât de multor seturi cu imagini ale căminului, compania să 
nu vrea să amintească oamenilor, celor care mergeau spre locurile exotice 


pe unde Mr. & Mrs. Everywhere obişnuiau să poposească, faptul că 
respectivul cuplu nu era decât un model. 


Stewardul îi fixă aparatul pe versiunea caucaziană a aceluiaşi semnal, 
ceea ce avu ca efect producerea unei imagini cu figuri necunoscute în 
primul moment. Atunci când semutase cu Norman fusese de acord cu ideea 
acestuia de a schimba televizorul cu unul mai nou şi niciodată nu l-a 
preocupat ideea de a modifica imaginea aframă la care era acordat, astfel 
încât se obişnuise să-l vadă pe domnul Everywhere cu chipul de afram şi pe 
soţia lui ca pe o shigi tipic scande-hooviană. Şi iată că acum i se oferea 
versiunea „tânărului bărbat, alb şi bine îndesat” care nu-l prindea deloc. 


Era supărat pe sine însuşi pentru interesul pe care îl manifesta faţă de 
o plăsmuire cu un caracter strict comercial, mult mai potrivit vechiului său 
stil de viaţă. De acum înainte Donald Hogan era acela care va produce ştiri 
şi nu acela care le va consuma. 


Ca şi cum realizatorii programului i-ar fi intuit gândurile, pe ecran 
apăru propriul lui chip. 


La început crezu că e vorba de o iluzie, până când comentariul îi 
corectă impresiile. „Donald Hogan!” îi şopti vocea de-a dreptul în ureche. 
„Cel mai nou om al lui Engrelay Satelserv!” 


De unde naiba or fi avut clipul ăsta? Un Donald Hogan mai tânăr pe 
o stradă new-yorkeză, apoi uitându-se în depărtare, la piscurile unui munte 
— era vorba de o vacanţă la Sun Valley de acum cinci ani — şi apoi imaginea 
lui mult mai familiară la bordul expresului pe care îl luase cu câteva zile în 
urmă din New York spre California. 


„A fost cooptat de Engrelay Satelserv expertul de o viaţă în probleme 
de genetică şi ereditate, Donald Hogan, care se îndreaptă acum, în numele 
nostru, spre Yatakang!” 


Clipuri cu imagini de pe străzile Gongilungului, un vas de pescuit 
pufăind printre insule, o mulţime adunată într-o piaţă frumoasă. 


„Yatakangul a focalizat atenţia întregii planete! Programaţi-vă 
autoshout-urile pe numele lui Donald Hogan, ale cărui transmisiuni din 
Gongilung vor fi inserate în buletinele noastre de mâine!” 


Donald era uimit. Voiau să dea o notă de senzaţional, dacă erau în 
stare să sacrifice atât de mult din cele zece minute de ciclu destinat ştirilor! 
Încrederea lui în Mark al II-lea se evaporă. Euforia de după instrucţie îl 
făcuse să se creadă un om nou, infinit mai bine pregătit pentru a face faţă 
lumii. Dar implicaţiile acelui artificiu atât de scump i se înfipseră adânc în 
minte. Dacă Statul era în stare să cheltuiască atât de mult pentru a-i ţine 
secretă identitatea, însemna că el era partea vizibilă a unui plan care 
includea, probabil, mii de oameni. Statul nu ar pune apartamente la 
dispoziţia unor corporaţii puternice, aşa cum e English Language Relay 
Satellite Service, fără vreun motiv anume. Fraze fără înţeles se năşteau şi se 
stingeau, disociate, pătrunzându-i prin propria lor forţă în conştiinţă, toate 
părând să însemne ceva pentru situaţia în care se afla şi, cu toate acestea, 
lipsite de orice coerenţă. Mă numesc Legiune. 


Mi-e teamă de greci, chiar când vin cu daruri. Păcatele părinţilor se 
vor întoarce împotriva copiilor. Şi spui că poţi privi în semințele timpului? 


Acesta e chipul care a pus în mişcare mii de vase? Şi a dat foc 
turnurilor fără sfârşit ale Ilionului? 


Străduindu-se să facă lumină în tot ce voiau fragmentele să-i spună, 
reuşi să ajungă la ceea ce dorea subconştientul să-i comunice. 


Astăzi, răsplata nu constă în găsirea unei iubite frumoase. Ea constă 
în a avea copii cît mai prezentabili. Elena, cea de neatins, se află în 
pântecele fiecărei femei, şi fiecare mamă visează ca ea să fie aceea care-i 
va da naştere. Acum se ştie unde stă. Ea se află în Yatakang şi eu am fost 
trimis s-o caut, am ordinul de a o aduce înapoi, sau să spun că frumuseţea 
ei e o minciună — să o transform într-o minciună dacă va fi necesar, 
desfigurând-o cu vitriol. Vicleanul Odiseu s-a ascuns în burta calului şi 
troienii au spart zidul şi l-au băgat în cetate, în vreme ce Laocoon şi fiii lui 


au fost ucişi de şerpi. Un şarpe s-a încolăcit în jurul capului meu şi dacă va 
strânge încă puţin, mi-l va sfărâma. 


Când stewardul trecu pe lângă el, îi spuse: 
— Adu-mi, te rog, ceva de cap. 


Ştia că aşa ceva trebuia să ceară, deşi ar fi putut la fel de bine să ceară 
ceva contra durerilor de stomac, pentru că nimic nu i se părea clar: oamenii 
din burta calului de lemn aşteptându-şi naşterea pentru a provoca 
distrugerea oraşului, şi durerile naşterii, şi Atena se născuse din capul lui 
Zeus, şi Timpul îşi mâncase propriii lui copii ca şi cum nu numai că s-ar fi 
aflat doar în burta de lemn a expresului, dar se pregătea să dea oraşul pe 
mâna inamicului şi duşmanul pe mâna oraşului, un măcel a cărui dureroasă 
ramură-n spirală crea cu fiecare spin un tablou ţepos care îl arunca în alte 
vremuri şi pe alte meleaguri. 


În fată ziduri. Se apropia de ele prostul şi neajutoratul Ulise al 
secolului douăzeci şi unu, care e în acelaşi timp şi Odin cel chior, în aşa fel 
încât să nu ştie stânga ce-i face dreapta. Odinzeul, sălbaticul stăpân al 
tunetelor, cum ar fi putut el să nimerească bine fără para-laxă? Nimeni nu 
are imaginea întregului sau suficient din ea pentru a emite judecăţi valabile 
legate de propriile lui intenţii. „Shalmaneser, stăpânul ştiinţei fără sfârşit, 
arată-mi drumul prin valea umbrelor morții şi nu-mi va fi teamă de rău...” 


Stewardul îi aduse o pastilă albă, pe care el o înghiţi imediat. Durerea 
de cap nu era însă decât un simptom care putea fi localizat. 

MAI STRĂLUCITOR DECÂT O MIE DE OAMENI 


„Shalmaneser, ce cu-a taurului sculă el se joacă, 
Avea o soaţă ce mulţumită nu putea s-o facă 
Mergi şi spune computerului celui mare 

Că iubitul (lui Mary) pentru ea putere n-are.” 
Cântec al copiilor din Syracuse, 


NY, noiembrie, 2009 


„Tânără, lascivă femeiuşcă, Teresa numită 
A încercat cu Shalmaneser să facă tandreţe 
Pentru-ntâia oară chiar frigidă, 

Ea, nu el, a fost rigidă. 


Şi oamenii de ştiinţă n-au mai putut s-o dezgheţe.” 


Graffiti de la University Hali ofResidence, Auckland, Noua Zeelandă, 
variante cunoscute în toate comunităţile de limbă engleză. 


„Că au fost condamnaţi la Iad e sigur 

Care le guvernează viaţa, lăcomia şi dorinţa 
Satana i-aşteaptă şi pe-aceia singur 

Care-n maşină şi-au aşezat speranţa.” 


Imn compus pentru Cel de al Zecelea Raliu Internaţional al Familiei 
Fiicelor Divine. 


doresc faţă de codderi o detaşare rece 


recerecerece 


aşa cum te simţeşti 


în heliu lichideşti 


creier de computer 


SĂ O LINIŞTEASCĂ BĂRBATUL SAU TE ARĂŢI ÎMPOTRIVA 
ACESTEI IDEI 


nu 
Din GRAUNCH: prosoversepix 


„E îngrozitor, dacă nu chiar descurajant, ca să ajungi să constaţi până 
la ce nivel credinţa oarbă în obiectele manufacturate pe care le onorăm cu 
numele de «computer» a înlocuit încrederea în rugăciunea şi lumina lui 
Dumnezeu. Nu vei găsi pe nimeni care să admită că el sau ea a înlocuit 
prezenţa divină cu o maşinărie, şi cu toate astea este exact ceea ce se 
întâmplă cu cea mai mare parte a populaţiei noastre. Si vorbesc despre 
progresul pe care computerul li-l va asigura pe tonul umil şi reverenţios pe 
care strămoşii noştri îl foloseau pentru a se referi la Sfântul Duh şi, acum 
când General Technics şi-a făcut cunoscute cu aroganță pretenţiile legate de 
această producţie hardware numită «Shalmaneser», putem prevedea şi ziua 
când toţi oamenii vor fi renunţat la responsabilităţile pe care le au ca fiinţe 
gânditoare în favoarea unei maşini pe care au fost păcăliţi să o respecte ca 
fiind mai inteligentă decât ei. Şi aşa va fi dacă ajutaţi de Dumnezeu nu vom 
readuce lucrurile pe făgaşul lor firesc.” 


Dintr-o predică mai veche a nefericitului episcop sabotat de Henry 
Butcher 


„Okay, Shalmaneser — spune-mi tu ce am de făcut!” 


Frază devenită colocvială în America de N. 


(SHALMANESER Acel produs hardware cu adevărat rece din turnul 
lui GT. Se spune despre el că ar fi capabil ca într-o bună zi să ajungă la 
conştiinţa de sine. Se mai spune despre el că ar fi la fel de inteligent cât o 
mie dintre noi strânşi laolaltă, ceea ce nici nu e mare lucru, pentru că abia 
atunci când pui o mie la un loc îţi dai seama cât de prosteşte ne putem 
purta.” 


— Lexiconul Hipcrime de Chad C. Mulligan —) 


Niciodată în toată istoria omenirii nu a pătruns cu atâta rapiditate în 
conştiinţa statului vreun obiect fabricat ca Shalmaneser, după ce s-a 
renunţat la secretul care îl învăluia. Adaptarea lui ca «imagine publică» 
pentru proză şi poezie a fost o chestiune de zile. În câteva luni a fost 
apoteozat ca proverb, poanta tuturor bancurilor porcoase, curte de ultim 
apel şi un fel de Mesia mecanicist. Unele dintre acestea se aflau într-o 
contradicţie flagrantă; mai precis e vorba de povestea unei anume Teresa 
care apărea în limerickul din Noua Zeelandă, în care se spunea cum s-a 
apelat la un telepat evreu pentru a-l întreba ce se întâmplase când au 
descoperit că datorită heliului lichid ea se afla în stare de profundă 
congelare, iar el a spus cu o privire şocată că nu putea descoperi decât un 
singur gând în mintea ei: „Mesia nu a venit încă.” 


De asemenea, până ce GT nu a făcut o programare prin rotaţie şi o 
ierarhizare a sarcinilor, firmele consultante pe probleme de computere din 
douăzeci de ţări au tremurat cu un picior în groapa falimentului când clienţii 
lor au hotărât să-şi îndrepte atenţia spre Shalmaneser. 


Domnul şi doamna Everywhere fuseseră prezentaţi vizitându-l pe 
Shalmaneser de o sută treizeci şi şapte de ori, cu mult mai mult decât se 
putea permite oricărei alte activităţi, cu excepţia celor de voie. 


Orbitând în jurul Triptinei, Bennie Noakes era mai mândru că 
imaginaţia lui îl produsese pe Shalmaneser decât ar fi fost pentru orice 
altceva la care ar fi putut visa. 


De fapt: el era un dispozitiv MicryogenicQ& din familia cunoscută ca 
grupul Thecapex (IHEoretical CAPacity EXceeds — adică superior 
creierului uman, se subînţelege) şi din a patra generaţie a familiei, 
predecesorii lui fiind modelul pilot Jeroboam, Rehoboam, care putea fi 
obţinut din comerţ, dintre care peste o mie erau în stare de funcţionare şi 


acel Nebuchadnezzar, plat ca un fund de tăiat pâine, în trupul căruia s-au 
găsit atâtea microfoane încât au renunţat la proiect şi l-au demontat. 


Numărul problemelor tehnice care au trebuit rezolvate înainte de 
punerea lui în funcţiune desfide orice descriere; programul final referitor la 
o reprezentare schematică necesită patrusprezece ore de activitate operativă 
a şase Rehoboami legaţi în serie, o capacitate care a fost calculată de 
departamentul publicitar ca asigurând o soluţie de o mie de ani pentru 
orbitele sistemului Solar, cu o eroare de câteva zecimale. Apoi, folosindu-se 
o asemenea capacitate pentru o perioadă de timp atât de îndelungată, 
orientată în direcţia unei singure sarcini, ar fi putut duce la producerea a 
şase erori simultane, la un nivel de treizeci la sută, deci ar fi existat o şansă 
din trei ca atunci când vor fi realizat varianta finală să se producă o greşeală 
iremediabilă. 


Într-adevăr, o parte a membrilor echipei de proiectare au fost auziţi de 
curând exprimând ideea cu adevărat eretică cum că în proiect se strecurase 
o greşeală. La ora asta, susțineau ei, ar fi trebuit să se stabilească dincolo de 
orice îndoială că Shalmaneser avea o conştiinţă în sensul uman al 
cuvântului, era posesorul unui eu, al unei voințe şi personalităţi. Alţii, mai 
decişi, susțineau că existau deja dovezi referitoare la această conştiinţă a 
computerului, aducând ca dovadă comportamentul imprevizibil al maşinii, 
manifestat cu ocazia îndeplinirii unor sarcini. 


Psihologii chemaţi să rezolve problema s-au împărţit şi ei în două 
tabere. Unii au declarat că problema nu avea nici o soluţie, referindu-se iar 
la vechea lor chestiune încuietoare: dată fiind o cameră împărţită în două de 
un paravan şi o voce care vine din cealaltă parte, cum poţi să descoperi că 
vocea aparţine unui computer inteligent sau unui om? Adversarii lor 
susțineau că în nerăbdarea lor de a vedea conştiinţa mecanismului, 
inventatorii au aranjat o profeție care se autoîmplineşte — programaseră 
proiectul în aşa fel încât să lase impresia de conştiinţă atunci când 
informaţia era procesată de sistem. 


Publicul, în cea mai mare parte a lui, nu manifesta nici un interes în 
disputa dintre experţi. Pentru ei Shalmaneser era o legendă, un mit, un erou 


popular, o celebritate. Având toate aceste calităţi, nu mai avea nevoie să fie 
şi o conştiinţă. 


La câteva zile după ce-i fuseseră introduse inputurile verbale, 
Shalmaneser a devenit primul computer din istorie înzestrat cu suficiente 
resurse pentru folosirea limbii engleze, indiferent de tonul vocii 
interlocutorului. Unul dintre tehnicieni l-a întrebat sub impulsul 
momentului: 


— Shal, tu ce crezi? Eşti sau nu o entitate conştientă? 


Chestiunea a durat atât de mult pentru a fi analizată — o înregistrare de 
trei sferturi de minut — încât cel care pusese întrebarea s-a alarmat teribil 
când a început să sosească răspunsul. 


— Îţi va fi imposibil ca tu să hotărăşti dacă răspunsul pe care îl dau 
acelei întrebări e adevărat sau fals. Dacă răspunsul va fi afirmativ, se pare 


că nu există nici o metodă prin care să verific acurateţea afirmației prin 
referire la evenimente din afară. 


Uşurat de obţinerea unui răspuns, chiar dezamăgitor cum era şi după o 
întârziere îngrijorătoare, cel ce pusese întrebare replică scurt: 


— Şi atunci, dacă tu nu poţi răspunde, pe cine să întrebăm — pe 
Dumnezeu? 


— Dacă puteţi lua legătura cu El, spuse Shalmaneser, sigur că da. 


„Cazul 'Terezei — o poveste instructivă 
Ce ne-arată cât de extrem de seductivă 


O shigi poa' să fie 


Dacă-a ei anatomie 
E mai întîi făcută super-conductivă.” 
Citat în organul de presă al corporației General Technics, 


ianuarie 2010. 


continuitate (19) 


SEMPER ALQUID NOVI 


Norman trebui să recunoască îngrozit că adăpostul tihnit pe care şi-l 
înjghebase nu-l ajuta deloc să facă faţă furtunii de informaţii care se abătuse 
asupra lui, amenințând să-l sufoce. Se forţa să meargă înainte, cu ochii roşi, 
uneori răguşit, uneori suferind din cauza cumplitelor indigestii, până când a 
fost gata să se împace cu starea de disconfort fizic produsă de durerile care 
sporeau. 


Dacă proiectul Beninia avea să fie transpus în realitate, atunci 
trebuiau negociate cele trei obstacole majore. Prima: strălucirea timpurie a 
PMAM începuse să pălească şi deţinătorii de acţiuni începuseră să scape de 
părţile lor — ceea ce, în timp ce permitea personalului lui GT să ştie când să 
cumpere la preţ redus, genera un climat de insatisfacţie pe piaţă. În al doilea 
rând trebuia asigurată o majoritate de două treimi la întrunirea generală. În 
al treilea rând, preşedintele Obomi făcuse pasul decisiv de a-şi informa 
poporul cu privire la starea sănătăţii sale, ceea ce însemna că nu prea le mai 
rămânea timp. Elihu susţinea că lui i-ar plăcea planul, cu condiţia ca acesta 


să garanteze păstrarea acelei prietenii atât de îndelungate, dar era imposibil 
de prevăzut cu ce anume va fi de acord succesorul preşedintelui. 


Presiunile exercitate asupra lor îi obliga să exploateze la maximum 
incredibila viteză a lui Shalmaneser. Nemulţumiţi de faptul că acesta trebuia 
să construiască şi apoi să distrugă o sută de ipoteze zilnic, au început să 
netezească drumul spre activitatea care presupunea contactul cu lumea 
exterioară, făcându-şi timp şi pentru întrebările adresate direct despre 
problemele care nu fuseseră total limpezite prin programele scrise. 


A fost pentru prima oară când Norman a avut şansa de a lucra direct 
cu Shalmaneser. Cu o noapte înaintea dialogului avut cu computerul a visat 
că fusese zidit de viu în hârtiile „ipotetice” de un verde-pal cu care se 
obişnuise deja; în noaptea imediat următoare, visă că îl aude adresându-i-se 
prin telefon, prin aparatul TV şi de-a dreptul prin aer. 


Cu toate aceste,a şansele de a visa erau reduse. Cu riscul de a se fi 
epuizat, continua să ţină piept solicitărilor. De cel puţin şase ori pe zi 
Bătrâna GT îl chema pentru a-i furniza informaţii pe care le-ar fi putut 
obţine mult mai simplu de la o bancă de date, dar de fiecare dată reuşea să 
ofere răspunsuri satisfăcătoare. În cadrul unor conferinţe nesfârşite oamenii 
i se adresau pentru opinii şi îndrumări, în timp ce el răspundea mecanic, de 
parcă el însuşi ar fi fost un computer care producea statistici, date, 
fragmente de istorie, până şi opinii personale de-a dreptul banale pe care 
ascultătorii le preluau la fel de necritic ca şi restul informaţiilor. 


Începuse să se simtă oarecum mai mulțumit de sine însuşi. Sub masca 
bine cosmetizată pe care şi-o pusese pentru a-şi croi drumul spre vârful 
acelei lumi de nătărăi se ascundea totuşi ceva substanţă. Se temea că 
dincolo de aparenţă se afla un mare gol. 


Alte două motive îl ambiţionaseră însă şi mai mult decât dorinţa de a- 
şi dovedi sieşi de ce era în stare. Unul era admiraţia pe care o avea faţă de 
Elihu Masters, care descoperise substanţa aceea pe vremea când încă mai 
purta masca şi pariase pe ea — o carieră de mare succes. Norman îşi plecase 


întotdeauna urechea spre difuzoarele mai discrete ale companiei; acum afla 
pe această cale că, dacă proiectul Beninia reuşea, Elihu ar fi devenit mai 
mult ca sigur noul ambasador la ONU, recuperându-şi în felul acesta 
prestigiul pierdut atunci când optase pentru Port Mey în loc de Delhi. 


Dar dacă planul nu reuşea, ar fi fost un om terminat. 


Cel de al doilea motiv era pur şi simplu uimirea lui. La sfârşitul 
primei săptămâni, când a conceput planuri cu o asemenea intensitate, 
ajunsese să ştie despre Beninia mai multe lucruri decât despre oricare dintre 
locurile în care trăise până atunci. Şi asta fără să fi pus cel puţin o singură 
dată piciorul pe pământul acela. Mai înainte, datele pe care le acumula erau 
pur şi simplu înghiţite de el şi formau un adevărat morman în mintea lui, o 
grămadă prin care trebuia să răscolească pentru a găsi ceva. Încetul cu 
încetul aceste date au început să prindă o configuraţie tot mai limpede, 
stabilind şi corelaţii între ele, luând astfel aspectul unei chestiuni 
complicate. 


Pentru numele lui Allah Milostivul, cum a ajuns Beninia să arate 
aşa? 


Ar fi putut însă bănui că toată acea cantitate de informaţii istorice era 
legată de o şmecherie legată de public relatibns: „Toată lumea ştie”, cam la 
aşa ceva se reducea totul — că atunci când puterile coloniale europene au 
pătruns în Africa, triburile din zona ecuatorului şi din sud erau într-o stare 
cumplită de sălbăticie atestată de o sumedenie de fapte, de la raidurile 
ucigaşe ale populaţiei Shaka Zulu, până la hotărârea de neclintit a triburilor 
de a-şi vinde copiii stăpânilor de sclavi arabi. „Toată lumea ştie” că după 
retragerea europenilor lucrurile au revenit la ceea ce au fost, agravate acum 
de amărăciunea acumulată în timpul ocupaţiei străine. 


Nu şi în Beninia. Aşa cum spusese Elihu, Zadkiel Obomi reuşise 
miracolul de a crea o variantă africană a Elveţiei, lucru realizat prin dansul 
pe sârma unei neutralităţi păstrate cu încăpățânare, sârmă întinsă peste un 
iad de violenţă. 


Dar ce avusese el ca să — ca să creeze forța necesară unei astfel de 
realizări? lată punctul în care Norman se izbea de un zid peste care nu 
reuşea să treacă. Neutralitatea Elveţiei era clădită pe avantaje clare: o 
poziţie geografică cheie, de care numai Napoleon avusese nebunia să nu 
ţină cont dintre toţi Attila moderni — până şi naziştii au considerat că e mai 
bine pentru ei să nu se atingă de Elveţia; o reputaţie pentru corectitudine în 
afaceri, păzită cu sfinţenie, ceea ce făcea din ea centrul internaţional al 
finanţelor; o adevărată artă în industria de mare precizie, ceea ce transforma 
lipsa de resurse minerale într-o adevărată binecuvântare. 


În contrast, Beninia: aşezată între rivali puternici, care ar fi sacrificat 
bucuroşi o armată sau două de muncitori necalificaţi pentru a-i anexa 
principalul port şi rutele fluviale care traversau Mondo Hills; o economie 
neviabilă, susţinută numai de ajutorul extern, departe de a fi industrializată, 
ba chiar într-un grad de înapoiere cu totul neobişnuit până şi pentru Africa. 


Toate aceste anomalii îi dădeau dureri de cap lui Norman. Dar nu se 
lăsă şi îşi extinse aria întrebărilor până în punctul în care secţia de cercetări 
a trimis un memoriu în termeni furioşi prin care cerea să se descopere ce 
legături existau între evenimentele primului an din calendarul musulman şi 
aventura economică a secolului douăzeci şi unu. 


Norman simţea că dacă ar reuşi să-şi lămurească această problemă n- 
ar mai fi atât de şocat de ţărişoara asta uitată de lume. 


Şi totuşi Departamentul Cercetări avea dreptate. Abia dacă mai 
rămăseseră câteva vestigii arheologice. Săpatul în căutarea trecutului era un 
lux prea mare pentru Beninia. 


Norman oftă şi începu recapitularea celor aflate. 


„Fericită e ţara care nu are istorie” — şi mult timp zona cunoscută mai 
târziu sub numele de Beninia a dovedit acest lucru. Prima ei intrare pe 
scena omenirii a avut loc în perioada de glorie a comerţului african cu 
sclavi, când, sub presiunea arabilor, holainii — o sub-ramură a berberilor, de 


credinţă musulmană şi rasă hamitică — au trecut de Timbuktu spre golful 
Beninia. Acolo au dat de o enclavă Shinka, flancată de populaţii Mandingo 
şi Yeruba. 


Aceşti vecini obişnuiau să lase Shinka complet părăsită, susţinând că 
ei ar fi fost vrăjitori foarte puternici, capabili să scoată inima din trupul unui 
luptător cu adevărat viteaz. Lucru de care holainii îşi cam băteau joc; ca 
buni musulmani nu credeau în vrăjitorii şi apoi paşnicii şi primitorii shinka 
— pe care nici ideea sclaviei nu-i stârnea prea mult — nu ofereau nici un 
motiv de temere. 


Mânaţi de intenţia de a-i închide pe Shinka în ţarcuri, ca pe nişte vite, 
ceea ce le-ar fi oferit o sursă permanentă de sclavi, holainii s-au instalat ca 
noii stăpâni ai zonei. Dar, ca şi cum totul ar fi fost supus forţei magice a 
triburilor vecine, tentativa a eşuat. După douăzeci de ani nu se mai forma 
mei o caravană cu sclavi. Încetul cu încetul, holainii au fost absorbiți de 
populaţia pe care au găsit-o iniţial aici, ajungând să ducă o viaţă paşnică de 
agricultori, până când, în secolul douăzeci, numai dialectul lor şi anumite 
trăsături fizice, ca de pildă „nasul nordic” şi lăţimea frunţii, mai constituiau 
mărturii pentru identitatea lor. 


Poate că superstiţiile au fost acelea care au determinat refuzul 
negustorilor ce asigurau transporturile de sclavi pentru Europa să se încurce 
cu shinka. Invocau scuze de felul că shinka ofereau sclavii de cea mai 
proastă calitate, sau că erau bolnavi, sau că erau protejaţi de Shaitan. În 
timpul unui raid sau două conduse de europeni, au rămas neatinşi, până în 
vremea exploatării coloniale. 


Când împărţeala teritoriilor era în plină desfăşurare, englezii i-au 
izgonit pe spanioli, care îşi păstraseră un punct comercial în apropiere de 
modemul Port Mey, ca pe o anexă a centrului lor de pe insula cea mai 
apropiată, Fernando Po, dându-le în acelaşi timp de înţeles francezilor din 
învecinatul Togo că Beninia se va afla de acum înainte sub cea mai directă 
îngrijire a britanicilor. 


Cam aceasta era în mare situaţia, la care se adăugau reglementările 
legislative, analoage cu acelea din Nigeria, prin care se decreta „O Colonie 
a Coroanei Britanice şi Protectorat”. 


Şi asta până în 1971, când Oficiul Colonial din Londra căuta o cale 
prin care să se descotorosească de ultimele rămăşiţe coloniale atât de 
stingheritoare, de peste mări. Unele, cum ar fi fost micuţele insule din 
Pacific, erau cazuri lipsite de orice speranţă şi singurul şi cel mai bun lucru 
era să le fi aruncat într-altă poală, cea a australienilor, de exemplu. La 
început se părea că Beninia nu va crea nici cea mai mică dificultate. La 
urma urmei, Gambia, care avea cam aceeaşi suprafaţă, era independentă de 
o bună bucată de vreme. 


Greutățile au început să apară atunci când s-a pus problema găsirii 
cuiva căruia să-i fie încredinţată guvernarea. În Beninia erau câţiva 
funcţionari capabili, dar din cauza paternalismului musulman, adaptat 
prejudecăţilor legate de şcolile britanice pentru băieţi din secolul 
nouăsprezece, cei mai mulţi dintre ei fuseseră cooptați de minoritatea 
nordică a holainilor. Exact acelaşi lucru se întâmplase şi în Nigeria. După 
obţinerea independenţei, grupul majoritar s-a revoltat împotriva moştenirii 
reprezentate de prejudecățile de sorginte victoriană. Oficiul Colonial nu a 
mai avut nici un chef să repete greşeala, deşi se părea că shinka nu aveau 
nici o înclinaţie pentru politică. De fapt, dacă ar fi avut buna intenţie de a-şi 
fi organizat un partid politic care să se agite pentru independenţă, această 
chestiune nu ar mai fi apărut niciodată. 


Învârtindu-se prin zonă, birocraţii londonezi au dat peste un tânăr 
beninian care, chiar dacă nu avea prea mulţi adepţi, se bucura de o largă 
stimă. Zadkiel Frederick Obomi studiase în Marea Britanie şi SUA. 
Provenea dintr-o familie respectabilă din pătura de mijloc. Ambiţia lui era 
să devină realizator TV pe probleme de educaţie, drept pentru care îşi tot 
făcea de lucru la singura staţie de televiziune din zona Golfului — ţinea 
conferinţe, edita buletine de ştiri şi făcea comentarii legate de problemele 
curente ale shinka şi holainilor. A fost ales să supravegheze editarea ştirilor 
referitoare la conferinţa Organizaţiei pentru Unitatea Africană şi delegaţiile 


din Etiopia şi Africa de Sud l-au apreciat pentru calităţile lui, ceea ce nu 
mai lăsa nici un dubiu cu privire la acceptarea lui în afara Beniniei. 


Cât despre Beninia însăşi, lucrurile nu mai stăteau la fel, mai cu 
seamă pentru că el nu se gândise niciodată să devină preşedinte. În cele din 
urmă a fost totuşi convins că era cel mai în măsură să preia o asemena 
funcţie şi, când numele lui a fost supus unui referendum, atât shinka, cât şi 
holainii l-au votat cu o majoritate zdrobitoare împotriva unui candidat 
susţinut mai cu seamă din fonduri egiptene. 


Recunoscători, britanicii au rebotezat Casa Guvernatorului — au 
numit-o Palatul Prezidenţial — şi au plecat acasă. 


La început, mai cu seamă din cauza independenţei, noul preşedinte 
părea că bate pasul pe loc. Primul lui cabinet, format cu o majoritate holaină 
şi în defavoarea shinka, cu vădite porniri părtinitoare faţă de primii din 
cauza dominaţiei lor administrative, n-a reuşit practic nimic. Totuşi, încetul 
cu încetul i-a înlocuit pe miniştrii de formaţie britanică, numind în locul lor 
oameni selectaţi de el, dintre care unii s-au angajat voluntar, venind acasă 
din posturi confortabile, cum era actualul ministru de finanţe, Ram Ibusa, 
care era profesor de economie la Acera. 


Spre uimirea tuturor, a reuşit să facă foarte bine faţă unei crize care 
ameninţa cu încheierea primului său mandat. 


Devenise o practică aproape comună, specifică sfârşitului secolului 
douăzeci, în fostele colonii franceze şi britanice din jurul Beniniei, 
izbucnirea conflictelor tribale, transformate în răzmeriţe, încheiate uneori 
cu câte un război civil de o săptămână sau două. Avuseseră loc mari mişcări 
sociale ale populațiilor inoko şi kpala. Cum Beninia era cea mai la 
îndemână şi cum ea nu era sfârtecată de războaie, refugiații din ambele 
triburi şi-au găsit un adăpost acolo. 


Cei care îi izgoniseră de pe meleagurile lor nu păreau deloc interesaţi 
să afle ce s-a întâmplat cu ei după aceea. Abia mai târziu, când realitatea 
economică a obligat câteva ţări ex-coloniale să se federalizeze în grupuri 
care vorbeau aceeaşi limbă europeană — ca de exemplu Mali, Dahomey şi 


Volta Superioară în Dahomalia, şi Ghana şi Nigeria în URNG -— şi-au dat 
seama de un fenomen cât se poate de ciudat. 


Shinka erau chiar mai săraci decât inoko şi kpala, aşa că ar fi fost de 
aşteptat să nu vadă cu ochi buni povara reprezentată de refugiații care 
atentau la resursele şi aşa obosite ale ţării. Dar nu au manifestat nici un fel 
de ostilitate. Dimpotrivă, în Beninia a apărut o întreagă generaţie de străini 
care părea să fie cât se poate de mulţumită şi total imună la sugestiile 
privitoare la faptul că pământurile lor ar fi trebuit alipite ţărilor de origine. 


Deşi îl priveau pe Obomi cu spaima tradiţională datorată strămoşilor 
lui „magicieni”, uriaşii cu care se învecina pendulau între pace şi război. 
Despre război se vorbea mai cu seamă când tulburările interne făceau de 
preferat invocarea unui pericol extern; despre pace se vorbea mai rar şi de 
regulă problema ei se punea după invazia unui duşman comun. De regulă se 
pretindea că aventurierul german al cărui atentat de mântuială îl costase 
ochiul pe Obomi fusese angajat şi plătit de Cairo. Ostilitatea pe care holainii 
au manifestat-o faţă de noţiunea de pan-islamism a avut drept rezultat 
hotărârea ca lumea arabă să-şi reia invectivele tradiţionale la adresa 
Israelului. 


lată însă că acum se părea că lunga pace trăită de Beninia urma să fie 
zguduită pentru totdeauna. Dacă după retragerea lui Obomi ar fi izbucnit o 
dispută pentru succesiune, vecinii nu ar fi ezitat să atace. Intervenţia lui GT 
ar fi putut să prevină războiul — Shalmaneser trecuse în revistă toate 
soluţiile ipotetice şi dăduse un verdict aproape zeiesc. 


Şi totuşi Norman era ros de îndoială. La urma urmei, Shalmaneser 
putea analiza situaţia doar în funcţie de datele care i se ofereau. Să 
presupunem că viziunea lui Elihu era optimistă din pricina dragostei lui 
pentru Beninia. Oare lucrul acesta nu afecta calculele computerului? 


Părea cea mai pură absurditate să transformi o ţară lovită de foamete, 
sărăcie, şi boală, fostă colonie, într-un cap de pod al bunăstării, în numai 
douăzeci de ani. Şi apoi nu exista nici o universitate, nici măcar o şcoală 


tehnică superioară — nimic mai mult decât o şcoală contabilă particulară, din 
care guvernul îşi luase deja crema absolvenţilor. 


Bineînţeles că s-a susţinut cât se poate de tare că toţi băieţii din ţară 
acumulaseră un minim de ştiinţă de carte şi un rudiment de limbă engleză. 
Educaţia nu era câtuşi de puţin desconsiderată în Beninia — aveau chiar mai 
puţini chiulangii decât profesori. Setea de carte putea să reprezinte o 
compensație pentru deficienţele apărute în alte sectoare. 


Poate... 


Norman renunţă cu un oftat la nedumeririle lui. Era posibil ca semnul 
de exclamare din dreptul Beniniei să se transforme într-un mare semn de 
întrebare încuietoare. Dar asta numai în mintea lui. Adevărul sălăşluia în 
lumea reală, şi el devenise conştient de modul sistematic în care se izolase 
de realitate. 


Îi spuse toate acestea lui Chad Mulligan, într-una din ocaziile tot mai 
rare când se afla acasă suficient de mult timp pentru a-şi petrece câteva 
minute discutând. Inima sociologului făcuse dovada că el nu avea nici cea 
mai vagă intenţie de a putrezi în mormântul în care se vârâse; reflexele şi 
deprinderile intelectuale, nealterate de cei trei ani petrecuţi în mocirlă, îl 
împinseră înapoi spre vechile deprinderi ale studiului şi găsirii 
argumentelor. 


Răspunsul lui la remarca lui Norman debuta cu o strâmbătură plină de 
dezgust. 


— Ce te derutează pe tine, coddere, e intraductibilitatea lumii 
exterioare! Okay, te înţeleg — doar şi eu am aceeaşi problemă. Nu pot să ţin 
suficient alcool în burdihanul ăsta al meu pentru a-l distruge conform 
planului. Până să leşin, borăsc! Aşa că ce te înverşunează atât de tare 
împotriva Beniniei? 


— Nu e vorba de ţară, oftă Norman. Ci de faptul că nimeni nu pare să 
fi sesizat această situaţie total anormală a unei întregi naţiuni care stă pe 
buza unui vulcan politic fără să bage de seamă. 


— Cu un vulcan în plină erupție, cine dracu crezi că mai are timp să 
se ocupe de neamurile care-şi văd înainte de treburile lor? mormăi Chad. De 
ce nu încerci să-ţi amâni frământările pentru clipa când vei ajunge acolo, să 
vezi cu propriii tăi ochi? Apropo, când au de gând să te expedieze? 


— În clipa când proiectul va fi finalizat, răspunse Norman. Elihu şi cu 
mine îl vom prezenta împreună preşedintelui Obomi. Asta ar mai însemna 
vreo trei sau patru zile. Avu o ezitare. Ştii ceva? continuă el. Mi-e frică de 
ce voi găsi acolo. 


— De ce? 


— Pentru că... Norman se trase de barbă cu un gest stângaci. Din 
cauza lui Donald. 


— El ce dracu are de a face cu toată povestea asta? A fost expediat 
exact în cealaltă parte a lumii. 


— Pentru că timp de patru ani am împărţit acest apartament, şi tot 
timpul l-am crezut un tip neimplicat, acare se complace într-o viaţă comodă, 
cenuşie. În nici un caz genul de om despre care să-ţi formezi o opinie 
puternică. Ca pe nepusă masă să-mi spună că el era vinovat de violențele în 
care m-am trezit implicat — asta s-a întâmplat în East Side. Doar ţi-am mai 
povestit, nu-i aşa? 


— Ai spus tu ceva la petrecerea Guineverei. Păi asta au mai povestit 
atâţia alţii. Chad ridică din umeri. Sigur că a-ţi asuma răspunderea pentru 
declanşarea unor asemenea tulburări mi se pare cel puţin o aroganță, dar am 
început să pricep încotro baţi. Vrei să spui că te întrebi dacă nu cumva 
beninienii nu sunt şi ei făcuţi cam din acelaşi aluat, capabili să declanşeze 
un adevărat dezastru atunci când îşi vor face intrarea pe scenă. 


— Nu, răspunse Norman. Mă întreb dacă nu cumva eu sunt ignorantul 
care e în stare să declanşeze dezastrul. 

RESIMŢIND DEPĂŞIREA CONTULUI 


— Da, mă numesc Chad Mulligan. Nu sunt mort, dacă ăsta era cumva 
subiectul următoarei tale întrebări stupide. Si nu mă doare nici în cur de 
scopul telefonului tău, chiar dacă eşti de la SCANNER. Dacă vrei să 
vorbesc, o voi face despre ce am eu chef, nu despre ce ai dori tu. Dacă 
accepţi această condiţie, poţi să dai drumul magnetofonului. Altfel întrerup 
legătura. Perfect. Atunci o să-ţi vorbesc despre cei săraci. Ştii unde ar trebui 
să cauţi un om sărac? Nu e nevoie să baţi străzile prosteşte în căutarea 
vreunui nenorocit care doarme pe unde apucă, îmbrăcat ca vai de capul lui. 
Doar acum câteva zile aş fi fost poate chiar eu unul dintre ăştia peste care s- 
ar fi putut să dai şi, după cum vezi, eu valorez cam câteva milioane de 
dolari. 


Şi nici nu e nevoie să mergi până în India, Bolivia sau Beninia în 
căutare de săraci. E suficient să te deplasezi până în faţa primei oglinzi. 


Acesta este, probabil, momentul în care te-ai hotărât să te strâmbi 
dezgustat — nu mă refer la tine, coddere, mă refer la oricine vrea să audă, 
dacă ai curajul s-o difuzezi prin SCANNER. Hei, tu de colo! Eşti pe punctul 
de a da faliment şi nici nu te interesează. Si nici nu cred că dacă ţi s-ar 
atrage atenţia te-ar interesa, dar eu, cel puţin, îţi aduc date concrete. 


Un codder care a dus-o aşa cum am făcut eu în ultimii trei ani, fără 
casă, sau cel puţin un geamantan, nu e neapărat sărac, aşa cum am mai spus 
de altfel. Dar eliberat de lucrurile care, în ultimă instanţă, te obligă să 
accepti adevărul, are şansa de a analiza situaţia cu detaşare şi să o aprecieze 
cu realism. Şi unul dintre lucrurile pe care le poate vedea e ce s-a schimbat 
şi ce nu în bravul şi noul nostru secol. 


Ce îi dai unui cerşetor? Nimic, probabil — dar dacă tot începi să sapi 
prin buzunare, fă-o cu toată mâna. În fond, permisul lui lunar îl costă dublu 
faţă de ce îi vei da tu. Aşa că nu-i chiar sărac. În ultimii cincizeci de ani, 
preţurile au crescut aproape de şase ori, dar acum cincizeci de ani ar fi 
trebuit să-i dai unui cerşetor un sfert, sau chiar o jumătate de dolar. În 
acelaşi timp şi cerşetorii au avansat în ce priveşte veniturile lor. 


În timp ce tu ai stat pe loc. 


Lucrurile care au crescut de aproximativ şase ori includ venitul tău, 
costul hranei şi îmbrăcămintei, costul diverselor mărunţişuri, fără de care nu 
poţi simţi că eşti cineva — un televizor holografic, de exemplu — şi rate, 
întreţinerea casei în general, cum ar fi notele de plată pentru încălzire. 


Lucrurile care s-au mai ieftinit puţin, printre care şi transportul urban 
— ăsta e, ca să zic aşa, un semn distinctiv pentru New York, pe care îl 
amintesc acum pentru că eu însumi sunt un newyorkez prin adopţiune — 
care costă numai optzeci de cenți, în loc de un dolar şi douăzeci de cenți, cât 
ar fi trebuit să fie dacă ar fi ţinut pasul cu toate celelalte; şi, spre marea 
uimire a majorităţii, taxele din care se întreţin lucruri pe care nu le mai 
analizez acum, ca sănătatea publică şi învăţământul, care nici nu se prezintă 
tocmai rău în momentul de faţă. 


Dar ce a cunoscut o scumpire spectaculoasă? Apa, de pildă. Ştiai că 
plătim de unsprezece ori mai mult pentru apă decât acum cincizeci de ani, 
fără însă a consuma nici măcar cu un strop mai mult ca atunci, pentru că nu 
prea mai există apă? 


Si spaţiile de recreere! Ştiai că existenţa unui spaţiu în aer liber, 
suficient de mare, aflat în imediata apropiere a casei tale, atrage după sine 


un spor de treizeci la sută taxelor pe care le plăteşti? 


Şi sănătatea însăşi! Nu mă refer la îngrijirea din spitale, care e foarte 
bună azi. Mă refer la sănătatea naturală, normală, cea de zi cu zi, rezistenţa 
la infecţii şi la consumul abuziv de energie. 


Probabil că l-ai recunoscut, din ceea ce ţi-am spus, pe Noul Sărac, aşa 
cum i se spune acum. Poate că nici nu ştii cum...; poate că eşti cu adevărat 
uimit de felul în care i-ai putea numi când îi vezi în hainele lor curate, cu tot 
felul de zorzoane drăgălaşe care s-ar putea să nu fie chiar ultimul răcnet în 
materie de modă, dar care sunt funcţionale şi suficiente. Deci îi poţi numi, 
nu-i aşa? 


Bun, şi acum faptul după care îi recunoşti este acela că ei nu 
cheltuiesc — nu pot să cheltuiască — pentru a-şi procura lucrurile care te 
ajută pe tine să duci un trai normal. Ei mănâncă acel gen de carne crescută 
forţat. Tu faci la fel, dar tu mai adaugi capsule de proteină şi vitamina B12. 
Ei beau lapte pasteurizat, neperisabil. Ca şi tine, de altfel, dar tu mai iei şi 
tablete de calciferol. Ei consumă ouă produse în baterii. Si tu la fel, dar tu 
mai iei şi vitamina A. Şi chiar asa stând lucrurile, probabil că tu mai iei 
pastile Wakeup, energizante, tranchilizante, niacin, riboflavin, acid ascorbic 
— eu am văzut dulăpiorul de medicamente al unui amic unde erau toate 
chestiile astea. 


Şi cu toate astea, tu pierzi. Cazi din ce în ce mai jos. 


Acum un moment am folosit o linie de bază de acum cincizeci de ani. 
Să mai folosesc una. Ce e nou pe aici? Cei cincizeci de ani, dintre 1910 şi 
1960 au văzut intrarea în casele cetăţenilor de nivel mediu din ţările 
occidentale, şi o bună parte din cele neoccidentale, a telefonului, radioului, 
televizorului, automobilul de tristă amintire, obiectele din plastic, maşina de 
spălat, soba electrică, fierul de călcat, aparatul de prăjit pâine şi mixerul, ca 
să nu mai vorbim de congelator, aparatura hi-fi, magnetofon. 


Am făcut o plimbare prin zona unde locuiesc, care aparţine unui 
membru foarte bine plătit din conducerea uneia dintre cele mai mari 
companii ale noastre. Nu am putut să descopăr nici măcar un singur lucru la 


fel de revoluţionar ca acelea pe care le-am enumerat. Este adevărat că 
aparatul TV e holografic, dar principiile holografiei au fost descoperite în 
anii 30, ai înţeles? Erau gata să aplice holografia în televiziune încă din 
1983 sau 1984, dar totul a fost lăsat pentru mai târziu. De ce nu? 


Pentru că nu ţi-l puteai permite. 


Acelaşi lucru şi cu ecranul de la telefonul pe care îl ai. În Rusia, 
videotelefonia exista încă din anii 60. Dar tu abia în anii optzeci ţi l-ai putut 
permite. Şi se mai spune despre el că ar fi nou — după treizeci de ani? De ce 
crezi că ţi se fac înlesniri băneşti atât de generoase pentru schimbarea 
aparaturii, atunci când treci de la modelul anului viitor la un altul care va 
urma abia după aceea? Pentru că parte din piese vor fi puse la loc în noul 
aparat, şi ceea ce nu mai poate fi recuperat după demontare va fi vândut ca 
rebuturi, repet, rebuturi, extrem de preţioase. 


Proiectul celei mai mari clădiri din această ţară costă chiar în clipa 
asta o sută de milioane de parai. Şi ce crezi că e? Te înşeli. E o puşcărie. 


Prieteni, nu e nevoie să bateti drumul până în India sau Africa pentru 
a găsi oameni aflaţi la limita sărăciei. Voi sunteţi aceia. Resursele noastre s- 
au subţiat într-un asemenea hal încât, dacă cineva ar dori să bea un galon de 
apă în doar o singură secundă, ar trebui să plătească de unsprezece ori mai 
mult ca în 1960. Fără TV se poate trăi, fără telefon se mai poate trăi. Dar 
fără apă? Uhu! Nu murim de foame, dar dacă ai vrea să urmezi un regim 
care să se potrivească perfect nemaiîntâlnitei tale înălţimi şi musculaturi, 
vei plăti nu de şase ori mai mult faţă de cât dădea vechea generaţie, ci de 
nouă sau chiar de zece ori mai mult, în funcţie de vitaminele pe care ţi le 
administrezi şi de celelalte ingrediente. 


Îţi voi mai spune câteva lucruri despre nişte mărunţişuri pe care nu le 
ai pentru că nu ţi le poţi permite — şi cu asta termin. Poate că ai acasă un 
computer de uz casnic de dimensiunile aproximative ale lui Rehoboam, care 
îţi oferă accesul la tot atâta informaţie cât ţi-ar putea pune la dispoziţie o 
întreagă bibliotecă din provincie, şi care în acelaşi timp îţi poate repartiza 
bugetul în funcţie de cheltuieli, îţi pune diagnosticul şi îţi prescrie 


medicamentele în caz de boală, şi care te învaţă cum să prepari un cordon 
bleu. Ai putea avea o mobilă cu adevărat polifuncţională, care îşi schimbă 
nu numai forma, dar şi materialul din care e confecţionată, aşa cum fac şi 
Karatandurile, de la blană până la netezimea oţelului inoxidabil. Ai putea 
avea un sistem de colectare a gunoiului care şi-ar scoate singur banii prin 
recondiţionarea a tot ce ar intra în el, reîntorcându-ţi-le sub forma de 
lingouri de metal şi barili de hidrocarburi. Ai putea fi posesorul unei 
microcentrale de producere a energiei pentru toată aparatura electrică din 
casa ta, ceea ce te-ar scuti de notele de plată ale curentului pentru luni 
întregi şi de întreruperile produse de suprasolicitările din timpul iernii. 


Mai ţine-ţi vorba doar o clipă, aproape că am terminat. 


Când spun că le-ai fi putut avea, nu vă am în vedere pe toţi. Vreau să 
spun că dacă tu ţi le-ai fi putut permite, vecinul tău n-ar fi avut acces la ele, 
sau dacă e să mă refer la unităţi mai mari, cum ar fi un oraş, atunci dacă ele 
ar fi existat în casele urbei tale, următoarea localitate nu şi le-ar mai fi 
permis. E clar? Ştiinţa există pentru a face toate aceste lucruri posibile, dar 
cum noi suntem doar la un pas de ruină la nivelul întregii planete, în casa ta 
nu se află practic nimic din ceea ce bunicul tău n-ar fi putut recunoaşte de la 
prima privire şi n-ar fi ştiut cum să le folosească fără să fie instruit în acest 
sens, dar şi mai grav e că probabil s-ar fi plâns de duhoarea care emană din 
containerele cu gunoi din stradă, tot aşa cum s-ar fi plâns şi de putoarea 
trupului tău, pentru că apa era mai ieftină pe vremea lui, când puteau face 
duş de câte ori aveau chef, sau chiar o baie completă dacă simțeau nevoia. 


All right, coddere, sunt sigur că tare ai mai fi vrut să mă întrerupi sub 
pretextul că nu poţi folosi toate chestiile astea pe SCANNER. Dar ce părere 
ai avea să-i prezinţi uneori pe Mr. & Mrs. Everywhere dormind pe străzile 
Calcuttei? 

UMBRA STRĂBUNULUI LOA 


Curelele ajustate foarte fix, pe care pasagerii nu le puteau scoate pe 
tot timpul călătoriei, pentru că la înălţimea aceea pericolele se puteau ivi în 
orice clipă, îl obligau pe Donald să se gândească la celulele şi cămăşile de 
forţă. Întreg compartimentul destinat pasagerilor se putea transforma exact 
în aşa ceva — o cameră de forţă capitonată în cazul unui accident. Un expres 
se izbise cândva de treapta a treia a unui satelit, care, desprinsă de corpul 
satelitului, cădea în atmosferă, dar toţi cei şase sau şapte pasageri au 
supravieţuit. 


Aşa e corect. Aşa e înţelept. Avem nevoie de celule bine capitonate 
care să ne ferească de propria noastră inteligenţă sălbatică. 


De asemenea se putea compara şi cu un pântece care îşi transporta 
puietul spre o destinaţie necunoscută. Tot ceea ce ştiau pasagerii era că 
puteau fi născuţi în Acera în loc de Gongilung, uitându-se pieziş la acei 
străini care sunt înalţi şi negri în loc să fie galbeni şi mărunți. 


Donald spera ca lucrurile să stea aşa. 


Când însă cutia de conserve s-a desfăcut — în exclusivitate pentru el — 
se trezi deversat în Gongilung, exact aşa cum i se promisese. Se îndreptă cu 
gesturi mecanice, sub privirile curioase ale tovarăşilor de drum, spre ieşirea 
din expresport, urcându-se pe platforma mobilă care urma să-i aducă 
bagajele în sala de aşteptare. Uitându-se pe ferestrele laterale, descoperi 
uimit că privea două lucruri pe care nu le mai văzuse niciodată în viaţa lui. 


La numai cincizeci de iarzi distanţă era alimentat un expres chinezesc 
care avea desenate pe părţile laterale simbolurile ţării: steaua roşie şi soarele 
alb. Iar dincolo de acesta, în depărtare, voalat, dar fără să fie mascat de 
stropii mărunți ai burniţei, primul vulcan activ pe care îl văzuse vreodată. 


Păi ăla trebuie să fie Străbunul Loa! 


Ceea ce văzuse până atunci numai pe hărţi îi era dat acum să vadă 
chiar la faţa locului. Înalt de nouă mii de picioare, muntele îşi fierbea 
măruntaiele deasupra strâmtorii Shonago, fumegând meditativ, uneori 
tresărind ca un bătrân care moţăie, visând la zilele tinereţii, aruncând câteva 
roci departe de conul lui. Până în 1941 existase şi acolo o strâmtoare, 
transformată acum într-un istm format din lavă şi cenuşă. Cu ocazia acelei 
răbufniri, Străbunul Loa secerase vreo două mii de vieţi, mai cu seamă 
pescari omorâţi de tsunami. În nici un caz nu intra în categoria monştrilor, 
care se puteau lăuda cu treizeci şi şase de mii de victime, rămânea însă un 
vecin puternic şi periculos. 


Aici se întindea insula Shongan, îngustă şi lungă, pe care se aflau 
capitala Gongilung şi alte câteva oraşe importante. Dincolo de vulcan era 
insula Angilam, mai mică şi mai rotundă. La stânga, sau spre est, aşa cum 
stătea el, lungul lanţ al arhipelagului zvârlit ca un arc, care dacă ar fi fost 
prelungit ar fi cuprins şi Isola; la dreapta, insulele împrăştiate formând un 
fel de hexagon. Devenise deja un loc comun printre scriitorii din Yatakang 
să-şi compare ţara cu un iatagan, insulele cele mai vestice formând vârful 
lat al lamei. Iar aici, unde era mânerul, se afla centrul puterii. 


Privea atât de uimit în jurul lui, încât se împiedică la capătul 
platformei mobile care îl adusese la porţiunea fixă din sala de aşteptare. 


Ameţit, luptându-se să-şi recapete echilibrul, aproape că se lovi de o fată 
îmbrăcată în costumul tradiţional format din sarong şi papuci, care îl privea 
cu un dispreţ distant. 


De când terminase cursul de pregătire ultraconcentrat, practicase 
scrisul şi cititul yatakang, mai puţin conversaţia; puterea lui de a stăpâni 
subtilele sunete asiatice se diminuase. În încercarea de a atenua impresia 
atât de proastă pe care tocmai o produsese, dădu drumul unei scuze în 
yatakangă, dar ea îl ignoră într-atât, încât el se întrebă dacă nu spusese doar 
un sfert din formulă. 


Uitându-se pe faxul care cuprindea lista de pasageri ai expresului, fata 
spuse fără nici cea mai mică urmă de accent: 


— Dumneavoastră trebuie să fiţi Donald Hogan, mă înşel cumva? 
El făcu un semn de aprobare din cap. 
— Mergeţi la Poarta Cinci. Acolo vi se va da bagajul. 


La mulţumirile lui, ea înclină uşor din cap, dar aceasta a fost singura 
atenţie pe care i-a acordat-o, după care s-a întors pentru a-i saluta pe noii 
pasageri veniţi pe platforma mobilă. Cu faţa arzându-i de ruşine, Donald 
străbătu sala, îndreptându-se spre şirul de birouri, care puteau fi văzute în 
orice expresport, împărţite în porţi, fiecare păzită de un ofiţer al centrului de 
imigrare şi de un om al vămii, în uniformă albicioasă cu şapcă neagră. 


Îşi dădea seama cât se poate de bine că era urmărit. Era singurul 
caucazian din expresport, aproape toţi ceilalţi pasageri fiind asiatici: 
localnici, chinezi, sau birmanezi; în rest se mai puteau vedea câţiva arabi şi 
un negru solitar. Nonasiaticilor nu li se făcea nici o concesie; toate 
anunţurile erau scrise în yatakangă, chineză, chirilică şi indoneziana. 


Ajungând în dreptul Porții Cinci, se opri în spatele unei familii bogate 
de chinezi expatriaţi — expatriaţi, clar, pentru că vorbeau despre el în 
yatakangă. Fetiţa lor cea mai mică, în jur de opt ani, se tot mira în gura 
mare de cât de palid şi urât putea fi. 


Se întrebă dacă să-i facă de râs, pentru a se răzbuna astfel pe situaţia 
neplăcută în care fusese pus acum câteva minute, dându-le de înţeles că ştie 
despre ce vorbeau. Încercă să se gândească la altceva, enumerându-şi toate 
elementele care făceau ca acest expresport să se deosebească de cele de 
acasă. Lista era mai scurtă decât s-ar fi aşteptat el. Decorul, alcătuit din 
plante de un roşu sau verde violent, se potrivea perfect climatului tropical 
de la nivelul mării Shonago — sus, pe munţii care dominau insula, era mai 
răcoare, dar nu cu mult mai uscat. Erau la fel de multe panouri cu reclame 
ca acasă, deşi numai puţine dintre ele cu subiect comercial, deoarece 
serviciile publice erau sub controlul statului. Pirntre ele erau şi din acelea cu 
un conţinut politic, două cuprinzând omagii aduse mareşalului Solukarta 
pentru promisiunea lui de a optimiza populaţia. Multe linii aeriene îşi 
afişaseră panourile publicitare pe pereţi: chineze, ruseşti, arabe, japoneze, 
chiar şi cele afgane şi greceşti. Existau şi inevitabilele chioşcuri conţinând 
curiozităţi locale şi suvenire şi — doar vizibil, fără sonor — un televizor 
holografic cu diagonala de treizeci şi trei de inci, pus pentru pasagerii aflaţi 
în sala de plecare, separată de restul expresportului printr-un panou de sticlă 
colorată. 


Ca şi cum ar fi vrut să-i facă în ciudă, linia la care fusese repartizat se 
mişca mai încet decât cea din vecinătate. În cele din urmă presimti că-i va 
invidia pe ceilalţi din jur, obişnuiţi să stea pe jos, şi pe care nu-i interesa 
câtuşi de puţin dacă păreau caraghioşi făcând sărituri de broască când linia 
începea să se mişte. 


Se părea că întârzierea era cauzată de un japonez aflat în faţa familiei 
de chinezi, după toate aparențele un comis voiajor al firmei Japind, pentru 
că valiza lui conţinea o mulţime de mostre, printre care Donald recunoscu şi 
un Jettigun. Ofiţerul controla piesă cu piesă, ghidându-se după un manual 
pe care îl avea la îndemână. Donald mai adăugă un element pe lista lui de 
diferenţe: acasă ar fi existat un computer care ar fi citit conţinutul fiecărui 
bagaj, stabilind suma de plată pentru vamă. 


Agitându-se din cauza întârzierii, observă că la linia şase nu mai 
rămăsese decât o singură persoană, o tânără indiană, cât se poate de 
frumoasă, într-un micro-sari care-i cuprindea trupul zvelt îmbrăcându-i-l 


până la jumătatea coapsei — o modă despre care auzise că ar fi fost mult 
încurajată de guvernul indian din cauza economiei de textile care se realiza 
în felul acesta. Picioarele subţiri erau încălţate cu sandale aurii cu tocul 
înalt, părul nergu era strâns în vârful capului pentru a-i pune în evidenţă 
profilul patrician, în nara stângă purta un inel după moda antică — o formă 
ciudată de atavism care contrasta puternic cu restul modernităţii ei. 


Să fi fost oficialităţile din Yatakang chiar atât de încuiate încât să-i 
refuze transferul bagajelor pe linia liberă, după plecarea shigiei? 


Incă se mai întreba dacă să apeleze la bunăvoința lor, când observă că 
fata avea probleme. Funcţionarul vamei se aplecase ameninţător spre ea, iar 
ofiţerul de la imigrație gesticula nervos cu paşaportul ei în mână. 


Având în vedere comportamentul familiei de chinezi, curiozitatea 
manifestată în modul cel mai direct nu era un semn de impoliteţe prin 
locurile astea. Donald îşi încorda auzul. La început nu reuşi să înţeleagă ce 
se spunea; apoi observă că vameşul gângurea ceva aidoma unui copil, fără 
ca fata să-l poată înţelege. 


Nimeni nu-şi mai făcuse apariţia pe linia respectivă. Se întrebă dacă 
ar fi cazul să-i roage pe chinezi să-i ţină rândul, apoi hotărî că n-ar fi fost 
înţelept să le vorbească în yatakangă, şi se îndreptă spre fată. 


— Probabil că vorbeşti englezeşte, spuse el. 


Se întoarse cu un sentiment de vădită uşurare, în timp ce ofiţerul îi 
aruncă o privire încruntată. 


— Sigur că da! răspunse fata cu un puternic accent nord-vestic pe 
care britanicii îl porecliseră Bombay Welsh. Dar nu ştiu boabă de 
yatakangă! 


Apoi îi detecta accentul, după care începu ea să se încrunte. 


— Dar... nu sunteţi american? 


— Cât se poate de exact. 
— Păi... 


— Eu însă le vorbesc limba. Nu o fac prea mulţi dintre noi. Ai vreo 
idee despre ce s-a întâmplat? 


Îşi scutură capul cu ochii larg deschişi, deasupra cărora se afla un 
punct roşu al castei. 


Vameşul îl întrebă pe Donald cu un ton strident: 
— Tu ce vrei? 


Săpând adânc prin memorie, încercând astfel să descopere intonaţia 
care să corespundă cât mai bine cuvintelor, ceea ce îl ajuta mai curând să le 
vadă decât să le audă, Donald răspunse: 


— Doamna nu vă poate înţelege. In schimb pot eu să-i explic dacă îmi 
spuneţi mie — rar, vă rog. 


Cei doi reprezentanţi ai oficialităților avură un schimb de priviri. Apoi 
ofiţerul de la imigrație răspunse tărăgănat: 


— Aici nu permitem prostituatelor să ne intre în ţară. 


O clipă Donald rămase interzis. Apoi înţelese ce voiau să spună, şi 
aproape că izbucni în râs. Se întoarse spre shigi. 


— Ei cred că eşti o prostituată, spuse zâmbind. 


Expresia întipărită pe chipul ei trecu de la stupefacţie la oroare. Apoi 
îl privi amuzată. 


— Dar de ce? 


Donald riscă să o pună în faţa bănuielii la care ajunsese mai de mult 
timp. 


— Eşti cumva văduvă? 


— Da... dar cum de ai putut..? Sigur că da. Mi-a scris cineva în 
paşaport în yatakangă înainte de a fi plecat de acasă. 


— Nu, n-a fost nevoie să citesc în paşaport. Ai reuşit să stârneşti 
indignarea printre localnici. In primul rând din cauza hainelor tale. 


Fata se privi, părând că înţelege perfect motivul invocat de american. 


— Costumul naţional yatakang este sarongul, care seamănă cu 
străvechiul vostru sari, cu singura deosebire că se strânge între picioare, 
luând forma unui şalvar turcesc. Singurele care poartă rochii atât de scurte 
ca a ta sunt femeile de afaceri foarte puternice şi — cum să-ţi spun — fetele 
folosite pentru distracţii. În al doilea rând, cele mai multe dintre 
prostituatele yatakange se dau drept văduve în actele oficiale; nu este 
socotită o ruşine pentru o femeie rămasă fără soţ să-şi găsească alţi bărbaţi 
care s-o întreţină. 


— Doamne! exclamă fata cu ochii şi mai larg deschişi. 

— Şi, ca să pună capac la toate, cuvântul „văduvă” scris neatent poate 
să însemne „curvă”. Să văd ce pot face. 


Se întoarse iar spre cei doi oficiali nerăbdători şi le explică, alegându- 
şi cu grija cea mai mare cuvintele. Feţele lor deveniră mai relaxate şi după o 
scurtă discuţie propuseră un compromis. 


— Au spus, îi traduse Donald, că dacă accepti să iei înfăţişarea unei 
femei respectabile, vor fi de acord să-ţi permită intrarea în ţară. Poţi să-ţi 
alegi alte haine din valiză şi să te schimbi la toaleta de acolo. I-o arătă cu 
mâna. Sfatul lor e, însă, să-ţi faci rost cât se poate de repede de nişte 
îmbrăcăminte de prin partea locului, altfel s-ar putea să fi pusă în situaţii şi 
mai neplăcute. 


— Imi închipui, spuse ea cu o fulgerare în ochi. Iţi mulţumesc foarte 
mult. Să văd dacă am ceva care ar putea să nu-i ofenseze. 


Işi scotoci prin bagaje. Observând că japonezul nu se clintise încă din 
vamă cu toate mostrele lui, Donald rămase în aşteptare. In cele din urmă 
fata scoase un sari lung, verde cu auriu, pe care îl desfăşură în faţa lui. 


— E o rochie de seară, dar e singura pe care mi-am adus-o. Crezi că 
merge? 


Donald îi confirmă că oficialităţile nu mai aveau nimic de obiectat, ea 
îi mulţumi din nou, după care dispăru în toaleta rezervată femeilor. 


Şi comisul voiajor se certa. Donald ezită; apoi încercă să sugereze 
oficialilor, care se lăsară în scaunele lor pentru o clipă de răgaz, că poate de 
data aceasta ar fi de acord să-i mute bagajele pe linia alăturată. 


Cei doi îşi manifestară acordul cu o strâmbătură. Iritarea lor îl uimi pe 
Donald. Se întrebă dacă nu cumva îl suspectau de a-i fi înşelat în legătură 
cu profesia fetei sau dacă nu aşteptau vreun bacşiş. Nu avu curajul să le 
ofere nimic; regimul Solukarta se putea mândri cu o realizare la activ: 
eradicarea venalităţii din rândurile funcţionarilor publici. Abia când îi fură 
aduse bagajele — spre iritarea familiei chineze — înţelese motivul. 


Nu sunt asiatic. Dacă n-aş fi avut norocul să le vorbesc puţin limba, 
m-ar fi ţinut aici până poimarţi. 


Il privi pe ofiţerul de la imigrări în timp ce acesta îi răsfoia paşaportul 
american verde, ghicindu-i corectitudinea aprecierilor din mişcarea gurii. 


Inghiţi un nod. Asta era o nouă experienţă pentru el şi trebuia să se 
obişnuiască cu ea. 


— Deci, spuse ofiţerul, din câte văd eşti reporter. Ce te aduce la noi? 
Trebuie să fiu cât mai politicos, îşi spuse Donald. 
— Programul de optimizare genetică. A suscitat un mare interes. 


— Corect, spuse vameşul, ridicându-şi ochii din valiza lui Donald. Au 
tot venit reporteri din lumea întreagă de când s-a anunţat. 


— Cu excepţia Africii, zise ofiţerul. De fapt, din câte am auzit, 
americanii şi nu numai ei — pentru europeni folosi un cuvânt corespunzând 
cu aproximaţie aframului „cur palid” — se îndoiesc de sinceritatea celor 
pretinse de noi. 


Ii aruncă lui Donald o privire încruntată. 
— Spuneţi că a trezit un mare interes? 
— Din cauza asta am fost trimis aici. 


— Şi pentru asta ţi-a trebuit o săptămână de călătorie? spuse ofiţerul 
încreţindu-şi buzele. 


Privi din nou paşaportul, analizându-l pagină cu pagină. În acelaşi 
timp, vameşul reveni la bagajul lui Donald pe care, în loc să-l cerceteze, 
mai mult îl răvăşea. Donald rămase nemişcat, aşteptând ca oficialii să se 
plictisească. 


In cele din urmă ofiţerul închise paşaportul cu un pocnet şi îşi întinse 
cealaltă mână. li spuse ceva ce Donald nu înţelese, drept pentru care acesta 
îl rugă să repete ce a spus. 


— Arată-mi dovada că nu eşti tată! 
— N-am copii, spuse răspicat Donald. 
Ofiţerul de la imigrație îşi privi colegul cu o sprânceană ridicată. 


— Ia ascultă aici, spuse el cu aerul că se adresează unui idiot. Atâta 
timp cât stai în Yatakang n-ai voie să faci nici un copil. Asta ar afecta 
programul de optimizare. Arată-mi actele din care rezultă -de data aceasta 
folosise o sintaxă mai simplă decât în cazul primei întrebări — că nu poţi 
face copii. 


Vor un certificat de sterilizare. Uite ceva de care nenorocitul de 
Delahanty a uitat. 


— Nu sunt steril, spuse el, folosind un termen care însemna atât 
impotenţă cât şi sterilitate, pe un ton din care trebuia să se înţeleagă că 
fusese jignit. 


Ofiţerul apăsă un buton de pe birou şi se răsuci cu scaunul. Se 
deschise o uşă aflată în peretele din spate, dincolo de care se ivi un medic în 
halat, cu o trusă, o mapă cu documente şi un registru gros. Când îl văzu pe 
Donald, rămase nemişcat. 


— Acela? întrebă el. 


După ce primi confirmarea se întoarse şi îşi schimbă halatul cu un 
altul. Când se întoarse îi aruncă lui Donald o privire iscoditoare. 


— Vorbeşti englezeşte? îl întrebă el. 

— Chiar şi yatakangă, i-o întoarse Donald. 
— Înţelegi numai strictul necesar? 

— Nu. 


— Legea privitoare la străini le cere acestora să fie sterili pe timpul 
şederii lor în ţara noastră. Nu dorim ca bazinul nostru genetic să fie 
contaminat. Ai vreun certificat de sterilitate? 


— Nu, nu am. 
Ce au de gând să-mi facă —să mă trimită acasă? 


Omul în halat îşi răsfoi registrul şi se opri la un tabel cu dozaje. După 
ce îşi trecu degetul de-a lungul coloanei, îşi deschise trusa medicală. 


— Mestecă asta, spuse el, întinzându-i o pastilă albă. 


— Ce este? 


— Asigură sterilitatea pe timp de patruzeci şi opt de ore unui bărbat 
din rasa ta şi de gabaritul tău. În caz contrar ai trei alternative: accepţi o 
vasectomie imediat, te supui unei iradieri suficiente pentru a-ti incapacita 
gonadele, sau te sui în primul avion si pleci. Ai înţeles? 


Donald întinse mâna încet spre pastilă, deşi ar fi avut o plăcere 
nebună să-i frângă gâtul gălbejitului. 


— Dă-mi paşaportul, continuă omul în halat, întorcându-se de data 
asta spre yatakang. 


Scoase din mapa de documente o etichetă pe care o lipi pe mijlocul 
copertei exterioare a paşaportului. 


— Poţi să citeşti ce scrie aici, da? spuse el, dând-o iar pe englezeşte, 
în timp ce-i arăta eticheta lui Donald. 


Eticheta spunea că dacă în timp de douăzeci şi patru de ore nu se 
prezenta la spital pentru o operaţie de sterilizare reversibilă, va fi băgat la 
închisoare pentru un an; şi după confiscarea tuturor bunurilor aflate asupra 
lui, va fi deportat. 


Pilula avea gust de praf şi cenuşă, dar trebui s-o înghită şi o dată cu ea 
şi furia, devenită aproape de necontrolat, provocată de veselia pe care 
încurcătura prin care trecea o stârnise piticilor cu ochi înguşti. 


urmărind detaliile (18) 


ÎN TINEREȚEA MEA 


Victor Whatmough aşteptă să o audă pe soţia lui, Mary, închizând uşa 
de la baie, după care mai rămase puţin până când se auzi zgomotul apei, 
ceea ce însemna că intrase în cadă. Apoi se duse la telefon şi formă numărul 
cu degete tremurânde. 


În aşteptarea răspunsului, ascultă foşnetul brizei care răsfira frunzişul 
copacilor de lângă casă. Transformă, în imaginaţia lui, zgomotul produs din 
ciocnitul crengilor între ele într-un adevărat răpăit de tobă, ca şi cum ar fi 
vrut să marcheze marşul caselor care se înşiruiau în trepte pe coasta văii 
spre care era orientată locuinţa lui. Ocupaseră culmea colinei ca o armată 
care se pregătea să asalteze o poziţie lipsită de apărare. În numai câţiva ani, 
vila aceasta cochetă, plasată în mijlocul câmpurilor unduitoare unde se 
retrăsese silit de împrejurări, va fi şi ea înconjurată. Cumpărase atât pământ 
cât putuse în zona din jurul vilei lui, dar antreprenorii îşi făcuseră deja 
apariţia, nici unul dintre vecinii lui neavând intenţia de a rata câştiguri 
grase, vânzându-i lui terenul la preţul la care şi-ar fi putut el permite să-l 
cumpere. Şi cine ar fi vrut să cumpere pământul acela pustiu de la el, dacă 
nu tot investitorii pe care-i ura atât de mult? 


Mintea i se tulbură de viziuni în care hoarde de tineri sălbatici, 
bântuind ţinutul în plină noapte, îi spărgeau geamurile, cete de copii i se 
căţărau pe gard, în căutare de fructe, strivindu-i sub picioare straturile de 
flori îngrijite de el cu atâta atenţie, şi furându-i minunatele pietre din 
lapidarium, adunate din vreo şase ţări. 


Se gândi la un copil negru care venise în cartierul lui când el avea 
vreo optsprezece ani, să fure ouă. Nu s-a mai întors niciodată — de fapt abia 
dacă a mai putut să plece. L-a luat la bătaie pe golanul ăla din această 
ciudată nouă Britanie, aşa că următorul vizitator a fost un poliţist cu o 
citaţie pentru a se prezenta la tribunal. 


Ecranul telefonului se lumină, şi o văzu pe Karen în toată strălucirea 
celor nouăsprezece ani ai ei. Se reîntoarse în momentul prezent cu o 
tresărire, îngrijorat de felul în care îi apărea propriul lui chip pe ecranul ei. 
Încercă să se autoliniştească, spunându-şi că nu putea să arate rău; în ciuda 
celor şaizeci de ani ai lui, arăta încă prezentabil, fiind clădit dintr-un 
material rezistent, cât despre încă-runţeala de la tâmple şi din firele de 
barbă, ea nu adăuga decât un plus de distincţie înfăţişării sale. 


— Bună, Vic! spuse Karen fără un entuziasm prea vizibil. 


Săptămâna trecută făcuse o descoperire uluitoare, care îi zdruncinase 
dezgustul dogmatic de până atunci pentru Anglia cea modernă. Prin 
persoana — mai bine zis, trupul — lui Karen, descoperise că se poate stabili o 
legătură între generaţii. O întâlnise într-un hotel liniştit din Cheltenham, 
unde oprise să bea ceva după o întrevedere de afaceri cu avocaţii lui. Intrase 
în vorbă cu ea şi, fără prea multe mofturi, fu invitat în camera ei. 


Nu era de prin partea locului. Studia la Universitatea din Bristol şi 
trebuise să petreacă vreo două zile în împrejurimi pentru a cerceta nişte 
vestigii, în cadrul unui program de cercetare istorică. 


Pentru el, fata fusese o adevărată revelaţie: pe de o parte se arătase 
interesată de povestea tinereţii lui, petrecută în parte la şcolile din ţinut, 
parte în Nigeria, acolo unde se mutase familia lui şi rămăsese până în 
momentul în care xenofobia anilor optzeci le-a făcut şederea foarte 
nesigură; pe de altă parte era vorba de atitudinea ei degajată faţă de sex, aşa 
încât nu se simţise nici o clipă jenat din cauza potentei lui în declin. Fusese 
căsătorit de trei ori, dar nici una din soțiile lui — şi dintre ele cel mai puţin 
Mary — nu-i oferise vreodată o asemenea plăcere neumbrită de nimic. 


Poate că exact acest lucru explica schimbările care avuseseră loc în 
lumea lui. 


Tuşi ca să-şi dreagă vocea şi zâmbi. 
— Bună, Karen, zise el cu un entuziasm forţat. Toate bune? 


— Da, mulţumesc. Puțin cam ocupată — se apropie sesiunea şi viaţa a 
devenit cam agitată — dar altfel e în ordine. Tu? 


— Mai bine ca niciodată. Şi cred că nu mai trebuie să-ţi spun cine a 
reuşit performanţa asta pentru mine. Nu-i aşa? 


Incercă să dea vorbelor sale un aer conspirativ. 


Ceva — nu: cineva — se mişcă într-un colţ al camerei ei, acolo unde 
imaginea captată de ecranul telefonului era destul de neclară. O fiinţă 
omenească aflată într-o lumină cât se poate de difuză. Victor simţi fiorul 
alarmei. Se hotărâse ca faţă de Mary să păstreze o discreţie totală, dar nu 
putea face acelaşi lucru — din motive care îi scăpau cu desăvârşire — faţă de 
Karen. 


— Bun... ăăă... Uite de ce te-am sunat, spuse el. M-am gândit ca peste 
câteva zile să dau o fugă până la Bristol. Am câteva chestiuni de rezolvat 
acolo. Am crezut că asta mi-ar putea oferi posibilitatea să trec pe la tine. 


O voce — vocea unui bărbat — spuse ceva ce telefonul nu reuşi să 
capteze, în timp ce Karen îi spuse celui care comisese întreruperea să 
înțepenească un moment. Plin de conştiinciozitate, Victor adăugă expresia 
la stocul de cuvinte pe care se decisese să şi-l alcătuiască pentru a nu mirosi 
prea tare a anticariat. Se spunea „anticariat” în loc de „de modă veche”; se 


A 


spunea „înţepeneşte-te” în loc de „taci din gură”. 


Pe de altă parte, Karen reuşise să-i creeze impresia că ar fi fost cât se 
poate de bine să-şi fi „serbat cel de al douăzeci şi unulea secol” — că se 
lepădase de prejudecățile incongruente ale secolului trecut, hotărându-se să 
se bucure de lume aşa cum era ea, cu toate imperfectiunile ei. 


— Păi, nu prea cred că ai pica într-un moment cât se poate de bun, îi 
spuse Karen. Doar ţi-am spus că-mi atârnă examenul deasupra capului. 


— Da, dar nu-i aşa că nu e foarte indicat să munceşti atât de mult 
înaintea unui examen? Cel puţin aşa vei profita de ocazia de a te relaxa o 
seară. 


Victor încercă să-şi pună în voce tonul cel mai convingător pe care-l 
putea obţine. 


— Înţepeneşte-te, Brian! îşi trânti ea cuvintele în direcţia în care se 
afla personajul vizibil doar pe jumătate. Dacă tu şi Tom nu puteţi face 
linişte, vă arunc pe amândoi afară, e clar? Scuză-mă, Vic, reveni ea, privind 
din nou în camera de luat vederi a telefonului. Dar — nu, nu cred că e bine, 
oricum, îţi mulţumesc. 


Urmă o clipă de tăcere îngheţată, când singurul zgomot pe care îl auzi 
venea de la baie: Mary care ieşea de acolo. 


În cele din urmă Victor spuse, deşi ştia bine că vorbele lui sunau atât 
prosteşte cât şi agasant: 


— De ce nu? 


— Uite ce e, Vic, zău că îmi pare foarte rău. N-ar fi trebuit s-o fac, 
pentru că mi-am imaginat că vei da lucrurilor o amploare pe care eu nu mi- 
o pot permite. Pur şi simplu nu vreau, pe bune, şi chiar dacă aş fi vrut, tot 
nu s-ar fi putut. Pur şi simplu s-a întâmplat să fiu în seara aia foarte singură 
în Cheltenham şi tu ai fost cât se poate de drăguţ cu mine tocmai când mă 
simţeam mai părăsită. A fost o seară foarte interesantă şi mi-a plăcut atât de 
mult să te ascult povestind despre trecut, mai cu seamă despre Africa, 
pentru că am putut să mă întorc şi să-i spun lui Tom lucruri pe care el nu le 
cunoaşte, deşi şi el vine de acolo... 


— Dar dacă e adevărat ce spui, de ce nu ţi-ar face plăcere să...? 


— Vic, îmi pare cât se poate de rău, zău. Cred că ar fi trebuit să ţi-o 
spun de la bun început, dar n-am ştiut cum vei reacţiona, şi nici n-am vrut 
să te supăr, pentru că marea majoritate a bărbaţilor se cam supără în 
asemenea cazuri. 


Faţa ei drăguță avea o expresie cât se poate de tristă, pe care nici în 
ruptul capului n-ar fi putut s-o creadă falsă. 


— Înţelegi? Sunt într-un trio cu Brian şi Tom şi ne simţim cât se poate 
de bine, şi nu ies decât dacă — doar ştii — e vreo situaţie neprevăzută, cum ar 
fi căutarea acelor vestigii. Aşa că tot ce pot să-ţi spun e că ar fi grozav să-mi 
faci o vizită când mai dai pe la Bristol, dar să nu speri la mai mult. Ți s-a 
părut oribil de direct? 


Trecutul îşi întinse mâna-i moartă peste creierul lui Victor. Privi 
dincolo de chipul îngrijorat al lui Karen, încercând să distingă mai bine cele 
două contururi rămase imobile la insistenţele fetei. Deşi păreau desprinşi 
dintr-o fotografie extrem de prost focalizată, reuşeau totuşi să-i transmită 
esenţialul identităţii lor: figura unui bărbat alb şi a unuia de culoare, ambii 
cu bustul gol, negrul având în jurul umerilor un cordon de culoare deschisă. 
Cei doi stăteau pe ceva prea înalt, probabil pe o cuşetă, ţinându-se în braţe 
unul pe celălalt. 


Iar „celălalt”, aşa cum tocmai îi spusese ea, era un african. 


Se auzi uşa de la baie deschizându-se. Închise telefonul şi se depărta 
de el cu gesturi mecanice. Nu reuşise să pună cap la cap nici un gând 
coerent din cauza furiei, până când Mary îşi făcu apariţia în prag, învelită 
într-un halat-prosop, şi-l rugă să-i prepare o băutură. 


Se supuse fără prea mult chef, conştient de faptul că nu trebuia să 
permită furiei să iasă la iveală, fiind încă incapabil să afişeze o mină foarte 


veselă. Mary îi puse inevitabila întrebare: 


— Cu cine vorbeai la telefon? 


— Am sunat Bristolul, răspunse Victor, minţind mai mult sau mai 
puţin. M-am gândit la proiectul de construcţii pentru locuit şi cum ar trebui 
dezvoltat, punându-mi întrebarea dacă merită, şi între timp noi să ne vindem 
vila şi să ne retragem într-un loc mai izolat. 


— Şi ce ti-au răspuns? 
— N-au fost prea încântați. 


Mary sorbi din pahar, încruntată. Se încrunta foarte mult în ultima 
vreme, ceea ce îi transforma faţa frumoasă într-o reţea de riduri 
bătrânicioase. Victor observă acest lucru şi se gândi cu detaşare la modul în 
care scurta convorbire telefonică de adineauri îi afectase reacţia care se 
produsese în el doar cu o oră în urmă. 


Apoi, îmbătat de amintirea lui Karen, îşi spuse: aş putea s-o părăsesc, 
dacă mai sunt încă tinere disponibile, aş putea să-mi fac bine de tot de cap, 
înainte de a-mi pierde orice apetit... 


Asemenea gânduri puteau părea ridicole transpuse în termeni 
moderni, dar el nu se pusese niciodată de acord cu termenii moderni. Si 
constata acum cu resemnare că nu o va face niciodată. 


„Celebrarea celui de al douăzeci şi unulea secol”, iată un privilegiu de 
care fusese deposedat definitiv. 


— Băutura asta e groaznică, exclamă Mary. Eşti sigur că ai pus 
maşina cum trebuie? 


— Cum? A, la dracu! Sigur că sunt sigur! In ultimele zile şi-a tot 
bătut joc de viaţa mea, dar nimeni nu mai vine s-o repare înainte de week- 
end. 


— Aşa un progres mai zic şi eu, spuse Mary cu o strâmbătură. Şeful 
de trib din Lagos ar fi preferat să moară decât să-şi bată joc de un cocteil în 
halul ăsta. 


Bău restul cu o strâmbătură sugestivă şi lăsă paharul deoparte. 


— Atunci mă duc să mă îmbrac, continuă ea. La ce oră ne aşteaptă 
familia Harringham — la douăsprezece sau la şi jumate? 


— Douăsprezece, spuse Victor. Cel mai bine ai face să te grăbeşti. 
După plecarea ei îşi turnă şi lui un pahar, după care rămase cu ochii pierduţi 
pe peretele-fereastră, la hoarda de case uzurpatoare care se întindea de-a 
lungul văii. În minte, gândurile n răsăreau ca o serie de panouri care 
fuseseră răvăşite. 


Peste o sută de milioane de oameni pe insula asta blestemată şi-i lasă 
pe negrii ăştia să vină şi să plece după cum îi taie pe ei capul. 


Mi s-a părut că e o fată serioasă, ca dintr-o dată să descopăr că... 


Porcăria asta de maşină costă o avere şi nu face deloc treabă bună. A 
trebuit să trimit după un mecanic şi ăştia se lasă aşteptaţi. Acasă toate 
lucrurile astea erau făcute de servitori, şi dacă unul nu se pricepea, era 
imediat angajat altul şi învăţat cum să facă. 


Nimeni mai josnic, cu mintea mai plină de gânduri murdare, mai 
obsedat de sex ca oricare din brutele astea de negri pe care am încercat să- 
i civilizăm!. 


Am încercat să discut asta cu Karen şi s-o fac să înţeleagă, am 
încercat să-i vorbesc despre confortul şi tihna vieţii la care a trebuit să 
renunţ. Mary mă înţelege; ea provine din acelaşi mediu. Putem cel puţin să 
ne împărțim nemulţumirile, dacă altceva nu ne-a mai rămas. 


Ceea ce, îşi dădu el seama fără nici un chef, însemna că visul lui de a 
o părăsi pentru a-şi trăi nebuneşte o a doua tinereţe înainte de a-şi fi epuizat 
energiile nu avea nici un fel de substanţă. Căsătoria lui cu Mary rezistase; 
celelalte, cu fete născute în Anglia, nu. Acelaşi lucru se putea spune şi 
despre ea: înainte fusese căsătorită cu cineva incapabil să o înţeleagă. Între 
ei nu era nevoie de nici o explicaţie sau scuză. Şi ea simţea faţă de lume 
aceeaşi amară dezamăgire ca şi el. 


Erau şi dintre aceia care reuşiseră să se adapteze, şi se întorseseră 
acasă după ce fuseseră scoşi din slujbe bine plătite prin Africa sau Asia. Au 
acceptat posturi inferioare acasă, după care au început iar să-şi croiască 
drum spre vârf. El a tot încercat, dar a fost mereu vorba de ceva care nu i se 
potrivea — mai devreme sau mai târziu intervenea o criză, o pierdere a 
calmului, o plângere şi un interviu cu directorul... Nu era sărac, aveau destul 
din ce să trăiască. Dar nu aveau nici o ţintă şi aproape nici o ocupaţie. 


Ar fi vrut să întoarcă timpul înapoi, dar nu reuşea. 

Cel puţin, chiar dacă pentru el şi Mary exista interdicţia procreării, el 
epuizase dreptul legal la trei copii în timpul celei de a doua căsătorii, şi cei 
doi băieţi şi fata ajunseseră în jurul vârstei de douăzeci şi cinci de ani, aşa 
că probabil scăpaseră de suflul decadenţei de care tot vorbea Karen. 


Dacă nu reuşiseră... 


Dar aşa ceva prefera să nu ştie. Dacă nu putea obţine de la viaţă 
singurul lucru pe care şi-l dorea — revenirea la societatea colonială în care 
crescuse — atunci prefera ca lumea să-i întoarcă spatele, pentru a fi lăsat 
netulburat în durerea lui. 


continuitate (21) 


MAI MULTĂ GRABĂ 


Constituiţi într-un fel de tribunal în biroul somptuos: G.T. Bukfast, cu 
faţa ca un tunet; scheleticul dr. Raphael Corning din partea Guvernului; 
Hamilcar Waterford şi E. Prosper Rankin. 


De cealaltă parte, aidoma victimelor unui trib cărora le fusese refuzată 
atât apărarea, cât şi cunoaşterea acuzațiilor: Norman House şi Rex Foster- 
Stern. 


— S-a aflat, spuse Bătrâna GT, şi ceilalţi trei care o flancau dădură 
din cap într-un unison comic. 


Victoria? 


Gândul străbătu mintea lui Norman cu viteza unui meteorit şi, deşi îi urmări 
traiectoria — ei drăcia dracului, e imposibil! — acesta lăsă o dâră de scrum. 


Spuse: 


— Îmi pare rău, GT, dar nu înţeleg. Am crezut că primele ştiri vor transpira atunci 
când vor începe vânzările masive din stocul PMAM, ceea ce s-a întâmplat pentru prima 
oară abia azi de dimineaţă. 


— Lucrurile stau aşa cum vi le-am prezentat, insistă GT. Nu este aşa. Prosper? 
Rankin se încruntă şi îşi repetă gestul de aprobare, cu ochii la Norman. 


Dar realizările remarcabile din ultimele zile îi dădură lui Norman măsura propriei 
lui capacităţi. Spuse: 


— Despre cine se bănuieşte că ştia secretul şi cum? 


— Europa Comună, făcu Waterford, pronunţând cuvintele ca şi cum ar fi mestecat 
o bomboană crocantă. În întregime, judecând după informaţiile care ne-au parvenit. 


— În consecinţă, spuse Bătrâna GT, va trebui să reconsiderăm tot ce e legat de 
acest proiect, care ar fi trebuit să fie secret. Costurile, timpul estimat, profiturile... 


— Oamenii, interveni şi Rankin. Dar cel mai important lucru, GT, e că va trebui 
să întoarcem tot personalul cu picioarele în sus şi să vedem ce ascunde prin buzunare. 


— Sarcină care-ţi revine ţie, Norman, îi confirmă GT. 


— Doar o secundă, spuse Norman, care simţea o profundă indiferenţă faţă de 
subiect. Victoria? O investigaţie pe linia asta ar fi numai pierdere de timp, dar m-ar 
aduce în centrul atenţiei şi cercetărilor, pentru că în acest caz sunt implicate nu 
milioane, ci miliarde. 


— Sunt de acord cu Norman, spuse Foster-Stern pe neaşteptate. Nu pot accepta 
astfel de afirmaţii, fără ca ele să fie susținute cu probe solide, GT. Îţi dai seama că pui în 
discuţie discreţia întregului meu departament? Doar noi suntem aceia care am operat cu 
datele ipotetice. 


Preţ de o clipă, Norman avu imaginea unor teancuri nesfârşite de imprimate din 
hârtie verde de la Shalmaneser. Reconsiderând acum întreaga poveste de la început, 
ipoteza avansată, privitoare la trădarea secretului, îl îngrozea. 


De asemenea, în ciuda a tot ce se putea spune, Victoria existase în viaţa lui. 


— GT! începu el surescitat, o să-ţi spun ceva cât se poate de direct. Cred că faci 
ceea ce n-ai mai făcut până acum în toată cariera ta de om de afaceri, refuzând să vezi 
evidenţa. 


GT reuşi să se stăpânească, dar se înroşi. De ani de zile Norman îi admira această 
capacitate; descoperind că nu ştia că unul din vicepreşedinţii ei era musulman şi că, 
deci, un nebăutor străpunsese zidul celui mai pur respect, ea a preferat să se împace cu 
această situaţie, decât să promoveze noile standarde care-i încurajau pe tuciurii să 
pătrundă în industrie. 


Dar el era oricum surprins de sine însuşi: să-i spui întemeietorului companiei 
General Technics că nu se comporta asa cum îi era felul. 


— În ce sens? îl întrebă GT cu răceală. 


— Am fost prea preocupat de partea africană a proiectului ca să mai ştiu ce se 
întâmpla în celelalte departamente, răspunse Norman, cântărind situaţia cu repeziciune. 
Dar acum, când mă gândesc la ce s-a întâmplat, cred că toate datele care au fost 
introduse în Shalmaneser trebuie să fi fost adunate de cineva. A, sigur... iată un 
exemplu. Stabilirea preţului de piaţă al produselor noastre include aspecte ca transportul 
materiei prime de la PMAM. Informaţia asta făcea parte din stoc sau a fost nevoie să o 
căutăm? 


GT şi Rankin avură un schimb de priviri. După o pauză, Rankin spuse: 
— Piaţa africană a prezentat o importanţă foarte mică pentru noi până de curând. 


— Cu alte cuvinte, trebuia să trimitem pe cineva la faţa locului pentru a face 
investigaţii, continuă Norman. Şi mai trebuie adăugat ceva: nu ştim decât foarte puţin 
despre comportamentul africanilor, astfel încât trebuia să apelăm la consilieri care au 
fost cândva în colonii, pentru a evita gafele. Shalmaneser avea numărul estimativ al 
acestor consilieri. Cum s-a ajuns la el? 


— L-am avut de la biroul nostru din Londra, mormăi GT. 


— Şi ei de unde îl au? Pot să pun pariu că au întreprins o cercetare şi cineva a 
descoperit că la General Technics se manifestă un interes major pentru ceva care nu 


intrase în calculele lor. Şi să mai adăugăm ceva: pe cine avem acum în Beninia? 
— Dar... începu Waterford. 


— Pe nimeni, spuse Norman, fără să-i mai dea răgaz să continue. Avem agenţi în 
Lagos, Acera, Bamako şi în toate celelalte oraşe importante din regiunile Africii de 
Vest, dar Beninia e un fel de gaură izolată de care nu ne-a păsat niciodată. Bamako se 
află pe teritoriul fostei colonii franceze, Lagos şi Acera au aparţinut britanicilor — unde 
îşi procesau fostele teritorii coloniale datele referitoare la problemele de natură 
comercială şi guvernamentală? 


Faţa lui GT rămase golită de orice expresie, ceea ce îl umplu pe Norman de o 
nespusă bucurie. 


— Am înţeles încotro baţi, spuse dr. Corning încetişor — erau primele cuvinte pe 
care le rostea de la începutul discuţiei. Fostele puteri coloniale acordă un rabat 
teritoriilor care au depins cândva de ele, care e suficient de substanţial ca aceste ţări să 
se adreseze centrului Fontainebleau, decât să-şi creeze un centru al lor propriu. 


— Îţi mulţumesc, domnule doctor, exclamă Norman triumfător. E nevoie să merg 
mai departe, GT? O corporație ca a noastră e un stat în stat — aşa cum a numit-o Elihu 
când mi-a vorbit pentru prima oară despre proiectul Beninia — care ar fi putut cumpăra 
şi vinde multe din ţările subdezvoltate. Orice mişcare facem atrage atenţia rivalilor 
noştri europeni, şi poţi fi sigură că unele corporaţii ca Krupp şi ICI şi Royal Dutch Shell 
şi-au adus propriile lor coduri la centrul de computere Fontainebleau, ceea ce înseamnă 
că încercarea de a pătrunde în secretele lor e un nonsens. În orice caz. Comitetul 
Europei Comune e legitim interesat ca anumite proiecte profitabile să fie îndreptate spre 
firmele lor şi nu ale noastre. E posibil ca ei să fi oferit datele culese de serviciile lor de 
informaţii cât se poate de legal; în ce priveşte cunoaşterea proiectului Beninia de către 
Europa Comună, cred că totul e de înţeles. Pot să pun pariu că a fost deja evaluat şi de 
Sovcompex, şi există toate şansele ca datele să ajungă la K'ung-fu-tse în Beijing. 


Norman observă cu plăcere că Foster-Stern dădea din cap cu multă convingere. 
GT spuse uimită: 


— Dar dacă ai dreptate — şi admit că poate ai — am putea foarte bine să renunţăm 
la idee! 


— GT, ţi-am mai spus că nu vrei să vezi esenţialul, exclamă Norman. Avem un 
lucru pe care Europa Comună nu-l are, şi pe care nu-l va avea niciodată, şi pe care nici 
ruşii nu-l pot avea, şi pe care chinezii nici nu visează să-l aibă. Noi îl avem pe PMAM. 


El există şi stă pe o comoară de materii prime care pot împinge de la spate tot proiectul 
Beninia. De unde îşi asigură Europa Comună cantităţile necesare de materie primă? 
Este cea mai veche zonă industrializată din lume. Resursele lor de cărbune şi fier s-au 
epuizat. Singura concurenţă de care mă temeam ne venea din partea Australiei. Zona 
aceea e singura din lume care nu a fost complet exploatată. Dar Australia este extrem de 
slab populată. De unde vor găsi zece mii de tehnicieni disponibili pe care să-i mute en 
masse în Beninia chiar şi pentru fazele preliminarii, ca să nu mai vorbim de momentul 
pro-priu-zis al lucrărilor? 


— Imposibil, spuse dr. Corning cu autoritatea expertului. 


Urmă o pauză. Apoi GT spuse tărăgănat, privindu-şi mâinile pentru a evita ochii 
lui Norman: 


— Norman, îţi datorez nişte scuze. Am ajuns imediat la concluzia că am dat peste 
un caz clasic de spionaj industrial. Oricât ar fi de greu pentru mine s-o recunosc — mă 
rog, cred că nu sunt încă obişnuită să lucrez cu proiecte de o asemenea dimensiune. 
Singura scuză pe care aş putea-o invoca e că Raphael nu m-a corectat în numele 
Guvernului, care este obişnuit cu asemenea întreprinderi mamut. 


— Guvernul, spuse Coming cu un surâs amar, este foarte obişnuit cu un spionaj 
cât se poate de efectiv şi sistematic. 


Hamilcar Waterford rumega totul în cea mai deplină tăcere. În cele din urmă 
spuse: 


— Dacă ceea ce spune Norman e corect — şi în special în ce priveşte capacitatea 
corporațiilor europene de a penetra prin sistemele de securitate pentru a ajunge la 
secretele privind informaţiile procesate la Fontainebleau, cred că el a şi prins un fir — 
atunci ce am putea face pentru a atenua cât mai mult impactul? Am impresia că 
singurul lucru pe care îl putem face e să accelerăm proiectul cu maximum de viteză. 


Coming făcu un semn afirmativ din cap. 


— În timp ce pe Europa Comună, Rusia şi Australia se mai poate conta, China ar 
putea doar să-şi mai înfometeze populaţia pe încă o generaţie, numai ca să cumpere 
capul de pod numit Beninia. În ultima vreme au devenit de-a dreptul notorii pentru 
insuccesele lor pe continent, dar nimic nu-i poate convinge să renunţe. 


— Eu propun, spuse Norman, savurându-şi victoria, să-i cerem lui Shalmaneser 
planul optim al celor examinate până acum, şi rezultatul să-l ducem imediat la Port 
Mey. Între timp, în vreme ce negocierile continuă, îi putem cere să evalueze şansele 


competiţiei, pe măsură ce va cunoaşte detaliile. Cadrul de la Fontainebleau e cât se 
poate de bun, dar Shalmaneser rămâne de neegalat în materie de computere în întreaga 
lume. 


— Mi se pare raţional, spuse GT. Norman, poţi să-l întrebi pe Elihu dacă poate să 
plece imediat? 


— Poate, ştiu lucrul ăsta cât se poate de bine, răspunse Norman. De când 
preşedintele Obomi a făcut publică starea sănătăţii lui, Elihu e gata de plecare în orice 
moment. 


GT lovi cu palma în birou. 


— Atunci s-a aranjat. Vă mulţumesc, domnilor şi încă o dată vă cer scuze pentru 
această înscriere pe o orbită greşită. 


În timp ce coborau cu liftul, Corning îi spuse lui Norman: 


— Apropo, GT nu e singura care îţi datorează nişte scuze. Când Elihu a afirmat 
că tu ai fi omul cel mai potrivit să conduci lucrările în cadrul proiectului Beninia, am 
verificat toate datele pe care le aveam referitoare la tine şi răspunsul computerului a fost 
că Elihu se înşelase. Din această cauză aveam îndoieli în ce te priveşte. Dar azi ai 
dovedit că ai o percepţie cât se poate de precisă a realităţii, ceea ce e un dar pe care doar 
foarte puţini îl posedă în zilele noastre. Pur şi simplu ai reuşit să faci dovada calităţilor 
tale. Nu există nici o posibilitate de a găsi un înlocuitor pentru ceea ce înseamnă 
experienţa vieţii trăite, nici chiar în era lui Shalmaneser. 


— Sigur că da, mormăi morocănos Foster-Stern, aflat în cealaltă parte a cabinei. 
Computere ca Shalmaneser nu se ocupă cu datele realităţii. Mai mult de nouăzeci şi 
cinci la sută din ceea ce intră în creierul ăla îngheţat al lui reprezintă date ipotetice. 


Liftul se opri şi uşile se deschiseră. Corning trecu pe lângă Nor-man şi se opri în 
dreptul uşilor batante pentru a le împiedica închiderea automată. Spuse: 


— Joacă şah careva dintre voi? 


— Nu, jocul meu preferat e Go, răspunse Norman, gândindu-se la strădaniile 
enorme pe care le făcuse pentru a-l stăpâni ca pe o distracţie din timpul liber care să se 
potrivească imaginii lui de vicepreşedinte executiv. 


— Şi mie îmi plac jocurile logice, spuse Corning, pentru a fi în pas cu distracţiile 
de factură superioară. Dar toate presupun cam aceleaşi legi. Am pomenit de şah pentru 
că pur şi simplu am găsit o metaforă într-un manual de şah. Autorul afirma că cele mai 


frumoase melodii ale şahului sunt acelea care, practic, nu vor fi niciodată cântate, şi 
asta pentru că adversarul le intuieşte pur şi simplu. Şi şi-a intitulat un capitol întreg 
„Melodiile neauzite”, indicând combinaţiile pe care le-ar fi putut face adversarul cu cea 
mai mare măiestrie. 


Le oferi celorlalţi un surâs leşinat. 


— Cred că GT se simte frustrată din cauza lipsei de cooperare a adversarilor 
noştri. 


— Sau poate că-şi trăieşte mai mult de nouăzeci şi cinci la sută din viaţă în 
imaginaţie, ca Shalmaneser, spuse Norman. Am impresia că e un fel de reţetă pentru 
cum trebuie să te dai mare în viaţă. GT nu prea poate fi acuzată de aşa ceva, deşi si 
monumentum requiris, şi tot rahatul. Arătă spre magnificul turn GT, în care se mai aflau 
încă. Citatul latin făcea şi el parte din perioada când îşi construia metodic imaginea 
publică. 


Nu fără surprindere descoperi că Foster-Stern se holba la el cu gura deschisă. 
— S-a întâmplat ceva? îl întrebă el. 


— Cum? A, nu! Foster-Stern îşi reveni, dând ameţit din cap. Nu, voiam doar să 
spun că tocmai mi-ai dat o idee. Şi unde mai pui că e vorba de ceva ce nici unul dintre 
psihologii voştri nu mi-a sugerat până acum, ceea ce spune mult. Maldărele de teorii 
inepte pe care mi le tot vehiculează prin birou...! 


Norman aşteptă uimit. Foster-Stern era departe de a fi un expert în materie de 
teoria computerelor, în plus, era prea ocupat de propriul lui domeniu pentru a accepta 
numirea lui în Comitetul GT, dar, întrucât departamentul Planificare şi Proiectare 
depindea în întregime de computere, nu putea să ignore sub nici o formă acest subiect. 


— Uite ce e! continuă Foster-Stern. Stii foarte bine la ce eforturi ne-am supus 
pentru a-l face pe Shal să trăiască în conformitate cu promisiunile cuprinse în teoria 
referitoare la un computer de complexitatea lui şi ca acesta să se comporte ca o fiinţă 
conştientă. 


— Sigur că da. 


— Şi cu toate astea el n-a dovedit. Intuirea reuşitei e o problemă subtilă, dar 
psihologii spun că pot detecta doar o anumită preferinţă personală, de exemplu, o 
tendinţă care nu e garantată de materialul programat ci de un fel de prejudecată. 


— Şi dacă s-ar întâmpla aşa, n-ar deveni Shalmaneser inutil? obiectă Corning. 


— Nici vorbă — chestiunea egoismului lipseşte din mai toate problemele pe care 
le-a dat. Ar fi trebuit să apară într-unul din programele care i-ar fi influenţat viitorul. Ar 
fi trebuit să apară ceva de felul: „Nu vreau ca tu să faci lucrul ăsta pentru că m-ar 
stingheri” — sau cam aşa ceva, ai priceput? Şi încep să mă întreb dacă motivul pentru 
care nu s-a comportat aşa cum ne-am fi aşteptat noi n-a fost din cauza exemplului pe 
care tocmai ni l-ai oferit, Norman. 


Norman dădu din cap. 


— Care ar fi acea făptură capabilă să trăiască nouăzeci şi cinci la sută din 
existenţa ei la un nivel ipotetic? Shalmaneser e cât se poate de conştient, fără să aibă un 
subconştient, în sensul că băncile de memorie nu-l preocupă decât atunci când sunt 
programate în vederea unei anumite probleme. Noi va trebui să operăm cu el, multă 
vreme, nimic altceva decât programe care ţin de viaţa reală şi de timpul real. Poate în 
felul acesta vom obţine şi ceea ce căutăm. 


Foster-Stern părea deja extrem de interesat. Furaţi de entuziasm, nu observară că 
alţi doi membri din stafful GT îi aşteptau să iasă din lift pentru a le face lor loc. 


Norman exclamă în clipa în care îi văzu: 


— E cât se poate de interesant, dar mă tem că n-are nici o legătură cu problemele 
mele. O, nici nu m-aş gândi să încerc înainte de a fi pus la punct planul cel mare. 


— Sigur că nu. S-ar putea să dureze o lună, sau chiar mai mult, până să-l curăţăm 
de tot materialul ipotetic procesat până acum, şi s-ar putea să ne ia un an pentru a face 
aranjamentele necesare în cadrul programării pe care am fixat-o... Totuşi... La naiba, 
stăm în drumul oamenilor, nu-i aşa? Ne vedem mai târziu, Norman, şi felicitări pentru 
ce ai făcut când am fost sus. 


Norman ieşi pe coridor, simțindu-se oarecum luat de val. I se întâmplase ceva 
care, avea impresia, îl recompensa pentru munca extrem de grea la care se angajase, 
pentru nopţile nedormite şi chiar pentru indigestia de care suferise în ultimele zile. Dar 
epuizarea pe care o resimțea în urma confruntării cu GT nu-i mai lăsase nici un strop de 
energie pentru a reuşi să înţeleagă despre ce e vorba. 


Singurul lucru care îi era limpede îi adumbrea toată buna dispoziţie: îi era de 
acum cât se poate de limpede că va fi expediat în inima Beniniei, în timp ce el se 
considera total nepregătit pentru aşa ceva. 


context (18) 


ZOCK 


Aud. 

Zgomot de fond 

Ridică şapte măsuri de bas puţin peste 
pragul audio 

Sincronizare în măsură 

WAH YAH WAH YAH WAHM. 

Sitar (ridică 5) 

Şapte măsuri exprimă decolarea 
Octava bas 

Bas a doua octavă 

Introdu (la câte patru măsuri) timpane, 


orga Lasry-Bachet, discurs 


Vid. 

Ecran gol 

Faţa liderului grupului negativ 
alb-pentru-negru verde-pentru 
roşu PP 

PP buze solist 

PP sitar Z 

Gol, umbră până la roz 
Închide (cenuşiu) pe ritm 
Purpuriu stelar, aur, portocaliu 
IG/SC toată formaţia, cu pete albastre 


bătând în galben apoi roz 


MANCH/aducere aminte /SHIFT/ SC uvula liderului, negativ 
un om care e cu adevărat ceva / 
WHIP / în fond cui îi pasă / GARKER Super-sitar pe Lasry-Bachet 


/garker / GARKER /garker 


(ad lib) 

Fragment cor Aleluia PP aripa porumbelului, pene 

Voce lider peste instrum.: AŢI DAT albe. 

DE DRACU AMBII AMICI AI MEI Shigi îşi mângâie sânii, verde 

ŞI EU ŞI SHIGI FACE TREI peste albastru pal 

Las-Bach FFF tempo vals PP mâini shigi apucate de mână 
mascul şi date la o parte (sâni 

Trece expresul mişto PP 3 sec) 

Continuare discurs Interior tunel 

ÎMI VOI ARUNCA ÎN AER SC expres iese din tunel 

CAPUL Bare verzi virează la negru 

Sărut (ridică în trepte) sincronizat Z în trepte PP sărut 

cu Reia bas, sitar Traveling cap shigi spre faţă 


lider grup PP/SC 


Refren, solist +5: 

LASĂ astă LUME să PUTREZEASCĂ / 
PLECAT SĂ-MI EXPLODEZE 
CAPUL / MUTĂ această SCENĂ pe 
OALĂ / SĂRI pe TINETĂ şi TRAGI 
CERul PE-al meu CAP 

AR PUTEA fi MORT 
iMAGinează-ţi TOT ce am PUTEA 
FACE dacă AM fi LIBERI 

GĂOAZE NU suntem 
YAGinOL e BUN 

TOT ce eu POT e să FIU! 


(etc) 


Shigi trece prin faţa orgii Las-Bach, 
urmărind cum instrumentistul 
loveşte ritmic coloanele de 

sticlă, apoi se apleacă peste orgă 

şi începe să sugă coloana cea 


mai lungă (bas) 


PP percuţionist 

Scenă de stradă (negativ) shigi 
braţ la braţ cu lider şi amic 
Imaginea dispare 


(etc) 


$1 


continuitate (22) 


PREȚUL ADMITERII 


Abia ceva mai târziu mintea răvăşită a lui Donald reuşi să intuiască infamia la 
care urma să fie supus. Ideea era de-a dreptul iraţională, dar asta nu-l mai interesa; 
rămânea, cel puţin, cu satisfacția de a fi intuit că starea de spirit pe care o avusese în 
avion, când în mintea lui încolţiseră acele gânduri tulburătoare despre Odin-zeus, izvora 
din previziunea acestei intervenţii menită a-l deposeda de bărbăţie. 


Era o adevărată tâmpenie să pui problema în felul ăsta. Nu rare fuseseră cazurile 
când se gândise la o operaţie de sterilizare reversibilă, dar nevoia unui asemenea gest 
nu se ivise niciodată; toate shigiile cu care avusese de a face aveau capsulele de 
progestin subcutanate, ceea ce le ferea de sarcină pentru un an întreg. Acum era însă 
departe de casă şi de toate lucrurile familiare; şi tot ceea ce considerase ca a fi familiar 
se întorsese acum împotriva lui, rănindu-l cumplit şi, în orice caz, subconştientul lui nu 
era în starea în care ar fi putut fi convins. Se agăţase cu încăpăţânarea unui catâr de 
ideea că, în ultimă instanţă, un om putea să facă un om. 


Totuşi, era în Yatakang. Trecu prin clădirea expresportului, se aplecă sub 
acoperişul ei scund din beton acoperit cu pământ din care creşteau copaci, şi ieşi în 
stradă unde se trezi asaltat de zeci, sute de yatakangi, unii adresându-i-se într-o engleză 
stricată, împănată cu vorbe olandeze. Un hamal care mânuia un cărucior electric îi 
aduse afară bagajul şi acum aştepta să fie răsplătit pentru truda lui. 


Am uitat să schimb nişte bani. Dar mi-au dat bani pe lângă acte? 


Exista un plic de care-şi amintea că avea cărţi de credit, dar erau şi bani lichizi? 
Se uită în plic şi descoperi şase hârtii zece-tala, care valorau cam — hmmm — şaizeci de 
cenți fiecare. Le dădu hamalului şi rămase lângă bagaje, încruntându-se din când în 
când la tinerii şi fetele care se strângeau în jurul lui oferindu-se să-i găsească un taxi, 
să-i care bagajele, să-i vândă suvenire sau dulciuri care ţi se lipeau de degete sau, pur şi 
simplu, se tot holbau la el pentru că avea ochii rotunzi. Toţi tinerii erau îmbrăcaţi cu 
haine de culoare deschisă, uneori murdare, şi pantaloni scurţi, cei mai mulţi desculți, în 
timp ce fetele purtau saronguri în douăzeci de culori diferite, de la negru la auriu. 


În parcarea orientată paralel cu expresportul, unde erau câteva taxiuri electrice şi 
foarte multe cu tracţiune umană — ricşe — alături de două sau trei autobuze moderne de 
fabricaţie chinezească, se afla un mare număr de cabine colorate strident, făcute dintr- 
un material impermeabil, uşor, aplicat pe cadre din bambus, sau imitație de plastic. Un 
poliţist mărşăluia prin faţa lor, încruntându-se la proprietari, primind, în schimb, 
zâmbete mieroase din partea lor. Donald se lupta să le vadă rostul. Regimul Solukarta 
descuraja superstiţiile, şi el ştia asta, dar semnul aflat deasupra micilor cabine arăta că 
era vorba de un loc unde se putea face un sacrificiu în favoarea oricărui zeu care ar fi 


acordat binecuvântarea înaintea plecării într-o călătorie, sau care să fi asigurat o 
revenire acasă în condiţii optime. Afacerea era excelentă — îi văzu abordaţi de cinci sau 
şase inşi numai în scurtul răstimp de când urmărea activitatea de acolo. Fiecare lua un 
cocoloş conic de tămâie şi îl aşeza fumegând, cu un măiestrit joc al mâinilor, pe frunte 
sau în dreptul inimii, sau aprindeau o fâşie de hârtie pe care era tipărită o rugăciune şi o 
priveau până când aceasta dispărea transformată într-un fum aburos. 


Privind spre trupul mătăhălos ca o ameninţare a Străbunului Loa, mult mai vizibil 
acum, când începuse să se însenineze, înţelese că nu ar fi avut nici un motiv să-i judece 
pe yatakangi pentru păstrarea vechilor obiceiuri. 


— A, prietenul meu american, auzi el o voce moale lângă el. Iti mulţumesc din 
nou. Domnule...? 


Se întoarse, spunându-şi numele ca un mecanism, pentru a o întâmpina pe 
indiancă. În sariul lung şi unduitor părea încă şi mai graţioasă şi mai delicată, deşi era 
clar, după gestul mâinii care tot netezea veşmântul, că nu era obişnuită cu ceva atât de 
lung, care îi încurca mersul. 


— Aştepţi un taxi? Nu. După cum văd, sunt destule. Şi atunci? 


— Pur şi simplu mă uitam. N-am mai fost niciodată pe aici. Rosti cuvintele cu o 
politeţe cam forţată, deşi îşi dădea seama cât se poate de bine că fata era atât frumoasă, 
cât şi emancipată; se părea că impactul pe care tratamentul medicului yatakang îl 
avusese asupra lui îi diminuase reacţiile masculine tipice. 


— Deci vorbeşti yatakanga, şi încă foarte bine, spuse fata. 


— Am vrut să studiez o limbă neindo-europeană, ceea ce mi-a fost la îndemână 
pentru că sunt puţini aceia care le învaţă... Mergi în Gongilung? 


— Da, am o rezervare la un hotel. Cred că-i spune Dedication Hotel. 
— La fel ca mine. 
— Vrei să luăm un taxi împreună? 


Coincidenţa nu-l surprindea. Şi de ce ar fi fost vorba de o coincidenţă până la 
urmă? Hotelul Dedication era singurul care corespundea standardelor occidentale şi de 
aceea devenea singura alegere plauzibilă dacă erau camere libere. 


— Sau preferi călătoria într-o ricşă? Nu cred că există aşa ceva în America, nu-i 
aşa? 


Ricşa — sigur că da; rădăcinaf din care probabil că a derivat cuvântul yatakang 
„rixa”. Donald spuse: 


— N-avem prea mult bagaj? 


— Sigur că nu. Cărăuşii ăştia par la fel de zdraveni ca aceia pe care îi avem noi 
acasă. Da? Hei, tu de colo! 


Făcu un semn energic cu mâna celui mai apropiat cărăuş de ricşă, care îşi aduse 
aproape de ei ciudatul lui vehicul cu cinci roţi. Omul nu avu nimic de obiectat faţă de 
numărul bagajelor, pe care le încarcă pe platforma din spate, până când arcurile se 
lăsară, comportamentul lui din acest punct de vedere fiind exact aşa cum fusese 
prevăzut de ea, după care ţinu de portiera laterală pentru ca pasagerii să se urce. 


Locul era destul de strâmt, silindu-i să se înghesuie unul în altul, dar dacă ei nu-i 
păsa, nu-i păsa nici lui Donald. IÎncepuse să revină la modul lui de comportare 
dintotdeauna. 


— Mă numesc Bronwen Ghose, spuse fata în timp ce conducătorul ricşei se înălţă 
pe un picior pentru a apăsa cu forţa cea mai mare pe pedală. 


— Bronwen? E un nume indian? 


— Nu. Galez. În spatele acestei poveşti se ascunde o istorie mai complicată, în 
care bunicul meu pleacă pe mare şi se trezeşte cu inima zdrobită de o fată din Cardiff. 
Toţi sunt surprinşi până când le explic. Ce faci la Gongilung, Donald, sau am devenit, 
cumva, prea curioasă? 


— Nici vorbă, spuse Donald, în timp ce privea cu un ochi atent fluxul traficului în 
care fuseseră prinşi şi ei. 


Cea mai mare parte consta din vehicule acţionate cu pedale, un fel de camioane 
miniaturale, printre care se strecurau maşini electrice care transportau fie pasageri — un 
număr incredibil de cinci sau şase într-un spaţiu nu mai mare ca al unei ricşe — fie 
sacoşe, baloţi şi cutii cu mărfuri pe care nu le putea identifica. Deasupra drumului 
atâmau fâşii de hârtie, acum muiate din cauza ploii, unele preamărindu-l pe mareşalul 
Solukarta, altele îndemnându-i pe yatakangi să se elibereze de prejudecățile europene. 


— Eu... ă... voi asigura rubrica lui Engrelay Satelserv privitoare la optimizarea 
genetică, adăugă el. 


— Zăău? Ce interesant! Eşti specialist în genul ăsta de probleme? 


— Într-o oarecare măsură. Am diploma în biologie. Cam asta ar fi. 


— Înţeleg ce vrei să spui prin „o oarecare măsură”. Ceea ce a făcut Sugaiguntung 
nu poate fi acoperit în cadrul unui curs universitar, nu-i aşa? 


— Tu ştii ceva despre genetică? Bronwen zâmbi abia observat. 


— Crede-mă Donald, că în ţara mea o femeie nu poate ajunge la vârsta la care 
poate avea copii fără să ştie câte ceva în acest sens — numai dacă eşti analfabet şi prost, 
asta e. 


— Cred că nu e cazul, spuse Donald şovăitor. Apropo, ce te aduce aici? Afacerile 
sau plăcerea de a călători? 


Întârzie mult cu răspunsul. În cele din urmă spuse: 
— E vorba de boală, ca să fiu sinceră. 
— Boală? răsună ca un ecou vocea lui uimită şi o privi cu toată atenţia. 


— Îţi promit că nu e vorba de nimic contagios. În nici un caz nu ţi-aş fi mulţumit 
pentru bunătate cu o porcărie de felul ăsta. 


Râsul ei forţat îl făcu pe cel care conducea ricşa să se întoarcă, astfel încât era cât 
pe ce să intre într-un vehicul electric care tocmai trecea prin dreptul lor. 


— Nu, probabil că e vorba de ceva despre care tu ştii, dacă eşti genetician. Am... 
Of, numele englezesc al bolii îmi scapă. 


Îşi plesni degetele şi el o prinse de mână. 


— Să nu faci aşa în Yatakang, spuse el, adresând omului de la pedale care 
întoarse iar capul, uitându-se la ei de data asta cât se poate de suspicios, o privire în 
care înotau scuzele cele mai expresive, înseamnă ghinion, cu excepţia anumitor zile ale 
anului. Cu acest gest, chemi spiritele strămoşilor. 


— Doamne! 


Îşi duse mâna cealaltă la gură, cu încheieturile degetelor lipite de dinţii ei frumoşi, 
făcând o figură îngrozită. Abia atunci Donald şi dădu seama că încă o mai ţinea de 
încheietură şi îi dădu drumul. 


— E o ţară complicată, spuse el. Tocmai erai pe punctul să-mi spui că...? 


— Exact. Când măduva oaselor produce prea multe leucocite, cum se cheamă 
asta? 


— Leucemie. 
— Leucemie, ăsta-i cuvântul pe care îl căutam. 
— Dar e groaznic, spuse Donald, cât se poate de interesat. 


În această epocă orice fel de cancer, inclusiv cel al sângelui, era considerat ca o 
boală a bătrâneţii, când mecanismele regulatoare ale organismului capotează. Pentru 
vârste tinere existau remedii, şi un corp întreg de legi supraveghea producţia şi folosirea 
substanţelor cancerigene. 


— Cred că aşa ceva e destul de rar în America, spuse Bronwen. Am avut totuşi 
noroc — soţul meu a murit, aşa cum ai văzut, şi eu am moştenit suficienţi bani pentru a 
veni aici în vederea unui tratament care nu poate fi administrat în India. 


— Ce fel de tratament? 
— Unul inventat de acelaşi doctor Sugaiguntung. Nu prea ştiu despre ce e vorba. 


Ajunseră în vârful unei coline care cobora în centrul Gongilungului, drumul fiind 
flancat de clădiri joase, ca nişte crescătorii de iepuri, unele dintre ele împodobite cu 
omniprezentele sloganuri politice. Cu gesturi bruşte, conducătorul ricşei îşi luă 
picioarele desculţe de pe pedale şi şi le încrucişa pe ghidon, folosindu-şi ambele nifini 
pentru a scoate şi proteja o ţigară pe care altfel burniţa ar fi udat-o. Donald văzu că toţi 
ceilalţi conducători de ricşă procedează la fel, ceea ce îl mai linişti. 


— Îmi aduc aminte că am citit ceva în legătură cu asta, spuse Donald încruntat. Si 
dacă ţin bine minte, atunci tratamentul trebuie făcut în două etape. La început se 
infectează măduva osoasă cu un virus obţinut în laborator care va înlocui materialul 
genetic natural ce produce necontrolat. Apoi, când producţia de leucocite şi-a revenit la 
normal, va trebui să te eliberezi şi de materialul artificial, pe care îl vei înlocui cu un 
nucleu reprodus. 


— Habar n-aveam de aşa ceva, spuse Bronwen străbătută de un fior. Nu ştiu 
despre acest tratament decât că este costisitor şi dureros. Dar îmi pare bine că sunt aici. 


Urmă o tăcere prelungită, punctată doar de fâsâitul roţilor pe caldarâm şi de 
strigătele furioase ale celorlalţi conducători de ricşă, care considerau că le fusese 
încălcat dreptul la prioritate. Donald nu mai găsea nimic ce ar fi putut să spună; nu-i 


mai rămăsese decât să privească chipul frumos al lui Bronwen, pe care se citea 
suferinţa. 


— Nu am decât douăzeci şi unu de ani, spuse ea într-un târziu. Aş putea trăi încă 
mult timp. Vreau să trăiesc mult. 


— Şi eşti deja văduvă? 


— Soţul meu a fost medic, spuse ea împietrită. A fost linşat când s-a descoperit că 
folosea vaccinuri făcute din ser de porc. Avea treizeci şi trei de ani. 


Bubuitul îndepărtat al unui expres care se pregătea să aterizeze pe aeroport 
acoperi orice încercare a lui Donald de a-i răspunde. 


La hotelul Dedication, unul dintre angajaţi vorbea engleza, o rupea puţin şi în 
indiană, astfel încât Donald a fost scutit de a face pe interpretul. Încruntându-se 
deasupra complicatei fişe de computer, pe care trebuia să o perforeze pentru a se 
autodescrie, abia dacă reuşi să audă ceva din ceea ce spusese Bronwen la recepţie. 
Undeva, într-un colţ al minţii, trecea în revistă ce trebuia să facă pentru motive 
„profesionale”: să se ducă la Clubul Presei Internaţionale, pentru care i se dăduse un 
permis temporar şi să-l întâlnească pe omul de legătură de la Engrelay Satelserv; să se 
prezinte la biroul de informaţii al guvernului şi să se asigure de primirea autorizaţiilor 
oficiale; să miruiască în stânga şi în dreapta cu scopul obţinerii unui interviu cu 
Sugaiguntung. lată o sarcină de lungă durată, costisitoare şi care s-ar fi putut să nu aibă 
nici un rezultat. De când ştirea fusese dată publicităţii, nici un ziarist străin nu reuşise 
să-l vadă pe Profesorul Doctor — în afara conferinţelor de presă oficiale, unde totul era 
regizat de purtătorul de cuvânt guvernamental. 


În ciuda ochilor lor rotunzi, indienii erau bine primiţi în Yatakang; erau 
consideraţi ca tovarăşi de suferinţă a mizeriei moştenite de la colonialism. Europenilor 
le era dat să suporte antipatia generată de foştii guvernatori, olandezii, antipatie din care 
o bună parte era transferată în contul americanilor, pentru că au continuat o politică 
tensionată în relaţiile diplomatice; Bronwen dispăruse deja la unul dintre etaje înainte 
ca bagajele lui să fi sosit la recepţie şi să fie condus la propria lui cameră. Care era un 
conglomerat de paradoxuri tipic yatakang — mătăsuri vechi, tesute de mână, puse în 
rame de sticlă pline cu heliu pentru a preveni degradarea, un fel de pat foarte jos înţesat 
cu perne, o cameră de duş, despărțită de rest cu un panou care imita marmura, un bideu, 
o toaletă, şi un coş mare de plastic plin cu pietre rotunde şi netede pentru folosinţa 
musulmanilor ortodocşi aflaţi în vizită, care nu acceptau să procedeze după uşurarea 
maţelor altfel decât le poruncise Profetul. 


Camerista, o fată îmbrăcată într-un sarong albastru, tăcută, dar foarte eficientă, se 
scuză că televizorul era defect, cu promisiunea că „va fi reparat cât se poate de curând”. 
Praful de pe butoane demonstra că promisiunea mai fusese făcută şi ultimilor douăzeci 
de oaspeţi. 


În cele din urmă telefonul începu să funcţioneze. Când rămase singur, se aşeză în 
faţa lui, simțindu-se oarecum indispus de faptul că nu avea un ecran pentru a putea să-şi 
vadă interlocutorul, fiindu-i oferită, în schimb, posibilitatea de a se vedea în uriaşul 
perete-oglindă. În oglinda aceea, după ce apăsă pe primul număr, văzu o uşă — nu aceea 
pe care intrase, ci una care dădea în camera învecinată — şi era întredeschisă. 


Se ridică făcând cât mai puţin zgomot şi se îndreptă spre camera îngustă, 
plasându-se acolo unde uşa îl putea adăposti cel mai bine. Privind în oglindă îşi dădu 
seama că imaginea lui reflectată nu putea fi văzută de un eventual vizitator care ar fi 
pătruns nechemat în cameră — tot aşa cum nici el n-ar fi reuşit să-l vadă pe eventualul 
nepoftit. Dar de după uşă se ivi o mână negricioasă, apoi un picior şi... 


Atacă, în conformitate cu tehnicile de luptă pe care şi le însuşise în timpul 
instruirii, apelând la mişcări foarte economice şi sigure. In clipa următoare îl apucase 
deja pe nepoftit de încheietura mâinii şi de gât, gata să-l trântească la podea, după care 
să-i aplice o lovitură decisivă la ceafă. 

In aceeaşi clipă exclamă îngrozit: 

— Bronwen! 

— Dă-mi drumul, mă doare! spuse ea aproape sugrumată din cauza strânsorii. 


— Imi pare nespus de rău! 


Cu gesturi aproape scăpate de sub control o ajută să-şi restabilească echilibrul, 
spijinindu-se cu o mână care se prinse ferm de braţul ei. 


— Dar n-ar fi trebuit să intri în felul ăsta — în ziua de azi te poţi aştepta la orice! 


— În nici un caz nu mă aşteptam la aşa ceva, spuse ea confuz. Mi s-a părut că-ţi 
aud vocea şi atunci mi-am dat seama că suntem vecini de cameră. Imi pare rău. Nu am 
vrut decât să-ţi ofer o surpriză. 


— Ai reuşit, bombăni el morocănos. Ah, telefonul ăsta trebuie să fie pentru mine. 
Ia loc. Mă întorc imediat. 


Se îndreptă spre telefonul din care se auzeau bolborosite cuvinte de neînțeles în 
yatakangă. Cel care vorbea nu era, aşa cum spera el, corespondentul local pe care 
trebuia să-l contacteze, ci colegul acestuia, care nu ştia când va reveni cel căutat şi 
refuza să facă altceva decât să transmită un mesaj. 


Donald îi spuse unde stătea, după care întrerupse convorbirea. 
Se răsuci cu scaunul şi o privi pe Bronwen cu un surâs strâmb. 
— Ştii ceva? Pentru o fată atât de bolnavă ca tine, eşti de-a dreptul puternică. 


— Boala e abia în faza preliminară, murmură Bronwen cu privirile aţintite în 
podea. Soţul meu mi-a pus diagnosticul cu puţin înainte de a fi fost ucis. 


I se oferea şansa de a o privi cu multă atenţie. Probabil că primul lucru pe care-l 
făcuse a fost să-şi procure un rînd de haine locale de la distribuitorul de îmbrăcăminte 
din hârtie; acum purta un sarong de un cenuşiu pal şi o haină galbenă scurtă şi rigidă. 


li observă privirea şi începu să se foiască stânjenită, masându-şi încheietura. 


— A fost cumplit ce mi-ai făcut, spuse ea. Chiar mai rău decât ni se întâmplă 
acasă, ceea ce e cât se poate de rău. Tot ce voiam era să te întreb dacă nu ai puţin timp 
la dispoziţie ca să mă ajuţi să-mi cumpăr ceva de îmbrăcat, în locul hainelor ăstora din 
hârtie. 


Mintea lui Donald începu să lucreze cu febrilitate. Venind în Yatakang, câştigase 
timp; aici era dimineaţă, în timp ce în California era noapte. Tradiţia yatakangă 
decretase un fel de siestă între unu şi trei papa-mama. În nici un caz nu ar fi putut să 
fixeze o întâlnire înainte de ora trei, ceea ce-i dădea un răgaz de două ore. 


— Sigur că da, răspunse el. Lasă-mă numai să dau câteva telefoane si după aceea 
îţi stau la dispoziţie. 


— Îţi mulţumesc foarte mult, zise ea, după care se întoarse în propria-i cameră 
fără să închidă uşa. 


Acolo uşa se deschidea printr-o mişcare normală şi nu prin culisare, ca în cazul 
camerei lui. Descoperi acest lucru dintr-o dată, pentru că atunci când reveni la telefon 
observă reflexia unei reflexii care-i dezvălui uşa ce se închidea cu atâta discreţie. 
Continuă să privească absent în oglindă, în timp ce aştepta legătura telefonică la biroul 
de informaţii al guvernului. 


În felul acesta o văzu privindu-se în oglindă, analizându-şi îmbrăcămintea, 
acţiune ce se soldă cu o strâmbătură expresivă. 


— Da? se auzi în receptor. 
— Departamentul corespondenţilor transoceanici, vă rog. 
— O clipă. 


Îşi duse mâinile la piept de parcă ar fi vrut să-şi smulgă veşmintele acelea care 
erau o adevărată ruşine, dar hârtia impregnată cu material plastic, pentru a face faţă 
ploilor frecvente din această zonă, se dovedi prea rezistentă. Înverşunată, îşi scoase 
haina pe care o strânse ca pe un ghemotoc, după care o aruncă pe podea. 


— Corespondenţii transoceanici, se auzi în telefon. 


— Mă numesc Donald Hogan şi am fost acreditat de dumneavoastră pe lângă 
Engrelay Satelserv. Ar fi trebuit să primiţi deja confirmarea venirii mele de la sediul 
central. 


— Vă rog să vă repetaţi numele, şi apoi voi verifica. 


Partea de sus a sarongului, piisată printr-o mişcare automată a aparatului care 
producea hainele din hârtie, şi care corespundea aproximativ taliei ei, căzu de pe ea, 
ammtind de zgomotul unui oblon care se închide. Donald rămase cu respiraţia 
întretăiată. Nu purta nimic pe dedesubt, şi sânii ei semănau cu două pere mici, cafenii. 


— Da, domnule Hogan, sosirea dumneavoastră ne-a fost confirmată. Când doriţi 
să veniţi pentru a vi se înregistra statutul oficial privind misiunea dumneavoastră ca 
ziarist în Yatakang? 


— Dacă ora trei în această după-amiază nu e prea devreme...? 


Despături cele trei rânduri ale sarongului care-i înfăşură talia, apoi se aplecă 
pentru a desface complicatele legături ale costumului. Sânii abia dacă i se mişcară 
atunci când se lăsă în faţă. 


— Voi consulta agenda întâlnirilor fixate în vederea numirii oficiale. Vă rog să 
aşteptaţi. 


Probabil că reuşise să-şi îmbrace singură veşmântul, dar efortul pentru a şi-l 
scoate era, după cât se părea, întreit. Se întoarse, aplecată cum era, ca şi cum ar fi vrut 
să vadă mai bine ce făcea. Mişcarea îi aduse fesele mici şi frumos formate în dreptul 


oglinzii, făcându-i-le cât se poate de vizibile. Lumina se strecura până la rădăcina 
firelor negre de păr. 


— Da, la ora trei va fi cât se poate de bine. Vă mulţumim, domnule Hogan, se 
mai auzi în telefon, după care legătura se întrerupse. 


Donald se ridică de la locul lui, cu gura puţin uscată şi inima bătându-i cu putere, 
şi intră în camera de-alături. 


Cu spatele la el, femeia reuşi să iasă din ceea ce mai rămăsese din sarong, apoi 
spuse: 


— Eram sigură că mă priveşti. 
El rămase tăcut. 


— Cred că uneori sunt cam nebună, spuse Bronwen, în vocea căreia se strecurase 
nota unei isterii ajunsă pe punctul de a se declanşa. Şi sunt si momente când cred că nu 
sunt nebună, ci numai foarte sensibilă. El m-a învăţat să-mi iubesc trupul — soţul meu. 
Şi poate că nici nu mi-a mai rămas foarte mult timp să-mi manifest această dragoste. 


În cele din urmă se întoarse cu o mişcare lentă, pivotând pe un picior delicat, a 
cărui talpă — abia acum observă Donald, era vopsită cu o culoare rozalie, pentru a se 
asorta cu oja de pe unghii. 


— Îmi pare rău, spuse ea deodată. E vorba de un compliment deosebit pentru tine. 
De fapt... Până acum n-am făcut-o niciodată cu un american, şi aş vrea să încerc acum. 
Cât se mai poate. Dacă, bineînţeles, eşti de acord. 


Cuvintele se făcură auzite pe un ton cât se poate de plat, de parcă ar fi fost rostite 
de un automat. 


— Sunt... cum să spun? Sunt irezistibilă, nu-i aşa? continuă ea. M-au sterilizat 
pentru situaţia în care o leucemie ca a mea ar fi ereditară. Sunt cât se poate de sterilă. 


— Şi eu, spuse Donald, uimit de răguşeala care-i marca glasul, după care îi 
desfăcu pieptenele care îi ţinea părul, revărsându-i-l pe spate într-o cascadă neagră şi 
grea a uitării de sine. 


urmărind detaliile (19) 


PRETENŢII MICI ŞI ATÂT DE UŞOR SATISFĂCUTE 


Când televizorul lui a început să funcţioneze aiurea, pe ecran apărând doar un 
câmp de linii cenuşii, neregulate şi unduitoare, printre care se inviseră o droaie de 
puncte care se mişcau aidoma prafului deversat într-un lichid, lăsând impresia că e 
studiat prin lentila unui microscop pentru a ilustra mişcarea browniană, totul însoţit de 
foşnetul unui zgomot de fond provenit din difuzor, Bennie Noakes crezu că aparatul 
trebuia reparat. După o oră sau două descoperi că tot „spectacolul” care se derula pe 
ecranul său era de natură psihedelică. Mai mult, realitatea nu se amesteca deloc printre 
aceste iritante şi dezgustătoare fragmente despre oameni care ucid oameni. Digerând tot 
ce i se oferea pe ecran, până la punctul unei percepții pure, continuă să privească 
imaginea. Din când în când, murmura: 


— Doamne, ce imaginaţie mai am. 


continuitate (23) 


ŞI-A VÂRÂT DEGETUL ÎN GURĂ 


Golful Benin! Golful Benin 


La unul plecat, sunt patruzeci care vin. 


În nici un punct al Beniniei nu exista o linie expres. Ţara nu-şi putea permite 
construirea unor piste din beton lungi de cinci mile, cât ar fi fost necesar pentru 
avioane, ca să nu mai vorbim de serviciile auxiliare. Din pântecele suplu, cu profil 
modern şi înmătăsat al expresului, Norman se trezi deversat la Acera şi îmbarcat într-o 
vechitură de Boeing hodorogit, care asigura legăturile locale via Port Mey până în 
nordul Nigeriei. Probabil că data fabricaţiei avionului nu putea fi înainte de 1980 şi era 
deservit de cisterne care transportau nu lox sau hidrazină, ci petrol lampant. Îşi dădu 
seama de acest lucru după mirosul care se revărsa din furtunurile sparte, ceea ce-l făcu 
să se gândească alarmat la izbucnirea unui incendiu. 


În Golful Beninului! În Golful Beninului 
Îţi sapa sub piele puricele nisipului! 


Căldura de cazan sub presiune a Africii îi lipea hainele de piele cu o pastă 
compusă din propria-i transpiraţie şi abur. Golful Benin! Ţara benină! Malarie şi munţi 
de chinină! 


Oficiali aroganţi, îmbrăcaţi în ceea ce el nu recunoscuse de la bun început ca fiind 
uniforme — xenofobia care marcase sfârşitul secolului trecut eliminase simbolurile 
gradurilor de tip european, cum ar fi fost cascheta cu cozoroc şi centura din piele, 
înlocuindu-le cu elemente care aparţineau vestimentaţiei tribale — binecuvântau şansa 
de a-şi manifesta disprețul faţă de verii lor negri din America,copiii africanilor care nu 
avuseseră bunul gând sau abilitatea de a nu fi stat în calea vâ nătorilor de sclavi. 


Golful Benin! Golful Benin! 
Ploaia nu stă o clipă şi se preface-n gin. 


Trecând prin alei marcate cu sârmă, semănând cu o turmă mânată spre abator, 
echipa de la GT, condusă de Norman şi Elihu, se îndreptă spre avionul care avea s-o 
ducă la Port Mey. Cinci secole se amestecau într-o devălmăşie de impresii. Matroane 
grase înfăşurate în bumbacuri ţipătoare asortate cu turbane, tinere progresiste în 
atitudine, într-un fel de fuste care aminteau de moda preeuropeană, împodobite cu 
mărgele şi cercei, care îi aruncau uneori lui Norman priviri vag binevoitoare, afacerişti 
veniţi probabil din Africa de Sud, ale căror haine europene contrastau puternic cu pielea 
lor neagră, un medic de prin partea locului care ducea o legătură mare formată din 
obiecte rituale, fiecare având un scop precis în terapeutica psihiatrică, fiecare cu aroma 
lui specifică, un imam egiptean angajat într-o conversaţie amicală cu un preot gulerat. 


Golful Benin! Golful Benin! 
Uitat de Dumnezeu, Domnul ştie până când. 


Anunţurile privitoare la aterizări şi decolări erau făcute într-un fel de engleză, dar 
lui Norman îi trebuiră câteva minute bune până reuşi să descopere acest lucru. Ştia din 
surse ştiinţifice că limba lăsată în urma lor de colonialişti se destrăma, aşa cum se 
întâmplase şi cu latina după prăbuşirea imperiului roman, dar crezuse că acest fenomen 
are loc mai curând în Asia decât în Africa, de care, orice s-ar fi putut spune, era legat 
sentimental. Intervalele dintre anunţuri erau marcate de susurul continuu al muzicii. 
Studie, din pură curiozitate, măsura ritmică a uneia dintre melodii şi constată că era 
şapte-sprezece-patru, un străvechi ritm dahomeian în care num se contrapunea lui 
humpi, tam-tamul copil tam-tamului mamă. Îi atrase atenţia şi lui Elihu asupra acestui 
aspect, din dorinţa de a mai spune şi altceva. 


Golful Benin! Golful Benin! 
Aici mori de foame, deşi ai venit plin. 
— Aşa ceva le-am pasat cururilor albe, spuse Norman. 


— Nu, spuse Elihu contrariat. Asemenea ritmuri complexe fac parte dintre acele 
lucruri de care europenii doar ne-au deposedat, împreună cu toate celelalte componente 
ale culturii tribale. Jazzul s-a născut din ritmul marşurilor militare şi dansul francez. 
Ritmurile moderne sunt şi ele tot din Europa — Ungaria, Balcani. Chiar şi instrumentele 
naturalizate în vest fac parte mai curând din categoria sitarului indian decât a corei 
africane. 


— Ce dracu mai e şi cora asta? 


— O jumătate de tigvă peste care s-a întins o piele cu rol de membrană 
rezonatoare, şi o ramă pe care s-au pus corzi de harfă şi bucățele de metal, care vibrează 
şi ele dacă frecvenţa e bună. O s-o vezi şi pe aici, dar provine din estul mai îndepărtat. 
Cei mai buni cântăreţi rămân sudanezii, care au fost aşa de când se ştiu. 


Golful Benin! Golful Benin! 
Din oameni ne-ai schimbat în şerpi plini de venin! 


— Ţi-ai verificat latura africană a strămoşilor tăi? întrebă Elihu. Parcă aşa spuneai 
că ai de gând! 


— N-am mai avut timp, spuse Norman. In schimb îi privi pe cei din jur cu un 
interes care i se stârnise pe neaşteptate, gândind: poate că unii dintre aceşti oameni îmi 
sunt rude — doar au luat atâţia sclavi de pe aici. 


— Doar din văzute nu-ţi poţi da seama, zise Elihu. Poţi să-l deosebeşti pe un ibo 
de un yoruba, pe un ashanti de un mandigo? 


Norman clătină din cap. 
— Parcă cine poate? 


— Sunt tipuri, exact aşa cum sunt şi printre europeni. Dar sunt şi suedezi bruneţi, 
cum tot aşa pot fi spanioli blonzi, însă aici n-ai nici cel puţin aceste trăsături după care 
să te poţi ghida. 


Golful Benin! Golful Benin! Păcatul preface sângele-n vin! 


— E zborul nostru, spuse Elihu şi porni înainte în timp ce poarta în faţa căreia se 
afla se deschidea cu scârţâit de balamale. 


În timpul zborului spre Port Mey, un bărbat cu un instrument muzical format 
dintr-un băț, o cutie veche din lemn şi câteva bucățele de metal, acordate pentatonic 
cântase cu o voce tânguitoare. Lui Norman şi tovarășilor lui, cu excepţia lui Elihu, li se 
păru ceva stânjenitor; tuturor celorlalţi însă le plăcu ideea muzicii cântate pe un 
instrument artizanal. 


— E un shinka, spuse Elihu. Din Port Mey. Şi povesteşte tuturor cât de bucuros e 
că se întoarce acasă după ce a vizitat Acera. 


O femeie grasă, cu un copil mai mic de un an, profitase din plin de scutirea de 
vamă pentru băuturi, şi îşi cinstea vecinii cu o sticlă de arrak. Norman o refuză, 
încercând să-i explice cu un zâmbet, vorbind rar şi răspicat, că era un musulman care nu 
bea — la care ea insistă să-l trateze cu o bucăţică de majnoun, dintr-o cutie pe care o 
ţinea în cutele pe care stofa le forma în dreptul pieptului. Acceptă invitaţia, considerând 
că haşişul oferit nu putea fi prea diferit de cel pe care îl lua el în mod obişnuit acasă şi, 
înainte de a fi aterizat, starea lui de spirit era cu mult mai bună. Omul cu instrumentul 
muzical se ridică şi trecu pe la fiecare loc, în căutarea unor contribuţii privind 
improvizarea unor versuri pentru cântecul lui. Elihu acceptă invitaţia şi după câteva 
clipe de gândire răspunse solicitării cu un vers în cea mai bună shinka, ceea ce îl făcu 
pe celălalt să nu mai poată de plăcere. Norman era aproape dezamăgit de faptul că 
ratase şansa de a face acelaşi lucru în engleză, şi resimţi un val de uimire cu totul 
neaşteptată faţă de ceea ce i se întâmplase. 


Când prinse un moment favorabil, îi şopti lui Elihu îngrijorat: 
— Elihu, mă simt tare ciudat. Să fi fost în bomboana aia şi altceva în afară de...? 


— Sunt shinka, spuse Elihu, ca şi cum cu asta ar fi explicat tot ce mişcă în 
univers, după care reveni la convorbirea cu muzicianul, într-o limbă pe care Norman nu 
o cunoştea. 


Pentru a ieşi din încurcătură, scoase din buzunarul lateral al scaunului pe care 
şedea un material de reclamă pe care îl despături, descoperind în felul acesta harta 
convenţională a Africii de Vest, care făcea ca diferitele ţări prezentate acolo să semene 
cu nişte porţii de plăcintă, vârâte în coasta nordică a Golfului. Cea mai îngustă era 
Beninia, aproape o aşchie în comparaţie cu URNG, sau Dahomalia. 


— Jack Horner, spuse el destul de tare, ceea ce îl făcu pe Elihu să-şi ridice o 
sprânceană întrebător. 


Ideea i se păru foarte nostimă, ceea ce îl făcu să chicotească, în ciuda încercărilor 
lui de a se abţine. 


Am tras lozul. Perfect: nimeni din toată istoria de până acum n-a mai scos în 
felul ăsta stafida din plăcinta cuiva! 


Treptat începuse să se nască în el conştiinţa stranie a unei duble personalităţi. În 
ciuda nonşalanţei de care dăduse dovadă Elihu când respinsese ideea, el era convins că 
haşişului pe care îl luase îi fusese adăugat ceva. Nimic din ceea ce experimentase până 
atunci nu reuşise să-i inducă această senzaţie de dedublare pe care o încerca acum. 


Pe de altă parte, intelectul lui era în aceeaşi stare ca atunci când părăsise New 
York-ul cu câteva ore mai devreme. Când grupul desemnat pentru primirea lor i-a 
întâmpinat la aeroportul minuscul Port Mey — oameni ai ambasadei, de culori asortate, 
şi o gardă de onoare a armatei de jucărie a Beniniei, într-o costumaţie ideală pentru 
paradă, dar ridicolă pentru câmpul de luptă — era capabil să se autoanalizeze şi să emită 
idei pertinente, cum ar fi fost faptul că era o prostie să crezi că poţi obţine chilipiruri 
financiare într-un loc ca acesta. Era pur şi simplu mizerabil. Drumul de-a lungul căruia 
hur-ducăiau maşinile ambasadei era întreţinut, într-un fel, de grupuri de muncitori 
înarmaţi cu târnăcoape şi cazmale, dar era flancat de cocioabe şi singurul semn al 
intervenţiei oficiale în procesul neîngrădit al degradării umane era reprezentat de un 
drapel pe care se afirma, în engleză, că investitorii străini erau bineveniţi în Beninia. Nu 
se mai aşteptase să vadă, în acest nou şi eroic veac, copii goi jucându-se în noroi cot la 


cot cu purceluşi guiţători; şi când colo, iată-i. Nu se mai aşteptase să vadă o întreagă 
familie — tată, mamă, bunic şi patru copii — îngrămădiţi pe o improvizație cu pedale, 
alcătuită din trei biciclete străvechi şi două coşuri mari din plastic; erau ţinuţi la intrarea 
în aeroport pentru a le permite celorlalţi să iasă. Nu se mai aşteptase să vadă străvechiul 
camion Morris alergând în scopuri comerciale de-a lungul coastei, plin până la refuz cu 
puradei între nouă şi cincisprezece ani, care se înghesuiau şi se rostogoleau pe 
platformă; văzuse nu mai puţin de şase astfel de camioane, toate decorate cu panouri pe 
care scria GRABA STRICĂ TREABA şi NU EXISTĂ DECÂT UN SINGUR 
DUMNEZEU şi CE ŢIE NU-ŢI PLACE ALTUIA NU-I FACE AMIN. 


Aerul era greu din cauza umezelii, încă şi mai nesuferit decât acela respirat la 
Acera, lucru care îi sporea starea cinică în care se afla. 


Dar, în timp ce înregistra toate aceste dovezi ale înapoierii şi mizeriei, era cuprins 
de un fel de veselie. Muncitorii care întreţineau drumul erau însufleţiţi de un grup de 
patru cântăreţi, care transformau monotonia bocăniturilor produse de târnăcoape într-o 
melodie ritmată susţinută de tobe artizanale confecţionate din cutii goale de conserve de 
diferite mărimi. În uşa larg deschisă a unuia dintre bordeie, uşă în care atârna un fel de 
zdreanţă pe post de perdea, văzu o mamă mândră, plină de o veselie molipsitoare, care- 
şi arăta noul-născut vecinilor căzuţi în admiraţie. Apoi văzu un camion care avea pe el 
semnul crucii roşii, al cărui şofer, îmbrăcat cu un halat din plastic, se spreia meticulos 
cu un dezinfectant, înainte de a se urca din nou la volan — o dovadă cam subţire, dar 
totuşi o dovadă, că secolul douăzeci şi unu ajunsese şi în Beninia. 


Elihu era prins într-o discuţie cu tânărul negru, numai piele şi os, care era 
responsabil cu bunul mers al lucrurilor la birou pe timpul absenței lui — primul secretar 
al ambasadei. Era cu cel puţin opt ani mai tânăr decât Norman. În timp ce-l urmărea. 
Norman se întrebă cum te simţeai atunci când pe umerii tăi apăsa responsabilitatea 
menţinerii bunelor relaţii ale unei ţări cu o alta, chiar şi una atât de mică şi lipsită de 
importanţă cum era Beninia la acea dată. Se uită peste umăr şi văzu celelalte două 
maşini în care se aflau ceilalţi membri ai echipei lui GT — o fată de la Departamentul 
Rex Foster-Stern's Projects and Planning, un expert în limbile africane, special recrutat 
pentru această vizită, şi doi contabili-economişti din grupul personal de consilieri ai lui 
Hamilcar Waterford. 


Căutând prin memorie după numele primului secretar al ambasadei — Gideon... şi 
mai cum? Gideon Horsfall, aşa era — Norman se aplecă în faţă. 


— Scuzaţi-mă că intervin, spuse el, aş vrea să vă întreb ceva, domnule Horsfall. 


— Daţi-i drumul, îl îndemnă sacul de piele şi oase. Şi vă rog să-mi spuneţi 
Gideon. Nu pot să sufăr când sunt luat cu „domnule”. Râse scurt, ceea ce nu se potrivea 


deloc cu înfăţişarea lui scheletică; era un fel de copie a lui Raphael Coming, deşi ceva 
mai scund ca el şi mult mai negru, ceea ce îl făcu pe Norman să nu se mai întrebe 
despre oportunitatea implicării persoanelor slabe şi nervoase în politică. 


— Fac economie de „domnit” când e vorba de cururile palide, adăugă el după ce 
reuşi să-şi stăpânească râsul care îl umfla. Dar, cum sunt aici de câtva timp, am trecut şi 
chestia asta pe lista schimbărilor care vor avea loc în viitor. Scuză-mă, dar voiai să 
întrebi ceva... 


— Voiam să te întreb dacă simţi pentru Beninia acelaşi lucru ca şi Elihu? spuse 
Norman. 


Urmă o pauză, timp în care Gideon îşi roti privirea peste suburbiile care închideau 
zona lui Port Mey. Pe lângă faptul că pământul nu era suficient de compact pentru a 
suporta clădiri înalte — aşa cum aflase Norman după cercetările pe care le întreprinsese, 
Port Mey fusese o mlaştină înainte ca britanicii să o fi asanat, şi în parte rămăsese ceea 
ce a fost iniţial — locul semăna uimitor cu tablourile suburbiilor Mediteranei europene 
de acum un veac, cu străzi înguste deasupra cărora spânzurau frânghiile cu rufe puse la 
uscat, străduţe care dădeau în altele ceva mai largi, dar pline cu hârtoape. 


Gideon vorbi tărăgănat, fără să-l privească pe Norman. 


— Cel puţin asta ţi-o pot spune fără şovăire. Când s-au hotărât să mă expedieze 
aici, în ciuda promovării nominale — fusesem cel de al treilea secretar al ambasadei de 
la Cairo, înţelegi? — am fost cât se poate de furios. M-am considerat aruncat într-o 
fundătură fără ieşire. Aş fi dat orice numai să pot scăpa. Numai că mi-au dat de înţeles 
că dacă nu voi trece peste mândria asta a mea, pe viitor s-ar putea să fiu numit în 
funcţia de ataşat de ambasadă la sfântu' aşteaptă. Aşa că am fost nevoit să accept, în 
ciuda preţului imens pe care a trebuit să-l plătesc în plan moral. Totul era doar o 
chestiune de noroc dacă ajungeam acolo sau mă trezeam sub supravegherea unui 
psihiatru. Practic trăiam cu tranchilizante. Doar ştii ce înseamnă să ai pielea neagră într- 
o lume de cururi palide. 


Norman încuviinţă cu o mişcare a capului. Incercă să înghită, dar gura îi era atât 
de uscată încât în ea nu se afla decât aer. 


— Eu am condus activitatea de aici cât a lipsit Elihu, spuse Gideon. Nu că ar fi 
prea multe de făcut, asta ţi-o pot garanta. Dar acum doi ani, dacă m-aş fi văzut pus în 
situaţia de a rezolva tot ce e aici, n-aş fi rezistat. N-aş fi fost în stare să mă descurc. 
Deocamdată, în afară de faptul că am ajuns în locul ăsta, nimic rău nu mi s-a mai 
întâmplat, aşa că — se scutură străbătut de un fior — sunt sănătos şi nu mă tulbură nimic. 
Ar fi putut să izbucnească şi un război între URNG şi Dahomalia, şi tot aş fi 


supravieţuit. Poate că n-aş fi reuşit să descurc toate lucrurile cum ar fi trebuit, dar aş fi 
putut face efortul de a nu mă simţi neajutorat şi inutil. 


— Corect, zise Elihu. Sunt mulţumit de tine. 


— Mulţumesc, răspunse Gideon cu o uşoară ezitare. Elihu, sper că înţelegi care e 
situaţia. Au fost vremuri când aş fi lins şi ghetele ambasadorului pentru o apreciere ca 
asta. Acum însă... cum să spun, e binevenită. Înţelegi? Ceea ce fac acum e o încercare 
de a-l ajuta şi pe Norman să priceapă cum stau lucrurile. 


Elihu dădu din cap în semn de aprobare, iar Norman avu percepţia oarecum 
neliniştitoare a unei comunicări aproape secrete între cei doi, pe care el, ca străin 
adoptat de New York, nu putea spera s-o descifreze vreodată. 


— Elihu, care e aici de faţă, îşi reluă Gideon ideea, întorcându-se cu faţa spre 
Norman, ar putea să mi-o spună verde-n faţă că sunt un prost şi s-o şi dovedească, şi cu 
toate astea eu aş continua să fiu la fel de liniştit şi să-mi susţin raţionamentul. Dacă mi- 
ar putea găsi argumentele necesare, aş fi de acord cu el, dar nu m-aş simţi deloc un 
prost pentru că am greşit. Mi-aş da seama că există un motiv — fie că am fost 
dezinformat, sau victima vreunei prejudecăţi păstrate de acasă, sau poate altceva. E 
vorba de ceva confidenţial, care până la urmă e tot una cu a spune că e secret. Ai 
înţeles? 


— Cred că da, răspunse Norman fără să pară prea convins. 


— Mai mult ca sigur că nu. Ceea ce înseamnă, de fapt, că nu-ţi prea pot spune 
clar despre ce e vorba, zise Gideon ridicând din umeri. Nu e un lucru pe care să-l poţi 
izola şi expune într-un borcan — iată deci şi motivul. E vorba de ceva pe care trebuie să- 
l trăieşti pe propria-ţi piele. Dar... Păi, o parte din starea asta de lucruri se datorează şi 
faptului că în Beninia nu s-a mai comis nici o crimă în ultimii cincisprezece ani. 


— Cum?! exclamă Norman făcând un pas înainte. 


— Exact. Nu pot înţelege cum e posibil, dar e un fapt înregistrat de statistici. 
Uită-te la toate mahalalele alea. Gideon arătă spre ele prin geamul maşinii. Ai putea 
crede că sunt locurile cele mai prielnice pentru proliferarea bandelor de răufăcători şi a 
huliganilor din Beninia. Autorul ultimei crime nici n-a fost din grupul majoritar, shinka, 
ci un imigrant inoko de vreo şaizeci de ani care şi-a prins nevasta înşelându-l. 


Tare mi-ar mai plăcea să-l aduc pe Chad Mulligan aici şi să-ifac praf unele 
teorii, îşi zise Norman. Apoi spuse tare: 


— În cazul ăsta nu mai încape nici o îndoială că Beninia are totuşi ceva. 


— Poţi să mă crezi, coddere, spuse Gideon. Şi încă ceva, credinţa. Eu sunt 
catolic. Tu? 


— Musulman. 
— Nu cumva vreun copil al lui X? 
— Nu, dreptcredincios. 


— Şi eu la fel în religia mea. Dar ai auzit de vreo ţară unde Adevăraţii Catolici să 
nu fie supuşi discriminărilor? Norman dădu din cap. 


— Cât despre mine, sunt foarte mulţumit de foloasele contracepţiei: am doi plozi 
cât se poate de deştepţi şi sănătoşi, ceea ce e mai mult decât suficient pentru mine. Dar 
am ajuns să-i blestem pe eretici cu atâta patos încât am început să-mi însuşesc logica 
beninieni-lor. 


— Care este... ? 


— Păi... Gideon avu o ezitare. Nici nu ştiu dacă e o răutate din partea mea sau e 
pur şi simplu înţelept. Vezi, când a avut loc schisma, printre catolicii de aici domnea un 
puternic fanatism dogmatic, ei nereprezentând decât o fracțiune infimă faţă de populaţia 
de aici — cei mai mulţi fiind păgâni, sau musulmani ca tine. Era clar că marea lor 
majoritate vor considera edictul papal De Progenitate o porcărie. Cu toate astea, nu vei 
găsi nimic care să explice ce a născut opoziţia celor Drepţi faţă de Papistaşi! Oamenii 
au spus: bun, dacă nu-şi vor planifica familiile se va naşte un număr prea mare de 
urmaşi bolnavi care-i vor scoate până la urmă din competiţie — dar şi mai grav e că fie 
se vor ruina din cauza numărului sporit de copii, fie vor ajunge la prea multe tare de 
natură psihologică din pricina abstinenţei silite pe care şi-o vor autoimpune mai târziu. 
Şi oamenii de aici nu vor să creadă aşa ceva, îşi văd mai departe de treabă. Şi ca să 
pună capac... ! 


— Ce fac? 


— Cifrele arată că au dreptate, spuse Elihu pe neaşteptate. Nu prea avem la 
dispoziţie multe date referitoare la analiza socială, care este cu totul altceva decât datele 
societăţilor comerciale conduse de United Africa Company şi cei de la Firestone, care 
s-au folosit de capul lor de pod liberian pentru a sonda noi pieţe, mai cu seamă acum, 
când cauciucul pentru automobile nu mai are debuşeul de altădată. Dar cred că nu e 
nevoie să-ţi povestesc toate lucrurile astea. Rămâne totuşi un fapt: procentajul influenţei 
economice exercitate de Cei Drepţi întru Catolicism a scăzut cu douăzeci la sută de la 
schismă şi cu siguranţă va continua să scadă. 


— Când ambele grupuri mergeau înainte cu frânele puse, spuse Gideon, 
competiţia era echilibrată, în felul ei, şi asta mulţumită gradului lor relativ de 
europenizare. Acum una dintre echipe s-a scuturat de handicap şi aleargă cu viteza unui 
tren absorbit de zona vidă a unui tunel. 


Maşina frână scurt şi trase la bordura dincolo de care se înălța Ambasada SUA, o 
clădire oarecum în paragină, dar încă o relicvă frumoasă a perioadei coloniale, cu 
porticuri înalte, pseudoclasice, pe trei dintre laturile ei. 


— Ce s-ar întâmpla cu Beninia dacă n-am interveni noi? întrebă Norman în timp 
ce roţile maşinii muşcau din pietrişul aleii înainte de a se fi oprit complet. Ştiu 
răspunsul lui Shalmaneser, dar mi-ar plăcea să aud un răspuns spontan din partea ta, 
Gideon. 


Înainte de a fi părăsit maşina, Gideon îşi verifică mişcarea. Răspunse după un 
moment de gândire: 


— Depinde. 
— De ce? 


— De câţi shinka, dahomalieni şi cetăţeni URNG vor mai fi rămas în viaţă după 
ce vor trece ţara prin foc şi sabie. 


— Nu prea reuşesc să înțeleg, mărturisi Norman după ce întoarse afirmaţia în 
mintea lui pe toate feţele. 


— Nici nu vei reuşi până nu vei cunoaşte câţiva shinka adevăraţi. Şi mie mi-a 
trebuit un timp până să înţeleg care e adevărul, dar până la urmă am reuşit, spuse 
Gideon după o altă pauză. Spui că eşti musulman. Ai citit evangheliile creştine? 


— Sunt convertit, şi educat ca baptist. 


— Înţeleg. În cazul ăsta nu mai e nevoie să-ţi explic cum e cu „săracii? care vor 
moşteni pământul. Din câte ştiu eu, shinka sunt singura dovadă în viaţă a adevărului 
cuprins în acele vorbe. Ai răbdare şi te vei convinge. Ei sunt cei care i-au absorbit pe 
holaini, al căror gând era să-i îmbarce pe toţi şi să-i vândă ca sclavi. I-au digerat şi pe 
britanici la fel de bine, astfel încât Beninia a rămas ultima dintre coloniile engleze care 
ar mai fi trebuit să fie silită să accepte libertatea. Tot ei i-au asimilat şi pe inoko şi pe 
kpala, care au năvălit aici din ţările vecine. Dă-le timpul necesar şi-ţi garantez că-i vor 
vâri în burtă şi pe dahomalieni şi pe cei din URNG. Şi pe lângă asta...! O furie cu totul 
neaşteptată se strecură în tonul lui Gideon. Pe lângă asta, trase el concluzia, cred că te 
vor înghiţi şi pe tine. Pentru că acelaşi lucru mi l-au făcut şi mie. 


— Şi pe mine, spuse Elihu încet. Sunt de acord. Haide, Norman, trebuie să te duc 
la Zad în dimineaţa asta. Şi am pierdut deja o mulţime de vreme cu zborul. 

„Celulele cu combustibil hidroxizic, de tipul celor folosite pentru acţionarea 
camioanelor GM de până la două tone şi jumătate, ca şi anumite tipuri din import, mai 
cu seamă seriile aparţinând mărcii «Honda»: «Fuji» şi «Kendo», pot fi transformate fie 
în aruncătoare de flăcări, fie într-o bombă. În cazul versiunii GM, se face o tăietură de 
pilă la baza valvei A (a se vedea schema) iar ruta furtunelor B şi C schimbată în aşa fel 
încât să urmeze linia punctată. Fitilul bickford, ataşat unei bucăţi de aţă, va fi plasat la 
punctul D, care va ridica o gresie de carborundum. Când aceasta va cădea, lovindu-se 
de tamburul de frână E, se va produce o scânteie care întâlnind gazul scurs... 


Izolatorul plastic pus în vânzare de General Technics sub numele de «Lo-Hi 
Sleevolene» se poate recunoaşte după culoarea lui rozalie. Puneţi la macerat fiecare 
picătură de izolant care a fost smuls de pe suprafaţa pe care fusese placat, într-un litru 
de alcool pur. Va rezulta un zaț cleios care poate fi încălzit cu douăzeci de grade sub 
temperatura care reprezintă punctul de aprindere a butanului comercializat, dar care se 
va descompune eliberând o cantitate de gaze de aproximativ două sute de ori mai mare 
decât volumul lui iniţial... 


Un mare număr de produse recent aduse pe piaţă au în compunerea lor foi de 
aluminiu în formă de fagure fixate cu adeziv european vândut aici sub numele de 
«Weldigrip». Acest adeziv, însă, cedează când e expus radiaţiilor gama. În catalogul 
surselor de testare radio, articolul BVZ26 încorporează un emiţător pe bază de cobalt- 
60, proiectat cu scopul de a controla piesele turnate din oţeluri speciale. Trebuie plasat 
în apropierea sudurii cu probleme... 


Reperul RRR17 din catalogul GT este un adjuvant pentru navigația pe vreme 
nefavorabilă, care se aplică pe fundul vaselor pentru transportul public. O mică baterie 
cu acid, fixată cu o substanţă adezivă, va duce la corodarea metalului cu care se află în 
contact... 


Noul regenerator bacterial pe bază de sulf, Minnesota Mining, seria UQ-141, 
poate fi determinat să producă spori prin simpla reţinere a compuşilor din sulf. În aceste 
condiţii, organismele pot fi păstrate în congelatoarele casnice până la două luni. Pot fi 
folosite şi... 


GT oferă lox în sticle de un litru la un preţ cu 10% mai scăzut decât concurenţa. 
Incercuiţi sticla cu sârmă moale de magneziu (16 spire/inch-i) şi conectaţi-o la un 
regulator de aprindere potivit. Vor fi multe cereri... 


Elementul monocrom LazeeLazer produs de Japind poate fi modificat conform 
celor indicate în schemă. Depinzând de tipul de multipriză încorporată în circuit, pot fi 
obţinute voltaje de până la 30 000. Ajuns la sarcina maximă, elementul arde în 1,5 
secunde, dar o verificare atentă... 


O bacterie artificială de pe lista britanică ICI, catalog 5-100-244, este excepţională 
în sensul că poate fi supusă mutaţiei acasă. O soluţie de 1/1000 de HC1 în apă distilată 
poate duce la ruperea uneia dintre legăturile ARN. Folosirea noului produs astfel 
obţinut duce la refacerea plasticelor plastifiabile prin încălzire... 


«Sterulose», noul pansament medical Johnson & Johnson, constituie un excelent 
stabilizator pentru nitroglicerina făcută în casă. Se înveleşte fiecare pansament în hârtie 
muiată în soluţie de nitrat de potasiu şi apoi se usucă, sau se folosesc capse detonante 
pentru aprindere... 


Înfăşuraţi o cutie de carton în care se află douăsprezece becuri cu aer comprimat, 
de tipul celor folosite într-un laborator alimentar, cu o bandă elastică (de preferinţă 
albastră). Se glazurează cu «No-vent» pentru a realiza o bombiţă de aproximativ şapte 
toii în diametru. Glazura previne descoperirea metalului de pe becuri de către 
detectoarele de metal de la uzina de gunoi. Un test efectuat la Taco-ma a arătat că 
şrapnelele rezultate au scos cel puţin şase ore furnalul din funcţiune... 


Probabil că aţi aflat că staţia de transport ultrarapid Bay Area a fost blocată o zi 
întreagă. Schema ne arată cum a fost posibil. Plasat între şine, aparatul emite semnale 
care transmit computerului de trafic că un tren a fost blocat permanent în staţie... 


Un emiţător de semnale, alimentat de doi elemenţi uscați, poate fi lăsat într-o 
cabină telefonică publică şi, fără a interveni în funcţionarea normală a telefonului (în 


felul acesta întârziind detectarea), va provoca două sute cincizeci de apeluri la 
întâmplare în toată zona unde a fost plasat... 


Un emiţător parazit, suficient de uşor pentru a fi ataşat unui zmeu de hârtie sau 
unui balon cu aer cald, de două picioare în diametru, va repeta din zece în zece secunde 
o lozincă timp de o oră pe lungimea de undă sonoră obişnuită a unui televizor. A se 
vedea... 


Goliţi conţinutul unei cutii cu supă «Camp with Campbell», perforând-o în 
punctul indicat în figură şi NU în capac, aşa cum se procedează în mod curent. 
Reumpleţi-o cu un exploziv, sau un compus inflamabil, care se aprinde sub 93° C. Se 
acoperă perforaţia cu leucoplast. Înţepată, cutia va deveni o grenadă care va exploda cu 
o întârziere de şapte până la douăsprezece secunde de la declanşare... 


Adezivul folosit pentru sigilarea capsulelor care conţin alumi-nofagul GT nu 
rezistă acidului acetic. Un sistem de întârziere a detonării poate fi astfel obţinut din 
amestecul într-o anumită proporţie a apei cu oţetul... 


Cablul de armare monofilament produs de United Steel V/RP/SU e 
magnetosensibil. Un starter care acţionează periodic un electromagnet poate perturba 
diverse sisteme, producând pulsaţii de tensiune în reţeaua electrică sau impulsuri 
parazite în computere... 


O suspensie-aerosol de Triptină în ulei de arahide capătă interesante proprietăţi 
electrice. Încercaţi să-l puneţi pe un precipitator de praf... 


Pe rama de metal a podului există sisteme statice de descărcare la Kennedy 
Loading Point, EUay. Aici ar putea fi folosite cele două-trei sute de volţi nedoriți... 


Uşile blindate ale tunelului North Rockies sunt sensibile la radiaţii gama. 
Senzorul e plasat într-un container mare şi negru la intrarea dinspre est şi în ceva verde, 
de formă conică, la cea dinspre vest. Fiecare din acele uşi cântăreşte câte o mie de 
tone... 


Lângă intersecţia Eleazar Freeway cu Coton Hudson Drive, cablurile 
computerului care dirijează circulaţia pe 120 de mile pătrate sunt foarte la suprafaţă. In 
apropiere există semnul unui hidrant... 


Eastman Kodak oferă un nou şi interesant compus de benzen-nitrocomprimat 
suprasaturat. Oriunde există legături prea solicitate, energia aşteaptă să fie eliberată. 
Daţi de veste dacă descoperiţi procedeul de a-i elibera pe sărmanii atomi captivi... 


Nu vă aruncaţi la fier vechi ultimul model de frigider! Componentele de la 27- 
215-900 până la 27-360-500 ar avea nevoie de un lichid de răcire care a fost retras pe 
şest când s-a descoperit că poate fi amestecat cu vaselina pentru a forma un fel de 
gelatină — şi gelatina arde la peste 500 de grade. Noi vă sugerăm să-l folosiţi la pictat. 
Produce un verde pal cât se poate de frumos şi îşi menţine propria lui oxidare în 
pelicule mai subţiri de 0,001 inci... 


Dacă aveţi sisteme de reevacuare, aveţi grijă că betratonul de la televizoarele 
Amiral pot fi modificate aşa încât să producă un fascicol linear în loc de unul circular. 
Ce poate el provoca unui circuit sensibil nu-i treaba nimănui, dar ar putea să devină... 


Sarea de masă adăugată solventului GT 00013 are nişte efecte cât se poate de 
interesante asupra cuprului, aluminiului, alamei... 


Legati în cruciş firele 12 şi 27 ale unui aparat de galvanizare Wonter. Dar 
asiguraţi-vă că nu sunteţi în clădire atunci când aparatul e reconectat la sursa de curent. 
Cianura e o substanţă cumplită... 


Tunelurile au fost prevăzute împotriva unor riscuri reprezentate de fum, surse 
radio, obstructori ai controlorilor de trafic şi factori de incendiere. Totuşi, n-au găsit 
încă nici un remediu împotriva produsului RS-122 al companiei Minnesota Mining, care 
transformă betonul într-un praf cât se poate de fin, şi nici a «Catalight»-ului GT, care e 
un catalizator ce produce distrugerea asfaltului. Dacă aţi dori să aflaţi...” 


Dintr-o selecţie de fişe duplicate, fotocopiate, holografiate, 


litografiate şi tipărite, din dosarul aflat 


la Cartierul General al Poliţiei din Ellay. 


context (19) 


REDARE LIBERĂ A DOUĂ IMNURI NAŢIONALE 


Este un fapt de la sine înţeles ca fiecare gospodărie din Yatakang să posede 
înregistrarea audio-video a acestui imn, care a fost pregătită live în timpul unei mari 
adunări popilare organizate la Gongilung cu ocazia zilei de naştere a preşedintelui, 
2006: 


„Suntem descendenţii Străbunului Loa. 

Prin vine sângele ne curge ca lava fierbinte. 
Vocile noastre unite cutremură lumea. 

Putem munţii să-i 'nălţăm ca apoi să-i dărâmăm. 
Alături de iubitul nostru Preşedinte 


Vom făuri ţării noastre nou destin. 


Sunt o sută de insule frumoase. 

Sunt milioane de oameni puternici. 

Pentru toţi există o singură cale dreaptă. 

Preamăriţi-l pe Preşedinte care dă glas voinţei noastre unite. 
Alături de iubitul nostru Preşedinte 


Vom făuri ţării noastre nou destin.” 


Cu toate acestea, deşi cineva i-a atras atenţia lui Zadkiel Obomi, în timpul primei 
lui legislaturi, că Beninia nu avea un imn naţional, şi ca atare el i-a spus acestui 
individ zelos şi insistent să scrie un imn, unica ocazie când beninienii au fost expuşi 
acestei producţiuni a fost atunci când ea a fost inclusă de formaţia lui Jacob Fikeli, 


A 


„Black Star Marimba”, în programul pop-paradei vest-africane: 


„Ţară de pace şi frăţie 
Ţie-ţi închinăm dragostea noastră 
Tu eşti singura noastră bogăţie 


Tu eşti pentru noi cea mai valoroasă. 


Libertatea a venit doar într-un an 
N-o vom uita nici când 
Dragostea noastră pentru tine, pământ beninian 


Va creşte încă şi mai mult. 


(versiunea lui Fikeli a fost în shinka. Şi sună aproximativ cam aşa: 


„Mă întrebi ce caut în Port Mey 
Când locuiesc în nord. 
Ascultă şi-ţi voi povesti 


Toată această ridicolă poveste. 


Am venit să-mi văd unchiul. 
Unchiul meu avea o grămadă de vin de palmier. 
Toată lumea se îmbătase criţă. 


Am dat peste o fată care se uşura-n tufiş. 


Unchiul meu s-a căsătorit a treia oară. 


Nu ştiam că fata aceea era mătuşa mea. 
Acum ea vrea să divorţeze de el şi să vină cu mine. 


Şi eu nu pot să plătesc despăgubirea!”) 


continuitate (24) 


SCENA RĂMÂNE NESCHIMBATĂ 


Când Bronwen îi spuse, pe un ton cât se poate de firesc, că ea era 
convinsă că într-o existenţă anterioară fusese una din fetele de la templul 
Khajurabo, Donald nu se simţi surprins. 


Treptat, centrul Gongilungului, care iniţial reprezentase un fel de 
talmeş-balmeş alcătuit din clădiri a căror rostuire nu ţinea cont de nici un 
plan de sistematizare, a fost refăcut, până când a luat forma unui H, în care 
lateralele şi transversala erau principalele bulevarde (Dedication, pe care se 
afla hotelul lor, alături de „National” şi „Solukarta”), spaţiile dintre 
picioarele H-ului fiind umplute cu spaţii de parcare sau recreere. Litera era 
închisă la un capăt de clădirile guvernamentale şi univesitare, iar la celălalt 
capăt de port. De ambele părţi oraşul se răzleţea pe mile întregi într-un arc 
neregulat care mergea paralel cu ţărmul, descriind o adevărată lizieră de 
staţiuni balneare şi vile scumpe, al căror contur se estompa acolo unde 
începea aglomeraţia de cocioabe a periferiei, cocoţată până departe, pe 
dealuri. 


O dată cu încetarea ploii şi retragerea norilor, conul Străbunului Loa 
se ivi dominând strâmtoarea Shonago, cu un nimb de abur în jurul capului. 


După ce s-au îmbrăcat şi au ieşit pentru a vedea ce magazine erau 
deschise la acea oră, s-au şi trezit însoţiţi de un cârd întreg de urmăritori. 
După câte se părea, Bronwen era în stare să facă pur şi simplu abstracţie de 
ei şi Donald îşi spuse că, probabil, tocmai pentru că venea dintr-o ţară 
supraaglomerată ca India, era exact la ceea ce se putea aştepta. El însă nu 
putea să suporte ideea de a fi supravegheat şi urmărit, indiferent cât de 
deschis s-ar fi făcut acest lucru. 


Mai mult decât atât, deşi curioşii pierde-vară se mărgineau doar la a 
se holba şi a şuşoti între ei, lui Donald i se năzări că descoperă ceva ostil în 
modul lor de a se comporta. Poate că era doar o iluzie. Dar dacă interesul le 
era stârnit doar de fascinația pe care le-o stârneau turiştii cu pielea albă, 
atunci de ce erau atât de puţine zâmbete pe chipurile pământii ale acelor 
asiatici? 


La fiecare intersecţie existau gherete şubrede, îngropate aproape de 
mărfurile pe care le ofereau spre vânzare; ziare, discuri, ţigări cu marijuana 
făcute dintr-un tutun despre care se ştia că e plin de elemente cancerigene — 
Donald nu se simţea îndemnat să verifice justeţea zvonului — umbrele 
telescopice, ochelari de soare puşi în rame ieftine din plastic japonez foto- 
reactive, busturi ale generalului Solukarta, bomboane, sandale, broşe, 
cuțite... 


Unul dintre ele, care avea un perete transformat în altar, se 
specializase în vânzarea obiectelor de cult, manifestând o indulgență mai 
mult decât ecumenică, mergând de la strălucitorul sfânt Cristofor, trecând 
prin miniaturalele coroane sigilate în amulete tip brățară, şi despre care se 
dădeau toate asigurările că ar conţine în întregime textul autentic, până la 


tradiționala tămâie yatakangă de origine vulcanică. Bronwen a insistat să se 
oprească la această dugheană pentru a trece în revistă tot ce cuprindea, spre 
disperarea lui Donald, deoarece popasul lor le permitea urmăritorilor să se 
apropie de ei şi să-i înconjoare. Cei mai mulţi erau adolescenţi care se 
străduiau să pară mai în vârstă: unii îşi împingeau bicicletele, alţii îşi cărau 
pachetele, oprindu-se din drum pentru a trage cu ochiul la străini. 


Şi totuşi prezenţa lor nu era singurul lucru care îl indispunea. Privi 
peste capetele lor şi descoperi ameninţarea vulcanului. 


Impulsul fu de-a dreptul ridicol; totuşi făcu un efort de voinţă şi reuşi 
să se abţină. Se apropie de vitrina dughenei şi cumpără un con de tămâie. 
Vânzătorul bănui că l-a cumpărat ca suvenir, aşa că încercă să-l convingă să 
cumpere şi un bust al lui Solukarta. Numai moneda de doi tala, preţul exact 
al tămâiei, trântită pe tejghea, îl făcu pe insistentul vânzător să renunţe cu o 
ridicare a umerilor. 


— La ce-ţi trebuie? îl întrebă Bronwen în timp ce punea la loc o 
pereche de ochelari de soare galbeni, mult prea mari pentru ea. 


— Îţi spun mai târziu, îi răspunse Donald scurt, împingându-i pe 
yatakangi într-o parte pentru a putea ajunge la altar. 


Dându-şi seama ce făcea, yatakangii schimbară o privire între ei, după 
care rămaseră tăcuţi. Stânjenit de privirile lor insistente, dar hotărât să ducă 
la bun sfârşit ceea ce începuse, aşeză conul pe tava de alamă a altarului, 
presărată cu resturile de cenuşă a altor sute de conuri. După ce îl aprinse, 
făcu gestul ritual cuvenit — se înclină, unduindu-şi mâna într-un anume fel, 
înrudit cu indianul namasthi — şi suflă un fir de fum spre Bronwen. 


Reacţia băştinaşilor a fost exact aceea la care se aşteptase Donald. 
Uluiţi, dar hotărâți să nu rateze ritualul acestui moment, cei care compuneau 
grupul se apropiara de altar, fiecare ţinându-şi mâna deasupra fumului preţ 
de o clipă, murmurând o scurtă rugăciune tradiţională. Mai îndrăzneţ decât 
ceilalţi, un băiat de vreo cincisprezece ani îi mulţumi lui Donald pentru că a 
cumpărat conul, după care ceilalţi îi urmară exemplul. Apoi se împrăştiară, 
privind de nenumărate ori înapoi. 


— Ce a însemnat toată povestea asta? întrebă Bronwen. 


— Nu ţi-aş putea explica fără să-ţi ţin o prelegere legată de sociologia 
yatakangă, mormăi Donald. Astăzi am avut dovada faptului că lucruri 
despre care am citit acum nouă ani nu au fost modificate de actuala 
guvernare. 


— Guvernele nu pot modifica astfel de lucruri, spuse ea. Numai 
timpul o poate face. Afirmația avea în ea strălucirea unui proverb. Ştiu că 
porcul e un animal mai curat decât oaia, dar încearcă să spui lucrul ăsta unei 
gloate dezlănţuite... La următorul bloc se află un magazin de confecţii. 
Poate că găsesc acolo ce vreau. 


Dând dovadă de o răbdare de înger, Donald exersa timp de patruzeci 
de minute metoda aproximării succesive, în timp ce ea se desfăşură prin faţa 
lui într-o adevărată paradă a modei, compusă din costume yatakange, pentru 
a-l întreba care din ele o prindea cel mai bine. Începuse să se enerveze. 
Dintr-un impuls de sinceritate, încercă să descopere dacă faptul i se datora 
lui sau ei. Ani de zile se obişnuise cu traiul confortabil, lipsit de probleme, 
al burlacului modem, obişnuit să apeleze la circuitul de shigi newyorkeze, 
dar ceva anume — contactul cu Gennice, poate, sau pur şi simplu amestecul 
brutal al vieţii reale în existenţa lui liniştită — i-a provocat nemulţumirea, în 
alte condiţii l-ar fi interesat prea puţin faptul că Bronwen era atât de 
orgolioasă. Corpul ei zvelt şi arămiu îi oferea o imensă plăcere, pe lângă 
aceasta, o persoană bolnavă de leucemie trebuia compătimită şi îi trebuiau 
tolerate micile vanităţi. Şi totuşi, după ce, în cele din urmă, alegerea a fost 
făcută şi superbul ei sari de seară a fost împachetat într-un sac din plastic, 
iar ea îmbrăcată cu un sarong care concura cu strălucirea unui păun, când îl 
întrebă dacă nu se făcuse ora mesei, fiindu-i foarte foame, el ezită să-i 
răspundă. 


In cele din urmă spuse: 


— Nu ţi se pare că ai pretenţii cam mari? 
— Cum? 


— Doar ştii că am venit aici pentru anumite probleme. Mai am şi alte 
obligaţii în afară de aceea de a te ajuta să te descurci prin Gongilung. 


Ea se înroşi. Pielea-i palidă şi arămie se umplu de pete, efect al 
sângelui care începuse să alerge mai repede. 


— În aceeaşi situaţie sunt şi eu, îi răspunse ea după o pauză. Deşi, în 
cazul meu, problemele intră în categoria despre care e mai bine să spui că-ţi 
provoacă pur şi simplu amuzamentul. În fond nu eşti obligat să mănânci. 


Nu-i răspunse. După un moment îşi întinse mâna pentru a lua pachetul 
cu sari, pe care vânzătoarea i-l înmânase lui cu un gest automat. 


— In pat, spuse ea, cruzimea asta a ta, tipic americană, are ceva 
excitant. In alte condiţii, însă, nu lasă decât impresia unei lipse de maniere. 
Oricum, îţi mulţumesc că mi-ai oferit atât de mult din preţiosul tău timp! 


Isi puse pachetul la subsuoară şi se răsuci pe călcâie. 


Donald o urmări cu privirea, întrebându-se cât de mare fusese prostia 
pe care tocmai o făcuse. 


Descoperi, nu fără inerente dificultăţi, locul unde se afla clubul presei, 
o organizaţie condusă de stat, care era, în mod inevitabil, garnisită cu 
declaraţii de devotament faţă de gândirea atât de mări-nimoasă şi pură a 
regimului Solukarta, dar despre care el ajunsese la concluzia, după ce 
studiase dotările clădirii, că se va dovedi de folos. Tot acolo se aflau un 
restaurant, săli de distracţii şi un bar — cu o secţiune specială pentru 
musulmani, unde se servea doar cafea, băuturi răcoritoare şi huqah — mai 
erau camere cu telefoane şi faxuri, o bibliotecă mare cu o secţie specială 
pentru ziarele şi revistele cele mai importante din Asia şi o serie de 
televizoare care prindeau cele mai importante posturi care deserveau zona, 
inclusiv releele de satelit în engleză, rusă, chineză, japoneză, arabă precum 


şi cele mai importante limbi din Europa. Ţinând cont de ora Californiei, se 
cam făcuse timpul cinei. Servit de chelneri a căror umilinţă te făcea să crezi 
că perioada colonială nu apusese niciodată, Donald se răfui cu o farfurie 
plină cu ristafl, ceea ce reprezenta varianta yatakangă pentru paella (orez cu 
carne), dar care la rândul ei purta numele olandez stâlcit şi înrudit cu 
indonezianul rijstaafel. Nu erau mulţi oameni în restaurant, dar toţi se 
holbau la el din acelaşi motiv care făcuse să se strângă în jurul lui o 
adevărată mulţime atunci când fusese pe stradă: atât el, cât şi femeia cu 
trăsături bărbăteşti, tipic slave, despre care se presupuse că e rusoaică, erau 
singurii albi printre toţi asiaticii şi africanii de acolo. 


Cum îi mai rămăsese o oră până la mtâlnirea de la trei, se duse la 
bibliotecă să-şi facă digestia acolo. În timp ce citea în linişte articolele de 
fond ale celor trei principale cotidiane din Yatakang — aici impactul 
reprezentat de ştirile difuzate prin intermediul televiziunii fusese suficient 
de puternic pentru a detrona străvechea influenţă a presei scrise — îşi dădu 
seama că ceva se ivise deasupra sa. 


Ridicându-şi privirea, descoperi o femeie înaltă, cu pielea de culoare 
închisă, aflată la începutul vârstei mijlocii, părul adunat într-un coc strâns în 
vârful capului dându-i o înfăţişare severă. Ghici de la bun început că se afla 
în faţa corespondentei la Gongilung a Engrelay Satelservului, aceea faţă de 
care Delahanty îl prevenise că trebuie să fie cu cât mai mult tact, şi se ridică 
în picioare. 


— Donald Hogan, spuse femeia, cu un tipic accent african. Mă 
numesc Deirdre Kwa-Loop. 'Ţi-am găsit mesajul la birou, unde m-am întors 
acum o oră, aşa că am bănuit că nu puteai fi decât aici, de vreme ce nu erai 
la hotel. 


li întinse o mână cu degete boante, pe care el o scutură cu toată 
cordialitatea de care era capabil. 


— Am înţeles, din tot ce se spune de câteva zile încoace, că En-grelay 
nu a fost prea încântat de tot ce am făcut pentru ei în legătură cu povestea 
optimizării, continuă ea, trântindu-se pe un scaun aflat în faţa lui. Imi pare 


rău că au ajuns până într-acolo încât să trimită un specialist în biologie. Nu-i 
aşa că asta eşti? 


Donald, care se lăsase cu spatele pe speteaza scaunului său, îi oferi o 
confirmare prudentă. 


— Şi de ce vă pare rău? 


— Ca să fie cât mai clar, amice, ai fost trimis după o non-poveste. Am 
văzut câteva din astea la viaţa mea, dar asta e cea mai baas dintre toate. 


Faţa lui Donald era lipsită de orice expresie. In timpul pauzei îşi făcu 
apariţia un chelner care îi întrebă dacă doresc ceva; Deirdre comandă o 
cafea. 


— Termină! exclamă ea în timp ce omul se depărta. Doar ştii cum e 
sistemul din ţara asta. Nu produce nici un fel de non-poveste! 


— Nu prea ştiu cum e, răspunse Donald. Sunt pentru prima oară aici. 
— Dar din câte am înţeles, le vorbeşti niţel limba. 
— Da — dar numai puţin. Asta este, însă, prima mea vizită. 


— Of, idioţii ăia...! Zău că nu e cinstit. Nu-mi vine să cred că există 
prea mulţi oameni care să ştie genetică şi yatakangă în acelaşi timp. E o 
limbă îngrozitoare. 


Deirdre oftă, lăsându-se pe speteaza scaunului, ţinându-şi degetele 
împreunate. 


— Mai bine să te pun la curent cu treburile de pe aici şi să-ţi scot din 
cap ideile astea trăsnite pe care ţi le-au inoculat cei de Cartierul General de 
la Engrelay. Păi să-ncepem cu mine, dacă tot nu ti-au dat toate detaliile 
legate de persoana mea. Sunt aici în primul rând pentru comisia Cape 
Broadcasting. Cum Cape nu-şi extinde încă fondurile şi asupra staţiilor de 
relee prin satelit, nu au nimic de obiectat dacă eu mi-am asumat rolul 


corespondentului local pentru o singură — cel mult una — agenţie-pilot care 
are sateliți. Am reprezentat The Common Europe Satelserv, dar acum un an 
sau doi am reuşit să schimb din mers roţile locomotivei. N-am avut prea 
multe speranţe de la noul meu statut. Ca în mai toate ţările unde guvernul 
ţine bine frâiele în mână, tot ceea ce poţi produce sunt comunicate de presă 
oficiale, pe care personalul trebuie să le confecţioneze cu cea mai mare 
atenţie ca să nu-i supere pe cenzori. Şi apoi, cu totul pe neaşteptate, 
explodează cea mai mare poveste a ultimilor cinci ani, şi iată-mă. În prima 
clipă mi-am zis: uau. Dar cu ce m-am ales de când am venit aici? 
Propaganda oficială şi cenzura oficială. Dintr-un anume motiv nu pot să ştiu 
cu exactitate ce se întâmplă, dar pot să fac nişte supoziţii cât se poate de 
întemeiate, şi apoi, capacul e pe oală, dar presiunea îl ridică. 


— Ce fel de supoziţii? o întrebă Donald. Vrei să spui că Sugaiguntung 
nu poate face ceea ce... 


— Sugaiguntung a mai făcut-o pe geneticianul şi mai înainte. Faptul 
că a fost transferat de la arborii de cauciuc e doar o chestie cantitativă, 
nicidecum calitativă. Dar dacă e vorba să dăm crezare zvonurilor, locul ăsta 
va fi făcut praf şi pulbere. 


Vocea Deirdrei deveni o şoaptă şi, după ce se uită în jur cu o privire 
atentă, îi suflă: 


— Am auzit că s-ar fi întors Jogajong. Donald îşi încorda atenţia. 


— Mai e nevoie să-ţi spun ce înseamnă chestia asta? Dacă e adevărat, 
Yatakangul va exploda cu atâta forţă încât revoluţia singaleză va semăna cu 
Războiul Celor Două Roze! 


Urmă o pauză. In cele din urmă Deirdre spuse: 


— Okay. Înainte de a mă întreba de ce ţi-am spus toate astea, o să-ţi 
explic eu despre ce e vorba. Să nu-ţi faci iluzii că ai putea rămâne strict în 
limitele misiunii tale, ocupându-te doar de povestea cu Sugaiguntung. 
Expert ştiinţific sau nu, dacă se întâmplă ceva, tu eşti omul lui Engrelay 


aici, iar eu voi rămâne ceea ce am fost dintot-deauna — corespondent local. 
Dar eu vreau să închei un târg cu tine. 


— Cum ar fi...? 


— Împărţim tot ce aflăm. Ne oferim exclusivitatea pe primele patru 
ore pentru fiecare poveste adevărată ciugulită de oricare dintre noi solo. 


Donald rămase pe gânduri. Apoi răspunse, tărăgănând cuvintele: 


— Nu văd nici un motiv pentru care nu aş accepta, doar că nu prea 
ştiu ce anume voi descoperi eu care să-ţi fie de mare folos. 


— Eu nu sunt expertă. S-ar putea să comit greşeli legate de programul 
de optimizare. Va trebui să mă raportez la el din punct de vedere politic, nu 
ştiinţific. 


Chelnerul îi aduse cafeaua, pe care ea şi-o turnă în ceaşcă, înainte de 
a-şi relua convorbirea. 


— Sunt de prea mult timp pe aici ca să nu recunosc perdeaua de fum 
oficială. Solukarta are grijă să facă ferestruici pentru tot ce crede el că 
trebuie întrezărit. Programul genetic se va baza pe ceea ce a făcut 
Sugaiguntung pe maimuțe până acum. Corect? în toate ţările oamenii susţin 
cât se poate de zgomotos proiectul, pentru că li s-a interzis să devină părinţi. 
Corect? Cu toate astea, nici un corespondent de presă străin, nici chiar 
chinez sau japonez, nu a reuşit să pătrundă la Sugaiguntung decât în 
prezenţa unui „interpret”. Eu vorbesc yatakanga — mai mult, Sugaiguntung 
a studiat în ţara ta şi şi-a scris opera ştiinţifică în engleză, înainte ca 
guvernul să fi făcut aluzii străvezii la faptul că aşa ceva e — ăăă — „lipsit de 
patriotism”, în cazul meu mai are nevoie de interpret? 


— De un redactor, spuse Donald. 


— Incepi să vii de-acasă. Deirdre luă o primă sorbitură zgomotoasă 
de cafea. Corect — a venit rândul tău să vorbeşti. Mă interesează partea 
ştiinţifică. Din câte îmi pot da seama, singura latură a procesului de 


optimizare care a fost luată în discuţie până acum se referă la tehnica 
donării. Am folosit cuvântul corect? Şi eu credeam la fel. Din câte pricep 
eu... Bun, Sugaiguntung e un geniu, şi nimeni n-a contestat chestia asta, dar 
pentru aşa ceva n-ai nevoie de genii, ci de tehnicieni care să asigure 
asamblarea. 


— Ai perfectă dreptate, se arătă Donald de acord. Dar cum rămâne cu 
doctorii şi asistentele medicale veniţi din toate insulele astea care ne 
înconjoară pentru a li se preda metoda de către Sugaiguntung? 


Deirdre începu să râdă răguşit. 


— Bun, au venit. Dar n-au fost trimişi la universitate pentru a fi 
instruiți. Li s-a spus să plece acasă şi să aştepte manualul tipărit. 


— Sună de parcă aş alerga după potcoave de cai morţi, replică 
Donald. 


— Şi noi credem la fel. Desigur, însă, că oamenii, la modul cel mai 
general, nu cred la fel ca noi, şi tocmai de aici ar putea izbucni necazul. 
Dacă vor hotărî că au fost înşelaţi — buuuum! 


Donald rămase pe gânduri. Nu avea nici cea mai mică îndoială că asta 
era exact ceea ce îşi doreau să afle oamenii care-l trimiseseră aici: că 
programul de optimizare era o păcăleală uriaşă, montată cu 

scopuri politice. Dar oare un om cu reputaţia internaţională a lui 
Sugaiguntung ar fi permis guvernului său să se lase prins în flagrant cu o 
minciună de asemenea proporţii? Sugaiguntung era cel puţin la fel de 
patriot ca orice membru al confreriei reprezentate de toţi oamenii de ştiinţă 
ai lumii. Şi apoi, ar fi fost acuzat cot la cot cu Solu-karta dacă s-ar fi produs 
această calamitate. 


— Hai odată! spuse Deirdre. Vreau să-ţi aud punctul de vedere. Nu 
există nici un expert în genetică din ţara asta care să aibă o discuţie liberă cu 


un reporter străin. Toţi îşi dau ochii peste cap, de parcă Sugaiguntung ar fi 
însuşi încarnarea Străbunului Loa. 


Donald trase adânc aerul în piept. Ceea ce avea el de gând să spună 
puteai afla şi la telefonul informaţiilor curente cu caracter enciclopedic, 
doar că novicii n-ar fi ştiut ce să întrebe. 


— Există trei posibilităţi principale de a-ţi optimiza bazinul genetic 
fără diminuarea populaţiei. După câte se pare, Solukarta vrea să ţină totul 
sub cel mai strict control — îmi amintesc că aceia care lucrează la planificare 
au prevăzut o sporire a valorii cu două procente pentru 2050 — aşa că putem 
face abstraţie de epurări. 


— Asta ce mai e? 
— Exterminarea eugenică selectivă a liniilor cu ereditate defectuoasă. 
Deirdre se cutremură. 


— În ţara mea se vorbea despre aşa ceva încă înaintea Războiului de 
Independenţă — dar asta n-are nici o importanţă. Mergi mai departe. 


— O cale este reprezentată de ceea ce s-a adoptat în mai toate ţările 
care au organul de execuţie: legislaţia eugenică. Fără uciderea a tot ce e cu 
ereditate compromisă, pui toată reproducerea sub semnul întrebării. Ceea ce 
e de fapt o versiune direcţionată a selecţiei naturale, cu care oamenii s-au 
obişnuit. O altă tehnică este aceea menţionată deja de tine: donarea. Se 
implantează o celulă-nudeu sănătoasă într-un ovul, în locul celei bolnave 
care rezultă din fertilizarea convenţională, aşa cum e şi firesc. Numai că 
metoda îşi are şi inconvenientele ei — costă o avere, deoarece e nevoie de 
tehnideni cu o înaltă calificare pentru a executa operaţia, şi apoi metoda 
face abstracţie de efectele secundare. Chiar dacă, la prima vedere, 
transplantul a fost reuşit, pot fi induse mutații regresive care vor avea efecte 
în generaţiile viitoare. Sunt necesare cel puţin douăzed de încercări pentru 
izbuti să obţii un ovul viabil. Cea de a treia cale e cea mai uşoară. În mod 
deliberat vei reproduce numai liniile sănătoase, aşa cum faci cu animalele 
selectate. E destul de simplu — o trimiţi pe mamă în pat cu un partener 


sănătos, sau îi aplici tehnici mai sofisticate, care pot merge până la 
fertilizare cu ADN şi reimplantarea în mamă. 


— Tocmai mă întrebam, spuse Deirdre, dacă rezultatul tuturor acestor 
poveşti va fi o bancă naţională de spermă, astfel încât oamenii să poată 
zămisli urmaşii lui Solukarta şi ai altor personalităţi proeminente. 


Donald avu o ezitare. Dar ceea ce avea de gând să spună nu conţinea 
nici o informaţie strict secretă. Şi apoi, cel puţin ar fi lăsat impresia că 
respectă înţelegerea pe care o făcuse. 


— Nu cred, spuse el. 
— De ce? 


— Solukarta nu îndrăzneşte să aibă urmaşi. E purtătorul unei gene 
care generează o boală rară, numită porfiria — cea care l-a împins spre 
nebunie pe George al III-lea al Angliei. 


— N-am ştiut! 


— Nu-i place să se facă prea mult caz de povestea asta, şi, cum e 
regresivă, e uşor de acoperit. Dar dacă vei verifica printre rudele pe care a 
reuşit să — ăăă — le facă pierdute de când a venit la putere, vei afla lucruri 
interesante. 


Deirdre dădu gânditoare din cap. 


— Bun, oricum, reluă ea. Convingerea mea e că, dispunând de 
fondurile necesare — indiferent cât de mulţi studenţi ar putea pregăti 
Sugaiguntung la universitate — Yatakangul nu-şi poate permite mai mult 
decât o înmulţire selectivă. 


— Dacă încearcă aşa ceva, spuse Donald, îşi vor crea singuri 
probleme. 


— De ce? 


— Pentru că în felul ăsta se limitează bazinul genetic. Dacă putem 
pretinde că suntem stăpânii acestui bulgăre de glod, asta se datorează 
faptului că avem cel mai mare bazin genetic faţă de oricare alt animal sau 
plantă. Putem realiza fertilizări încrucişate de la un pol la celălalt. 
Capacitatea pe care o avem de a ne depăşi propriile noastre limite este de 
fapt ceea ce ne îndrituieşte să ne afişăm supremaţia faţă de creaturi care ne 
depăşesc de departe numeric, cum ar fi furnicile şi nematodele. 


Sesiză încordarea Deirdrei la auzul acestor lucruri, ceea ce nu-l 
surprinse. Aşa cum în timpul secolului trecut Israelul devenise aproape 
fascist din cauza radicalismului său, neagrii din Africa de Sud deveniseră 
fanatici în legătură cu acest subiect. Se gândi la Nor-man şi se grăbi să 
treacă mai departe. 


— În fine, trebuie să iei de bun faptul că nu dispunem încă de 
suficientă informaţie pentru a optimiza dotarea noastră genetică doar pe 
bază de naşteri selective. Urmând această cale avem toate şansele să ne 
lovim de aceleaşi necazuri care i-au transformat pe afrikaneri= în paranoici. 


Afirmația o făcu pe Deirdre să revină la starea ei iniţială de relaxare, 
lucru pe care el îl sesiză amuzat. 


— Dar în parte a doua a programului, Solukarta a propus şi a patra 
metodă. lată punctul din care lucrurile capătă o altă turnură. De fapt e vorba 
de fabricarea unor gene în ovulul uman fertilizat, astfel încât copilul care va 
rezulta să aibă aptitudinile prevăzute, dintre care unele, prin implicatie, 
necunoscute încă în istoria rasei umane. Este exact ceea ce a entuziasmat 
opinia publică din ţara mea. Tu ce părere ai? 


Deirdre oftă. 


— În parte e valabil şi pentru Asia. Cei mai mulţi dintre oamenii 
acelor locuri sunt încă tributari cultului strămoşilor, în ciuda intensei 
propagande care se face împotriva lui. De fapt, le place ideea de a avea doi- 
trei copii sănătoşi şi longevivi, în locul unei turme de progenituri bolnave, 
pentru că tocmai ei sunt aceia care vor supravieţui şi vor avea grijă de 
părinţii lor neputincioşi. Deci pot fi receptivi la legea eugenică. Dar 


promisiunea de a avea copii purtători ai unor talente absolut noi îi 
fascinează. Asta ar însemna — prin implicaţie, aşa cum ai spus tu — că acei 
copii vor fi cât se poate de recunoscători strămoşilor care i-au înzestrat cu 
acele aptitudini excepţionale. 


— Şi oare cum te-ai simţi înapoi, acasă, printre noii tăi conaţionali? se 
aventură Donald. 


— Voi fi pe cât de sinceră îmi stă în putinţă, spuse Deirdre după o 
scurtă ezitare. În ciuda faptului că ne-am luat ţara înapoi din mâinile albilor, 
în ciuda faptului că am condus-o cu mult mai eficient, avem tendinţa de a 
ne alimenta cu suspiciunea referitoare la inferioritatea noastră. Or, 
posibilitatea de a demonstra ştiinţific că fiii noştri sunt nu numai egali cu 
toţi ceilalţi, dar chiar superiori... 


Işi lăsă cuvintele să se stingă încet, cutremurându-se de un fior 
profund. 


La care trebuie adăugat că reacţia europenilor, mai cu seamă în 
zonele dens populate, ca Olanda şi Flandra... 


Donald oftă. Într-un fel, întreaga lume părea unită pentru un moment 
de acelaşi vis ca un fel de transă — speranţa ca viitoarea generaţie, pe care o 
vor lăsa moştenitoare a Mamei Geea, va fi în întregime sănătoasă, cu o 
minte limpede, capabilă să îndrepte toate relele pe care ceilalţi le făcuseră 
de-a lungul istoriei. 


Ispititoarea promisiune fusese făcută. Şi arăta ca şi cum ar fi fost pe 
punctul de a se îndeplini. 


Conştiinţa timpului îi întrerupse cu bruscheţe visarea şi aproape că 
sări în picioare. 


— N-are rost să-mi fac probleme în legătură cu punctualitatea 
întâlnirii pe care o am programată aici, făcu Deirdre acră. M-au făcut să 
aştept în destule situaţii — aşa că au nevoie de o porţie din propriul lor 
medicament pentru a se mai produce o schimbare. 


context (20) 


ARGUMENTE PRO ŞI CONTRA UNEI SOCIETĂŢI DE LUNATICI 


— Doamnă Preşedinte, vă mulţumesc pentru amabila dumneavoastră 
prezentare. Doamnelor şi domnilor, sunt sigur că mă veţi scuza că stau jos 
în timp ce vă vorbesc, pentru că venirea acasă de pe Baza Lunară Zero, 
după o şedere îndelungată, este ca şi cum te-ai ridica dintr-o dată după ce 
timp de o lună ai fost țintuit în pat, iar faptul de a-ţi căra propria greutate 
într-un mediu în care forţa gravitaţională e de şase ori mai mare ca a lunii 
este totuşi o sarcină obositoare. 


Cred că aş putea începe prin a răspunde la unele întrebări pe care 
oamenii nu le pun prea des, şi la care presupun că răspunsurile nu sunt chiar 
atât de cunoscute, sau, cu alte cuvinte, la întrebări care nu se ivesc aşa de 
des. După cum ştiţi, sunt specialist în psihologie, aşa că foarte adesea 
oamenii îmi spun: „Nu e cumplit să trăieşti acolo, pe Lună — nu e un mediu 
ostil, îngrozitor?” 


Şi întotdeauna sunt foarte surprinşi când le spun că nu e aşa, adică nu 
e chiar atât de rău ca aici, pe Pământ. Dar ăsta-i adevărul gol-goluţ. Vedeţi 
dumneavoastră, acolo, pe Lună, îţi poţi da seama exact în ce sens mediul în 
care te afli îţi poate fi ostil. Ştii că dacă ai înţepat peretele unui tunel, sau s- 
a întâmplat ceva cu costumul tău, eşti în pericol de moarte sau, în cel mai 
fericit caz, de a-ţi pierde vreun membru din cauza cangrenei deshidratante, 
când supapa noii încheieturi interioare etanşeizează secţiunea goală a 


costumului. Trebuie să ştii că dacă ai uitat să-ţi faci costumul opac la 
reflectare înainte de a fi ieşit în plin soare, te vei fi copt fără putinţa de a te 
mai întoarce la umbră, şi dacă nu-ţi pui bateriile de căldură în stare de 
funcţionare când ieşi noaptea, picioarele îţi vor îngheţa după primii 
cincisprezece metri. 


Dar mai important decât toate acestea e faptul de a şti că mediul în 
care trăieşti condiţionează supraviețuirea de cooperare. 


Pe Lună nu există străini. De trei ori mi-a fost salvată viaţa de oameni 
pe care nu-i mai întâlnisem niciodată până atunci, unul dintre ei fiind 
chinez. Şi eu am salvat doi oameni, şi vreau să vă spun că în nici un caz nu 
e vorba de laudă, pentru că aşa ceva face parte din chiar existenţa pe Lună — 
unul era coleg de-al meu, iar celălalt un proaspăt venit, căruia nu-i 
adresasem niciodată până atunci nici un cuvânt. 


Spaţiul vital e suprasolicitat, şi acolo suntem înghesuiți cu toţii ca 
într-un fel de submarin imobil, dar noi am fost selectaţi pe sprânceană 
tocmai pentru a ţine cont de slăbiciunile semenilor noştri şi toţi care nu sunt 
la înălţimea solicitărilor stricte de la baza lunară sunt expediaţi acasă de 
urgenţă. Poate că sunt printre dumneavoastră şi dintre cei care au vizionat 
piesa numită „Macbeth de la Baza Lunară Zero”, care este remake-ul lui 
Hank Sodley după originalul lui Shakespeare, în care acel paranoic 
stabileşte contacte cu străini care pot ghici viitorul? Toată povestea e o 
prostie, pentru că pe lună paranoia îşi pierde orice semnificaţie. Eşti 
ameninţat, şi poţi descoperi şi stăpâni forţele care te ameninţă. 


Aici, pe Pământ, poţi să dai colţul şi să te trezeşti cu o haimana care 
are un topor sau o armă. Sau te poţi umple cu un germen rezistent la 
antibiotice. Ţi se poate întâmpla — şi asta mai cu seamă aici, pe Coasta de 
Vest — să devii subiectul cine mai ştie cărei şotii inventate de oameni veseli 
care tratează sabotajele ca pe nişte hobbyuri cât se poate de amuzante. Îţi 
este absolut imposibil să prevezi dacă străinul cu un aer atât de inofensiv de 
acolo nu va scoate o armă şi se va arunca asupra ta, sau îţi va provoca vreo 
boală, sau îţi va plasa o bombă incendiară în ghena de gunoi. 


Pe scurt, viaţa pe Lună seamănă mai mult cu viaţa boşimanilor 
dinaintea pângăririi europene, sau cu cultura de bază Zuni, decât cu viaţa 
din California, sau Moscova, sau Pekin. 


Iată de ce noi, Lunaticii, nu ne considerăm mediul ca fiind intolerabil. 
Haimanalele nu proliferează acolo unde oamenii îşi dau seama că toţi 
ceilalţi sunt de partea lor şi nu invers. Bolile pot fi controlate până la 
ultimul detaliu, pentru că avem cele mai bune mijloace de sterilizare pe care 
cineva şi le poate imagina. Puteţi pune orice doriţi într-o eprubetă şi veţi 
vedea că prin expunerea la soare orice germen terestru poate fi prăjit 
temeinic, pentru totdeauna. Organismele selenare nu pot să îmbolnăvească 
oamenii. Cât despre farse jucate cuiva cu drăcii care pot exploda, aşa ceva e 
exclus. 


De regulă, după ce le explic ascultătorilor mei toate aceste lucruri, ei 
au cam aceeaşi reacţie, adică li se pare straniu că un staff care este atât de 
evoluat din punct de vedere ştiinţific, care a pus la punct unul dintre cele 
mai avansate proiecte ştiinţifice, se poate comporta mai curând ca boşimanii 
decât ca americanii moderni. Si totuşi lu-crurile aşa stau, ceea ce chiar 
poate fi priceput, dacă a fost sesizat sensul explicaţiilor pe care le-am oferit 
până acum. 


Aşa că trebuie să spun: nu. De fapt nu este câtuşi de puţin straniu, ci 
pur şi simplu consecinţa faptului că mediul lunar se compune dintr-un 
număr fix de variabile. Fiinţa umană poate face faţă unor fenomene 
obişnuite cum ar fi anotimpurile, sau noaptea şi ziua lunară, ca seceta sau 
vidul, ca mirosul greu al animalelor de vânat cu care se hrănesc, sau o 
rachetă care se izbeşte de-a dreptul de peretele unui munte cu toată 
încărcătura de la bord. Nu ne putem însă acomoda cu cei şapte miliarde de 
concurenţi care aparţin propriei noastre specii. Aveţi prea multe variante 
incalculabile pentru a găsi soluţia raţională atunci când izbucneşte criza. 


Şi încă ceva. Nu există nimeni pe Lună care să nu aibă conştiinţa clară 
a faptului că fiinţa lui participă în modul cel mai direct la bunul mers al 
întregului. Nu e zi care să treacă fără să poţi spune despre ceva făcut de 
tine: „lată ce am reuşit azi!”. În plan fizic e ca şi cum ai mai adăuga 


spaţiului tău locativ încă o cameră, sau poate fi ceva intangibil, aşa cum am 
adăuga ceva stocului de observaţii stelare, dar satisfacția e intraductibilă. 
Un psihiatru de pe Pământ trebuie să se gândească de două ori atunci când 
are de-a face cu un caz care provine din mediul rural, pe când eu am fost 
răspunzător pentru sănătatea mintală a oamenilor proveniţi nu numai din 
diferite ţări, dar şi aparţinând unor religii şi ideologii diferite, şi n-am avut 
niciodată vreo problemă deosebită din cauza asta. 


Când ajung să abordez acest aspect, oamenii devin, în genere, iritaţi şi 
mă întreabă nervoşi dacă nu cumva nu e vorba şi de frăţiorii roşii. Dar eu nu 
le pot spune altceva decât că dacă ei cred că se pot măsura cu vidul sau cu o 
furtună solară, asta îi va duce într-un singur loc, şi ăla e mormântul. 


Sigur că i-am inclus şi pe chinezi! După cum am mai spus, dacă mai 
sunt în viaţă, asta i-o datorez unui coleg chinez, un om pe care noi l-am luat 
din staff-ul observatorului comunist de la Aristarchus. Şi aici, în mijlocul 
Pacificului, care în afară de îndepărtata Antarctică este unicul loc de pe 
Pământ comparabil cu Luna din punctul de vedere al singurătăţii şi al lipsei 
de mijloace de subzistență, singurul lucru rămas oamenilor e de a se 
distruge reciproc. lată ce mă în-greţoşează. Doamnă Preşedinte, ar fi mai 
bine ca cineva să-mi aducă un calmant, după care poate că voi putea să 
continui această drăgălaşă pălăvrăgeală turistică, bazată pe micile mele 
însemnări. Pe care, însă, în clipa asta, nu cred că aş reuşi să le citesc fără să 
vomit. 


continuitate (25) 


TĂTICUL TUTUROR 


În camera care-i fusese destinată în sediul ambasadei, nu exista decât 
o singură legătură cu ţara în care se afla: o mască din secolul al 
şaisprezecelea, făcută din lemn sculptat, în tente de roşu, negru şi alb bine 
conturate. Masca era fixată pe perete, deasupra patului. Fără ea ar fi putut să 
jure că se afla tot în State, excepţie făcând doar lumina care, din cauza 
fluctuaţiilor de intensitate se mai îngălbenea din când în când. 


Tocmai îl instruia pe unul dintre servitori — un localnic de vreo 
patrusprezece ani care vorbea un minim de engleză — unde să-i pună 
bagajele, când sună telefonul. Se auzi vocea lui Elihu. 


— Pe tava mea de corespondenţă se află o scrisoare de la Zad, spuse 
ambasadorul. Suntem invitaţi să luăm masa la Palatul Prezidenţial la opt şi 
treizeci; vrea să ne întâlnim cu miniştrii de Finanţe, Educaţiei si Afacerilor 
Externe. Ai putea să prezinţi un rezumat preliminar? 


— Cred că da, spuse Norman cutremurându-se. Vrea să fie de faţă 
toată echipa lui GT sau numai eu? 


— N-a menţionat nimic în sensul ăsta, dar cred că logic ar fi să 
stabilim un maximum de contact cu această primă ocazie. Aşa că-i anunţi tu 
pe ceilalţi? Şi în timpul ăsta eu o să-l pregătesc pentru vizita a şase persoane 
— nu, a şapte, pentru că va fi de faţă şi Gideon. Vorbeşte shinka foarte bine 
şi s-ar putea să avem nevoie de aşa ceva. 


— Cred, însă, că toţi membrii acestui cabinet vorbesc engleza, spuse 
Norman după o pauză. 


— Engleza africană şi cea americană au cam apucat-o pe străzi 
diferite, mormăi Elihu. Ai fi surprins de modificările care s-au produs. 
Atunci, te rog să fi gata de plecare la opt şi cincisprezece. 


Norman înclină din cap şi închise circuitul. Se întoarse spre băiatul 
care îi punea hainele pe umeraşe, aproape uşurat de faptul că îi putea da o 
altă sarcină. În ţara lui, prezenţa servitorilor se făcea simțită doar la birouri; 
dacă i-ai fi chemat acasă, faptul ar fi produs o impresie defavorabilă. 


— Stii celelalte camere care au fost date americanilor? 
— Daaa! 


— Atunci, du-te, te rog, şi spune-le că vreau să vină aici cât mai 
repede cu putinţă. 


— Daaa! 


Când primul dintre colegii lui intră, terminase deja cu despachetatul. 
Era vorba de Consuela Pech, o fată frumoasă, de origine portoricană, pe 
care Rex Foster-Stern se poate să o fi ales ca reprezentantă fie pentru că ea 
corespundea cel mai bine acestui scop, fie pentru că îi fusese amantă, şi 
după ce se plictisise de ea profitase de ocazie pentru a o înlătura. Norman 
abia apucase s-o salute, când intrară şi ceilalţi trei: economiştii delegaţi de 
Hamilcar Waterford, în primul rând pentru că erau de culoare, Terence Gale 
şi Worthy Lunscomb, şi lingvistul pe care Norman îl cunoscuse chiar în 
momentul plecării, Derek Quimby, un blond bucălat care avea întipărită pe 
chip o permanentă expresie de uimire. 


— Vă rog să luaţi loc, le spuse Norman, după care se aşeză şi el în 
faţa celorlalţi care formau un semicerc. În seara asta am dat marea lovitură 
— am fost invitaţi la un supeu în prezenţa preşedintelui şi a trei dintre 


miniştrii lui — aşa că am considerat că ar fi cazul să ne mai trecem o dată 
acreditările în revistă. Derek, tu n-o să fi implicat cu necesitate în prima 
linie, dar, din câte ştiu, eşti posesorul unor informaţii legate de realităţile 
locale, aşa că rugămintea mea este ca atunci când se ivesc şovăieli în modul 
nostru de a gândi în legătură cu ce ar trebui să facem aici, tu să intervii. 


Derek încuviinţă cu un gest al capului şi-şi înghiţi nodul mare cât un 
pumn. 


— Perfect. Consuela, dacă îl ştiu bine pe Rex, înseamnă că 
perspicacitatea te-a înarmat cu tot ce e nevoie pentru a fi pus bazele unui 
proiect acasă. La ce scară crezi că trebuie redus totul în vederea unei 
discuţii în seara asta? 


— Am insistat şă-mi dea materialul necesar pentru trei nivele de 
prezentare, spuse Consuela. Abordarea n-ar fi o problemă. Aş putea ataca 
problema în faţa unei comisii de delegaţi care să aibă în vedere până la 
douăzeci de subpuncte, cum, tot aşa, m-aş putea prezenta în faţa 
parlamentului beninian, alcătuit din toţi cei şaizeci şi unu de membri, şi să 
mă întreţin cu ei pe bază de întrebări monitorizate. 


— Excelent! spuse Norman, care primea astfel confirmarea 
speranţelor lui referitoare la aptitudinile fetei pentru funcţia pe care o avea. 
Trebuie să ştiţi că de faţă va fi şi ministrul de Finanţe, care, dintre toţi, pare 
a fi cel mai motivat să treacă de partea noastră. Nu poate fi nimic distractiv 
în a avea de a face cu problemele bugetare ale unei ţări care se află 
permanent în pragul falimentului. Terence, vreau ca tu şi Worthy să-l 
îmbunaţi de la bun început prezentându-i calculul anumitor preţuri. Nu vă 
faceţi prea multe griji din cauza exactităţii calculelor, băga-ţi-i doar în cap 
ideea că bucata asta de pământ a devenit, dintr-o dată, extrem de importantă 
din punct de vedere economic. Nu uitaţi că acum avem cea mai mare şansă, 
pentru că ştim despre economia ei mai multe decât ştie el. Beneficiem de 
analiza lui Shal şi, dacă ţinem cont de vechea zicală că te costă tare scump 
să fii sărac, mă îndoiesc că Beninia şi-ar putea permite o analiză 
comparabilă de la serviciile de computere ale Europei Comune. Şi totuşi, să 
nu vă bazaţi prea mult pe informaţia superioară. Faceţi-l să creadă că 


traducerea în fapt a planului se datorează cunoştinţelor pe care le are el 
despre economia locală şi nu alor noastre. E clar? 


— Putem încerca, îi spuse Worthy. Ce ştim despre el ca om? 


— O să aranjez în aşa fel încât Elihu sau Gideon să vă pună la 
îndemână o caracterizare în timp ce ne vom deplasa spre palat. Consuela, să 
ne întoarcem la tine. Ministrul Educaţiei e prima ta ţintă, pentru că aşa cum 
rezultă din raportul întocmit cu privire la actualizarea învăţământului şi a 
calificării forţei de muncă, avem un deceniu de rămânere în urmă. Vreau să 
începi prin a încerca să transpui situaţia locală în termeni macluhanişti. 
Trebuie s-o pui în faţa unui subiect de tipul: cum condiţionează atitudinile 
tradiţionale reacţia oamenilor faţă de informaţia de pe plan local. Probabil 
că va avea o reacţie pozitivă de vreme ce a fost educată în străinătate — aici 
nu există nici un institut de învăţământ superior, cu excepţia acelei şcoli 
private economice, despre care probabil că ai auzit deja. 


— Pot să-ţi ofer câteva sugestii, interveni Derek, adresându-i-se 
Consuelei. Câteva lucruri extrem de sugestive s-au întâmplat cu vocabularul 
limbii engleze folosit în colonii. 


— Îţi mulţumesc, Derek, spuse Norman. Este exact ceea ce aşteptam 
de la tine. Şi acum să abordăm o chestiune pe care n-am atins-o încă. Care e 
cel mai mare obstacol, şi singurul, de altfel, care stă în calea acceptării 
acestui proiect? 


Se lăsă un moment de tăcere. Apoi se auzi vocea tărăgănată a lui 
Terence. 


— Păi — ăăă — riscul de a nu recupera sumele pe care mizăm! Adică, 
vreau să zic că, în timp ce ne efectuăm analiza la faţa locului, nu putem fi 
siguri că... 


Norman scutură hotărât din cap. 


— Aici nu e problema banilor. E o chestiune personală. 


— Dacă i-o putem vinde preşedintelui, spuse Consuela. 


— Corect. Norman se aplecă în faţă, adoptând un ton imperativ. Am 
mai spus-o şi o repet. Nu puteţi considera Beninia ca pe o ţară cu o 
administraţie modernă de tip occidental. Elihu a fost atât de persuasiv cu 
mine din punctul ăsta de vedere, încât am ajuns să-l înţeleg perfect, dar 
vreau să mă asigur că toţi împărtăşim aceeaşi convingere. Am putea vorbi 
mai curând de o familie imensă, cu peste un milion de membri, decât despre 
o naţiune în adevăratul sens al cuvântului. Să vă amintesc cam cum a 
prezentat Elihu această problemă în faţa comitetului lui GT. Preşedintele 
Obomi este în căutarea unei moşteniri pe care s-o lase alor săi, în aşa fel 
încât aceştia să fie salvaţi de la a fi înghiţiţi de puternicii lor vecini. Şi acest 
ceva nu e căutat în sensul banilor gheaţă, doar în măsura în care economia îi 
poate produce. Să-i vorbiţi despre hrană, nu despre bani; vorbiţi-i despre 
construcţia de şcoli şi nu despre transformarea tineretului în mecanici şi 
tehnicieni; vorbiţi-i despre copii sănătoşi, nu despre conducte-colectoare 
lungi de mile întregi. Aţi înţeles încotro trebuie să bateţi? Sunteţi siguri că 
aţi priceput? întrucât lucrul cel mai important este să împliniţi speranţele 
preşedintelui şi nu să puneţi umărul sub afacerile în picaj ale PMAM. 


Le văzu gesturile de aprobare, dar ştia că nu lor le fusese adresat 
emfaticul avertisment final, ci lui. 


Încă n-am văzut sau intuit dovada, dar Elihu s-a jurat şi sper că am 
toate motivele să-l cred. E cât se poate de cinstit şi corect faptul că sunt şi 
situaţii când obţinerea unui profit substanţial coincide cu un act filantropic 
de lungă durată, şi ocaziile care ni se ivesc sunt atât de rare, încât nu ne 
putem permite să le dăm cu piciorul. 


Acum, când în cele din urmă văzuse Beninia, avea o spaimă iraţională 
de iluzia pe care şi-o clădise de unul singur pe termen lung, şi peste o 
săptămână, sau peste o lună, ar fi putut să nu mai accepte că proceda corect. 
Şi dacă s-ar fi întâmplat aşa ceva nu ar mai fi existat nici o altă propunere 
atât de binevenită care să-l ajute să-şi facă ordine în parodia cam răvăşită de 
motivații care-i justificau existenţa. 


Puțin după aceea fu îngrozit să descopere că atunci când dăduse 
dispoziţii aparent foarte clare, atât pentru el cât şi pentru colegii lui, nu 
făcuse decât să rostească nişte cuvinte. Nici el însuşi nu luase în serios 
nimic din ceea ce spusese. 


La Palatul Prezidenţial, un majordom superb, înalt de şapte picioare, 
îmbrăcat în livrea, îi conduse într-o antecameră unde servitori negri aduceau 
aperitive şi tăviţe cu antreuri africane pentru oaspeţi: Mrs Kitty Gbe, 
Educaţie, dr. (în economie) Ram Ibusa, Finanţe; dr. Leon Elai, Externe; şi 
preşedintele Obomi. 


Când îl văzu, Elihu făcu un pas înainte, fără ceremonie, şi îl îmbrăţişa. 
Apoi, retrăgându-se, spuse: 


— Zad! Doamne, dar e groaznic! Ai îmbătrânit cu cel puţin zece ani 
în ultimele luni! 


— Zeii nu mai sunt de partea mea, spuse preşedintele. Se desprinse 
din îmbrăţişare şi încercă să zâmbească. Sunt atât de fericit să ştiu că te-ai 
întors, Elihu. A fost un moment când m-am temut — dar mă rog, nu mai are 
nici o importanţă, am medici buni care mă ajută să mai merg pe picioarele 
mele. Nu vrei să mă prezinţi distinşilor tăi conaţionali? 


Işi îndreptă ochiul sănătos spre Norman şi cei care îl acompa-niau. 


— A! Cum să nu! exclamă Elihu. Să ţi-i prezint, dr. Norman Niblock 
House, din comitetul de la General Technis... Norman îşi întinse mâna. 


— Este o adevărată onoare să vă întâlnesc, domnule. Şi sper că am 
reuşit să găsesc o cale pentru rezolvarea unora dintre problemele ţării 
dumneavoastră, pe care o veţi găsi acceptabilă. 


— Chiar aşa, Elihu? întrebă preşedintele, uitându-se la ambasador. 


— Mi-am dat toată silinţa să realizez tot ce ai cerut, răspunse Elihu.: 


— Îţi mulţumesc, răspunse Obomi cu un zâmbet. În timpul cinei va 
trebui să ne explicati şi nouă despre ce e vorba, dr. House. Stiu că e un mare 
păcat să strici o mâncare bună discutând în acelaşi timp afaceri, ştiu că 
bucătarul meu şef se va supăra amamic, dar eu nu prea mai am timp — 
oricum, cred că înţelegeri situaţia în care mă aflu. 


Se întoarse spre Consuela în timp ce Elihu îi rostea numele. Norman 
făcu un pas înapoi năucit. Cu un gest automat refuză o tavă cu băuturi pe 
care un servitor i-o ţinea în faţă. 


Se pare ca lucrurile nu pot fi aranjate chiar aşa de simplu. Va fi vorba 
de argumentare, convingere, sau pur şi simplu o vânzare de forţă de 
muncă ?... Ce o fi cu miniştrii ăştia ai lui? Sunt şi ei la fel de pregătiţi să-ţi 
taie vorba când în joc e chiar viitorul ţării lor? 


Îi privi pe rând, femeia plinuţă şi cei doi bărbaţi de statură mijlocie, 
cu desenele tradiţionale pe obraji, şi nu putut să citească decât o mare 
satisfacţie pe chipul lor. Adevărul începu să se scufunde printre apele 
tulburi din mintea lui... 


Atunci când Elihu mi l-a prezentat pe Obomi ca pe capul unei familii, 
am crezut că recurge la analogii. Dar aşa îşi primeşte o familie prietenii 
care au venit cu nişte propuneri — cu mâncare şi băutură, abordează mai 
întâi chestiunile personale, ocoleşte întrebările sâcâitoare şi enervante ale 
afacerii, care se vor ivi pe parcurs. Nu ne tratează ca pe o delegaţie 
străină: ambasador, reprezentanţi ai unei corporaţii gigant. E mai curând 
de parcă... 


În acel moment începu să-şi piardă inspiraţia care tocmai i se năştea 
dintr-o conştiinţă cam agitată. Reuşi să şi-o menţină totuşi cu ajutorul vocii 
lui Chad Mulligan, care se tot interesa de un decorator căruia să-i ceară să-i 
facă apartamentul cu cele mai moderne nimicuri. 


Asta e. 


Inspiră adânc. 


O ţară, sau o supercorporaţie, are modele comportamentale care diferă 
de grupurile mai mici, ca să nu mai vorbim de indivizii separați. Având 
nevoie să înfăptuiască ceva, au instruit misiuni diplomatice, sau au stabilit o 
anumită întrevedere preliminară care să pregătească într-o manieră 
formalizată sau ritualizată, şi dacă eşuau să-şi pregătească această misiune 
în modul cel mai conştiincios, s-ar fi produs un dezastru. 


Preşedintele Beniniei se comportase exact aşa cum îl descrisese Elihu, 
dar până în acel moment Norman nu reuşise să surprindă exactitatea 
comparaţiei — ca un pater familias care se adresase unui prieten vechi în 
care avea încredere şi căruia îi destăinuise unele dintre necazurile lui, şi 
când prietenul s-a întors cu propunerile unui expert... 


S-a aranjat. 


Dar îi trebui timp până la miezul nopţii, când de altfel au şi plecat, să 
se autoconvingă că avea dreptate. Şi îi mai trebui toată ziua următoare să-i 
facă şi pe colegii lui să înţeleagă. 


context (21) 


SCRISOARE 


„Dragă Norman. Asta cred că e prima scrisoare pe care o scriu după 
trei ani. Vechile deprinderi se sting tare greu... Cred că ceea ce vreau eu de 
fapt să fac e să aştern câteva gânduri pentru un articol. Dar îmi este silă să 


mă adresez unei audienţe de masă. Asta am făcut-o în cărţile mele şi în 
ziare, la televiziune şi la conferinţe, şi probabil că tot la aşa ceva mă voi 
întoarce în final, pentru că simt că-mi va exploda căpăţâna din cauza 
presiunii exercitate de tot ce s-a adunat acolo, dar timpul pe care l-am 
petrecut tăvălindu-mă pe lângă rigole m-a învăţat să mă adresez numai unei 
singure persoane, câte uneia singure pe rând, şi singurul lucru de care am 
acum cu adevărat nevoie e să mă pot împărţi într-un milion de mine însumi 
ca să pot avea un milion de discuţii separate, pentru că asta e singura cale 
prin care poţi să stabileşti cu adevărat comunicarea. Restul e doar 
transmitere de informaţie, şi de ce şi-ar pierde, mă rog, vremea cineva 
urmărind un singur val de pe toată marea? 


Apreciez în mod deosebit faptul că mi-ai închiriat apartamentul, între 
timp au venit în vizită câţiva cunoscuţi de-ai tăi care nu aflaseră despre 
călătoria ta, şi dacă toate cărţile mele nu au reuşit-o, tu, cel puţin, mi-ai adus 
un minim de celebritate, aşa că am fost invitat la o sumedenie de 
evenimente pestriţe în locul tău. Voi face tot ce-mi stă în putere pentru a nu- 
ti strica renumele, dar, Doamne, voi fi cât se pare de dur. 


Mi se pare atât de ciudat să revii de la talpă la vârful acestei societăţi 
pe care noi am construit-o. Din unghiul ăsta nu arată deloc bine. Îmi 
amintesc această opinie, dar cred că melancolia pe care a declanşat-o e 
străină temperamentului meu. Ştiu că asta e ceea ce a inspirat Hipcrime — 
am simţit că ieşirea de pe orbita rutinei conformiste era singura cale de 
urmat de către un om sănătos. 


Dar nu există nici un în afară. A vorbi despre «proscrişii societăţii» 
sau despre «opţiunea pentru altceva» înseamnă a mânca rahat. Faptul că 
producem cantităţile uriaşe de deşeuri este singurul lucru care ne dă dreptul 
nouă, oamenilor, să vrem în altă parte; în general ei profită de pe urma 
bogăției aparente cu care conformiştii încearcă să-şi îndulcească plictiseala. 
Dar, în esenţă, folosirea cuvântului «afară» e ca şi cum ai încerca să fixezi 
un punct din spaţiul stelar. Nu există nici un loc pentru «afară». 


Unde s-ar putea refugia, de exemplu, prietenul tău afram care 
dispreţuieşte modul de viaţă al cururilor palide, dacă s-ar alege praful de 


această societate? Să luăm cazul unei ciume care i-ar afecta numai pe cei de 
descendență caucaziană (şi pentru că tot veni vorba, să ştii că aşa ceva 
există, şi chinezii au experimentat-o în Macao acum trei sau patru ani, dar 
totul a fost ţinut în mare secret şi nu s-a aflat decât cu totul accidental). 
Descotorosirea de noi înşine cu aroganta noastră condamnabilă nu ar duce 
la asanarea speţei umane de bolile ei ereditare. 


Am ajuns să mă întreb dacă n-ar fi cazul să iau exemplul unora dintre 
cei de pe Coasta de Vest, care au ajuns să vadă în sabotaj un fel de hobby. E 
ceva al naibii de greşit în tot ce am edificat, şi ei au adoptat o manieră 
ştiinţifică proprie pentru a determina acest lucru. (Nu ştiu dacă s-a mai 
referit cineva la chestia asta până acum — cred că nu. Am un obicei 
dezgustător de a sări direct la concluzii, care mă face să mă întreb dacă nu 
cumva trăiesc într-o lume închipuită locuită numai de mine). 


A vorbi de tehnică ştiinţifică înseamnă să modifici singura, absolut 
unica dintre variabile, pentru a vedea efectul asupra interacțiunii totale şi de 
aici să deduci funcţia forţei pe care încerci s-o modifici. Problema e că 
rezultatul poate fi haotic, fără ca efectele să poată fi prevăzute. 


Cred că lucrul cel mai bun ar fi să fac eu o încercare, de vreme ce nu 
s-a mai ivit nici un voluntar. Voi pleca în California pentru a studia efectele 
dezorganizării unui oraş. 


Nu, ca să fiu sincer, asta-i o iluzie de tipul hitrip. N-o voi face 
niciodată şi nici altcineva. Îmi e prea frică. E ca şi cum aş coborî axul unui 
generator de fisiune pentru a vedea plasma spumegând pe pereţii sticlei. 
Pentru numele lui Dumnezeu, cineva să ne trimită un antropolog marțian! 


Te-ai gândit vreodată la ce simte un medic confruntat cu o boală pe 
care nu o poate vindeca şi despre care ştie că este atât de contagioasă încât o 
poate contracta imediat de la pacientul neajutorat? Aşa sunt eu în clipa asta. 
Doamne, sunt o fiinţă raţională — într-un fel — suficient de raţională, cel 
puţin, pentru a putea percepe simp-tomele nebuniei din jurul meu. Şi sunt 
om, exact ca şi aceia pe care-i văd ca pe nişte victime atunci când rămân 


lipsit de apărare. Tot ce e posibil — să fiu încă şi mai nebun decât cei pe care 
sunt tentat să-i deplâng. 


Am impresia că mi-a mai rămas un singur lucru de făcut — să mă 
îmbăt. 


Cu cele mai sincere consideraţii — Chad Mulligan” 


continuitate (26) 


ŞI SE IVI UN MĂCELAR 


Guvernul îşi organizase biroul de presă la ultimul etaj al unui bloc de 
cincisprezece niveluri aflat adânc în inima Gongilungului. După ce îşi 
prezentă acreditarea unui reprezentant oficial îndatoritor, dar lipsit de orice 
zâmbet, Donald traversă podeaua acoperită cu rogojină şi se opri în dreptul 
unei ferestre care îi oferea o excelentă imagine de ansamblu a oraşului. 


Înspre stânga, aidoma unei coroane pusă pe fruntea unui deal, se 
ridicau turnurile universităţii. Le privi cu luare aminte, întrebându-se în care 
din ele lucra Sugaiguntung. Ce i se putuse întâmpla unui om ca el ca să 
accepte să devină calul de bătaie al unei asemenea propagande? Fără 
îndoială că era vorba de o presiune deosebită exercitată asupră-i, care 
reuşise să îngenuncheze până şi un geniu ca el, a cărui independenţă de 
gândire pusese bazele unei prosperităţi perene ţării lui. 


Şi pentru că veni vorba de presiuni... 


De aici îi fu oferită pentru prima oară dovada fizică a ceea ce 
percepuse până atunci doar în conştiinţa lui şi pe care nu o putuse analiza 
niciodată cu propriile-i simţuri — ceva paralel sentimentului pe care îl 
avusese în noaptea când ieşise la o plimbare prin oraşul în care se credea ca 
acasă, ca, până la urmă, să descopere că poate declanşa o adevărată 
răzmeriţă. 


Cu numai o sută de insule împrăştiate, sau cam aşa ceva, Yatakangul 
se lăuda cu o populaţie de două sute treizeci de milioane. La o medie de 
cam două milioane de oameni pe insulă, rezulta că aceasta era una din cele 
mai aglomerate zone de pe glob. Si de aici se putea vedea îmbulzeala. 


Până şi colinele laterale ale Străbunului Loa erau împânzite de 
cocioabe legate între ele printr-o reţea de poteci şerpuitoare care duceau 
spre țărm. Îşi aminti de cuvintele lui Chad Mulligan despre presiunile care 
i-au determinat pe cetăţenii Romei antice să creadă că o cale de scăpare 
pentru ei ar fi fost înrolarea în ordinul preoţesc al eunucilor Cybelei şi se 
cutremură. Aici, însă, descoperi un corespondent modern: ce forţă putea 
acţiona asupra oamenilor de aici, făcându-i să creadă că a trage mâţa de 
coadă printre pantele unui vulcan era mai bine decât să se fi mutat la o 
distanţă care să-i ferească de consecinţele unei eventuale izbucniri 
vulcanice? 


Din spate se auzi o voce moale: 
— Domnul Hogan! 
Când se întoarse îl descoperi pe acelaşi oficial. 


— Directorul Keteng vă invită la el, îi spuse individul. Directorul 
Keteng era un bărbat masiv de o manieră rezervată, aflat în spatele unei 
metereze formate din echipament de comunicare, ca şi cum ar fi vrut să-şi 
însuşească toate atributele de stăpân absolut al domeniului comunicării şi 
informaţiei. Donald simţi că Bronwen avusese dreptate; cu toată politica lui 
de eliminare a superstiţiilor, guvernul Solukarta reuşise doar transferarea 


problemei de la idolii familiari la indivizii umani, atât de supuşi greşelilor. 
Acest birou era un adevărat templu, consacrat nu atât zeului informaţiei, cât 
mai degrabă acelor lucruri pe care oamenii aveau voie să afle. 


Un gest scurt îl făcu să se aşeze în faţa lui Keteng. 
— Vorbiţi yatakanga? 
— Puțin. 


— Nu e o limbă prea populară printre studenţii americani. De ce aţi 
învăţat-o? 


Donald îşi reprimă dorinţa de a-l strangula pe prostănacul ăsta plin de 
ifose cu unul din cablurile nenumăratelor telefoane din jur. li răspunse pe 
tonul cel mai calm de care se simţea în stare: 


— Am avut ocazia să învăţ o limbă ne-indo-europeană şi am ales 
yatakanga, despre care am auzit că e foarte grea. 


— Nu aţi avut nici un interes anume în a o învăţa? 
Ah! 
Minţind cu multă seninătate, Donald îi răspunse: 


— La facultate am studiat genetica, şi cel mai mare genetician în viaţă 
e unul dintre compatrioţii dumneavoastră. lată unul dintre motivele cele mai 
importante care m-au îndemnat să vă învăţ limba. 


Linguşeala nu părea însă să îl impresioneze pe cel din faţa lui. Ridică 
din umeri. 


— Sunteţi pentru prima oară aici. Acum, dacă tot aţi venit, nu sunteţi 
— cum să spun — într-o mare grabă. Fiind specialist în genetică, nu mai 
încape nici o îndoială că v-a atras doar programul nostru de optimizare în 
domeniul geneticii. 


— Da, aveţi perfectă dreptate. Interesul public pe care l-a stârnit 
vestea aceasta în ţara mea i-a surprins foarte tare pe patronii mei, aşa că 
luaseră de mult decizia de a mă trimite aici. Dar... 


— Compatrioţii dumitale nu cred în adevărul afirmațiilor noastre, 
spuse Keteng de-a dreptul. Nu-i aşa? 


Donald ezită. 


— Eu sper că tot ce susţineţi aici poate fi realizat, spuse el în cele din 
urmă. Au trecut totuşi câţiva ani buni de când profesorul Sugai-guntung şi-a 
publicat în amănunt lucrările la care se angajase, aşa că... 


— A fost angajat şi în cercetări secrete pentru guvern, spuse Keteng. 
Cercetări dintre acelea care în ţara dumneavoastră sunt în principal de două 
feluri: primul, se procedează de aşa manieră încât o corporație să poată 
obţine un profit maxim faţă de celelalte corporaţii rivale. Aveţi spioni care 
trăiesc din descoperirea secretelor şi vânzarea lor firmelor concurente. Şi al 
doilea, descoperirea celor mai eficiente metode de ucidere a oamenilor. În 
ţara asta, interesul preponderent a fost pentru descoperirea căilor cât mai 
eficiente de a naşte oameni şi de a-i creşte ca pe nişte fiinţe inteligente, 
capabile să-şi aducă o contribuţie importantă pentru pământul lor natal. V- 
aţi format vreo opinie legată de aceste două atitudini atât de contrastante? 


— Ca genetician nu pot să nu admir programul anunţat, iar reputaţia 
profesorului Sugaiguntung e o garanţie în plus a succesului pe care îl va 
avea. 


Donald spera ca răspunsurile echivoce pe care le oferea să nu-i 
trădeze furia pe care tonul dispreţuitor al interlocutorului său i-o stâmnise. 


— Este clar că dumneata, la fel ca toţi ceilalţi americani, nu poţi 
accepta existenţa unui popor care poate face lucrurile mai bune decât voi, 
mormăi Keteng. Totuşi, pentru că ai dumitale au catadicsit, totuşi, să ia notă 
de realizările noastre majore, mă îndreptăţeşte să vă înlesnesc a vă ţine 
concetăţenii la curent cu tot ce facem noi aici. Vă voi da o autorizaţie care 
vă va pune în toate drepturile pe care le au corespondenţii de presă străini, o 


scrisoare de recomandare pentru secţia de chirurgie de la universitatea 
Dedication, pentru a vi se face operaţia fără impunerea taxei 
corespunzătoare, şi un program al tuturor conferinţelor de presă de 
săptămâna viitoare. Mai aveţi şi alte întrebări de pus înainte de a pleca? 


— Mi s-a cerut de către patronii mei să obţin un interviu personal cu 
Sugaiguntung şi asta cu prima ocazie, spuse Donald. 


— Profesorul doctor e mult prea ocupat ca să-şi piardă vremea bârfind 
cu străinii, i-o reteză Keteng. Dar dacă veţi studia programul pe care vi l-am 
pus la dispoziţie, veţi vedea că profesorul îşi va face apariţia publică la 
conferinţa de presă de poimâine. Veţi avea şansa de a-i adresa întrebări 
alături de ceilalţi jurnalişti. 


Nervii lui Donald, care fierbeau din plin din cauza batjocurii bine 
direcționate a lui Keteng, erau pe punctul de a-i scăpa de sub control. 


— Dar ce anume ocupă atât de mult timpul lui Sugaiguntung? întrebă 
el. Nici un om de ştiinţă rezonabil n-ar fi permis ca programul lui să fie 
adus la cunoştinţa publicului, până când toate aspectele preliminare nu ar fi 
fost puse la punct. Modul în care se procedează în acest caz îi face pe toţi să 
creadă că lucrarea nu e terminată — că ştirea a fost exagerată, dacă nu şi mai 
rău. 


— Fără îndoială, spuse Keteng cu sarcasm, că asta aţi fost instruit să 
scrieţi în raportul dumneavoastră care va fi transmis în vederea edificării 
oamenilor din ţara care v-a trimis aici. Voi, americanii, sunteţi lipsiţi de 
subtilitate. Duceţi-vă la clinica universităţii pentru a vedea „ce anume ne 
ocupă atât de mult timpul” aici, în Yatakang. Încă n-am ajuns la nivelul 
vostru de decadenţă, care îţi permite să crezi că dacă ţi-ai terminat 
programul, te poţi relaxa. Planurile pe care le avem ne vor ţine ocupați şi 
generaţia următoare, pentru că noi nu acceptăm ideea de „destul de bun”. 
Noi tindem spre perfecţiune. Şi profesor-doctorul împărtăşeşte acelaşi ideal. 
E suficient? 


Nu, ăsta nu-i nici începutul. Dar Donald îşi înghiţi cuvintele nerostite 
şi se ridică spăşit de pe scaun. 


Deocamdată cel mai indicat ar fi fost să considere toate indicaţiile 
oficiale ca pe nişte ordine. Keteng îi spusese să se ducă la universitate şi să 
vadă ce se întâmplă acolo cu propriii lui ochi. Cum ieşi din clădire, chemă o 
ricşă şi spuse unde voia să ajungă. 


Conducătorul ricşei, un bărbat suplu şi musculos, trebui să pedaleze la 
deal, dar călătoria ar fi trebuit să fie domoală chiar dacă ar fi coborât panta. 
Toate străzile din vecinătatea universităţii gemeau de lume. Cu un număr de 
studenţi de peste şaizeci de mii, universitatea Dedication era o fundaţie 
academică de o dimensiune respectabilă, dar Donald constată plin de interes 
că nu toţi oamenii de acolo erau studenţi. Erau adunate toate vârstele, de la 
pubertate până la pragul senilităţii; locul în care se afla un bătrân era 
imediat reperabii pentru că în jurul lui, sau ei, se forma imediat un fel de zid 
de protecţie pentru a fi feriţi de înghesuială. Respectul faţă de vârsta 
înaintată rămăsese încă o tradiţie vie pe meleagurile acestea. 


După un timp, atunci când ricşa reuşise să se strecoare prin mulţime, 
începu să se întrebe dacă printre toţi cei de acolo exista un singur student. 
Puținele replici pe care le putuse auzi — se ferise să se aplece în afara ricşei, 
pentru că astfel ar fi putut fi văzut şi trăsăturile lui caucaziene ar fi atras cu 
siguranţă atenţia celorlalţi — îl făcură să creadă că mai toţi erau vizitatori 
veniţi din insulele învecinate. Dacă acest lucru era adevărat, pentru că la o 
apreciere aproximativă, pe mila şi jumătate pe care o traversase nu erau mai 
puţin de zece, douăsprezece mii de oameni, atunci ei reprezentau o bază 
solidă pentru pretenţia guvernamentală referitoare la un sprijin de masă în 
vederea programului genetic. 


Din loc în loc văzu grupuri de tineri şi tinere cam plictisiţi dar bine 
disciplinaţi, cu pancarte pe care erau slogane, toate cu referire la 
Sugaiguntung. 


Hmmmm... Hai la universitate, în speranţa că vei prinde o frântură 
din imaginea acestui mare om... 


În faţa lui se ivise zidul care delimita perimetrul universităţii, o 
barieră înaltă de şapte picioare, de un alb pur, ornamentat cu spiralele şi 


liniile literelor yatakange într-o caligrafie stilizată — foarte mult folosită, ca 
şi scrierea arabică în Egipt, într-un fel de friză care împodobea pereţii 
clădirilor publice. Mărturii trainice ale măreției  Yatakangului şi 
înţelepciunii lui Solukarta, realizate în emailuri rezistente la apă, roşii, 
albastre, verzi şi galbene, ţineau la distanţă mulţimea presupuşilor vizitatori. 


Putu să vadă că la singura poartă erau de pază nu numai poliţişti cu 
uniformele pătate de sudoare şi clapele tocurilor de la pistoale ridicate, dar 
şi un grup de tineri având pe braţ banderole în culorile naţionale — roşu, 
albastru şi verde, care încercau să împingă mulţimea ce se înşirase de-a 
lungul întregului zid, susţinându-şi ghionturile cu sfaturi. Încordându-şi 
auzul, i se păru că a reuşit să distingă câteva propoziţii coerente prin toată 
acea hărmălaie. „Trebuie să ai răbdare — i se va spune doctorului din satul 
tău ce are de făcut — munceşte din plin şi hrăneşte-te bine, altfel copiii nu-ţi 
vor fi sănătoşi indiferent ce-am face...” 


Donald făcu un gest din cap. Probabil că acestea erau dovezile pe 
care-şi întemeiase Deirdre Kwa-Loop afirmaţiile legate de consecinţele 
deziluzionării celor din Yatakang. 


În cele din urmă ricşistul reuşi să-l aducă până în apropierea porţii. Îi 
arătă poliţistului venit spre a-l identifica paşaportul şi scrisoarea de la 
Keteng, care îi permitea să intre în clinica Universităţii fără nici o taxă. 
Polițistul citi documentul pe-ndelete, după care strigă doi tineri cu brasarde. 
Cu ajutorul lor mulţimea nerăbdătoare fu ţinută la distanţă de poarta care se 
întredeschise pentru a-i permite lui Donald să intre. 


O fată în sarong, care avea o umbrelă închisă, îl salută când păşi pe 
terasa înclinată. Se afla într-o curte cu o fântână şi acoperită cu nisip în 
mijloc şi peristiluri de jur împrejur, sub acoperişurile de pagodă. 
Peristilurile aflate în apropierea intrării în curte erau în aşa fel răsucite încât 
continuau sub nivelul străzii pe care tocmai o părăsise; de sub terasă se 
auzea zumzetul vocilor şi zvon de paşi. Avu ocazia să vadă cel puţin o sută 
de studenţi care stăteau sau îşi vedeau de drum. 


— Bună ziua, domnule, spuse fata folosind o formulă de respect 
yatakangă, dezvoltată din rădăcina cuvântului care însemna „senior”. 


— Bună ziua, îi răspunse Donald care observă că şi ea purta o 
brasardă. Trebuie să merg la clinica de aici. 


[i întinse scrisoarea lui Keteng. 


— Vă conduc, domnule, spuse fata. Astăzi sunt de serviciu cu 
îndrumarea străinilor. Dacă mai aveţi nevoie de vreo informaţie, să întrebaţi 
pe oricine poartă o brasardă ca aceasta. Îşi recită lecţia bine învățată cu un 
zâmbet strălucitor, dar forțat, tonul trădându-i oboseala. Vă rog să mă 
urmaţi. 


Îl conduse pe o scară scurtă dar abruptă până în dreptul peristi-lurilor 
de sub terasă, deschizându-şi umbrela în timp ce mergea. I se păru că gestul 
ei servea ca un fel de atenţionare a celorlalţi pentru a le face loc. Donald îi 
văzu pe câţiva dintre studenţi bătându-şi colegii cu palma pe umăr pentru a- 
i face atenţi să se dea la o parte. 


N-a fost un drum prea scurt. Ajunsese exact acolo unde el nu avea 
nimic de făcut. Dacă n-ar fi fost fata s-ar fi putut rătăci fără nici 


O speranţă. Trecură pe lângă cel puţin douăzeci de clădiri, despre care 
fata îi spuse ce reprezentau fiecare în parte. 


— Secţia limbilor asiatice, departamentul istorie, secţia oceanografie, 
secţia geologie-geografie... 


Nu reuşi totuşi să stârnească în nici un fel curiozitatea lui Donald. 
Interesul lui era cu mult mai atras de oamenii pe care îi întâlnea în cale. Se 
văzu silit să recunoască faptul că Keteng avusese dreptate. Pretutindeni te 
învăluia atmosfera unei preocupări pe care nu-i fusese dat s-o întâlnească în 
nici una din universităţile americane din câte cunoscuse. Până şi cei câţiva 
studenţi pe care-i văzuse stând în preajmă discutau — doar îi auzise — despre 
cursuri, nu despre shigi sau despre ce vor face în după-amiaza acelei zile. 


— Biochimie, genetică şi tectogenetică şi, în fine, am ajuns şi la 
clinică! 


Fata îi ţinea uşa deschisă; în spatele ei observă decoraţiunile 
internaţionale pastel şi simţi în nări mirosul internaţional al dezinfectantului 
folosit în spitale. 


— Ai spus că acolo e departamentul pentru genetică? întrebă el 
arătând spre ultima clădire pe lângă care trecuseră. 


— Da, domnule. 
— Departamentul unde lucrează celebrul dr. Sugaiguntung? 


— Da, domnule. De data aceasta zâmbetul fetei nu mai părea să fie 
forţat; în vocea ei se strecurase o mândrie autentică. Am onoarea de a lucra 
în acel departament. Studiez direct sub îndrumarea lui. 


Donald confecţiona o frază opulentă, în care incluse mulţumirile 
pentru ajutorul pe care i-l acordase ea, admiraţia pentru frumuseţea ei şi o 
bună parte referitoare la soarta străinilor. Faptul de a fi putut lua contact 
direct cu unul dintre studenţii lui Sugaiguntung reprezenta pentru el o 
realizare extraordinară! 


Inainte însă de a fi apucat să spună o singură vorbă, fata îşi închise 
umbrela şi dispăru brusc din faţa lui. Douăzeci de studenţi se strecurară 
între ei doi, înainte ca el să fi reacţionat în vreun fel. 


Din clinică, o soră care-l urmărea cu atenţie era pe punctul de a i se 
adresa. Oftă. Tot ce putea face era să-şi fixeze în memorie clădirea 
proeminentă destinată studiilor de genetică, pentru cazul în care va mai veni 
vreodată aici. 


In vreme ce mai arunca o ultimă privire, sesiză ceva care îl şocă în 
legătură cu studenţii care treceau pe acolo. Numărul feţelor zâmbitoare 
scăzuse drastic pentru nişte oameni care ar fi trebuit să simtă că sunt în 


pragul unei realizări epocale. Salutându-şi prietenii prin gesturi ale capului 
sau mâinii, îşi păstrau o mină cât se poate de preocupată. 


Chiar şi fata care îl condusese de la poartă până aici era foarte obosită. 


Epuizare datorată suprasolicitării? Aşa s-ar fi putut crede. Dăruirea 
totală era unul dintre elementele esenţiale care caracteriza centrele de 
învăţământ superior din Yatakang; admiterea era o competiţie cumplită, 
ţinând cont de milioanele de familii care-şi trimiteau copiii aici. 


Gândul acesta îi provocă o stare de disconfort. Nu fusese obişnuit cu 
oameni care înțelegeau să se dăruiască până la limita epuizării totale. Acasă, 
aşa ceva era considerat desuet. Se întoarse spre a-i explica asistentei scopul 
pentru care venise aici. 


Chiar în clipa când se pregătea să înceapă, auzi un geamăt, 
întorcându-şi privirea, văzu freamătul care străbătea grupul de studenţi din 
faţa clădirii departamentului de genetică, ceva ridicându-se deasupra 
capetelor negricioase adunate într-un pachet compact. Razele soarelui 
străluciră pe el. Îi recunoscu forma singulară din prima clipă, un fang, 
iataganul yatakang cu care oamenii acestei ţări erau atât de mândri să 
compare grupul de insule: o sabie încovoiată. 


Geamătul se transformă într-un urlet mut şi un băiat sângerând se 
împiedică de grădiniţa presărată cu prundiş imaculat, care aici separa 
turnurile albe de aleile străjuite de pagode. Sângele de culoarea rubinului 
ţâşnea dintr-o tăietură care-i traversa pieptul. După câţiva paşi se prăbuşi. 
Viaţa i se scurgea în pământ printre zvârcoliri. 


Cu o uimire bolnavă, Donald se consideră purtătorul unui nou şi 
straniu microb: agentul infecțios al răzmeriţei şi măcelului. Abia ajunsese 
acolo în cursul acelei zile şi-Nu era nevoie să mai fi avut o experienţă 
anterioară a acelui fenomen. Ştiai despre ce era vorba de la bun început — 
era ceva legat de viaţa modernă sau de moarte. Doar la câţiva metri de el, în 
faţa unui grup de studenţi cuprinşi brusc de panică, se afla o persoană care 
depăşise limitele sănătăţii psihice, intrând într-o criză de demenţă ucigaşă. 


Fusese prea concentrat la ceea ce se întâmplase pentru a fi reuşit să 
înregistreze tot evenimentul. Tot ceea ce surprinsese a fost băiatul 
sângerând, supraviețuitorii paralizaţi de spaimă şi apoi o fată într-un sarong 
despicat, care a ieşit împleticindu-se din grup, exact aşa cum se întâmplase 
cu băiatul, lăsând urme adânci pe nisipul din grădiniţă şi ţinându-şi unul din 
sânii mici cu mâna, în timp ce privea tăietura monstruoasă care aproape că 
i-l desprinsese de corp — prea uluită ca să mai ţipe, capabilă doar să 
privească şi să sufere. 


Anarhistul îşi găsise cel mai bun loc pentru a comite atentate, în 
spaţiul strâmt al aleii care ducea la clădirea înaltă a departamentului pentru 
genetică, acolo unde oamenii se împiedicau de uşile care asigurau accesul 
în şi dinspre interior, nu era nevoie să-ţi cauţi ţinte, era suficient să ridici 
sabia şi să ciopârţeşti. Lama îşi făcuse apariţia, împroşcând stropi de sânge 
pe pereţi, pe feţe, pe spatele celor din jur, după care se lăsă în jos ca un satâr 
de măcelar, despicând carne şi oase. La ferestre se iviră figuri nedumerite; 
în depărtare apăru un ofiţer în uniformă galben închis, cu o armă în mână. 
Omul trebuia să-şi croiască drum prin mulţimea compactă de studenţi 
înnebuniţi de frică. O a treia victimă se prăbuşi pe alee ca un manechin 
inert. Era un tânăr ai cărui creieri se scurgeau pe jos în lumina crudă a 
soarelui. 


Nebunul care urla din toate puterile se întoarse la auzul unui cuvânt, 
şi cuvântul a fost un nume, şi numele a fost — Donald nu a înţeles de ce — 
„Sugaiguntung!” Ce însemna asta? Să nu fi fost anarhistul o fiinţă umană ci 
unul din urangutanii produşi de el? Posibilitatea i se părea de-a dreptul 
nebunească, dar cu nimic mai puţin nebunească decât ideea de a fi dat nas 
în nas cu un criminal din chiar prima clipă a venirii lui aici. 


Fără să-şi dea seama ce face, se trezi că încerca să vadă mai bine 
chipul ucigaşului şi, pentru că se oprise în faţa uşii clinicii, retragerea — 
posibilă, dar de care nu se folosise încă — îi fu tăiată. Un grup de studenţi, 
îngroziţi de spaimă, dădură năvală peste el. Unul dintre ei se împiedică, 
prăbuşindu-se, şi preţ de o clipă, lungă cât o eternitate, rămase acolo, strivit 
de picioarele care îl ţintuiau de pământ. 


Nu era vorba de un student. Lucrul acesta fu observat de Donald 
concomitent cu un altul şi mai important. Cel care căzuse era un om de 
vârstă mijlocie, voinic, şi — un lucru rar printre oamenii Yatakangului — 
chel. Dar lucrul acesta era o simplă remarcă, lipsită de orice semnificaţie. 
Conta numai faptul că anarhistul venea după el. 


Mintea lui Donald îngheţă, ca şi cum cineva i-ar fi crăpat capul, 
aidoma băiatului aflat la câţiva iarzi de el, după care i-l umpluse cu heliu 
lichid. Simţi un autocontrol şi o detaşare de computer criogenie, iar timpul 
încetă să mai fie liniar, devenind grafic. 


Acesta e portretul clasic al unui anarhist. Subiectul e un tânăr slab, 
ceva mai înalt decât media rasei căreia îi aparţine, cu tenul galben, părul 
negru, îmbrăcat în costumul tradiţional, pătat cu sânge. Ochii negri îi sunt 
larg deschişi, şi pupilele îi sunt, în mod sigur, larg deschise, deşi contrastul 
e prea slab ca să-mi pot da seama. Are şi gura deschisă, şi bărbia îi e plină 
de salivă. Pe obrazul stâng are o mică pată de spumă. Respirația îi e 
violentă, punctată de gemete puternice, mai curând un horcăit. Muşchii îi 
sunt cât se poate de tensionaţi. Mâneca dreaptă a fost sfâşiată din cauza 
încordării bicepsului. Degetele îi sunt încleştate convulsiv pe garda 
fangului şi încheieturile mâinilor au o paloare albicioasă pe fondul galben. 
Picioarele îi sunt îndoite şi tălpile bine fixate în pământ, amintind de 
poziţia unui luptător sumo gata să înfrunte atacul adversarului. Are o 
erecţie remarcabilă. Este într-o stare de nebunie şi nu mai simte nici o altă 
durere. 


După ce observă toate acestea se ivi şi întrebarea: dar, pentru numele 
lui Dumnezeu, ce trebuie să fac? După care timpul îşi reluă scurgerea 
normală. 


Lama fangului vâjâi şi stropi faţa lui Donald cupicături de sânge care 
îl împroşcară cu atâta forţă încât le simţi ca pe acele de gheaţă ale lapoviţei. 
Sări înapoi; omul de pe jos mai făcu o încercare să se ridice, anarhistul 
aproape că-şi pierdu echilibrul atunci când schimbă direcţia violentei 
lovituri, îndreptate iniţial împotriva lui Donald, spre cel căzut care încerca 
să scape, crestându-i o linie dureroasă pe fesele încordate. 


Arma 


Cineva îi spusese lui Donald Hogan: o variantă a lui Donald Hogan, 
acel Mark II care învăţse aproape o mie de feluri de a pune capăt unei vieţi. 


Să nu porneşti niciodată împotriva unui om înarmat fără o armă, 
dacă ai una la dispoziţie. Dacă n-ai nici una la îndemână, atunci să cauţi 
una. 


În preajmă nu era nimic care să poată fi folosit ca armă. În jurul lui se 
afla un zid cât se poate de solid, o terasă înclinată, stâlpi astfel ancorati 
încât să suporte un acoperiş greu, şi o grădiniţă orientală acoperită cu nisip 
în care nu creştea nici măcar un singur copac din care s-ar fi putut rupe o 
cracă, pentru a putea fi folosită ca armă. 


Anarhistul era pe punctul de a-l ucide pe omul înnebunit de frică, 
trântit la pământ. 


Fangul se ridică în aer cu o mare risipă de energie, pregătindu-se să se 
abată asupra nenorocitului ce aştepta să fie despicat în două, aidoma unui 
porc sacrificat. 


La uşa-glasvand a clinicii se iviră feţe îngrozite şi palide, privind 
stupefiate, hipnotizate, îngheţate până la totala neclintire din cauza ororii. 


Donald era singur pe aleea îngustă, fără nimeni în apropiere, în afara 
omului de la pământ, a rănitului din grădiniţa cu nisip, şi a anarhistului. 


Sabia ajunsese în punctul cel mai înalt în clipa în care el se lansă. Îl 
lovi pe anarhist cu umărul, dar avu impresia că se izbeşte de o statuie din 
lemn, atât de încordaţi erau muşchii acestuia din cauza nebuniei. Era prea 
târziu pentru a mai putea opri lovitura săbiei, dar omul se dezechilibra, iar 
Donald trecu în spatele lui, folosindu-se de mână pentru a amortiza dccnirea 
de zid, şi ricoşând astfel ca o minge într-un loc unde nu mai putea fi atins. 
Lama se ştirbi întâlnind ţigle, nu carne, se auzi un zăngănit metalic şi fangul 
se răsuci în mâna nebunului. Sângele care se prelinse pe mâner îl făcu 


lunecos, zădărnidnd strânsoarea mâinii. Din cauza izbiturii, muşchii tari ca 
oţelul nu-l mai ascultară o clipă. 


Arma 


În mijlocul grădiniţei cu nisip, cinci pietre modelate de apă în forme 
rotunde şi perforate. Se duse spre ele, ţinând minte locul în care se aflase 
anarhistul, încercând să calculeze lucrurile în aşa fel încât să le poată arunca 
fără să mai ţintească atunci când va ajunge la mica grămadă. Cea mai 
apropiată era mai grea decât s-ar fi putut crede, ceea ce îi dădu calculul 
peste cap. Piatra trecu pe lângă umărul anarhistului, apoi căzu pe terasă, iar 
anarhistul îşi ridică fangul făcând un salt în direcţia lui Donald. 


Nimeri cu piciorul pe piatra rotunjită şi alunecă. 


Îi mai rămăsese doar o singură piatră pe care ar mai fi putut s-o 
arunce: una albicioasă, cu o gaură de care putea fi prinsă, cântărind vreo 
şapte-opt funzi. O aruncă spre vintrele anarhistului, expuse de picioarele 
depărtate, şi acesta se rostogoli la pământ ţinându-se de testicole. 


Incapabil să simtă durere în starea în care se afla, dementul nu era 
totuşi ferit de consednţele loviturii în organele genitale. Respirația i se 
frânse şi se lăsă o linişte nefirească, care făcea şi mai percutante geamătul şi 
scrâşnetul de furie pe care Donald le percepea cu acuitate. 


Şi totuşi, reuşea să-şi recapete respiraţia. 


Dădu să apuce sabia căzută pe jos, dar Donald avu timp să-i arunce 
nisip în ochi. Lama şuieră din nou şi de data aceasta îl atinse pe Donald în 
antebraţul drept, ca o înţepătură otrăvită de viespe. 


Arma 


Epuizase tot ceea ce îi oferise terenul: cele două pietre, nisipul. 
Nisipul îi orbise doar un ochi anarhistului şi doar atâta lucru nu l-ar fi 
deranjat prea mult. Era din nou în picioare, înarmat şi gata să sară din nou la 
Donald, profitând de avantajul terenului. 


Arma 


Anarhistul sări, dar Donald eschivă şi fangul se înfipse în nisip, de 
unde părea că iese cu greu. (Era ca şi cum omul ar fi fost o prelungire a 
armei şi nu invers). Se rostogoli şi izbi cu piciorul încheietura mâinii 
anarhistului, ceea ce îl făcu să-şi deschidă pumnul, scăpând fangul. O a 
doua lovitură, prost plasată, dar suficient de puternică, azvârli arma în 
lături, iar anarhistul îşi recâştigă respiraţia, capabil să scrâşnească un 
blestem, aruncându-se apoi după sabie fără să-i mai pese de ce parte o 
apucă. O prinse de lamă, nu de mâner, tăindu-şi două degete, apoi o ridică şi 
o aruncă spre Donald, care trebui să evite arcul de oţel al tăişului; 
încordându-şi picioarele, Donald îşi puse capul în poziţie de atac şi izbi cu 
fruntea nasul şi gura nebunului, lovindu-l în acelaşi timp cu ambii pumni în 
stomac, folosindu-se de toată forţa pentru a-l sălta, ţinându-şi picioarele cât 
mai bine înfipte în nisipul instabil care ameninţa să-l trădeze. Adversarul 
căzu, şi capul i se izbi de piatra providenţial aflată în mijlocul grădiniţei cu 
nisip. 


Dar nu asta e arma mea. 


Preţ de o clipă rămase prostit. Anarhistul nu-i răspundea la atac. Era 
moale de tot şi sub ceafa pe care Donald o putea vedea foarte de aproape se 
afla bolovanul de care trebuie să se fi lovit atunci când căzuse pe spate. 


Am zărit o armă, nu-i aşa? 


Deşi ca prin ceaţă, îşi aminti exact ce văzuse, se ridică în picioare 
săltându-l pe anarhist şi-l târî pe alee spre uşa-glasvand a clinicii. Nu dădu 
atenţie omului cu fesele tăiate, rămas întins pe iarbă, şi nici mulţimii aflate 
în spatele uşii, care începuse să dea înapoi cu exclamaţii de uimire, şi îşi 
folosi arma. 


Care era, după cum fusese învăţat, o foaie de geam, care putea fi 
spartă pentru a obţine din ea lame ascuţite. 


Observă, cu un dezinteres total, atunci când îl răsuci pe anarhist, că 
acesta avea pe ceafă o dâră de sânge provenită, probabil, din rana provocată 


de bolovan. Apoi îi folosi capul ca pe un ciocan şi sparse uşa, după care îi 
tăie gâtul într-una din bucăţile de geam rămase în cadru. 


Le spuse în yatakangă oamenilor îngroziţi din spatele uşii: 


— Galbeni fricoşi ce sunteţi! Copii mâncători de căcat, născuţi din 
cur de poponari! Grămadă de hoituri colorate cu pişat! Muşte de căcat! 
Labagii scopiţi! Văduve de trotuar care n-aţi avut în toată viaţa voastră un 
bărbat decât pentru bani! Voi, flautiste, de sânge sugătoare, pupincuriste, 
pângăritoare a sfintelor lăcaşuri! Fătaturi fără creier, şi fără inimă, şi fricoşi 
castraţi ai unei vaci genetic aberante şi idioate, copii de hoţi plini de 
păduchi care v-aţi otrăvit taţii şi v-aţi violat mamele şi v-aţi vândut surorile 
olandezilor şi v-aţi trădat fraţii pentru a fi vânduți în măcelării. Comercianţi 
de excremente de mâna a doua, voi de ce nu aţi făcut nimic? 


Şi după aceea îşi dădu seama că târa un cadavru şi că îşi tăiase ambele 
mâini, astfel încât nu putea şti dacă sângele care-i picura pe piept era al lui 


sau al anarhistului — şi abia atunci înţelese ce făcuse. Lăsă trupul să cadă, se 
urcă pe el şi începu să plângă. 


lumea evenimenţială (12) 


SENTIMENTUL GENERAL 


„intelegi ce înseamnă, nu-i aşa? De fapt toţi 


Înţelegi ce înseamnă, nu-i aşa? De fapt toţi 


Înţelegi ce înseamnă, nu-i aşa? De fapt toţi 

copiii noştri vor fi nişte handicapati! 

copiii noştri vor fi nişte handicapati! 

copiii noştri vor fi nişte handicapati! 

La ce ne vor mai folosi toate născocirile noastre când 

La ce ne vor mai folosi toate născocirile noastre când 

La ce ne vor mai folosi toate născocirile noastre când 

vom fi confruntaţi cu oameni care gândesc mai bine ca noi? 
vom fi confruntaţi cu oameni care gândesc mai bine ca noi? 
vom fi confruntaţi cu oameni care gândesc mai bine ca noi? 
Ştii ce puteţi face cu Comisia Fugenică, nu 

Ştii ce puteţi face cu Comisia Eugenică, nu 

Ştii ce puteţi face cu Comisia Eugenică, nu 

-i aşa? Puteţi... 

-i aşa? Puteţi... 

-i aşa? Puteţi... 

Ne va reduce, ca să spunem aşa, la a fi 

Ne va reduce, ca să spunem aşa, la a fi 

Ne va reduce, ca să spunem aşa, la a fi 


imbecili şi invalizi, 


imbecili şi invalizi, 

imbecili şi invalizi. 

Aţi văzut că Engrelay Satelserv a hotărât să trimită un 
Aţi văzut că Engrelay Satelserv a hotărât să trimită un 
Aţi văzut că Engrelay Satelserv a hotărât să trimită un 
expert în genetică în Yatakang? 

expert în genetică în Yatakang? 

expert în genetică în Yatakang? 

Dacă o asemenea companie ia lucrurile în serios 
Dacă o asemenea companie ia lucrurile în serios 
Dacă o asemenea companie ia lucrurile în serios 
Înseamnă că e ceva. 

Înseamnă că e ceva. 

Înseamnă că e ceva. 

Dar se pare că guvernul încearcă să convingă oamenii 
Dar se pare că guvernul încearcă să convingă oamenii 
Dar se pare că guvernul încearcă să convingă oamenii 
că totul e o minciună, 

că totul e o minciună, 


că totul e o minciună. 


Ceea ce înseamnă că, de fapt, nu are capacitatea 
Ceea ce înseamnă că, de fapt, nu are capacitatea 
Ceea ce înseamnă că, de fapt, nu are capacitatea 
de a face acelaşi lucru pentru noi! 

de a face acelaşi lucru pentru noi! 

de a face acelaşi lucru pentru noi! 

DE A FACE ACELAŞI LUCRU PENTRU NOI! 
DE A FACE ACELAŞI LUCRU PENTRU NOI! 
DE A FACE ACELAŞI LUCRU PENTRU NOI! 
DE A FACE ACELAŞI LUCRU PENTRU NOI! 
DE A FACE ACELAŞI LUCRU PENTRU NOI! 


DE A FACE ACELAŞI LUCRU PENTRU NOI!” 


(NECINSTIT Termen care defineşte profiturile obţinute de alţii pe 
care noi am încercat să-i păcălim fără să reuşim. A se vedea şi TICĂLOŞIE, 
PE SUB MÂNĂ şi CE NOROC CĂ MI-AM DAT SEAMA 


— Lexiconul Hipcrime de Chad C. Mulligan —) 


continuitate (27) 


SALVAREA OMULUI 


De o parte şi de alta a drumului strălucea umed, în miezul verii, 
verdele proaspăt al ierbii înalte. Covorul ei era străpuns pe alocuri de 
tufişuri pitice şi copaci. Priponite cu lanţuri scumpe, pentru că funiile din 
piele sau frânghie s-ar fi putut rupe, caprele făceau tot ce le stătea în puteri 
să smulgă scoarţa de pe copaci, ucigându-i în felul acesta, deşi era 
suficientă iarbă pe lângă ţăruşii în jurul cărora se învârteau. Exceptând 
lanţurile, drumul părea să fie singurul intrus într-un univers alcătuit din 
plante şi animale; şi nu atât drumul, pentru că natura sălbatică îl domina 
copios, muşcându-i obrazul şi împroşcându-i-l cu gropi în care mustea 
noroiul, cât ideea de rectiliniaritate. 


Şi totuşi, existenţa omului se făcea simțită prin lucrările lui, care se 
iveau ici şi colo. La fiecare milă sau două erau porţiuni de teren înconjurate 
de canale de irigație pentru legume, în mijlocul cărora se aflau cătunuri 
încropite în cel mai autentic stil beninian, din lemn şi stuf. Casele familiilor 
mai înstărite semănau cu nişte carapace de broască ţestoasă într-o 
dezlănţuire de culori, întrucât proprietarii culeseseră toate cutiile de 
conserve, canistrele şi rezervoarele de benzină, chiar şi foile de tablă de pe 
maşinile abandonate, apoi le turtiseră cu maiurile, îmbinându-le grijuliu ca 
pe nişte armuri medievale, pentru a feri lemnul de apă, putrezire şi termite. 


Hărțile ținutului fuseseră ţinute la zi printr-un sistem bazat pe 
informaţii orale, dar chiar dacă ar fi fost revizuite cu o săptămână în urmă 
de o echipă de geografi ai ONU, lui Norman tot i-ar fi venit greu să se 
raporteze la ceea ce vedea afară, pe geamul maşinii, după harta pe care o 
ţinea pe genunchi. 


Trebui să-şi mărturisească mâhnit: „Cele două dealuri de acolo trebuie 
să corespundă acestor semne, asta înseamnă că de aici ar trebui să se 


escaveze lut de pe fundul fluviului, pentru filtrele poroase ale uzinei de 
mase plastice din... de unde?... Behploti...” 


Zumzetul de insectă al motorului maşinii în care se aflau se 
transformase într-un fel de mormăit. Gideon Horsfall se întoarse şi spuse: 


— Fir-ar al dracului să fie, şi eu care am crezut că ajungem în Lalendi 
înainte de a fi nevoit să schimb cilindrii. O să opresc după curbă. 


Dincolo de curbă se afla un alt sătuc, care avea însă o şcoală şi un 
dispensar. Nimeriseră ziua în care clinica, o clădire mică din beton, văruită, 
era închisă, dar în şcoală era o activitate intensă. În această regiune ploile 
verii erau intermitente, şi toată perioada de precipitaţii se consuma în trei 
săptămâni. Profesorul — un tânăr cu un evantai şi ochelari de modă veche — 
îşi desfăşura activitatea sub un pâlc de copaci pitici. Clasa era formată din 
băieţi şi fete între şase şi doisprezece ani, care lucrau pe abecedare editate 
de ONU. Făceau cu toţii eforturi pentru a nu îşi lăsa atenţia distrasă de 
apariţia maşinii. 


Deşi nu începuse ploaia, atmosfera era groaznic de umedă. Norman, 
ud din cap până în picioare, se gândi la câtă energie i-ar fi trebuit să iasă din 
maşină şi să stea pe picioarele lui. Îl întrebă pe Gideon dacă avea nevoie de 
ajutor să schimbe cilindrii. Răsucindu-se să ia doi cilindri noi — unul de 
hidrogen, altul de oxigen, — dintr-un coş aflat în spatele maşinii, Gideon îi 
spuse că nu avea nevoie de nici un ajutor. 


Norman ieşi, totuşi, şi îşi îndreptă privirile spre faţada în formă de 
verandă a clădirii, unde se afla un mic grup de femei, printre care un bărbat 
de vârstă mijlocie, foarte slab, întins pe o masă aşezată pe capre de lemn. 
Storceau cârpe în nişte găleți cu apă, după care îl ştergeau cu ele, fără ca el 
să le bage în seamă. 


Uimit, îl întrebă pe Gideon: 


— Ce se întâmplă? Omul ăla e bolnav? 


Gideon nu se uită din prima clipă. Trânti cilindrii în spatele maşinii, 
reconectă furtunurile de gaz şi le legă pe cele goale pentru a asigura 
circuitul. Abia apoi se uită spre ceea ce îi arătase Norman. 


— Bolnav? Nu, mort, spuse el absent, după care aruncă cilindrii în 
maşină. 


Unul dintre elevii mai mari, care stătea turceşte în fundul clasei, ridică 
mâna şi îl întrebă ceva pe profesor. 


— S-a întâmplat ceva? întrebă Gideon după ce îşi dădu seama că 
Norman nu se mai urcă în maşină. 


— Nu chiar, răspunse Norman după o scurtă pauză. Numai că... Cum 
să-ţi spun, până acum n-am mai văzut nici un cadavru. 


— Nu se deosebeşte prea mult de o fiinţă vie, spuse Gideon. Doar că 
nu respiră şi nu suferă. Fir-ar să fie, exact de asta mi-e frică. Te deranjează 
dacă l-ai asista câteva minute pe directorul şcolii la oră? 


Femeile terminaseră de spălat cadavrul; apoi vărsară apa murdară şi 
un purcel veni repede să se bălăcească în băltoaca rămasă. Din vârful 
parilor care susțineau veranda, priveau grav câţiva pui. Una dintre femei 
aduse un hârdău plin cu ceva lipicios şi alb şi începu să ungă faţa cadavrului 
cu un smoc de pene. 


— Pentru ce e aia? îl întrebă Norman pe Gideon. 


— Cum? A, te referi la vopseaua albă? Cred că e vorba de o tradiţie 
rămasă de pe vremea când au venit misionarii pe meleagurile astea. Toate 
picturile de sfinţi şi îngeri pe care le-au văzut când au fost convertiți la 
creştinism aveau pielea albă, aşa că au luat hotărârea ca în felul ăsta să 
asigure morţilor o şansă mai mare când ajung la porţile raiului. 


Intreaga clasă se ridică în picioare când profesorul trecu prin dreptul 
ei şi se îndreptă spre maşină. 


— Bună dimineaţa, domnilor, spuse afabil tânărul corpolent. Clasa 
mea a primit permisiunea să vă pună câteva întrebări. Şi pentru că 
posibilităţile lor de a călători sunt atât de reduse, cred că îi veţi înţelege. 


— Desigur, spuse Gideon cu o umbră de oftat în glas. 
— Mii de mulţumiri. În primul rând, am putea ştii de unde veniţi? 


Profesorul se întoarse şi îşi întinse mâna spre unul dintre elevii mai 
mari, care îi aduse o hartă în culori vii. Copiii aceia, care nu manifestau cine 
ştie ce interes pentru mort sau pentru automobilul străinilor, îşi concentrară 
atenţia spre a vedea ţara pe care le-o va arăta Gideon. 


Când degetul lui se opri în zona New York-ului, se auzi un oftat 
colectiv. 


— Sunteţi american, spuse profesorul. Sarah, am învăţat despre 
America, nu-i aşa? Ce ştim până acum despre acea mare ţară? 


O fată care dădea semne de maturitate pretimpurie, cam de 
treisprezece ani, una dintre cele mai mari din clasă, spuse: 


— America are peste patru sute de milioane de oameni. Dintre ei unii 
sunt negri, ca noi, dar cei mai mulţi sunt coc... 


— Cauc..., o corectă profesorul. 


— Caucazieni, reuşi în cele din urmă să spună şi Sarah. Capitala e la 
Washingham... 


— Washing... ? 


— Washington. Sunt cincizeci şi două de state. La început au fost 
treisprezece, dar acum sunt de patru ori mai multe. America e foarte bogată 
şi puternică, şi nouă ne trimite semințe bune pentru plantat, noi soiuri de pui 
şi vaci, care sunt mai bune decât ce am avut noi, şi o mulțime de 
medicamente şi dezinfectante care ne ajută să fim sănătoşi. 


Zâmbi, şi pe figura ei înflori plăcerea succesului pe care îl avusese 
micul ei recital. 


— Foarte bine, o felicită Gideon. 
Un băieţel care stătea lângă Sarah, şi cam tot de vârsta ei, ridică mâna. 
— Aş vrea să vă întreb, domnule... 


Norman simţi un impuls de a-şi lăsa mintea să viseze. Fără îndoială că 
era una din sarcinile lui Gideon de domeniul relaţiilor publice, pe care 
acesta trebuia să le îndeplinească atunci când se afla în voiaj prin ţară — şi 
care lui Norman i se păru o absurditate; primul secretar al Ambasadei 
Americane oprindu-se la întâmplare într-unul din satele izolate ale acestei 
ţări pentru a sta la taifas cu nişte copii! Dar îşi obligă mintea să fie atentă la 
toate detaliile. 


Abia acum îşi dădu el seama de ce îi fusese atât de dificil acest lucru 
acum câteva secunde. Pregătirea cadavrului pentru înmormântare, ceea ce 
reprezenta ceva obişnuit pentru toţi oamenii care locuiau aici, îl şocase. În 
America puteai considera moartea drept un eveniment public dacă era 
cauzată de un atac de cord sau de atacul vreunui anarhist, dar aproape 
nimeni nu văzuse un anarhist dezlănţuit. Din punct de vedere sentimental, 
cât şi al vieţii cotidiene, moartea era considerată ceva ce se putea întâmpla 
într-un spital, ascuns vederii celorlalţi, cu excepţia specialiştilor, versaţi în 
mânuirea cărnii omeneşti. 


Dar oamenii mor. 


Din acest punct de vedere, Beninia era un şoc permanent. Preluată de 
ochi sau de ureche, informaţia pusă la îndemână de Shalmaneser şi de 
biblioteca GT putea fi ingurgitabilă şi chiar digerată până la un punct. 
Confruntat însă cu limba, mirosul, alimentaţia locală, aerul lipicios al verii 
timpurii, clisa de noroi care îi înconjurase pantofii, era în aceeaşi stare de 
plâns ca a boşimanului care încearcă să descifreze sensul unei fotografii, 


epuizat de efortul de a lega cu o punte prăpastia care îl despărţea de 
simbolurile pe care le aflase anterior şi realitatea momentului. 


Şi totuşi trebuia făcut. Izolat în turnul cu aer condiţionat al corporației 
GT, cineva ar fi putut jongla o mie de ani cu datele furnizate de computer, 
pe care să le aranjeze într-un milion de scheme cât se poate de frumoase. 
Era însă nevoie să te duci la faţa locului şi să verifici acolo corectitudinea 
datelor înainte de a le ordona conform programelor lui Shalmaneser, menite 
să facă tranziţia de la „ipoteză” la „realitate”. 


Dintr-o dată atenţia lui se reîntoarse la aici şi acum, ca şi cum cineva 
ar fi răsucit un buton aflat în mintea lui. Reluă, din memorie, restul 
întrebării puse de băiat. 


— ...cum de pot chinezii provoca atâtea pagube în California? Pe faţa 
lui Gideon se citea uimirea. 


— Mă tem că nu te-am prea înţeles, spuse el după un moment. 


— Vă rog să-l scuzati pe acest copil, domnule, spuse profesorul cât se 
poate de jenat. Nu e cel mai fericit subiect... 


— Voi răspunde la orice întrebare, oricât de incomodă ar fi ea, spuse 
Gideon. N-am prea înţeles despre ce e vorba, asta-i tot. 


— Bine, domnule, spuse băiatul, aici avem un televizor, şi profesorii 
ne pun, pe cei mai mari dintre noi, să urmărim programul de ştiri înainte de 
a pleca acasă, aşa că vedem totul despre America. Si întotdeauna sunt 
prezentate şi neajunsurile pricinuite de chinezii infiltraţi în California. Dar 
dacă americanii sunt aşa ca dumneavoastră, sau ca englezii, şi chinezii arată 
aşa cum îi vedem noi la televizor, cu ochii lor ciudaţi şi pielea aşa de 
diferită, de ce nu-i recunoaşteţi ca să-i prindeţi? 


— Am înţeles, spuse Norman nu prea bine dispus. Mă laşi pe mine să 
lămuresc lucrurile, Gideon? 


Se dezlipi de capota maşinii, de care se sprijinise până atunci, şi se 
apropie de grupul de copii, cu ochii pe cel care pusese întrebarea. Nu avea 
mai mult de treisprezece ani şi cu toate astea îşi formulase întrebarea într-o 
engleză de cea mai bună calitate, cu un uşor accent britanic. Probabil că 
aflase ştirea de la unul dintre comentatorii Europei Comune. Era totuşi o 
performanţă, având în vedere vârsta lui. 


— Cum te cheamă, fiule? 
— Simon, domnule. Simon Bethakazi. 


— Păi, Simon, poate că ştii deja cum e când faci o prostie de care nu 
vrei ca să afle şi ceilalţi. Nu pentru că ai fi pedepsit — dar pentru că oamenii 
ceilalţi ar râde de tine. Ei te credeau cel mai deştept băiat din şcoală, or, un 
băiat deştept nu are voie să facă asemenea prostie. Ai înţeles? 


Simon dădu din cap în semn de aprobare, cu o expresie cât se poate 
de concentrată. 


— Numai că uneori se întâmplă în aşa fel încât lucrurile nu mai pot fi 
ascunse. Să zicem că... hâmmm! Să zicem că ai dat peste borcanul cu lapte, 
singurul din toată casa, şi l-ai spart. Si totul e din cauza ta, numai că tu ai 
făcut o prostie din pricina căreia s-a întâmplat ce s-a întâmplat, cum ar fi, să 
zicem, încercarea de a-l lua cu piciorul de pe raft. 


Pe chipul băiatului se citi nedumerirea, dar, zâmbind, profesorul îi 
spuse ceva în shinka. Figura i se însenină pe când încerca să-şi stăpânească 
o strâmbătură. 


— Bun — ai putea încerca să dai vina pe altcineva... Nu, n-ai face aşa 
ceva; tu eşti băiat bun. Ai putea da vina pe un porc care te-ar fi împins, sau 
pe un pui care te-ar fi speriat, făcându-te să te împiedici. Chinezii ar trebui 
să fie, într- adevăr, foarte deştepţi ca să ne producă toate pagubele alea. Dar 
cum America e o ţară mare, bogată şi puternică, nu ne convine să 
recunoaştem că mai există printre noi şi oameni care nu sunt fericiţi — că de 
fapt sunt atât de nefericiti încât ar vrea să schimbe cursul lucrurilor. Dar 
sunt prea puţini, numai câţiva, aşa încât nu-şi pot duce intenţiile la bun 


sfârşit. Şi aşa, ei se enervează şi strică lucrurile, aşa cum fac oamenii mai 
peste tot în lume. Şi mai sunt şi alţi oameni cărora, tot aşa, le-ar plăcea să 
schimbe lumea, dar nu se folosesc de bombe şi nici nu dau foc caselor. Dar 
dacă ar descoperi că mai sunt şi alţii la fel ca ei, s-ar putea hotărî s-o facă. 
De aceea nouă ne convine să lăsăm lucrurile aşa cum sunt, deşi la mijloc e 
vina altcuiva. Înţelegi? 


— S-ar putea ca lucrurile să fie cam complicate pentru el, îi spuse 
profesorul lui Norman. 


— Ba nu, am înţeles. Tonul lui Simon era categoric. Am văzut pe 
cineva ieşindu-şi din fire. Asta s-a întâmplat anul trecut, când m-am dus la 
vărul meu, în nord. Atunci am văzut o doamnă inoko certându-se cu un 
bărbat. 


Pe buzele lui Norman se iviră cuvinte care-i trădau neîncrederea. Dar 
înainte să le fi rostit, îl auzi pe Gideon tuşind politicos. 


— Sper că ne veţi scuza, dar trebuie să ne continuăm drumul. 


— Desigur, spuse profesorul. Vă mulţumim pentru bunătatea 
dumneavoastră. Clasă, de trei ori pentru oaspeţii noştri: Hip! 


Când ieşiră pe drum, Norman spuse: 
— Şi, cam ce ar crede Guvernul despre asta... despre prezentare? 


— A fost cinstită, spuse Gideon, străbătut de un fior. În nici un caz nu 
vor auzi aşa ceva la televizor, dar a fost cinstit tot ce le-ai spus. 


Norman avu o ezitare. 


— Am o întrebare, dar mi se pare o prostie... Fir-ar! De ce fusese 
Simon aşa de nerăbdător să sublinieze faptul că a văzut pe cineva 
pierzându-şi firea? 


— E un copil cu o minte strălucită, într-adevăr. Şi cât se poate de 
sofisticat. 


— Oricine şi-ar fi putut da seama că nu e un prost! Dar am întrebat... 


— A putut s-o spună în engleză. Dar n-ar fi putut s-o spună în shinka, 
limba lui maternă, ceea ce e un lucru bun pentru un băiat de treisprezece 
ani, nu-i aşa? 


Norman dădu din cap uimit. 
— Întreabă-l pe filolog — cum îl cheamă? Cel pe care l-ai adus cu tine. 
— Derek Quimby. 


— Aha! întreabă-l pe el dacă poţi să exprimi ideea de a-ţi ieşi din fire 
în shinka. Nu poţi. Poţi doar să te foloseşti de cuvântul care înseamnă 
„nebun”. 


— Dar... 


— Doar ţi-am spus. Gideon luă o curbă largă, încercând să evite 
gropile din drum. Nu vorbesc prea bine limba, dar mă pot descurca. Poţi 
spune „enervat” sau chiar „exasperat”, dar ambele cuvinte provin din 
rădăcini care înseamnă „creditor”. Unul pe care te superi pentru că îţi este 
dator cu o scuză, exact aşa cum cineva ti-ar datora nişte bani, sau o vacă. 
Poţi spune „nebun” plasând unul din cei doi modificatori în faţa lui — fie 
rădăcina pentru „amuzant”, sau cea pentru „lacrimi”. În cel de al doilea caz 
faci referire la cineva care nu mai are nici o şansă să-şi însănătoşească 
mintea, un bolnav pe care trebuie să-l îngrijeşti şi să-l cureti. În primul caz 
inviţi oamenii să râdă de cineva care şi-a ieşit din fire, dar care în cele din 
urmă se va calma. 


— Din punctul lor de vedere furia este considerată drept nebunie? 


— Din punctul lor de vedere nu este suficient de importantă pentru a 
o eticheta cu un cuvânt anume, asta-i tot ce vă pot spune. 


— Dar oamenii trebuie să-şi mai iasă şi din fire din când în când! 


— Sigur că da. Am avut ocazia să-l văd chiar pe Zad enervându-se. 
Dar furia lui nu era îndreptată împotriva cuiva. A fost în ziua când medicii 
i-au spus că trebuie să se retragă sau să moară. Şi asta i-a făcut bine. A fost 
ca un catarsis. Ceea ce nu li se întâmplă, însă, e să se enerveze atât de tare, 
încât să spargă tot ce e în jurul lor şi mai târziu să o regrete. Sunt aici de 
mai bine de doi ani, şi în tot timpul ăsta n-am văzut ca un părinte să-şi bată 
copilul. N-am văzut ca un copil să dea în alt copil. Să-i pună o piedică, da, 
sau să iasă brusc de după colţ, făcându-se că e un leopard. Ştiţi ce spuneau 
de mult cei din tribul Mandingo despre cei din Shinka? 


Norman încuviinţă cu o mişcare uşoară a capului. 
— „Sunt vrăjitori care pot fura inima din pieptul unui războinic.” 


— Exact. Şi o fac fără patimă. Nu ştiu cum reuşesc, dar iată dovada. 
O mie de ani şi mai bine în acelaşi loc, fără să supere pe nimeni şi exact aşa 
cum ţi-am spus în ziua când ai sosit, i-au asimilat pe holaini, pe Inoko şi pe 
Kpala... şi vrei să-ţi mai spun ceva ce cu siguranţă că n-ai să crezi? 


— Ai făcut-o deja. 


— Vorbesc cât se poate de serios. Întinderea cadavrelor şi vopsirea 
feţei lor cu alb mi-a amintit de ceva. Primul misionar creştin care a venit 
aici a fost un călugăr spaniol, pe nume Domingo Rey. Doar ştii că spaniolii 
au un post pentru comerţul cu băştinaşii nu departe de Port Mey, care e un 
punct de tranzit pentru Fernando Po. E acolo un indicator şi, dacă ai timp, 
poţi să te duci să-l vezi. Oricum, călugărul ăsta a făcut un lucru cât se poate 
de necreştinesc. După ce a petrecut aici şapte ani, a înnebunit şi s-a înecat. 
Era convins că fusese prins în mrejele lui Satan. A învăţat destulă shinka 
pentru a începe să predice, şi a început chiar cu nişte parabole şi paragrafe 
esenţiale din evanghelii şi, spre durerea lui cea mai mare, oamenii cu care a 
discutat i-au spus: nu, ceea ce ştii tu nu-i adevărat, nu a existat nimeni cu 
numele de Isus, cel care a săvârşit faptele acelea e omul nostru pe care îl 
cheamă Begi. Ştii cine e Begi? 


— Nu cred, spuse Norman după o pauză. 


— Orice material informativ despre Beninia care nu pomeneşte nimic 
despre Begi nu face nici doi bani, mormăi Gideon. L-ai putea numi un erou 
popular, un fel de Jack, sau chiar Anancy din Indiile de Vest. Se pare că 
numele lui ar însemna „născut-iarna” şi se spune despre el că avea 
întotdeauna o suliță boantă şi un scut cu o gaură în el, ca să poată vedea. Şi, 
exact aşa cum e de aşteptat, poveştile despre el au fost mult mai pe gustul 
populaţiei shinka decât cele cu Isus. Aceea care l-a înnebunit pe sărmanul 
călugăr — vrei s-o auzi? 


— Sigur, dă-i drumul. 


Gideon reduse mult viteza şi încercă să evite gropile care mân-caseră 
faţa drumului. 


— Păi, legenda spune că ajunsese la o vârstă bine coaptă, bucu-rându- 
se de o enormă preţuire populară, pentru că i-a făcut pe vrăjitori să pară 
nişte nătărăi, învingând un monstru al mării, şi fiindcă reuşise s-o 
păcălească până şi pe fantoma străbunicului său, aşa că tot omul care avea 
vreun necaz venea la el. Odată, marele Holaini, Emirul — care în shinka a 
devenit „Omee”, ceea ce înseamnă „indigestie”; le plac jocurile de cuvinte, 
alea rele — aşadar, Emirul s-a săturat de felul în care shinka îşi şmechereau 
stăpânii. Aşa a fost cazul când s-au impus nişte taxe drastice, ceea ce a făcut 
ca oamenii să se ducă la Begi să i se plângă, la care el i-a întrebat de ce nu- 
şi mânau vacile cele mai fertile în grajdurile holainilor, unde se aflau taurii, 
pentru ca apoi să-şi plătească taxele, dându-le înapoi propriii lor viței? Ceea 
ce le-a gâdilat puţin simţul umorului. Şi, apropo, Begi ar fi spus, conform 
legendei: „Daţi Emirului ce-i al Emirului!” 


— Asta se întâmpla cam în timpul lui Cezar, murmură Norman. 


— Exact. Aşa că în cele din urmă Emirul a trimis un mesager pentru a 
descoperi cine îi juca festele astea urâte, şi Begi a spus că el e acela, şi dus a 
fost. Conform obiceiului, Emirul l-a răstignit pe un muşuroi de furnici. Şi, 
când, în ultimele lui clipe bătrânu-i tată orb a venit să-l vadă, i-a spus 


acestuia că shinka nu trebuie să-i condamne pe holaini, pentru că erau prea 
proşti ca să poată înţelege ce făcuse el pentru ei. 


— Tată, iartă-i, pentru că nu ştiu ce fac? 


— Faptul că ai fost educat în spiritul baptiştilor mă scuteşte să-ţi mai 
explic o mulţime de lucruri, nu-i aşa? Cred că dacă Părintele Rey ar fi fost 
ceva mai profund, s-ar fi gândit şi la posibilitatea ca o serie de legende 
creştine să fi ajuns aici prin zvonuri, aşa cum se pare că a ajuns la Roma 
povestea despre Buddha, ceea ce a şi dus la canonizarea lui sub numele de 
Sfântul Josaphat — pe asta o ştiai? Am însă impresia că la vremea aceea nu 
era cea mai bună climă pentru cultivarea ideilor pe mealeagurile de aici. 
Ceea ce contează, însă, e faptul că Begi a ajuns să încarneze idealul shinka, 
de om tolerant, echilibrat, înţelept — o adevărată emblemă. Şi totul a durat 
până când un misionar mai luminat a avut ideea să spună că Begi a fost un 
profet trimis la shinka astfel încât creştinătatea să fie sigură că şi aici se va 
produce progresul atât de necesar. Astăzi shinka susţin că ceea ce a făcut 
Begi e mult mai bine decât ce a făcut Isus, pentru că învăţătura lui a fost 
înţeleasă de oameni, în timp ce Isus a mers prea departe şi a predicat 
oamenilor, cum au fost britanicii, de exemplu, care n-au înţeles nimic, 
fiindcă altminteri nu s-ar comporta aşa cum o fac. 


Urmă o tăcere întretăiată doar de mormăitul motorului şi eventualele 
exclamaţii provocate de gropile din drum. In cele din urmă Norman spuse: 


— Ţi-am spus că până acum n-am mai văzut nici un mort. Nu ştiu 
cum de-am putut afirma aşa ceva. Inghiţi cu greu nodul uriaş care părea că-l 
ameninţă să se înăbuşe. Pentru că... ieri am omorât pe cineva. 


— Cum? Pe cine? 


— Una din Fiicele Divine. Se repezise cu un topor la Shalmaneser. 
Retezase deja mâna unuia din tehnicienii noştri. 


Gideon rămase pe gânduri. In cele din urmă spuse: 


— Există un proverb shinka. 


— Despre ce e vorba? 


— „Viaţa e lungă — fă numai acele lucruri de care să fii mândru când 
ți le vei aminti la bătrâneţe.” 


urmărind detaliile (20) 


BĂTRÂNA DOAMNĂ, SUPUSĂ NEÎNDUPLECATEI FORŢE 


Hotărârea programării pentru reorganizare şi dezvoltare 
A fost luată la o şedinţă cu toate formalităţile de rigoare 
De către reprezentanţi aleşi pe baze democratice ai oamenilor 


Dintre care nici unul nu se afla înăuntru — ci în faţa uşii 


În timpul sondajului pentru ultima alegere 

Atunci când au adulmecat mirosul şi au ştiut că nu le place. 
Un director adjunct de la Ministerul Sănătăţii 

A spus că e de neimaginat ca bătrânii şi copiii 


Să trăiască azi într-o asemenea mizerie victoriană. 


A dat exemple de focuri cu flacără deschisă, s-a referit la podele 
de lemn despicate, 

Ferestre simple, toalete fără capace etanşe 

Membrii comitetului s-au cutremurat şi au fost de acord cu 


schimbarea. 


Au fost trimise sesizări la şaizeci şi şapte de capi de familie — 
Lista fiind completată din registrele electorale. 

S-a fixat o dată pentru mutarea în apartamentele nou-nouţe. 
Conform legii, puteau fi formulate şi obiecţii. 

Dacă numărul obiecţiilor depăşea treizeci şi trei la sută. 


Ministerul Locuinţelor ar fi organizat o audiere publică. 


A rămas în afara listei o femeie pe nume Grace Rowley. 
În conformitate cu instrucţiunile, computerul electoral 
Omiţând să-i înregistreze datele trei ani consecutiv 

A trecut-o ca nerezidentă, presupus mutată, sau moartă. 
Totuşi, pentru a fi sigur, i-a scris un bilet 


Dar nici un răspuns nu a fost primit înainte de data programată. 


S-a întâmplat să fie dimineaţa celei de a şaptezeci şi şaptea ei 
aniversări. 

Se trezi din cauza unor zgomote pe care nu le mai auzise 
niciodată până atunci. 

Zdrobituri parcă, şi surpare de pământ şi urlet de motoare 
Când se trezi, speriată, şi îşi puse haina soioasă 

Pe deasupra desuurilor murdare cu care se culca întotdeauna 


Descoperi doi străini în propria-i cameră. 


Anii scurşi adunaseră acolo o mulţime de amintiri 

Pantofi la modă pe vremea când fusese ea o fată drăguță, 

O amintire de la un bărbat cu care atât şi-ar fi dorit să se mărite, 
O primă ediţie dintr-o carte care s-a vândut într-un milion de 
exemplare, 

O chitară spartă la care cântase ea cândva cântece de dragoste, 


Un disc cu Piaf din zilele de glorie ale lui Piaf. 


O voce spuse: „Doamne, Charlie, dar asta face o avere.” 
Impachetând un bibelou, un ziar îl informă 


Despre uriaşul succes al primei aselenizări a omului. 


O voce spuse: „Doamne, Charlie, ai mai văzut vreodată atâta gunoi?” 
Numele erau împrăştiate la întâmplare: Dylan, Brassens, 
Aldous Huxley, Rauschenberg, Beethoven, Forster, Mailer, 


Palestrina... 


Ca mâlul depozitat de fluviul timpului în straturi nămoloase 
Mogştenirea noroioasă a generaţiilor la modă care au trecut 

E o dovadă a legăturilor avute de doamna Rowley cu lumea ei 

Şi într-un fel surmenajul... bătrâneţea... contactul s-a rupt oricum. 
Ridicându-şi ochii şi descoperind că ea îi privea. 


Bărbaţii, amândoi atât de tineri, îşi ziseră „O, Doamne, O, Doamne.” 


Cu autoritatea comitetului, ales în mod democratic, 

O luară pe Grace Rowley şi o duseră într-o Casă. 

Prin autoritatea comitetului, democratic ales, 

Îi vândură la licitaţie lucrurile, dar nu îmbrăcămintea 

Şi negustorii înstăriți de antichităţi au cumpărat câteva obiecte 
Şi le-au revândut cu profituri enorme colecționarilor sau chiar 


muzeelor. 


Când s-a ridicat problema cheltuielilor publice excesive 
Datorită întreţinerii din banii consiliului a apartamentelor 

din marile oraşe, 

S-a explicat că lucrurile lui Miss Rowley când au fost vândute 
Au făcut mai mult decât să acopere cheltuielile pentru cazarea ei 
Pentru că ea n-a mai trăit decât o lună, şi mai mult decât atât, 


O şcoală medicală a făcut inutile cheltuielile de înmormântare. 


continuitate (28) 


DE AICI ŞI PÂNĂ JOS E NUMAI DEAL 


Cineva aduse o seringă diadermică şi înfipse acul prin sângele care 
acoperea încheietura mâinii lui Donald. Era un somnifer. Când se trezi era 
noapte; întunericul care învăluia ferestrele camerei în care se afla era atât de 
profund, de parcă sticla fusese înlocuită cu ebonită. Mâinile tăiate îi 
fuseseră bandajate, iar vânătăile unse cu o substanţă care-i alina durerile. O 
fată micuță, cu un halat de asistentă şi o mască sterilă, îl urmărea ajutată de 
licărul unui panou cu lumină proprie. 


Ploaia începuse iar. Îi auzea zgomotul pe ziduri, aidoma răpăitului 
înfundat al unei tobe. Îşi mişcă uşor mâinile şi sufletul i se umplu de 
înţepăturile de acum domolite ale multelor tăieturi pe care le suferise. 
Privirea îi întâlni roşul pur al sângelui proaspăt, şi gemu. 


Pregătită pentru aşa ceva, fata îi mai făcu o injecție în muşchiul 
dezgolit al braţului, probabil un tranchilizant. Îl lăsă cu o durere sâcâitoare, 
dar totuşi un coşmar suportabil. Îi luă pulsul în timp ce injecţia îşi făcea 
efectul. De altfel, el nu se opuse în nici un fel. El însuşi îşi putea simţi 
pulsul zvâcnind în vârful degetelor ei. Când ajunse la un ritm pe care el îl 
consideră că era cam la jumătatea lui şaptezeci, fata se ridică şi se duse la 
uşă. 


Prin ea putu să audă vocile ridicate ale unui bărbat şi unei femei care 
se certau cu glasuri aspre. Bărbatul spunea că voia să intre, în timp ce 
femeia îi spunea că va trebui să aştepte indiferent cine e. 


Era cam mare pentru o yatakangă, voinică, nu purta sarong, ci un 
veston bărbătesc, pantaloni, bocanci care tropăiau pe podeaua din plastic. 
Părul îi era tuns scurt, în mână ţinea un magnetofon. În spatele ei veneau 
doi poliţişti în uniforme gălbui. Aceştia închiseră uşa, lăsând-o afară pe 
asistentă şi pe celălalt vorbitor, pe care Donald nu mai apucă să-l vadă. 


— Te simţi mai bine? întrebă femeia. 


Donald făcu un semn din cap. 


— Bun. Tratamentele noastre medicale sunt de cea mai bună calitate, 
fără îndoială. Făcu semn unuia din poliţişti, care înşfacă un scaun şi îl plasă 
într-un loc din care femeia putea să vadă patul. 


— Sunt inspector de poliţie 'Totilung. Trebuie să-ţi pun câteva 
întrebări. 


— Asta înainte de a mă acuza de crimă, spuse Donald. 


— Dacă asta e cumva o glumă americană, te rog să iei notă de faptul 
că nu am timp să flecăresc pe teme mondene, îl atenţiona Totilung în timp 
ce îşi aşeza fundul mare pe scaunul îngust. 


Apoi îşi îndreptă magnetofonul spre el. 

— Cine a fost? întrebă Donald pe neaşteptate. 
— Ce? 

— Omul pe care l-am omorât — cine a fost? 


Totilung i-o întoarse cu o replică tăioasă, programată, probabil, în 
vederea unor situaţii de acest fel. 


— Eu pun întrebări, nu tu. Apoi continuă enervată: un student 
extenuat de solicitările la care se supusese. Se spune că familia lui îşi 
pusese mari speranţe în el. 


Bănuiam eu că e ceva în genul ăsta. Donald îşi cuprinse tâmplele cu 
pumnii bandajaţi. 


— Mai departe, Comandante, oftă el. Ce aş putea să-ţi spun în plus 
faţă de martori? Au fost doar atâţia care au asistat la incident. 


— Adevărat. Polițistul Song era printre ei — arătă spre unul dintre 
poliţiştii care o însoţiseră — dar din cauza mulţimii nu a putut trage asupra 


individului care o luase razna. 


— Imi amintesc, spuse Donald. L-am zărit în timp ce încerca să treacă 
aleea. 


Tranchilizantul îl ajuta să-şi controleze vocea. Fără el ar fi gemut. 
Nu trebuia să-l omor. Oricum, era deja inconştienţi 


— Tot ce am vorbit până acum a fost pierdere de timp, spuse 
Totilung. Acum! Eşti Donald Hogan, reporter care lucrează pentru releul de 
limbă engleză Satellite Service? 


— Da. 


— Te-ai prezentat la universitate pe motiv că ar trebui să faci operaţia 
de sterilizare, obligatorie pentru toţi străinii? Nu aşteptă răspunsul şi 
continuă. Asta s-a făcut deja. 


Fără să vrea, mâna lui Donald pipăi zona genitală. Fără să zâmbească, 
Totilung îi spuse: 


— Nu rămân semne şi nici nu te vei simţi jenat. In plus, am fost 
asigurată că operaţia care va asigura reversul situaţiei de acum va fi cât se 
poate de reuşită. 


Donald îşi retrase mâna aidoma unui copil surprins în timp ce se 
masturba. Spuse înfuriat: 


— De ce te mai osteneşti cu atâtea întrebări? Doar ştii lucruri despre 
mine pe care nici eu nu le ştiu. 


Totilung nu-l băgă în seamă. 


— 'Ţi-am verificat actele şi o parte din lucruri, spuse ea. Şi corpul. 
Sănătatea ta e cât se poate de bună. Am remarcat doar prezenţa unui 
stimulent luat în timpul zborului pentru a compensa, probabil, diferenţa de 
fus orar care ne desparte de America — e corect? 


Donald încuviinţă cu un gest îngrijorat. Din fericire, în bagajul lui de 
la hotel exista un flacon cu exact acest tip de stimulent. Dar nu-l folosise. 
Probabil că urmele pe care le detectaseră erau de la ceea ce-i fusese 
administrat în timpul pregătirii. 


— Nu există în registrele noastre nici un caz, până acum, în care un 
om neînarmat să fi avut câştig de cauză în faţa unui anarhist, spuse 
Totilung. Ce-i drept, la noi sunt foarte puţini anarhişti, iar regimul luminat 
sub care trăim ne ajută să reducem numărul lor şi mai mult. (O spuse fără 
prea multă convingere, ca şi cum fraza ar fi făcut parte dintr-un program de 
propagandă impus.) Totuşi, noi am făcut cercetări teoretice asupra acestor 
oameni, şi experţii noştri au ajuns la concluzia că reacţiile unui anarhist, 
care nu acţionează sub influenţa unei judecăţi raţionale, sunt mai rapide 
decât ale unui om în stare normală. Cu toate astea, trebuie să accept ceea ce 
mi-au povestit toţi martorii la eveniment: ai învins un om mult mai tânăr 
decât dumneata, care, în plus, era înarmat cu un fang. Aşadar, iată ce vreau 
eu să ştiu: ce anume te-a făcut o maşină de ucis atât de eficientă? 


Nimeni nu-i spusese lui Donald ce să răspundă la o asemenea 
întrebare. Se pare că nu trecuse prin mintea celor care îl antrenaseră că s-ar 
putea ca talentele lui să fie dezvăluite într-un moment şi un loc pe care nu le 
alesese el. Spuse cu o voce stinsă: 


— Nu ştiu. 

— Eşti atlet profesionist? Unii dintre psihologii noştri sunt de părere 
că atleţii care doboară recordurile pot avea şi momente când îi apucă 
amocul. 


— Nu- a - nu. Nici vorbă. Imi păstrez doar forma, nimic mai mult. 


— Şi, deci, nu ai fost nici drogat, şi nici într-o asemenea stare de furie 
care ar fi putut fi luată drept amoc. Asta... 


— Ba, cred că da, spuse Donald. 


— Cum? 


— Cred că eram nebun de furie. Când am văzut atâţia oameni fugind 
din faţa unui băiat doar pentru că avea o sabie. Şi mai era şi omul ăla care 
zăcea întins la pământ şi care făcea eforturi să se ridice fără să reuşească şi 
care ar fi fost ucis în clipa următoare. 


Incercă să se ridice în capul oaselor şi se uită la Totilung. 
— Asta m-a făcut să mă simt umilit! M-a făcut să-mi fie ruşine de 
faptul că toţi fugeau să-şi salveze pielea, fără ca nimeni să încerce să dea o 


mână de ajutor celui căzut la pământ! 


Jignită de faptul că toată această flecăreală venea de la un străin, şi 
încă unul cu ochii rotunzi, Totilung replică înţepată: 


— Dar când un anarhist... 


— Da, cineva le-a spus că n-o poţi scoate la capăt cu un anarhist! Dar 
eu n-am procedat aşa, e adevărat. Am fost atât de furios când am văzut 
turma aia de laşi, încât m-am aruncat asupra lui. Probabil că eram nebun de 
furie, sau... 


Se opri. 

— Continuă, îi spuse Totilung. Spune ce aveai de gând să zici. 
— Altfel nu l-aş fi aruncat prin uşa de sticlă. 

Când îşi aminti acel moment, simţi cum îl cuprinde greata. 


Totilung rămase nemişcată vreo treizeci de secunde, faţa ei pă- 
trăţoasă, cu trăsături masculine, netrădându-i gândurile. In cele din urmă 
închise magnetofonul şi se ridică. 


— Mai sunt încă multe altele pe care aş vrea să le ştiu, spuse ea. Dar 
aşa cum stau lucrurile... Ridică din umeri. O să-ţi mai atrag atenţia doar 
asupra unui singur aspect. 


— Despre ce e vorba? 


— Aici, în Yatakang, nu prea ne batem capul cu experţii în asasinate 
care pică din alte ţări. De acum înainte, până când vei pleca, mă voi asigura 
că eşti urmărit — în parte pentru ce ai făcut, dar în primul rând pentru ce ai 
mai fi în stare să faci. 


Se răsuci pe călcâie şi agentul de poliţie Song se repezi să-i deschidă 
uşa. În timp ce ieşea, Donald o auzi spunându-i cuiva: 


— Acum poţi să-l vezi. 


Tratamentul medical yatakang a fost poate de folos trupului vătămat 
al lui Donald: nu l-a putut ajuta, însă, să-şi facă ordine în mintea atât de 
tulburată. Cei treizeci şi patru de ani de trai fără griji nu-l pregătiseră pentru 
clipa în care va auzi că e considerat drept un asasin calificat, fiind în acelaşi 
timp conştient că descrierea corespunde exact adevărului. Frământat de 
aceste gânduri, nici nu-şi dădu seama că intrase un nou vizitator însoţit de 
aceeaşi asistentă pe care o găsise acolo când se trezise. 


— Domnul Hogan, rosti omul, după care repetă: Domnul Hogan...? 


Donald făcu efortul de a-şi întoarce capul în direcţia noului venit şi îl 
recunoscu pe omul cu chelie căruia îi salvase viaţa. Acum, când stătea în 
picioare, şi nu întins la pământ, chipul acestuia i se părea chinuitor de 
familiar, ca şi cum l-ar fi văzut cu ani în urmă pe ecranul televizorului. 


Il salută aproape mecanic cu o formulă consacrată în yatakangă. Omul 
îi răspunse în engleză. 


— Vă rog să-mi permiteţi să vorbesc în limba dumneavoastră. E mult 
de când n-am mai avut această posibilitate. Engleza, cum să vă spun, nu 
mai e acum la modă pe aici... Domnule, în primul rând vreau să-mi exprim 
recunoştinţa şi admiraţia, dar mă tem că vorbele sunt mult prea 
inconsistente pentru a reuşi aşa ceva. 


E ultimul lucru din lume pentru care aş vrea să fiu admirat, cât 
despre mulțumiri, nu le merit. 


Această explicaţie ar fi implicat, însă, un efort mult prea mare. 
Donald oftă şi făcu un semn din cap. 


— Nu cred că am reţinut cum vă cheamă, spuse el. 
— Mă cheamă Sugaiguntung, răspunse omul. 


Cred în Logică, succesiunea Cauză-efect, şi în Determinism — 
Domnul nostru, carele din Ştiinţă s-a născut, mai înainte de toţi vecii, a 
crescut sub Isaac Newton, a pătimit sub Albert Einstein... 


Acest fragment dintr-un „crez al materialiştilor” pe care i-l arătase 
cândva un coleg de facultate îşi făcu loc prin mintea lui tulburată, în acelaşi 
timp îşi spuse: nu cred în coincidenţe de felul acesta şi era chiar în faţa 
clădirii în care lucrează şi Doamne ce moment să dau ochii cu el. 


Situaţia era atât de absurdă încât îi trebui un efort cumplit pentru a-şi 
reprima un hohot isteric, în timp ce Sugaiguntung părea cât se poate de 
alarmat pentru că îi luă strădania drept o criză care ar fi putut duce la 
asfixierea pacientului. În făcu un semn asistentei să se apropie, dar Donald 
reuşi să-şi domine izbucnirea de veselie idioată. 


— Imi vine să râd de mine că n-am reuşit să vă recunosc, murmură el. 
Sunt dezolat — nu vreţi să luaţi loc? 


Cu multe precauţii — dar mai cu seamă din cauza feselor rănite de 
sabie — Sugaiguntung reuşi să se lase pe scaunul pe care Totilung tocmai îl 
eliberase. Aplecându-se în faţă cu o expresie sinceră, îi spuse: 


— Din câte am înţeles, domnule, sunteţi reporter. Şi, pentru că acum 
aţi fi putut să-mi scrieţi necrologul... Ezită o clipă. O asemenea datorie nu 
poate fi acoperită în nici un fel. Dar poate că m-aş putea achita în vreun fel 
în plan profesional? Poate un interviu în exclusivitate, poate o vizită în 


laboratorul meu? Puteţi pretinde oricât din timpul meu. Numai pentru 
dumneavoastră. 


Ca un om aflat la limita beţiei, care face eforturi pentru a nu-şi trăda 
halul în care e, Donald se lupta să facă ordine prin gândurile care i se 
învârteau haotic în cap. Ajutat de tranchilizant, reuşi să se calmeze. Reluă în 
memorie cele spuse de Sugaiguntung, şi fu şocat de ciudata întorsătură de 
frază pe care o folosise, ceea ce făcu să se închidă un releu în acea parte a 
minţii lui unde stoca mici amănunte care îl frapaseră cu un timp în urmă, 
cum ar fi faptul de a nu-şi plesni degetele cât timp va sta în Yatakang. 


Doamne, asta ar însemna să-i fac o farsă prea urâtă! Dar am deja o 
reputaţie de neinvidiat, ceea ce mi-ar putea scurta sejurul în ţara asta 
cumplită, oribilă... 


Îl studie pe Sugaiguntung cu o privire aruncată din colţul ochilor. Ştia 
bine că omul de ştiinţă avea cam cincizeci şi cinci de ani. Probabil că asta îl 
făcea suficient de vârstnic pentru a fi credincios acelui stil vechi împotriva 
căruia regimul Solukarta făcea o propagandă îndrăcită. Merita să-şi asume 
riscul. 


Exista în Yatakang o veche tradiţie conform căreia, dacă un om a 
salvat viaţa unui alt om, cel salvat trebuie să se pună — o singură dată — cu 
totul la dispoziţia salvatorului său, pentru a face ceva care să reprezinte 
valoarea vieţii pe care salvatorul a câştigat-o. Până când această condiţie nu 
era îndeplinită, cel în cauză nu se putea considera stăpân pe viaţa lui. 


— În regulă, domnule profesor, spuse el pe neaşteptate. Aş vrea ceva 
de la dumneavoastră. 


Sugaiguntung îşi şi mtinse capul. 


— Domnule profesor, eu sunt nu numai reporter. Sunt şi un expert al 
crimei — OPREŞTE-TE! Sunt licenţiat în biologie şi subiectul tezei mele de 
doctorat e în paleogenetică. Motivul pentru care am fost trimis aici — 
motivul pentru care m-am şi simţit atât de ridicol pentru că nu v-am 
recunoscut — în fine, sunt trimis aici pentru a face reportaje despre 


programul de optimizare genetică. Din câte am înţeles, guvernul 
dumneavoastră s-a angajat să facă două lucruri, şi a folosit numele 
dumneavoastră drept o garanţie în acest sens. În primul rând vor să obţină o 
ereditate yatakangă curată şi să asigure supraviețuirea numai a ceea ce e 
sănătos. După care vor să cultive o specie de om ameliorată. Experții din 
tara mea, ţinând cont de numărul redus de specialişti în genetică de la 
dumneavoastră, consideră că e greu de crezut că guvernul yatakang va reuşi 
să-şi respecte chiar şi prima parte a programului promis. Cât despre a doua 
parte a lui, nimeni nu o consideră realizabilă. Aşa că vă rog să-mi permiteţi 
să vă întreb în modul cel mai direct dacă ce v-aţi propus poate fi realizat. 
Pentru că, dacă nu — sigur că mi-ar plăcea să-mi acordaţi un interviu în 
exclusivitate, şi mi-ar plăcea să vă vizitez laboratorul, desigur — totul ar 
însemna o pierdere de timp. 


Auzindu-se vorbind, se întrebă dacă nu cumva era un nătărău. Aşa 
cum spusese Keteng, americanilor le lipsea subtilitatea, iar aceasta 
reprezenta de fapt una din cele mai brutale forme de abordare a subiectului 
în cauză. 


Urmă o tăcere care ameninţa să se confunde cu eternitatea însăşi. Mai 
că nu-i veni să creadă când îl văzu pe Sugaiguntung clătinân-du-şi, în cele 
din urmă, capul: nu. 


Uitând de vânătăi şi tăieturi, se ridică în capul oaselor. N-o băgă în 
seamă pe sora care se grăbi să-i aranjeze perna. 


— Domnule profesor, ce vreţi să spuneţi? 


Sugaiguntung se ridică de pe scaun şi începu să se plimbe în sus şi în 
jos. 


— Dacă nu voi destăinui adevărul cuiva, izbucni el cu o furie total 
neyatakangă, o să înnebunesc! O să devin eu însumi un anarhist, ca 
nefericitul meu student de azi! Domnule Hogan! Vocea îi deveni aproape o 
şoaptă. Sunt un cetăţean loial şi animat de patriotism faţă de ţara mea — asta 
e casa mea şi o iubesc cât se poate de mult! Dar nu este oare de datoria 
cuiva de a salva ceea ce iubeşte de prostia altuia? 


Donald îi aprobă uluit reacţia, care îi lăsa impresia că privea craterul 
Străbunului Loa, unde ceţurile se despărţiseră pentru a descoperi privirii 
lava strălucitoare, roşie ca o floare. 


— Cineva a fost nebun! spuse Sugaiguntung cu înfocare. Am avut 
ocazia să fiu martorul succeselor acestui guvern, am văzut modificările şi 
îmbunătățirile pe care le-a adus. E cazul ca tot ce s-a realizat să fie zvârlit la 
gunoi şi o dată cu acestea şi lucrurile pentru care m-am zbătut? Domnule 
Hogan! Se opri şi îl privi pe Donald drept în faţă. Ai auzit de numele meu — 
a mai fost pomenit, nu-i aşa? 


— Sigur, de sute de ori. 
— În legătură cu ce? 


— Bacterii modificate, la fel de bune ca oricare altele din toată lumea. 
O specie de arbori de cauciuc invidiată de toată concurenţa. O Tilapia pe 
care s-au produs mutații şi care poate astfel hrăni milioane de oameni, care 
altfel s-ar îmbolnăvi din cauza lipsei de proteine. O... 


— Mulţumesc, îl întrerupse Sugaiguntung. Uneori, şi asta mai cu 
seamă în ultima vreme, am impresia că totul nu a fost decât în vis. Dar ai 
auzit de cele patru maimuțe care s-au omorât? 


— Sinucidere? în cazul unor maimuțe? Dar am crezut că cercetările 
dumneavoastră pe maimute au stat la baza... 


— A, mai e una care a supravieţuit. Sugaiguntung expedie specimenul 
care supravieţuise cu o mişcare a mâinii, apoi îşi reluă plimbarea. Să zicem 
că ai şi cunoştinţe de psihologie, pe lângă cele de biologie, da? O maimuţă 
care poate descoperi un mijloc de a se sinucide are o intuiţie, oricât de vagă 
ar fi ea, a ceea ce îl desparte pe om de celelalte animale. Şi dacă nu e nevoie 
să-ţi explic acest lucru, atunci îţi voi putea explica ceva ce nu am reuşit să-i 
lămuresc unei... unei anumite personalităţi politice de aici. 


Işi ridică mâinile, ca şi cum ar fi vrut să modeleze nişte cuvinte mute. 


— Te rog să mă scuzi dacă îmi exprim gândurile cu atâta stângăcie. 
Nici eu nu prea înţeleg de ce mi-e teamă, dar ştiu foarte bine că mi-e frică. 
O spun fără nici o laudă, domnule Hogan — te rog să mă crezi, fără nici un 
pic de mândrie, pentru că tot ceea ce am considerat că ne-a fost oferit ca har 
divin s-a întors acum împotrivă-ne ca o povară insuportabilă — nu există 
nimeni în toată lumea asta care să fi făcut ce am făcut eu. Gândeşte-te 
numai: unul din lucrurile care ne aparţine doar nouă e limba, puterea de a 
naşte asociaţii şi simboluri în minte şi de a le materializa în obiecte şi 
acţiuni inexistente pentru percepţia reală. Am perfecţionat genele unui 
urangutan şi am obţinut cinci pui apropiaţi de calităţile noastre. Dar noi am 
făcut limba, noi, oamenii! Astea au fost maimuțe şi lumea în care au crescut 
a fost cea a oamenilor, o lume care nu le aparţine lor. De aceea si cred că 
patru dintre ele au găsit mijloace de a o părăsi. A cincea trăieşte. Dacă vrei, 
poţi s-o vezi, să-i vorbeşti — poate să articuleze câteva sute de cuvinte 
simple... 


— Dar e fantastic! izbucni Donald cu gândul la zecile, sutele de 
animale cu transplant de gene pe care le văzuse, reprezentante nefericite ale 
altor mii, sau şi mai multe, care îşi dovediseră lipsa de viabilitate, fiind mult 
mai puţin adaptate pentru viaţă, după ce fuseseră supuse testelor făcute de 
oameni, decât părinţii lor naturali. 


— Sunteţi impresionat? Atunci, permiteţi-mi să vă întreb: ce aţi fi 
făcut dacă ar fi venit la dumneavoastră, aşa cum au venit la mine şi v-ar fi 
spus: gata cu încercările pe maimute, care sunt inferioare, patria vă cere să 
operati pe germ-plasmă umană, şi dacă apar rebuturi trebuie să le dai 
deoparte ca pe orice experimente ratate? 


— Vreţi să spuneţi că încă n-aţi avut nici un succes pe material uman? 


— Succes? Ce e succesul? replică Sugaiguntung amar. Cred că într-un 
anumit sens am avut succes. Au fost multe cazuri când am luat nucleul unei 
celule donatoare şi l-am transplantat pe un ovul, care a crescut. Alteori am 
atins, am modelat, am îmbunătăţit un cromozom, şi oamenii au avut copii 
sănătoşi din propria lor carne, copii care altfel ar fi fost bolnavi sau nebuni. 
Cred că au fost mulţumiţi. Probabil că asta s-ar putea numi succes. 


— Aţi încercat să interveniţi asupra genei lui Solukarta, atinsă de 
porfirie? 


— Şi asta, recunoscu Sugaiguntung fără să se arate mirat de faptul că 
Donald cunoştea acest secret atât de bine păzit. Dar a produs un efect 
secundar. I s-ar fi despicat cerul gurii. 


— S-ar fi putut remedia chirurgical... 

— Cu un ochi-ciclop şi o fontanela permanentă. 
— Înţeleg. Spuneţi mai departe. 

— Nu prea ştiu cum. 


Părând că nu vede nimic din ce îl înconjura, cu privirea dincolo de 
zid, spre un viitor insondabil, Sugaiguntung îşi reluă locul pe scaun. 


— Codul unui om e mai complex, dar nu diferă în mod esenţial de cel 
al unei bacterii. El spune: divide şi combină, în loc de divide şi împrăştie, 
dar, oricum, divide. 


Făcu o pauză. Arzând de nerăbdare, Donald zise: 


— Dar dacă aţi reuşit să înzestrați o maimuţă cu darul vorbirii, 
înseamnă că vă îndreptaţi exact spre ce a promis guvernul dumneavoastră! 


— Hm? Sigur, ţinând cont de cunoştinţele pe care le-am acumulat 
până acum, şi folosind tehnicile de donare şi alternare tertogene-tică a 
genelor afectate, Yatakangul va fi scutit de problemele de natură 
congenitală pe care le-a avut până acum. 


— Dar nu asta e ceea ce se pretinde! 


— Domnule Hogan, chiar nu înţelegeţi? Pe mine nu mă interesează ce 
se pretinde! Tot ceea ce fac ei e de natură politică, nu ştiinţifică. 
Sugaiguntung inspiră adânc. Domnule Hogan, ce e omul? Parte din el 
reprezintă mesajul care a traversat secolele sub forma unui cod chimic — dar 


această parte e foarte mică. la un copil şi lasă-l să crească printre animale ca 
un pui de sălbătidune. Când va ajunge la pubertate va mai putea fi el numit 
om, chiar dacă poate fi împerecheat şi apt de a perpetua speda mai departe? 
Nu, e doar o copie nereuşită a animalului care l-a crescut. Există un pund pe 
cromozom care poate fi atins — eu cred că-l pot atinge — şi după cincized sau 
o sută de ratări voi reuşi să imprim copilului o dezvoltare corticală la fel de 
diferită de a noastră ca a urangutanilor mei faţă de părinţii lor. Cine îl va 
învăţa pe copil? Când patru din cele cind maimuțe ale mele s-au sinucis 
pentru că nu le-am putut învăţa să trăiască decât ca oamenii — şi ele nu erau 
oameni! Aş putea atinge un alt loc, unde îşi au codul anumiţi muşchi şi 
anumite oase, şi să produc astfel un om care să stea drept la înălțimea lui de 
trei metri, cu oase sufident de dure pentru a-i suporta greutatea şi muşchii 
cu ajutorul cărora să alerge, să sară şi să arunce. De asta nu sunt chiar atât 
de sigur, pentru că maimuţele mele nu au avut nevoie de o putere uriaşă. 
Dar cred că aş putea reuşi. Probabil că va avea ochi roz şi nid un fir de păr, 
dar... 


Donald îşi simţi trupul zgâlţâit de un fior rece. 
— În cazul acesta aţi putea produce supraoameni. 


— Îţi pot citi modelul nucleic ca harta acestui oraş, spuse 
Sugaiguntung fără ca în vocea lui să se fi strecurat nid cel mai vag ton de 
laudă. Dă-mi un milion de celule din corpul tău, multiplică-le prin culturi de 
pe o fâşie de piele pe care oricum nu o vei pierde — nid nu vei simţi când îţi 
va fi desprinsă — şi îţi voi explica în termeni chimia de ce ai înălţimea pe 
care o ai, de ce părul tău are această culoare, de ce ai tenul alb şi nu oacheş, 
de ce eşti inteligent, de ce ai o digestie bună şi de ce linia vieţii din palmă ţi 
se bifurcă la un centimetru de la bază. N-am avut cum să-ţi văd palmele — 
sunt bandajate. Dar tipul tău are o galaxie de caraderistici asodate, aşa cum 
se întâmplă la oricine... Aş putea transplanta un nucleu-clon dintr-una din 
aceste celule şi să-ţi produc un geamăn identic, care să fie fiul tău. Cu puţin 
noroc aş putea să-l fac mai înalt decât tine, mai agil, şi cu câteva procente 
chiar mai inteligent. Dacă ai insista să fie blond, cred că aş reuşi şi aşa ceva. 
Să merg mai departe: dacă ai vrea o fată, aş putea să obţin din tine o imitație 


destul de reuşită. Ar avea anumite trăsături masculine — pieptul cam plat, 
mustață. Dar nu ar avea penis. 


— Dacă acum puteţi face aşa ceva, înseamnă că peste douăzed şi dnd 
de ani... 


— După douăzed şi dnd de ani veţi fi băgat în cap deja guvernului 
acestei ţări să nu emită pretenţii nesăbuite? îi tăie vorba Sugai-guntung. 


Donald se lăsă pe spate. Începuse să-l doară capul. Apoi spuse: 


— Îmi pare rău. Sunt cât se poate de dezorientat. Dar, bazân-du-mă pe 
tot ce am auzit, să înţeleg că partea a doua a programului de optimizare, cea 
despre care lumea crede că e fantezistă, poate fi îndeplinită, în timp ce 
prima parte, cea care e credibilă având în vedere nivelul actual de 
cunoştinţe, nu poate fi realizată...? 


Sugaiguntung ridică din umeri. 


— Ştiu ce nivel de inteligenţă e necesar pentru a deveni un bun 
tectogenetician. Elementul yatakang nu poate să asigure armata de 
tectogeneticieni pe care o necesită programul în cel puţin un secol. Si asta 
dacă toate celelalte sectoare din tară îsi văd neabătut de treabă. 


— Şi guvernul îşi dă seama de asta? 


— Am spus lucrul ăsta în modul cel mai deschis şi de sute de ori, şi 
de fiecare dată răspunsul a fost că în chestiuni de politică ei sunt cei mai 
buni judecători. Aşa că o să mă întorc în laborator şi o să fac ce mi se 
spune. În această ţară, aşa cum sunt convins că se întâmplă şi în ţara 
dumitale, oamenii sunt înclinați să aibă încredere în speria-list. Dar pentru a 
fiiun specialist perfect nu trebuie să te mai intereseze nimic altceva, deşi 
există anumiţi factori inflexibili. 


— Care dacă se interferează cu fadorii în discuţie, interveni Donald, 
ar fi în stare să tempereze mersul primei părţi a programului şi s-o 


accelereze pe a doua, generând un program de urgenţă pentru producerea de 
fiinţe umane modificate şi îmbunătăţite! 


— Lucru la care nu trebuie să se ajungă, spuse Sugaiguntung care îşi 
puncta fiecare cuvânt cu o bătaie a palmei. Din cele cind maimute, patru s- 
au sinucis. Avem foarte mare grijă. Dar, în ciuda precauţiunilor noastre, ar 
fi putut omorî un om. Poţi închide într-o cuşcă şi supraveghea o 
supermaimuţă. Dar care dintre noi, oamenii normali, va putea ţine sub 
control un supraom? Va mai putea fi oprit de la a ucide dacă asta-i va fi 
vrerea? Apoi adăugă aproape neauzit: 


— Tu ar trebui să înţelegi asta cel mai bine. Sunt doar câteva ore de 
când tu însuţi ai ucis. 


Nu ar fi trebuit să spună aşa ceva. Bătrâna lui fiinţă era despărțită doar 
de o lungime de braţ de Donald: instruit să primească informaţia în afara 
oricărei emoţii, organizând-o ca pe nişte cuvinte încrucişate până când 
apăreau noi modele. Nu părea deloc deranjat de faptul că nu putea să 
înregistreze — ca un reporter veritabil — ceea ce îi spusese omul de ştiinţă; se 
baza pe antrenamentul lui îndelungat în a cerne şi stoca elementele cele mai 
importante. 


Confruntat cu amintirea evenimentelor atât de recente, îşi dădu seama 
că exista o singură cale de a se pune de acord cu circumstanţele, păstrându- 
şi totuşi calmul: să-şi accepte noua identitate de Donald Hogan Mark II, 
ucigaşul specializat pentru care crima era lucrul cel mai firesc din lume. 


Ştia că trebuie să exploateze şansa unică pe care i-o oferise 
Sugaiguntung. În ciuda tuturor reticenţelor acestuia, îi părea rău pentru 
genialul om de ştiinţă a cărui dragoste de ţară îl făcuse complice la o 
minciună, binecuvântând o propagandă deşănţată, călcându-şi peste cele 
mai scumpe idealuri. Şi între ele nu exista nici o punte de legătură. O parte 
din el se ghemuise în subconştient, ca atomii strânşi într-o moleculă prea 
mică, aşteptând momentul prielnic pentru a-şi elibera energia înmagazinată. 


— Ce credeţi despre guvernul dumneavoastră acum, domnule 
profesor? îl întrebă el. 


Tonul îi făcu vorbele şfichiuitoare. 


— Mă tem pentru această ţară dacă guvernul actual va mai rămâne la 
putere, şopti Sugaiguntung. 


— Ce doriţi? Ce v-ar plăcea cel mai mult? 


— Ce mi-ar plăcea? Sugaiguntung clipi nedumerit. Mi-ar plăcea... mi- 
ar plăcea să nu mai fi supus acestei tensiuni. Am cincizeci şi patru de ani, 
dar am idei pe care încă nu le-am aplicat. Îi pot învăţa pe cei mai tineri ce 
ştiu şi nu pot să scriu... Mi-ar plăcea să fiu exact ceea ce m-am pregătit să 
fiu: un om de ştiinţă, nicidecum un conducător politic! 


— Întrevedeţi vreo şansă pentru a realiza ceea ce doriţi, atâta vreme 
cât acest guvern rămâne la putere în Yatakang? 


Urmă o tăcere grea. In cele din urmă, Sugaiguntung spuse: 


— Am tot sperat şi continui să sper. Acum... Acum trebuie să mă 
prefac că mai există speranţe. 


— Trebuie să-mi daţi o scrisoare de împuternicire, spuse Donald după 
un timp de gândire. Trebuie să scrieţi în ea că pot veni acasă la 
dumneavoastră pentru un interviu — vă rog să-mi treceţi adresa. Puteţi avea 
tot ce doriţi. Jur că voi face în aşa fel încât să aveţi tot ce vă doriţi. 


context (22) 


MAMA ŞI COPILUL SE SIMI BINE? 


„Salut celor care sunt supăraţi pe Comitetul Eugenie pentru că le 
refuză dreptul de a deveni părinţi! N-ar fi chiar aşa de rău dacă ideea de 
paternitate ar fi fost demodată, nu-i aşa? Dar e mai profundă decât s-ar 
putea crede. Te împaci cu o sută şi unu de lucruri care îţi sunt interzise 
«pentru propriul tău bine». Şi dacă printre toate astea există şi ceva ce ai 
voie să faci, e probabil în folosul acelora care ar putea-o interzice, dar n-o 
fac. 


Sunt norocos de vreme ce mi se spune că am doi copii sănătoşi — 
apropo, amândoi mi-au telefonat de curând, când au aflat că nu mi-am 
returnat fosforul în bazinul planetar. Telefoanele lor m-au făcut să mă 
gândesc la riscul pe care mi l-am asumat când i-am făcut s-o apuce pe 
drumul cel fericit, şi unele concluzii la care am ajuns m-au înspăimântat, 
pentru că, fără o analiză computerizată, nu faci altceva decât să le oferi opt 
şanse dintr-o sută de a te împovăra pe zece, cincisprezece ani — sau poate 
chiar pe toată viaţa — cu un animal lacom, autoritar şi prost? 


Corect, mă refer la un copil subnormal. 


Tot căutând, am găsit un pronostic al profesorului Linus Pauling, 
omul care şi-a legat numele de o boală numită fenilketonuria. Ăsta a fost 
primul loc în care am dat peste cifra dură şi rece de opt la sută — şi, ca să fiu 
sincer, sunt prea leneş ca să mai întreprind şi alte cercetări. 


Pauling a spus: aproximativ doi dintr-o sută de copii născuţi în 
comunităţi pentru care există înregistrări suferă de boli congenitale, şi cele 
câteva studii care au urmărit evoluţia lor până la pubertate au arătat că 
numărul total ar putea ajunge până la opt. În aceste boli sunt incluse 
defectele de vorbire, alexia, imposibilitatea recunoaşterii culorilor, asociate 
cu alte handicapuri, care nu pot fi detectate prin consultul nou-născuţilor. 


Bineînţeles că nu toate acestea au cauze ereditare. Multe se datorează 
unor traume intrauterine sau apar la naştere. Genotipul unui spasmotic poate 
fi remarcabil. 


Cu toate astea, a fost trântit un butoi de rahat pe linia atât de precisă 
care despărţea ereditatea, cea datorată genelor, de cea congenitală, datorată 


accidentelor. Nici unul dintre experţii — ca să nu mai vorbesc de publicul 
laic — cu care am discutat, nu a fost în stare să arate precis cauza care stă la 
baza cazurilor grave, fără un studiu scump şi de durată a germ-plasmei 
paterne. 


Vedeţi dumneavoastră, «trauma» — care este grecescul pentru 
«vânătaie», dar care în cazul de faţă înseamnă intervenţie din afară — 
include consecinţele supraexpunerii la razele X în perioada de gestație, 
îmbolnăvirea mamei de rubeolă, ingerarea unei substanţe cancerigene sau 
mutagene care ajunge la gonadă, folosirea Yaginolului în perioada sarcinii. 
Există viitoare mame cărora le poţi scrie pe frunte cu un fier înroşit «îți va 
deforma copilul!» şi ele vor spune «Piei din calea mea». În plus, intervine şi 
depozitarea treptată în tesuturile corpului a unor substanţe radioactive 
rezistente, cum ar fi radio-stronţiu, radio-iodinul, radio-cesiul şi radio- 
carbonul etc... 


Şi aceste lucruri n-au făcut altceva decât să contracareze progresul 
ştiinţei medicale care a eliminat cauzele tradiţionale ale spasmofiliei. Dacă 
te hotărăşti să ai un copil, eşti în continuare confruntat cu riscul de opt la 
sută ca la pubertate să sufere de o boală congenitală. 


Observaţi că unele sunt de-a dreptul minore. De exemplu, alergia la 
polen ereditară, nu congenitală, dar antidoturile moderne îl pot ajuta pe un 
copil cu astm polenic să ducă o viaţă normală. Pare atât de simplu în zilele 
noastre, nu-i aşa? 


Doar că, înainte de a muri, copilul în cauză va fi cheltuit şaptezeci şi 
cinci de mii de dolari pe medicamente! 


Dacă aţi fost respinşi de Comitetul Eugenie, înseamnă că aceştia au 
apreciat riscul de a avea un copil handicapat nu la opt, ci la optzeci la sută. 
S-ar putea să nu fiţi de acord cu ei în ce priveşte definirea handicapului — 
cum ar fi recentul scandal cu privire la dicromatism, de exemplu. Si totuşi 
au rezultate solide, care să le crediteze autoritatea în domeniu. Acum 
cincizeci de ani, Pauling a afirmat că douăzeci de generaţii vor fi date 
înapoi din cauza regreselor înregistrate ca urmare a căderilor radioactive. 


Acum calculele lor confirmă că vor reuşi să le reducă la nivelul a mai puţin 
de douăsprezece. lată un lucru care ar trebui să-i bucure pe stră-stră-ne-poţii 
dumneavoastră, în caz că va exista şi aşa ceva! 


Dar eu o să vă spun ceva, asta după ce, ani în şir, v-am tot tratat cu 
maximum de cinism de care am fost în stare. Nu e nimic atât de bun care să 
merite să fie perpetuat în trupul copilului vostru. De fapt vă ascundeţi în 
spatele Comisiei Eugenice pentru a nu trăda faptul că, în realitate, vreţi să 
scăpaţi de responsabilitatea de a căuta pe cineva care, în final, va trebui să 
meargă înainte de unul singur. Nu vreţi să riscaţi văzându-l cum se întoarce 
pentru a vă reproşa că nu a fost învingător în lupta cu viaţa. Cunosc chiar 
câteva persoane care mint cu privire la curăţenia genotipului lor, pretextând 
un handicap ereditar pentru a-şi scuza inexistenţa copiilor. 


De ce nu pot fi cinstiţi din acest punct de vedere? Eu sunt de partea 
celor care au hotărât să nu se perpetueze. Şi asta nu pentru că i-aş prefera pe 
homosexualii dogmatici, sau pentru că aş avea vreo preferinţă pentru 
fanaticii religioşi cum ar fi Fiicele Divine, care au făcut din celibat un 
paravan pentru a nu se vedea isteria care le macină! Nu! Doar pentru că 
aceia care nu îşi doresc cu orice preţ luxul costisitor de a fi părinţi se pot 
elibera pentru a deveni părinţii copiilor neprivilegiaţi pe care îi avem deja. 


Dacă vi s-a interzis să deveniți părinţi, ştiţi doar că sunteţi înconjurați 
de atâţia copii ce pot fi adoptați, care sunt, oricum, mai buni faţă de ce aţi 
naşte voi. Nu v-ar plăcea să creşteţi un copil care să fie mai deştept ca voi, 
mai plin de succes, mai aspectuos, mai sexy, mai sănătos? 


Nu, sigur că nu. Preferaţi să-l ştiţi într-un orfelinat, unde subnutriţia 
va avea consecinţe dezastruoase asupra inteligenţei lui, iar lipsa afecțiunii 
materne îl va transforma într-un neurotic lipsit de noroc. 


Atunci când o specie ajunge să se teamă de propriul ei tineret, 
înseamnă că i-a sunat ceasul numărătorii inverse, ca în cazul dinozaurilor. 
Unii dintre noi se tem de faptul că progeniturile lor se vor dovedi inferioare 
faţă de părinţi, ceea ce e, într-o oarecare măsură, motivat, dar sunt şi unii 
care se tem că va fi invers, ceea ce e o nebunie. Acum aţi transformat un om 


de ştiinţă asiatic, de care nici nu auziserăţi în urmă cu două săptămâni, într- 
un fel de Mesia. Perfect, să presupunem că Sugaiguntung poate, potrivit 
celor susţinute de ei, să confecţioneze un copil conform comenzii primite. 
Ce anume îi veţi comanda? 


Mai deştept ca voi? Dar nu vreţi ca la anii bătrâneţii să vă consideraţi 
o pomană pentru urmaşi. Mai prost decât voi? Dar nu vreţi să vă petreceţi 
tot restul vieţii îngrijindu-vă de un prostănac. 


Ceea ce vă doriţi voi e cineva care să se comporte decent până când 
va fi suficient de mare pentru a fugi de acasă, după care să vă puteţi plânge 
tot restul vieţii de ingratitudinea de care a dat dovadă. Dar mă îndoiesc că 
chiar un Sugaiguntung să fie capabil să creeze într-un ovul un astfel de 
exemplar cu garanţia succesului.” 


Dintr-un articol pe care un mult prea nerăbdător jurnal l-a 
încredinţat spre scriere lui Chad Mulligan după ce descoperise că nu a 
murit. 


urmărind detaliile (21) 


COPILUL USCAT 


Evaluările lingvistice au sugerat ideea că numele „Begi” e mult mai 
des scris sub forma aceasta decât „Mpengi”, drept pentru care este, în 
general, redat prin „născut-iarna”. O redare şi mai literală ar fi „copilul 
anotimpului uscat”. În nordul Beniniei (acolo unde se presupune că s-ar fi 
născut) atât decembrie cât şi ianuarie sunt cele mai uscate luni ale anului. 


S-a mai sugerat că numele originar ar fi fost „Kpegi” (străin), dar în 
felul acesta nu s-ar mai putea explica existenţa lui „Mpengi”, menţionat mai 
sus. În orice caz, există superstiţia shinka conform căreia un copil conceput 
la începutul sezonului celui mai ploios (care deci va fi născut în plină iamă) 
va trăi mai mult decât media. Încercările de a demonstra că Begi a fost un 
mit solar apărut în zonele în care anotimpurile sunt suficient de bine 
marcate pentru a da naştere unor concepte ca moartea şi reînvierea soarelui 
sunt incitante, dar fără nici un rezultat în absenţa oricăror dovezi cu 
excepţia celor orale. Totuşi, este foarte posibil ca interferenţele culturale să 
fi produs anumite elemente ale mitului Begi care să fi ajuns până la noi. Pe 
de altă parte...2 


BEGI ŞI LACOMA LUI SORĂ 


Într-o zi Begi stătea pe jos lângă un coş plin cu pui prăjiţi pe care 
mama lui îi pregătise pentru un festival. Sora lui Begi crezu că fratele ei 
doarme, aşa că înşfacă piciorul cel mai mare din coş şi îl ascunse sub 
acoperiş. 


Când familia s-a adunat pentru masă, Begi refuză ce i se oferise din 
coş. El a spus: 


— E o bucată mai mare care se prăjeşte sub acoperiş. 


— Ce prost eşti, i-a zis mama lui, dar soră-sa a înţeles ce voia să 
spună. 


El s-a cocoţat până la acoperiş, a luat de acolo piciorul şi l-a mâncat. 


— L-ai furat şi l-ai pus acolo, l-a acuzat sora lui. Ai vrut să ai bucata 
cea mai mare. 


— Nu, îi răspunse Begi. Am visat că dorinţa de a avea bucata cea mai 
mare e cea mai bună cale de a te alege cu cea mai mică. 


După care îi dădu osul pe care-l ronţăise.2 


BEGI SI NEGUSTORUL STRĂIN 


Odată Begi se duse la un mare târg din Lalendi. Acolo văzu el un 
negustor din alt trib. Omul vindea vase care, pretindea el, erau făcute din 
aur, dar Begi se strecură în spatele lui şi încercă să taie metalul cu un cuţit. 
Numai că acesta nu se tăia ca aurul cel moale, deşi era strălucitor şi galben. 


Aşa că Begi luă cel mai mare vas, apoi urină pe pământ şi puse vasul 
deasupra locului cu pricina. 


Apoi reveni în faţă, acolo unde o mulţime de oameni aştepta să 
cumpere vasele din aur, dar despre care Begi ştia că sunt din aramă. 


— Uite acolo o oală mare şi frumoasă, spuse Begi. Am nevoie de o 
oală ca aia să fac noaptea în ea. 


Toată lumea râse, luându-l drept un prost dacă era în stare să pună un 
asemenea lichid într-un vas în care se păstra vinul cel mai bun. 


— Fă în el şi arată-mi dacă curge, îi spuse Begi. 


Negustorul râse cot la cot cu toţi ceilalţi şi făcu ceea ce i se spusese, 
zicând că ce păcat era să spurci cu urină o asemenea frumuseţe de vas ca 
acela. 


Begi îl ridică după ce negustorul a terminat iar pământul de sub el era 
ud din cauza urinei. Atunci el spuse: 


— Nu cumpăr o oală oricât de frumoasă ar fi, dacă curge atunci când 
te pişi în ea. 


Şi atunci toţi cei strânşi acolo l-au bătut pe negustor, obligându-l să le 
dea banii înapoi. 


BEGI ŞI MONSTRUL MARIN 


După ce părăsi casa bătrânei celei grase, Begi apucă poteca prin 
pădure, fluierând o melodie pe care o învățase de la ea, ciupind cele cinci 
limbi de lemn ale kethalazi-ului pe care britanicii l-au poreclit „pianul de 
buzunar” când au ajuns, mult mai târziu, pe meleagurile lui Begi. 


O păsărică îl auzi şi se grăbi să zboare spre potecă pentru a asculta 
mai bine această nouă şi frumoasă melodie. Era însă cam temătoare, pentru 
că Begi era om. 


Văzând cât de fricoasă era păsărică, Begi se opri şi se aşeză pe 
jos. 


— Nu te teme, îi spuse el. Vrei să te învăţ cântecul? Te învăţ, dacă şi 
tu mă înveţi unul pe care îl ştii tu. 


— lată un târg cinstit, spuse păsărică. Dar să ştii că frică de tine tot 
mi-e. Eşti cu mult mai mare decât mine, tot aşa cum monstrul care trăieşte 
în mare e mult mai mare decât oamenii. 


— Sigur că eşti mult mai mică decât mine, îi spuse Begi. Dar glasul 
tău e mai dulce decât al meu. Din câte am auzit, toată pădurea răsună de 


cântecele tale. Apoi adăugă: Ce e cu monstrul de care tocmai mi-ai 
pomenit? 


Păsărică îi povesti că într-un sat de la marginea mării, la o zi de mers 
de aici, s-a ivit din apă un monstru uriaş, care a înşfăcat doi copii pe care i-a 
mâncat, şi toţi au fugit de acolo să se ascundă în tufişuri. 


— Eu sunt mai mare decât tine, îi spuse Begi. Şi cu toate astea nu pot 
cânta mai bine. Poate că monstrul e mai mare ca mine. Rămâne de văzut 
dacă poate gândi mai bine ca mine. Aşa că o să mă duc acolo să mă 
conving. 


Păsărică îi spuse: 


— Dacă nu ţi-e frică de monstru, o să încerc să nu-mi fie nici mie 
frică de tine. 


Se caţără pe capul lui Begi şi îşi înfipse ghearele în părul lui lânos. 
Aşa că Begi merse toată ziua, însoţit de păsărică, pe care o învăţă 
frumosul cântec al bătrânei. După multe ore de mers, ajunseră în satul 


părăsit de toţi. 


— Verişcane! spuse el. Ce văd eu acolo în depărtare unde apele 
întunecate şi albastre ale mării se întâlnesc cu strălucitorul cer? 


Păsărică zbură deasupra mării pentru a vedea despre ce era vorba. 
Când se întoarse îi spuse: 


— Se apropie furtuna. Sunt nori şi fulgere. 

— Foarte bine, spuse Begi, după care plecă în căutarea monstrului. 

Il găsi tolănit în mijlocul târgului, mai mare decât Begi cu cât era 
Begi mai mare ca păsărică, care păsărică făcu tot ce-i stătu în puteri pentru a 


nu-şi lua zborul să se ascundă pe undeva. În schimb se agăţă de părul lui 
Begi cu toate puterile. 


Monstrul îi vorbi lui Begi cu glas de tunet: 


— Hei, tu, slăbănogule! Ai picat la tanc! Tocmai am terminat de 
mistuit copiii pe care i-am servit la micul dejun, aşa că tu vei urma la masa 
de prânz! 


— Şi mie mi-e foame, spuse Begi. Azi n-am mâncat încă nimic. 

— Văd că ar fi ceva de mâncat, dar îţi stă pe cap, îi răspunse 
monstrul. Cel mai bine ar fi să te bucuri de ce ai acolo, înainte să te înghit 
eu cu fulgi cu tot! 

Apoi Begi îi şopti păsăricii: 


— Nu e cazul să te temi. Prefer să te aud cântând decât să te folosesc 
ca preparat culinar. Dar nu prea cred că monstrului ăstuia îi arde de muzică. 


Apoi, adresându-se monstrului cu o voce mult mai puternică, spuse 
mai departe: 


— Ba nu! Voi păstra această păsărică pentru cazul când voi fi atât de 
slăbit încât nu voi mai putea merge să vânez. 


Monstrul începu să râdă. 


— Păi dacă eu te voi mânca, atunci când va mai veni ziua în care vei 
fi atât de înfometat, încât să-ţi înghiţi prietena? 


— Nu ştiu, îi răspunse Begi. Dar cred că va fi cam tot atunci când 
gigantul în spinarea căruia călăreşti tu i se va face foame şi te va mânca. 


— Eu nu călăresc în cârca nimănui, îi răspunse monstrul. 


— Păi atunci, îi răspunse Begi, ale cui sunt fălcile care clămpănesc 
deasupra ta? A cui e vocea care bubuie-n tării? 


Apoi îşi ridică sulița boantă şi îi arătă. 


Monstrul privi spre mare şi văzu norii negri amenințând satul, şi 
valurile frământându-se ca limba unei fiare flămânde care-şi linge botul şi 
auzi bubuitul de tun ca ghiorăitul de foame. 


— Iată uriaşul pe spinarea căruia ai călărit până acum, îi spuse Begi. 
Îl cheamă Marea. Noi, oamenii, suntem ca nişte muşte în comparaţie cu el, 
de aceea n-avem a ne teme. Pentru un asemenea colos nu suntem nici o 
înghiţitură. Cu toate astea, câteodată ne mai pedepseşte când îl supărăm 
prea mult, ceea ce îl face să geamă. Dar tu eşti la fel de mare în comparaţie 
cu noi, cum sunt eu în comparaţie cu păsărică de pe capul meu. Si după cum 
se aude. Mării îi este foarte foame. 


Monstrul văzu fulgerul ca sclipirea colţilor din gura oceanului, sări în 
picioare zbierând şi o luă la fugă. Nu s-a mai auzit niciodată de el. 


După ce oamenii s-au întors din pădurea în care se ascunseseră, îl 
întrebară pe Begi: 


— Eşti cumva un războinic de temut, că ai reuşit să-l pui pe fugă pe 
monstru? 


Atunci Begi le arătă sulița boantă şi scutul găurit pe care le avea 
întotdeauna asupra lui şi ei îl întrebară: 


— Asta ce mai înseamnă? 
— Înseamnă, le explică el, că nu poţi folosi sulița împotriva muş-tei 
care te înțeapă şi nici scutul împotriva monstrului care te poate înghiţi cu 


scut cu tot. Există o singură cale de a învinge si musca şi monstrul: trebuie 
să gândeşti mai bine decât ei amândoi.» 


BEGI ŞI FANTOMA 


De mult oamenii aveau necazuri din pricina lui tlele-ki (spiritul 
ancestral), care le îngrozea pe femeile plecate după apă şi îi făcea pe copii 
să viseze urât. 


Tatăl lui Begi, şeful, a adunat kotlanga (sfatul celor mari) şi pe Ethlezi 
(vrăjitorul, vraciul) şi le-a spus: 


— Este spiritul tatălui vostru, bunicul lui Begi. 
Şeful era cât se poate de tulburat. El l-a întrebat pe Begi: 
— Ce-o fi vrând bunicul de la noi? 


— Există o singură cale de a afla ce vrea o fantomă. Aşa că o să 
mergem să o întrebăm. Şi dacă voi nu vreţi, o voi face de unul singur. 


A aflat de la Ethlezi cum trebuie să te adresezi cuviincios unei 
fantome, şi a ieşit în puterea nopţii, ducându-se în locul unde fusese văzut 
spiritul. 


— Bunicule, ţi-am adus vin şi sânge de capră. Mănâncă dacă pofteşti, 
dar te rog să vorbeşti cu mine. 


Fantoma veni şi bău vinul, apoi luă şi sângele ca să se mai întremeze, 
ŞI zise: 


— lată-mă, Begi. 
— Ce vrei de la noi? îl întrebă Begi. 


— Am tot urmărit ce se întâmplă în sat. Si am putut vedea că totul 
merge pe dos. Fărădelegile nu sunt judecate aşa cum aş fi făcut eu. Cei 
tineri n-au pic de respect pentru cei mai în vârstă. Fetele se însoțesc cu 
băieţi cu care n-au de gând să se mărite. E atâta mâncare, încât oamenii sunt 
leneşi şi graşi, şi e atâta vin, încât dorm când ar trebui să meargă la vânat. 


— Tatăl meu, noul şef, judecă altfel pentru că el are de-a face cu altfel 
de oameni, îi răspunse Begi. Tinerii învaţă cum să vorbească vârstnicilor de 


la părinţii lor, care la rândul lor au învăţat acest lucru de la tine. Acum fetele 
îşi aleg viitorul soţ, şi când se căsătoresc sunt mai fericite decât au fost 
mamele lor. Cât despre faptul că sunt leneşi şi dorm aşa de mult, cum ar fi 
putut fi altfel, când ştiu că spirite ca tine veghează asupra lor? 


Spiritul n-a mai avut ce să-i răspundă şi a plecat. 2 


BEGI ŞI VRĂJITORUL CEL RĂU 


Begi ajunse într-un sat unde tuturor le era frică de un vrăjitor pe nume 
Tgu. El putea face ca vacile şi femeile să-şi piardă fătul, putea da foc 
colibelor fără să se apropie de ele, putea face păpuşele vrăjite şi dacă înțepa 
cu cuțitul lui special urma lăsată pe pământ de talpa cuiva, omul cădea 
bolnav sau murea. 


Begi îi spuse lui Tgu: 


— Vreau să mă ajuţi să omor pe cineva al cărui nume nu ţi-l pot 
spune. 


— Întâi să mă plăteşti, îi spuse vrăjitorul. Dar va trebui să-mi aduci 
ceva ce-i aparţine — un fir de păr sau o unghie, sau vreo haină de-a lui. 


— O să-ţi aduc ceva ce-i aparţine, îi promise Begi. 


A plecat şi s-a întors cu nişte excremente. Apoi îi mai dădu 
vrăjitorului o oglindă şi nişte ierburi de preţ pe care le culesese. 


Vrăjitorul făcu o păpuşică pe care o arse în foc în timp ce cânta cu 
voce tare nişte descântece magice. In zori, oamenii satului au venit să vadă 
ce se întâmplă. Noaptea nu aveau curajul să iasă, aşa de puternică era vraja. 


— Omul va muri, zise vrăjitorul. 


— Acum pot să-ţi spun şi cum îl cheamă, îi zise Begi. E Tgu. 
Vrăjitorul căzu la pământ, zbierând că fusese păcălit şi că e sigur că va muri 
pe loc. 


Begi îl luă la o parte pe şeful satului şi îi spuse: 


— Mai aşteaptă o oră. Apoi spune-i că excrementele aparţineau unui 
prieten al meu dintr-un alt sat pe care îl cheamă Tgu. Acum mă duc să râd 
cu prietenul meu de prostia vrăjitorului. 


BEGI SI VAPORUL 


(Nota autorului probabil că e vorba de un adaos foarte târziu adus 
miturilor) 


Begi s-a dus la mare şi acolo a văzut un vapor foarte mare din care 
ieşea fum. El s-a întâlnit pe țărm cu un om alb de pe vapor, care a intrat în 
vorbă cu el. 


Begi i-a spus: 

— Bun venit. Te rog să fii oaspetele meu cât timp vei sta aici. 
Omul cel alb îi răspunse: 

— lacătă o propunere prostească. Eu am venit să mă stabilesc aici. 
— Bun, atunci te pot ajut să-ţi ridici coliba. Omul alb îi răspunse: 


— Dar eu nu voi trăi într-o colibă. Eu voi locui într-o casă de fier, din 
care va ieşi fumul pe acoperiş şi voi fi foarte bogat. 


Begi îi spuse: 


— Dar de ce vrei să trăieşti aici? Omul cel alb îi răspunse: 


— Pentru că eu vă voi conduce. Begi îi spuse: 
— E mai bine să locuieşti aici decât pe meleagurile de unde ai venit? 
Omul cel alb îi răspunse: 


— E prea cald, plouă şi e noroi. Nu-mi place mâncarea şi unde mai 
pui că n-am cu mine nici una din femeile mele. 


Begi îi spuse: 
— Dar dacă vrei totuşi să vii să locuieşti aici, înseamnă că e mai bine 
din anumite puncte de vedere... Dacă nu-ţi place vremea, mâncarea sau 


femeile, atunci înseamnă că locul ăsta e mai bine guvernat decât e ţara ta, 
iar cel care ne conduce e tatăl meu. 


Omul cel alb îi spuse: 

— Eu vă voi conduce. 

Begi îi spuse: 

— Dacă ţi-ai părăsit propria ta ţară, înseamnă că ai fost alungat. Şi 
atunci, cum poate cineva care a fost alungat din propria lui ţară să conducă 


mai bine decât tatăl meu, conducătorul? 


Omul cel alb spuse: 


— Am un vapor mare, plin cu arme puternice. Begi îi spuse: 

— Arată-mi dacă mai poţi face un altul ca el. Omul cel alb îi răspuse: 
— Nu pot. 

Begi îi spuse: 


— Înţeleg. Tu eşti bun doar să te foloseşti de ce e făcut de alţii, şi nimic mai mult. 
(Nota autorului: în shinka e o jignire să spui că un om nu poate face nimic, deoarece un 
adult demn de respect trebuie să-şi ridice singur casa şi să-şi facă singur mobila.) 


Dar omul cel alb era prea prost pentru a putea înţelege încotro bătea Begi, aşa că a 
rămas acolo. 


Cu toate acestea, după vreo sută de ani a reuşit să priceapă despre ce era vorba şi 
a plecat de unul singur. 


continuitate (29) 


CER PERMISIUNEA SĂ RAPORTEZ 


Doctorul care avea grijă de Donald ar fi dorit să-şi ţină pacientul la spital peste 
noapte. S-au certat timp de o oră, Donald ameninţându-l cu un raport adresat agenţiei 
din care să reiasă că fusese încarcerat, pentru ca, în cele din urmă, să i se dea drumul la 
hotel cu mari rezerve, cu o maşină oficială, însoţit de o escortă. Probabil că zeci de 
reporteri, folosind toate zvonurile posibile, răspândiseră deja povestea cu Sugaiguntung 
salvat de furia unui anarhist; iar Engrelay Satelserv ştia, probabil, tot ce se întâmplase 
de la Deirdre Kwa-Loop. Nu-i păsa. Încă din prima zi a misiunii lui reuşise mai mult 
decât ar fi visat vreodată cei care îl trimiseseră aici, ca să nu mai vorbim de el însuşi. 
Ceea ce conta nu era să fi făcut publică povestea cu întâmplarea de la universitate, ci 


descoperirea faptului că omul în jurul căruia gravita întregul program de optimizare 
yatakang se temea în egală măsură de succesul ca şi de posibilul lui insucces. 


Temându-se că numele lui şi rolul jucat în salvarea lui Sugaiguntung deveniseră 
prea bine cunoscute, insistă să meargă în camera sa pe o cale ocolită, pentru a evita 
holul central al hotelului. Au folosit un lift pentru bagaje, astfel încât nu l-a văzut 
nimeni, cu excepţia unui hamal apatic. După ce scăpă de escortă, se asigură că uşa care 
îl despărţea de Bronwen era închisă, şi-şi deschise trusa cu aparatul de comunicare. 


Unul din circuitele cu care era dotat putea să descopere eventualele microfoane. 
Găsi unul în lambriurile din lemn care îmbrăcau dulapul încastrat în perete. Fără să-i 
pese de urme, îşi plimbă flama brichetei pe suprafaţa lemnului, un minut. Îşi spuse că 
era de aşteptat ca un reporter prevăzător să-şi păstreze în cel mai strict secret poveştile 
în exclusivitate. La telefon descoperi o bandă, dar nu-şi făcu probleme din cauza ei: 
începea să funcţioneze doar când era folosit aparatul. Compuse cu multe eforturi două 
mesaje, unul scris pentru a fi comunicat telefonic, iar celălalt pentru a fi şoptit în 
aparatul ascuns, lucru posibil sub forma unei modulaţii parazite pe semnalul telefonic. 
Primul mesaj nu cuprindea nimic cu privire la atacul anarhistului asupra lui 
Sugaiguntung, şi nici faptul că intervenise în acel atac. În cel de-al doilea se arăta că 
profesorul e ca o prună coaptă care nu aşteaptă decât să fie culeasă de cine o pofti. 


Luă legătura cu cel mai apropiat releu de satelit disponibil, dar i se spuse să mai 
aştepte. Aşteptă. În cele din urmă i se făcu legătura şi expedie cele două mesaje. În timp 
ce transmitea, auzi uşa lui Bronwen deschizându-se, apoi închizându-se. În continuare 
fu încercată uşa despărţitoare, cu mişcări abia simţite. 


După ce termină, închise telefonul şi puse trusa de comunicaţie deoparte. Ar fi 
trebuit să-i dea de mâncare la spital, înainte de a fi plecat. I se făcuse foame. Se gândi la 
ceva de băut şi o marijuana, dar îi trecu cheful. Se dezbrăcă şi se sui în pat. 


Stând întins, se trezi asaltat de imaginea unui tânăr din al cărui gât curgea un 
fluviu de sânge. 


Curând se sculă. În jurul uşii de la camera lui Bronwen era un cerc de lumină. O 
descuie şi o deschise. Era goală, stând în poziţia lotus, părând că îl aşteaptă. 


— Scuză-mă, spuse ea. Am fost foarte nepoliticoasă faţă de tine mai devreme. 
Incepu să-si întindă membrele ca o floare care îsi desface petalele la soare. Probabil că 
ţi-ai dat seama că te aşteptam. 


Donald clătină din cap. Femeia se dăduse jos din pat şi se apropia de el cu o 
mişcare unduitoare a şoldurilor. 


— E adevărat ce am auzit — că i-ai salvat viaţa profesorului Sugaiguntung, 
ameninţată de un anarhist? 


— Da, e adevărat. 


— Am impresia că ai simţit că tu erai cel sortit s-o faci, nu-i aşa? De asta m-ai şi 
părăsit aşa de brusc. Ai puterea căreia noi îi spunem... 


Nu reuşi să prindă cuvântul, care era lung şi asonant, părând mai curând din 
sanscrită decât din limba hindi modernă. 


— Nu, spuse Donald. Stând dezbrăcat în mijlocul camerei, începu să tremure. I se 
păruse că îi e foarte cald în noaptea aceea, dar acum frigul îl pătrunsese până în măduva 
oaselor. Nu! repetă el. Singura putere pe care o am e aceea de a ucide, şi nu o vreau. Mă 
face să-mi fie cumplit de frică. 


După ultimul cuvânt, dinţii i se încleştară, apoi începură să-i dănţăne. 


— Aşa se întâmplă întotdeauna când eşti ales drept „canal al forţei divine”, spuse 
Bronwen cu aerul că-şi petrecuse întreaga viaţă studiind această problemă. Suprasolidtă 
mintea şi trupul. Dar ai noroc. Ar fi putut să te ardă până-n temelii. 


Nu să mă ardă, să mă îngheţe. N-ar fi fost mai bine dacă anarhistul l-ar fi ucis pe 
Sugaiguntung şi poate şi pe mine? Ce-l voi mai determina să facă? 


Bronwen se apropia cu o detaşare profesională pentru a-şi pune mâna pe capul lui. 
Apoi îl atinse uşor pe frunte, gât, inimă, buric, pubis şi coccis, cele şapte chakras. li 
spuse: 


— Forţa ţi s-a mutat din pântece în cap. Te gândeşti la lucruri care nu s-au 
întâmplat niciodată. Lasă-mă să te aduc înapoi. 


Se lăsă graţioasă în genunchi şi îi mângâie trupul cu gura. 


În cele din urmă, târâitul telefonului, pe care nu-l recunoscu de prima dată, fiind 
mai scurt şi mai strident decât al celui de acasă, reuşi să-l smulgă din somnul profund 
pe care i-l provocase stilul violent de a face dragoste al lui Bronwen. Se târî din pat şi 
se împletici până în camera lui, bâjbâind după întrerupător. 


Privi zăpăcit aparatul estompat de întunericul din cameră, aşteptând să i se 
lumineze ecranul. Trecu mult până îşi dădu seama că acolo nu exista aşa ceva. Ar fi 
trebuit să vorbească pentru a arăta că legătura fusese stabilită. 


— Hogan, murmură el. 


— Delahanty, exclamă o voce nervoasă. Felicitări, Hogan! Engrelay Satelserv n- 
ar fi sperat nicicând într-un asemenea succes! 


— Doamne, asta-i tot ce vroiai să-mi spui? Aici e două şi treizeci anti-materie. 


— Da, ştiu. Şi chiar te rog să mă scuzi. Dar am considerat că meriti să afli imediat 
cât de încântați suntem. Sigur, ce ai înregistrat trebuie redactat, dar... 


Urmă o pauză. Donald aşteptă răbdător ca interlocutorul lui să termine. 


Îşi întinse mâna după dispozitivul de comunicare, pe care îl aşeză lângă telefon. 
Urma transmiterea unui mesaj prin bipuri pe care aparatul îl va decoda apoi în engleză. 
Dar frazele-cod pe care le învățase i se păreau prea puerile pentru a putea reda moartea 
anarhistului. 


— Scuză-mă, sunt epuizat, zise el. 


— Nu-i de mirare, îi răspunse Delahanty. Să fii confruntat cu un anarhist — e 
incredibil! Pentru noi a fost o bombă cu totul senzaţională, pentru că încheierea oficială 
a zilei de transmitere a ştirilor n-a mai inclus şi acest eveniment. Reprezintă nivelul 
maxim pentru luarea unei hotărâri. Tot ce am avut a fost un zvon de mâna a doua până 
la sosirea ştirii expediate de tine. O vom exploata cu maximum de eficienţă. 


— Am cerut un interviu în exclusivitate, spuse Donald absent. 


— Excelent! Ai grijă să înregistrezi şi pe peliculă — corespondentul nostru local o 
să se îngrijească să primeşti materialul de care ai nevoie, sunt sigur. 


După care se lansă într-o mulţime de mulţumiri şi aprecieri laudative, până când, 
în sfârşit, întrerupse legătura. 


Uşurat, Donald apăsă mai multe butoane şi ascultă versiunea în clar, descifrată 
automat din semnalul care-i fusese transmis simultan în timpul convorbirii. 


Vocea lui Delahanty, pe care abia o putuse recunoaşte din cauza fluctuaţiei 
frecvenţei, spunea: „Hogan, o pornesc direct spre Washington pentru a face evaluările. 
Verdictul e că trebuie scos imediat e acolo. Până acum nu s-a ştiut ca vreo insatisfacţie 
să-i fi minat sufletul şi mi-e teamă ca nu cumva să-şi revină. Îl vei duce la tabăra lui 
Jogajong. Avem o linie de curier submarin pe care o acoperim permanent până la 
Strâmtoarea Shonago. În felul acesta îl ducem şi îl scoatem şi pe Jogajong. Acum e 
momentul celei mai intense activităţi a piraţilor, dar în câteva zile va cunoaşte un reflux. 


Ne bazăm pe tine. Pot ieşi multe medalii din chestia asta, dacă aşa ceva îţi doreşti. Baftă 
— şi apropo: experţii au spus că dacă ai putut să te descurci cu un anarhist, poţi face faţă 
oricărei situaţii.” 


Şoapta se pierdu în neant. Rămase cu ochii pierduţi în gol, gân-dindu-se la 
Sugaiguntung pe care va trebui, probabil, să-l răpească, pentru a-l duce dincolo de 
strâmtoare, în micul golf în care se ascundea Jogajong chiar sub nasul celor care l-ar fi 
condamnat cu cel mai mare drag la moarte; apoi trebuia să se salveze cu un submarin, 
urmărit de securitatea chineză... 


Vreau să ies. Vreau să ies. Vreau să IES! 


O mână Îl atinse pe umăr. Se răsuci şi o văzu pe Bronwen, care venise să vadă ce i 
s-a întâmplat. Se mişcase atât de uşor, încât nu o auzise. 


— A fost directorul meu, spuse Donald. E foarte mulţumit de ce am făcut. 


Cuvintele îi lăsară un gust imposibil. 


context (23) 


DE EVITAT 


Transcris — SECRET -— la secret 


Sistemul Scramble A e în funcţie. Bun, da, 


Dr. Corning 

aşa e. 
(la Guvern) Dick, îmi pare rău că trebuie să te deranjez. 
Mr. Richard Ruze Nici o problemă, Raphael. Ce altceva mai 


pot face pentru tine? 


(Engrelay) 


Da, îţi cerem o grămadă de lucruri, nu-i 
aşa? 


Dr. Corning Totuşi, mă tem că de data asta va trebui să 
te rog altceva. Ai povestea aia 
extraordinară transmisă de omul pe care l- 
ai trimis în Gongilung, Donald Hogan... 


Da, e minunată, nu-i aşa? Îţi suntem cât se 
poate de recunoscători pentru că ni l-ai 

Mr. Ruze trimis. Şi noi care credeam că nu vom 
scoate nimic din el, ce să mai spun de o 
poveste asa de senzaţională. 


Scuză-mă, dar nu am înţeles foarte bine. 
Dr. Corning Am descifrat ceva despre faptul că vi l-am 
dat şi cred că trebuie... 


Mr. Ruze Vrei să spui că nu ştii nimic? 
Dr. Corning (nu poate fi auzit) 


E unul din oamenii tăi. Îi vom da omul de 
acoperire pentru drum — a fost angajat în 

Mr. Ruze calitate de corespondent special. La asta am 
crezut că te-ai referit când ai spus că facem 
atâtea pentru voi, la... 


Nu, Dick, mă gândeam la cu totul altceva. 
E un lucru care mă obsedează. Fii atent 
aici, o să ai impresia că te strâng cu uşa, 
dar... 


Dr. Corning 


Dă-i drumul, Raphael. Am scos un profit 
Mr. Ruze excelent de pe urma lui Hogan, aşa că ne 
putem permite să fim generoşi. 


Dr. Corning 


Mr. Ruze 


Dr. Corning 


Mr. Ruze 


Dr. Corning 


Mr. Ruze 


Dr. Corning 


Mr. Ruze 


Dr. Corning 


Atunci o să trec direct la subiect. Ştii că 
întreprindem studii despre mijloacele mass- 
media mai importante. Computerele 
noastre arată că sunteţi gata să-i introduceţi 
pe Mr. & Mrs. Everywhere pe scena 
yatakangă cât se poate de curând (Pauză de 
8 secunde). Nu te-am auzit spunând da, dar 
de fiecare dată am avut dreptate. 


Şi voi nu vreţi. Spune-mi de ce? 


Yatakangul înseamnă deja un anumit lucru 
pentru public, aşa că această chestiune 
trebuie tratată cu tact. 


L-am programat pe Shalmaneser pentru 
SCANARE peste o oră sau cam aşa ceva. I- 
am cerut evaluarea unui program yatakang. 
Crezi că o să-mi dea detalii? 


Aş vrea să-mi arunc şi eu ochii, dacă nu te 
superi, să văd dacă datele lui corespund cu 
studiile noastre. 


Care arată că... 


Lasă-le o marjă de şaizeci-patruzeci să o 
definitivăm până la prima verificare. Am 
programat un material nou despre resursele 
umane din Yatakang şi l-am redus la 
cincizeci-cincizeci. De 


atunci reevaluăm la fiecare patruzeci şi opt 


de ore şi în mod curent e şaptezeci si trei la 
douăzeci şi şapte. (Pauză de 11 secunde) 


Înţeleg. Ţi-e teamă că aş putea emite 
speranţe false. 


Impactul produs de Mr. & MRs. 


Mr. Ruze 


Dr. Corning 


Mr. Ruze 


Dr. Corning 


Mr. Ruze 


Dr. Corning 


Everywhere ar asigura în mod automat o 
marcă distinctivă. Te-ar scuti de 
eventualele situaţii neplăcute de mai târziu 
şi pe noi de o serie de probleme dacă... 


Te-am citit. Crezi că le putem trimite înapoi 
la PMAM... Apropo, Raphael, când ne-ai 
rugat prima dată s-o impunem cu toată 
energia, ai crezut că ţi se ivise marea şansă. 
De atunci a trecut mult timp şi, după câte 
văd, nimeni nu ţi-a vârât beţe-n roate. 


În legătură cu asta, e optzeci şi doi la 
doisprezece în favoarea noastră. Când va 
ajunge la nouăzeci, toată povestea va 
exploda. 


Poate că ar fi mai bine să aşteptăm. 


Aşa zic şi eu. Bun, îţi mulţumesc, Dick — 
mă bucur că m-ai înţeles. 


A fost vreodată altfel? O să te anunţ ce 
rezultate avem de la Shal când ni le va 
furniza. Salut. 


Salut. 


continuitate (30) 


RĂSUCEŞTE-O ŞI DĂ-I DRUMUL 


Aflat în capul mesei de consiliu din clădirea urâtă şi prost întreţinută a 
parlamentului, preşedintele Obomi încerca să-şi concentreze singurul ochi pe care îl 
mai avea asupra celor care se strânseseră în jurul lui. Era un punct în care vederea i se 
tulbura, umplându-se de puncte şi viermişori; medicii spuseseră ceva despre o leziune a 
retinei, despre atrofierea nervului optic, ceea ce îl făcuse să regrete că ar fi trebuit să 
piardă o lună dacă ar fi fost operat. Acum spera că-i mai rămăsese totuşi o lună. 


Imediat în stânga lui se aflau Ram Ibusa şi Leon Elai; după ei Kitty Gbe, care 
şedea lângă Gideon Horsfall. Elihu Masters îl privea pe preşedinte de lângă piciorul 
mesei. De cealaltă parte se aflau reprezentanţii lui GT conduşi de Norman House. 


— Ei? spuse preşedintele, lungind vocalele. 


Norman îşi umezi buzele cu vârful limbii şi împinse pe faţa lucioasă a mesei 
plicul gros cu imprimatele verzui ale lui Shalmaneser. 


— O să meargă, spuse el, şi se întrebă ce s-ar fi întâmplat dacă n-ar fi reuşit să 
articuleze cele câteva vorbe. 


— Ai vreun dubiu, Norman? îl întrebă Elihu. 
— Eu — nu. Nici unul. Şi nu cred că există cineva care să aibă. 


Terence, Worthy şi Consuela dădură din cap în semn de aprobare. Pe feţe li se 
întipărise nedumerirea, ca şi cum le-ar fi fost imposibil să accepte evidenţa propriului 
lor mod de a judeca. 


— Deci noi credem că o să meargă, spuse preşedintele. Chiar trebuie, Leon? 


Dr. Leon Elai luă şi el în mână un teanc din imprimatele lui Shalmaneser, apoi 
zise: 


— Zad, până acum n-am mai avut de-a face niciodată cu un asemenea material. 
Abia dacă am avut timp să mă uit prin ele, şi sunt atâtea. Dar am extras un fel de 
rezumat, şi... 


— Fii, te rog, amabil şi spune-mi despre ce e vorba. 


— În primul rând, aici sunt cuprinse problemele pe care le avem cu vecinii noştri. 
Dr. Elai extrase o foaie de hârtie albă, acoperită cu scris de mână, din teancul celor 
verzi. Sunt toate şansele ca peste doi ani să fim acuzaţi că am cedat neocolonialismului. 
La acea dată, presiunile economice făcute pentru cooperarea în domeniile subsidiare ale 
proiectului, cum ar fi plasarea contractelor în acele industrii care se vor dovedi cele mai 
ieftine de pe continent, vor contribui la atenuarea violenţelor. De asemenea, le va oferi 
posibilitatea să cumpere ieftin de la noi energie. Aşa cum se susţine aici, în cel mult un 
deceniu se vor împăca întru totul cu ideea. Amestecul chinezilor şi egiptenilor pare a 
creşte şi va dura o perioadă de timp mai îndelungată. Oricum, putem conta pe sprijinul 
sud-africanilor, kenyenilor, tanzanienilor — să citesc toată lista? 


— Spune-mi, care e starea de echilibru? 


— După câte se pare, nu există nici un pericol de intervenţie din afară, doar dacă 
vreo ţară nu şi-a pus în gând să declanşeze un atac cu rachete împotriva noastră. Şi 
posibilitatea ca Naţiunile Unite să intervină într-o asemenea criză e de nouăzeci şi unu 
la sută. 


Un sentiment de venerație pigmentă vocea lui Elai, ca şi cum nu s-ar fi aşteptat 
vreodată să discute despre afacerile externe ale ţării lui în felul acesta. 


— Foarte bine. În cazul ăsta putem fi siguri că nu vom suferi din cauza geloziei 
altora. Ochiul lui Obomi se îndreptă spre Ram Ibusa. 


— Ram, m-am temut tot timpul de impactul pe care o sumă aşa de mare de bani îl 
poate avea asupra economiei noastre atât de precare. Vom suferi din cauza inflaţiei, din 
cauza unei distribuții neechilibrate a veniturilor, din cauza unui sistem de impozitare 
strivitor? 


Ibusa negă cu o mişcare energică a capului. 


— Până să văd prognozele computerului Shalmaneser, m-am temut şi eu de 
aceleaşi lucruri. Dar acum cred că putem face faţă acestor probleme, condiţia fiind ca în 
continuare să fim sprijiniți de General Technics în analiza informaţiei. Noi am 
reprezenta pentru ei şansa primei naţiuni din lume care a avut posibilitatea să-şi 
controleze direct economia. Nu vor exista taxe în sensul tradiţional al cuvântului! 


Răsfoi teancul de imprimate pe care le avea în faţă. 


— In primul rând va fi împrumutul din care guvernul american va lua cincizeci şi 
unu la sută din acţiuni. Din suma respectivă vom face şi noi o serie de împrumuturi, şi 


unele vor intra în fonduri de investiţii; din dobânzi vom obţine bani pentru stocuri de 
alimente, pentru raţii alimentare, un rând de haine pentru toţi oamenii muncii şi copiii 
de vârstă şcolară, şi asistenţa medicală la un standard superior. Se vor asigura şi alocaţii 
familiale, încredințate capilor de familie, care vor putea fi folosite numai în scopuri 
casnice, cum ar fi reparaţiile pentru întreţinerea locuinţelor. Dar, dintr-o dată, costul 
proiectului va fi de trei ori mai mare decât actualul nostru PNB. Prin simplul control al 
datelor oferite de computer vom putea avea evidenţa sumelor de bani care circulă în 
tară, într-un mod care nu mai e posibil nicăieri în altă parte a lumii. În cel mai rău caz, 
dacă lucrurile nu vor ieşi aşa cum sperăm, tot vom eradica inaniţia şi vom îmbunătăţi 
asistenţa medicală. Asta numai în cazul în care câştigurile provenite de pe pieţele pe 
care mizăm nu vor face decât să acopere garanţiile prevăzute pentru împrumut. În 
schimb, vom putea profita de pe urma standardelor ridicate ale învăţământului umanist 
şi tehnic, vom culege rodul asigurării unor condiţii de locuit decente, ale unui transport 
civilizat, ale dotării portuare superioare, ale construcţiilor, ale şcolilor etc. Dar cel mai 
important e că, pentru prima oară, vom avea energie electrică în toate casele. 


Vocea i se transformă într-o şoaptă, şi ochii încetară să mai privească într-un 
singur punct, pierzându-se într-un fel de reverie. 


— Când zici că nu vor mai exista taxe, Ram, spuse Obomi tranşant, să înțeleg că 
vor exista preţuri fixe şi posibilităţi de stabilire a veniturilor? Va trebui să impun o 
sumedenie de constrângeri acestui popor, ceea ce mi-a repugnat dintotdeauna! 


— A -nu va fi nevoie de aşa ceva, spuse Ibusa. 
— De ce nu? 


— Să presupunem că rata inflaţiei va ajunge după primul an la cinci la sută; 
atunci vom menţine puterea de cumpărare în aşa fel încât ea să provoace o creştere cu 
zece la sută. Oricum, nivelul de trai va creşte din cauza noilor emisii de bani şi a 
împrumutului: eforturile nu vor fi resimtite. În cazul acesta vom avea un surplus în ce 
priveşte puterea de cumpărare şi vom putea alimenta piaţa când oamenii se vor fi 
obişnuit deja cu noua lor prosperitate. Între timp, însă, noi vom fi refăcut banii din 
împrumut, cu ajutorul cărora am susţinut această primă fază a proiectului, şi vom fi 
obţinut, în acelaşi timp, banii necesari susţinerii următorului pas, şi tot aşa. La capătul a 
douăzeci de ani, când fundamentele acestui proiect vor fi fost transpuse în practică, 
totul devenind operaţional, fondul reprezentat de puterea sporită de cumpărare va fi 
folosit pentru recuperarea tezaurului ţării ipotecat, indispensabil mersului nostru 
înainte. Ar putea fi noua dotare portuară, sau sistemul energetic, sau orice altceva, dar 
vom avea suficient pentru a putea face cea mai bună alegere. 


Faţa i se umplu de un zâmbet larg. 


Dolofana ministră a educaţiei avu o ezitare, apoi zise: 


— Am avut în vedere cam tot ce ne-ar trebui pentru a face din poporul nostru 
forţa de muncă calificată despre care vorbesc prietenii noştri americani, drept pentru 
care i-am rugat să analizeze acest aspect pe calculator. Maşina arată că putem obţine tot 
ce am cerut, şi încă de trei ori mai mult, dar nu înţeleg cum! 


— Din câte îmi amintesc, spuse Norman, aţi propus triplarea numărului de 
profesori, dotarea şcolilor cu material de specialitate în conformitate cu ultimele 
standarde, transformarea şcolii comerciale de aici într-o universitate naţională cu un 
corp de zece mii de studenţi, restul educaţiei fiind lăsat pe seama instructorilor de 
specialitate din învăţământul profesional. Din materialul pe care ni l-a oferit 
Shalmaneser, mi-am dat seama că nici dumneavoastră nu prea ştiţi exact ce aveţi de 
făcut. Aveţi un element de feedback de care nu aţi mai ţinut deloc seama. Dacă cifra 
medie nu depăşeşte unu la zece, înseamnă că la fiecare clasă de patruzeci de elevi sunt 
patru care pot face doi ani într-unul. Cei de treisprezece ani pot să-şi petreacă o oră pe 
zi predând elevilor de unsprezece-doisprezece ani. Ieri am dat peste un băiat pe care îl 
cheamă Simon Bethakazi, într-un cătun de pe şoseaua Lalendi. L-am întâlnit din pură 
întâmplare. Îţi aminteşti, Gideon? 


— Cel care mi-a pus întrebarea delicată despre acţiunile chinezilor în California, 
răspunse Gideon. 


— Corect. Dacă are şanse, băiatul va fi profesor la o clasă de patruzeci de elevi 
sub zece ani timp de trei ani, şi pentru că nu-i învaţă nimic din ce n-a învăţat el însuşi 
până acum, va fi în stare să studieze — poate mai încet decât în Europa sau America. 
Dar asta va însemna doar un singur an la un standard de trei ani — va fi deci în stare să 
studieze o specialitate la nivel universitar. 


În plus, avem în vedere să aducem profesori din străinătate, care vor fi plătiţi cât 
se poate de bine, nu-i vor costa nimic pe contribuabili — vor face parte din staff-ul lui 
GT -— şi care pe lângă sarcinile obligatorii de serviciu vor trebui să preia şi conducerea 
unor cursuri de specialitate. 


Unora dintre ei n-o să le convină ideea, aşa că îi vom înlătura imediat. Pentru alţii, 
planul nostru va însemna o adevărată mană cerească, deoarece automatizarea a făcut să 
nu prea mai fie nevoie de ei acasă, în felul acesta oferindu-li-se şansa de a-şi transmite 
cunoştinţele în continuare altor oameni care ne vor lua locul în anii ce vin. Lui 
Shalmaneser i-au fost introduse datele referitoare la studiile noastre întreprinse în 
Europa, şi estimările au fost că putem conta pe minimum două mii cinci sute de 
specialişti. 


— Mai e un lucru pe care l-aţi scăpat din calcule, Kitty, spuse Norman după o 
scurtă ezitare. Şi cred că din cauza modestiei, deşi sunt cazuri când modestia îşi are 
neajunsurile ei. Domnule preşedinte, pot să vă adresez un compliment care vi s-ar putea 
părea o linguşire greţoasă, dar care e, în fond, cât se poate de sincer? 


— Elihu îţi va spune că sunt la fel de orgolios ca oricare alt om, îi răspunse 
Obomi, surâzând amuzat. 


— Ei bine, am fost cât se poate de sceptic când am aflat că e vorba de ţara asta, 
continuă Norman. Nu puteam pricepe cum un loc uitat de lume ca Beninia putea fi 
considerat de calculator drept o ţară atât de nimerită. Şi nici acum nu înţeleg! În schimb 
ştiu doar atât — acesta e locul unde nu există criminali, nu există anarhişti, nimeni nu-şi 
pierde cumpătul, nu există diferende între triburi, nu există revolte, nu există nimic din 
cele despre care oamenii din ţările zise mai fericite afirmă că le vor tulbura liniştea. Cu 
toate acestea, cetăţenii acestei ţări sunt săraci, nu o dată flămânzi, atât de adesea 
bolnavi, trăind în cocioabe igrasioase, râcâind pământul cu pluguri de lemn, târâte de 
boi numai piele şi os... Pe barba Profetului, aproape că eu însumi n-o pot spune fără să 
mă simt ridicol! Dar concluzia la care am ajuns e că aş fi dorit ca acel josnic comerţ cu 
sclavi să nu fi ocolit Beninia. Pentru că aş fi fost mândru să ştiu că strămoşii mei 
africani provin din neamul shinka. 


În fine, se eliberase. Respirând greu, Norman aşteptă reacţia celor din jurul lui. 
Elihu îşi exprima aprobarea cu o mişcare aproape necontrolată a capului, ca un Buddha 
plin de bunătate, ca şi cum exact la aşa ceva s-ar fi aşteptat, pe când ceilalţi miniştri din 
cabinetul beninian zâmbeau stingheriţi. Din cei care alcătuiau propria lui echipă, îl 
putea vedea, fără să se răsucească sau să-l caute din priviri, pe Derek Quimbi, aflat la 
capătul opus al mesei, şi pe lingvistul cel mic şi rotofei care încuviinţa cu o mişcare 
energică a capului, ceea ce nu reprezenta genul de răspuns pe care l-ai fi aşteptat din 
partea unui caucazian aflat în Beninia. 


— Îi mulţumesc, Norman, rosti în cele din urmă Obomi. Apreciez tot ce mi-ai 
spus. Cam la fel am gândit şi eu despre propriii mei compatrioți, şi îmi face cât se poate 
de bine când aud că există şi străini care sunt de acord cu ceea ce eu aş fi considerat în 
mod greşit o meschinărie. Bun, în cazul ăsta ne-am hotărât? 


Toată lumea semnă înţelegerea. 


— Excelent. Cât mai curând posibil vom prezenta parlamentului proiectul spre 
ratificare, după care veţi putea începe împrumutul şi campania de recrutare a 
specialiştilor străini. E bine, Norman? 


— Da, domnule preşedinte, răspunse Norman. 


După ce ieşiră, Gideon Horsfall îl trase într-o parte, cu un aer conspirativ. 


— Nu ţi-am spus? începu el. Beninia te va înghiţi. Şi iată-te înghiţit! 


lumea evenimenţială (13) 


REZUMAT 


Shalmaneser e un computer MicryogenicQ& în heliu lichid şi nici urmă de Teresa. 


Când Eric Ellerman a încercat să ajungă la secţia Mult Prea Cultivată a uzinelor 
Hitrip, i s-au pus câteva întrebări tare stânjenitoare. 


Pe Poppy Shelton au curăţat-o bine de tot când i-au kariotipizat embrionul, iar ea 
a sărbătorit evenimentul la un chef. Roger l-a surprins pe un nenorocit care încerca să-i 
inoculeze Yaginol şi l-a ars bine peste bot. 


Norman Niblock House e practic singurul responsabil pentru proiectul Beninia. 


Guinevere Steel încearcă să descopere o modalitate pentru a împăca numele 
metalic pe care şi l-a adoptat cu noul curent care va domina moda de la începutul 
toamnei, cu un pronunţat accent natural. 


Frank e convins că Sheena a devenit iraţională. Curând copilul îşi va trăda 
prezenţa, ceea ce e cu total ilegal. 


Arthur Golightly a mai descoperit ceva despre care uitase că-i aparţine. 


Donald Hogan s-a dovedit a fi omul cel mai potrivit pentru misiunea încredinţată, 
exact aşa cum demonstraseră computerele. 


Stal Lucas se hotărâse bine de tot cu privire la acea shigi despre care se spunea că 
o avusese Eric Ellerman în Ellay. Pe mama ei o chema Helen şi era înaltă de cinci 
picioare. 


Philip Peterson tocmai a mai pierdut o prietenă. 


Sasha Peterson a considerat că era total nepotrivită. 


Victor şi Mary Whatmough s-au certat după cheful de la familia Haringham, dar 
la ei aşa ceva e cât se poate de normal. 


Elihu Masters e fericit că şi-a putut servi vechiul prieten cumsecade. 


Prima jignire adusă lui Gerry Lindt a devenit a doua. Şi a treia. 


Şi... 


Profesorul Sugaiguntung se teme pentru ţara lui. 


Grace Rowley a murit. 


Preacinstitul Zadkiel F. Obomi a fost condamnat la moarte de medicii lui. 


Olive Almeiro are mari probleme cu autorităţile spaniole din cauza reclamei 
făcută ovulelor castiliene. 


Chad C. Mulligan nu a putut să renunţe la a mai fi sociolog, dar, deoarece acest 
lucru îi repugnă cât se poate de tare, a ţinut-o într-o crâncenă beţie în ultimele zile. 


Jogajong se află într-o tabără alături de un mic grup de însoțitori, aşteptând 
apariţia stării de entuziasm sălbatic în favoarea răsturnării lui Solukarta. 


Pierre Clodard a menţionat ideea divorţului de soţia lui, Rosalie, dar deocamdată 
numai surorii lui, Jeannine. 


Jeff Jong a vândut setul aluminofag GT, care a produs daune cât se poate de 
satisfăcătoare. 


Henry Butcher e în puşcărie. 


A apărut o altă poveste Begi. Nimeni nu ştie unde îşi are originea. Se numeşte: 
„Begi şi Americanul”. 


Mr. & Mrs. Everywhere n-au fost încă în Yatakang. Dar dacă o vor face, tot iadul 
va exploda. 


Uneori Bennie Noakes spune: „Doamne! Ce imaginaţie mai am!” 


Între timp, reveniţi pe planeta Pământ, va fi imposibil să stăm toţi în insula 
Zanzibar fără ca o parte din noi să nu avem călcâiele în apă. 


(EXPLOZIA DEMOGRAFICĂ unică în istoria omenirii, un eveniment care a 
avut loc ieri, dar despre care toţi sunt convinşi că nu se va mai produce mâine. 


— Lexiconul Hipcrime de Chad C. Mulligan —) 


urmărind detaliile (22) 


APOGEUL UNEI MAI MULT DECÂT O VIAŢĂ DE REALIZĂRI 


Nu a fost o zi bună pentru Georgette Talion Buckfast. Totul a început cu 
săptămânalul ei control la medic, iar acesta îi spusese că se suprasolicită din nou. Ea l-a 
făcut mincinos, iar el a contrazis-o, arătându-i, în schimb, dovada mută a propriului ei 
trup: nivelul ridicat al compuşilor generaţi de oboseală, tensiunea mărită etc. Georgette 
l-a blestemat. 


— Pot face infinit mai mult decât îţi poţi imagina dumneata, i-a trântit-o ea. Mai 
mult chiar decât am făcut înainte. Tu nu trebuie decât să mă menţii în formă! 


Trupul îi devenise o adevărată povară. I-ar fi plăcut să-l schimbe cu unul nou. Dar 
singurul lucru pe care îl puteau face experţii în medicină era să-l mai suplimenteze, să-i 
mai adauge câte ceva, să-i asigure nişte proptele. 


Dar ea nu se împăca deloc cu ideea că nu putea cumpăra sănătate cu banii cu care 
ar fi putut cumpăra o ţară. 


Nici nu s-ar spune ca sunt lacomă. Nu cer să mi se dea tinereţe sau frumuseţe. 


Şi în fond de ce ar face-o? N-a fost niciodată frumoasă. Dacă s-ar fi simţit 
frumoasă, lucrul acesta s-ar fi transformat treptat într-un adevărat handicap, într-o 
adevărată frână în calea tuturor ambițiilor ei. Cei tineri îi spuneau „Bătrâna GT”, iar ea 
o lua drept un adevărat compliment. O punea pe picior de egalitate cu alte „vechimi” — 
Vechea Credinţă, Old Glory (Drapelul SUA)... 


Acum, în momentul culminant al celei mai mari aventuri a ei, era firesc să existe 
şi o anumită ceremonie, un anumit formalism. Ce bine era dacă n-ar fi trebuit să se afle 
aici, în cripta îngheţată a acestui computer... 


Unul dintre îngrijitori se grăbi să-i mai aducă o haină pentru a nu-i fi prea frig, dar 
iritarea îi trecu repede. În aşteptarea momentului stabilit, mintea ei începu să zburde. 


M-a cam îngrijorat recomandarea lui Elihu, niciodată n-am avut o părere prea 
grozavă despre tânărul House, dar am învăţat să recunosc un om care îşi dă toată 
silinţa. Şi am fi putut să-l excludem, dacă ar fi fost cazul. În schimb a reuşit să vândă 
guvernul Beniniei în întregime, aşa că mâine, în loc de o companie voi conduce o ţară 
pe care n-am văzut-o niciodată! 


— Fiţi gata, doamnă, spuse o voce catifelată, după care ea îşi îndreptă privirile 
spre forma enigmatică a lui Shalmaneser, care exista datorită ei şi pe care nu-l putea 
înţelege. 


Mă întreb dacă există şi momente când Dumnezeu simte în acelaşi fel pentru 
creaturile lui. 


Îi plăceau discursurile, pentru că prin ele plătea un tribut propriei ei persoane, dar 
timpurile de acum nu se prea potriveau acestei mode. Le ţinea numai în faţa acelor 
oameni capabili s-o aprecieze pentru cuvântările ei, dar o făcea cu raţia: mai cu seamă 
în cazul şedinţelor cu deţinătorii de acţiuni cărora le făcea plăcere să simtă grandoarea 
şi solemnitatea unei afaceri de multe miliarde de dolari. In cazul de faţă era vorba de o 
întâlnire cu staff-ul ei, oameni de ştiinţă care erau departe de marea scenă a pieţei. Un 
om în alb, aşezat pe un scaun, care învârtea nişte butoane, privea atent spre colegi şi 
grupul comitetului. Consultări. Totul părea că va dura îngrozitor de mult. 


E oare menţionat în vreunul din rapoartele alea faptul că timpul de reacţie al lui 
Shalmaneser nu mai poate fi măsurat în secunde? 


— Ce se întâmplă? întrebă Bătrâna GT. 


Secretarul ei se duse să vadă despre ce e vorba, dar rămase acolo mult timp, 
discutând în şoaptă, după care se întoarse însoţit de un bărbat care părea cât se poate de 
îngrijorat. 


— Nu vă pot spune cât de rău îmi pare că trebuie să vă aduc la cunoştinţă, 
doamnă, i se adresă el Bătrânei GT, dar se pare că pe undeva s-a strecurat o greşeală. 
Sunt convins că vom remedia situaţia curând, dar asta presupune un efort susţinut. 


— Cum? 


— Doamnă... Pe faţa omului se citea cea mai amară deprimare. După cum ştiţi, 
Shalmaneser a prelucrat zeci de programe legate de proiectul Beninia şi calculatorul s-a 
comportat exemplar de fiecare dată. Astăzi, însă... 


— Treci odată la subiect, prostule! 


— Da, doamnă. Omul îşi şterse faţa cu dosul mâinii. Toate programele au fost 
redactate pe baze ipotetice, întregul grup de ipoteze fiind „date” şi deduse din 
cercetările noastre. Acum n-am făcut decât să introducem programul optim, cel pe care 
ne-am hotărât să-l traducem în practică, aşa încât programul intră în conştiinţa lui 
Shalmaneser legată de lumea reală, întâlnindu-se cu toate celelalte cunoştinţe ale lui 
despre lume. 


— Şi?... 
— Şi l-a refuzat, doamnă. A spus că e absurd. 


O furie cumplită şi neagră, născută din străfundurile minţii Bătrânei GT, îi invada 
la început pântecele, făcându-i măruntaiele să i se răsucească şi să i se înnoade în 
legături strânse, apoi îi învălui plămânii care îşi pierduseră respiraţia, încordându-se să 
se umple cu aerul transformat dintr-o dată într-un gaz vâscos, apoi îi prinse inima care 
bătea nebuneşte între coaste, ca şi cum ar fi vrut să spargă cuşca în care se afla închisă, 
apoi îi încleşta gâtul şi limba care se înţepeniră ca hârtia îngălbenită de timp, împăturită 
şi bine presată, ajungând în cele din urmă la creierul care mai apucă să emane un singur 


— Să vină doctorul! spuse cineva. 


— XX XXX XX, zise altcineva. 


» 

continuitate (31) 


TEMELIA 


Telefonul sună iar. Donald blestemă şi încercă să descopere întrerupătorul. La 
început se auzi un zgomot de fond, ca acela făcut de nişte oameni care merg grăbiţi în 
toate direcţiile. Apoi se auzi vocea unei femei care tipa nervoasă la el. 


— Hogan? Tu eşti? Aici Deirdre Kwa-Loop! Tocmai m-a sunat directorul de la 
Engrelay. Am avut o înţelegere, mai ţii minte? Patru ore pentru o zonă de patrulare şi 
exclusivitate! 


Uluit, Donald continua să privească de-a lungul firului telefonic pentru ca, în 
ciuda lipsei ecranului, să vadă faţa persoanei aflate la celălalt capăt. 


— N-ai nimic de spus, hai? Nu mă miră! Ar fi trebuit să ştiu că nu am voie să mă 
încred într-un ticălos de teapa ta. Atunci află că am bătut niţel drumurile pe aici. Şi am 
de gând să aranjez lucrurile în aşa fel încât tu, niciodată... 

— N-ai decât! 

— Pe dracu, să ştii că aşa voi face. Ascultă-mă, cur alb... 


— Tu unde erai când eu valsam cu anarhistul? răcni Donald. 


Văzu în oglinda de lângă telefon cum se aprinde lumina în camera lui Bronwen, 
un licăr de culoarea piersicii. 


— Ce are a face cu povestea asta? 


— Aproape o sută de oameni au văzut cum anarhistul era cât pe ce să-l omoare pe 
Sugaiguntung! Ce voiai să fac? Să aştept patru ore, după care să-ţi dau un telefon? 
Probabil că vestea s-a răspândit prin tot clubul presei în doar cinci minute! 


Se auzi o respiraţie grea. În cele din urmă, cu un glas îngroşat: 
— De obicei după ora patru papa-mama, lucrurile se liniştesc, şi... 
— Ce ai făcut când ai ieşit în oraş, hai? Nici un răspuns. 


— Înţeleg, spuse Donald plin de sarcasm. Ai crezut că o să angajez o armată de 
mesageri cărora o să le spun: „Am făcut o promisiune acestei femei care nu poate aduce 
material probatoriu pentru propriile ei poveşti — aveţi patru ore la dispoziţie să-i găsiţi 
ascunzătoarea!” Ştii unde am fost patru ore după consumarea evenimentului? Am zăcut 
în comă în clinica universităţii! Consideri chestia asta drept o scuză? 


Tăcere. 

— Să te ia dracu, atunci! Eu mă întorc în pat! 

Închise telefonul. Aproape instantaneu, telefonul începu să sune din nou. 
— Drăcia dracului! Ce mai e? 


— Administraţia, domnule Hogan, spuse o voce tânără şi foarte emoţionată. E 
multe persoane care vrea să vorbească cu dumneavoastră. Spune că e foarte urgent, 
domnule. 


Donald o luă pe yatakangă şi vorbi suficient de tare pentru a fi auzit nu numai de 
tânărul de la administraţia hotelului. 


— Spune-le să se ducă şi să vândă pisatul bunicii lor. Dacă telefonul ăsta mai 
sună o singură dată până la ora nouă, mă înţelegi, ora nouă, o să fac cumva ca tu — tu 
personal — să fii vârât într-o piele de vacă cangrenată şi atârnat afară ca să fii mâncat de 
vulturi. Ai înţeles? 


Iată un lucru pe care nu l-am putut aprecia până să fi venit aici yatakangă e o 
limbă care poate satisface şi cele mai sofisticate pretenţii când e vorba să jigneşti pe 
cineva. 


Un timp rămase pe gânduri. În cele din urmă îşi adună toate lucrurile de care ar fi 
avut nevoie dimineaţa, le duse în camera lui Bronwen şi încuie uşa de la intrare, înainte 
de a se întoarce lângă indiană. 


Nu mai reuşi să adoarmă. Era ca şi cum i s-ar fi adunat în minte tot maldărul de 
veşti aflate din discuţia anterioară cu Delahanty, în timp ce evenimentele zilei trecute 
continuau să reverbereze pe diverse lungimi de undă, toate ecourile neplăcute 
concentrându-se ca o vibraţie dureroasă în chiar aceeaşi clipă. 


Auzi, ca prin vis, sunetele pe care aproape le aştepta: paşi pe coridor, un bubuit ca 
de tunet în propria-i uşă, zgomote metalice de parcă cineva ar fi încercat un şperadu. Îşi 
amintise însă să pună siguranţa. Presupusul nepoftit blestemă şi îşi văzu de drum, 
regretând, probabil, bacşişul gras pe care-l dăduse la recepţie pentru a afla numărul 
camerei. 


Toate acestea erau, însă, parcă mai puţin importante decât gândurile şi imaginile 
contradictorii care continuau să se zbudume în interiorul cutiei sale craniene. Cei zece 
ani în care se comportase aidoma unui burete şi absorbise tot felul de informaţii de 
mâna a doua nu-l putuseră antrena pentru genul de acţiuni care i se pretindeau acum. 
Chiar noua lui versiune, pregătită printr-un antrenament cât se poate de special, nu 
putea face faţă cerinţelor cu care era confruntată. 


Lângă el, Bronwen îl invita în şoaptă să se topească în plăcerile cele mai pur 
animalice, dar el era prea secătuit să-i mai poată răspunde, îi spuse să fie cuminte şi să-l 
lase să se gândească, dar imediat îşi regretă îndemnul, pentru că din întuneric se ivi o 
faţă de moron, a cărei gură căzută şi prostească se dezvălui ca o tăietură. Îşi înăbuşi 
strigătul şi se rostogoli îngrozit într-o parte. 


Trebuie să existe o ieşire — gândeşte-te, gândeşte-te! 


Posibilităţile se transformau în planuri. Apoi imaginea anarhistului dispăru, luând 
cu sine şi spaima greţoasă, care a fost înlocuită de o mândrie vagă pentru ceea ce fusese 
el în stare să facă — o faptă care putea influenţa mersul istoriei omenirii. 


Ştiu cum să ajung la Sugaiguntung. Ştiu cum să iau legătura cu Jogajong. Între 
cei doi e doar... 


Trupul i se destinse şi rămase aşa chiar şi în timpul când mintea lui croia febrilă 
planuri pentru a doua zi. 


La ora opt comandă micul dejun şi se văzu nevoit să-şi deschidă drum printre 
numeroasele delicatese prăjite şi picante, red şi aromate — peşte, fructe, legume. 
Inghiţiturile de ceai fierbinte ajutau bolul alimentar să ajungă la locul de destinaţie. 


Bronwen, goală, aşa cum fusese toată noaptea, îl servea în tăcere, asigurându-se, înainte 
de a fi luat pentru ea, că farfuria lui era mereu plină. 


lată ceva care-i făcea plăcere. Era un gest sufident de străin de civilizaţia din care 
plecase pentru a se potrivi cu ţara în care ajunsese. 


Nu mi-aş putea-o imagina pe Gennice făcând aşa ceva... 
— Trebuie să plec, rosti el într-un târziu. Probabil că ne vom revedea diseară. 


Ea zâmbi şi îl îmbrăţişa în timp ce el îşi spunea că, dacă ar fi revăzut-o, s-ar fi 
întâmplat ceva groaznic. Dar era de rău augur să te gândeşti la catastrofe. Se îmbrăcă, 
se echipă, îşi aruncă pe umăr dispozitivul de comunicare, şi îşi făcu o apariţie infatuată 
în holul principal al hotelului. 


Holul era dominat de foiala specifică dimineţii; în plus, pe lângă personal şi 
clienţi, mai erau o mulţime de oameni de toate culorile posibile, care stătuseră pur şi 
simplu acolo, până în clipa când îl zăriseră. Apoi se apropiară ca o hoardă de rechini 
care adulmecase înotătorul sângerând, ridicând aparate de fotografiat, reportofoane şi 
microfoane. 


— Domnule Hogan, trebuie... domnule Hogan, vă rog să-mi permiteţi... ascultați- 
mă, şi eu... 


O arăboaică grasă, care reuşise să fie mai sprintenă decât toţi ceilalţi, îi vâri, pur şi 
simplu, un aparat foto sub nas. I-l înşfacă şi îl aruncă în capul unui japonez. Când un 
sikh, mare cât o casă şi cu un turban pe cap, îi tăie calea, îl izbi cu muchia palmei, după 
care păşi peste trupul celui căzut. În laterala uşii principale se afla un palmier 
ornamental pus într-un ghiveci. Se aruncă asupra lui, îl înşfacă şi bloca drumul tuturor 
celorlalţi reporteri, cu excepţia unui african foarte insistent pe care trebui să-l izbească 
în picior. Omul se prăbuşi, împiedicându-l pe următorul care venea în spatele lui, ceea 
ce îi oferi lui Donald posibilitatea să iasă în stradă şi să cheme un taxi liber. 


O maşină în care se aflau doi indivizi impasibili se luă după el. Se gândi că era 
vorba de promisiunea pe care i-o făcuse Totilung. Îi oferi şoferului cincizeci de tala 
dacă putea să scape de „coadă”, şi omul o apucă pe o serie de străduţe încâlcite, flancate 
de tarabe, pentru a ajunge, în final, să încerce să se strecoare printr-o turmă de capre. 


Mulţumit, îi plăti omului suma promisă, apoi schimbă taxiul cu o ricşă care 
tocmai trecea pe lângă ei. li era imposibil să se facă total neobservat, numai şi din cauza 
tenului său atât de alb, dar cel puţin, pentru moment, nimeni nu putea şti exact unde era. 


Schimbă trei ricşe ca să poată ajunge la casa lui Sugaiguntung. Nu se aştepta să-l 
găsească pe profesor acolo — doar dacă medicii îi recomandaseră să stea acasă pentru a- 
şi reveni după atacul anarhistului. Dar el nu se afla aici să profite de promisiunea făcută 
în legătură cu interviul. 


Plimbându-se prin cartier, constată că era aşa cum şi-l imaginase după ce îl 
reperase pe harta oraşului — curat, înfloritor, departe de agitația zgomotoasă a centrului, 
oferind o vedere superbă a strâmtorii Shonago. Nu existau blocuri, numai vile, în 
spatele zidurilor înalte, înconjurate de grădiniţe — pline cu flori şi tufe, după moda 
occidentală, sau curţi pavate, acoperite cu pietriş şi ornamentate cu pietre de râu. Doar 
trei drumuri principale traversau zona, spre a permite accesul taxiurilor şi maşinilor 
pentru comenzi. În ceea ce privea partea dinspre mare, cea mai coborâtă, era străbătută 
de un labirint de alei pe care le inspecta cu atenţia mereu încordată pentru a surprinde 
apropierea vreunui eventual curios. 


Avusese norocul să nimerească un moment liniştit al zilei. Capii familiilor erau, în 
cea mai mare parte, la serviciu, copiii la şcoală, servitorii făceau curat prin casă sau 
erau duşi la piaţă. 


Vila lui Sugaiguntung avea forma unui T cu piciorul foarte scurt, plasat în 
mijlocul unei grădini pentagonale a cărei latură mai scurtă mărginea direct drumul. 
Trecu pe lângă casă, înconjurând-o, cu excepţia laturii celei mai scurte, unde se afla un 
poliţist plictisit care învârtea un baston, privind apatic spre o serie de lucruri cât se 
poate de interesante, cum ar fi fost un copac pitic care se agăţase de zid sau silueta care 
se prefigura dincolo de fereastra vilei — o femeie bondoacă prinsă în activităţile ei 
gospodăreşti. 


Soţie, menajeră? Mai curând menajeră. Donald îşi aminti de un raport din care 
reieşea că soţia lui Sugaiguntung, o femeie mai vârstnică decât el, se înecase în urmă cu 
patru sau cinci ani, în timp ce se plimba cu o barcă. Nu se spunea, însă, nimic despre o 
a doua soţie. 


Tocmai se pregătea să mai facă un tur, când liniştea dimineţii fu tulburată de 
manifestaţia unui grup de tineri care ocupau drumul principal, agitând pancarte prin 
care erau preamăriţi Sugaiguntung şi Solukarta. Era clar că aveau intenţia să se 
oprească în dreptul casei marelui om. Deşi apariţia lor îi atrăsese atenţia poliţistului care 
era deja angajat într-o dispută înflăcărată cu tinerii care conduceau grupul, sosirea lor 
acolo însemna că treizeci sau patruzeci de perechi de ochi curioşi se aţintiseră asupra lui 
Donald. Se topi pe lângă zid, încercând să o apuce pe aleile pe care l-ar fi condus pe 
profesor în cazul în care ar fi reuşit să-l convingă să fugă de acolo. 


Luă prânzul într-un fel de han acoperit cu stuf, urmărind un jongler cu o maimuţă 
dresată, în timp ce ceilalţi clienţi — care aveau mult mai des posibilitatea de a vedea 
maimute decât caucazieni — se uitau la el. Alarmat, renunţă la ultimul pahar de bere din 
orz local, când îşi dădu seama că patronul stătuse tot timpul cu ochii pe el. 


O luă grăbit spre oraş, înainte de a reveni la malul mării în timpul siestei. Mai 
erau câţiva oameni în afara pescarilor care moţăiau sub umbrarele lor de plajă, însă el o 
porni spre o fâşie a țărmului total pustie, unde scoase în modul cel mai discret o busolă 
pe care o avea în dotare. Cu ajutorul ei putu stabili care dintre cele şase sau şapte spaţii 
marcate pe ţărmul verde de la poalele Străbunului Loa ducea la tabăra secretă a lui 
Jogajong. 


Începuse să plouă, aşa că se îndreptă spre oraş, în căutarea biroului unde îl putea 
găsi pe tipul care trebuia să-l ajute să traverseze strâmtoarea, aşa-numitul ziarist fără 
contract, Zulfikar Halal. Îl găsi la cel de al treilea etaj de deasupra depozitului care 
aparţinea unui comerciant de covoare, adormit buştean într-un miros înţepător de haşiş. 


Doamne, ăsta îmi va asigura legătura cu Jogajong? 


Halal era jerpelit şi nebărbierit. Camera era plină de ziare vechi, bobine fără 
etichete şi pachete de fotografii holografice. Era clar că aici nu-i era biroul ci casa, 
pentru că un paravan care acoperea unul din colţurile camerei trăda privirii un morman 
de haine şi pantofi. Totuşi... 


Donald reuşi să-l trezească destul de greu. Uluit, Halal făcu un efort pentru a-şi 
concentra privirea asupra lui, uitându-se la el la început uimit, apoi speriat. Ridicându- 
se anevoie în picioare, exclamă: Hazoor! Nu este excelența voastră reporterul, 
reporterul american? 


— lată un mare adevăr. 
Halal îşi umezi buzele cu vârful limbii. 


— Hazoor, iertaţi-mă, dar nu mă aşteptam să vă faceţi apariţia aici în felul ăsta! 
Mi s-a spus... 


Reuşi să-şi revină, se îndreptă spre uşă şi ascultă, cu atenţia încordată. Deşi se 
arătă foarte mulţumit că nu era auzit de nici o ureche indiscretă, continuă în şoaptă: 


— Dar am crezut că domnia voastră va lua legătura cu mine mult mai târziu, 
când... 


— Nu există mult mai târziu, i-o tăie Donald. Acum stai jos şi ascultă-mă cu toată 
atenţia. 


li spuse exact ce dorea şi când anume, iar ochii lui Halal începură să se 
rostogolească. 


— Hazoor! E foarte riscant, e foarte greu şi e foarte scump! 
— Să-l ia dracu de cost. Poţi s-o faci? 
Scoase un sul de bancnote de cincizeci de tala pe care le făcu să foşnească. 


— Excelenţa voastră, spuse Halal gudurându-se din toată fiinţa lui, ameţit la 
vederea banilor. Imi voi da toată silinţa, pe mormântul mamei mele că aşa voi face. Jur! 


Donald se simţi puţin speriat. Din toate câte îi promisese Dela-hanty în legătură 
cu acest pakistanez, individul nu arăta şi nici nu se comporta ca un agent de încredere. 
Totuşi, nu avea pe nimeni altcineva. Cum îi era imposibil să fure o barcă pentru a 
traversa strâmtoarea, trebuia să se lase pe mâna lui Halal. 


Luă un aer dur, pentru a-l impresiona. 


— Nu vreau să-ţi dai toată silinţa. Nu vreau decât să faci exact ceea ce ţi-am spus 
că trebuie să faci, e clar? Dacă mă trădezi... Ai auzit ce i-am făcut anarhistului de la 
universitate? 


Halal rămase cu gura căscată. 
— E adevărat? Şi eu care am crezut că-i o poveste din O Mie şi Una de Nopţii 


— Cu mâinile astea, continuă Donald. Şi dacă mă dezamăgeşti, voi stoarce 
sângele din tine ca dintr-o cârpă udă! Ţi-o promit pe mormântul mamei mele. 


Se întoarse în zona bazarului, acolo unde, dimineaţa, taxiul în care se afla scăpase 
de „coadă”. Mai era un lucru pe care trebuia să-l facă înainte ca vremea siestei să fi 
trecut. Dar pentru asta era obligat să se grăbească. 


O apucă printre şirurile de tarabe lipite unele de altele ale negustorilor care acum 
moţăiau, până zări o cabină telefonică la adăpost de privirile curioase ale trecătorilor. 
Cineva îşi golise conţinutul stomacului înăuntru, dar acesta era un inconvenient minor. 
Privi cu foarte multă atenţie în jur, în timp ce compuse cele două mesaje pe dispozitivul 
de comunicare deghizat într-o armă cu gaz. Era conştient de faptul că în momentul în 


care va lua legătura cu linia de satelit Engrelay, cea mai apropiată de el, cineva şi-ar 
putea da seama că el e cel care a făcut comanda. 


Crezuse că a reuşit să scape cu bine, când, în timp ce îşi strângea echipamentul şi 
deschidea uşa cabinei, o zări pe 'Totilung aşteptând la celălalt cap al străduţei. 


urmărind detaliile (23) 


BEGI ŞI ORACOLUL 


Begi a ajuns într-un sat unde oamenii credeau în prevestiri, semne şi piază-rea. El 
i-a întrebat: 


— Despre ce e vorba? 
lar ei i-au răspuns: 


— li dăm bani femeii aceleia bătrâne şi înțelepte şi ea ne spune care e cea mai 
bună zi pentru vânat, sau pentru a cere mâna unei femei, sau să-ţi construieşti o casă, 
sau să-l îngropi pe cel mort astfel ca stafia lui să nu mai bântuie. 


Begi spuse: 


— Dar cum face? 


Şi ei i-au răspuns: 


— E cât se poate de bătrână şi înțeleaptă, şi trebuie că are mereu dreptate, pentru 
că a devenit foarte bogată. 


Aşa că Begi se duse la casa înţeleptei şi spuse: 

— Mâine mă voi duce la vânătoare. Să-mi spui dacă mi-am ales bine ziua. 
Femeia îi răspunse: 

— Promite-mi că-mi vei da jumătate din ce aduci acasă. 


Begi îi promise, iar ea luă oasele şi le aruncă pe pământ. Mai făcu şi un foc mic 
din pene şi ierburi. 


— Mâine va fi o zi bună pentru vânat, spuse ea. 


Aşa că a doua zi Begi se duse în pădure, îmbrăcat cu cea mai bună piele de 
leopard, luându-şi sulița şi scutul, nişte carne şi un clondir cu vin de palmier şi orez 
fiert, pus într-o frunză împăturită. Noaptea s-a întors la casa femeii în pielea goală şi 
fără nici un pic de vânat. 


Rupse o suliță de perete şi cu tăişul ei despică un scut în două şi dădu de pomană 
jumătate din carnea femeii şi jumătate din orezul ei, şi vărsă pe pământ jumătate din 
vinul ei. 


Bătrâna strigă: 

— Dar sunt ale mele! Ce faci? 

— Îţi dau jumătate din ce am adus de la vânătoare, îi răspunse Begi. 
Apoi rupse jumătate din veşmântul bătrânei, cu care se acoperi şi plecă. 


După această întâmplare oamenii au început să ia hotărâri singuri, fără să-i mai 
plătească nimic femeii. 


continuitate (32) 


SĂ ÎNCEPEM CU ŞTIRILE 


Trezit din somn, uşor ameţit, Norman continua să privească faţa profilată pe 
ecranul telefonului. Era chipul lui F. Prosper Rankin, secretarul companiei lui GT. 


— Norman, am considerat că e mai bine să te sun imediat şi să te înştiinţez, 
înainte ca lucrurile să fie difuzate pe toate canalele televiziunii. S-ar putea să fii nevoit 
să iei măsuri speciale de prevedere. Bătrâna GT a avut o hemoragie cerebrală şi se 
crede că nu va mai apuca ziua de mâine. 


Mintea lui Norman fu invadată de identitatea iniţială dintre creator şi creaţia lui, 
cu imaginea turnului GT ale cărui etaje superioare explodaseră, revărsând sânge negru 
prin ferestre. După un timp spuse: 


— Si noi ce trebuie să facem — să reducem ritmul? 
— Ba exact pe dos, mormăi Rankin. 


Modul în care abordase discuţia lăsa să se înţeleagă că nu se aşteptase la 
exprimarea vreunui regret formal din partea lui Norman. Toată viaţa ei Georgette Talion 
Buckfast a fost o femeie pe care s-o admiri, dar nu s-o iubeşti. 


— Primul efect la care trebuie să ne aşteptăm e o adevărată panică la vânzarea 
acţiunilor GT şi a companiilor subsidiare. Conform estimărilor noastre, preţurile vor 
scădea în cursul zilei de azi cu treizeci, patruzeci de milioane, indiferent ce vom face. 
Avem nevoie disperată de ceva care să le ridice din nou valoarea în timpul cel mai 
scurt. 


— Si speri ca proiectul Beninia să relanseze afacerea, spuse Norman încruntat. În 
fond nu văd de ce nu ar fi aşa — doar ne-am asigurat ratificarea parlamentară încă de ieri 
şi dr. Ram Ibusa a făcut toate pregătirile necesare în vederea zborului la New York 
împreună cu mine, pentru a semna contractele în numele guvernului. 


— Numai că eu ştiu un motiv care acest ar putea împiedica acest lucru, interveni 
Rankin îmbufnat. Nu ţi-am spus ce anume a provocat căderea lui GT. 


O presimţire năvăli în mintea lui Norman cu zgomotul unui cutremur. 


— Când am încercat să-l programăm pe Shalmaneser în vederea trecerii 
kE 


programului de la „ipoteză” la „realitate”, l-a respins. Şi tehnicienii nu pot să descopere 
motivul. 


— Dar... Norman făcea eforturi să-şi găsească cuvintele. Dar Shal trebuie să aibă 
motive pentru respingere! 


— A, primul lucru pe care l-au făcut a fost să-l întrebe în modul cel mai direct de 
ce a raționat aşa. A respins toate datele care au fost programate în legătură cu Beninia şi 
poporul ei şi a considerat că toată masa de date pregătită în acelaşi sens e lipsită de 
orice logică. E absurd! Toate datele au fost verificate în funcţie de materialul pus la 
dispoziţie de tine şi echipa ta... Ai vreo idee? 


Norman scutură din cap, de parcă ar fi fost anesteziat. 


— Poate că ar fi cazul să te gândeşti mai profund. Am sentimentul că orice ar fi, 
va trebui să lansăm proiectul, şi nu ne rămâne decât să ne rugăm să nu se producă vreun 


. v,e 


dezastru. Dacă nu dăm drumul celei mai masive publicităţi în timpul cel mai scurt, în 
următoarele patruzeci şi opt de ore ne putem aştepta la un dezastru. Conform unui 
compendiu despre Beninia, pe care l-am văzut ieri, oamenii din ţara asta sunt 
consideraţi de vecinii lor ca nişte vrăjitori desăvârşiţi. Suntem pe fază — du-te şi vezi 
dacă ei sunt în stare să pună la punct miracolul de care avem atâta nevoie! 


Intrerupse legătura şi imaginea de pe ecran dispăru încet în beznă. 


lumea evenimenţială (14) 


STRÂNGEM POSTERE 


CONSORŢIUL BENINIA 
(General Technics Inc.) 


General Technics (Marea Britanie şi Commonwealth) Ltd. 


General Technics (Australia) Pty. 

General Technics (Franţa) SA 

General 'Technics (Germania) GmbH 

General Technics (Scandinavia) Aktiebolaget 

General 'Technics (America Latină) SA 

General Technics (Johannesburg) Pty. 

Mid-Atlantic Mining Inc. 

şi toate companiile si corporaţiile subsidiare de mai sus) 


ÎMPREUNĂ CU GUVERNUL SI POPORUL BENINIEI 


anunţă punerea bazelor unui fond realizat pe baza unui ÎMPRUMUT PUBLIC 
care va produce un profit garantat de CINCI LA SUTĂ PE AN, cu perspective 
excelente ca acest procent să crească la OPT (date obţinute prin analiză informatică de 
către computerul firmei — „Shalmaneser”). 


Termenul împrumutului a fost fixat pentru prima fază pe o perioadă de 20 de ANI 
cu opţiunea returnării sau a continuării acestuia pe o perioadă de alţi 30 de ANI, 
totalizând 50 de ANI. Dosarul şi copii certificate ale analizei sus-numitului computer 
pot fi obţinute la cerere de la... 


CONSORŢIUL BENINIA 


aşteaptă cereri de angajare în Beninia din partea persoanelor cu experienţă în 
Africa de Vest, şi mai cu seamă în primele teritorii coloniale. Salarii generoase. 
Perioada de angajare va depinde de împrejurări, dar în general se apreciază că ea va fi 
de cinci ani. Călătoriile dus-întors vor fi plătite de companie; o lună de concediu acasă 
şi două luni de concediu local pe o perioadă de doi ani; acoperirea cheltuielilor pentru 
mutare şi revenirea în ţară la sfârşitul contractului; sporuri consistente pentru condiţii 


grele de muncă şi viaţă. Scrieţi-ne, oferindu-ne detalii referitoare la perioada de timp 
petrecută în Africa de Vest şi la postul ocupat acolo... 


CONSORŢIUL BENINIA 


staff-ul necesar, dar fără experienţă obligatorie în Africa de Vest, în următoarele 
specialităţi: 


Arhitectură Educaţie 

Transporturi Comunicaţii 

Construcţii civile Inginerie mecanică 
Urbanistică Medicină (tropicală) 
Drept Economie 

Cibernetică Energie, iluminat şi încălzit 
Construcţii industriale Ecologie umană 
Epurarea apelor Sănătate publică şi igienă 
Textile Agricultură 

Prelucrarea minereurilor Planificarea producţiei 
Mase plastice Electronică 


Mine şi mineralogie Tipografie şi publicaţii 


— şi practic ORICE ALTĂ DISCIPLINĂ implicată în buna desfăşurare a vierii în 
secolul 21! Cereri la... 


VREI SĂ VEZI LUMEA ÎNAINTE DE A TE STABILI? 
VREI SĂ ÎI AJUŢI PE ALŢII? 


VREI SĂ PLĂTEŞTI PREŢURILE CELE MAI SCĂZUTE PENTRU A TRĂI O 
EXPERIENŢA UNICĂ? 


Proiectul Beninia e una dintre cele mai extraordinare idei concepute vreodată şi 
TU poţi fi o parte din ea! 


Telefonează-ne la... 


Stoc de replici VIZUALE: băiat alb, în vârstă de aproximativ şaptesprezece ani, 
ridică un copil negru pentru a vedea clădirea nouă, înaltă şi frumoasă, sub cerul 
albastru. 


Stoc de replici SONORE: Gândindu-ne la... Beninia? 
Stoc de replici VIZUALE: faţa mirată a copilului PP 


Stoc de replici SONORE: O parte din marea scenă unde se vor petrece mai multe 
lucruri... mai multe minuni vor fi săvârşite! 


Stoc de replici VIZUALE: clipuri — junglă cu animale, clădire în curs de ridicare, 
copii care aleargă, râu cu bărci etc. 


A 


Stoc de replici SONORE: „Tema Beninia” în mod special înregistrată de Em 
Thirty-Ones. 


Stoc de replici VIZUALE: Mr. & Mrs. Everywhere se află în piaţeta din mijlocul 
satului, conversează cu cerbi îmblânziţi şi merg de-a lungul șirului de construcţii noi, 
însoţiţi de săteni şi de copii care se joacă cu cerbii încercând să-i încalece pentru o 
plimbare. 


Stoc de replici SONORE: „Tema Beninia” reluată — „Şi tu poţi fi inclus în 
aventura fantastică, minunată, fără precedent a secolului douăzeci şi unu! Notaţi-vă 
numărul celei mai apropiate agenţii care angajează voluntari!” 


Replică SONORĂ live: staţia locală preia codul cât se poate de corect. 


— Draga mea, m-am tot gândit la reclama asta în legătură cu Beninia. 


— Da, Victor, ştiam eu că te-ai gândit. Dar sunt sigură că lucrurile s-au schimbat 
şi pe acolo. 


— Doar s-au schimbat ele şi aici, nu-i aşa? Mai rapid şi mai greu de sesizat! M- 
am hotărât. O să le trimit o cerere. 


— T-avais raison, Jeannine. T-as parle au sujet des Américains qui allaient 
s'intéresser à la Béninie, et voici une réclame que je viens de trouver dans le journal. Tu 
l'as vue? 


— Montre-le-moi... Ah, Pierre! C'est épatant! Moi, je vais y écrire sur le champ! 
Toi? 


— Je leur ai déjà donné un coup de téléphone. 

— Mais... qu'est-ce que pense Rosalie de tout cela? 
— Sais pas. 

— Tu n-as pas demandé à ta femme si elle veut?... 


— Heu! Je m'en fiche, Jeannine. Je te dis franchement: je m'en fiche! 


— Frank, tu ce crezi? Oare or fi având legi eugenice şi într-o tară înapoiată ca 
Beninia? 


— Cum? 


— GT angajează oameni pentru un proiect acolo. Şi au un birou chiar aici, în 
oraş, pentru interviuri cu doritorii. 


Predă: matematică, engleză, franceză, geografie, economie, drept... 


Califică: profesori, doctori, asistente medicale, ingineri, meteorologi, mecanici, 
agronomi... 


Construieşte: case, şcoli, spitale, drumuri, porturi, centrale electrice, fabrici... 
Prelucrează: fier, aluminiu, wolfram, germaniu, uraniu, apă, poli ten, sticlă... 
Vinde: putere, antibiotice, cuțite, pantofi, televizoare, spermă de taur, băuturi... 


Trăieşte: mai intens, mai lung, mai îmbelşugat! 


CONSORŢIUL BENINIA VREA... VREA... VREA!... 


continuitate (33) 


ŞI DUS A FOST 


Ploaia se oprise în timp ce Donald dădea telefoanele, dar apa continua să şiroiască 
în rigole. Preţ de o clipă, lungă cât o eternitate, ai fi putut crede că singurul lucru care se 
mai auzea pe lume era şuvoiul de apă intrat în canale. 


In cele din urmă inspectoarea Totilung se hotărî să vorbească: 


— Domnule Hogan, cred că sunteţi aşteptat într-o vizită la profesorul 
Sugaiguntung. Mi-a spus că v-a promis un interviu în exclusivitate. 


— Aşa e, răspunse Donald cu o voce care suna ca o poartă de fier ruginită în timp 
ce era deschisă. 


Ocupând încă jumătate din cabina telefonică, cu arma de gaz în mână, cu 
dispozitivul de transmitere atârmându-i pe umăr, aruncă o privire spre gura văii. Era 


blocată de un poliţist cu arma în mână. 


— Şi un tur prin laboratorul său, condus chiar de el. 


— Şi asta e adevărat. 


— Sunteţi plin de contradicții, domnule Hogan. Oricare alt reporter şi-ar fi dat şi 
o mână pentru un asemenea privilegiu. Or, dumneavoastră n-aţi luat legătura cu 
profesorul toată ziua. Mă întreb dacă aceia care v-au trimis aici vor mai fi la fel de 
satisfăcuţi de dumneavoastră, ca azi dimineaţă. 


Ochii strălucitori, iscoditori, negri ca stafidele dintr-o prăjitură, îl fixară. Spaima 
începu să pună stăpânire pe fiinţa lui Donald; simţi cum sudoarea îngheţată îi îmbiba 
hainele. 


— Mi-am programat să-l vizitez pe profesor la el acasă în seara asta. 


— Speraţi să găsiţi acolo tot ce v-ar interesa — animalele pentru experiment, 
însemnările lui, analizele computerizate, filme, instrumente? 


În mod voit, Totilung abordase un ton neiertător. 


— Dacă mă laşi să-mi văd de treburile mele, voi fi încântat să nu te deranjez cu 
nimic de la ale tale, îi răspunse Donald încordat. După părerea mea interviul va urma 
după vizita la laborator, aşa că... 


— Ţi-ai irosit şansa, îi spuse 'Totilung, ridicând din umeri. Am un mandat de 
arestare pe numele tău, pe motiv de molestare a unor persoane paşnice, şi pentru 
distrugerea aparatului fotografic al doamnei Fatima Saud. Apoi îi zise în yatakangă 
colegului ei: Adu-mi cătuşele şi ţine-ţi arma la îndemână. Individul e un ucigaş 
profesionist. 


Încordat, cu ochii pe Donald, polițistul scoase cătuşele şi se apropie de Totilung. 


Mi s-a întins o cursă. Am fost păcălit. Am fost trimis pe un drum fără ieşire. 
Niciodată nu am vrut să fiu împins în acele colţuri unde trebuie să ucizi, sau să fii ucis. 
Aş da orice, orice, numai să mă întorc acolo unde eram înnebunit de plictiseală şi 
banal. 


Nu-şi putea însă permite luxul să-şi piardă vremea cu arestări şi eventual să fie 
deportat. În noaptea asta trebuia să tragă lozul cel mare şi să-l ducă acasă. 


Se calmă inspirând adânc. Presupunând că Totilung îl căuta, în clipa în care 
cineva îi raportase că americanul suna staţia satelit Engrelay de la această cabină, ea ar 
fi trebuit să vină direct aici. Strada, care se pierdea într-o uliţă de la suburbie, nu 
permitea pătrunderea unei maşini a poliţiei. Şoferul ar fi trebuit să aştepte la capătul ei. 
Cu puţin noroc, nu ar fi avut de luptat decât cu Totilung şi cu colegul ei. 


Lăsă umerii să-i cadă în semn de resemnare, în vreme ce femeia luă cătuşele şi 
făcu un pas în direcţia lui, asigurându-se că trupul ei nu acoperea arma poliţistului, care 
venea în urmă, pregătit. Donald îşi întinse mâinile, ca şi cum ar fi fost gata să i se pună 
cătuşele, şi acţiona arma cu gaz. Nu spre Totilung, ci spre poliţist. 


Jetul ca de foc îl izbi în faţă, orbindu-i un ochi — apoi i se prelinse în gură chiar în 
clipa în care inspira, arzându-i plămânii şi frângându-l din şale, în mijlocul unui acces 
violent de tuse convulsivă. Apăsă din reflex pe trăgaciul armei şi din ea ţâşni arcul 
electric care se înfipse într-un morman de gunoi la vreo zece paşi distanţă, cu un şuierat 
ascuţit. Donald nu-şi mai pierdu timpul cu el. Acceleră mişcarea mâinii în care nu ţinea 
arma şi izbi cu pumnul bărbia căroasă a lui Totilung. Împiedicată de cătuşe, 
inspectoarea nu reuşi să mai pareze lovitura. O lovi iar în picior, sub genunchi, aruncă 
arma cu gaz şi, în timp ce femeia se răsucea într-o parte, o prinse de braţ şi o trânti la 
pământ. 


Femeia căzu pe spate cu mâinile desfăcute şi gura larg deschisă pentru a ţipa. Sări 
cu ambele picioare pe pântecele ei, scoţându-i tot aerul din plămâni. Celălalt poliţist 
începuse să-şi revină. Fără să-şi fi recăpătat respiraţia normală şi cu ochii plini de 
lacrimi, îşi agita arma de parcă i-ar fi fost teamă cumplită să nu tragă în propria lui şefă 
în loc de Donald. 


Acesta făcu un salt şi îl izbi pe poliţist cu capul de zidul care mărginea stradela. 
Cascheta moale nu oferea nici o protecţie. Omul urlă şi lăsă arma să-i scape din mână. 


Donald o prinse înainte de a fi căzut, apoi trase întâi în poliţist, după aceea în 
Totilung, omorându-i. 


E lucrul pe care ştim cel mai bine să-l facem unui semen de-al nostru. Suntem 
minunaţi, desăvârşiţi, unici. 


Lucrând rapid, trase cele două trupuri unul lângă altul, cu mâinile lipicioase din 
cauza grăsimii ivite pe pielea întărită, semănând cu o fleică de porc bine rumenită de 
căldura arcurilor electrice. Şi le şterse de porţiunea nearsă a vestonului poliţistului şi îşi 
desfăcu dispozitivul de transmisiune. Introduse o cutie de chibrituri în interiorul 
capacului, aşa cum fusese învăţat. Cu mâna pe butonul de control, făcu un efort să-şi 
amintească poziţia străzilor care îl înconjurau, şi ajunse la concluzia că, dacă maşina 
poliţiei care o adusese pe Totilung se apropiase până la limita extremă, atunci trebuia să 
se afle pe aleea din dreapta. Faţă de acum câteva minute, zgomotul se intensificase. 
Siesta se terminase. 


Răsuci butonul de control pe poziţia finală, care nu mai era marcată, şi o luă la 
fugă. 


După ce ieşi de pe alee şi se întâlni cu alţi trecători, se văzu nevoit să meargă cu 
un calm cât mai aparent. Îşi ţinea mâna dreaptă în buzunarul hainei, pentru a masca 
umflătura făcută de armă. La vreo douăzeci de paşi în spatele lui auzi un zgomot surd. 
Toţi cei din jurul lui începură să se uite şi să arate cu mâna. Făcu şi el la fel ca ceilalţi, 
de teamă ca indiferența lui să nu atragă atenţia încă şi mai mult decât pielea albă. Văzu 
cele două clădiri care se înălţau exact acolo unde se aflase el cu doar câteva minute mai 
devreme înclinându-se, învăluite într-un nor dens de praf şi fum. Aerul se umpluse de 
țipete. 


Curând, zgomotul ţipetelor fu acoperit de scrâşnetul înnebunitor al caselor care se 
transformară într-un morman de moloz, acoperind cadavre. 


Din acea clipă şi până la apusul soarelui, timpul a fost tăiat în felii de imagini 
disparate, nu neapărat Vizuale, ci psihice. Se văzu la colţul format de două ziduri, 
vomitând tot ce mâncase la hanul cu acoperiş de stuf, mirându-se cu detaşare de felul în 
care stomacul lui modificase culoarea iniţială a ceea ce mâncase. Apoi se văzu aplecat 
peste tejgheaua unuia dintre omniprezentele chioşcuri, certându-se cu proprietarul din 
cauza preţurilor, numai pentru că trecea pe acolo o maşină a poliţiei. Între imagini nu 
era însă nici o legătură. Exista un anumit moment la care trebuia să revină pentru a 
putea reintra în fluxul lumii normale, dar până atunci prefera să facă abstracţie de tot ce 
îl înconjura. 


Lăsarea întunericului atinse punctul pe care şi-l programase singur. Tremurând 
din cauza slăbiciunii provocate de groază, repulsie şi vomă, se îndreptă spre cartierul 
profesorului Sugaiguntung ca un om care merge prin vis. 


La şapte şi jumătate se afla doar la o stradă de casa profesorului şi îşi revenise 
complet. La adăpostul câtorva tufe parfumate, care îl fereau de o maşină a poliţiei, îşi 
simţi radarul interior răspunzând bine la evenimentele externe. Se reînvăţa să-şi lege 
gândurile între ele. 


E multă forfotă acolo. Sunt sigur că n-au reuşit încă să găsească trupul lui 
Totilung şi al celuilalt sub dărâmături. Dar nu trebuie să fii un geniu ca să înţelegi ce s- 
a întâmplat. 


Îşi pipăi arma din buzunar. Încărcătorul era aproape plin. Încercă să-şi găsească 
liniştea spunându-şi că fusese antrenat în vederea folosirii celor mai sofisticate arme, 


ceea ce făcea din el un învingător. Altă soluţie nu avea. Singura lui scăpare era acţiunea. 


Reacţie, distracţie, fracţie — sunt mai puţin decât un om. 


Se mişcă precaut. Doar după câţiva paşi se văzu obligat să se arunce la rădăcina 
unui gard viu, pentru a nu fi văzut de un individ înarmat. 


Mă aşteaptă. Sugaiguntung o fi avut remuşcări cu privire la confesiunile pe care 
mi le-a făcut, s-o fi răzgândit să mai evadeze din locul ăsta? Dar n-o să-l las. Nu mai 
am curajul s-o fac. 


Îi mai trebui o jumătate de oră pentru a vedea cum erau plasate santinelele în 
dispozitiv. Pe lângă maşina poliţiei care patrula cu viteză foarte mică pe cele trei 
drumuri principale care asigurau accesul în zonă, mai erau şapte poliţişti plasați în jurul 
grădinii penta-gonale a lui Sugaiguntung, câte un om care supravegheau fiecare latură a 
perimetrului şi doi paznici la poartă. Astfel, descoperi cu un sentiment de uşurare că 
viaţa îşi urma cursul ei normal. Auzi voci care proveneau de la un program TV, iar într- 
una din vilele vecine un grup de oameni păreau să facă repetiţii pentru o operă 
tradiţională, cântând cu glasuri înalte şi forţate, acompaniaţi de gonguri. 


Işi dădu seama că erau şanse minime să fie descoperit de vreun vecin indiscret sau 
de gărzi. 


Dimineaţa, când plecase de la hotel, îşi luase la el un tranchilizant pentru a-i 
calma reacţiile în caz de nevoie extremă. Il înghiţi, în timp ce se ruga ca stomacul să 
nu-l respingă înainte de a se fi dizolvat. 


După ce calmantul îşi făcu efectul şi nu se mai simţi ameninţat de clănţănitul 
dinţilor, se îndreptă spre copăcelul ornamental care se sprijinise de zidul grădinii lui 
Sugaiguntung şi pe care îl văzuse de dimineaţă. Avea impresia că omul responsabil 
pentru acea porţiune a casei trecea întotdeauna pe sub el. 


La următorul tur procedă în acelaşi fel; picioarele lui Donald i se înfăşurară în 
jurul gâtului. Se lăsă apoi cu toată greutatea trupului peste adversar, pe care îl trânti cu 
faţa în pământul muiat de ploaie. Individul se mai zbătu doar câteva secunde, după care 
cedă din cauza blocării căilor respiratorii. 


Donald îi aruncă arma într-o băltoacă, unde se descarcă cu un sâsâit şerpesc în 
mijlocul unui nor de aburi, după care se caţără înapoi în copac. Aplecându-se peste 
ramura cea mai solidă care atârna deasupra zidului, reuşi să-şi facă vânt peste o tufă 
care îi amortiza zgomotul căderii. Din locul în care se afla ar fi putut fi văzut de la 
poartă, acolo unde cei doi paznici stăteau unul lângă altul, sub lumina unui felinar, dar 
ei se uitau în cu totul altă direcţie. 


Pe partea aceasta, toate ferestrele casei erau întunecate, cu excepţia uneia singure, 
care era acoperită de jaluzele. Se apropie de ea, evitând ovalul luminos descris de lampa 


de deasupra uşii, şi strecură o privire înăuntru. Îl văzu pe Sugaiguntung stând de unul 
singur pe un scăunel în faţa unei mese pe care se aflau farfurii şi pahare goale, ceea ce 
dovedea că tocmai îşi terminase cina. Uşa camerei se deschise şi intră femeia pe care o 
văzuse dimineaţa, în-trebându-l pe profesor dacă poate să strângă masa. 


Se strecură după cel mai apropiat colţ al vilei, ajungând în felul acesta în partea 
opusă, profitând de tăcerea care mai învăluia încă locul, fiind sigur că nu va mai dura 
mult până când ceilalţi poliţişti vor observa absenţa colegului lor. În spatele casei 
existau două uşi glisante din sticlă care asigurau accesul în grădină. Încercă să vadă ce 
era înăuntru, dar îi fu imposibil, pentru că totul era cufundat în întuneric. Făcu un pas şi 
în aceeaşi clipă o lumină orbitoare îi străpunse ochii. 


În prima clipă fu atât de uimit, încât nu reuşi să mai facă nici o mişcare. Apoi, 
ochii lui chinuiti îi spuseră că omul care aprinsese lumina era chiar Sugaiguntung, că îl 


recunoscuse şi venea să-i deschidă uşa. 


Făcu un pas în spate, cu mâna lipită de armă. Spera nebuneşte ca ceea ce se 
întâmpla acolo să nu atragă atenţia nimănui. 


— Domnule Hogan! Ce faceţi aici? exclamă Sugaiguntung. 

— Doar m-aţi invitat să vă fac o vizită, îi spuse Donald cu vocea uscată. 
Primul moment al şocului fusese deja atenuat de calmantul pe care îl luase. 
— Da, dar poliţia vrea să vă aresteze, şi... 


— Ştiu, am bruscat pe cineva care avea un aparat de fotografiat, azi dimineaţă, şi 
Totilung, care abia aşteaptă să mă expulzeze, se foloseşte de acest lucru ca de un 
pretext. Şi chiar va avea posibilitatea s-o facă dacă nu stingeţi lumina! 


— Intraţi, murmură Sugaiguntung, făcându-i loc. In toată casa nu-i nimeni afară 
de mejaneră, care e cam surdă. 


Donald îşi făcu loc pe lângă el. Sugaiguntung închise uşa şi trase jaluzelele, 
oprind astfel accesul eventualelor priviri curioase spre interior. 


— Domnule profesor, mai doriţi şi acum ceea ce mi-aţi spus ieri? 
Nerăbdător să primească răspunsul, Donald îşi ţinea mâna pe armă. 


Chipul lui Sugaiguntung rămase impasibil. 


— Mai vreţi să evadați de aici, unde sunteţi folosit doar ca o unealtă politică? 
mitralie Donald cuvintele. V-am spus că v-aş putea oferi şansa scăpării de aici. Mi-aş da 
şi viaţa pentru aşa ceva. Ei? 


— Toată ziua nu m-am gândit decât la acest lucru, răspunse Su-gaiguntung după 
un timp. Cred — da, aşa cred — că ar fi un vis care s-ar transforma în realitate. 


De afară se auzi o împuşcătură şi ropot de paşi. Pe neaşteptate, Donald se simţi 
moale ca o cârpă. 


— Slavă Domnului. Atunci va trebui să faceţi aşa cum vă spun. Chiar acum. S-ar 
putea ca deja să fie prea târziu, deşi sper că nu. 


Sugaiguntung alerga pe aleea care ducea spre poarta din spatele vilei, acolo unde 
nu se afla nimeni, însoţit de Donald care evita orice zgomot. O santinelă îi văzu şi ridică 
lanterna. 


— Repede, gâfâi Sugaiguntung. Sergentul dumitale te cheamă la el! Apoi arătă în 
stânga. Cineva l-a omorât pe omul care făcea de pază acolo! 


Polițistul se uită în direcţia arătată. Văzu lanterne agitându-şi fasciculele de 
lumină şi auzi un glas lătrând un ordin. Il crezu pe Sugaiguntung şi se îndreptă în fugă 
spre locul indicat. 


În clipa în care omul dispăru după colţ, Donald deschise poarta, împingându-l pe 
profesor afară. Dădură într-o reţea de poteci şerpuitoare pe care Donald fusese în 
recunoaştere de dimineaţă. Spre dreapta, la capătul terenului uşor în pantă, licărea 
marea. 


Dacă nenorocitul ăla de Halal m-a lăsat baltă, ce mă fac? 


Era însă prea devreme să se gândească la lucruri atât de cumplite, îl împinse pe 
Sugaiguntung până la limita la care avea curajul să-l forţeze, încercând să surprindă 
peste propriu-i gâfâit zgomotele care ar fi putut trăda urmărirea. Până în momentul când 
ajunseră la capătul potecii, intrând într-una din liniştitele străzi rezidenţiale, nu se auzi 
nimic deosebit. Acum trebuia să meargă cât mai calm, traversând doar când era cazul, 
pentru a nu fi recunoscuţi de vreun eventual plimbăreţ. 


După un timp care i se păru interminabil, găsiră un taxi staționat la o intersecţie şi 
îi făcură semn. Coborâră într-o zonă de pe ţărmul mării frecventată de turişti, unde se 
aflau câteva restaurante specializate în peşte la grătar şi cântece populare yatakange. 


Amestecându-se prin mulţime, dar profitând de toate copertinele, panourile publicitare 
şi colţurile, Donald făcea tot ce-i stătea în putinţă pentru a evita să se expună privirii 
curioşilor. În felul acesta îl conduse pe profesor la o fâşie de țărm unde, în cursul zilei, 
se aflau treizeci sau patruzeci de bărci pescăreşti. 


Când ajunse în dreptul ultimului grup de bărci îşi simţi inima cât un purice. 
Aproape că leşină din pricina uşurării pe care o resimţi văzând — conform celor spuse 
de Halal — că deşi multe dintre ambarcaţii fuseseră deja lansate la apă, plutind în 
direcţia făpturii mătăhăloase a Străbunului Loa care se profila ameninţător în zare, o 
parte din bărci rămăseseră la mal, iar echipajele erau adunate într-una din ele, râzând 
tare, trecându-şi sticla cu arrack şi fumând. 


— Un om a aranjat ca una din bărcile astea să traverseze strâmtoarea, îi explică 
Donald lui Sugaiguntung în şoaptă. Aşteptaţi-mă aici. Mă duc să-l caut. 


Sugaiguntung dădu aprobator din cap. Faţa îi era ca o mască, lipsită de orice 
emoție, ca şi cum n-ar fi avut încă timp să se gândească la implicaţiile acţiunii lui. 
Faptul că trebuia să-l lase singur acolo îl îngrijora pe Donald, dar nu avea de ales. 
Figura lui era prea cunoscută pentru a se arăta tuturor celor adunaţi acolo. 


Halal îi spusese că va face în aşa fel încât barca pe care i-o destinase să aibă legat 
un felinar albastru de catarg, în semn de recunoaştere. Donald descoperi uimit că nici 
una dintre bărci nu avea un asemenea felinar. Si totuşi, una avea o lumină pe catarg, 
Chiar dacă nu era albastră. Cuprins de disperare, încercă să se încurajeze, spunându-şi 
că, în fond, culoarea nu avea nici o importanţă — nu reușiseră să găsească un felinar de 
culoare albastră. 


Trei oameni pregăteau barca pentru lansare, înfăşurând năvoadele sub băncile de 
la prora, astfel încât, în clipa când vor fi aruncate peste bord, să se scufunde imediat. 


Mizând totul pe noroc sau hazard, Donald îl strigă pe cel care părea să fie 
skipperul. 


— ÎI caut pe un tip din Pakistan, Zulfikar Halal! 


Dacă nenorocitul ăsta de poponar laş m-a făcut, îl... Dar altă posibilitate nu 
aveam. O să fiu arestat sau executat. 


Skipperul îşi lăsă treaba şi întoarse capul. ÎL privi îndelung. Apoi luă o lanternă şi 
îndreptă fasciculul spre Donald. 


— Tu eşti americanul, Hogan? îl întrebă el. 


In prima clipă, Donald nu pricepu întrebarea — numele îi fusese pronunţat cu o 
accentuată inflexiune yatakangă. Apoi i se păru că lumea a început să se învârtească. 
Temându-se că poliţia s-ar fi putut ivi în fiecare clipă, făcu un salt în spate cu arma în 


mână. 
— Nu e nevoie de aşa ceva, îi spuse skipperul pe un ton tăios şi începu să râdă. 


Eu te cunosc. Ştiu şi unde vrei să mergi. La Jogajong. Are mulţi adepţi printre noi, 
pescarii. Astăzi a circulat ştirea că trebuie să te ajutăm dacă vei veni la noi. Hai, urcă-te. 


context (24) 


O MOSTRĂ DIN LISTINGUL CONSOLEI DE COMANDĂ A LUI 
SHALMANESER 


PROGRAMUL RESPINS 
Op: Motivul respingerii<CR> 


ANOMALII ÎN DATELE DE BAZĂ 


Op: Defineşte, specifică<CR> 


DATELE DIN URMĂTOARELE CATEGORII NU SUNT ACCEPTABILE: 
ISTORIE COMERŢ INTERACŢIUNE SOCIALĂ CULTURĂ 


Op: acceptă datele asa cum sunt<CR> 


COMANDĂ NECUNOSCUTĂ SI NEEXECUTABILĂ 


continuitate (34) 


LOCUL UNDE CREDINŢA TRĂIEŞTE ÎNTR-O CINSTITĂ ÎNDOIALĂ 


Norman ar fi trebuit să participe la marea ceremonie oficială, când Ram Ibusa 
avea să semneze contractele cu Beninia Consortium, la conferinţa de presă care urma şi 
apoi la banchetul care încheia seara. În loc de toate acestea, îi remise lui Ibusa invitaţia 
trimisă de secţia de protocol de la GT şi dispăru. 


Văzuse, auzise şi înţelesese prea multe. În ciuda veştii îmbucurătoare legată de 
piaţă, unde acţiunile GT îşi reveniseră la nivelul pe care-l avuseseră înainte de moartea 
fondatoarei companiei, şi păreau că vor creşte în continuare; în ciuda veseliei forţate, a 
comunicatelor de presă puţin cam exaltate şi a difuzoarelor care reluau mereu „Tema 
Beninia”, nu putea să suporte atmosfera din Tumul GT. Erau atât de multe figuri 
cenuşii, atât de multe măşti strălucitoare cădeau când proprietarii lor se credeau 
neobservaţi. 


Atmosfera trebuie să fi semănat cu aceea din tabăra evreilor când lehova a 
refuzat, dintr-un motiv tainic, să-l nimicească printr-un miracol pe marele preot Dagon. 


Şi Norman aprecie că, de fapt, nu era vorba de o comparaţie, ci de modul cel mai 
exact de a defini ce se întâmpla acolo. Atoateştiutorul Shalmaneser le făcuse bucata 
credincioşilor lui discipoli, care credeau cam cu jumătate din mintea lor că s-ar fi putut 
să fie vorba de greşeala lor, şi nu a computerului. 


Le-aş da dracului de computere pentru o singură şmecherie de-a lui Shaitan. 
Tocmai acum şi-a găsit Shalmaneser să mi-o facă, acum, când viaţa şi speranţele mele 
ţin numai de raţionamentul lui! 


Îşi cumpără un pachet de Bay Gold şi plecă acasă. 


Cheia Watch-&-Ward pătrunse în broască. Uşa se deschise, dezvăluindu-i 
interiorul apartamentului, un interior în care nu se mai făcuse curat, în care o parte din 
mobile îşi modificaseră locul iniţial, cu barul împresurat de sticle care nu fuseseră duse 
la container, dar care altfel nu suferise modificări substanţiale. 


La început crezu că nu era nimeni acolo. Se uită în dormitorul lui şi văzu că 
aşternutul era şifonat, dar asta fiindcă cineva se trântise pe el, nu pentru că s-ar fi dormit 
în pat. Ridică din umeri şi îşi aprinse o marijuana, după care reveni în sufragerie. 


Auzi un sforăit înfundat. 
Se duse la camera lui Donald şi deschise brusc uşa. Chad Mulligan ocupase tot 
patul şi dormea tun, cu barba şi părul vâlvoi, gol puşcă, excepţie făcând picioarele 


încălţate. 


Era cu puţin trecut de patru papa-mama. Cum dracu de dormea omul ăsta'la o 
asemenea oră? 


— Chad? spuse el. Apoi repetă, de data asta ceva mai tare: Chad! 
— Ce?... Ochii i se deschiseră, dar îi închise imediat la loc. 
Apoi îi deschise iar şi rămase aşa, holbându-se. 


— Norman? Drăcia dracului. Nu mă aşteptam să te mai întorci în New York! Uf — 
cât e ceasul? 


— Trecut de patru. 


Chad făcu un efort pentru a-şi trece picioarele dincolo de marginea patului, în 
timp ce-şi freca ochii cu pumnii strânşi, încercând să-şi înăbuşe un căscat uriaş. 


— Uuuu-ha! Scuză-mă, Norman — uau! Bun venit acasă. Scuză-mă, dar nu voi 
putea să-ţi ţin cea mai bună companie până când nu fac un duş. 


— De când ţi-ai luat obiceiul să dormi în toiul zilei? 


Chad reuşi să se ridice, dar continuă mişcarea până ce se săltă în vârful 
picioarelor, aruncându-şi ambele mâini în faţă pentru a-şi dezmorţi muşchii înţepeniţi. 
In cele din urmă răspunse: 


— Nu e un obicei. Numai că azi noapte m-am gândit şi m-am tot gândit, şi iar m- 
am mai gândit şi n-am reuşit să dorm deloc, aşa că dimineaţa m-am făcut cui şi asta e. 


— Şi la ce te-ai gândit? Nu ştiai că în pernă e un inductor? Ai fi adormit pe loc. 
— Chestiile astea mă fac să visez, îi spuse Chad. Băutura nu. 


Norman ridică din umeri. Nici asupra lui şi nici a lui Donald inductorul de somn 
nu avea un asemenea efect, dar îşi aminti că una sau două shigi care dormiseră în 
apartament se plânseseră de acelaşi lucru — riscul coşmarurilor. 


— Atunci du-te şi fă-ţi duşul, zise el. Dar să nu dureze prea mult. Avem ceva de 
discutat. 


Dintr-o dată îi veni o idee, care s-ar fi putut dovedi, de fapt, o speranţă deşartă; 
dar orice şansă, oricât de firavă ar fi fost, merita încercată în actuala criză. 


— Sigur, spuse Chad. Atunci te rog să-mi faci o favoare — trimite după nişte 
cafea. 


Cinci minute mai târziu, îmbrăcat, cu părul şi barba încă ude, dar pieptănate, 
Chad îşi luă ceaşca de cafea şi se aşeză în fotoliul lui Donald, îndreptându-se cu faţa 
spre Norman, care se tolănise, la rându-i, în fotoliul lui preferat. 


— Te invidiez pentru fotoliul ăla Hille, începu Chad, absent. E cam singurul lucru 
de aici pentru care te invidiez, ca să fiu sincer. E tare comod. Şi ai toată siguranţa că va 
rămâne ce e şi că nu se va transforma într-o expoziţie cu vederi din toată lumea... Okay. 
Atunci dă-i drumul. 


— Chad, eşti considerat, de departe, cel mai profund analist social din câţi mai 
trăiesc. 


— Căcat, sunt considerat un nenorocit de beţiv. Am ajuns în acel punct unde mă 
îmbăt prea repede ca să mai am chef să ies după o shigi, şi mie îmi plac femeile. 


Înghiţi toată cafeaua dintr-o sorbitură şi îşi şterse mustaţa cu dosul mâinii. 


— Vreau să te angajez, îi spuse Norman scurt. 


— Să mă angajezi? Probabil că ai căpiat. Pe de o parte sunt prea bogat ca să mai 
am nevoie să muncesc. Cred că aş putea să mă termin de două ori mai repede faţă de 
cum aş putea să-mi termin banii. Chiar dacă aş ajunge să mă mărginesc cu doar 
cincizeci la sută din cât am şi ideea de muncă tot m-ar da peste cap. Pe de altă parte, nu 
mai pot convinge pe nimeni să mă asculte, aşa că ce rost mai are să muncesc? Cred că 
m-ai înţeles. Bea ceva — nu, mai bine ia o mahoarcă. Hai cu mine să agăţăm nişte shigi, 
după care vom sărbători întoarcerea ta. Mai e ceva? 


— Am mână liberă în ce priveşte proiectul Beninia. Vreau să te angajez cu 
salariul pe care îl vei fixa tu. 


— Dar pentru ce? 

Uimirea lui Chad părea autentică.Norman ezită. 

— Păi — doar l-ai auzit pe Elihu înălţând imnuri de slavă Beniniei, nu-i aşa? 
— Frai şi tu acolo. Suna ca şi cum ar fi avut o linie directă cu Paradisul. 

— Chiar crezi că sunt genul de codder uşor de convins? 


— Vrei să spui că eşti un caz dificil? Hm. Cam aşa ţi-ar plăcea să pari. Şi acum 
pentru ce te pregăteşti? Să dublezi postul lui Elihu la Public Relations? 


— Exact. Chad, aia e o ţară care îşi vede neabătută şi liniştită de treburile ei în 
mijlocul unui haos de nedescris. Au mai fost şi altele, dar în final au trebuit să plătească 
tribut greu intervențiilor străine — Nepal, Tahiti, Samoa — şi treptat au fost reduse la 
statutul de Jettex Cursion. 


— La ce altceva te-ai fi aşteptat? Că doar de-aia le tot spun oamenilor că facem 
parte dintr-o specie cu apucături groaznice, neadaptată pentru a supravieţui. Apoi 
adăugă fără nici o legătură: Ai primit scrisoarea pe care ţi-am trimis-o? 


— Sigur că da. Nu ţi-am răspuns pentru că am fost mult prea ocupat. Şi acum te 
rog să mă asculţi. Cu sau fără intervenţii din afară, în Beninia nu s-a mai comis nici o 
crimă de vreo cincizeci de ani. În tot timpul ăsta nu au avut nici măcar un singur 
anarhist. Vorbesc o limbă în care poţi spune că un om şi-a ieşit din fire doar dacă vrei să 
zici prin asta că a înnebunit pentru o anumită perioadă de timp. Mii de Inoko şi Kpala 
au trecut graniţa ca refugiaţi doar cu o generaţie în urmă, şi cu toate astea nu au existat 
niciodată tulburări interetni-ce. Preşedintele conduce toată chestia asta — o populaţie de 
un milion care se ocupă cu afaceri conform standardelor moderne, dar, dacă stai să-i 


numeri, îţi vor ieşi mult mai mulţi. Preşedintele îi conduce ca pe o familie, nu ca pe o 
naţiune. E clar? Nu prea ştiu cum să-ţi explic care ar fi diferenţa, dar am văzut cum 
funcţionează. 


Se apropiase de sfârşitul prelegerii. Expresia lui Chad, atât cât se putea vedea 
deasupra bărbii şi mustăţii, trăda concentrarea. 


— O familie mare şi fericită, hm? Okay, şi ce vrei să fac eu în toată chestia asta? 
Din cât mi-am dat seama, se descurcă de minune şi singuri. 


— N-ai prins nici un buletin de ştiri care a difuzat necesităţile pentru proiectul 
Beninia? Am avut ocazia să ascult un astfel de buletin transmis de Engrelay Satelserv, 
din care se putea deduce că există pericolul ca Dahomalia şi URNG să se bată pe 
mormântul lui Obomi. 


— Am auzit ştirea. A urmat după cea privitoare la amicul Donald. 

Urmă o clipă când pe faţa lui Norman se citi cea mai autentică uimire. 

— Ce e cu Donald? întrebă el în cele din urmă. 

— Au pomenit despre el în acelaşi buletin în care a fost vorba şi despre Beninia! 


— Nu cred că am prins tot buletinul, doar partea care conţinea răspunsul pentru 
GT... Ce a făcut? 


— Au spus doar că i-a salvat viaţa lui Sugaiguntung, care a fost ameninţat de un 
anarhist. Asta a fost tot. L-a omorât cu mâinile goale. 


— Donald? Chad, nu cumva ai început să visezi? Donald n-ar fi putut nici într-o 
mie de ani... 


— Toţi oamenii sunt nişte fiare sălbatice care nu s-au adaptat să hălăduiască 
libere prin lume. Chad se ridică şi se apropie de bar. Mai iau un pahar ca să mă dreg. 


Norman îşi scutură capul, uimit. Donald? În luptă cu un anarhist? Totul i se părea 
atât de fantastic, încât refuză să se mai gândească la cele spuse de Chad şi reveni la 
ideea de dinainte. 


— Chad, am de gând să te bat la cap până o s-o iei razna, ai înţeles? 


— Să merg în Beninia? Chad îşi turnă o porţie generoasă de vodcă, după care 
începu să-şi pregătească singur un cocteil, ca şi cum n-ar fi avut încredere în shakerul 


cu program. Pentru ce? Dacă ai nevooie de un consilier în probleme sociale, du-te şi 
caută-ţi omul pregătit pentru aşa ceva. Ce ştiu eu despre Africa de Vest? Doar ce am 
văzut şi citit pe ecran. Mai bine ţi-ai angaja nişte specialişti. 


— Am specialişti. Eu te vreau pe T-I-N-E. 

— Ca să fac ceea ce tu crezi că ei nu pot? 

— Să întoarcem Beninia cu fundul în sus şi să-i scuturăm buzunarele. 
Chad gustă băutura cu un aer critic şi mai adăugă nişte angostura. 


— Uh-uh, Norman. Dacă m-ai lăsa să putrezesc liniştit în groapă, ai fi un codder 
cât se poate de drăguţ. Şi îţi promit că-mi voi mângâia fiinţa mea prematur îmbătrânită 
cu gândul că undeva, pe faţa asta atât de murdară a Mamei Pământ, există un loc unde 
oamenii nu se omoară între ei, unde nu sunt apucaţi de amoc şi în general se comportă 
aşa cum ar trebui să se comporte toţi oamenii de treabă. Nu vreau să mă duc acolo 
pentru că în adâncul sufletului meu mă îndoiesc că ar exista un asemenea loc. 


— Ca şi Shalmaneser, spuse Norman. 
— Cum? 


— Shalmaneser a respins toate încercările pe care le-am făcut de a integra datele 
despre Beninia în conştiinţa lui despre lumea reală. Declară că nu acceptă ce-i oferim în 
legătură cu istoria ţării, comerţul ei, cultura sau structura socială. Susţine că s-au 
strecurat erori în toate datele noastre şi de aceea le respinge. 


— Nu-l puteţi programa în aşa fel încât să accepte datele? 


— Dacă refuză, nu-l mai poţi programa să le ia în calcul, tot aşa cum nu poţi lansa 
premisa că obiectele cad în sus. Pur şi simplu înnebunim, Chad. La baza întregului 
proiect Beninia a stat posibilitatea noastră de a procesa fiecare pas prin intermediul lui 
Shalmaneser — nu numai hardware-ul, ci şi programele educaţionale, eventualele crize 
diplomatice, întreaga economie a ţării, de la forma macroeconomică până la calculul 
banilor de buzunar ai urmaşilor, pentru cel puţin cincizeci de ani. Şi el îi tot dă zor cu 
anomaliile, despre care eu ştiu chiar de la faţa locului că nu există! 


Chad se holbă la el. După o scurtă pauză, începu să chicotească. 


— Ba poţi fi convins că există, spuse el. Abia mi-ai vorbit de ele. Nu te-ai prins, 
hm? Norman, cred că eşti victima unor tulburări cerebrale. Okay — ai câştigat — să nu se 


zică vreodată despre mine că mi-aş fi lăsat prietenii baltă când le crăpa buza. Acum 
aşteaptă până termin de băut şi mergem împreună să-i facem o vizită lui Shalmaneser. 


Fără să-şi fi revenit încă din uluială, convins din atitudinea lui Chad că pentru el 
devenise evidentă o soluţie, Norman era pe punctul de a-i răspunde, când sună 
telefonul. Se răsuci cu fotoliul şi ajunse la aparat. 


Pe ecranul aparatului apăru chipul răvăşit al lui Rex Foster-Stern. 


— Norman! explodă el. Ce dracu faci acolo? Prosper a înnebunit de spaimă din 
cauza ta — şi când n-am mai reuşit să te găsim pentru conferinţa de presă, a leşinat 
definitiv! 


— Totul e în ordine, spuse Norman. Transmite-i că am reuşit să angajez un 
consilier special. 


Se uită la Chad, care ridică din umeri şi îşi întinse mâna în care nu ţinea paharul. 


— Drăcia dracului, nu ţi-ai putut găsi un moment mai favorabil pentru angajări? îi 
ceru socoteală Rex. Şi cine e consilierul ăsta? 


— Chad Mulligan. Merg chiar acum cu el să avem o discuţie cu Shalmaneser. 
Chiar te rog să-l pregăteşti pentru o înregistrare vocală, cam într-o jumătate de oră. 


— Într-o jumătate de oră? Norman, trebuie să fii... 
— O jumătate de oră, repetă Norman cu fermitate în glas şi închise telefonul. 


— Ştii ceva? făcu Chad. Ar putea fi interesant. M-am gândit de multe ori că ar 
trebui să fac cunoştinţă cu Shal. 


urmărind detaliile (24) 


NICI UN MOTIV, SCOP SAU JUSTIFICARE 


Sergentul îl tinu pe Lindt Gerald S. Pvt 01-9 262 587 355 la urmă şi îi înmâna 
încruntat paşaportul. 


— Sper că afară te vei comporta mai bine decât înăuntru, Lindt! 


— Da, domnule sergent, răspunse Gerry absent, în ciuda faptului că îşi 
redobândise hainele civile, cu ochii fixati într-un punct aflat undeva deasupra umărului 
sergentului. Pierduse vreo trei kilograme în timpul perioadei de instrucţie şi trebuia să 
strângă bine cureaua pantalonilor. 


— Nu mă surprinde, spuse sergentul dispreţuitor. Eşti un laş în adevăratul sens al 
cuvântului, nu-i aşa? 


— Da, domnule sergent. 


— Cel puţin ai învăţat ceva în toată armata asta? Să nu crezi că-i o binecuvântare 
eternă. Până când îţi vei fi terminat stagiul, îţi vom scoate inima aia din piept şi-i vom 
da o altă croială. In regulă, dispari de-aici. 


— Permiteţi să mă retrag, domnule sergent? 


— Rupeţi rândurile! 


Era după o săptămână de permisie la Ellay. Ultima dată fusese la bulău, pe 
țambal, timp de treizeci şi şase de ore. Deja începuse să deprindă tehnica: orice recrut 
care-şi „uda cizmele”, conform expresiei la modă, era scos imediat la raport şi văzut ca 
un tap ispăşitor, îi scutea pe subofiţeri de a mai găsi ei înşişi un asemenea exemplar 
conform standardelor lor. Restul grupei trebuia să asiste la tratamentul aplicat şi să se 
cutremure până-n bocanci de ceea ce vedea, ca să-şi bage minţile-n cap. 


Se descurcase mai bine decât cei mai mulţi la toate seriile de instrucţie, fiind mai 
inteligent decât marea lor majoritate şi având o condiţie fizică mai bună. Recruţii din 
grupa lui erau oameni de culoare din ţări cu o economie înapoiată, aşa că nu aveau nici 
fondurile, nici imaginaţia necesare pentru a se sustrage sarcinilor impuse. Mai erau şi 
câţiva albi de prin aceleaşi state; fuseseră înşfăcaţi şi câţiva portoricani, prin 
intermediul computerelor. În spatele experienţei prin care a fost obligat să treacă, îşi 
imagină el, s-ai putea să fie vorba de un ordin extrem de imperativ, având drept scop 
încurajarea camarazilor săi: luaţi-l pe tipul ăla înalt, arătos, cu ochi albaştri şi blond, şi 
daţi cu el de pământ, pentru că nu poate acuza pe nimeni de discriminare. 


Era singurul blond din toată grupa. 


Faptul de a fi fost mai bun ca alţii nu l-a scutit de un tratament şi mai rău. 
Teză, antiteză, sinteză. 


Alături de ceilalţi, s-a îmbarcat pe nava pe pernă de aer, patrulând între Boat 
Camp şi ţărmul continental. Liberarea nu i-a provocat nici o bucurie. De fapt nimic nu-i 
mai provoca nici o bucurie, cu excepţia faptului de a nu se lăsa antrenat în cine ştie ce 
porcării. Dar pentru că risca să sară în ochi, preferă să stea în sala de odihnă a 
companiei şi să scrie acasă. 


În punctul unde vehiculul pe pernă de aer urca toboganul de beton, intrând pe 
şosea, cineva reuşise să întindă între doi stâlpi un cablu simplu, monofilament, produs 
de GT. Şoferul era tare grăbit -mai avea de făcut încă şapte curse — şi lovi cablul cu 
aproape patruzeci de mile pe oră. Sârma tăie cabina, distrugând legăturile intercristaline 
şi nu mai puţin rezistentele suduri moleculare, fără să lase vreun semn pe metal sau 
plastic, dar acestea s-au refăcut instantaneu pe baza principiului Johanssen înainte ca 
aerul să fi pătruns pe suprafaţa de rupere, anulând astfel calităţile lor adezive naturale. 


Chiar în acelaşi timp, din întâmplare, Gerry Lindt se întorsese spre cineva care-i 
pusese o întrebare. Forţa de răsucire fusese suficient de puternică pentru a opune 
rezistenţă cablului în momentul când acesta îi atingea gâtul. Era mai bine aşa: altfel ar fi 
rămas poate paralizat de la gât în jos din cauza traumatismului pe care l-ar fi produs 
măduvei spinării. Dar ultima imagine cumplită a propriului său trunchi, surprinsă în 
timp ce ochii i se rostogoleau o dată cu capul pe podeaua vehiculului, era mai apropiată 
de chinurile eterne ale iadului decât orice încercare la care l-ar fi supus sergenţii lui. 


Cu siguranţă că era vorba de atentatul unor partizani, şi nu de un sabotaj 
întâmplător. S-a organizat imediat o mare razie printre cei suspectaţi de acţiuni de 
sabotaj şi, din cei două sute şi ceva de arestaţi, nu au reuşit să găsească decât patru în 
solda chinezilor. Un fapt care nu l-a prea încălzit pe Gerry Lindt. 


continuitate (35) 


ÎN AŞTEPTAREA COLECTĂRII 


Donald trăi un moment de groază când, după ce îl aduse pe Sugaiguntung la 
barcă, se temu că omul de ştiinţă ar putea să revină asupra deciziei lui. Erau doar atâtea 
lucruri pe care nu le ştia în legătură cu acest individ, a cărui viaţă i-o deturnase pe a lui 
ca şi cum ar fi fost purtătorul voinţei divine. Dacă îi era frică de mare? Sau dacă suferea 
de claustrofobie, şi atunci nu ar mai fi putut fi ascuns în bârlogul lui Jogajong? 


Dar motivele ezitării lui Sugaiguntung deveniră clare după ce acesta vorbi. 
— Ai spus... Jogajong? 


— Exact, răspunse prompt Donald. În cine altcineva din toată ţara asta aş fi putut 
avea încredere să vă pună la adăpost de autorităţile de aici? 


— Nu... nu mi-am dat seama. Sugaiguntung îşi umezi buzele. N-am prea avut de- 
a face cu situaţii de genul ăsta. Totul mi se pare atât de ciudat, un adevărat şoc... 
Căpitane! 


Skipperul îl privi cu atenţie. 
— Chiar ai încredere în omul acela? 


Doamne, acum vom începe şi o dezbatere pe teme de politica! Donald îşi ciuli 
urechile, încercând să prindă zumzetul vreunui elicopter al poliţiei, sau al motorului 
unei bărci a patrulei militare. 


— Da, domule, spuse skipperul. 
— De ce? 


— Priviţi-mă, domnule, pe mine şi pe prietenii mei îmbrăcaţi cu zdrenţele astea. 
Uitaţi-vă şi la barca asta, care are nevoie de altă vopsea şi de un motor nou. Mareşalul 
Solukarta spune despre noi, pescarii, că suntem temelia naţiunii noastre, pentru că noi 
aducem hrana prețioasă care ne ţine sănătoşi şi ne îmbunătăţeşte mintea. Apoi fixează 
preţul unui coş de peşte la douăzeci de talas — şi când ne plângem, zice că suntem 
trădători. Nu mi se dă voie să-mi părăsesc postul ăsta de aici şi să încerc să-mi găsesc o 
slujbă cu un salariu mai mare pe uscat. Salvaţi-vă de aici, domnule — sunteţi doctorul 
Sugaiguntung, nu-i aşa? — pentru că ţara asta nu are nevoie de copii mai buni, ci de 
adulţi mai buni, care să fie în stare să-şi crească aşa cum se cuvine copiii. 


Sugaiguntung ridică din umeri şi se apropie de barcă. Căută ceva care să-l ajute să 
se urce la bord, dar nu exista nici o scară. Donald mai aruncă o privire încordată în 
spate, apoi îşi lăsă arma şi îl ajută pe skipper să-l suie pe Sugaiguntung pe punte. 


— Va trebui să vă ascundeţi în magazia pentru peşte, le spuse skipperul. Pute şi e 
beznă, dar în mod sigur că patrulele ne vor opri cel puţin o dată dacă ne apropiem de 
ţărmul de vizavi. Vom fi obligaţi să ne deplasăm foarte încet şi magazia va trebui să 
aibă foarte mult de peşte ca să-i putem păcăli. 


Pe când ceilalţi doi membri ai echipajului aduceau prelate în care să-i înfăşoare 
pentru a le proteja hainele, Donald îşi spuse că magazia ar fi trebuit umplută cu peşte 
înaintea începerii operaţiunii propriu-zise. Li se spuse să stea în capătul cel mai 
îndepărtat al magaziei, unde exista o gură de aerisire care le va asigura aer proaspăt. 
Apoi fură lăsaţi singuri în timp ce barca era lansată la apă. În scurt timp, tot corpul 
ambarcaţiunii vibra sub pulsaţia motorului. 


În bezna diluată doar de o pată cenuşie provenită de la felinarul din vârful 
catargului, a cărui lumină se strecura printre barele fixate la gura de aerisire, 
Sugaiguntung oftă amar. 


— Nu vă faceţi griji, spuse Donald, care nu reuşi să evite accentul de disperare 
din tonul său. 


— Domnule Hogan, nu ştiu dacă am făcut chiar ceea ce ar fi trebuit să facem. 
Poate... poate că am acceptat vechiul obicei în loc să fi fost eu cel care să fi hotărât. 


— Nu înţeleg. Îşi aminti de fragmentele pe teme de antropologie pe care le citise 
cu ani în urmă. Ba, da, cred că încep să-mi dau seama despre ce e vorba. Vă referiti la 
vechiul dicton potrivit căruia cine a salvat o viaţă se poate considera proprietarul ei. 


— Asta am învăţat pe când eram copil, şi noi, cei de azi, continuăm să ne 
supunem acestei pretenţii iraționale. N-am mai fost niciodată atât de aproape de moarte 
— cu o singură excepţie, când am contractat un virus. Şi asta mi s-a întâmplat în 
copilărie. Cel în cauză trebuie să-şi răscumpere dreptul libertăţii de voinţă făcând ceva 
la — oh! — la porunca salvatorului său, nu-i aşa? 


— Da, totul a fost spus într-o engleză cât se poate de corectă. Puțin cam 
demodată, dar o engleză corectă, îi răspunse Donald absent. 


Tocmai surprinsese zgomotul produs de năvoadele aruncate în apă. În orice minut 
putea începe încărcarea magaziei, şi acţiunea urma să se repete cine ştie de câte ori până 
când se vor putea îndrepta spre celălalt mal. 


Sugaiguntung continuă ca o placă: 


— Ca om de ştiinţă ştiu foarte bine că arderea unui con de tămâie pentru 
îmbunarea unui vulcan nu poate avea nici un rezultat, deşi, când soţia mea a ars unul 
pentru Străbunul Loa, mirosul din casă m-a ajutat să mă simt într-un fel mai bine. 
Înţelegi? 


Donald se gândi la Norman, care trimisese lista lui de înaintaşi Biroului de 
Cercetări Genealogice, şi râse amar. 


— Cred că da, admise el. 


— Numai că vezi, eu m-am gândit mai departe: prin ce aş fi rămas eu în memoria 
celorlalţi dacă anarhistul m-ar fi ucis? Nu prin lucrurile de care sunt cel mai mândru, 
arborii mei de cauciuc şi bacteria pe care am creat-o pentru a corespunde cât mai bine 
nevoilor umane. Aş fi rămas în amintirea celorlalţi pentru ceva ce eu însumi nu am 
promis, ceva ce eu însumi nu aş fi fost în stare să fac! Astfel că ar fi ajuns să gândească 
despre mine ca despre un impostor, nu-i aşa? Tonul îi devenise rugător, ca şi cum căuta 
cu disperare o justificare pentru hotărârea lui. 


— Sigur că da, se arătă Donald de acord. Şi asa ar fi fost si normal. 


— Ba nu, în mod sigur că nu ar fi fost normal, repetă Sugaiguntung cuvintele, cu 
un fel de plăcere deosebită. Nimeni nu are dreptul să fure reputaţia altuia pentru a se 
folosi de ea în scopul construirii propriei lui celebrităţi. Asta e cât se poate de clar. În 
fine, am ocazia să spun adevărul. 


— Veţi avea la dispoziţie toate cele necesare. 


Chepengul se deschise cu o mişcare bruscă şi năvoadele îşi tri-miseră înăuntru 
prima încărcătură condamnată să moară într-un mediu care îi era străin. Urmară altele şi 
altele, până când se treziră în mijlocul unei grămezi colcăitoare i-ar fi ocrotit şi de ochii 
cei mai curioşi. 


Ceea ce îi întorcea lui Donald stomacul pe dos era zgomotul pe care îl făceau 
peştii când mureau. 


Lumea se reduse treptat la un nicăieri plin de întuneric şi duhoare. 


Era pe punctul de a adormi, somnul fiind singura evadare posibilă din carcera în 
care fusese închis, când skipperul îl chemă aproape în şoaptă de deasupra chepengului. 


— Domnule Hogan! Am fost norocoşi. Şalupa care patrulează în zonă a luat o 
direcţie opusă, aşa că o putem urmări după luminile de poziţie. Să fiţi gata ca să vă 
putem lăsa cât mai rapid la țărm! 


Înţepenit Donald îşi croi drum prin masa lunecoasă de peşti ai căror solzi se 
agăţau de el, lăsându-i pete fosforescente pe haine, aidoma unei fantome yatakange 
dintr-un templu. După ce reuşi să se salte prin chepeng — pe bâjbâite, pentru că 
skipperul stinsese felinarul de pe catarg — se întoarse şi îl ajută şi pe Sugaiguntung să 
iasă de acolo. Şiroind de apa lăsată de peştii care fuseseră aruncaţi în magazie, rămaseră 
pe punte tremurând de frig. 


— Am lansat un semnal santinelelor de pe țărm şi care sunt ascunse între copaci, 
şopti skipperul. Ştiu că suntem paşnici şi nu vor deschide focul. 


— Ce face echipajul? întrebă Donald, observându-i pe ceilalţi doi aplecându-se 
peste prora şi bâjbâind pe întuneric. 


— Pe fundul mării e un cablu, îi răspunse skipperul. Nu vrem să facem nici un 
zgomot cu motoarele, pe care le-am oprit, iar vântul e prea slab ca să ne împingă... Ah! 


Un plescăit înfundat le arătă că un marinar recuperase cablul. Îi ataşară o ancoră, 
apoi, încordându-şi muşchii, începură să tragă barca spre țărm. Cerul era acoperit cu 
nori grei, dar chiar şi aşa Donald fu în stare să facă diferenţa între văzduhul negru şi 
pământul negru. Câteva luminiţe licăreau palid pe versantul din stânga al Străbunului 
Loa. 


Barca se zgudui şi Sugaiguntung îl prinse de braţ, gata să cadă. 


— Repede, săriţi pe țărm! spuse skipperul agitat. Am văzut luminile de la şalupa 
patrulei, ceea ce înseamnă că vine spre noi. 


Lui Donald îi era imposibil să deosebească nenumăraţii licurici ai ambarcaţiilor 
care împânzeau strâmtoarea şi nu avea chef să discute în contradictoriu cu un expert. 


— Ce-ai să le răspunzi dacă te întreabă de ce-ai venit aici? Întrebă el. 

— O să spunem că am vrut să scăpăm de peştele latah. 

— Asta ce mai e? 

— E otrăvitor. Are ghimpi care pot provoca nebunia. Nu vor avea curajul să se 


ducă pe țărm şi să-l caute pe întuneric, pentru că peştele ăsta e periculos şi după ce a 
murit. Skipperul îl prinse de umăr, împingându-l înainte. Mişcă-te repede — dacă vin 


aici şi intră în vorbă cu noi, se vor mira că ne-a trebuit atâta timp să aruncăm un 
peştişor în boscheţi! 


Donald sări pe uscat în direcţia opusă bărcii de patrulare, aşa cum îl sfătuise 
skipperul. Se întoarse cu picioarele înfipte până la glezne în nisipul fin, ca să-l ajute pe 
Sugaiguntung să coboare. 


— Drept înainte, le şopti skipperul. Va veni cineva să vă ia. Nu e o fantomă. 


După ce le aruncă această glumă amară yatakangă, împinse cu o mişcare bruscă 
barca la apă. 


Încercând să evite pe cât posibil zgomotul, Donald îl conduse pe Sugaiguntung 
spre terenul uscat. Urmă o fâşie subţire de nisip, după care picioarele lui se înfundară în 
iarba fibroasă, apoi în tufişuri. Bâjbâind prin întuneric, Donald reuşi să găsească ceva 
care putea să fi fost o potecă şi o urmă, însoţit de Sugaiguntung, la doi paşi în urma lui. 


— Stai! spuse cineva în yatakangă. 


Donald se supuse atât de brusc încât Sugaiguntung se izbi de el, cuprinzându-l cu 
braţele. li auzi acum clănţănitul dinţilor. 


Doamne, nu puteau să ne ia mai uşor? Cel puţin, aici e la el în ţară — nu a fost 
prins şi aruncat în puşcărie la o distanţă de jumătate de lume de propria-i casă. 


Dar propria-i ţară se dovedise la fel de sălbatică şi ostilă ca o junglă. 


Una, două, trei santinele se iviră din ascunzătoare. Aveau capul oribil; toţi purtau 
ochelari cu infraroşii. Doi aveau arme, în timp ce al treilea, care ţinea o lanternă cu 
infraroşii, îl studie atent pe Donald şi pe însoţitorul lui. Mulţumit de identitatea lor, le 
spuse: 


— Urmaţi-mă! Faceţi cât mai puţin zgomot cu putinţă! Merseră printr-un tunel 
cufundat într-o beznă totală. Drumul era şerpuit şi se răsucea ca măruntaiele unui şarpe. 
Probabil că fusese format şi întărit de vegetaţia care creştea deasupra într-un mod cât se 
poate de eficient. Donald nu reuşi să zărească nici cea mai mică sclipire a cerului. În 
cele din urmă, tunelul începu să urce. 


Se auzi oftatul amar al lui Sugaiguntung, sleit de oboseală, şi omul care le 
deschidea drumul îşi micşoră puţin pasul, ceea ce îl bucură pe Donald. Simţul lui de 
orientare îl ajutase şi acum, când nu se mai putea bizui pe reperele exterioare. Din câte 
îşi putuse da seama, se îndreptaseră spre poala Străbului Loa — să fi fost coasta lui cea 


pe care suiau acum? Urcaseră deja nouă sute de picioare şi ar fi fost o copilărie să crezi 
că îl poţi face pe Sugaiguntung să se cocoaţe pe un asemenea munte. 


Cu un gest brusc, omul din faţă le făcu semn să se oprească. Îi răspunseră la 
comandă, gâfâind. Urmă un schimb de cuvinte abia auzit cu altă santinelă bine 
camuflată. Având răgazul să se gândească şi la altceva decât la urcuşul în forţă, Donald 
îşi dădu seama că temperatura scăzuse bine de tot faţă de valorile din timpul zilei, cu 
toate că aerul era călduţ — lucru pe care i-l spuneau obrajii. 


— 'Treceţi de mine, le zise cel care dialogase cu santinela. 
Donald şi Sugaiguntung se supuseră. 


După alţi zece iarzi se treziră într-un fel de luminiş boltit, zidit pe jumătate de 
aflorimentul a două pante abrupte. În partea opusă locului în care se aflau zăriră un fel 
de pată întunecată, care părea să fie o peşteră cu o intrare nu mai înaltă de patru 
picioare. Pe cioturile copacilor care fuseseră tăiaţi pentru a croi luminişul — ochii ageri 
ai lui Donald întrezăriră câteva lucruri care ar fi fost imposibil de văzut de deasupra — 
stăteau opt sau nouă bărbaţi în haine de culoare închisă şi cu armele atârnate de umăr. 
Aerul călduţ pe care îl simţise adiindu-i pe faţă provenea de la o sobă aflată în mijlocul 
grupului. Unul din ei se ridică. 


— Domnul Hogan? spuse el într-o engleză curată. Mă numesc Jogajong. Bun 
venit în cartierul meu general. Azi-noapte am dat o mare lovitură pentru libertate în 
Yatakang. Domnule doctor Sugaiguntung, prezenţa dumneavoastră aici ne onorează. 


Savantul murmură ceva, dar Donald nu distinse nici un cuvânt. 


— Deşi nu suntem într-un hotel de lux, continuă Jogajong, sperăm să vă putem 
asigura întreaga noastră ospitalitate până când va veni submarinul pe care vă veţi 
îmbarca. Nu trebuie să vă temeţi de faptul că soba va atrage detectoarele cu infraroşii — 
în primăverile călduroase, în peştera asta au loc emanaţii de gaze calde. Cea mai 
apropiată aşezare ţărănească e la un kilometru de aici. Mai mult de o sută de oameni 
loiali păzesc potecile de la suprafaţă. Şi cred că aţi înţeles deja, din chiar modul în care 
aţi ajuns aici, că am foarte mulţi susţinători printre oamenii simpli. Luaţi loc, vă rog. Vă 
e foame, vă e sete, poate o ţigară? 


Donald adulmecă aerul. Ca şi cum ar fi vrut să întărească vorbele lui Jogajong, un 
miros puternic de pucioasă veni dinspre gura peşterii. 


In salutul adresat de comandantul rebelilor era o sinceritate care îi cuceri 
încrederea. Îşi oferi răgazul de a trece în revistă aventura pe care o trăise şi, dintr-o dată, 


cel mai autentic moment de groază — mai cumplit chiar decât atunci când Sugaiguntung 
aprinsese lumina, trădându-i prezenţa în faţa uşii de glasvand — îi năvăli în minte. 


— Ce s-a întâmplat cu Zulfikar Halal? întrebă el. 
Urmă o pauză, apoi Jogajong ridică din umeri. 


— Mi-a spus că ar fi fost scump să plătească traversarea strâm-torii! insistă 
Donald cu o voce ascuţită. I-am dat o mie de talas şi nenorocitul nu şi-a făcut apariţia! 


— Te-a minţit, îi răspunse Jogajong direct. Suntem în legătură cu diverşi 
conaţionali de-ai tăi care stau aici. In clipa în care am aflat ce ai de gând, am făcut 
propriile noastre aranjamente. Rămăseseră şase bărci care trebuia să fie lansate la apă 


noaptea, şi cu oricare dintre echipaje ai fi luat legătura tot te-ar fi adus aici, nu pentru că 
au fost plătite, ci pentru că eu le-am rugat. 


— Vrei să spui că n-ar fi fost nevoie să mă duc la el? 
— Exact. 

Donald îşi încleşta pumnii. 

— De ce jigodia aia... 


— Da, el e veriga slabă din lanţul meu. Întotdeauna am preferat să mă bazez pe 
conaţionalii mei. E clar însă că oamenii voştri consideră spionajul o treabă murdară, aşa 
că preferă să mânjească mâinile altora. Voi face un raport, nu va mai avea niciodată 
ocazia să mai înşele pe cineva. 


— Ce ai de gând? 


Furia stârnea dorinţa lui Donald să audă că pakistanezul va fi torturat la foc mic, 
cu unghiile smulse. 


— Un cuvânt plasat unde trebuie îl va vârî la puşcărie, îl asigură Jogajong. lar 
puşcăriile din Gongilung nu sunt chiar antecamera 


raiului... Nu te mai frământa. Si asa ai făcut mai mult decât suficient, şi trădarea 
lui n-a avut drept consecinţă irosirea curajului tău. 


Donald oftă şi se calmă. Cele spuse de şeful rebelilor erau cât se poate de 
adevărate. Privi din nou în jurul lui. 


— Cât va mai trebui să aşteptăm? 


— Până când activitatea piraţilor se va mai domoli, astfel încât submarinul să 
poată ajunge aici în siguranţă. 


— Maiorul Delahanty ţi-a comunicat ceva în legătură cu problema asta. De cât 
timp e vorba? 


— Cred că între trei şi cinci zile, răspunse calm Jogajong. La nevoie putem pune 
la cale o înscenare care să le distragă atenţia, dar aş spune că nu e cel mai recomandat 
lucru. Dispariţia unei celebrităţi de talia doctorului Sugaiguntung va da şi aşa suficientă 
bătaie de cap regimului Solukarta. Cred că vor fi împiedicaţi să ascundă adevărul: 
bănuiala că doctorul a fugit numai ca urmare a propriei lui hotărâri va face un bine 
enorm cauzei mele. 


Donald îşi frământă bărbia cu degete tremurânde. 

— Hmmm! Chiar crezi că ar fi mai bine dacă vestea ar transpira? 

— Cu siguranţă, domnule. 

— Ai putea transmite un mesaj anonim cuiva de la clubul presei din Gongilung? 


— Fără nici o problemă. De fapt m-am gândit la ceva de felul ăsta, dar mi-ar 
trebui numele celui care s-ar încumeta să ia o asemenea informaţie în serios şi să n-o 
expedieze ca pe un zvon oarecare. 


— Îţi pot da eu un nume, îi spuse Donald. 


— Excelent! Jogajong ezită şi se uită la ceilalţi oameni ai lui aflaţi în luminiş, 
călare pe cioturile de copaci. Dar pentru moment o să vă rog să ne scuzaţi — trebuie să 
ţinem şedinţa de lucru. Apoi vom putea discuta mult mai în amănunt. 


Donald dădu nemulţumit din cap. 


Şedinţă de lucru? De ce nu? Probabil că la fel s-a întâmplat într-o mulţime de 
alte ţări — Rusia, China, Cuba, Africa de Sud... o mână de bărbaţi şi femei care se 
întâlnesc într-o ascunzătoare, după care îşi fac apariţia pe neaşteptate, transformându- 
se, parcă sub acţiunea unei forţe magice, din urmăriţi într-un cabinet ministerial! Cine 
poate şti mai bine ca mine cât de rapide şi uşoare sunt aceste transformări? 


Şi a pregăti noua revoluţie din Yatakang pe buza unui vulcan era cel mai potrivit 
lucru din lume. 


urmărind detaliile (25) 


UN OM FĂRĂ CONVINGERI 


Când Jeff Yong citi despre capcana întinsă grupului de soldaţi care venea de la 
Boat Camp, începu să pună faptele cap la cap. Acelaşi partizan care îi ceruse 
aluminofagul îi ceruse şi cablul monofilament de tipul celui pe care îl avea în depozit. 
Una din fiţuicile de scandal care îi căzuse în mână susţinea că acelaşi gen de ambuscadă 
era organizată de maquisarzi în timpul celui de al doilea război mondial împotriva 
motocicliştilor, doar că la vremea respectivă era utilizată coarda de pian care, dat fiind 
faptul că era mai groasă şi mai uşor de observat, trebuia folosită mai cu seamă la 
căderea serii. 


Îi părea puţin rău de cei unsprezece morţi şi cei treizeci şi unu de soldaţi grav 
răniţi. Lui îi plăceau sabotajele care provocau panică în rândul oamenilor, ca în cazul 
unui muşuroi de furnici pe care calcă cineva, mai curând un fel de glumă. 


Categoric că nu fusese nimic amuzant în episodul care îl lăsase cu un picior mai 
scurt... 


Calitățile de excepţie ale acestui cablu format din molecule extrem de lungi erau 
că putea tăia orice ca pe o bucată de brânză, iar rezistenţa sa la rupere era mai mare ca a 
oricărei alte sârme. Folosirea lui constituia o mare problemă — era nevoie de mănuşi din 
plasă monofilament, altfel ar fi tăiat carnea mai bine decât un brici. 


Având în vedere aceste lucruri, avu o imagine cu totul nouă a ceea ce însemna 
scoaterea din funcţiune a unui tren rapid sau provocarea exploziei unei conducte de gaz 
de la o distanţă nu mai mare de două mile, ori a ceea ce însemnse sabotarea trenului 
ultrarapid North Rockies. 


context (25) 


UNA DIN POVEŞTILE PREFERATE ALE LUI CHAD 


MULLIGAN 


„Acest foarte distins profesor de filozofie a apărut în faţa grupei lui de studenţi, a 
luat o bucată de cretă, s-a urcat pe podium şi a mâzgălit pe tablă o propoziţie în logica 
simbolică. Apoi s-a întors spre studenţi şi le-a spus: «Doamnelor şi domnilor, sper că 
veţi fi de acord că acesta e un fapt care ţine de evidenţă.» 


Apoi s-a întors iar spre tablă şi a privit din nou ce era scris acolo; s-a scărpinat în 
cap şi după o vreme a spus: «Vă rog să mă scuzaţi!» Pe urmă a dispărut. 


După vreo jumătate de oră s-a întors radiind de fericire, spunând: «Da, am avut 
dreptate — e cât se poate de evident.»” 


continuitate (36) 


PALIATIV 


În momentul în care Norman şi Chad pătrunseră în holul din turnul GT, unul din 
angajaţii armatei de anonimi a concernului se îndreptă în fugă spre ei şi le zise că Rex 
Foster-Stern vroia să-i vadă. Un al doilea se apropie şi le spuse că Prosper Rankin îl 


căuta pe Norman peste tot; iar un al treilea, de cum îi zări, îl anunţă pe Norman că 
Hamilcar Waterford întrebase unde îl putea găsi. 


Rankin şi Waterford n-aveau decât să facă spume cât or putea, dar cu Rex era 
altceva. 


— Unde e? întrebă Norman. 

— Jos, la Shalmaneser. 

— Acolo mergeam şi noi. 

— Păi... Omul era cât se poate de agitat. Cine e domnul care vă însoţeşte? 
— Chad Mulligan, îi răspunse Norman şi-l împinse pe celălalt într-o parte. 


Aparenţele care învăluiau corporaţia GT erau excelente, dar Norman surprinse 
semnele care anunțau viitoarea ei prăbuşire. Faptul că în holul uriaş se aflau două 
grupuri de vizitatori care aşteptau să fie însoţiţi de ghizi într-un tur al clădirii nu 
însemna nimic — cel mult o dovadă în plus că zvonurile legate de iminentul faliment al 
corporației nu reuşiseră să contrabalanseze impactul publicitar al proiectului Beninia. 
Cum, tot aşa, nu însemna nimic faptul că acolo se afla o echipă de la Engrelay 
Satelserv, care adusese camere de luat vederi şi tot echipamentul de specialitate spre a 
mediatiza banchetul programat pentru acea seară. Nu însemna nimic nici faptul că 
reporteri de toate culorile posibile se vânturau prin spaţiul acela uriaş, cu un ochi la 
ecranele de afişaj şi cu un altul la drumul pe care îl aveau de străbătut. 


Situaţia reală era reflectată de angajaţii care şuşoteau îngrămădiţi prin colţuri, de 
refuzul unuia dintre membrii consiliului de administraţie de a conduce un ziarist până la 
ieşire sau cel puţin de a-i zâmbi, de atmosfera tensionată pe care Norman o putea 
practic pipăi cu mâinile. 


Coborâră direct în subsolul unde se afla camera lui Shalmane-ser. Probabil că 
cineva îl anunţase pe Rex de sosirea lui Norman, fiindcă primul lucru pe care l-au văzut 
când s-au deschis uşile liftului a fost faţa agitată a lui Foster-Stern. 


— Norman, ai aflat cumva în ce necaz am... 
— Ai făcut ce te-am rugat? i-o tăie Norman. 


— Cum? Păi, da, dar asta înseamnă multă bătaie de cap şi încă şi mai mulţi bani! 
A trebuit să amânăm contracte în valoare de o jumătate de milion din cauza asigurărilor 
pe care ni le-ai dat tu! 


— Merită puţină bătaie de cap pentru a evita un asemenea dezastru, nu crezi? Ştii 
cât presupune proiectul Beninia? 


Rex îşi şterse faţa cu dosul palmei. 
— Norman, ştiu cât de mult eşti implicat în toată povestea, dar... 


— La dracu! Eu răspund de tot proiectul, Rex, şi eu sunt cel care pot pierde sau 
câştiga mai mult ca oricine altcineva, cu excepţia Beniniei însăşi şi poate a lui Elihu 
Masters. Ce ai aranjat pentru noi? 


Rex înghiţi în sec şi-şi lăsă mâna să-i cadă moale pe lângă corp. 


— Lucrurile trebuie exprimate într-un limbaj prea clar ca să poată fi pregătite 
pentru un interogatoriu oral direct în doar şase minute. Cincisprezece minute a fost tot 
ce am putut aranja pentru voi, după care urmează perioada de contact pentru 
SCANNER, şi eu cu chestia asta nu îndrăznesc să mă joc. 


— Şi, din câte văd, nu vrei ca turiştii să fie martori la eveniment. 


— Departamentul ăsta al tău o să-i înnebunească pe toţi, dar ce altceva aş fi putut 
să fac? Nu prea ştiu care din secretele companiei vor ajunge subiect de bârfă. 


— Chad! se întoarse Norman. Crezi că cincisprezece minute vor fi de ajuns, sau 
mai bine mă duc la Rankin să anulez SCANAREA? 


Chad se apropiase de aparat plin de curiozitate, analizându-l cu o atenţie vie. O 
parte din cei care lucrau în clipa aceea la computer se simţiră stânjeniţi de interesul de 
care dădea dovadă necunoscutul. 


— Cum? A, da! Dacă pot să rezolv chestiunea într-un sfert de oră? Incă nu ştiu. 


— Domnule Mulligan, vreţi să spuneţi că veţi reuşi să soluţionaţi în cincisprezece 
minute o problemă care-i ţine-n loc pe specialiştii noştri de zile întregi? 


Tonul lui Rex părea să spună că un răspuns afirmativ l-ar fi făcut să explodeze de 
furie — o furie cât se poate de autentică. 


Chad încheie examinarea lui Shalmaneser, apoi se întoarse tacticos cu faţa spre 
Rex. 


— Matale cine eşti? îl întrebă el. 


— Foster-Stern. Vicepreşedintele responsabil cu planificarea şi proiectele. Tot 
ceea ce se vede aici face parte din departamentul meu. 


— Aha! În cazul ăsta vei putea să verifici, în timpul scurt care a rămas, datele pe 
care mi le-a oferit Norman, să vezi dacă nu cumva a trecut peste ceva important. 


Iată un Chad Mulligan cu totul nou. Norman făcu descoperirea uimit. Îi mai 
fusese dat să audă disprețul din vocea lui, dar, pur şi simplu, ardea de fiecare dată încins 
de patima frustrării. Acum părea rece şi foarte stăpânit, cu aerul că are autoritatea 
necesară pentru a se impune în faţa unor subordonați care pot fi dominați numai prin 
sarcasm şi insulte. Atunci când tonul creştea în intensitate, părea să spună fără nici o 
reţinere: Sunt mai bun decât tine! 


În plus, toată atitudinea lui Chad se schimbase. Aerul şleampăt şi dărăpănat al 
omului pe care înfrângerea îl resemnase, lăsând impresia că s-a abandonat cu totul 
morţii, renunțând definitiv la voinţă, dispăruse fără urmă. Era o încordare în trupul său 
şi o lumină în ochii lui de parcă întreaga sa fiinţă s-ar fi pregătit pentru o teribilă 
confruntare, din care era cincizeci şi unu la sută sigur că va ieşi biruitor. 


E ca şi cum s-ar fi chinuit să mă impresioneze încă de la prima noastră întâlnire, 
şi a uitat de lucrul ăsta şi s-a întors la a fi el însuşi din nou. 


Şi acum, când Chad Mulligan era el însuşi, oferea o imagine cu mult mai 
impresionantă. Buzele strânse, mâinile care păreau să sculpteze cuvintele pe care le 
rostea cu voce lătrătoare şi aura de autoritate pe care o respira toată personalitatea sa 
făcuseră să se adune în jurul lui, unul câte unul, tot mai mulţi angajaţi ai companiei, 
întrebare şi răspuns; întrebare care nu a fost înțeleasă; întrebare întreruptă cu o singură 
privire; salariaţii care se împiedicau în propria lor limbă din nerăbdarea de a se arăta cât 
mai utili... 


Norman abia dacă mai asculta. Era pur şi simplu uimit. Îşi pusese toate speranţele 
într-un om pe care abia dacă îl cunoştea şi gândul că trăsese un loz câştigător era tare 
greu de digerat. 


Unde am mai văzut eu genul ăsta de transformare?... 


Gândul că avea de-a face cu „un om pe care abia dacă îl cunoştea” produse 
asocierea care îl conduse la răspuns, deşi totul i se părea cât se poate de ridicol: Donald 
Hogan. 


Dar, exact aşa stăteau lucrurile. Donald îşi dezvăluise cam în acelaşi fel — cu 
ocazia vreunei ciorovăieli, când se iveau amănunte amuzante sau pline de semnificaţie 


— firea pătimaşă, dar cenzurată, care putea fi remodelată într-o formă de o fascinantă 
noutate, aidoma mozaicului din care lipseşte o pătrăţică, prin mutarea celorlalte piese. 


Cam în felul acesta reuşise Donald să zgâlţâie în întregime imaginea pe care 
Norman şi-o făcuse despre el, ca şi cum omul real ieşise din el, spărgând oglinda în care 
preferase să privească până atunci. 


A ucis un anarhist cu mâinile goale? Nu Donald. În nici un caz nulitatea de 
Donald, căruia i-am tulburat tihna sufletului cu ocazia atâtor certuri lipsite de orice 
importanţă! 

Făcu un efort să scape de imaginea propriului său trup zăcând pe podea, după ce 
încercase prea mult răbdarea colegului său de apartament, străduindu-se să revină la 


realitate. Chad tocmai spunea: 


— Un minut e bine? Atunci mai verifică-mi încă o dată procedura. Deci: pun 
întrebarea, ceea ce va declanşa funcţionarea aparatului. Asta va limita răspunsul la nişte 
dimensiuni operabile. Dar dacă se dovedeşte nefuncţional, va trebui să spun fie „reţine” 
sau „anulează”, după cum vreau să revin la acelaşi subiect sau să trec la altul. 


Toţi cei care îl ascultau îl aprobară cu o înclinare din cap. 

— Şi ce spun dacă vreau să accepte alte informaţii? 

Feţele din jurul lor se goliră de orice expresie. În cele din urmă, Rex răspunse: 
— Domnule Mulligan, nu cred că va trebui chiar să... 

— la stai aşa! Ce spun? 

— Veţi zice „postulat”, îi spuse Rex fără nici o tragere de inimă. 

— E ipotetic! Ce îi spun ca să-l fac s-o accepte? 


— Vedeţi dumneavoastră, nu l-am prevăzut să fie programat în vederea informării 
pe cale verbală, aşa că... 


— Domnule Foster-Sterm! Dacă veţi continua să mă mai duceţi tot aşa cu 
zăhărelul, îi voi spune lui Norman să ceară anularea programării de SCANARE şi e 
exact ceea ce nu vă doriţi. Nu-i aşa? 


Rex înghiţi un nod mare cât un cap. Mărul lui Adam îi vibra dureros. 


— Va trebui să-i ziceti: „îţi spun de trei ori”, răspunse Rex cu o voce leşinată. 
După clipa de încruntare, chipul lui Chad fu luminat de un zâmbet. 


— Drăcia dracului! Deci în tot templul ăsta groaznic a existat şi cineva cu simţul 
umorului! Şi pot să pun pariu că bietul om nu a reuşit să reziste aici. 


— Pregătirea a fost făcută, domnule — gata pentru înregistrarea orală! anunţă 
cineva care se afla chiar lângă consola de comandă a lui Shalmaneser. 


Ti-am spus o dată, ţi-am spus de două ori, 
Ce-ţi voi spune a treia oară e adevărat... 


Fragmente din versurile poemului „The Hunting of the Snark” se tot învârteau în 
mintea lui Norman în timp ce îl urmărea pe Chad, care se apropia cu o încetineală 
demenţială de microfonul ce îi permitea comunicarea verbală cu Shalmaneser. 
Comparaţia pe care o făcuse între Chad şi un campion ce se pregătea pentru o luptă 
fusese cât se poate de potrivită. Chad se afla în faţa unei confruntări unice — poate 
singura care l-ar fi obligat să renunţe la postura de cinic deziluzionat pe care şi-o 
autoimpusese. 


— Shalmaneser? spuse el în microfon. Bună, Shal. Mă numesc Chad Mulligan. 


Norman auzise vocea lui Shalmaneser şi mai înainte, şi de fiecare dată se 
cutremura — nu pentru că ar fi avut ceva extraordinar de straniu în ea, ci din cauza 
asociaţiilor pe care i le stârnea. De fapt era derivată din vocea unui celebru bariton de 
operă şi avea inflexiuni foarte plăcute. 


Dar baritonul murise — sinucidere — ceea ce făcea vocea de nesuportat. 


— Vă cunosc cărţile, domnule Mulligan, îi spuse Shalmaneser. De asemenea, am 
înmagazinat şi câteva interviuri televizate cu dumneavoastră. 


— Sunt măgulit, răspunse Chad şi se trânti într-un fotoliu orientat spre microfon 
şi puzderia de camere TV care îl înconjurau. Bun, din câte îmi dau seama nu prea ai 
timp de flecăreală, aşa că voi trece direct la subiect. Întrebare: ce nu merge în proiectul 
Beninia? 


— Nu va da rezultate, răspunse Shalmaneser. 


Norman îi aruncă o privire furişă lui Rex. Era imposibil să-ţi fi dat seama dacă 
starea de agitaţie a acestuia se datora manierei ne-păsătoare a lui Chad sau faptului că 
folosirea lui Shalmaneser în modul acesta îi reducea viteza de reacţie, apropiindu-i-o de 
cea umană şi provocând astfel o mare pierdere de timp. Înzestrarea unei maşini cu 
puterea de a vorbi curent engleza a însemnat revoluţionarea tuturor instalaţiilor 
subsidiare, care lucrau acum de o mie de ori mai încet decât o imprimantă laser. 


— Întrebare: de ce nu? spuse Chad. 
— Datele care mi-au fost oferite conţin anomalii inacceptabile. 


— Întrebare: ar fi corect să spui că nu ai încredere în datele care ţi-au fost oferite 
despre Beninia? 


Urmă o pauză lungă. Rex făcu o jumătate de pas în faţă şi începu să spună ceva 
despre conceptele antropocentriste care îl obligau pe Shalmaneser să caute prin toate 
băncile de date. 


— Da, nu am încredere, îl anunţă vocea artificială. 


— Hmmm... Chad începu să se tragă de barbă. Întrebare: care din datele 
problemei nu sunt acceptabile? Fii cât mai precis. 


Urmă o altă pauză lungă, timp în care Shalmaneser examina tot ce îi fusese spus 
despre Beninia, selectând esenţialul. 


— Elementele umane care au ca obiect interacţiile sociale, răspunse el fără să se 
grăbească. Apoi... 


— Stop! îl opri Chad. Îşi mai trecu o dată degetele prin barbă şi se trase de ea. 
Întrebare: ai fost învăţat limba shinka? 


— Da. 


Toţi cei prezenţi începură să schimbe priviri uluite. Unul sau doi 
îndrăzniră să schiţeze un zâmbet. 


— Intrebare: face cumva vocabularul ei parte din anomaliile care te 
determină să respingi informaţia? 


— Da. 


— Întrebare: condiţiile de viaţă, aşa cum ti-au fost descrise că ar fi în 
Beninia, te fac să te aştepţi la o reacţie diferită a celor de acolo fată de ceea 
ce ti-a fost prezentat? 


— Da. 


— Intrebare: relaţiile politice dintre Beninia şi ţările vecine constituie 
o altă anomalie? 


— Da. 

Răspuns prompt — fără întârziere. 

— Întrebare: structura politică internă din ţară e si ea o anomalie? 
— Da. 


— Întrebare: cu maximum de precizie, explică-mi ce înţelegi prin 
termenul „anomalie”. 


— Antonim: logic. Sinonim: ilogic. Concepte înrudite: congruenţă, 
identitate. 


— Stop! Chad îşi muşcă buza. Drăcia dracului! Nu l-am abordat cum 
trebuia... Să mă gândesc cum aş putea... Shal, înregistrează următoarea 
întrebare: anomalia are în vedere doar datele oferite cu referire directă la 
Beninia, sau capătă acest caracter numai când ai de a face cu Beninia 
raportată la celelalte ţări? 


— A doua situaţie. In primul caz anomalia are nivelul acceptabil 
pentru începerea analizei. 


— Dar de fapt cine e codderul ăsta? întrebă cineva destul de tare ca 
Norman să-l fi auzit. 


— Chad Mulligan, îi şopti altcineva şi ochii celui care rostise 
întrebarea se făcură cât nişte cepe. 


— Atunci evaluează acest fapt, îi spuse Chad teribil de încruntat, cu 
privirea aţintită în gol. Postulat: tot ce ţi s-a oferit în legătură cu Beninia e 
corect. Întrebare: de ce ai avea nevoie ca să împaci aceste date cu toate 
celelalte din acelaşi domeniu? Cu alte cuvinte, ce alte ipoteze ar mai trebui 
să faci pentru a accepta Beninia şi a crede în ea? 


Rex mai făcu un pas înainte, mişcându-se ca o marionetă. Avea gura 
larg deschisă. Norman văzu în toată încăperea, cufundată acum într-o tăcere 
profundă, cu excepţia ecoului vocii lui Chad şi a zumzăitului care marca 
procesul mental al lui Shalmaneser, fălcile celorlati căzând cam în acelaşi 
fel. 


Clar! 


Pauza se prelungi până când deveni insuportabilă. Lui Donald i se 
păru că dacă ar mai fi durat o secundă, ar fi început să ţipe. Şi... 


— Că o forţă de natură necunoscută acţionează asupra populaţiei, 
determinând-o să se comporte diferit faţă de reacţia omenească tipică în 
circumstanţe similare. 


— Shal, spuse Chad încet, o asemenea forţă există, şi la ora actuală e 
investigată de experţi pentru a i se determina natura, acest lucru ţi-l spun de 
trei ori! 


Descrise cu scaunul un sfert de cerc şi se ridică în picioare. Abia 
atunci observă Norman că, în ciuda răcelii din subsol, era plin de sudoare, şi 
o mulţime de stropi îi atârnau de barbă. 


— Perfect, spuse el obosit. Încercaţi-l acum. 


Tensiunea explodă. Cineva pe care Norman nu-l ştia se repezi la 
scaunul pe care stătuse Chad şi înghesui o întrebare prin microfon. Apoi 
veni şi răspunsul: 


— Câştigul estimat de pe urma proiectului Beninia va fi de... 
— Stop! 

Bărbatul îl privi pe Rex. 

— Cred că a reuşit, domnule, exclamă Rex. 


— Cine îmi dă ceva de băut? întrebă Chad Mulligan. 


urmărind detaliile (26) 


TOTUL LA MOMENTUL OPORTUN 


Aparatele pe care se derulau mesajele înregistrate pe bandă magnetică 
transmise în ultimele douăsprezece ore de maşinile patrulă ale Poliţiei 
metropolitane — în special în folosul computerului responsabil pentru 
prevenirea crimelor — au întocmit o notă a unei anumite secţii, înregistrată 
pe o anumită bobină, care a şi fost expediată la puţin timp după aceea, 
pecetluită cu un număr de cod, unui sergent de la Departamentul Analiză. 


Codul avea în vedere 95 (încălcarea legilor eugenice) -l6 (trafic de 
droguri) — 01 (femeie) — 22 (vârsta probabilă) — 01 (aplicabil unui singur 
individ). 


Strâmbându-se la gândul unei infracţiuni de natură eugenică, de care 
era responsabil un singur individ, sergentul derula banda până la punctul 
fixat, bănuind deja la ce să se aştepte: vreo shigi care nu-şi mai putea 
ascunde dovada viitoarei maternități a fost observată învârtindu-se în jurul 
vreunui drogat, probabil în căutare de Yaginol. 


În cadrul pregătirii pe care o efectuase, sergentului îi fuseseră arătaţi 
fetuşi forţaţi cu Yaginol. Unii dintre aceştia îi făcuseră să vomite pe o parte 
din participanţii la curs. El reuşise să-şi reprime greaţa, dar singurul coşmar 
pe care l-ar fi putut avea ar fi fost acela în care s-ar fi imaginat tatăl unui 
astfel de monstru, fără ochi, fără membre şi, în cel mai cumplit caz, fără 
nici o fărâmă de creier. De altfel le-au şi fost deschise cutiile craniene 
pentru a vedea că în interior nu se afla absolut nimic, cu excepţia aerului. 


Doctorul spuse că de acum încolo femeia trebuia să fie constantă. 
Trebuia să se împace cu variațiile ridotimice care indicau faptul că era cazul 
să treacă de la Skulbustium la altceva — Yaginol pentru bărbaţi sau pentru 
acele shigi care nu erau gravide, Triptină pentru cele care erau. 'Triptina era 
mai bună decât Skulbustium, ne-provocând o dependenţă prea mare. Dar 
acesta din urmă era mult mai uşor de procurat, iar ideea generală era să 
aduci pe lume un copil care nici măcar o dată în viaţa lui să nu vadă 
mizerabila, banala şi murdara Londră, dar care să se afle în permanenţă în 
minunatul loc unde Poppy îşi ducea existenţa. Aşa că atunci când doctorul i- 
a spus că va trebui să se hotărască pentru ceva cu care să continue până la 
naşterea copilului, ea a ales Skulbustium de teamă că nu va mai găsi 
Triptină. Era un produs destul de nou şi nu auzise să fie contrafăcut de 
cineva. 


Dar a fost rău în ziua când sistemul ei glandular a început să alunece 
spre depresiune. 


Când poliţia şi-a făcut apariţia în blocul înalt unde ea locuia împreună 
cu Roger într-un apartament pe care îl împărțeau cu un cuplu — Sue şi Ted — 
criza era în toi. 


Cei doi poliţişti care răspunseseră apelului nu veniseră să facă ravagii. 
Îi explicaseră acest lucru cât se poate de detaliat lui 'Ted, care le deschisese 
uşa; şi de fapt nimeni nu s-ar fi aşteptat la aşa ceva. În cel mai rău caz, un 
poliţai pus pe rele ar fi inspirat adânc aerul din casă şi ar fi aplicat o amendă 
care ar fi fost o adevărată pacoste, pentru că ţi-ar fi lichidat tot contul din 
bancă. Dar azi nici măcar ceva de felul ăsta nu era în program. Tot ce voiau 
era să se asigure că o tânără gravidă, înregistrată la Comitetul Eugenie, 
corespunzând descrierii din raportul întocmit de maşina-patrulă, nu folosea 
Yagi-nol şi nu ameninţase că va vizita un copil handicapat din cartier. 


Poppy îl auzi pe Ted spunând: 
— Nici vorbă de aşa ceva. Doar n-o fi chiar atât de tâmpită. 


— Trebuie, totuşi, s-o luăm la o plimbare, amice. Mergem la un 
doctor, asta-i tot. 


Lumea era locul ecourilor de culori, cele mai multe din ele fade — 
culoarea rahatului. Lumea era locul mirosurilor înţepătoare care-i ardeau 
nasul şi o făceau să lăcrimeze. Lumea era locul amenințărilor fără chip care 
o făceau să-şi simtă pielea sub îmbrăţişarea de gheaţă a şerpilor invizibili. 
Poliţiştii crezură că fata încearcă să se ascundă, dar ceea ce deschise ea nu 
era uşa unui dulap, ci fereastra. 


Douăzeci şi şase de etaje înălțate deasupra pavajului dur al oraşului 
murdar, dezgustător, numit Londra. 


continuitate (37) 


DEPOZITARE 


Când ajunseră în gura peşterii, care era în acelaşi timp arsenal şi 
centru de comunicaţii, Donald şi Sugaiguntung primiră saltele gonflabile. 
Ferite să fie văzute din afară datorită unei umflături din zid, se aflau acolo 
un aparat TV şi un adevărat studio de radio în miniatură. Trebuia totuşi să 
opereze cu multă discreţie: vulcanii nu puteau camufla urmele trădătoare 
ale echipamentelor electronice în momentul când acestea se încălzeau. 


Dimineaţa devreme, când Donald se trezi din pricina coşmarurilor, 
Sugaiguntung se răsucea pe toate părţile, cu dinţii clănţănindu-i. Donald îi 
puse mâna pe frunte, alarmat. Pielea îi era fierbinte şi uscată şi se plângea 
de greturi. 


La apelul lui Donald îşi făcu apariţia o fată într-o rochie verzuie, cu o 
croială militară, care îi scoase hainele lui Sugaiguntung, îi aplică plasturi 
pentru recoltarea de probe şi îi luă temperatura. In cele din urmă spuse: 


— Are ceea ce numim noi „febra junglei”. Toţi cei care vin aici o fac. 
Nu-i ceva periculos. 


— Poţi să-i dai ceva împotriva ei? o întrebă Donald. 


— Nu avem un spital în toată regula, răspunse fata, pe faţa căreia 
trecu o undă de tristeţe. Pot să-i dau un antiseptic şi o doză de acid ascorbic. 
Dar aş avea nevoie, în primul rând, de clorhidrat de fremonium şi aspirină, 
din care nu avem deloc. Să văd dacă pot face rost din Gongilung. 


— Va dura mult? 


— Trei sau patru zile. După care va fi imun pe toată viaţa. Fata avea 
un comportament cât se poate de deschis. Uneori, a doua zi, poate să 


delireze. 


Jogajong fusese deja informat şi apăru în gura peşterii, cu părul 
zburlit după somnul din care tocmai se trezise. Ascultă raportul fetei, dând 
din cap. 


— Să-i asiguraţi căldura şi confortul necesar. Să-i daţi cât mai multe 
lichide. Nu-i ceva grav, se întâmplă mai tot timpul. Oricum, de aici nu avem 
unde să plecăm. 


La sfârşitul primei zile, Donald îşi dorea să-şi fi adus cu sine tot 
stocul de tranchilizante. Avea mare nevoie de ele pentru a-şi păstra calmul. 
Plasturii cu probele colectate arătau că nu suferea de aceeaşi boală ca 
Sugaiguntung, aşa cum se aşteptase el, dar se simţea febril din cauza 
nerăbdării. Jogajong n-ar fi avut cum să observe lucrul acesta, dar, chiar în 
ascunzătoarea aceea din junglă, tot avea destule de făcut, aşa încât abia 
seara avu ocazia să i se adreseze lui Donald cu cea mai pură politeţe 
yatakangă. 


— Nu prea sunteţi obişnuit să aşteptaţi, domnule Hogan. Asta e cât se 
poate de clar. 


— Nu prea ştiu cu ce sunt obişnuit, oftă Donald. Toată viaţa mi-am 
petrecut-o, până de curând, într-o rutină de care mi s-a făcut o silă fără leac. 
Si dintr-o dată am fost smuls din universul meu şi azvârlit într-un adevărat 
iad. Şi viaţa de aici este un asemenea iureş, încât în numai zece zile mi s-a 
făcut tot atâta silă de ea câtă reuşisem să acumulez în zece ani pentru 
celălalt mod de a trăi. 


Din partea opusă a luminişului se ivi unul din tinerii ofiţeri ai lui 
Jogajong, ţinând în mână un fang de care spânzura un şarpe mort. I-l arătă 
şefului său, care îl răsplăti cu un rânjet aprobator. 


— Era un şarpe foarte otrăvitor? întrebă Donald. 


— Nu, nu otrăvitor. Bun de mâncat, o delicatesă. Nu prea trăim în 
mare lux aici. 


— Bun de mâncat! Donald aproape că sări în picioare. Mă rog, dacă 
aşa spuneţi dumneavoastră... 


Îşi şterse faţa, blestemând din tot sufletul duhoarea sulfuroasă şi densă 
revărsată din pântecele vulcanului, despre care cei de acolo spuneau că 
fusese activ în ziua aceea, umplând aerul jilav şi imobil din luminiş cu 
vapori şi nori de fum care nu puteau fi alungaţi. 


— Îmi cer scuze pentru monotonia şi plictiseala pe care trebuie să le 
înduraţi aici, zise Jogajong şi Donald nu reuşi să-şi dea seama dacă o 
spusese în bătaie de joc. Aş fi încercat să mai diversific programul — să vă 
iau cu mine într-un mic raid, poate — dar deocamdată climatul general de 
aici nu-mi e prea favorabil, ba mai mult, cred că sunteţi o persoană care 
valorează foarte mult şi a cărei viaţă nu trebuie riscată în felul acesta. 


Donald îi cântări cuvintele, apoi spuse: 
— E cumva din cauza climatului de opinii cu care eşti confruntat? 


— Exact. Când am fost adus s-a sperat să mă pot desfăşura la lumina 
zilei. În general există un curent foarte favorabil de opinie în favoarea mea 
printre cei săraci, dar nu acelaşi lucru pot spune şi despre cei înstăriți. 
Opoziția e destul de slabă în Gongilung, fiind reprezentată de pescari — aşa 
cum aţi aflat deja — de câţiva intelectuali şi de constructori, toţi loiali mie. 
În insulele mai îndepărtate administraţia e în mâinile noastre, aşa că sper să 
pot lansa o campanie populară şi, dacă va fi nevoie, să declar independenţa 
şi să rezist asediului. Din nefericire, zvonurile despre optimizarea viitoarei 
generaţii m-au obligat să amân planul. Mulțumită acţiunii dumneavoastră, 
minciuna va fi demascată şi indignarea generală va crea acel climat 
indispensabil declanşării revoluţiei. 


Vorbea ca şi cum ar fi fost în posesia analizelor lui Shalmaneser, 
pentru a-şi sprijini afirmaţiile pe ele. Poate, îşi spuse Donald, că la 


Washington computerele făcuseră o analiză atentă a întregii situaţii şi îi 
evaluaseră bine şansele înainte de a fi fost adus din America până aici. 


— Dar dacă guvernul Solukarta nu şi-ar fi întins sieşi această 
capcană, ai mai fi început acest război civil? întrebă el. 


Jogajong ridică din umeri. 


— Treaba ar fi mers mai încet, de asta sunt sigur, şi costurile ar fi fost 
mult mai mari. Dar, în fond, care e preţul libertăţii? 


— Care e preţul vieţii? i-o întoarse Donald cu amărăciune. 


— Eu vin dintr-o ţară în care, de secole, preţul vieţii este foarte 
scăzut, spuse Jogajong. Ştiu ce preţ am eu. Dar e de datoria fiecăruia să-şi 
stabilească singur propriu-i preţ şi să-l facă să crească. 


— Cei mai mulţi dintre oameni nu au această posibilitate, murmură 
Donald. 


— Nu v-am înţeles... 


— Am spus că marea majoritate a oamenilor nu au această 
posibilitate! Ai mai aflat ceva de la Gongilung de când am sosit? S-a 
pomenit ceva despre o clădire care a fost aruncată în aer? 


— Aruncată în aer? S-a vorbit despre o prăbuşire cauzată de explozia 
conductelor de gaz. Se formează adesea acumulări de metan foarte 
periculoase. 


— Rahat. A trebuit să folosesc o bombă ca să scap de o nenorocită de 
polițistă care se ţinea de mine ca un scai. Donald îşi privi mâinile. Câţi 
oameni au murit? 


— Nu prea mulţi, spuse Jogajong după o pauză. Şaptesprezece- 
optsprezece. Cam aşa ceva mi s-a raportat. 


— Femei şi copii printre ei? 


— Numai femei şi copii, răspunse Jogajong. Era şi de aşteptat. 
Bărbaţii erau la muncă. Se aplecă spre Donald şi îi puse o mână pe umăr, 
încercând să-l îmbărbăteze. N-ai de ce să te condamni din cauza lor. Ar 
trebui să gândeşti la fel ca mine, că au murit pentru cauza propriei lor ţări. 


— Nu, au murit pentru cauza mea, şopti Donald şi îi dădu mâna la o 
parte. 


— O cauză pe care ţara ta o împarte cu mine, insistă Jogajong. 


— Adevărat, spuse Donald. Ţara ta, a mea, toate celelalte ţări din 
lume au aceeaşi cauză, în numele căreia oameni care nu dau doi bani pe 
toată povestea asta sunt trimişi să omoare femei şi copii. Da, e cauza tuturor 
ţărilor de pe pământ! Şi ştii cum îi spun eu cauzei ăsteia? O numesc lăcomia 
cea mai împuţită din lume. 


Urmă o pauză lungă, întreruptă de vocea înţepată a lui Jogajong. 


— Numai la o asemenea atitudine nu m-aş fi aşteptat din partea unui 
ofiţer american! 


— Nu sunt ofiţer american. Mi-au dat un grad pentru că a fost forma 
cea mai avantajoasă de a mă şantaja să mă comport ca atare. Ca 
„locotenent” Hogan pot fi arestat şi judecat în secret de curtea marţială dacă 
nu mă supun ordinelor. În rest sunt un codder cât se poate de banal, cu o 
singură aptitudine naturală şi o alta care mi-a fost cultivată prin procedee la 
care nu m-aş fi gândit niciodată. Atitudinea mea naturală m-a plictisit, dar 
cea pe care am deprins-o prin metodele lor m-a adus în starea de a mă urî pe 
mine însumi. 


— În ţara mea, spuse Jogajong, un om care ar gândi ca tine s-ar duce 
de bună voie să se întâlnească cu strămoşii. Cel puţin aşa se proceda în 
vremurile de demult. Acum, uzurpatorul Solukarta a copiat obiceiurile 
voastre creştine, blocându-şi calea strămoşească de a se salva. De aceea, 
probabil, şi avem atât de mulţi anarhişti. 


— Tot ce se poate. 


In urmă cu o lună, Donald ar fi fost intrigat de acest mod de a i se 
vorbi; acum lăsă totul să treacă neobservat. 


— Dar n-am ajuns încă până într-acolo încât să mă sinucid, continuă 
el. Cel mult mă pot mângâia cu ideea că tot ce am făcut a fost pentru o 
minciună, şi cred că minciuna reprezintă una din cele mai grave forme ale 
eşecului uman. Ar ocupa un locu imediat după crimă. Şi, mulţumită 
experienţei, am devenit amândoi la fel de buni în ambele domenii. 


— Am omorât mulţi oameni, şi încă şi mai mulţi au fost ucişi din 
ordinele mele, spuse Jogajong. E preţul pe care trebuie să-l plătesc pentru a 
putea obţine ceea ce doresc. 


— Ceea ce ni s-a spus că am dori, de către nişte specialişti mai buni 
ca noi într-ale minciunii. 


Faţa încruntată a lui Jogajong îngheţă. 


— Imi pare rău, domnule Hogan, zise el ridicându-se, dar nu văd de 
ce aş mai continua această discuţie cu dumneata. 


— Nici eu, se arătă de acord Donald şi îi întoarse spatele. 


Următoarea zi se asemănă mult cu prima, cu excepţia faptului că, aşa 
cum îi avertizase fata, Sugaiguntung delira câteva ore. Donald se aşeză 
lângă el, în peşteră, ascultându-i vorbăria fără şir în yatakangă, al cărui efect 
hipnotic îl cufunda în meditații profunde, şi uneori chiar îl adormea. Totuşi, 
către seară, unul din pescarii din Gongilung se aventură până la ei, 
riscându-şi viaţa, şi le aduse medicamentele necesare. Până la ora la care 
Donald se pregătea de culcare, delirul profesorului încetă. 


Următoarea zi păru să fie copia celei dintâi. 


Şi următoarea la fel. 


urmărind detaliile (27) 


REŢETA PENTRU UN ANARHIST 


Philip Peterson stătuse toată seara acasă, de unul singur, pierdut în 
gânduri. Mama lui fusese invitată la o petrecere de genul... Ei bine, din 
punctul ei de vedere, genul acesta de petreceri nu se potriveau fiului ei, 
pentru că el nu se blazase încă şi nici nu-şi pierduse în întregime 
sensibilitatea, aşa cum i se întâmplase mamei lui. În schimb, el avea 
propriu-i chef, care începuse cu trei păhărele şi continuase cu pachetul de 
marijuana. Drogului îi trebui un timp până când reuşi să-şi croiască drum 
prin alcoolul luat înainte, dar lupta dintre cele două avu drept efect crearea 
unei stări plăcute, dându-i senzaţia că era pe punctul de a-şi lua zborul sau 
de a face dragoste, sau ceva asemănător. 


Pe la unsprezece papa-mama dădu un telefon unei fete pe care o 
cunoştea, dar ea nu era acasă. Apoi îşi puse una din înregistrările favorite de 
muzică zock, din cele pe care Sasha prefera să nu le audă câtă vreme era în 
apartament, şi dansă de unul singur prin cameră. 


Apoi se simţi plictisit şi atât de obosit încât ar fi adormit imediat, 
exact ceea ce nu-şi dorea, aşa că luă una din pastilele energizante pe care 
Sasha le păstra în noptiera de la capătul patului şi despre care ea spera din 
toată inima că el nu ştie nimic, dar pilula nu reuşi decât să-l ţină treaz, în 
nici un caz să-l ajute să se simtă înviorat. Stinse lumina, se aşeză pe un 
scaun şi mai puse o dată înregistrarea. Muzica suna mult mai bine pe 
întuneric şi-i crea impresia că se dizolvă în ea. Se simţi incomodat de haine, 
aşa că începu să le scoată una câte una şi să le arunce pe jos. În cele din 
urmă i se făcu foame, aşa că se duse să vadă ce ar putea comanda telefonic. 
Se opri la felul preferat, antricoate reci de vacă adevărată cu salată, cu care 


se delecta atunci când Sasha nu era acasă. (Mai târziu îi atraseră atenţia 
asupra codului „foarte nefript”, pe care îl formase, şi îi spuseră că 
descoperiseră câteva lucruri despre simbolurile masculinităţii.) 


Tocmai tăia carnea în felii subţiri şi-şi înfuleca salata, pe la trei şi 
cinci anti-materie, când alarma de la intrarea principală îl avertiză că cineva 
se folosise de cheia Watch-&-Ward Inc. codată la apartamentul lui. Se 
ridică, opri muzica şi se postă în dreptul uşii. 


Când uşa apartamentului se deschise, în lumina de pe coridor se ivi 
Sasha, chicotind, cu rochia adunată în jurul taliei şi cu sânii ei plini şi 
rotunzi înfipţi în gura flămândă a unui străin căruia îi spunea şşşşş şi 
aşteaptă o clipă şi te rog să nu faci zgomot să nu-l trezim pe fiul meu. 


leşi în timp ce uşa se închidea, dar, înainte ca lumina să se fi aprins, se 
răsuci şi se folosi de cuțitul cu care tăiase carnea, pentru a sfâşia restul 
hainelor Sashei. Materialul se desprinse încet, cu un foşnet ca un oftat, în 
timp ce pielea de pe spatele ei, de la umăr până la fese, se despica cu un 
țipăt. Lumină. Străinul, care tocmai îşi revenea din adoraţia îngenuncheată 
în faţa feminităţii împlinite a Sashei, îi spuse să mai aştepte, ce?... 


Philip strigă: 


— Ce îi faci mamei mele, mamei mele, mamei mele? şi fiecare 
repetiţie era subliniată de un gest al mâinii drepte în care ţinea cutitul foarte 
bine ascuţit. La a treia repetiţie, ochii străinului ieşiţi din orbite se răsuciră 
în sus, şi omul se întinse pe podea, ţinându-şi degetele încleştate pe rana 
sângerândă căscată în pântece. 


O voce ascuţită se izbea de pereţii şi tavanul încăperii. Philip îşi 
astupă urechile, în schimb se folosi de ochii care tocmai începuseră să se 
obişnuiască iar cu lumina. Lângă uşă se afla o femeie frumoasă, care nu mai 
era chiar atât de tânără, aproape goală, cu excepţia câtorva lucruri pe care le 
mai păstrase pe ea. Atras în mod irezistibil, se apropie de ea, lăsând să-i 
cadă din mână obiectul pe care îl ţinuse până atunci, şi când ea se feri de 
buzele lui, încercând să-şi ţină gura larg deschisă, gest care îi schimonosea 
trăsăturile, el o obligă să o închidă. După un timp femeia încetă să-i mai 


opună rezistenţă, lăsându-l să-i facă tot ce voia, ceea ce el şi făcu, plin de 
entuziasm, pentru că altcineva, într-alt loc, cu mult timp în urmă, încercase 
să-l oprească de la aşa ceva sub pretextul ridicol că ar fi fost prea tânăr, 
dragă. Sigur că nu sunt prea tânăr. Şi iată-mă că o fac, nu-i aşa? 


Dar după prima repriză femeia nu i se păru prea entuziasmată, aşa că 
ieşi în căutarea unei partenere mai plină de energie şi dădu peste o shigi de 
culoare chiar în lift, care nu ţipă suficient de tare, şi el încercă să o convingă 
pe colocatara albă, care avea cheile apartamentului, când cineva care trecea 
pe acolo din întâmplare îl zări împingând-o prin uşa deschisă şi polițistul îl 
împuşcă atunci când Philip ieşi s-o caute pe următoarea, dar era prea târziu. 


context (26) 


ADRESATĂ MIE ÎNSUMI CU OCAZIA ÎMPLINIRII CELUI DE AL 
DOUĂZECI ŞI UNULEA SECOL 


M-am făcut într-un spital sterilizat. 

Sunt sigur că actul, la fel ca mine, a fost clar şi curat. 
Sânge, dureri, probleme? Aşa ceva n-aş fi uitat. 

Dar, oricum, preferam ca scena s-o fi schimbat 

Şi m-am dus la şcoală să-nvăţ ce-mi convenea. 


Şi mai târziu o slujbă am luat şi-am câştigat ceva parnusă 


Şi mi-am găsit şi-o fată. Şi-mpreună facem dragoste. 

Într-o bună zi, din câte seama-mi dau, mă voi preface în cenuşă, 
Dar ăsta-i un lucru ce nu prea umple mintea mea, 

Si ca să fiu sigur, pe plac îmi voi face. 

Respect cu stricteţe ordinele pe care le citesc: 

Îmi frec pielea să scot din ea putoarea, 

Îi dau cu talc şi loţiuni de se usucă... 


Dar mă scarpin — la dracu, mă doare, sângerez! 


continuitate (38) 


NU E DE VÂNZARE, DAR POATE FI OBŢINUT LA CERERE 


— Mulţumesc, spuse Chad. 
Norman nu-şi putea crede urechilor. Zise: 


— La ce dracu-mi mulţumeşti? Pe barba Profetului, ar trebui să stau 
în genunchi în faţa ta. Iti datorez... 


Se opri brusc. Putea fi auzit de prea mulţi ca să-şi poată permite să 
spună adevărul: că mulţumirile lui nu erau pentru salvarea investiţiilor lui 


GT planificate în Beninia, ci pentru salvarea proiectului ca atare împreună 
cu toate speranţele pe care fiinţa lui şi le pusese în această acţiune. Dar 
etajul prezidenţial din tumul GT era plin de oaspeţi distinşi, printre care şi 
întreaga echipă guvernamentală, care din spatele purtătorului ei de cuvânt, 
Raphael Corning, supraveghea întreaga aventură. Era atât de înconjurat de 
colegi şi de cunoştinţe, încât sfârşi prin a se simţi ca un animal hăituit de 
dulăi. Nu avusese cel puţin satisfacția de a-i fi comunicat lui Elihu vestea 
cea mare: Waterford trimisese imediat mesageri în căutarea lui şi a lui Ram 
Ibusa, mesageri care făceau acum turul clădirii. 


Chad sesiză starea de spirit şi ghici motivul care o provocase. li spuse 
cu un zâmbet strâmb: 


— E un stil de tot rahatu' să dirijezi în felul ăsta viaţa unui om. Tu eşti 
cel care ai avut ideea, coddere, şi tu nu o mai poţi suporta. Dar cred că e 
cazul să te împaci cu situaţia. 


— De când am venit acasă, am tot trecut în revistă punctele slabe ale 
proiectului, recunoscu Norman. 


— Eu n-am avut niciodată ocazia să o fac. Mai toată tinereţea mi-am 
petrecut-o prin crângurile exclusiviste ale Academiei. Probabil asta m-a 
făcut în mod greşit să cred că oamenii mă vor asculta dacă voi ridica tonul 
la ei, pentru că primii mei studenţi se prefăceau, cel puţin, că îmi acordau 
atenţie, chiar dacă nu făceau niciodată ce li se spunea... Dar va trebui, cred 
eu, să mă obişnuiesc. 


— Ce? 
— Spuneai că vrei să mă angajezi. 


— Dar... Limba lui Norman se împletici. Dar deja ai făcut treaba 
pentru care voiam să te angajez! L-ai readus pe Shalmaneser pe orbita pe 
care voiam noi să-l facem să zboare, şi... 


— Norman, tu eşti bolnav, îl întrerupse Chad. Eşti un tip drăguţ, mi-ai 
făcut multe hatâruri, dar eşti bolnav. Asta-i taina, amice! 


Fără să-şi fi întors capul, puse paharul gol pe o măsuţă cu rotile care 
tocmai trecea prin dreptul lui şi înşfacă un altul. 


— Ce spuneau toţi cei aflaţi în jurul lui Shal în timp ce eu am avut 
mica mea discuţie cu el? 


Pe neaşteptate, enervat dincolo de putinţa de a se mai abţine, Norman 
izbucni: 


— Ar trebui să renunţi la modestia asta. E prea falsă. Nu ţi se 
potriveşte şi nu te pricepi s-o interpretezei. 


— Te referi la faptul că am numit-o mica mea discuţie? Ei drăcia 
dracului! Chad turnă pe gât noul pahar de băutură. Să-ţi intre o dată pentru 
totdeauna în căpăţâna aia, ăsta e adevărul gol-goluţ! N-o fac niciodată pe 
modestul. Sufăr de îngâmfare congenitală şi e mult timp de când am 
renunţat să mă mai tratez. Dar aici nu e vorba de faptul că sunt atât de al 
dracului de bun la toate. Până acum nu m-a obligat nimic să mă gândesc că 
răspunsul corect nu poate fi simplu. Când ţi-am spus că eşti bolnav am avut 
în vedere această atitudine, care e mai răspândită decât răceala şi care sapă 
pe dedesubt. Chiar nu ţi-a spus nimeni până acum că singura libertate pe 
care o implică liberul arbitru e posibilitatea de a greşi? Aşadar, în replici 
mai mult sau mai puţin monosilabice: Shal n-a făcut altceva decât să se 
folosească de facultăţile cu care a fost dotat — exact acelea pe care toţi 
membrii echipei de proiectare le-au presupus, le-au sperat şi cărora le-au 
făcut o reclamă colosală, prezentându-le ca pe cea mai mare realizare 
cibernetică a secolului, după care au refuzat să le recunoască atunci când au 
constatat că ele totuşi există. Shal a făcut exact acelaşi lucru pe care îl faceţi 
voi acum, şi a greşit la fel de mult ca voi. El... 


In mijlocul cascadei de vorbe, cam cu acelaşi efect ca al unui cablu 
monofilament, se auzi vocea lui Prosper Rankin: suavă, lipicioasă, dar care 
lui Norman i se părea oribilă. 


— Domnule Mulligan — sau poate că mai curând ar trebui să vă 
numesc Doctore, nu-i aşa? 


— Sigur, am mai multe doctorate decât purici are un câine în zilele 
noastre. Chad se întoarse clipind nedumerit, şi Norman simţi cum teama îşi 
înfige uşor pintenii în creierul lui. Ce alte dureri v-aş mai putea alina cu 
excepţia micii suferinţe de care m-am ocupat deja? 


Pe buzele lui Rankin flutură un zâmbet ipocrit: a fost o glumă? 


— N-aş prea numi-o mică, deşi e clar că nu de oameni ar trebui să ne 
interesăm pentru a afla cât de mult ne-a pus pe jar Shalmane-ser. Suntem 
îndatoraţi enorm perspicacităţii dumneavoastră şi a ajutorului pe care ni l- 
aţi acordat. Şi pentru că veni vorba, aţi fost deja rugat să participaţi la 
banchetul care se va da în cinstea încheierii cu succes a negocierilor privind 
Beninia? Cred că Norman v-a informat deja în legătură cu acest aspect. 


— Nu, nimeni nu m-a invitat la nimic, cu excepţia priveghiului care 
se desfăşoară chiar acum. Lucru care nu mă deranjează, pentru că oricine ar 
fi cel care se ocupă cu aprovizionarea, ştie ce-i aia o băutură bună. 


Termină o dată, prostule. Norman se încruntă din cauza gândurilor pe 
care i le deşteptase Rankin şi tare ar mai fi vrut să le poată rosti. Tot ce-mi 
doresc e să o şterg cu Chad şi să mă înfund cu el într-un băruleţ. Cred că 
beat criţă l-aş putea înţelege mai uşor... 


— Mulţumesc, continuă Rankin. Atenţiile noastre culinare răspund 
celor mai înalte standarde. Dar ceea ce voiam să vă întreb e dacă nu aţi fi 
dispus să ţineţi un mic speech, împreună cu dr. Ibusa şi dr. Masters şi dr. 
Corning. 


Cred că ar trebui să-i spui şi ce poate face cu toată trăncăneala asta 
în public. 


Dar speranţa nebunească a lui Norman se stinse. Chad dădea cu tărie 
din cap, având în ochi o lumină în care Norman începuse să desluşească 
pericolul. 


— Neapărat. Tare mi-ar mai plăcea să le spun câteva cuvinte 
oamenilor de aici. Tare mult mi-ar mai plăcea. 


Dacă în euforia resimţită după uşurarea cea mai autentică Norman ar 
mai fi avut plăcerea de a participa la petrecere, cheful lui dispăru definitiv 
chiar în acea clipă. Tot timpul mesei stătu indispus între o femeie de la 
Guvern şi soţia lui Rex; locul fusese stabilit pentru altcineva, dar el se 
oferise să facă schimb cu Chad, astfel încât acesta să poată sta între Rankin 
şi Waterford, fără să afecteze tot aranjamentul făcut dinainte. Ciuguli câte 
ceva din ce se servea, cu vaga speranţă ca în timpul pălăvrăgelii de la masă 
să izbucnească un scandal monstru, sau ca Chad să se îmbete atât de tare 
încât să fie necesară evacuarea lui de acolo sub pretextul unei indispoziţii. 


Treptat, însă, starea lui de spirit se mai îmbunătăţi. Şi ce dacă Chad se 
va comporta exact aşa cum se temea el că o va face, dovedindu-se 
monstruos de ofensiv? Doar erau atâţia acolo care ar fi avut ocazia să 
beneficieze de terapia unei biciuiri verbale. Si dacă s-ar fi întâmplat ca 
Chad să-l includă şi pe şeful proiectului Beninia, Norman Niblock House, 
printre ţintele lui... 


La dracu. O merit. E clar că o merit. 


Expedie mâncarea din farfurie cât de repede îi permitea codul bunelor 
maniere, după care îşi aprinse o Bay Gold, pentru a mai atenua şocul pe 
care îl anticipa. Conform unei formule străvechi, Rankin, care făcea pe 
preşedintele, îl atenţiona discret pe Rex Foster-Stern, care fusese desemnat 
maestru de toasturi. Şi cu asta începu programul de suferinţă. 


Rex dădu glas regretelor pentru absenţa Bătrânei GT, a cărei nefericită 
soartă aruncase un văl de tristeţe asupra tuturor, şi îi dădu cuvântul lui 
Rankin, care făcu adevărate jonglerii cu suferinţa provocată de pierderea 
Doamnei GT, insitând totuşi asupra ideii că dispariţia ei nu impietase cu 
nimic asupra proiectului Beninia, reuşind, în cele din urmă, cu o dibăcie pe 
care însăşi GT ar fi aprobat-o, să evite ca o afirmaţie să se bată cap în cap 
cu următoarea. 


După care Ram lIbusa aduse la cunoştinţa auditoriului, în numele 
guvernului beninian, promisa revoluţie care se va produce în viaţa civilă, pe 
care ţara o aştepta cu atâta nerăbdare; iar dr. Corning dădu binecuvântarea 


oficială contractelor care fuseseră semnate, şi Elihu — care se dovedi plin de 
milă prin conciziune — asigură întreaga asistenţă că Beninia va avea un 
viitor strălucit. 


In final, Rex se întoarse pe podium şi Norman se întrebă de ce în 
această epocă modernă, pretins lipsită de pedanterie protocolară, era nevoie 
de ore întregi pentru încheierea unei ceremonii. 


De ce nu putea fi programat Shal să producă o versiune concentrată, 
la fel de formală, dar completată în cinci minute? 


— Şi acum am plăcerea — onoarea, în adevăratul sens al cuvântului — 
de a vi-l prezenta pe oaspetele care are nevoie — indiferent de locul în care 
s-ar afla — de mai puţine prezentări decât oricine altcineva. Cu tot respectul 
pe care îl am faţă de domnul Rankin, sau chiar faţă de domnul Masters, a 
cărui distincţie e incontestabilă, am impresia că numele lui vă este mai bune 
cunoscut decât al tuturor celor care se află aici. Gândirea lui a influenţat 
prin cărţi, articole şi interviuri configuraţia actuală a societăţii noastre. 


— Doar n-ai de gând să mă scoţi pe mine vinovat pentru halul în care 
a ajuns societatea noastră! interveni Chad în gura mare, ceea ce îl făcu pe 
Rex să roşească. 


— Deci... hm! Fără să intru în detalii, trebuie să vă mai spun că ne-am 
bucurat de consultanta domniei sale în realizarea proiectului Beninia, 
ajutorul domniei sale dovedindu-se de nepreţuit, ceea ce reprezintă un alt 
motiv pentru care l-am rugat să vă adreseze câteva cuvinte în această zi. 
Deci — Dr. Chad C. Mulligan. 


Se aşeză exact în clipa în care, în caz contrar, ar fi fost măturat din 
drum. După cum observase Norman, întreaga preocupare a lui Chad se 
concentrase asupra băuturii, fără să acorde mâncării nici cea mai mică 
atenţie, drept care se clătină destul de vârtos pe picioare până reuşi să 
ajungă la podium. Dar băutura nu reuşise totuşi să-i afecteze cu nimic 
vocea. În momentul în care începu să vorbească, tehnicienii care înregistrau 
cuvântările pentru SCANNER şi pentru arhivele companiei tresăriră şi se 
grăbiră să reducă hârâitul din microfoane cât mai mult cu putinţă. 


— Shalmaneser, domnule preşedinte, domnule ambasador, şi voi toţi 
cei prezenţi aici şi care v-aţi mai putut strecura în avionul astral! Nu de 
pomană voi începe prin a-l numi pe Shalmaneser — cred că avem aici o linie 
care preia totul pentru Shalmaneser? Da? Bun. L-am cunoscut cu câteva ore 
mai devreme şi mi-am schimbat complet opinia despre el. Credeam că e 
aidoma celorlalte computere cu care am avut de-a face, adică un idiot, la o 
scară mai mare, dar totuşi un idiot căruia trebuie să-i spui absolut tot pentru 
a face câţiva paşi nesiguri. M-am înşelat. Felicitările mele echipei de 
proiectanți care s-au angajat să înzestreze o maşină cu o voinţă conştientă. 
Felicitările mele doctorului Ibusa, care va culege roadele muncii sale — şi 
care poate că încă nu-şi dă seama de importanţa acestui lucru. Din câte ştiu, 
aceasta este prima dezvăluire publică a realizării şi am impresia că de aceea 
sunt şi primul care am înţeles ce se întâmplă. 


Urmă o mare agitaţie printre cei prezenţi, mai cu seamă printre 
oamenii din departamentul lui Rex. Norman, vădit uşurat de faptul că Chad 
ţinea o cuvântare în adevăratul sens al cuvântului, fără a adresa insulte 
celorlalţi sau fără să se pârţâie în microfon, se îndreptă în scaunul pe care 
stătea. 


— E foarte bine că aţi apelat la Shal să pună la punct proiectul 
Beninia, continuă Chad. Dacă nu s-ar fi ocupat de toată chestiunea asta 
cineva care ştia în ce se bagă, aţi fi oferit cea mai bună reţetă pentru a 
expedia ţara, vârâtă într-o paporniţă, direct în iad. Chiar şi prietenul meu, 
Norman House, care nu a primit premiul pe care-l merită pentru că se 
gândeşte mai mult la oamenii care trăiesc acolo decât la procedeele prin 
care proiectul ar putea să mai îngroaşe buzunarele proprietarilor de acţiuni, 
a trecut peste amănuntul la care tocmai m-am referit — însuşirea de către 
Shal a facultăţii pe care numai creaturile inteligente o au, cunoscută sub 
numele de încăpățânare. 


Membrii consiliului păreau deja destul de agitaţi. Norman văzu cum 
Waterford se apleacă spre Rankin şi îi şopteşte ceva. Cât despre el, era 
convins că îi va face plăcere tirada lui Chad. Drept care îşi mai aprinse o 
Bay Gold. 


— Ce faceţi cu omul care vă spune că nu mai sunteţi în toate minţile? 
E o experienţă angoasantă, nu-i aşa? E ca şi cum ai vrea să faci o maşină să 
execute operaţiile pentru care a fost proiectată, ca în cele din urmă să 
constaţi că aceasta refuză. Dar o maşină poate fi trimisă la reparat sau 
schimbată cu un model mai bun. În schimb, oamenii care vă spionează, pe 
ei nu-i puteţi înlocui; puteţi cel mult să-i evitaţi, deşi sunt cazuri când nici 
aşa ceva nu-i posibil. În Asia sunt o mulţime de oameni care ne dezaprobă 
cu atâta violenţă încât ne pun creierii pe jăratic şi ajungem să ne prefacem 
că ei nici nu există. Şi asta până în clipa când ne ucid fiii sau ne scufundă 
vasele, sau cine ştie ce altceva, astfel încât nu-i mai putem ignora. 


Bun. Lui Shal i-au fost oferite informaţii despre Beninia, şi răspunsul 
lui a sunat cam aşa: „Nu vă cred!” Şi a fost cât se poate de justificat. O să 
vă spun şi de ce! 


E vorba de o ţară cât se poate de bogată şi noi ne temem. Credem că 
în orice clipă putem da colţul şi să ne lovim nas în nas cu un anarhist. 
Credem că putem să telefonăm în California şi să ne trezim la capătul 
firului cu vreun drac cu ochii roşii. Fără ca nimeni să ne fi prevenit, ne 
putem trezi implicaţi, în pofida voinţei noastre, într-o răzmeriţă, şi apoi 
aruncaţi într-o puşcărie pentru nici un motiv legal cu excepţia faptului că 
am fost de faţă. E exact ce i s-a întâmplat lui Norman House cu puţin timp 
în urmă. 


Beninia e o ţărişoară amărâtă, copleşită de mizerie, practic pe butuci, 
care nici nu ar merita să mai existe pe faţa pământului. Dar dacă acolo nu 
sunt războaie şi nu s-a mai comis nici o crimă de cincisprezece ani, dacă în 
limba ei nu găsiim nici un cuvânt pentru „furios” — cel mult posibilitatea de 
a spune „nebun” — ei bine, cine ne va crede că poate să existe aşa ceva, dacă 
am aduce această chestiune în vreo discuţie? 


Eu nu. l-aş spune exact acelaşi lucru pe care i l-as spune unui 
tovarăşei care mi-ar povesti cât de frumos cresc grădinile în China. 


Tocmai de aceea am vrut să-l cunosc pe Shalmaneser. Nu am venit să 
împart complimente — am reuşit să pătrund în substratul problemei şi 


credeţi-mă că există aici şi unii care ar merita să le deşerţi în cap mormane 
de rahat pentru că au abdicat de la gândirea lor de indivizi raţionali. Aţi fi în 
stare să credeţi, la fel ca Shal, că toţi programatorii care au furnizat date 
despre Beninia sunt mincinoşi, gata să vă înşele? 


Comunismul nu poate face dintr-o ţară un paradis, dar a reuşit să facă 
dintr-o ţară suprapopulată şi subdezvoltată cum e China o problemă pe care 
nici cele mai bogate ţări din lume nu o mai pot ignora. Ceva se întâmplă 
acolo, şi nu e ceea ce ar crede cei mai mulţi dintre cetăţenii ei. N-are nici o 
importanţă. Există dovezi. 


Dacă evidenţa vă spune că nu aveţi dreptate, înseamnă că teoria 
dumneavoastră nu e bună. Trebuie schimbată teoria, nu evidenţa. Codderi şi 
shigi, nu v-a spus nimeni lucrul ăsta când eraţi pe băncile şcolii? 


Chiar şi acum... Norman, asculţi sau ai adormit? Chad se întoarse şi 
privi în sală. A, da, eşti acolo. Eşti uşor de observat. Ai calităţi înnăscute. 
Aşa cum vă spuneam, chiar şi o persoană cu inteligenţa lui Norman nu a 
reuşit să tragă concluzia care se impunea pentru a-l convinge pe 
Shalmaneser că rapoartele despre Beninia erau adevărate. Acolo se 
întâmplă ceva care are influenţă directă asupra oamenilor şi despre care noi 
nu ştim. Norman! Tu ai vrut să mă angajezi şi eu am spus: la dracu cu toată 
povestea asta! Şi când tu te-ai răzgândit — ei bine, m-am răzgândit şi eu. 
Angajat sau nu, vreau să ştiu ce se întâmplă acolo! 


Izbi podiumul cu pumnul strâns, provocând vibrația microfoanelor. 


— Drăcia dracului! Când e următorul expres pentru Beninia? Dr. 
Ibusa, e nevoie de viză sau pot să merg acolo pur şi simplu? îmi place ideea 
unei ţări unde nu există răzmeriţe, nici anarhişti, nici războaie, şi nici o 
mulţime de alte lucruri care mă duc la disperare în privinţa rasei omeneşti! 
Până când am aflat de Beninia, aveam convingerea că toţi cei de-acolo au 
fost făcuţi praf de creştinism, de apa de foc şi de o lăcomie fără limite. 


Nu suport cuvântările prea lungi. În plus, am şi băut foarte mult. Aşa 
că mai bine aş sta jos. 


Urmă o tăcere prelungită. In cele din urmă se auzi un foşnet de 
aplauze care făcu înconjurul sălii şi se stinse. Femeia de la guvern, care 
şedea lângă Norman, se întoarse şi îi spuse: 


— Domnule House, a spus câteva lucruri despre dumneavoastră pe 
care sunt sigur că le meritaţi. 


— Aş merita să mă strângă cineva de gât, răspunse Norman tăios şi se 
ridică în picioare. 


— Poftim? 


— Sunt un idiot, i-o trânti el şi plecă. 


lumea evenimenţială (15) 


EGAL ŞI INVERS 


Dragă Prietene, îţi scriu ca unuia care m-a sprijinit deja în unele 
dintre acţiunile mele închinate Justiţiei. Chiar şi Legii Naturale a 
Supremaţiei Albilor. Cu siguranţă că ai auzit cum diavolii procomunişti de 
la Washington au vândut bună parte din resursele noastre naturale, care nu 
mai pot fi refăcute vreodată, unei târle negre de cerşetori nenorociţi din 
Beninia. Propun să... 


„Şi pentru că veni vorba de ajutorul extern: cred că am putea cita 
recent anunţatul proiect Beninia drept o întreprindere care reuneşte în cel 
mai înalt grad propriul interes atât de justificat cu ajutorul acordat celor care 
îl merită cu adevărat. Regret doar că actuala noastră Administraţie a preferat 
să apeleze la intermediari decât să...” 


PREŞEDINTELE YUNG CRITICĂ ASPRU SUA 


CONSIDERĂ PROIECTUL BENINIA „AGRESIUNE 
ECONOMICĂ PURĂ” 


Comitetul dumneavoastră e încântat să raporteze că după o serie de 
dificultăţi iniţiale, mărunte şi absolut fireşti, proiectul Beninia e în plină 
desfăşurare. Guvernul beninian a asigurat întreaga lui colaborare şi tot 
sprijinul de care e capabil, şi ultimele evaluări ale lui Shalmaneser... 


„Drăcia dracului! Doar eu am văzut pe SCANNER că n-au dus 
niciodată vreun război, nici măcar pentru ei înşişi — absolut niciodată. Dacă 
n-au avut curajul să se ridice pentru ei, înseamnă că sunt o adunătură de laşi 
şi nu cred că e cazul să facem pomeni...” 


AU FOST LANSATE ACŢIUNILE GT PREŢUL DE 2005 A SPART 
PLAFONUL 


Să nu crezi că nu-i vorba de o acţiune a albilor, chiar dacă au ieşit în 
faţă cu câţiva lachei cu piele neagră. In Beninia sunt scuipaţți străbunii 


noştri care au murit la Sharpeville şi Bloemfontein, la Durban şi 
Witwatersrand... 


„Părinţii mei s-au întâlnit în Trupele de Menţinere a Păcii. Tati spunea 
că Beninia seamănă perfect cu toate celelalte locuri pe unde a mai fost cu 
soldaţii lui. Dacă m-aş angaja voluntar, tu ai?...” 


CAIRO ATACĂ PROIECTUL  BENINIA NUMINDU-L 
„COMPLOTUL EVREIESC” 


GUVERNUL SPONSORIZEAZĂ BOICOTUL MĂRFURILOR 


Dragă domnule preşedinte Obomi, la televizor s-a spus că în ţara 
dumneavoastră nu există anarhişti. Băiatul meu, Andy, a fost ucis de unul 
dintre aceşti indivizi şi mai am doi copii pe care-i iubesc ca pe ochii din cap 
şi nu vreau ca ei să aibă aceeaşi soartă, de aceea vă rog să-mi spuneţi cum 
aş putea... 


„Nu ştiu în ce fel de afaceri ne-am vârât pe un alt continent. Când e 
atât rău în locurile astea, cred că ar trebui...” 


PREMIERUL BRITANIC A ELOGIAT PROIECTUL BENINIA 
ALTE REACŢII EUROPENE REZERVATE, OSTILE 


(LOGICĂ Principiul care guvernează activitatea mintală a oamenilor. 
Natura lui poate fi dedusă din analiza următoarelor două propoziţii, ambele 
fiind considerate de fiinţele umane ca adevărate: „Eu nu pot, deci tu nu ai 
voie” şi „Eu pot, dar tu nu ai voie.” 


— Lexiconul Hipcrime de Chad C. Mulligan —) 


urmărind detaliile (28) 


CUM SE MOARE ÎNCET 


Eric Ellerman se aşteptase ca măcar să-l anunţe când îşi vor pierde 
răbdarea, să-l avertizeze în vreun fel. Dar n-au făcut-o 


După prima lor întâlnire, Stal Lucas şi amicii lui îi dăduseră trei zile. 
Il găsiră iar în trenul rapid, îi ascultară scuzele şi-i spuseră să lucreze mai 
bine. 


Cum? Securitatea industrială ţinuse pasul cu toate realizările din 
spionaj; practic, numărau toate frunzele din stocul Too Much prin folosirea 
unei camere conectate la un computer aflat lângă uriaşele tancuri 
hidroponice. Se gândise să fure doar o bucăţică dintr-o frunză, pe care s-o 
facă să semene cu un rest rătăcit: a pus-o în pantof şi a încercat să treacă pe 
lângă înregistratoarele de miros. Acestea au depistat imediat aroma care 
provenea de la frunza netratată şi scuza lui cum că frunza trebuie să-i fi 
căzut cu totul accidental în pantof a fost acceptată. Dar în aceeaşi zi, s-a 


întâmplat că un tehnician de la apă a fost atât de nebun încât a încercat să 
iasă cu o tulpină întreagă a plantei, pe care ar fi vrut s-o folosească pentru 
el. După acest incident, securitatea a devenit incredibil de dură pentru o 
lungă perioadă de timp. 


I-a spus lui Stal, dar tipul n-a vrut să audă. I-a mai dat o săptămână, şi 
dacă nu... 


Să copieze structura genetică a unei frunze tratate? Aşa ceva se putea 
face doar cu echipamentul de care dispunea în laborator, dar nu-şi putea 
permite să ţină un analizator molecular Jens-Whitman în bucătărie. Oricum, 
fiecare pachet de Too Much care ieşea din depozit era bombardat cu radiaţii 
care aveau drept scop distrugerea cheii genetice. Ar fi trebuit cumpărate cel 
puţin o mie de țigarete pentru stabilirea modelului corect. 


Se certă cu Ariadna mai tare ca niciodată, ba chiar o plesni cu atâta 
furie, încât i se făcu frică de sine însuşi. Nu a spus nimic despre vânătaie, 
dar s-a retras tăcută într-un colţ, unde a început să şi-o îngrijească. Când s-a 
dus la ea să-şi ceară scuze şi să o mângâie, Ariadna a fugit de lângă el. 


S-a gândit să ceară sfatul unui prieten, dar nu avea cui. Oamenii din 
fabrică n-au fost niciodată prea apropiaţi faţă de el şi de când se dusese 
vestea că Ariadna ar fi însărcinată din nou, toţi se ţineau la distanţă — până 
acum nici măcar nu reuşise să dovedească netemeinicia acestei afirmaţii. 


Cu o zi înainte de promisa întâlnire cu Stal, s-a hotărât că trebuie să 
raporteze autorităţilor ce i s-a întâmplat şi să ceară ajutor. A făcut o cerere 
pentru audienţă la directorul secţiei de tectogenetică. Dimineaţa, directorul 
îi ascultă povestea şi rămase pe gânduri. După-amiaza îl chemă pe Eric în 
biroul lui pentru a discuta la telefon cu un locotenent de poliţie care era 
sigur că Eric născocise totul doar pentru a face valuri în jurul lui. 


— Nu, sigur că nu m-am uitat ce fel de pantofi poartă! M-au încolţit 
într-un tren aglomerat! Nu, nu am nici o posibilitate de a lua legătura cu ei, 
mi-au spus doar că mă vor găsi ei pe mine, îmi ştiu adresa. 


Probabil că directorul îi pomenise poliţistului unele lucruri despre 
Eric, cum ar fi faptul că acesta refuzase premiul care îi fusese oferit pentru 
contribuţia la succesul legat de soiul Too Much; poate că îi spusese că 
acesta are trei copii, şi toate fete — ceea ce era antisocial, despre scăderea 
rezultatelor în muncă, paranoia incipientă... 


Locotenentul îi zise să-l tragă pe Stal de limbă pentru a afla mai multe 
amănunte, şi abia apoi va putea fi vorba de luarea unor măsuri. Până atunci 
el era foarte ocupat şi nu-şi putea permite să pună un om să vegheze asupra 
unui cetăţean în toată firea. 


Convorbirea din dimineaţa zilei următoare a constat din două 
propoziţii şi mult mai multe ridicări din umeri. 


— Dragul meu, ai adus ce te-am rugat? 


— Dacă mi-aţi permite să vă explic, aţi înţelege că aşa ceva e 
imposibil! 


Umerii se ridicară. 


Totul se lăsase atât de mult aşteptat — zi de zi toate aluziile şi indiciile 
deveneau tot mai evidente, ca scăderea bruscă a temperaturii dinaintea 
furtunii. Unul dintre locatarii blocului în care locuiau şi ei, de obicei 
prietenos, deveni dintr-o dată distant. Penelopa se întorsese plângând de la 
şcoală şi refuzase să se lase mângâiată. Ariadna fusese înşelată cu restul la 
prăvălia din cartier, dar n-a avut câştig de cauză, pentru că oamenii care 
stăteau la coadă în spatele ei au îmbrâncit-o aşa de tare încât a trebuit să-şi 
ia în grabă cumpărăturile si s-o rupă la fugă. O cruce roşie mânjită cu ruj pe 
uşa apartamentului. 


În cele din urmă îi spuse Ariadnei că va face o cerere la GT pentru un 
post în Beninia, unde aveau nevoie de specialişti în toate domeniile, 
inclusiv în genetică. Ea îi răspunse că nu vrea să-şi vadă copiii crescând în 
vreo mizerie de ţară străină. Aşa că pierdu preliminariile bătăliei. Grosul îl 


câştigă atunci când Ariadna îl surprinse pe băiatul familiei Gadsden 
chinuind-o pe Penelopa împreună cu nişte prieteni de-ai lui, spunându-i că-i 
vor face o droaie de copii, şi că va muri, dar că se va duce în cer pentru că 
asta făceau Adevăraţii Catolici. Merseseră până acolo încât îi scoseseră 
chiloţii. 


În naivitatea lui crezuse că din clipa în care cererea va ajunge la poştă, 
se va afla în siguranţă: fanta din perete trebuia să ducă la o cutie poştală 
unde se aduna corespondenţa, ridicată de două ori pe zi de oficiul din 
apropiere. Uitase că adresa ascundea în spatele ei o poveste lungă. 


Sâmbătă seara se duse după o sticlă de băutură şi un pachet de ţigări, 
ca să-i ţină de urât. Când ajunse în magazin, cineva îl îmbrânci şi spuse 


tare: 


— Ce aglomerat e aici. Şi sunt unii, pe care i-aş putea numi, care nu 
vor să facă nimic pentru a mai îmbunătăţi situaţia! 


O altă voce îi răspunse: 

— N-ai nici o grijă, ne părăseşte exact la ţanc. 

— Aha! Si unde se cară? 

— În Africa. E destul de departe. 

Dar n-am spus nimănui — nici chiar Penelopei, de teamă... Plăti şi ieşi 
din magazin. Nu ştia cum îi cheamă. leşiră şi ei, strigând tuturor celor care 


treceau pe acolo: 


— Ia uitaţi-vă! Chiar nu ştiţi cine e? E reprezentantul special al Papei 
Eglantine, tătucu' tuturor! 


Şi fiind sâmbătă, locul era plin de lume. 


— Chiar ieri a venit cineva şi m-a întrebat în legătură cu el. Ceva 
despre o femeie cu doi copii pe care a părăsit-o în Ellay. 


— Cum? 

— Elena şi nu mai ştiu cum, spuse el. Elena-Jones? 

Toţi se opreau şi ascultau, privindu-l curioşi. 

— Dar mai are trei chiar aici, în blocul ăsta. În total cinci. 
— Cinci? 

— Cinci! 


Cineva goli paharul luat de la un dozator şi îl aruncă. Cilindrul din 
plastic lovi uşor mâinile lui Eric, pline de cutiile şi pachetele cumpărate de 
la magazin. 


— Hei, tu, mare sculă care ai făcut cinci plozi! Şi ai mai lăsat-o pe 
una cu încă doi puradei, nu-i aşa? Da' ce s-a mai întâmplat? N-a mai putut 
să-ţi prăsească încă niscaiva Adevăraţi Catolici? 


Un necunoscut, o fiinţă ieşită dintr-un coşmar, îi tăia calea, ce-rându-i 
să se oprească. 


— Ai de gând să petreci o seară splendidă de unul singur pentru ca de 
mâine să începi o viaţă cu totul nouă? De asta ai luat atâta băutură şi atâtea 
ţigări, ca să-ţi creezi atmosferă? Poate că ai nevoie de o mână de ajutor să 
ridici vaca aia grasă? Ştiu că ar trebui s-o fac! Aşa că hai să încheiem 
conturile! 


Mai multe mâini începură să tragă de pachetele pe care le ţinea, 
încercă să opună o vagă rezistenţă. Apoi îi smulseră toate cumpărăturile. 


— Care-i taina, coddere? Le vrei înapoi? 
— Daţi-mi-le, doar am plătit pentru ele. 


— Dar de ce atâta grabă, dragule, de ce? Hei, Shirley, nu vrei un 
pachet de ţigări? Uite câte sunt! Doug, ce-ai zice de nişte bere? 


— Nu, staţi aşa, staţi aşa! 
— Harry, ţine tu pachetul. Văd că a început să-şi iasă din pepeni. 


Pachetul trecea dintr-o mână într-alta doar cu o frântură de clipă mai 
repede decât ar fi putut el să-l intercepteze. Incepu să se înăbușe şi ochii i se 
împăienjeniră. 

— De ce nu te plângi la Papa Eglantine, dragule? Spune-i să abată 
furia cerului asupra noastră! Eşti un băiat tare bun, nu-i aşa, şi te înmulţeşti 


tot timpul, conform indicaţiilor! 


— Aţi auzit de prima lui nevastă din Ellay, pe care a părăsit-o cu doi 
copii? 


— Ce ticălos! 
— Şi a fost descoperit tocmai când încerca s-o roiască în Africa. 
— Şi asta numai pentru că are genotipul curat. 


— Se fălea tot timpul cu Buletinul de Limitarea Populaţiei, ca să se 
dovedească faptul că... 


— Probabil că l-a ars în secret pe altar şi şi-a cerut iertare că l-a 
cumpărat. 


— Intotdeauna cu doi care ţipă şi plâng în acelaşi timp, abia dacă mai 
apuca să închidă un ochi. 


— Băiatul meu mi-a povestit că fiică-sa a vrut să ştie de ce nu avem şi 
noi gemene ca el. 


— Nenorocit împuţit! 
Următorul lucru care şi-a luat zborul a fost una din cutiile de bere. Îl 


izbi pe Eric în frunte şi-i lăsă un semn; apoi sângele începu să-i intre în 
ochi. 


— In arcadă, dragule! La marele fix, exact în arcadă! Hei, hai să... 
Trosc. 
— Nu-l lăsa să ne scape, vrea să fugă! 


— Deci dacă lui îi place să se prăsească tot timpul, de ce nu ne-ar 
plăcea şi nouă? 


— [a-l iar! Donna, vrei să-i tragi şi tu? Aici. 
— Prinde-l, Doug! în regulă, gagiilor, hai să... 
— Ah-ha-ha-ha-ha! Ah-ha-ha-ha-ha! 

— Uită-te la el, uită-te la el, uite! 


— O să cam trebuiască să se spele înainte de a se prezenta iar în faţa 


papei. 

— Nici nu-i de mirare că i-a dat papucii, dacă amândoi plozii arătau 
ca el... 

— Cinci... 

— Adevărat Catolic... 

— Opriţi-l! 

— Au! Doamne, nenorocitul... 

— Uite ce i-ai făcut lu' amicu' meu! Te... 

Şi l-au. 


Când totul s-a terminat şi li s-a făcut teamă, l-au ridicat de pe jos şi l- 
au dus la gară, şi când nu s-a mai uitat nimeni, cu excepţia celor pe care-i 
cunoşteau, l-au împins la marginea peronului, în faţa unui tren care tocmai 


venea şi au spus că a leşinat, sau s-a sinucis — versiunile au fost diferite, dar 
toate conţineau aluzii la sărmana shigi numită Elena pe care a părăsit-o în 
Ellay şi la cei cinci copii şi la secreta lui aderenţă la Adevăraţii Catolici şi la 
toate celelalte de care nimeni nu s-a mai interesat îndeaproape. 


Când Stal a aflat vestea la buletinul de ştiri al televiziunii, s-a simţit 
cât se poate de satisfăcut, căci Zink deja găsise pe cineva de la care spera să 
poată obţine marfa gata tratată şi să împartă câştigul şaizeci la patruzeci. 


continuitate (39) 


MAI BINE SĂ FII UN VULCAN 


La fel ca în zilele precedente, Donald îşi petrecu timpul rătăcind prin 
preajma luminişului, cu mintea vâjâindu-i de gânduri, sau stând pe una din 
buturugi, încercând să nu se mai gândească la nimic. Îşi intensifică de unul 
singur consecinţele stării de izolare. Trebuia să sosească veşti; în ciuda 
amânării izbucnirii răscoalei, organizaţia lui Jogajong era foarte activă, 
având mulţi spioni şi agenţi — cel puţin câte unul în fiecare oraş din 
Yatakang — care expediau rapoarte cât se poate de des. Jogajong încerca să 
facă dovada marii lui sincerităţi, prezentându-l pe Donald, fără să facă 
economie de laude, tuturor oamenilor importanţi care ajungeau în tabără, 
dar strădaniile lui se dovedeau false. Ori de câte ori trebuia discutat ceva, 
cineva apărea să vadă dacă nu cumva Donald era prea aproape ca să poată 
trage cu urechea. 


Nu că ar fi fost curios să afle care erau subiectele abordate. 
Problemele celorlalţi, chiar dacă ele erau legate de o revoluţie într-o ţară cu 
o populaţie de peste două sute de milioane, începuseră să-şi piardă din 
importanţă pentru el în timpul nesfârşitelor ore de aşteptare. Privi copacii 
care îl înconjurau, admirându-le frunzele şi florile luxuriante hrănite cu 
belşug, de restul vegetației intrate în putrefacție; era de imaginat că acum 
zece mii de ani existau mulţi alţi arbori asemănători... Dar unde era omul? 
Ciuperci grase şi cu forme oarecum obscene atârnau ici şi colo de 
trunchiurile arborilor, asaltate de insecte. Mai jos erau şerpi, insecte, 
scorpioni. Fusese sfătuit să nu-şi pună niciodată piciorul pe pământ fără a 
face mişcarea de a-i strivi, sau să nu se aşeze înainte de a fi cercetat locul cu 
cea mai mare atenţie. Mai sus erau păsări din specii necunoscute lui, cu 
excepţia papagalilor care se certau cu voci ascuţite. Jungla mişuna de tot 
felul de vieţuitoare, dar cele mai multe din ele se temeau de mirosul omului 
şi se ţineau departe din calea lui. 


Ascultă vântul care fremăta prin frunziş. Când ploua, nu putea să 
sufere neregularitatea averselor pe care acesta le provoca. Lipsit de o 
structură fermă, îşi bătea joc de tot ce avea un model şi deci o motivaţie. 
Nici o clipă nu dispărea din aer mirosul greu, fie al vegetației în putrefacție, 
fie cel datorat reluctaţiilor vulcanice, şi de aceea, aidoma unui om obligat 
să-şi potolească setea numai cu apa strânsă în băltoace, începu să-şi 
imagineze că aerul avea un gust special, la fel ca gustul unei ape cu totul 
deosebită şi pură, şi inhala plin de speranţă briza atunci când aceasta venea 
dinspre mare, sperând ca inspiraţia să producă un miracol delirant. 


Dar nici ideea mării nu-i dădea pace: uriaşă, masivă, răbdătoare, 
capabilă să urască sălbatic, o fiară ostilă, care încercuise uriaşul ostil al 
junglei, capabilă oricând să şteargă orice urmă a omului, încercă să-şi 
imagineze cele câteva sute de insule care alcătuiau Yatakangul constituindu- 
se într-o naţiune prosperă, ajunsă pe culmile ştiinţei şi tehnologiei, cu o 
civilizaţie avansată, urmată de China, Europa, America. Nume fabuloase, 
citite pe hărţi. Aici nu era vorba de o combinaţie îngrijită de albastru, 
galben şi maro dispuse pe o foaie netedă, cu colţurile bine delimitate. Aici 
era un haos. Şi aparţinea în întregime Străbunului Loa, noul Cronos, care şi- 
ar fi putut devora propriii lui copii oricând ar fi avut chef. Aproape tot 


timpul şi-l petrecea privind vulcanul, învăluit cea mai mare parte din timp 
în ceaţă, ivindu-se totuşi, în răstimpuri, ca şi cum zeitatea adormită şi-ar 
mai fi amintit uneori şi de gâza care îl venera, arătându-i-se când şi când. 


Îşi aminti: Bronwen, trupul ei suplu şi întunecat şi afirmaţia ei, rostită 
cu atât calm, că el ştiuse că va fi nevoie de el pentru salvarea lui 
Sugaiguntung. Contact strâns, vapoare care brăzdează bezna nopţii. Avea o 
dorinţă vagă ca ea să fi fost învinsă de leucemia. Memoria ei păstrase mai 
mult din el decât avea el chef să împartă cu o cunoştinţă atât de 
întâmplătoare. 


De asemenea Deirdre Kwa-Loop: cum ar putea Engrelay Satel-serv să 
explice renunţarea atât de bruscă la programele lor de expediţie, cărora li se 
făcuse atâta reclamă? Se va naşte o nouă senzaţie şi vor inventa poveşti cu 
numele lui pentru a umple vidul creat, până când memoria publicului, şi aşa 
şubredă, va da totul uitării. Tot aşa cum uitată va fi şi identitatea fiecărui fir 
de păr trecut prin pieptene, sau a unghiilor tăiate de foarfecă. Astăzi, mâine, 
sub specie aeternitatis, lucruri mărunte menite să distragă atenţia minţilor 
pe jumătate seci. Şi deasupra tuturor, nepăsătoare, silueta masivă a 
Străbunului Loa. 


Abia dacă dădu vreo atenţie mesagerului venit să raporteze un contact 
radio cu o patrulă de pe Isola, care semnala reducerea acţiunilor piratereşti, 
ceea ce permitea strecurarea unui submarin în aceeaşi noapte. Ajunsese la 
concluzia că era mai bine să fii vulcan decât om; cel puţin nu mai dădeai 
doi bani pe distrugerile pe care le puteai provoca. 


Medicamentul îl vindecase pe Sugaiguntung de febră, dar profesorul 
era foarte slăbit. Greaţa îl împiedicase să mănânce timp de trei zile, şi deşi 
acum îşi revenise suficient ca să poată gusta puţină supă caldă şi o lingură 
sau două de orez aromat, sora spusese că nu avea încă voie să le înghită. 
Donald ieşise din apatia care îl cuprinsese în ultimul timp şi îşi punea 
problema oportunității îmbarcării lui pe submarin în noaptea aceea. 
Conform celor spuse de Jogajong, plecarea de acolo nu era simplă deloc, 
presupunând o barcă, echipament de protecţie împotriva radarului şi 
aşteptarea pe apă ore întregi, până când sonarul va arăta că submarinul se 


află în suficientă siguranţă pentru a ieşi la suprafaţă ca să-i îmbarce. Faptul 
că se procedase astfel fără nici un incident neprevăzut, chiar şi atunci când 
Jogajong a fost scos din ţară pentru a fi pregătit în vederea insurecției, nu 
constituia nici o garanţie; fuseseră înregistrate şi cazuri când totul se 
terminase într-o baie de sânge şi foc. 


Nu mai discutase nimic cu Sugaiguntung de când acesta se 
îmbolnăvise. Vorbele fără şir din timpul crizei avuseseră o vrajă anume, ca 
un concert de zgomote albe, dar cu o noapte înainte, când Donald se 
întorsese în peşteră, savantul sforăia liniştit, şi în ziua aceea stătuse întins pe 
saltea răspunzând la întrebări prin gesturi ale capului sau mici mormăituri. 
După ce constatase mulţumit că îi scăzuse febra, Donald preferase să-l 
evite. 


Frământat de gândul plecării, intră în peşteră, unde-l găsi pe 
Sugaiguntung stând cu picioarele încrucişate, învelit cu o pătură. Părea 
pierdut în gânduri. Când Donald îl întrebă dacă se simţea suficient de întărit 


pentru a suporta călătoria până la submarin, primul lui răspuns a fost o altă 
întrebare: 


— Poţi să-mi faci rost de un stilou şi o foaie de hârtie? 


— Să lăsăm chestiile astea, îi răspunse lipsit de politeţe. Te simţi bine 
acum? Au aranjat să ne ia în noaptea asta. 


— Nu vreau să fiu luat, răspunse Sugaiguntung. 
Să-i mai fi bântuit febra trupu-i slăbit? Donald îl întrebă iar: 
— Te simţi mai bine? 


— Da, mult mai bine, şi am spus că vreau o foaie de hârtie. Se poate 
obţine aşa ceva? 


Donald ezită şi îşi muşcă buza. După un moment îi promise că va 
încerca să-i facă rost, lucru de care însă se îndoia, şi ieşi din peşteră. Se 
duse să-l caute pe Jogajong şi îl găsi stând de vorbă cu sora. 


— Domnule Hogan, îl salută el cu o mişcare respectuoasă din cap, am 
auzit că dr. Sugaiguntung şi-a revenit şi poate fi dus la submarin conform 
planului. 


— Chiar acum mi-a spus că nu mai vrea să plece, îi răspunse Donald. 


In clipa în care auzi propriile-i cuvinte, impactul lor se întoarse 
împotriva lui însuşi ca un ecou. Să fi suferit atât, ca totul să fie în zadar ?... 


Ochii săi îi întâlniră pe ai lui Jogajong şi preţ de o clipă ştiu că se află 
în aceeaşi barcă în care plutea şeful rebelilor: în fărâma aceea de eternitate 
simţi că are o miză în calea căreia nu se putea pune nici un obstacol. 

— Şi ce vrea să facă? 


— Nu l-am întrebat. 


— Aici nu poate să rămână. Guvernul are computere bune. În curând 
îşi vor da seama de schema sosirilor şi plecărilor de pe insula asta şi vor 
trage concluziile care se impun de la sine. Va trebui să mergem la bază sau 
pe o altă insulă, acolo unde oamenii au cu totul altă atitudine faţă de cauză. 
Va fi un drum lung prin junglă şi mlaştini, şi vor fi multe traversări 
periculoase cu barca — ceea ce nu poate fi în nici un caz recomandabil unui 
om bătrân şi suferind. 


— Şi nici nu se poate întoarce, adăugă Donald. 
După care îşi spuse: şi chiar dacă ar fi putut, nu l-aş fi lăsat eu. 


— Într-un fel, zise Jogajong după o clipă de gândire, ar fi mai uşor de 
transportat un om în stare de inconștientă. 


— Cam aşa spuneam şi eu. 


— Probabil că e un ultim puseu al delirului provocat de febră, nu-i 
aşa? 


— Sigur că da. 


Cei doi se înțelegeau perfect. 


— Dar i-am dat suficiente medicamente pentru a fi siguri că..., începu 
sora. 


Dar Jogajong o întrerupse. 


— N-ai avut nici un necaz cu el când i-ai dat medicamentul? Fata 
clătină din cap. 


— Deci, în seara asta, cu puţin înainte de a te lăsa să-ţi vezi de drum, 
domnule Hogan. 


Dar Donald nu-l mai asculta. După ce toată chestiunea fusese 
aranjată, mintea lui se reîntoarse la Străbunul Loa. 


urmărind detaliile (29) 


ÎN VREME CE ECHILIBRUL MINŢII LUI ERA DERANJAT 


— Mary! 


Stând la fereastră, privind cu o expresie amară mareea suburbiei care 
înghiţea partea cea mai depărtată a văii, Mary Whatmough îşi auzi soţul 
chemând-o nerăbdător. Sorbi jumătate din ginul aflat în paharul pe care îl 
ţinea în mână — se simţea cumva vinovată de faptul că îşi turna porţii cam 
mari de alcool — şi se întoarse chiar în clipa când el intra în cameră, ţinând o 
scrisoare ca pe un steag triumfal. 


— E de la Consorţiul Beninia! Ascultă! „Dragă... tec...” Unde am 
rămas? A, da, uite şi ce ne interesează. „Deşi nu credem că vă vom putea 
oferi o remuneraţie la fel de generoasă ca în cazul acelor solicitanţi cu un 
nivel superior de pregătire, suntem convinşi că experienţa pe care aţi 
acumulat-o şi de care ne-aţi vorbit în scrisoarea dumneavoastră ne va fi de 
folos în stadiile preliminare ale proiectului. Vă rugăm să ne anunţaţi când 
credeţi că veţi putea să vă prezentaţi la biroul nostru din Londra pentru a 
putea discuta personal această problemă.” 


Pronunţând cu grijă fiecare cuvânt — doza de gin o lovise mult mai 
dur şi mai rapid decât şi-ar fi imaginat ea —, Mary spuse: 


— Am impresia că cel puţin unii dintre negrii ăia şi-au dat seama, nu- 
i aşa? 


— Ce vrei să spui? 


— Da' nu e clar? Aştia n-au fost în stare niciodată să-şi vadă de 
propriile lor afaceri, şi acum, când şi-au dat seama, au chemat pe cineva în 
ajutor. 


Victor împături scrisoarea. În timp ce o privea, începu să o îndoaie în 
linii paralele. Apoi vorbi fără să-şi ridice privirea. 


— A, nu cred că asta ar fi ideea care stă la baza proiectului, draga 
mea. 


Mintea îi fu invadată de imaginea fulgurantă a unei fete frumoase, 
ivită pe ecranul telefonului. Pe fundal, o siluetă umană întunecată. 


Lucrurile s-au schimbat. N-are nici un rost să mai încerc vreo 
renaştere a lumii mele sau a lui Mary. Dar Karen mi-a oferit atâtea plăceri. 
Poate că mai există o şansă... 


— Poate că nici nu e vorba de vreo idee, spuse Mary. Dar asta-i 
situaţia, nu-i aşa? 


— Tot ce se poate, se arătă el de acord, cam stingherit. Dar nu prea 
cred că ar fi — ăăă — diplomatic să le vorbesc în felul ăsta. I-aş putea jigni. 
Nu-i aşa? 


— Ai început să vorbeşti ca tatăl meu. Acesta fusese tot timpul, 
vreme de douăzeci de ani, preludiul la orice ceartă între ei. Şi uite în ce hal 
l-a adus modul lui de a discuta! A fost expediat cu un şut în fund de o clică 
nenorocită de parveniţi! 


— Draga mea, noi nu avem nici o responsabilitate faţă de Beninia în 
mod direct, înţelegi — patronul nostru e o companie americană care are un 
contract cu ei. 


— Să n-aud de americani! Doar ţi-am spus de o mie de ori. De la ăştia 
te poţi aştepta să-ţi pună de şef un mucos cu pielea neagră, care are jumătate 
din anii tăi, care îţi va pretinde să-i spui „boss” şi să mai şi stai cu spinarea 
înclinată atunci când îţi vorbeşte. Ce ai de gând să faci? 


Victor luă scrisoarea şi o rupse meticulos. 


— Oricum, nu era bună de nimic, nu-i aşa? zise el. Întotdeauna 
discuta cu aerul, nu cu soţia lui. Fără îndoială că se va îmbăta la vreo 
petrecere şi va vorbi de primul ministru sau de altcineva ca despre un 
„cioroi”, şi atunci unde o să ajung? Tot aici, sau un loc şi mai rău ca ăsta, 
aşa că... 


Se răsuci pe călcâie. 
— Unde pleci? 
— Oh, te rog să taci! 


Femeia înălţă din umeri. Victor avea mereu asemenea ieşiri. Nu mai 
departe de săptămâna trecută, la petrecerea familiei Harringham. E chiar de 
mirare că Meg Harringham nu l-a plesnit. Dar, ca de obicei, uită tot şi mâine 
va refuza să mai recunoască ce s-a întâmplat. Şi de fapt nu rupsese 
scrisoarea decât în patru, deci putea să mai fie citită. Oricum, întărea faptul 


că după atâţia ani africanii ăia proşti înţeleseseră, în fine, care le erau 
interesele. 


Când bubui împuşcătura, nu-i veni să creadă că ea venea din casă. 
Nici chiar după ce deschise uşa camerei lui Victor şi-i văzu creierii 
împrăştiaţi pe covorul în dungi, tot nu-i veni să creadă. 


continuitate (40) 


DE CEA MAI MARE IMPORTANŢĂ 


A apărut o problemă: unde puteau fi cazaţi cei care urmau să 
supravegheze primele faze ale aplicării proiectului Beninia? Întârzierea 
părea inevitabilă din cauza lipsei de locuinţe din suburbiile din Port Mey, 
până când cineva s-a gândit să-l întrebe pe Shalmaneser, care din incredibila 
masă de date a reuşit să încropească o soluţie. Exista un portavion, propus 
pentru vânzare. 


GT acceptase o propunere din Noua Zeelandă, ceea ce provocase 
discuţii aprinse în parlamentul local. Totuşi, dacă doreau să-l aibă în, să 
zicem, un an, îl puteau obţine şi era bine venit. Până atunci, însă, oferea 
anumite avantaje, deşi era un indiciu că proiectul nu va putea fi pus pe 
picioare decât peste şase luni. Planul iniţial avea în vedere PMAM şi 
amenajările portuare din Port Mey, implicarea celui dintâi în obţinerea 
materiei primei necesare pentru ducerea la bun sfârşit a proiectului, şi 


dragarea de către cele din urmă, pentru a asigura pătrunderea în rada 
portului a marilor transatlantice. 


Respectul lui Norman faţă de Shalmaneser a atins un nou punct 
culminant ca urmare a propunerii făcute de acesta. Aproba orice ar fi putut 
accelera aplicarea proiectului: mintea lui devenise chiar avidă de a-i vedea 
reuşita. 


leşi pe puntea de zbor a portavionului, plină, ca de obicei, cu 
elicoptere, atât pentru pasageri cât şi pentru transport, îl salută pe Gideon 
Horsfall, care tocmai îşi făcuse apariţia în mare grabă dintr-unul din 
aparate, şi se aplecă peste bordajul orientat spre țărm. Încă nu ploua, dar 
dacă ura ceva cu adevărat atunci era aerul ăsta care mustea de apă. Îi 
umezea hainele, şi-i provoca mâncărimi pe cap. 


În timp ce se scărpina, privea absent spre Africa. Un cabotier intra 
încet în Port Mey, motoarele lui cu reacţie dându-i câte un impuls la fiecare 
două secunde, pop... pop... pop... 


Inşiraţi pe punte, câţiva oameni cu pielea tuciurie ţipau şi făceau 
semne spre portavion. Norman le răspunse, ridicându-şi mâna. 


Trecuseră deja câteva minute faţă de ora la care elicopterul care venea 
de la Acera ar fi trebuit să-şi facă apariţia. După ce acesta ateriza, Norman 
se apropie direct de uşa aparatului şi se simţi împuns de nerăbdare când 
omul pe care îl aştepta se întoarse să-şi ia la revedere de la alţi doi pasageri. 


In cele din urmă, acesta sări pe puntea vaporului şi-i întinse mâna. 


— Cât de mult mă bucur să te revăd, exclamă Norman. Ţi-a trebuit 
cam mult timp. 


— Să nu dai vina pe mine, spuse Chad Mulligan. N-ai decât să-i scoţi 
vinovaţi pe angajaţii lui GT. Toţi, de la Prosper Rankin în jos, se uită la 
mine ca la un făcător de minuni. Deşi, ca să fiu cinstit, trebuie să recunosc 
că parte din vină îmi aparţine. Am ajuns la concluzia că aş putea studia mai 
bine la New York tot ce se leagă de aceste meleaguri, decât aici — mi s-a 


spus că dotările bibliotecilor nu sunt prea grozave în Africa. După ce aruncă 
o privire pe punte, adăugă: E. o adevărată plăcere să vezi că o asemenea arcă 
a fost pusă, în fine, la dispoziţia câtorva oameni în vederea unor scopuri cât 
se poate de precise şi practice. Cum o cheamă? 


— Hm? A, iniţial l-a chemat „William Mitchell”, dar ne-au rugat să-l 
schimbăm cât mai repede, chicoti Norman. Şi nimănui nu i-a venit în minte 
un nume mai potrivit decât „Shalmaneser”. 


— Ambele nume bărbăteşti, hm? Nu-mi place să mă amestec în 
chestiuni de principiu, dar aşa ceva se întâmplă deja într-o proporţie prea 
mare. 


Chad îşi şterse fruntea, care începuse să lucească de transpiraţie chiar 
din clipa când părăsise cabina cu aer condiţionat a elicopterului. 


— Şi cum e clima mai spre interior? 


— Doar cu puţin mai bună. Norman se întoarse spre cel mai apropiat 
dintre lifturi. Apropo, cine erau cei doi cu care ai discutat în elicopter? 
Tipul mi se părea cunoscut. 


— Probabil că i-ai văzut în vreo fotografie. E vorba de un cuplu tânăr 
din State, pe care i-aţi angajat. Se duc în inima ţării să mai ridice o şcoală. 
Se numesc Frank şi Sheena Potter. 


— Da, îmi amintesc. Cererea lor a reprezentat un caz limită şi a 
trebuit să mă pronunţ — ceva legat de o sarcină ilegală. Mi s-a părut că în 
rest corespund foarte bine scopurilor noastre, aşa că mi-am spus că le pot 
oferi o şansă, şi mai târziu, dacă va fi cazul, să renunţăm la serviciile lor. 


— l-am observat sarcina. Nu se mai poate face nimic. Dar mi s-au 
părut foarte legaţi unul de celălalt, ceea ce e un semn bun. Apropo, cum 
merge cu recrutarea? 


— Nu s-au prezentat foşti membri ai administraţiei coloniale de 
calitatea pe care am sperat-o noi. Sau poate că ei au răspuns, dar pretenţiile 


mele au devenit exagerate. Norman intră în liftul cel mai apropiat. Imi 
amintesc că, în aceeaşi zi când a trebuit să rezolv cazul Potter, mi s-a mai 
trimis un dosar la care mai lucrez încă. Nu mă pot hotărî. 


— Dar care-i problema? 


Uşile se deschiseră, şi ieşiră în măruntaiele bestiei. Norman îşi trecu 
mâinile prin barbă şi se uită la indicatoarele de direcţie, apoi o luă la stânga, 
de-a lungul coridorului. 


— E vorba de o cerere din Paris, îi spuse el. Poate că am devenit prea 
doctrinar, nu ştiu. În fine, e vorba de un frate şi o soră din Paris, ai căror 
părinţi au fost pieds-noir, dar moştenirea algeriană nu reprezintă o 
recomandare prea bună. 


— Să nu care cumva să-i iei, chiar dacă ti-ar veni în genunchi până 
aici. Si să nu iei nici un portughez sau belgian, sau mai ştiu eu ce pădureţ 
picat acu' din pom. Doamne, ia auzi-mă cum mai generalizez. Unde mă 
duci? 


— Am ajuns, spuse Norman deschizând o uşă din fier care dădea într- 
un salon mare, bine mobilat, cu aer condiţionat — fosta popotă a ofiţerilor. 
Am crezut că vei dori să bei ceva după un drum atât de lung. 


— Nu, mulţumesc, refuză Chad tăios. 
— Ce? 


— Poate cel mult o bere rece. Nimic tare. Ție îţi datorez o mulţime de 
lucruri, inclusiv faptul că ai stors alcoolul din mine. Chad se trânti pe 
primul scaun liber. Mi-a fost imposibil să beau şi în acelaşi timp să-mi 
concentrez atenţia asupra Beniniei. 


— Păi asta-i o veste fantastică, spuse Norman. Avu un moment de 
ezitare. Ah — încă n-ai ajuns la nici o concluzie, nu-i aşa? 


— Concluzie? Sper că te referi la ipoteze. Sunt aici de cinci minute şi 
în timpul ăsta nici măcar n-am apucat să pun piciorul pe pământul Beniniei. 
Dar... Că tot vorbeam de recrutări. Mi-ai găsit oamenii de care aveam 
nevoie? 


— Ai cerut al dracului de mulţi, mormăi Norman. Ce spuneai? 
„Psihologi, antropologi, sociologi, sintezişti, nu neapărat purişti, doar unii 
care să aibă legătură cu chestiile astea.” Nu-i aşa că am dreptate? 


— „Aderenţă totală”, ca să fiu foarte exact. Ai reuşit să faci rost de 
ei? 


— Mai am încă de lucru cu sintezistul, oftă Norman. 


— E vorba de o disciplină care nu prea atrage multă lume. Sunt destui 
care cred că Shalmaneser îi scoate automat din pâine. Dar am adresat o 
cerere la guvem şi Raphael Coming m-a asigurat că va încerca să ne 
rezolve. Cât despre ceilalţi, am ales o listă de vreo douăzeci pe care să-i 
intervievezi, toţi cu recomandări excelente de la patronii lor actuali. 


— Mă simt descurajat, se încruntă Chad. Preferam unii care au 
ciufulit bine de tot răbdarea patronilor lor... Insă astea-s prejudecăţi. 
Oricum, mulţumesc. Sună bine. Până la urmă cred că tot o să înghit o bere. 


— A fost deja comandată. 

— Splendid. Şi altfel, ce se mai întâmplă? Ce face Elihu? 

— A fost azi dimineaţă pe aici cu Kitty Gbe, ministrul Educaţiei, să 
vadă cum arată programul de selecţie pe care l-am propus în vederea 
alegerii studenţilor-profesori. Cred că în după-amiaza asta se află la palat. 


— Şi preşedintele? Ce mai face? 


— Nu prea bine. Am ajuns prea târziu. E un om bolnav, Chad. Să nu 
uiţi lucrul ăsta când îl vei întâlni. Dar sub aparenţa de... de senilitate se 
ascunde o personalitate unică. 


— Şi cine va prelua conducerea? 


— Un guvern interimar sub conducerea lui Ram Ibusa, cel puţin aşa 
cred. De fapt, Zad a semnat ieri documentele regenței în cazul în care va fi 
prea bolnav să mai conducă. 


Umerii lui Chad se ridicară. 


— De fapt nu cred că are prea mare importanţă. Cel care conduce cu 
adevărat ţara e Shalmaneser, nu-i aşa? Şi din câte am ajuns să-l cunosc, sunt 
convins că va face o treabă excelentă. 


— Sper că ai dreptate, murmură Norman. 


O fată îşi făcu apariţia cu berea pe care o puse pe masă, între cei doi. 
In timp ce se depărta, Chad o urmări cu privirea. 


— Recrutare locală? 
— Ce? A, chelneriţa? Da, aşa cred. 


— Drăguţă. Dacă au shigi de un asemenea calibru, s-ar putea ca 
şederea aici să-mi facă o mare plăcere, chiar dacă n-oi găsi ceea ce caut. 
Am uitat: tu ai o adevărată fixatie pentru blonde, nu-i aşa? 


— Nu mai am nici un fel de fixatie, răspunse Norman ca un bloc de 
gheaţă. Fixaţiile şi Beninia nu fac casă bună. 


— Am băgat de seamă. Mă bucur că ai reuşit. Turnă pe gât jumătate 
din bere, apoi puse paharul pe masă cu un suspin de satisfacţie. 


— Şi pentru că veni vorba de ceea ce cauţi, spuse Norman cu o 
nerăbcfare vădită să schimbe subiectul, am înţeles din cererile pe care le-ai 
formulat că... 


— Că habar n-am ce caut, îl întrerupse Chad. Cel mai bine ai face să 
te pregăteşti ca mâine să mă întrebi cu totul altceva. De fapt, venind 


încoace, mi-am dat seama că aş fi făcut bine dacă ţi-aş fi cerut şi nişte 
biochimişti şi geneticieni. 


— Vorbeşti serios? 


— Încă nu. Mai lasă-mă o săptămână sau două şi poate că va fi cazul 
să crezi că pot vorbi şi serios. Şi de asemenea profeţi, imami, rabini, 
prezicători, clarvizionari şi... Norman, pe cine crezi că ar mai trebui?... Oare 
o fi tot ce te-am rugat o bază sănătoasă pentru un început? 


— Cere tot ce crezi de cuviinţă, răspunse Norman după o pauză. Nu 
ştiu de ce am impresia că nu e nimic mai important decât ce vrei tu, nici 
chiar proiectul Beninia. 


— Incepi să-mi placi din nou, spuse Chad. Imi supraalimentezi egoul. 
Doamne, n-am devenit deja prea vanitos? 


urmărind detaliile (30) 


DEFENSE D'ENTRER 


Venind din stradă, lui Jeannine i se păru, la început, că nu era nimeni 
acasă, dar curând sesiză un licăr de lumină care se strecura printre draperiile 
grele, de modă veche, care acopereau fereastra salonului, după care auzi 
sunetele moi ale pianului. Era una din bucăţile preferate ale fratelui ei, La 
feune Fille aux Cheveux de Lin. 


Ciudat, dar uşa din faţă nu era încuiată. Intră. Ajutată de lumina palidă 
a felinarelor de pe stradă, observă că holul era în dezordine: sub tălpile 


pantofilor scrâşneau cioburi dintr-o vază mare, în vreme ce o carpetă 
marocană fusese azvârlită de perete, arătând acum ca o cârpă mototolită. 
Aerul era greu şi dulceag din cauza aromei de haşiş. 


Muzica încetă. Deschise uşa salonului şi văzu silueta fratelui ei în 
lumina unduitoare a unei veioze. Pe o farfurioară de aramă arsese o ţigară 
de haşiş, şi lângă ea, pe capacul pianului, se afla o sticlă de coniac pe 
jumătate golită şi un pahar. 


El îi rosti numele pe un ton neutru, iar ea intră şi închise uşa. Se 
apropie de una din banchetele joase, tapisate, şi îl întrebă: 


— Unde e Rosalie? 

— Ne-am certat. Abia a plecat. 

Işi lăsă mâinile să hoinărească pe clapele pianului, conduse parcă de o 
voinţă a lor proprie, desenând lungi linii melodice care sugerau, într-un fel, 
cântece arăbeşti pe care nici un pian nu le-ar fi putut reda. 

Jeannine îl ascultă un timp. Apoi spuse, lungind cuvintele: 

— Ai aflat răspunsul companiei americane? 

— Da. Tu? 

— Da. Bănuiesc că ţi-au admis cererea si de aici a început scandalul? 

— Dimpotrivă. 

Se ridică brusc, închise pianul, îşi goli paharul, îl luă împreună cu 
sticla şi le puse pe o măsuţă joasă, în faţa surorii lui. Se aşeză lângă ea, îşi 
umplu iar paharul şi o întrebă din ochi dacă nu voia şi ea. Răspunsul îl făcu 


să se ridice şi să pornească după încă un pahar, îl opri cu o atingere a 
braţului. 


— Îl putem împărţi. Nu e nevoie să mai aduci unul. 


— Facă-se voia ta. 

Îşi stinse ţigara, apoi deschise cutia pentru a-i oferi şi ei una. 

— Ai spus că dimpotrivă. Nu te-au acceptat? 

— Nu. Din cauza asta m-am si enervat când a fost Rosalie aici. Tu? 
— Şi pe mine m-au refuzat. 

Urmă o tăcere lungă. În cele din urmă, Pierre zise: 


— De fapt, nici nu-mi prea pasă. Aşa ar trebui. Îmi amintesc cât de 
mult mi-am dorit să fiu angajat pentru a pleca în Africa. Aici nu sunt sigur 
deloc pe post, în plus mi-am pierdut şi soţia. Parcă sunt anesteziat. 


— Nu mai există nici o şansă să vă împăcaţi? 


— O idee pe care o urăsc. Are vreun rost să încerci să lipeşti la un loc 
toate cioburile astea? Numai obiectele cele mai preţioase merită un 
asemenea efort. 


— Şi eu sunt în aceeaşi situaţie, spuse Jeannine după o vreme. Raoul 
nu a putut să înţeleagă cât de mult am ţinut la plecarea în Africa. Nu am 
reuşit să ne punem de acord, şi a fost pentru ultima oară. Nu merită atâta 
bătaie de cap. 


— Cei din afară n-au cum să înţeleagă. 


Pierre goli paharul de coniac şi îl umplu iarăşi. Imediat după aceea 
sora lui sorbi din băutură. 


— Şi ce te gândeşti să faci? o întrebă el. 


— Incă nu m-am gândit. Acum, când sunt decis să mă întorc în 
Africa, probabil că voi căuta o altă soluţie pentru a obţine ce vreau. Şi nici 
aşa nu am nici o speranţă să mă întorc acasă, dar sunt şi ţări cu o anumită 


toleranţă faţă de europeni şi cred că acolo ar fi mai bine decât în mijlocul 
unei ţări mici şi mocirloase, aruncată undeva pe linia ecuatorului. 


— Egiptul angajează mulţi europeni, îşi arătă acordul Pierre. Mai cu 
seamă germani şi elveţieni, dar şi belgieni. 


— Raoul mi-a mai spus ceva: cât de deranjat e Consiliul Europei 
Comune de prezenţa americană în Beninia, şi cum încearcă să o 
contracareze cu ajutorul Dahomaliei şi URNG. 


— Şi pentru aşa ceva e nevoie de consilieri. Totuşi... 


Înghiţi un nod amar. Îi venise atât de greu să treacă peste mândria lui 
şi să completeze formularul prin care accepta să se pună în slujba 
tuciuriilor! Şi după o asemenea umilire să ţi se spună că îţi pierduseşi 
timpul de pomană — i se părea ceva insuportabil. 


— Mon pauvre! Ştiu ce simţi. 


Ridică din nou paharul; în timp ce bea, îşi descoperi privirea 
înşurubată în ochii lui Pierre. 


— Da, ştiu că aşa e, îi răspunse el. Dacă în toată lumea asta nu ar fi 
existat cel puţin o singură persoană căreia să-i fi păsat de mine, aş fi 
înnebunit. 


— Şi eu. Cu un efort în care părea să-şi fi pus toată voinţa, reuşi să se 
desprindă de ochii lui şi să aşeze paharul pe masă. 


Apoi continuă fără să-l mai privească. 


— Eu cred — înţelegi? — că asta e principala cauză a haosului din viaţa 
mea. Felul în care am trecut din bărbat în bărbat, considerând-o drept o 
adevărată victorie dacă reuşeam să fi stat cu el cel mult un an... Eu caut pe 
cineva ca tine, scumpul meu. Şi n-am reuşit să găsesc. 


— Dar cel puţin ai avut alinarea unei permanente căutări, îi spuse 
Pierre. Eu am renunţat. Doar cînd împrejurările m-au obligat, prima dată, şi 
acum a doua oară, a trebuit să recunosc că eram disperat. 


Aerul părea greu nu numai datorită valurilor de fum de haşiş, ci şi din 
cauza a ceva ce trebuia neapărat discutat, dar care rămânea un subiect 
inabordabil. Reuşi să se ridice cu greu în picioare, ca şi cum atmosfera l-ar 
fi apăsat cu o greutate cât se poate de materială. 


— Hai să ascultăm nişte muzică. Mă doare golul din casă. 


— La fel de goală ca sufletul meu, spuse Jeannine şi-şi umplu iar 
plămânii cu fum de haşiş. 


— Ce vom audia? Muzică triumfală? Un marş funebru? 
— Vrei să cânţi tu ceva sau punem o bandă? 


— O bandă. N-am mai ascultat de mult aşa ceva. Căută prin rastelul 
cu benzi, alese una şi o puse pe magnetofon. Berlioz o să te revigoreze, hm? 
murmură el în timp ce stinse lumina. Uite o combinaţie isteaţă de sunet şi 
lumină. Nici nu cred că ai mai văzut aşa ceva. 


Micul ecran al magnetofonului era luminat, pe el fiind vizibile modele 
în alb şi auriu: ajutat de licărele colorate reuşi să se întoarcă lângă ea. Un 
timp continuara să privească decorul, nemişcaţi. Volumul era asurzitor, 
preferința maestrului pentru orchestrări uriaşe fiind adusă la apoteoză de 
amplificarea modernă. 


— Ar trebui să iau un magnetofon mai nou, spuse Pierre. Dacă nu te 
aşezi chiar în faţa ecranului ăstuia, nu mai prinzi şi a treia dimensiune. 


— Vino aici. Dar nu stai bine. Chiar o fi nevoie ca oasele africanilor 
să stea pe blestemăţiile astea? Nu vrei să te aşezi în fotoliu? 


— Nu, e imposibil să pui ambele fotolii în spaţiul ăsta atât de strâmt... 
M-am certat de câteva ori cu Rosalie pe chestia asta. 


— Poţi să vezi bine de acolo? Sprijină-te de mine. Nu, pune-ţi braţul 
în jurul meu. Perfect, e foarte bine aşa. 


Mai trecură câteva secunde. Părul ei păstrase boarea unui parfum. Şi 
era aşa de moale pe obrazul lui, care se îngropase în el! Imaginile şi culorile 
asortate cu muzica năşteau o armonie tulburătoare care reuşea să-i atingă 
sufletul, strecurându-se prin vălul apatiei şi depresiunii care puseseră 
stăpânire pe el. Îi simţi degetele puternice şi subţiri care i se încleştaseră de 
mână, dar nu reacţiona în nici un fel, şi când ea se mişcă încetişor, el nu 
făcu altceva decât să-şi corecteze poziţia pentru a se potrivi cât mai bine cu 
a ei. Fusese firesc ca atunci când ea începu să-i mângâie mâna şi 
încheietura, el să facă aceleaşi gesturi, şi asta cu puţin timp înainte de a-şi fi 
dat seama că îi atingea partea dezgolită a pieptului. 


Culoarea de pe micul ecran al aparatului deveni albă şi azurie. O privi 
brusc în lumina aceea puternică. li văzu lacrimile licărindu-i pe obraz: două 
firicele strălucitoare curgând din două fântâni întunecate. 


Nu auzi ce-i spusese din cauza muzicii care răsuna la volumul maxim, 
dar din freamătul buzelor ei îi înţelese bine cuvintele. 


— Vom rămâne cât se poate de singuri, nu-i aşa Pierre? 
Nu putu să-i răspundă. 


— Ăsta este adevărul, zise ea de data aceasta ceva mai tare şi cât se 
poate de apatică. Mai are rost să ne prefacem? Mi-e silă de toată lumea, cu 
excepţia ta, Pierre. Frate sau nu, tu ai fost singurul meu prieten de o viaţă şi 
nu mai sunt tânără. Parizienii nu ne vor, francezii ne ignoră, restul Europei e 
un haos care seamănă cu voma unui căţel lacom, ca acum să descoperim că 
sales noirs nu sunt nici ei interesaţi de persoana noastră. Şi atunci încotro s- 
o mai apucăm, spune-mi? 


Pierre îşi scutură capul şi ridică o mână cu un gest care voia să trădeze 
lipsa oricărei speranţe. 


— Ainsi je les emmerde tous, exclamă Jeannine. Până acum îşi slăbise 
doar bluza, dar o desfăcu pentru a-şi dezvălui sânul pe care i-l oferise spre 
mângâiere; era un sân superb, a cărui plinătate traversa graniţa voluptăţii. 
Îşi trase complet fermoarul şi scoase bluza de pe ea. El nu făcu nici un gest 
pentru a o opri, cum nu făcu nici un gest care să-l arate cooperant. 


Privindu-l de la distanţa unui braţ, îi spuse după câteva minute de 
profundă meditaţie: 


— De multe ori m-am întrebat dacă nu cumva ţi-ai pierdut femeia 
tocmai pentru că eşti prea puţin bărbat. Aşa să fie, Pierre? 


Şi dintr-o dată faţa lui se învineţi de furie. 
— Nici vorbă de aşa ceva, izbucni el. 


— Tot aşa cum nu intră în discuţie faptul că sunt o femeie atrăgătoare. 
Abia azi, după ce am primit scrisoarea aia, mi-am dat seama ce vreau. Şi ce 
vrei şi tu. O lume moartă. Dar trebuie să mai fi rămas ceva din ea. Am putea 
— trebuie — să căutăm ceea ce avem nevoie, mă refer la latura sentimentală, 
într-o companie potrivită. Sunt câteva lucruri care trebuie puse la punct, dar 
de asta mă voi ocupa eu. Sunt locuri unde un om preţuieşte mai mult decât 
o bucată de hârtie pe care scrie ce a fost el când s-a născut. 


Jeannine avu o ezitare. 

— Am putea avea copii împreună, Pierre. 

— Ai înnebunit? 

Cuvintele fură şoptite cu buze palide. 

— Gândeşte-te puţin, spuse ea calmă, după care se lăsă cu spatele pe 
speteaza recamierului pentru a asculta înregistrarea. Îşi puse mâinile pe sâni 


cu o modestie prefăcută, gest care ştia că-i atâta pe cei mai mulţi dintre 
bărbaţi. 


Când îi simţi prima atingere, îşi întoarse gura întredeschisă, flămândă 
să fie sărutată. 


context (27) 


GRUPUL DE STUDIU RAPORTEAZĂ 


„Din punct de vedere lingvistic, shinka în forma tradiţională pură, 
cunoscută numai de bărbaţi şi femei foarte în vârstă, folosită numai când 
recită poezii sau spun snoave şi basme învăţate de copii, face parte din 
subfamilia de limbi care domină zona. Au mai fost semnalate şi alte 
anomalii pe lângă cele deja citate, extrem de sugestivă fiind înrudirea dintre 
cuvintele «războinic» şi «prost» şi omonimia dintre «rană» şi «boală». 


Cu toate acestea, shinka «pură» a fost înlocuită aproape în întregime. 
O influenţă covârşitoare a exercitat-o engleza în toate marile centre urbane, 
deşi nu există nici o sursă de autoîmbogăţire a vocabularului pentru a crea o 
nouă variantă, chiar stricată, a englezei. Dialectul holaini reprezintă un fel 
de limbă de sine stătătoare, în sensul că el a creat un soi de hibrid din 
combinarea vocabularului, în cea mai mare parte de sorginte locală, cu 
gramatica născută pe alte meleaguri — şi viceversa — aceşti doi poli 
coexistând în cazul aceluiaşi vorbitor şi variind în modul lui de folosire a 
limbii în funcţie de comunicarea pe care o stabileşte cu interlocutorii lui. În 
toată zona de nord a ţării, acolo unde influenţa dialectului holaini este 
puternic resimţită, marea majoritate a populaţiei, indiferent de originea ei, 
înţelege cuvintele amintitului dialect şi se poate exprima folosind propoziţii 
simple în holaini, dar limba folosită în mod preponderent aici este totuşi 
shinka contaminată. 


În plus, mai există şi enclavele reprezentate de populaţiile inoko şi 
kpala, care şi-au păstrat limba strămoşească (foarte puternic influențate de 
shinka de-a lungul timpului), dar despre care se poate spune că sunt practic 
bilingve, sau, în cazul copiilor care învaţă în şcoli, obligaţi fiind să 
vorbească engleza, trilingve. 


Engleza este limba politică a ţării, folosită în comerţul exterior şi la 
care apelează cea mai mare parte a intelighenţiei. Emisiunile TV sunt 
realizate în toate cele cinci limbi, inclusiv engleză, dar programele de 
divertisment sunt produse fie pe plan local în shinka, fie aduse din 
străinătate, în engleză. 


Limbile care au influenţat dialectul local sunt araba, spaniola, swahili, 
ale căror urme mai pot fi încă detectate, iar de-a lungul graniţei se fac 
simţite influenţele celorlalte dialecte locale de la care au fost împrumutate 
în special cuvintele desemnând obiecte comercializate. 


O analiză sistematică a vocabularului va fi făcută imediat ce...” 


„Populaţia majoritară e negroidă, deşi în nord există urmaşii 
năvălitorilor berberi, iar în imediata apropiere a localităţii Port Mey există o 
minoritate bine reprezentată care păstrează trăsăturile strămoşilor englezi şi 
indieni. Înălţimea medie pentru ambele sexe e cu puţin sub media 
înregistrată în ţările vecine. Acelaşi lucru se poate spune şi despre greutatea 
corporală. Fenomenul poate fi explicabil (a) prin dieta deficitară şi (b) 
datorită consecinţelor pe care le au bolile endemice. Tripanosomia şi 
malaria sunt bine cunoscute de locuitorii ţării care au fost corect şi 
consistent instruiți împotriva lor, în cadrul măsurilor luate pentru prevenirea 
acestor boli prin cursurile publice special organizate în acest scop, dar e 
foarte frecvent un virus insidios, aparent rezistent la antibiotice, al «febrei 
hemoglobinurice»; acesta provoacă mortalitatea infantilă, deşi se pare că 
asupra adulţilor nu are efecte fatale. Tuberculoza, variola şi alte boli sunt 
ținute sub control de un serviciu preventiv, bine acceptat de populaţie, 
dar...” 


„În urma testelor efectuate de echipele noastre, s-a constatat că nivelul 
mediu IQ al copiilor de şcoală este cu aproape 2,5 puncte sub media din 
teritoriile învecinate, deşi acum nu mai e sigur că aceste rezultate sunt 
semnificative, din cauza dificultății aprecierii testelor cauzată de zgomotul 
de fond. Presupunând, însă, că diferenţa e reală, probabil că ea se datorează 
deficienţelor alimentare semnalate de-a lungul multor generaţii, principala 
formă de hrană fiind reprezentată de făină, sago, şi alte materii bogate în 
amidon, care au fost doar puţin completate cu alimente bogate în proteine 
sau cu legume proaspete. Mulțumită activităţii susţinute de guvern în sensul 
educării populaţiei pentru folosirea citricelor, a fost complet eliminat scor- 
butul, şi astăzi e la îndemână, ca aliment de bază, peştele. 


Pe de altă parte, a fost găsit un mic grup de copii cu adevărat 
strălucitori, din care au fost testaţi unul la 176. Testele vor încerca să 
descopere în continuare existenţa unor copii cu o înzestrare genetică de 
excepţie...” 


„O serie de ritualuri contradictorii au fost semnalate, ele fiind asociate 
cu evenimente cruciale din viaţa obştii: naşterea, pubertatea, căsătoria, 
creşterea copiilor, boala şi moartea. Unele au o origine locală, în timp ce 
multe altele au o vădită influenţă musulmană sau creştină. A fost alăturat un 
tabel cuprinzând trăsăturile semnificative ale unor asemenea ceremonii şi 
zonele cu incidenţa cea mai mare... NB: atitudinea oamenilor faţă de aceste 
evenimente este mai curând sărbătorească decât magică sau de ispăşire, dar 
nu s-a putut stabili dacă e vorba de un factor indigen sau totul se datorează 
desacralizării provocată de europeni în timpul propriilor lor festivaluri 
religioase din perioada colonială...” 


„Structura familială este tipică patriarhatului în cazul holainilor şi are 
tendinţe matriarhale la shinka din sud, în special în marile oraşe, acolo unde 
se atinge un maxim în deplasarea forţei de muncă. Cu toate acestea, ambele 


sexe au aceleaşi drepturi în faţa legii şi tradiţia populară vorbeşte de situaţii 
când femei cu o personalitate foarte puternică erau acceptate în sfaturile 
bărbaţilor înainte de venirea europenilor. Termenii familiali atât de 
complecşi ai aborigenilor shinka au cedat locul unora mai simpli, înrudiţi, 
probabil, cu unii din engleză şi ajunşi aici prin intermediul misionarilor. Cu 
toate acestea nu s-a determinat încă...” 


„Idealurile comunităţii au fost studiate atât în shinka, cât şi în engleză, 
rezultatele fiind destul de interesante. În engleză, obiective ca «avere» şi 
«să fii preşedinte» au obţinut un punctaj maxim; în shinka, anumite calităţi 
ca (traducere aproximativă) «respectul public» şi «un comportament 
civilizat» au fost cel mai bine cotate. Încă nu s-a stabilit dacă acest lucru se 
datorează unui conflict real sau e consecinţa unei folosiri superioare a 
termenilor...” 


„Aşa cum se întâmplă în societăţile primitive, şi aici se pune un mare 
preţ pe proverbe, zicători şi discuţii cu caracter social. Conţinutul este 
totuşi, într-un fel, idiosincretic. 


Admiraţia universală pentru Begi este bine exemplificată de expresia: 
«Ai putea să-l primeşti pe Begi în casa ta», prin care se acordă preţuire 
familiei care se bucură de un mare credit. 


Un studiu complet vizând diferenţele existente între shinka şi holaini, 
ca şi al influențelor exercitate de inoko şi kpala, mai are de aşteptat...” 


„Către toate grupurile de cercetători, din partea lui Chad Mulligan! 
«Încă nu cunoaşteţi! Încă nu aţi stabilit! Nu sunteti foarte siguri!» 


Ce-ar fi să-mi furnizaţi ceva de care să mă pot agăța cu nădejde?” 


continuitate (41) 


CUSUT CU AC ŞI AŢĂ 


La o oră după apusul soarelui, Jogajong îl scutură pe Donald de mână 
şi-l încredința în grija unuia din locotenenţii lui. Însoţit de patru oameni 
înarmaţi, cărora li se alăturaseră alţi patru ce îl duceau pe Sugaiguntung 
împachetat ca un fel de cocon în fâşii de plastic, o porni pe o potecă, alta 
decât cea pe care fusese condus la tabără. Căra în spate, aidoma unei ranite, 
costumul gonflabil antiradar rulat cu cea mai mare grijă, în care el şi 
însoțitorii lui aveau, probabil, să-şi petreacă ore întregi de singurătate până 
când apele din zona coastei vor fi suficient de liniştite pentru a permite 
ieşirea la suprafaţă a submarinului. 


Drumul era accidentat şi ochelarii cu infraroşii care îi fuseseră daţi nu 
puteau face faţă. Panta pe care tocmai o traversa, desprinsă din Străbunul 
Loa, era prea caldă, aşa încât plantele şi trupurile omeneşti lângă care păşea 
semănau cu nişte umbre. Obişnuiţi să treacă prin jungla întunecată fără nici 
cel mai mic zgomot, însoțitorii yatakangi păreau să se umple de un dispreţ 
nestăvilit faţă de el ori de câte ori se lovea de vreo creangă care atârna sau 
când era gata să-şi piardă echilibrul din cauza unui petic de noroi pe care 
călca fără voia lui. 


Până la urmă au reuşit să parcurgă distanţa, ajungând, în prima fază a 
acestei călătorii de final, la izvoarele unui mic râu. Pe mal se vedea un 
debarcader făcut din lemn negeluit de care era legat un praheng dărăpănat 
care se legăna puternic. Barcagiul îi aştepta nemişcat, pe cheu, cu picioarele 


încrucişate, trăgând dintr-o ţigară pe care o ascunsese grijuliu în podul 
palmei, dar care strălucea ca un licurici, când i se depărtau degetele. 


Sugaiguntung a fost aşezat cu cea mai mare grijă la prova bărcii, 
învelit cu saci vechi. Donald se urcă şi el la bord şi se aşeză pe o traversă 
aflată la mijlocul. Îl urmară doi oameni din gherilă, ale căror arme le 
atârnau de piept. Nu putu să nu se mire de câtă atenţie i se acorda sub 
pretextul supravegherii țărmului. Parola a fost singurul cuvânt rostit, după 
care au fost luaţi de curent, barcagiul vâslind cu mişcări ritmice abia auzite. 


Râul semăna cu un tunel pe fundul căruia se afla apă. Copacii de pe 
ambele maluri se aplecau, împreunându-şi coroanele din care se 
desprindeau trupuri de plante agăţătoare sau spânzurau bucăţi întregi de 
muşchi. In răstimpuri răsuna ţipătul ascuţit al unei păsări de noapte şi, la un 
moment dat, somnul câtorva maimute fu tulburat de un şarpe — iar Donald 
simţi cum nervii i se răsuceau din cauza zarvei neaşteptate. 


La punctul de confluență, acolo unde râul se topea într-altul mai mare, 
au trecut prin dreptul unui sat cufundat într-o beznă desăvârşită. Pentru 
orice eventualitate, însă, i se spuse să se întindă pe fundul bărcii. S-ar fi 
putut să mai fie cineva treaz. Când i s-a permis să se ridice iar, trecuseră de 
mult de sat. Se aflau chiar pe mijlocul apei, înaintând cu o viteză 
apreciabilă. Barcagiul renunţase la vâsle, folosindu-se numai de o padelă, 
drept cârmă. 


Suntem în secolul douăzeci şi unu. Gândul acesta îi veni lui Donald 
fără să fi fost declanşat de vreun motiv anume. lar aceasta este Yatakang, 
una dintre cele mai bogate ţări în resurse naturale, care nu stă chiar cel 
mai rău din lume nici cu ştiinţa. Dovada: Sugaiguntung. Şi iată-mă şi pe 
mine dus în beznă cu o barcă mânată de vâsle. 


Zonele populate începuseră să se îndesească de-a lungul malurilor. 
Era unul dintre cele mai periculoase momente ale călătoriei. Donald trebui 
să se culce iar pe fundul ambarcaţiunii, cu ochii înfipţi în copastie. O şalupă 
albă a poliţiei era legată de un stâlp, lângă un mic debarcader dintr-un sat 
mai mare decât primul. După câte se părea, însă, nu era nimeni la bord. Au 


trecut pe lângă ea fără nici un incident; după ce s-a depărtat suficient, 
barcagiul şi-a reluat padela. Îşi continuară călătoria fără ca viteza bărcii să 
se fi micşorat. Reflectând la acest aspect, Donald îşi dădu seama că se 
apropiau de estuar. 


La gura râului se afla un fel de colier format din clădiri, un mic port 
destinat în primul rând pescarilor, dacă era să se ia după plasele întinse pe 
stâlpi, a căror prezenţă era trădată de lumina slabă a câtorva felinare plasate 
în imediata apropiere a plajei. Si iarăşi, nici ţipenie. Cele mai multe bărci 
ieşiseră în larg în cadrul incursiunilor nocturne, aşa că nu avea nici un rost 
să le mai aştepte până la ivirea zorilor. Donald începu să respire ceva mai 
uşurat. 


La o mică distanţă de țărm, barcagiul îşi întoarse fragila ambarcaţiune 
cu flancul în direcţia de înaintare şi unul dintre însoțitori luă o lanternă de 
pe fundul bărcii. O prinse de bord după ce o aprinse. Arunca o lumină de un 
albastru pal. Donald bănui că era vorba de o lumină ultravioletă. 


Se scurseră zece minute de aşteptare lungi cât o veşnicie. Apoi, din 
ceţurile nopţii care se învălătuceau pe suprafaţa apei, se ivi o barcă mai 
mare de pescari, cu o lanternă ca a lor, pe lângă luminile de poziţie impuse 
de regulile de navigaţie. Barcagiul trecu pe lângă Donald, strângând 
apărătorile. Cele două bărci se alipiră cu o mişcare scurtă, fără nici cel mai 
mic zgomot. 


Cu gesturi stângace, Donald îi ajută pe cei doi însoțitori să-l înfăşoare 
pe Sugaiguntung cu o funie pe care o aruncaseră din barca mai mare. Ei îl 
ghidară în timp ce era ridicat, după care dispăru dincolo de bord. Urmă 
Donald, care se văzu înşfăcat de câteva perechi de mâini. 


Skipperul bărcii pescăreşti îl salută şi îi spuse să-l echipeze pe 
Sugaiguntung cu costumul gonflabil, fiindcă se hotărâseră să profite de 
ceaţă pentru a se apropia de țărm mai mult decât fusese prevăzut iniţial. 
Donald nu se mai întrebă cât de înţeleaptă fusese această hotărâre. Uitase de 
toate şi singurul lucru care îl mai sâcâia era urma unei disperări la gândul 
întoarcerii acasă. Acel Donald Hogan care trăise în cea mai bogată ţară din 


lume dispăruse cu desăvârşire şi pentru totdeauna, şi nu ştia cum se va 
acomoda străinul care îi purta numele atunci când va trebui să revină la 
vechiul lui stil de viaţă. 


Se execută fără nici un entuziasm, slăbind legăturile care îl imobilizau 
pe Sugaiguntung pentru a-l introduce în echipamentul de plastic, apăsând 
valvele pe buteliile care asigurau umflarea. Savantul trebuia să mai rămână 
inconştient încă o oră. 


Verifică atent tot echipamentul de supravieţuire — capsulele pentru 
colorarea apei, semnalele radar şi sonar pentru extremă urgenţă, vestele de 
salvare, rațiile de hrană, cutitul... După o clipă de gândire luă cuțitul lui 
Sugaiguntung şi i-l dădu skipperului. Doar afirmase în tabăra lui Jogajong 
că se răzgândise. Aşa că, pentru orice eventualitate, era mai bine să nu fie 
înarmat. Oricum, un bătrân slăbit de boală n-ar fi putut opune rezistenţă 
unui criminal calificat. 


Îşi îmbrăcă şi el costumul gonflabil în acelaşi mod, iar skipperul îi 
explică unuia din oamenii lui cum să-i lege de plutele de salvare. Trebuia 
prevenit pericolul răzleţirii celor doi cât timp vor pluti pe suprafaţa apei. 


Îi explică lui Donald că li se va drumul într-un curent care îi va purta 
spre partea cea mai adâncă a canalului, acolo unde se ascunsese submarinul. 
La o distanţă de câteva mile se aflau baze ale unităţilor de la Isola, gata 
oricând să execute un raid de diversiune asupra portului, despre care se ştia 
că e folosit de vasele chinezeşti pentru alimentare cu combustibil şi 
eventuale mici reparaţii — ceea ce ar fi reprezentat o încălcare flagrantă a 
neutralității Yatakangului, aventură care ar fi fost totuşi răsplătită de 
evadarea lui Sugaiguntung. Se spera însă că nu va fi necesară nici o 
intervenţie. 


Apoi — peste bord, aproape fără nici un zgomot, numai ei doi, spion şi 
pradă. 


Echipajul le făcu semne abia vizibile în bezna şi fâşiile de ceaţă care 
se înşurubau în valurile mici, apoi vasul se topi, dispărând ca şi cum n-ar fi 
existat vreodată. Rămăseseră singuri într-un univers de neguri unduitoare. 


Să tot fie vreo oră de când suntem aici.. Nu, ceasul îmi spune că e 
vorba de treizeci şi cinci de minute. 


Donald îşi încorda privirea, neliniştit, şi văzu exact ceea ce se 
aşteptase să vadă: nimic. Mişcarea săltăreaţă a valurilor era înnebunitoare şi 
ameninţa să-l umple de greață; în timpul şederii în tabăra lui Jogajong nu 
mâncase bine, deşi se părea că liderul rebelilor îşi făcuse un punct forte din 
a asigura celor de acolo un meniu cât mai echilibrat, pentru a-şi menţine 
tovarăşii în cea mai bună formă. Mâncarea fusese lipsită de varietate şi de 
savoare. Acum ar fi vrut să se îndoape chiar cu ceva fad, cum ar fi fost 
chiftelele de orez, deoarece junghiurile ascuţite ale foamei păreau să se 
certe la cuțite cu senzațiile vagi de greață. 


Chiar ne vor putea zări aici, astfel încât să ne putem întâlni şi să ne 
ia la bord? 


Nu era nevoie să-şi amintească faptul că la fel se procedase cu 
scoaterea lui Jogajong din ţară, sau că valoarea lui Jogajong obligase 
autorităţile de acasă să aleagă ruta cea mai sigură. O distanţă infinită părea 
să-l despartă de restul universului, ca şi cum între acest loc şi celelalte era 
imposibilă stabilirea vreunui contact. Despărțirea galaxiilor atinsese punctul 
culminant; separate unele de altele prin genuni pe care nici lumina nu le mai 
putea străbate, începuseră şi ele să se dezintegreze. 


Oare să fi meritat toate strădaniile astea ceva? Să-ifi salvat pe cei din 
Yatakang de la a fi fost induşi în eroare printr-o minciună monstruoasă, aşa 
cum mi-a spus Sugaiguntung ? 


Dar asta se întâmplase în Gongilung. In tabăra lui Jogajong, 
profesorul vorbise de întoarcerea acasă, refuzând să mai coopereze. 


De ce nu l-am întrebat ce motive avea? 
Incercă să evite răspunsul, dar nu reuşi. 


Pentru că mi-a fost frică. Dacă aş fi profitat de pe urma superstiţiei şi 
aş fi exploatat tradiționala răsplată pe care mi-o datora împotriva voinţei 


lui, aş fi preferat să nu ştiu. Atât cât pot, prefer să aed că a venit din 
propria-i iniţiativă. 


Se auzi un geamăt. Simţi că-i îngheaţă sângele în vene. Preţ de o 
clipă, imaginaţia lui înfierbântată puse sunetul stins pe seama sirenelor unei 
patrule a poliţiei care venea de departe. Dură o eternitate până când îşi dădu 
seama că era vorba de un cuvânt yatakang rostit de Sugaiguntung. 


Se depărtaseră unul de celălalt atât cât le permitea funia care îi lega pe 
amândoi. Trase cu un gest brusc de frânghie pentru a se apropia din nou. 
Probabil că trezirea în mijlocul unui astfel de loc constituise un şoc 
groaznic. Trebuia să se reasigure înainte ca mintea tulburată a profesorului 
să fi început să judece iar limpede. 


— Domnule doctor, totul e în regulă — iată-mă, eu sunt, Donald 
Hogan! 


Strânse braţul lui Sugaiguntung şi privi cu multă atenţie sub casca de 
protecţie a acestuia. Ochii bătrânului erau larg deschişi şi priveau îngroziţi 
înainte. După o clipă păru să se mai destindă. 


— Unde mă aflu? întrebă el cu o voce stinsă. 


— Aşteptăm un submarin american care să ne ia, îi explică Donald 
încet. 


— Cum? Sugaiguntung se încorda şi tresări cu atâta putere încât 
Donald era să-l scape din mână. M-ai... m-ai răpit? 


— Dumneavoastră aţi spus că vreţi să mergeţi, contracara Donald. Aţi 
fost foarte bolnav din cauza febrei, nu mai erati dumneavoastră, aşa că nu 
am vrut să vă suprasolicităm lăsându-vă să mergeţi pe jos prin junglă şi... 


— M-ai răpit! repetă Sugaiguntung. Doar ţi-am spus că m-am 
răzgândit! 


— Nu vă mai puteaţi întoarce în Gongilung. O dată ce v-aţi implicat 
în povestea asta nu mai era cale de întors. lar de aici nu aveţi cum să vă mai 
întoarceţi. Drumul duce numai înainte. 


Nu te poţi întoarce de oriunde. Nu te mai poţi întoarce niciodată, 
niciodată, niciodată! 


Un moment Sugaiguntung păru epuizat din cauza izbuaurii lui. Se 
smuci pentru a se elibera din strânsoarea lui Donald. Donald se supuse 
îngrijorat, în schimb continuă să ţină de frânghie astfel încât să nu se 
depărteze unul de celălalt la o distanţă mai mare de un braţ, apoi se uită 
cum cercetătorul îşi întoarce capul într-o parte, ceea ce îl făcu să se simtă 
mulţumit că erau atât de izolaţi. 


In cele din urmă vorbi iar, cu o voce în care se strecurase îngrijorarea. 


— Ce e chestia asta în care sunt îmbrăcat, care pare atât de ţeapănă şi 
în care e aşa de greu să te mişti? 


— A fost umflat să vă ţină la suprafaţă. De aia e aşa de ţeapăn. E... nu 
ştiu. Cred că e un costum de salvare folosit în mod obişnuit de piloţi şi 
echipajele submarinelor. Jogajong avea câteva din ele în tabăra lui. 


— Da, am auzit de ele. In timp ce Sugaiguntung cercetă costumul în 
care fusese vârât, se auziră nişte plescăituri slabe. Da, înţeleg. Avem şi 
semnale radar şi sonar pentru a fi siguri că vom fi găsiţi de submarin? 


— Se folosesc numai în situaţii de excepţie, atunci când cei care caută 
nu ştiu exact locul. Nu vă îngrijoraţi, ştiu cu exactitate unde să vină după 
noi, îl asigură Donald cu mai mult optimism decât simţea în realitate. 


— Deci nu le vei folosi? întrebă Sugaiguntung cu o voce în care 
răsuna teama. 


— Riscul e prea mare. Apele de aici sunt pline cu patrule ale 
yatakangilor, şi mai colcăie şi de chinezi. Cel puţin aşa mi s-a spus. 


— Înţeleg, mai spuse Sugaiguntung şi, după încă o cercetare atentă a 
costumului, se cufundă în tăcere. 


Lui Donald îi convenea acest lucru. Işi încorda încă o dată privirea, 
încercând să descopere ce se ascundea în ceața deasă. 


Doamne, chiar n-au de gând să se mai arate? Cât să le mai dau — o 
oră, două, trei? 


Apoi, pe neaşteptate, îl auzi pe Sugaiguntung. 


— M-ai răpit. Nu sunt aici pentru că aşa am vrut eu. Nu voi coopera 
cu guvernul tău. 


Donald simţi că se îneacă. li spuse furios: 


— Mi-ai spus că ai fost înşelat de şefii tăi! Mi-ai spus că poporul tău a 
fost indus în eroare. Solukarta pretinde că îi poţi face supraoameni, ceea ce 
e o minciună dezgustătoare! 


— Pot, zise Sugaiguntung. 


Cuvântul căzu ca o greutate de plumb pe fiecare mădular al lui 
Donald. Îi spuse: 


— Eşti nebun. Febra — trebuie să fie din cauza febrei. 


— Nu, asta s-a întâmplat după febră, răspunse Sugaiguntung 
netulburat. S-a întâmplat în timp ce zăceam în peştera aia de unul singur. 
Aşa am avut posibilitatea să mă gândesc aşa cum nu am mai avut ocazia de 
ani de zile. Întotdeauna s-au ivit probleme secundare de care eu nu m-am 
putut ocupa, cel mult să le fi încredinţat unora dintre studenţii mei, din care 
nu toţi reuşeau să conducă cercetările aşa cum trebuie. Acum patru ani, sau 
poate cinci m-am... 


— Te-ai?... 


— M-am gândit la ceva care atunci mi s-a părut de viitor. Un 
procedeu de reglare a legăturilor moleculare prin comprimarea unui semnal 
în timp — prin programarea unui computer pentru a produce modificările cu 
o asemenea viteză încât efectele uneia să nu le influenţeze pe ale celeilalte. 


— Aşa ai crezut că vei reuşi? 


— Nu. În felul acesta am reuşit numai pe jumătate, cu urangutanii 
mei. Dar nici chiar celebrul vostru Shalmaneser, şi nici chiar luptătorii 
kung-fu din Beijing n-ar putea reacţiona cu atâta iuţeală încât să elimine 
efectele secundare. 


— Şi-atunci cum crezi că poţi să reuşeşti? îl întrebă Donald. Trase de 
funie în aşa fel încât ajunse faţă în faţă cu cercetătorul. 


Sudoarea îi îmbibase costumul. 


Sugaiguntung nu-i răspunse direct. Continuă să vorbească la fel de 
egal şi impasibil ca până atunci. 


— Am abordat o altă metodă care părea să promită. Am făcut o serie 
de soluţii şablon în care putea fi introdus materialul genetic, în aşa fel încât 
reacţiile dorite să se producă lent, evitându-se astfel deformările tiparului 
molecular. 


— Am citit despre lucrul ăsta, spuse Donald. Si asta a fost metoda? 


— A fost funcţională pentru genele simple, dar nu pentru unele atât 
de complexe ca ale omului. Soluţiile organice şablon deveneau instabile 
mai repede decât s-ar fi putut produce reacţia. 


— Şi atunci, pentru numele lui Dumnezeu, ce?... 


— Am reuşit, de asemenea, să stabilizez genele la temperatura 
heliului lichid. Dar timpul necesar revenirii materialului îngheţat la 
activitatea normală ar fi fost atât de îndelungat, încât era clar că s-ar fi 
dovedit ineficient la nivel de masă. Pe lângă acest aspect, dacă în procesul 


de ridicare a temperaturii, care ar fi trebuit să fie absolut constant, ar fi 
intervenit o deviere bruscă de un grad sau două, s-ar fi putut produce 
disocierea în gene, ceea ce ar fi dus la irosirea întregului efort de până 
atunci. Aşa că am renunţat la acest procedeu şi am studiat în continuare 
rezonanţele sonice acordate, care... 


Nu-mi spune nimic. Vorbeşte doar de dragul de a vorbi. De ce? 


Donald privi în jur. Simţi pe obraz adierea brizei. I se părea, sau 
negura începuse să se ridice cu adevărat? Doamne, da, aşa era! Deasupra, 
profilându-se clar pe cerul înstelat, conul Străbunului Loa părea să se lase 
peste ei! 


Dacă submarinul nu se iveşte în timpul cel mai scurt, vom ficat se 
poate de expuşi. 


Gândul i se curmă brusc şi îi zbură din minte în clipa când îşi dădu 
seama cu groază care era motivul limbuţiei lui Sugaiguntung. 


— Nenorocitule, şopti el, ai lansat semnalele? 


Fără să mai spună altceva, trase de funie cu o mână, în timp ce îşi 
căuta cuțitul cu cealaltă. Îi eliberă lama în vreme ce imaginaţia lui umplu 
aerul cu sirena unei şalupe de patrulare care se apropia, şi sâsâitul arcurilor 
electrice scurmau apa, provocând gheizere de aburi. Intenţiona să taie 
legăturile care fixau semnalizatoarele de costumul lui Sugaiguntung, pentru 
a le întrerupe de cordoanele electrice. 


Dar Sugaiguntung încercă să prindă lama. Apa şi costumul îl 
împiedicară. Un gest care era între lovitură şi plonjare îi dejuca intenţia. 
Cuţitul nimeri în plin. 


Dintr-unul din compartimente ţâşni un adevărat tumult de stropi, şi 
ultimul căpătă o culoare întunecată. Smulse cuțitul, în timp ce un urlet îi 
devasta urechile şi tot trupul îi tremura. 


— Artera femurală, spuse Sugaiguntung, fără nici o urmă de emoție. 
Nu încerca s-o opreşti. Nu te voi lăsa. E singurul mod prin care mă pot 
revanşa faţă de poporul meu pentru trădarea mea, pe care am comis-o 
fiindcă nu am crezut suficient în cuvântul celor care ştiau mai bine. N-am 
fost loial... dar mă voi întâlni cu strămoşii mei într-un fel care... 


Capul îi căzu brusc într-o parte, iar pe faţa lui se putea citi un surâs 
enigmatic adresat stelelor dezvăluite de ridicarea cetii. 


Nu era încă suficientă lumină pentru a distinge culoarea apei, dar 
Donald ştia că e roşie. Cu ochii holbaţi, lăsând cuțitul să-i cadă din mână, 
renunțând şi la funie, văzu cum strălucirea devine tot mai puternică, 
strălucirea lavei; şi Străbunul Loa îi erupse în creier, pre-tinzându-şi 
drepturile asupra celei mai recente victime din nenumăratele mii ucise de 
răutatea lui. 


Când s-a ivit submarinul, luându-l la bord, a încetat să mai 
scâncească, dar numai pentru că gâtul îi era atât de iritat încât nu mai putea 
spune nimic. 


urmărind detaliile (31) 


PENTRU NOI, UN COPIL 


Când fetiţa Dora Kwezi se ivi în uşa clasei, Frank Porter nu o 
observă. Era cu spatele la ea şi, practic, tipa pentru a acoperi zgomotul ploii 
care cădea pe acoperiş. Fata trebui să-l strige de două ori până reuşi să se 
facă auzită. 


— Domnule Porter! Domnule Potter! 


Se întoarse. Era împroşcată cu noroi până la genunchi şi şorţul i se 
lipise de trupul tânăr şi frumos, din cauza ploii. Ce grabă putea s-o fi mânat 
în halul ăsta? 


— Domnule Potter, vă rog să veniţi la nevasta dumneavoastră! 


O, Doamne. Nu se poate. Te rog, Doamne, nu se poate — e prea 
devreme. Ar mai trebui cinci săptămâni! 


— Continuaţi să lucraţi, spuse el şi însoţi vorbele cu un gest mecanic, 
adresându-se în acelaşi timp celui mai mare dintre băieţi, în vreme ce trecea 
prin spatele băncii lui. 


— Lemuel, am toată încrederea în tine că vei păstra disciplina! 


Apoi înşfacă umbrela, o deschise şi ţâşni afară, în torentele de ploaie, 
pe urmele Dorei. 


Traversară „piaţeta” invadată de noroi din mijlocul satului, după care 
se repeziră pe treptele verandei, năpustindu-se în micul bungalow care le 
fusese repartizat. Când ajunseseră aici pentru prima oară, Sheena se uitase 
îngrozită de jur împrejur, după care făcuse o listă a tuturor lucrurilor pe care 
camera nu le conţinea şi pe care ea le considera esenţiale pentru 
supravieţuire. Nu exista nici măcar apă curentă. Pe acoperiş era un rezervor 
pe care un camion-cisternă îl umplea săptămânal. 


Şi totuşi, acesta era locul unde li se putea naşte copilul în mod legal... 
— E în dormitor! spuse Dora şi arătă cu mâna. 


Frank se năpusti pe lângă ea, trântind umbrela pe care nici nu se mai 
sinchisi să o închidă. 


Sheena era întinsă pe pat, cu ochii închişi, cu faţa foarte palidă, şi 
pântecele mare cât un dovleac se rotunjea sub rochia prea strâmtă. Lângă 


ea, ştergându-i faţa cu o cârpă muiată cu gheaţă, se afla tot ceea ce acest 
sătuc uitat de lume îi putea oferi în materie de asistenţă medicală: mama 
Dorei, Mama Kwezi, moaşa şi groparul. 


— Gata?... întrebă Frank fără să-şi mai poată încheia fraza. 
Mama Kwezi spuse înfiorată: 


— E prea devreme, dar am mai avut ocazia să văd dureri premature. 
Ştia bine engleza, pe care însă o colora cu accentul specific shinka. 


Frank veni lângă pat şi luă mâna Sheenei într-a lui. Când îi simţi 
atingerea, ea deschise ochii şi îi oferi un zâmbet care se stinse aproape 
imediat, înghiţit de o grimasă de durere. 

— De când au început? întrebă el fără nici o noimă. 

— Cred că de vreo două ore... 

Vocea femeii era aspră. 


— Doamne, şi de ce nu m-ai anunţat? 


— Dar e mult prea devreme, Frank! Ar trebui să se întâmple cam pe 
luna viitoare! 


— E tare rău să-ţi fie frică, spuse Mama Kwezi. Eu m-am născut, tu 
te-ai născut — e un lucru prin care trecem cu toţii, la urma urmei. 


— Dar dacă acest copil se va naşte cu vreo cinci săptămâni mai 
devreme, atunci... 


Frank îşi luă seama cu întârziere, conştient că ăsta era lucrul cel mai 
rău pe care Sheena l-ar fi putut auzi. 


— Da, va fi slăbuţ, dar nu se poate face nimic, oftă Mama Kwezi. 


— Trebuie s-o scoatem de aici — s-o ducem la un spital cumsecade! 


Mama Kwezi îl privi cu ochi mari şi rotunzi. Li făcu un semn Dorei, 
după care se retrase în fundul camerei, lăsându-i fetei sarcina de a spăla faţa 
Sheenei. Il trase pe Frank după ea şi îl privi tristă. 


— Şi cum vreţi s-o duceţi, domnule? Drumul până la Lalendi e numai 
noroi, şi pe ploaia asta... 


— O să telefonez după un elicopter! 


Dar chiar în timp ce pronunţa fraza îşi dădu seama cât de ridicolă era. 
Ploaia torențială se transformase într-un adevărat cearşaf de apă, fiind 
practic ultima rupere de nori dinaintea sezonului uscat al primăverii. 


— Nu, mai bine un aparat pe pernă de aer! El poate răzbate prin 
noroi, poate răzbate prin orice. 


— Da, domnule. Dar poate ajunge din Lalendi şi înapoi în... să zicem, 
două ore? 


— Chiar atât de devreme va începe? 
— Nu va dura mai mult, am simtit-o... 


Şi cum îi scăpară cuvintele, Mama Kwezi îşi puse mâna pe pântecele 
ei uriaş. 


— Contracţie? 
— Da, cred că apa se va rupe curând, curând. 


Lumea lui Frank îşi pierdu echilibrul şi începu să se rotească 
nebuneşte. Mama Kwezi îşi exprimă compasiunea, prinzându-l de mână. 


— Ea e o fată bună şi sănătoasă, domnule, şi tu vei fi un tată puternic. 
Cât despre mine, sunt foarte experimentată şi atentă şi am medicamente 
foarte bune, iar cartea pe care mi-au trimis-o din Port Mey cu cele mai 
recente sfaturi am citit-o şi am memorat-o. Nu mai sunt bătrâna muiere- 
vraci de altădată. 


— Nu, Mama. Sunt convins că... că te vei descurca de minune. Frank 
înghiţi cu greu. Dar dacă bebeluşul va fi aşa de mic şi slab... 


— Îi vom acorda toată îngrijirea. Acum du-te şi vorbeşte la telefon cu 
Lalendi. Să trimită o maşină. Trebuie să găseşti un doctor bun, de formaţie 
engleză, şi să-i spui ce s-a întâmplat. Am văzut cândva, în Lalendi, un 
leagăn excelent pentru copilaşi. 


Doamne. Cu mult timp în urmă şi cu mult înainte să fi apărut 
nenorocitul ăsta de Comitet Eugenie, mă gândeam să-i asigur Sheenei o 
terapie cu oxigen hiperbaric în timpul sarcinii... 


Dar asemenea tehnici păreau de-a dreptul incredibile în acest sat 
clădit din scânduri şi resturi de tot felul, cu doar o mână de case moderne în 
centru: şcoala, acest bungalow, spitalul, biblioteca... Si nici măcar acestea 
nu erau moderne, ci un fel de barăci mai mari, cu pereţi laterali din panouri 
ieftine, ridicate pe platforme de beton. Aici, unde televizorul era o 
adevărată minune, în jurul căreia se aduna tot satul pentru a se uita ca la un 
fel de cinema primitiv; aici, unde nu exista decât un singur telefon, nu tu 
luminat public, în case nimic altceva decât un tub fluorescent în loc de 
tavane luminoase -nu tu asta, nu tu aia... 


Peste câte mii de ani de istorie poate un om arunca o punte într-o 
singură zi? lată-l pe el, cetăţeanul unei ţări a cărei prosperitate ar fi făcut şi 
cele mai legendare imperii ale antichităţii să pară nişte cerşetori, 
împărtăşind cot la cot cu despuiaţii adăpostiţi prin grote aceeaşi groază în 
faţa procesului de nepătruns al devenirii omului. 


Se uită pe geam. Ştirea făcuse înconjurul aşezării. Sub glugile 
improvizate, înfruntând ploaia, cu ochii larg deschişi, femeile satului se 
adunau ca şi cum s-ar fi pregătit să participe la ritualurile tradiţionale pe 
care le văzuse practicate atunci când se năştea un copil, chiar de când 
venise aici. Pumnul strâns începuse să se ridice, întrerupând gestul 
ameninţător cu care ar fi vrut să le alunge. I se opri la semiînălţime, după 
care degetele se desfăcură iar. 


Acasă mi-au interzis dreptul de a deveni tată. Aici nu mai e acasă, n- 
are cum să fie. Mi-am încurcat drumurile cu oamenii ăştia. Îmi plac. Unii 
mi-au devenit chiar buni prieteni. Şi dacă trebuie să îndur şi o parte din 
lucrurile prin care trec ei... În fine, un bărbat trebuie să plătească pentru 
ce-şi doreşte... 


Se duse la uşă şi ieşi. Una din femeile de-afară îi strigă, cam nesigură, 
formula de noroc folosită la naşteri: 


— Frate, îţi doresc să ai un copil ca Begi! 


Incă nu se putea exprima cursiv în shinka, deşi o învăţa cu răbdare şi 
bunăvoință în puţinul timp liber care-i mai rămânea, dar auzise formula de 
atâtea ori, încât putea să dea răspunsul tradiţional. 


— Begi a adus noroc pe oriunde a trecut — deci dacă va veni şi pe la 
noi, să ne bucurăm cu toţii! 


Toate deveniră mai destinse, zâmbiră, făcându-şi semne cu cotul. Le 
zâmbi la rândul lui şi le spuse în engleză: 


— Intraţi, nu mai staţi în ploaie. Intraţi în verandă. 


Făcându-şi loc cu coatele printre femei, se iviră şeful Letli şi fiul lui 
cel mare, ambii purtând remarcabilul nume de Bruce, după numele unui 
ofiţer districtual care fusese cândva încartiruit la Lalendi. Şeful strigă: 


— Domnule Potter, vreţi să mergeţi la telefon? Nu mai e nevoie: fiul 
meu a vorbit cu spitalul şi vor trimite un aparat pe pernă de aer, cu o soră 
medicală şi toate medicamentele necesare! 


Preţ de o clipă, cuvintele nu-i spuseră nimic; continuă să meargă 
înainte, până când fu pe punctul de a ieşi din verandă. Apoi se opri locului. 


Dar nici măcar nu l-am rugat. Nici nu m-am gândit să rog pe cineva. 
Mie mi s-a întâmplat ceva rău. In situaţii critice n-ar fi cazul ca oamenii să 
ceară ajutorul fără să se mai simtă umiliţi ? 


Se gândi mult la lucrul acesta în timp ce aştepta lângă pat să i se nască 
copilul. 


A fost o fată. Când au adus-o în cortul cu oxigen mai trăia, şi sora 
care a venit de la Lalendi a făcut nişte grozăvii cu un tub şi nişte ace legate 
la un buzzer acţionat de motorul maşinii. Femeile din sat priveau totul cu o 
teamă plină de venerație, în timp ce una dintre ele se ruga cu voce tare. 
Cuvinte ca „hrănire intravenoasă” şi „păstrarea spaţiului uterin” nu 
însemnau nimic pentru ele şi prea puţin pentru Frank. În cele din urmă 
înţelese că tot ce se făcuse în vederea venirii în această lume ostilă a 
neajutoratei micuţe consta, de fapt, în reîntoarcerea ei la căldura şi protecţia 
pe care le găsise în trupul mamei. 


— A trecut multă vreme de la oamenii grotelor, îi spuse el Sheenei, 
palidă şi slăbită. 


Ea nu-l înţelese. Dar îi zâmbi. 


continuitate (42) 


ŞI SPUNEŢI CARE SĂMÂNŢĂ VA RODI 


Trecuseră luni de când Norman se gândise în treacăt la Donald. O 
dată se întrebase ce s-o fi întâmplat cu el; cu altă ocazie cineva a amintit de 
criza politică dintre State şi Yatakang, transformată rapid într-o rupere a 
relaţiilor diplomatice, dar care a fost remediată întrucâtva, menţionându-se 
rolul posibil al lui de Engrelay Satelserv în oprirea articolelor care porneau 


din Gongilung sub semnătura lui Donald, a cărui misiune începuse 
spectaculos şi se încheiase încă şi mai si. 


În acel moment, Norman îşi notă în minte să încerce să descopere 
adevărul, sau poate să-l roage pe Elihu să sondeze terenul la Guvern — dar 
în clipa următoare se ivi o altă problemă, aşa că nu-şi mai puse niciodată 
planul în aplicare. 


Chad spusese, şi pe drept cuvânt, că de acum înainte Shalmaneser va 
conduce toate afacerile Beniniei. Numai că nu se puteau lăsa toate 
responsabilităţile pe seama unei maşini. Cel puţin o parte din ele trebuiau 
procesate de o fiinţă omenească, care avea împuternicirea de a lua hotărâri, 
şi aceea fusese desemnată în persoana lui Norman. Luni de zile s-a mişcat 
ca şi cum s-ar fi plimbat în somn, fără să-l fi interesat ce mânca sau ce 
îmbrăca, supărat pe propriu-i trup când acesta obosea, furios când hormonii 
îi deşteptau dorinţe. Tot ceea ce conta era ca proiectul să meargă înainte fără 
şocuri; şi, cel puţin din acest punct de vedere, era mulţumit. 


Au transferat centrul de control într-o hală impozantă de la periferiile 
oraşului Port Mey încă înainte de termen. S-a construit şi o şosea largă care 
îl lega de portul în care dragoarele îşi intensificaseră activitatea pentru 
mărirea capacităţii portuare. Se ridicau promontorii şi diguri; a fost excavat 
un uriaş rezervor în ţărmul mării, cam la o milă sau două, în aşa fel încât 
materia primă de la PMAM putea fi pompată sub formă lichidă prin 
conducte mari cât un stat de om. Întreaga reţea de conducte fusese 
desfăşurată pe fundul mării de o flotilă din cinci vase. 


Proporția dintre cei de culoare şi albii din Port Mey s-a modificat 
brusc pe măsură ce voluntari din douăzeci de ţări, altele decât cele din 
Africa şi staff-ul de la GT, au început să se amestece cu băştinaşii. 
Dezvoltarea spaţiilor de locuit, centrale electrice, vehicule, oameni — pe 
toate acestea trebuia să le aibă limpede în mintea lui. 


Aşa se face că, atunci când i-a parvenit mesajul în cursul dimineţii, s- 
a uitat la el fără să priceapă nimic. 


Donald, se afirma acolo, aflase despre proiectul Beninia şi vroia să-l 
vadă cu propriii lui ochi, de vreme ce era condus de un vechi prieten. Avea 
domnul House amabilitatea să confirme dacă o vizită din partea domnului 
Hogan i se părea oportună? 


Documentul avea şi o semnătură. Exista şi un număr de cod — de 
undeva din Washington, dacă se avea în vedere numărul de cifre. Norman îi 
ceru unui centralist să-i facă legătura şi se întoarse la treburile lui. 


In cele din urmă, pe ecran apăru răspunsul, o imagine foarte proastă, 
din cauza unei furtuni în plină desfăşurare. Cu toate acestea, Norman reuşi 
să-şi dea seama că se adresa cuiva dintr-un spital, care purta un halat alb. 


— Sunt dr. Oldham, domnule House. Cred că aţi primit mesajul meu 
în legătură cu prietenul dumneavoastră, Donald Hogan? 


— Da, sigur că da. Ceea ce voiam să ştiu e de ce a trebuit să apeleze 
la serviciile dumneavoastră pentru a afla dacă poate lua legătura cu mine? 
Aş fi încântat să-l revăd. 


Urmă o pauză. 


— Poate că ar fi cazul să vă explic, spuse în cele din urmă dr. 
Oldham, că vă sun de la St. Faith's Hospital, şi nu de la Washington, aşa 
cum s-ar fi putut crede având în vedere numărul de cod. Nu ştiu dacă 
numele vă spune ceva. 


— Da, sigur că da, răspunse Donald rar. Sunteţi centrul psihiatric al 
armatei. Nu-i aşa? 


— Exact, îl aprobă Oldham, tuşind. Prietenul dumneavoastră a 
traversat o experienţă extrem de dură în timp ce se afla — ah, da, desigur, 
prezenţa lui în Yatakang e un fapt devenit public, nu-i aşa? Ca să fiu sincer, 
e nebun de mai multă vreme, şi chiar acum suferă de pe urma efectelor 
secundare. De asta am şi dorit să iau legătura cu dumneavoastră. 


— Pe barba Profetului, exclamă Norman. Ce i-aţi făcut, nenorociţilor? 


— Domnule House, e vorba de ceva cât se poate de... 


— Dacă vorbeşti de la St. Faith's Hospital înseamnă că eşti ofiţer. 
Colonel, general? 


— Desigur — colonel — dar aici nu se folosesc... 


— N-are nici o importanţă. Ce-ar fi să-mi răspunzi la întrebări? 
Oldham vorbi tăios: 


— Locotenentul Hogan a fost rănit în timpul serviciului pentru patrie, 
şi orice altă atitudine faţă de ce s-a întâmplat ar fi nepotrivită şi 
nejustificată. Sper că e clar. 


— Fie şi asta, oftă Norman. Bun, să ne păstrăm pe orbita pe care ne- 
am înscris. Vrei să ştii dacă poate veni să se uite peste planul Beninia. Sigur 
că da, nu e nici o problemă, şi dacă v-aţi hotărât să-l scoateţi din rândurile 
armatei, aş fi fericit să-l pot angaja aici. Te rog să-i comunici acest lucru — 
s-ar putea să-i facă bine în cazul în care l-a deprimat ceva. 


— E deprimat, îi răspunse celălalt scurt. Dar vă veţi convinge 
personal dacă o asemenea ştire va avea vreun efect asupra lui. 


Încă un timp după terminarea convorbirii, Norman rămase uimit. Sub 
nici o formă, oricât ar fi apelat la imaginaţie, nu reușea să înţeleagă ce l-ar fi 
putut înnebuni pe Donald. Întotdeauna păruse să fie un codder cât se poate 
de echilibrat şi stabil, lăsând impresia că e chiar complet lipsit de emoţii. 
Asta să-l fi trădat — excesiva lui încredere în sine? 


N-avea nici un rost să facă presupuneri. 


Tresărind, Norman îşi dădu seama că de luni de zile nu mai rumegase 
aşa cum trebuie nici un buletin de ştiri: se aşeză în faţa ecranului, în timp ce 
mintea îi zbura cu insistenţă spre ceva care îl interesa în modul cel mai 
direct. Îşi aminti câteva evenimente principale, ca ruperea relaţiilor cu 


Yatakangul, fără să aibă, însă, vreo idee referitoare la ce ar fi putut să o 
provoace. Fusese un scandal enorm, stârnit de acuzaţia că Sugaiguntung 
minţea — sau că cineva minţea în numele lui Sugaiguntung, nu era sigur 
cum stăteau, de fapt, lucrurile — ceea ce făcuse ca programul de optimizare 
genetică să fie calificat drept un mare fals, iar acum era în plină desfăşurare 
un fel de revoluţie pe insule, care se alăturau armatei conduse de un om cu 
un nume caraghios, ce-l făcea făcea să se gândească la copitele unui cal 
lovind pământul, în timp ce chinezii îi acuzau pe americani că l-ar fi 
instigat, răzbunându-se acum prin trimiterea de armament... Oare unde 
controlaseră o navă şi găsiseră în cală proiectile cu încărcătură atomică? Nu 
Chile, dar... 


Se opri şi rugă pe cineva să-i pregătească un rezumat referitor la 
evenimentele din Yatakang din ultima jumătate de an, după care se întoarse 
la treburile lui. 


Când, în cele din urmă, Donald a reuşit să ajungă în Port Mey, 
Norman a avut un şoc. Pierduse cel puţin cincisprezece kilograme, şi obrajii 
supţi i se adânciseră sub ochii marcați de cearcăne negre. In păr i se iviseră 
meşe albe. Din aceeaşi maşină coborî un tânăr voinic, care avea aerul unui 
supraveghetor, ceea ce îl făcu pe Norman să se gândească la un bodyguard. 


Reuşi să-şi stăpânească bine uimirea şi-i întinse mâna, urându-i un 
călduros bun venit. Donald îşi lăsă degetele moi în pumnul lui Norman şi 
vorbi atât de direct, încât celălalt se simţi deconcertat: 


— Te întrebi ce m-a putut schimba în halul ăsta, nu-i aşa? O, nu e 
cazul să-ţi baţi capul cu politeţuri, doar am împărţit acelaşi apartament ani 
de zile. Vreau să spun că l-ai împărţit cu celălalt Donald Hogan. 


Norman simţi cum i se rupe inima. Ce vroia să spună Donald despre 
„celălalt”? Să fi fost un simptom al deranjamentului său cerebral? 


Se uită la însoţitorul lui Donald, care ridică din umeri şi rămase cu 
buzele ţuguiate. 


— El e Tony, continuă Donald. N-au vrut să mă lase să vin fără el. N- 
ar fi o pacoste prea mare, cu excepţia cazurilor când simt şi eu că mi-ar 
plăcea o shigi şi, ştiindu-i ochii aţintiţi în ceafa mea, nu mai pot face 
avansuri nici unei fete pentru a o convinge să... În fine, n-are nici o 
importanţă. 


Modul lui de a fi începea să se apropie întrucâtva de normali- 
tate. 


— Ce bine îmi pare să te revăd! Ai devenit o figură publică. Toate 
canalele de televiziune nu mai vorbesc decât despre tine, zi şi noapte. M-am 
gândit ce bine ar fişă vin să văd şi eu de ce se agită în halul ăsta toată 
lumea. 


— E o adevărată plăcere, spuse Norman. Am angajat un tur de tipul 
celor rezervate pentru HIP. 


— Sper că au fost incluşi oamenii pe care îi cunosc, care nici nu sunt 
prea mulţi. Din câte am înţeles, Chad e şi el aici, după cum bănuiesc că şi 
Elihu e. 


— Am aranjat să-l vizităm pe Elihu în după-amiaza asta, cred că ti-ar 
face plăcere să-l vezi. Sigur că e foarte ocupat, dar tot îşi va găsi timp să 
bem un pahar împreună. Cât despre Chad, el e plecat în nordul ţării pe 
urmele unei idei a unuia dintre grupurile lui de studiu. O să fac tot ce-mi stă 
în putinţă să vă aduc aproape unul de celălalt, deşi, când e vorba de el, e ca 
şi cum ai încerca să pescuieşti un peşte cu mâinile goale... 


În timp ce vorbeau, Norman îl conduse pe Donald în dom. 


Turul în care îşi conducea vizitatorul a fost pentru el un adevărat 
coşmar. Nu prevăzuse asa ceva şi în fiecare secundă se aştepta la o explozie 
de iraţionalitate. Care însă nu s-a produs. Si totuşi, fără să fi ştiut exact ce 
forme de manifestare avea dezechilibrul mintal al lui Donald, nu se putuse 


descătuşa de încordarea aşteptării vreunei izbucniri. Se simţi epuizat în 
clipa când erau pe punctul de a se îndrepta spre ambasadă pentru a-l vedea 
pe Elihu. 


Gideon Horsfall era şi el acolo, ceea ce reprezenta o mare uşurare. 
Asta însemna că avea alături doi oameni care să suporte povara dialogului, 
timp în care putea să respire până când, în vreun fel sau altul, subiectul se 
va întoarce iar la el. Un timp discuţia se învârti în jurul unor probleme cu 
caracter general, cum ar fi starea tot mai proastă a sănătăţii preşedintelui 
Obomi şi progresele înregistrate în cazul aplicării programului. Nu s-a putut 
însă evita ca Donald să nu pronunţe numele lui Chad Mulligan şi în acest 
moment Elihu îl privi pe Norman. 


— Mă tem că nu am o idee prea limpede referitoare la ce face el 
acum, spuse ambasadorul. Norman, de fapt tu eşti şeful lui... Ai putea să ne 
oferi mai multe date? 


— Conduce un studiu de dimensiuni remarcabile referitor la această 
ţară, spuse Norman ridicând din umeri. E convins de faptul că atunci când i- 
a spus lui Shalmaneser că printre oamenii locului operează o forţă 
necunoscută, a rostit adevărul gol-goluţ, aşa că acum a pornit în căutarea ei. 


— Şi ce va face cu ea după ce o va găsi? întrebă Donald brusc cu o 
notă ostilă în glas. 


Norman simţi junghiul care-l năpădi din creştetul capului şi încercă să 
compună un răspuns cât mai paşnic. 


— Păi, cred că va trebui să-l întrebi chiar pe el. 


— Va încerca s-o folosească pentru a schimba oamenii? Se lăsă o 
tăcere apăsătoare. 


— Desigur că Chad s-a schimbat faţă de clipa când l-am cunoscut. 
Iniţial mi-a făcut impresia unui beţivan cu gura mare, dar acum, când îl 
cunosc mai bine, cred că era scârbit de respingerea de care se lovise, şi aici, 
având o slujbă care l-a absorbit cu totul, s-a transformat pur şi simplu. 


— Şi eu am fost transformat, întări Donald. i-am spus ceva în 
legătură cu asta? 


Din colţul în care stătea tăcut de unul singur, Tony zise: 
— Domnule Hogan, dacă vreţi să continuaţi, va trebui să... 


— Dă-mi un calmant şi du-te de aici, îl întrerupse Donald. la mai 
slăbeşte-mă! De ce or fi crezut că m-ar ajuta să-mi revin prezenţa unui 
nenorocit de prostănac ca tine, pe care să-l am mereu vârât în coaste...? Ei 
şi, ce dacă vorbesc despre aşa ceva? El e ambasador al Statelor Yu-nit-Te, 
ţi-e clar? Apoi i se adresă direct lui Elihu, fără să mai facă nici o pauză între 
cele două adresări. Cred că ştii despre ce e aia să fi antrenat în scopuri 
speciale, un fel de capabilizat. Asta mi-au făcut mie, blestemaţii ăştia 
nenorociţi. M-au luat, m-au antrenat şi după ce au terminat n-am mai fost 
Donald Hogan, pentru că el a murit între timp, deşi eu simt că pot să 
folosesc numele ăsta. Înţeleg... 


În timp ce Elihu şi Gideon schimbau priviri uimite, de afară se auzi 
larmă. Elihu spuse uşurat: 


— Scuză-mă, Donald! Gideon, vrei, te rog, să vezi ce s-a întâmplat? 


Pierzându-şi publicul, Donald începu să-şi contemple palmele, 
ţinându-şi ambele mâini în poală cu faţa în sus, în vreme ce capul i se 
înclină într-o parte, apoi în cealaltă. 


Prin uşa prin care Gideon o lăsase întredeschisă, răsună o voce 
cunoscută. 


— Nu mi-ar păsa nici dacă s-ar întreţine cu Regina Sheba! Vreau să 
vorbesc cu Norman House! 


— E Chad! spuse Donald, ridicându-şi capul. 


— Exact, murmură Norman şi se duse la uşă. 


În antecameră, Chad se lovi de doi oficiali de rangul doi, care 
dovedeau un simţ exacerbat pentru protocol. Văzându-l pe Norman, le făcu 
vânt din calea lui şi se năpusti înăuntru. 


— Bună, Elihu — Donald! Doamne, de unde ai răsărit? N-are nici o 
importanţă, îmi povesteşti tu curând, curând. Norman, a trebuit să te găsesc 
şi să-ţi spun imediat. 


Işi înfipse mâinile în şolduri cu un aer triumfal şi îşi depărta 
picioarele, părând că vrea să-şi asigure o priză cât mai bună pe podea. 


— Norman, bătrâne, am impresia că am reuşit să-i dau de cap! 
— Cum? Norman aproape că se ridicase de pe scaun. Tu... 


— Pot să jur. Cel puţin aşa rezultă din dovezile pe care le am până 
acum. Elihu, ai putea să-l rogi pe unul dintre lacheii tăi să-mi aducă ceva 
bun şi mult de băut? Cred că aşa ceva merită să fie sărbătorit! 


Işi trase un scaun şi se trânti pe el cu un surâs larg. 
— Deci, despre ce e vorba? îl zori Norman. 


— E vorba de o mutație. 


Cântăriră în tăcere cele auzite preţ de o secundă sau două. Donald, 
nemulțumit de faptul că pierduse atenţia pe care o exercitase până la 
apariţia lui Chad, spuse: 


— E vorba, deci, de o schimbare. Tocmai începusem să vă spun ce au 
făcut ca să mă schimbe pe mine. Au... 


— Donald, taci puţin, te rog, mormăi Chad. Abia aştept să-i spun lui 
Norman vestea cea mare. Cred că ar putea să-i zgândăre simţul umorului. 


Donald îl privi uimit. Părea că nu mai era obişnuit să i se spună să-şi 
ţină gura. Ridică totuşi din umeri şi, ascultător, se cufundă în tăcere. 


— Ah, mulţumesc. Chad luă băutura care îi fusese oferită şi sorbi 
zdravăn din pahar. Păi, asta a fost ceea ce s-a întâmplat în esenţă — asta ca 
să afle Donald şi Elihu şi poate Gideon, dacă nu cumva aţi fost ţinuţi la 
curent. Aţi fost? 


Scuturară cu toţii din cap prin semne elocvente de negare. 


— Am început cu echipe de psihiatri, antropologi, sociologi, dar 
nimeni nu mi-a putut spune mai mult decât ştiam. Aşa că mi-am zis — la 
naiba, poate că e din cauza hranei, şi l-am rugat pe Norman să-mi angajeze 
câţiva dieteticieni, şi în felul ăsta m-am gândit că ambientul metabolic, ca şi 
cel extern — şi am insistat ca nişte geneticieni şi... 


— Şi de unul singur ai reuşit să-mi dai peste cap bugetul pentru 
personal pe un an întreg, oftă Norman. 


— Doar acum câteva luni ziceai că pe lume nu e nimic mai important. 
Dacă te-ai întors la metoda scobitului prin traistă, iată ceva de care nici nu 
vreau să aud. După cum spuneam: când am început toată povestea asta, am 
ajuns la convingerea că nu pot să-i coordonez pe toţi oamenii ăştia, aşa că 
am cerut un sintezist care să pună lucrurile cap la cap, dar abia alaltăieri 
Norman a putut să-mi facă rost de unul. Atenţie, unul singur. Când aş fi 
putut folosi cel puţin şase şi să termin toată povestea asta mult mai 
devreme... 


— Pe barba Profetului, Chad! Am făcut tot ce am putut, doar ţi-am 
spus... 


— Ia mai taci, Norman. Şi nu mai fi atât de sensibil. Nu te acuz de 
nimic, aminteam doar faptele. L-am pus în legătură cu geneticianul pe care- 
| aveam şi care-şi jignise mai toţi profesorii pe care îi avusese în facultate, şi 
ăştia doi s-au confruntat ca doi tauri o noapte întreagă. Confruntare la care 
am asistat şi eu — n-aş fi pierdut aşa ceva pentru nimic în lume. Si ăştia doi 
au ajuns la o concluzie. 


Unu: faptul că shinka nu se gândesc să se omoare unii pe alţii e, 
oricum, un lucru bun. 


Doi: toţi ceilalţi o fac. La început spun că nu o fac, apoi se enervează 
şi sparg câteva capete. 


Trei: situaţia de aici e un exemplu tipic pentru sindromul de 
suprapopulaţie — sărăcia, afluxul străinilor care iau partea cea mai grasă 
dintr-o plăcintă atât de mică, lipsa locuinţelor, lipsa proprietăţii etc. Port 
Mey e singurul oraş mare din ţară, dar conform tuturor calculelor estimative 
depăşeşte cam cu douăzeci la sută pragul limită al violențelor şi 
vandalismelor, având în vedere standardul actual de viaţă. 


Patru: am numărat bine? S-o ia naiba! Îmblânzitul meu sintezist i-a 
explicat geneticianului totul despre declanşatoare. V-aţi prins? Din cîte văd 
eu, nu. Un declanşator e orice poate provoca o stare emoţională puternică. 
Poate fi o insultă, sau poate fi imaginea unei shigi care îşi scoate hainele, 
sau un fetiş, sau sânul care declanşează instinctul foamei — o mulţime de 
lucruri. De asemenea, şi încă mult mai important, poate fi ceva ce vedem 
fără să ne dăm seama. 


A fost vreodată înregistrată o sporire a vânzării de deodorante în 
detrimentul afrodisiacelor? Un prieten de-al meu a făcut-o o dată. Liniile 
sunt, practic, paralele. Părul pubian există cu un anumit scop — acela de a 
înmagazina un miros cu o mare putere de excitare sexuală care va provoca 
şi un răspuns reflex. 


Dar fără deodorante nu ne-am putea descurca, pentru că trupul nostru 
emană şi alte mirosuri care sunt şi el declanşatoare. Mirosul unui mascul 
care a trăit o emoție psihică puternică reprezintă un declanşator pentru 
răspunsul la încălcarea teritorială pe care acesta a comis-o. Cu alte cuvinte, 
şi-a făcut apariţia un rival care a venit aici cu toată forţa şi în graba cea mai 
mare şi pe care eu trebuie să-l expediez exact acolo unde îi e locul. Nu 
există comunitate urbană dens populată pe care s-o fi cunoscut şi care să nu 
fi recurs la un anumit parfum pentru a contracara asemenea situaţii, după 


care a înecat totul în arome erotice dintre cele mai intense cum ar fi moscul, 
pentru refacerea reflexelor înăbuşite de aromele artificiale. 


În timpul războaielor, oamenii poartă aceleaşi haine săptămâni şi chiar 
luni întregi, fără a avea şansa să se schimbe sau să se parfumeze. Dacă sunt 
blocaţi de un asediu, nervii lor încep să cedeze, nu numai din cauza fricii 
sau disperării, ci şi pentru că sunt înconjurați de alţi bărbaţi cu care nu 
trebuie să se lupte. Mirosul se adună şi pac! 


Toate acestea reprezintă forma cea mai simplificată a ceea ce amicul 
sintezist îi povestea geneticianului. Aşa că acesta din urmă zice, păi bine, 
aici e vorba de un factor care a fost selectat pe o bază cât se poate de 
convenţională, ceea ce înseamnă că ar trebui să se potrivească unei anumite 
părţi a unei hărţi genetice umane pe care n-am reuşit încă s-o analizăm, aşa 
că hai să vedem ce parte şi dacă există o genă identificabilă care să se facă 
vinovată de o asemenea secreție. Aşa că a trebuit să fugim în nord, unde să 
facem o grămadă de teste comparative pe imigranții care s-au căsătorit cu 
shinka, şi uite că azi dimineaţă, fraţilor, am reuşit să obţinem ce căutam. 


Se uită împrejur apoi îşi termină băutura. 


— Printre shinka a intervenit o mutatie dominantă. Eu nu pot să 
înţeleg despre ce e vorba, dar geneticienii mi-au spus că se vede de la o 
poştă dacă vei compara genotipul aparţinând unui inoko pur cu cel al unui 
individ care e pe jumătate inoko şi pe jumătate shinka. Îi face pe shinka să 
secrete, alături de mirosurile comune trupurilor omeneşti, unul anume care 
anihilează răspunsurile războinice în cazul agresiunilor teritoriale! Intri într- 
o dugheană plină până la refuz cu shinka, înarmat până-n dinţi, hotărât 
nevoie mare să te păruieşti bine de tot cu toţi concurenţii masculi de acolo 
şi tragi aer în piept cât cuprinde... În cel mult o oră vei deveni un papă-lapte 
fericit, leneş şi inofensiv... 


— Pe barba Profetului, exclamă Norman. Păi înseamnă că n-au greşit 
cu nimic când au spus că un shinka poate fura inima din pieptul unui 
războinic. 


— Al dracului de multă dreptate au avut! Şi dacă vorba asta din 
bătrâni ar fi fost luată în serios de toată lumea, aş fi economisit o jumătate 
de an de muncă! 


— Doar o clipă, interveni Elihu încruntat. Vreţi să spuneţi că un 
shinka este purtătorul — adică transpiră — un fel de tranchilizant? 


— Cred că doar aşa ceva se poate spune, îl aprobă Chad cu o mişcare 
a capului. 


— Şi atunci de ce nu a fost sesizat lucrul ăsta până acum? Vreau să 
spun că diferenţele trebuie să fie marcante între... 


— Ba da, ba da! Si Norman a ştiut despre ce e vorba, şi tu, şi 
informaţia a ajuns la Shalmaneser alături de celelalte date, numai că el a 
respins-o pentru că el i-a sesizat semnificaţia, în vreme ce voi nu. Am 
crezut că l-am tăiat în materie de inteligenţă atunci când l-am reprogramat 
pentru proiectul Beninia, numai că el a fost oricum mai deştept ca mine. 


— Dar dacă geneticianul a spus că faptul ţinea de evidenţă, fiind 
sesizabil cu ochiul liber, contracara Norman, înseamnă că... 


— A, păi tocmai asta era chestia la care voiam să ajung şi de care 
spuneam că vă va gâdila pe la simţul umorului. De ce n-a observat un 
expert lucrul ăsta până acum? Asta vrei tu să spui. Pentru că i-a salvat pe 
shinka de la sclavie. Holainii, care s-au aşezat aici cu intenţia de a face din 
shinka un fel de pepinieră pentru comerţul lor cu sclavi, au uitat după o 
generaţie de ce veniseră, în parte din cauza amestecului dintre populaţii şi în 
parte pentru că intenţiile lor agresive au fost îmblânzite de compania în 
mijlocul căreia se aflau. Mai târziu alte populaţii care se îndeletniceau cu 
acelaşi fel de comerţ s-au ferit ca de dracu de teritoriile populate de shinka. 
Erau încredinţaţi că oamenii de aici erau în paza unor puteri magice. Ceea 
ce era cât se poate de corect! 


Practic, toate cercetările genetice pe tipul negroid s-au făcut fie în 
Lumea Nouă, fie în ţările cele mai avansate de pe acest continent, cum ar fi 
Africa de Sud. Ţara asta e mult prea săracă pentru a putea beneficia de pe 


urma legislaţiei eugenice. Până acum nimeni nu a făcut harta genotipurilor 
vreunui număr semnificativ de shinka şi cu siguranţă că nimeni până la noi 
nu a căutat ce am vrut noi să descoperim. 


Se aşternu tăcerea. Abia auzit, Norman o sparse cu ochii aţintiţi în 
podea. 


— Ce păcat! spuse el. Incepusem să sper că strămoşii mei au venit de 
aici. Imi plac locurile astea. 


— Şi de ce nu ţi-ar plăcea? Mai există oare vreun loc pe tot pământul 
ăsta unde să te poţi elibera de sentimentul opresiv că toţi ceilalţi îţi sunt 
duşmani, gata să dea cu tine de pământ? Au mai fost, dar îţi pot spune cu 
toată certitudinea că ăsta e singurul care a supravieţuit. 


Chad dădu paharul peste cap. 
— Încă unul, dacă s-ar putea! 


— Mă simt puţin uimit, spuse Gideon. Vreţi să spuneţi că războiul ar 
putea fi vindecat, aidoma unei boli, cu o doză din medicamentul cel mai 
indicat? 


— Suntem abia la început, dar în viitor va fi cât se poate de posibil, se 
arătă Chad de acord. Pe lângă aceasta, iată şi un obiectiv pentru programul 
de optimizare! Inseminarea în fiecare nou-născut pe această planetă a 
modului comportamental shinka. Poftim? Ce spui? la gândeşte-te, oare ce s- 
o fi întâmplat cu proiectul pe care l-au pus la punct în Yatakang? Nici o ştire 
referitoare la el nu a mai pomenit de numele lui Sugaiguntung! Şi asta de nu 
mai ştiu cât timp. 


Ceilalţi schimbară câteva priviri. Norman îl văzu cu colţul ochiului pe 
Donald, care se încordase şi părea că vrea să spună ceva, dar renunţă. 


— Sugaiguntung a murit, Chad, spuse în cele din urmă Elihu. N-ai 
auzit? 


— Doamne, nu! Chad se balansa cu scaunul. De când am ajuns aici 
nu m-a mai interesat nimic altceva decât munca mea. Ştiţi cum e în nordul 
ţării, unde nu există decât un singur televizor ia un sat întreg, şi unde nu 
poţi vedea ecranul pentru că mai ai alţi cinci-şase sute în faţa ta. 


— Tot programul de optimizare yatakang s-a dovedit a fi un simplu 
slogan propagandistic, spuse Gideon. Insuşi Sugaiguntung a recunoscut că 
nu putea face ceea ce îi ceruse guvernul, şi... 


— Ba da, ba da, spuse Donald. 
— Ce? 
— A putut. Aşa mi-a spus chiar înainte de a-l fi omorât. 


Norman încercă să-şi îmblânzească vocea cât mai mult cu putinţă. 
După sunetele pe care le emitea, îşi dădu seama că se iviseră simptomele 
iraționale de care se temea. Spuse: 


— Hai, Donald! Chiar ei l-au omorât pe Sugaiguntung în timp ce 
încerca să fugă. El însuşi a hotărât să evadeze din cauza minciunilor pe care 
a fost obligat să le susţină. 


— Nu ştii că discuţi cu omul care a fost lângă el când a murit? spuse 
Donald. 


După o pauză incredibil de lungă, Norman abia dacă reuşi să-şi 
încline capul. 


— A, am auzit versiunea oficială, spuse Donald acru. Tot ce s-a spus 
a fost la fel de valabil ca minciuna pe jumătate adevărată. A vrut să ajungă 
dincolo pentru că nu credea că poate îmbunătăţi fiinţa umană. Dar în final 
şi-a dat seama că ar fi reuşit. Şi nici vorbă de patrulele yatakange care au 
detectat semnalele emise de echipamentul fixat pe costumul lui şi l-au 
capturat din apă, în timp ce eu am scăpat — aşa s-a spus şi exact asta-i 
minciuna. Eu l-am omorât. Cu un cuţit. În timp ce îmi spunea că nu-şi poate 
ţine promisiunea faţă de mine. 


Am fost antrenat pentru a ucide. M-au dus într-un loc aflat pe apă şi 
acolo, zi de zi, mi-au arătat totul în legătură cu felul în care se poate omori. 
Vreţi să vă arăt câteva procedee? Se ridică încercând să-şi menţină 
echilibrul precar. Nu vreau să omor pe nici unul din voi, dar am nevoie de 
un voluntar, altfel n-am cum să vă demonstrez, înţelegeţi? Reprezintă cea 
mai înaltă expresie a îmbunătăţirii calităţilor unui om şi se numeşte 
amsificare, şi cum e una din cele mai grozave şi monumentale realizări... 


Venind din spate, fără să fi făcut nici cel mai mic zgomot cu tălpile lui 
groase de cauciuc, Tony se apropie de el şi-i înfipse o seringă diadermică în 
ceafă. Cu gesturi care trădau o îndelungată repetare a mişcării, o puse la loc 
în buzunar, după care îşi desfăcu braţele pentru a-l primi în ele pe Donald 
care se prăbuşea, atras parcă de podea cu o forţă magnetică. 


— Îmi pare rău pentru ce s-a întâmplat, domnilor, spuse el fără să se fi 
adresat cuiva în mod special. Se mai întâmplă să existe astfel de reacţii 
exagerate în cazul programelor de amsificare în scopuri militare. E clar că 
nu trebuie să luaţi în seamă ce a spus despre dorinţa lui de a-şi demonstra 
îndemânarea pe oameni — e rezultatul tulburărilor mintale survenite în 
timpul petrecut în Yatakang, ca urmare a condiţiilor deosebit de dure pe 
care le-a îndurat acolo. Vă rog să mă scuzati, dar cel mai bine ar fi să chem 
o ambulanţă care să-l ducă la hotel înainte de a se trezi. Doza pe care i-am 
făcut-o e foarte mică; doar cât să-l calmeze, şi-în timp ce vorbea, îl trase pe 
Donald spre uşă, prin faţa celorlalţi, rămaşi înlemniţi. Doar zgomotul uşii 
închise reuşi să-i trezească din transă. 


Nici unul nu păru însă nerăbdător să spună ceva până când Chad 
începu să măsoare podeaua nervos, aruncând priviri înecate în furie după 
Tony şi vlăguita lui povară. 


— Cea mai mare realizare! Pfui! Am auzit despre porcăria asta 
numită amsificare militară şi o găsesc cea mai abjectă chestie pe care un om 
o poate face altuia, mai rea chiar decât a-l ucide pur şi simplu! 


— A vorbit despre „celălalt Donald” şi despre dreptul de a folosi 
acest nume, întrucât celălalt a murit, spuse Norman. Incercă să-şi înăbuşe 


fiorul, dar nu reuşi. Allah, fii îndurător! N-aş fi crezut că e posibil... Şi eu 
care i-am promis o slujbă în cadrul proiectului. 


Se uită la Elihu şi fu şocat să constate că faţa ambasadorului 
îmbătrânise subit, semănând cu a lui Obomi. 


— Deci, Sugaiguntung a murit, spuse Chad. Şi Donald l-a omorât. 
Oricum, era de aşteptat, nu-i aşa? Şi, după cele spuse de Donald, reuşise să 
descopere cum să-si ducă la bun sfârşit programul de cercetări. Avu o scurtă 
ezitare. Înclin să cred că a avut dreptate. Toată lumea care este întrucâtva 
familiarizată cu această problemă e de acord că dacă cineva ar fi fost în 
stare s-o facă, acela ar fi fost Sugaiguntung. Doamne, să nu-ţi vină să 
înnebuneşti? Se întoarse cu o mişcare bruscă, privindu-i pe ceilalţi, în timp 
ce îşi trântea pumnul în palma deschisă. Nu e ceva tipic? Antrenăm un om — 
un omuleţ banal, inofensiv, retras, pentru a deveni o maşină eficientă de 
ucis, şi el omoară singura persoană în a cărei putere ar fi stat salvarea 
noastră de noi înşine! 


— Păi, cred că dacă am lăsa-o în seama lui Shalmaneser..., începu 
Norman, dar Chad îl întrerupse, izbind cu piciorul în podea. 


— Norman, pentru numele lui Dumnezeu, la ce bun să mai fii om, 
dacă am ajunge să ne salvăm de noi înşine datorită unei maşini? 


Nimeni nu mai spuse nimic. După un timp, Chad se îndreptă deprimat 
spre uşă, cu privirea în pământ. Norman le făcu un semn lui Gideon şi Elihu 
şi porni după Chad. Îl ajunse în antecameră şi-i puse mâna pe umerii 
prăbuşiţi. 


Cu privirea aţintită înainte, Chad spuse: 


— Îmi pare rău pentru ce am spus. Dar e mai bine să fii salvat de o 
maşină, decât să nu mai fi salvat deloc. Şi mai cred că dacă îl pot umple cu 
bacterii, atunci ar putea sintetiza chestia asta, oricare ar fi ea, care îi face pe 
shinka atât de paşnici. Doamne, parcă ce importanţă mai are că trebuie să 
extragem dragostea frăţească dintr-o cutie cu aerosoli? E vorba de o 
substanţă contagioasă, indiferent de unde ai extrage-o. 


Norman dădu din cap. Îşi simţea gura foarte uscată. 


— Dar nu-i drept! şopti Chad. Nu e ceva care să fie fabricat într-o 
uzină, împachetat şi vândut! Nu e ceva care să fie... să fie aruncat sub formă 
de bombe din avioanele ONU! Aşa vor proceda, să ştii. Şi nu e cinstit... Nu 
e un produs, un medicament, un drog. E gândire şi simţire şi propriul tău 
suflet. Nu-i cinstit! 


Pe neaşteptate o rupse la fugă, călcâiele bătându-i aprig pe gresia 
antecamerei. Ajunse la uşile duble care dădeau în afară şi le deschise cu o 
mişcare violentă. Se opri pe treptele scării şi, dându-şi capul pe spate, strigă 
oraşului, Africii, lumii: 


— Aţi fost blestemaţi să fiţi nişte cretini. Nu sunteţi făcuţi să aveţi 
grijă de propriile voastre vieţi idioate! Ştiu că sunteţi nişte proşti! V-am 
urmărit tot timpul şi v-am deplâns. Şi... O, Doamne! 


Vocea i se frânse, transformându-i-se într-un scâncet. 


— Vă iubesc! Am încercat să n-o mai fac, dar n-am reuşit. Vă iubesc 
pe toți... 


Mult mai târziu, după ce din toate camerele clădirii au apărut oameni 


pentru a vedea cine şi ce striga — Elihu, Gideon, zeci de feţe necunoscute — 
îi permise lui Norman să-l ia de mână şi să-l însoţească în tăcere. 


lumea evenimenţială (16) 


ANUNŢURI MORIUARE 


BUCKFAST Georgette Talion („Bătrâna GT”): din cauza unei 
hemoragii cerebrale; la sediul corporației fondate de ea şi căreia i-a dedicat 
întreaga viaţă; în cel de al 91-lea an. 


ELLERMAN Eric Charles: prin sinucidere citat/încheiat citatul; pe 
şina de transport ultrarapid care trece prin faţa blocului său; în vârstă de 33 
de ani. 


HOGAN Donald Orville: prin amsificare de tip militar; la Boat Camp, 
EUay; a supravieţuit sub formă de Donald Hogan Mark II. 


LINDT Gerald Sharmus, Pvt. U.S. Army; ca urmare a acţiunii 
partizanilor; vârsta 19 ani. 


NOAKES Benjamin Ralph (,„Bennie”) din cauză de supradoză; la el 
acasă; vârsta 24 de ani. 


PETERSON Philip Hugh Clarence: ucis de arcul electric din arma 
unui poliţist; în apartamentul uneia din victimele sale; vârsta 20 de ani. 


PETERSON Sasha Maureen (născută Wilde): de mâna fiului ei; 
vârsta 44 de ani. 


ROWLEY Grace Jane: cauza — senilitate complicată de zbucium 
sufletesc; într-un institut de stat pentru bătrâni; vârsta 77 de ani. 


SHELTON Poppy; prin cădere; pe pământul de sub fereastra casei ei; 
vârsta 23 de ani. 


SUGAIGUNTUNG Lyukakarta Moktilong (dr. în med, dr. în 
biochiomie, prof. tectogenetică, Univ. Dedication); dintr-o lovitură de cuţit 
în artera femurală: în apele pustii ale strâmtorii Shonago; vârsta 54 de ani. 


WHATMOUGH Victor Ernest; din cauza unei împuşcături „în timp ce 
echilibrul lui mintal avea de suferit”, la el acasă: vârsta 60 de ani. 


De asemenea victime ale anarhiştilor, scandalagiilor, partizanilor, 
bolilor, supradozei de droguri, războaielor, bătrâneţii... 


In ciuda tuturor celor de mai sus, zeci de mii de indivizi din rasa 
omenească tot ar sta până la genunchi în apa din jurul Zanzibarului. 


urmărind detaliile (32) 


CU O PRIVIRE RECE ŞI DETAŞATĂ 


Scăldat în curenţii de heliu lichid, autarhic, imobil, cât se poate de 
bine informat: Shalmaneser. 


La intervale regulate de timp, prin circuitele lui trece un puls care 
transportă echivalentul cibernetic al frazei: „Doamne, ce imaginaţie am!” 


context (28) 


UN MESAJ DIN PARTEA SPONSORILOR 


Acest non-roman v-a fost adus de John Brunner, care a folosit hârtie 
de scris Spicers Plus Fabric şi certificate de valoare de la Commercial Bank 
intercalate cu indigo Serillo într-o maşină de scris electrică Smith Corona 
250 prevăzută cu o panglică neagră Kodak. 


1 Afroamericani (n. tr.). 


2 Uncle Tom, simbol al americanului alb (n. tr.). 


3 Karatand — compus din karate şi hand — mână pentru karate (n. tr.) 


4 Joc de cuvinte în orig. engl.: mucker/amok/mugger (n. tr.). 


5 Shaka Zulu (1787-1828) fondator al Imperiului Zulus (n. tr.). 


6 Ellay sau L.A. — Los Angeles (n. tr.) 


7 American de rasă albă (n. tr.). 


8 Bleeder — lit.: „cel care sângerează”, dar în argou poate avea sensul de „escroc” (n. tr.). 


9 Bastard (engl.) — termen argotic pentru „ticălos”, „nemernic”; sensul literal coincide cu cel al 


cuvântului românesc identic (n. tr.). 


10 Cartea a Cincea a înţelepciunii, atribuită lui Confucius — oracol taoist denumit şi I Ching sau 


Cartea schimbărilor (n. tr.). 


11 Tael — monedă de argint chinezească (n. tr.). 


12 Poppyseed — Ambiguitate intenţionată: Poppy este numele unui 
personaj, dar în engleză are şi sensul comun „mac” (poppyseed — sămânță 
de mac) (n. tr.). 


13 Cheyne-stokes respiration: formă de respiraţie marcată de o accelerare a 
respirației urmată de diminuarea ritmului acesteia până la încetarea ei 
completă între 5 şi 50 de secunde. Se poate observa în special în cazul 
comelor sau al afecţiunilor cardiace şi cerebrale (n. tr.). 


14 Limerick — poezie absurdă din cinci versuri (n. tr.). 


15Bucată de stofă purtată în jurul coapselor de bărbaţi si femei în Malaezia 
(n. tr.). 


16 Momentul apocaliptic în mitologia scandinavă (n. tr.). 


17 Orig.: pattiducking — cuvânt inexistent în vocabularul real al limbii engleze, o invenţie lingvistică 


a autorului (n. tr.). 


18 Joc de cuvinte provenit din pronunţarea cuvântului englezesc shambles, 
care aşa cum e redat de scriitor înseamnă afacere ruşinoasă (n. tr.). 


19 Boia — laţ de vânătoare cu bile folosit de indienii din Mexic si America 
de Sud (n. tr.). 


20 Total pe ambele coloane: un alt şlagăr senzaţional produs de Em Thirty- 
Ones, cu un răsunet de dimensiunea unei coliziuni interplanetare, a cărui 
difuzare nu a fost permisă pe nici un canal deservind Zona de Conflict a 
Pacificului (n. a.). 


21 Denumirea populaţiei albe (de origine olandeză) din Africa de Sud (n. 
tr.). 


22 Introducere la teza de doctorat susţinută de Mrs. Kitty Gbe din Port Mey, Beninia, Univ. 
din Ghana, Accra, 1989 (xii+91 pp, 3 il., hartă) (n.a.). 


23 Op. cit. p. 4. 


24 Ibid. p.18. 


25 Din Povestirile fraţilor noştri africani; Folclor din Beninia şi Coasta de 
aur, de reverend Jerome Coulter, DD Londra 1911 (vi+347 pp, col. frontis, 
rând 112 din text). 


26 Din Begi — varianta africană a lui „Jack şi Monstrul ucigaş”. Roger F. 
Woodsman, în Comunicări Antropologice, voi xii, nr 3 (n.a.). 


27 Op. cit., p 80. 


